
PREFAŢĂ 


Volumul al 3-lea din Opere complete ale lui Constan- 
tin Dobrogeanu-Gherea cuprinde studiile şi articolele sale 
social-politice publicate în intervalul martie 1892—no- 
iembrie 1909, sub formă de broșuri sau în ziarele Munca, 
Democraţia socială, Lumea nouă, România muncitoare, 
Adevărul, Dimineaţa, în revistele Critica socială, Noua 
revistă română, Lumea nouă ştiinţifică şi literară, Viito- 
rul social, Calendarul muncii. Totodată, au fost incluse 
în volum interviurile acordate cu diferite prilejuri, tex- 
tele conferințelor publice ţinute la sediul organizaţiilor 
muncitoreşti, luările de cuvint în cadrul Congreselor şi 
Conferinţelor muncitorești, sau rezumatele acestora, apă- 
rute în publicaţiile vremii. 

În această perioadă de amplă şi fructuoasă activitate 
politică, ideologică şi organizatorică a mişcării muncito- 
rești și socialiste din România, opera lui C. Dobrogeanu- 
Gherea a contribuit nemijlocit şi într-o măsură însem- 
nată la crearea, în 1893, a Partidului Social-Democrat al 
Muncitorilor din România. Studiile şi articolele social- 
politice ale lui Gherea cuprinse în prezentul volum vă- 
desc preocuparea sa pentru organizarea politică şi profe- 
sională a muncitorilor, pentru înarmarea cu ideile socia- 
lismului ştiinţific a organizațiilor muncitorești, pentru 
afirmarea proletariatului român şi a partidului său în 
viaţa politică a ţării. Ele îmbogățesc formele și metodele 
de acţiune ale partidului în funcţie de condiţiile concret 
istorice din societatea românească, avînd, totodată, un rol 

însemnat în întărirea capacităţii de luptă a acestuia îm- 
potriva exploatării capitaliste, în dezvoltarea unitară a 
mişcării muncitorești și socialiste din România pe baza 
principiilor fundamentale ale socialismului ştiinţific. 

Gînditor revoluționar profund, C. Dobrogeanu-Gherea 
își manifestă capacitatea de creaţie într-o manieră de ne- 
întrecut în adîncirea şi popularizarea unor laturi esen- 
tiale ale teoriei marxiste despre lume şi societate, căutînd 
într-un limbaj accesibil și atrăgător să le prezinte publi- 
cului românesc. Nu este întîmplător faptul că studiul său 
Concepţia materialistă a istoriei, în care tratează primul 
după întemeietorii marxismului, la un înalt nivel ştiinţi- 
fic, această problemă, a fost nu numai larg răspândit în 
toate provinciile românești, dar şi tradus la scurtă vreme 
de socialiștii francezi, bulgari, sîrbi ș.a. 

Luând poziție împotriva elementelor care s-au retras, 
în 1899, din rîndurile partidului muncitoresc, elemente 
depășite de evenimente, C. Dobrogeanu-Gherea a între- 
prins o studiere atentă şi profundă a factorilor dezvoltării 
mișcării muncitorești şi socialiste în România, subliniind 
faptul că socialismul are în România, condiţii obiective 
de dezvoltare. În sprijinul afirmațiilor sale el evidenția 
o seamă de elemente care contribuiau la dezvoltarea tot 
mai vertiginoasă a proletariatului, la prezenţa și atitu- 
dinea sa înaintată în viaţa societăţii românești. 

Căutînd răspunsuri la chestiunile stringente ce se ri- 
dicau în faţa gîndirii şi practicii social-politice românești, 
C. Dobrogeanu- Gherea a analizat în spirit marxist o lar- 
gă gamă problematică referitoare la dezvoltarea țării pe 
calea progresului social : industrializarea ca bază a creș- 
terii potențialului economic al României, dar și a capa- 
cității de luptă revoluționară a proletariatului ; ; soluțio- 
narea problemei agrare şi organizarea ţărănimii în spiri- 
tul ideilor socialiste ; democratizarea vieții politice, in- 
troducerea votului universal, instaurarea republicii. 

Scrierile din acest volum ilustrează contribuția lui 
C. Dobrogeanu-Gherea în confruntările ideologice ale 
concepției socialiste cu diferite curente de idei care con- 
testau cu ostentație existența condiţiilor reale pentru ma- 
nifestarea socialismului în România. Astfel se conturează 
pregnant rolul jucat de Gherea în combaterea științifică 
a tezelor poporaniste, care, după cum se ştie, înfățișau 
deformat coordonatele evoluţiei generale a societăţii ro- 


6 


mâneşti, pentru a acredita ideea pretinsei inaplicabilităţi 

a „programului social-democrat“. În studii : Un mic răs- 
sc la o mică recenzie, Post-scriptum sau cuvinte uitate, 
C. Dobrogeanu-Gherea, bazindu-se pe analiza amplă a 
realităţilor social-economice și politice din țara noastră, 
a relevat inconsistența unor atare idei, caracterul lor pro- 
fund eronat, afirmînd necesitatea imperioasă a dezvoltă- 
rii industriale a României. 

Articolele incluse în volum reflectă internaţionalismul 
consecvent al mişcării noastre muncitorești şi socialiste, 
aportul prețios al lui C. Dobrogeanu-Gherea în această 
direcţie, nu numai în ce priveşte popularizarea marilor 
lupte revoluţionare proletare mondiale (Comuna din Pa- 
ris, Revoluţia rusă din 1905 etc.), dar și contribuţia activă 
ca participant la unele congrese socialiste internaţionale, 
precum şi legăturile pe care le-a avut cu Friedrich En- 
gels şi cu alţi militanţi de seamă ai mișcării muncitorești 
și socialiste internaţionale. 

Prin toate acestea, C. Dobrogeanu-Gherea se înscrie 
printre marile personalităţi ale mișcării muncitorești inter- 
naţionale, care au adus o contribuţie deosebită la dez- 
voltarea acesteia, la îmbogățirea marxismului, la comba- 
terea deopotrivă a reformismului, cît și a anarhismului, 
anarhosindicalismului, concepţii care au creat greutăţi în 
activitatea şi dezvoltarea unora din partidele muncito- 
rești din acea vreme. 

Volumul cuprinde un aparat ştiinţific alcătuit din ad- 
notări, indici de nume, denumiri geografice, de organiza- 
ţii, congrese, instituții, de ziare şi reviste. 

În ediţia de faţă, studiile sînt ordonate după criteriul 
cronologic. Notele editorilor sînt date între paranteze 
drepte. În transcrierea textului s-au menţinut formele de 
limbă specifice epocii, aplicîndu-se, totodată, normele or- 
tografice în vigoare. 


Institutul de studii istorice 
şi social-politice de pe lîngă 
C.C. al P.C.R. 


CONCEPȚIA 
MATERIALISTĂ A ISTORIEI 


Conferință ţinută la „Cercul studiilor sociale“ 
din Bucureşti ! 


Titlul conferinței mele este, precum s-a anunţat, des- 
pre „Concepţia materialistă a istoriei“. Titlul însă, ca 
toate titlurile de altmintrelea, nu corespunde în totul cou 
conferința ce voi dezvolta înaintea dumneavoastră. Ar fi 
fost mai bine, poate, s-o intitulez „Concepţia materia- 
listă-economică a istoriei“ ori şi mai bine „Momentele ho- 
tărîtoare în istorie după concepția materialistă a istoriei“. 
Dar în acest caz titlul ar fi fost, precum vedeţi, prea 
lung și de aceea am preferat pe cel dintîi. 

Acum, înainte de a aborda subiectul ce mi-am propus, 
înainte de a vorbi despre concepția materialistă a isto- 
riei, sînt nevoit să spun cîteva cuvinte despre alte con- 
cepţii care au precedat-o ori care acum chiar îi dispută 
dominarea în filozofia istoriei. 

Prima concepţie istorică e, desigur, concepţia teolo- 
gică. După această concepţie, acela care guvernează în- 
tr-un mod arbitrar şi absolut istoria omenirii e dumne- 
zeu. Orice întimplare istorică, orice schimbare în mersul 
omenirii își găsea explicația în voința dumnezeiască. 

Să-mi daţi voie să nu mă ocup deloc de această con- 
cepţie : ea şi-a trăit traiul; a o combate ar fi, cum zice 
francezul, enfoncer des portes ouvertes, * 

A doua concepție, care a domnit multă vreme în fi- 
lozofia istoriei, e concepția idealistă, metafizică, spiritua- 
listă. Aceasta vedea cauza întregii istorii, momentul hotă- 


* [A forța uşi deschise.] 


enirii, în idee ori în spirit, 
ţin transcendental, absolu- 
legilor universale, nesupus deter- 
ai curînd guvernînd el, spi- 


rîtor în mişcarea istorică a om 
un spirit mai mult sau mai pu 
tamente liber, nesupus 
minismului universal, ci m 
ritul, aceste legi. 

În parte, greşeala acestei teorii se explică prin urmă- 
toarea iluziune psihică. 

Cine e chemat să ne dea explicare tuturor fenomene- 
lor naturale şi sociale ? Cine e chemat să explice, să ju- 
dece care e factorul hotăriîtor în istoria omenirii ? Evi- 
dent că intelectul, spiritul omului. Spiritul trebuie să 
chibzuiască, să judece, să hotărască. Şi românul, cum ştiţi, 
are o vorbă : „cine-mparte, parte-și face“. Aşa a făcut și 
intelectul. Chemat să judece care e factorul hotăritor în 
mersul omenirii, el s-a erijat pe sine în acest factor, ba. 
mai mult, prin aceeaşi iluziune psihică s-a erijat în facto- 
rul suprem al universului întreg, nesupus legilor univer- 
sale, ci cîrmuind el aceste legi. 

Despre această concepţie iarăși nu v 
dînsa şi-a trăit traiul, e, cum ar zice germanul, » 
wundener Standpunkt“. * 

Nu mă voi ocupa deci decît de concepţiile științifice, 
ştiinţifice cel puţin în metoda lor. 

Care este caracteristica acestor din urmă concepții ? 
Ceea ce caracterizează concepțiile ştiinţifice ale istoriei şi 
le deosebeşte de concepţiile teologice şi metafizice e că cele 
ştiinţifice admit determinismul universal. Ele admit că tot 
universul e supus unor legi imuabile, nestrămutate şi că 
omenirea, intelectul ei, istoria, totul nu face excepţie, 
fenomenele sociale ca şi cele naturale sînt deopotrivă su- 
puse legilor universale, determinismului universal. 

Dar determinismul universal nu ne dă încă răspunsul 
la cele ce ne interesează acum în special. Căci determi- 
nate sînt toate fenomenele, fie fizice, chimice, biologice, 
fiziologice ori psihologice ; determinate sînt și fenomenele 
istorice. Ceea ce însă ne interesează acum în special este 
cum și de cine sînt determinate fenomenele acestea is- 
torice. Sau, cu alte cuvinte, care sînt cauzele sau care e 
cauza prefacerilor sociale, schimbărilor istorice ; care e 
esența procesului istoric, care e resortul istoriei, dacă mă 


oi vorbi, căci și 
ein über- 


* [Un punct de vedere depășit.] 

pot exprima astfel ? Ei bine, răspunsurile date acestor în- 
trebări se cheamă tocmai concepții istorice. 

i Dar concepțiile istorice ştiinţifice sînt şi ele felurite 
Să trecem în revistă cîteva din ele înainte de a ajunge la 
aceea care ne interesează în special. 

După unii, cauza principală şi determinantă a întregii 
mișcări a omenirii sînt factorii istorici ei înşişi ; prin 
acţiunea şi prin influenţa lor reciprocă, ei dau directia ei 
hotărăsc mersul istoric al omenirii. De exemplu : Morala 
e un factor istoric, intelectul şi cunoștințele științifice sînt 
și ele un factor, politica, instituțiunile politice asemenea 
și așa mai departe. Toţi aceşti factori influențează unul 
asupra altuia ; morala influențează asupra intelectului, in- 
telectul asupra moralei, amîndouă asupra politicii li 
tica asupra lor și așa mai departe. e 

Precum vedeți, această concepție cuprinde un adevăr 
netăgăduit, aproape banal ; dar nu ne dă nici un răspuns 
la întrebarea noastră, ci numai o tautologie banală În 
adevăr, ce căutăm noi ? Căutăm factorul hotăritor al is- 
TEn Or. mişcarea istorică constă tocmai din suma fac- 
torilor istorici şi din reciproca lor influență. Astfel dar 
cînd la întrebarea : „Care e factorul hotărîtor al istoriei 74 
ni se răspunde : „Factorii istorici şi influența lor reci- 
Be e totuna ca și cum ni s-ar răspunde: „Factorul 

o istoriei e istoria !“. j 

ar, dacă această concepție ne dă un ră 
metodul întrebuințat de d căutînd pisic jpeg 
istorie, e foarte adevărat. Pentru că, în adevăr, în ierar- 
hia ştiinţelor, istoria şi filozofia ei e ştiinţa cea mai supe- 
rioară. O ştiinţă mai înaltă în care am putea căuta ră 
punsul nu există, deci tot în ea trebuie să-l căutăm. Con- 
cepția teologică și idealistă nu face tot astfel, ci negă- 
sind o ştiinţă superioară care să dea explicaţia fenome- 
Deci istorice, ea a inventat ceva superior, pe dumnezeu 
5 es a Sate nu mai credem în iluzii, sîntem nevoiţi să 
î a ăm explicația în înşişi factorii istorici. Şi, dacă, cu toți 
DE ajungem la o tautologie banală, trebuie să cău- 

Į : un factor ori o grupă din ei, nu suma tuturor. 
de ala dea ia şi făcut într-un mod conştient ori incon- 
e ma istoricii, filozofii istoriei, sociologii ori 
a diletantți. Toți au căutat acel factor care ar putea 

explicația întregii istorii a omenirii. Aşa, spre pildă 
pentru unii factorul politic e momentul hotărítor ; insti- 

tuţiunile politice, pentru aceștia, dominează şi hotărăsc 
întregul mers al omenirii. Pentru un Comte, Mill ori 
Buckle e dezvoltarea intelectului, spiritului, cunoştinţelor. 
Buckle, afară de factorul intelectual, mai adaugă şi un 
alt factor, mediul climatic, poziţiunea geografică. 

După Spencer, factorul hotărîtor e nu intelectul, ci 
pornirile, sentimentele, pasiunile ; după Fustel de Cou- 
langes, credințele religioase sînt acelea care în Roma ve- 
che au hotărît felul familiei, relaţiile economice între 
stăpîn şi rob, instituţiunile politice etc. 

După Taine, principalul e mediul, rasa, caracterul fi- 
ziologic şi psihologic al oamenilor dintr-o anumită socie- 
tate. Acest caracter hotărăşte forma instituţiilor, credin- 
telor, moralei, dreptului, literaturii etc. 

Pentru Cumplowicz, factorul hotăritor care determină 
mișcarea istorică a omenirii e lupta între grupele sociale 
(grupe etnice, de rasă, clase sociale etc.). 

Pentru Bastiat, cugetarea e factorul primar şi esen- 
tial, însă nu cugetarea individuală, ci cugetarea socială, 
cugetările popoarelor (Vâlkergedanken, Gedanke, der Ge- 
sellschaft). 

Pentru darviniști, care au introdus darvinismul în so- 
ciologie tale-quale, factorul de căpetenie € lupta pentru 
trai, selecțiunea naturală. 

Încît, precum vedeţi, concepţiile istorice care tind a 
ne lămuri factorul principal, cauza întrucitva a întregu- 
lui mers al omenirii, sînt multe, şi nici nu le-am enume- 
rat pe toate. 

Una din aceste concepții, cea mai adîncă şi cea mai 
vastă, după părerea mea, e concepția materialistă, care 
va face subiectul acestei conferinţe. 

Acum 40 de ani, concepția aceasta a fost formulată 
de Karl Marx, genialul fondator al socialismului științific, 
împreună cu Friedrich Engels, colaboratorul său; iar 
peste 20 de ani marele savant antropolog american Lewis 
Morgan a descoperit aceeaşi teorie — fără să cunoască pe 
Marx — şi i-a dat o bază de fapte, o bază inebranlabilă 
în re ar lucrare „Ancient Society“... (Societatea ve- 
che). 


a 


După concepția materialistă, factorul hotăritor în 
mersul istoric al omenirii n-a fost nici intelectul, nici 

pornirile şi pasiunile omeneşti, ci bazele materiale ale 
societății, modul de producere și de împărțire. a produ- 
selor trebuincioase traiului. După cum psihologul caută 
şi găseşte explicarea vieții psihice în organizația fizio- 
logică a individului, tot astfel un sociolog poate găsi 
explicația vieții sociale în economia socială, care e fi- 
ziologia societății. Și, după cum toată viața sufletească 
a unui individ e condiționată de organizația lui fiziolo- 
gică, tot astfel întreaga viață a societății (morala, gîndi- 
rea, instituțiile ei juridice și politice etc.) sînt condiționate 
şi hotărîte de organizaţia economică a societăţii, de modul 
cum se produc și se distribuie bogăţiile în societate. 
Într-un cuvînt, mersul economic, procesul economic ho- 
tărăște întreg procesul istoric al omenirii. 

La o anumită treaptă de dezvoltare economică, atunci 
cînd munca devine mai rodnică, atunci cînd bogăţiile 
ajung mai îmbelșugate, se creează clasele sociale cu in- 
terese potrivnice şi intrînd în luptă între ele. 

Lupta acestor clase dă conţinutul istoriei. Dar clasele 
ele însele și lupta aceasta a lor la fiecare epocă sînt ho- 
tărîte de modul cum la epoca aceea se produc şi se dis- 
tribuie bunurile materiale. 

Astfel dar, procesul economic hotărăște viața socială 
de-a lungul istoriei întregi şi o parte din vremea pre- 
istorică. 

Iar întrucît privește începuturile cele mai depărtate 
ale omenirii, vremea cînd nici nu exista un proces eco- 
nomic propriu-zis, pentru această depărtată preistorie 
momentul hotărîtor, factorul principal al dezvoltării a 
fost însăși producerea oamenilor, felul relaţiunilor sexuale, 
forma organizaţiei familiale. 

Iată, în cîteva cuvinte, concepţia materialistă. Ea 
poate părea la prima vedere foarte stranie, după cum 
foarte stranie a părut şi teoria darvinistă. 


t 


7 Înainte de a urma cu dezvoltarea acestei concepții, 
să vă citez în cîteva rînduri cum unul din creatorii ei 
chiar, Friedrich Engels. o formulează : 

. „După concepția materialistă, momentul hotărîtor în 
istorie este de două feluri: pe de o parte, producerea 
de lucruri trebuincioase pentru trai: lucruri de hrană, 

îmbrăcăminte, locuit şi uneltele trebuitoare pentru înde- 
plinirea altor scopuri, pe de altă parte, producerea oa- 
menilor înşişi, reproducerea speciei. Instituţiile sociale 
sub care trăiesc oamenii dintr-o perioadă istorică anumită 
şi dintr-o ţară anumită sînt hotărite prin amîndouă felu- 
rile de producere : prin treapta de dezvoltare a muncii, 
pe de o parte, şi pe de alta prin familie. Cu cît munca 
este mai puţin dezvoltată, cu cît este mai mărginită cîti- 
mea producerilor ei, cu atit organizaţia socială se arată 
mai predominată de legătura sexuală“. 3 

Iar cu cît se dezvoltă forţele economice, instrumentele 
de muncă, productivitatea muncii, cu atit factorul acesta 
rămîne esenţialul care condiţionează întregul mers istoric 
al omenirii. Acesta e, după concepţia materialistă a is- 
toriei, factorul hotăritor, ori — cum zice Engels — mo- 
mentul hotărîtor în istorie. Acest moment e deci de la 
început : mai ales organizarea relaţiilor sexuale, organi- 
zarea familiei; pe urmă : mai ales viaţa economică, felul 
de producere şi distribuire a bogățiilor. 

Să spunem cîteva cuvinte despre cel dintii : 

De la începutul omenirii, un început care se pierde în 
întunericul trecutului şi asupra căruia nu putem avea 
decît indicaţiuni indirecte, relaţiunile sexuale între săl- 
batircii ce se strîngeau într-un fel de trib n-au fost supuse 
la nici o regulă. Toţi bărbaţii trăiau cu toate femeile, 
părinţii cu copiii, fără nici o regulă, ca la animale. Cite 
puţin însă a-nceput să se organizeze familia. 

Prima formă a familiei organizate a fost familia între 
rude de sînge. Toţi membrii tribului dintr-o generație 
constituiau o familie. Toţi bărbaţii acestei generaţii apar- 
ţineau tuturor femeilor aceleiaşi generaţii şi femeile apar- 
ţineau bărbaţilor. Copiii acestei familii mixte erau soco- 
titi de fraţi şi surori între ei, și aceasta mai mult sau 
mai puţin pe drept cuvînt, deoarece copiii puteau să ştie 
cine le e mamă, dar nu și cine le e tată. Acești fraţi și 
aceste surori formau între ei o a doua familie : iarăși toți 
bărbaţii şi toate femeile din această generaţie aparțineau 
unii altora. Copiii lor, iarăși fraţi și surori între ei, for- 
mau a treia familie și așa mai departe. Așa că, dacă luăm 
trei generaţii, toţi bunicii și toate bunicile în trib for- 
mează o familie, toţi taţii şi toate mamele altă familie. 
toţi copiii o alta. Astfel dar, în această primă familie 

organizată, părinţii sînt excluşi deja din relaţiile sexuale 
cu copiii lor. 

Această excludere merge mai departe și încep să fie 
excluși din convieţuirea sexuală fraţii cu surorile din 
aceeași mamă, pentru că, precum am zis, în această fa- 
milie primitivă nu se putea ști cine cu cine e frate ori 
soră după tată. Această a doua excludere, puţin cîte pu- 
țin, a produs familia punalua, pe care o găsim în Hawai. 

Familia aceasta e următoarea : 

Un număr de femei surori, vere primare, secundare 
etc. sînt femeile comune unei grupe de bărbaţi, care sînt 
bărbaţii comuni ai lor. Între aceşti bărbaţi însă nu poate 
figura nici un frate de sînge al vreunei femei ; pe de altă 
parte, un grup de bărbaţi fraţi, veri primari, secundari etc. 
sînt bărbaţii comuni unui grup de femei, dar între aceste 
femei nu este nici o soră a vreunui bărbat. Astfel, în fa- 
milia punalua sînt excluşi din relaţiile sexuale frații şi 
surorile. 

Această excludere a mers mai departe și, spre pildă, 
la irochezi și alte triburi convieţuirea sexuală e interzisă 
intre toate rudele, oricît de depărtată ar fi fost înrudirea. 
Aşa la barbari excluderea convieţuirii între rude a ajuns 
mult mai departe decît chiar la noi, unde e permisă că- 
sătoria nu numai între veri mai depărtaţi, dar chiar 
între veri primari. 

__Care a fost acea forță oarbă care a hotărît începutu- 

rile organizării familiei ? A fost o lege naturală din do- 
meniul biologiei, selecţiunea naturală, lege formulată de 
Darwin. Triburile în care a-nceput să se organizeze fa- 
milia și să excludă de la relaţii sexuale mai întîi pe 
părinți, apoi pe fraţi, produceau membri de ai tribului 
mai puternici, mai înarmaţi în lupta pentru existenţă 
decît triburile în care nu se organizase familia, în care 
nu se făcuse excluderea aceasta. 

Aşadar, organizaţia familiei și evoluţia ei au fost 
factorul hotărîtor în dezvoltarea vieţii societăţilor ome- 
neşti de la începutul dezvoltării lor. Mulțumită acestui 
factor, specia omenească a ajuns mai puternică fiziceşte 
și intelectualicește, a-nceput să aibă influenţă asupra na- 
turii înconjurătoare, de care era stăpinită într-un mod 
absolut, a-nceput o serie de victorii asupra naturii, o 
serie de invenții de instrumente de muncă : arcul și să- 
geata, olăria, domesticirea animalelor ete. Şi cu cît creşte 


15 


productivitatea muncii, cu cît cresc bogăţiile, cu atit acest 
factor economic devine într-un mod hotăritor factorul 
principal, momentul hotărîtor al istoriei, iar familia — deși 
fiind, bineînţeles, un factor de o mare importanţă — 
începe totuşi să joace deja un rol mai supus. Factorul 
hotărîtor însă devine, încă o dată, baza materială-eco- 
nomică a vieţii sociale, modul de producere și de distri- 
buire a bogățiilor, relaţiunile economice. Și, pentru a fi 
mai scurt, am să numesc această viaţă economică. pro- 
cesul economic al societăţii. 

Pentru a dovedi înriîurirea şi forța acestui faotor în 
dezvoltarea istorică, ar trebui să facem împreună analiza 
întregii istorii a omenirii, aplicînd la această analiză con- 
cepția materialistă. Bineînţeles, aceasta n-o putem face 
într-o singură conferință. De aceea ne vom mulțumi cu 
cîteva exemple şi încă dezvoltate cît se poate de scurt. 

Să luăm ca prim exemplu poziţiunea femeii în fami- 
lie şi societate. 

Timp foarte îndelungat, toţi istoricii au crezut că po- 
ziţiunea femeii în familie și societate a fost cu atît mai 
rea, cu cît ne adîncim mai mult în trecut; că familia 
s-a început prin aservirea, prin sclavia femeii. Bachofen 
a fost cel dintii care a demonstrat falsitatea acestei cre- 
dinţe, descoperind așa-numitul de el „Mutterrecht“ (gynai- 
kokratie). Bachoten a descoperit o stare a familiei în care 
capul familiei nu era bărbatul, ci femeia. 

Marea cantitate de fapte strînse de Bachofen pentru 
sprijinirea tezei sale, lucrările de mare însemnătate făcute 
în urma lui au întărit această descoperire, au arătat că 
precăderea femeii în familia primitivă nu e un fapt exclu- 
siv, găsit la vreun trib și datorit unor împrejurări excep- 
tionale, ci e o stare anumită prin care a trecut omenirea 
în general, au arătat că la un anumit grad de dezvoltare 
în familii primitive stăpîna e femeia, şi nu bărbatul. 

Să vedem cum s-ar putea explica faptul acesta atit de 
straniu la prima vedere. Cum s-ar explica faptul că la un 
trib sălbatic, în vechime, poziţiunea femeii în familie şi 
societate a fost mai bună decît poziţiunea ei în cea mai 
mare eflorescenţă a civilizaţiunii grece ; cum s-ar explica 
faptul că poziţiunea femeii în familie şi societate la iro- 
chezii de azi e superioară poziţiunii femeii în unele na- 
țiuni civilizate tot de azi ? 

Evident că faptul acesta, straniu la prima vedere, nu 
poate fi explicat prin teoriile lui Buckle ori Spencer ; 
evident că, dacă progresul cunoștințelor ori al simțămin- 
telor ar fi factorul hotărîtor în dezvoltarea omenirii, atunci 
poziţiunea familială și socială a femeii ar trebui să fie 
mult mai bună la popoarele civilizate decit la cele bar- 
bare, pe cînd de fapt, în parte cel puţin, se întîmplă 
contrariul. 

Explicarea însă ne-o dă concepţia materialistă a is- 
toriei. 

După cum aţi văzut, în familia primitivă : promiscuă, 
punalua etc., prin felul organizării familiale, se putea 
şti cu siguranţă numai cine e mama copiilor din trib, nu 
însă și cine e tatăl. Evident dar că femeile trebuiau să 
aibă o poziţiune superioară în familie faţă cu bărbaţii. 
De altă parte, factorul material, economic, viața mate- 
rială a triburilor primitive, nu se opunea, ci chiar lucra 
în aceeaşi direcţie ; cîtă vreme munca a fost foarte pu- 
ţin productivă, cîtă vreme n-au existat încă instrumente 
mai puternice, atita vreme munca bărbatului în afară de 
casă n-a fost mai rodnică, mai importantă decît munca 
femeii din casă ; vinătoarea foarte puţin sigură cu arcul 
şi cu săgeata era tot așa de puţin roditoare ca şi munca 
femeii acasă ; astfel dar, femeia în gospodăria triburilor 
era un factor economic tot aşa de important — dacă nu 
şi mai important — ca şi bărbatul. 

Dar oamenii au progresat economiceşte şi cu cit se 
îmbunătățeau instrumentele de muncă, instrumentele de 
vînătoare, domesticirea animalelor, instrumentele de agri- 
cultură ste. etc, cu cât deci munca făcută de bărbat 
ajungea mai importantă faţă cu cea făcută de femeie, 
cu cît bărbatul se făcea un factor economic mai însemnat 
decît femeia şi cu cît creșteau bogăţiile economice, cu 
atît scădea înriurirea femeii în familie și societate (trib), 
pînă ce, la un anumit grad de dezvoltare economică, pre- 
cumpănirea femeiască face loc precumpănirii bărbătești, 
moştenirea în linia femeiască se preface în moștenire în 
linie bărbătească, spița neamului (Abstammung), în loc 
să se socotească după femeie, începe să se socotească 
după bărbat ; într-un cuvînt, „das Mutterrecht“ se schimbă 
în „das Vaterrechti, „Gynaikokratie“ în „Androkratie“ 
— și astfel se săvirşesc robirea şi aservirea sexului fe- 


meiesc prin sexul bărbătesc, aservire. care durează de 
: ceai 


ame 


mii de ani. Distrugerea dreptului femeii a fost ruina is- 
torică a sexului femeiesc: „Der Umsturz des Mutter- 
rechts war die weltgeschichtliche Niederlage des weibli- 
chen Geschlechts“ 4 zice cu drept cuvînt Engels. 

lar pornirea către emanciparea femeii, către egaliza- 
rea socială a sexurilor, care după mii de ani de robie 
începe să se agite în vremea noastră, se datorește tot 
dezvoltării economice. 

Marea industrie modernă distruge familia patriarhală, 
scoate pe fată şi pe femie din casă şi le aruncă în 
fabrici, unde le face factori economici tot așa de impor- 
tanţi ca şi bărbaţii ; aceasta se întîmplă în proletariatul 
muncitor. În proletariatul intelectual se petrece același 


proces : proletare intelectuale devin profesoare, funcţio- - 


nare, doctori etc., etc., deci ajung iarăși factori econo- 
mici tot aşa de însemnați ca și bărbaţii. Astfel dar, prin 
dezvoltarea economică modernă în proletariatul modern 
fie muncitor, fie intelectual, femeia devine un factor eco- 
nomic tot așa de important ca şi bărbatul; de aci deci 
principalmente porneşte mișcarea de emancipare a fe- 
meii, o mișcare ce, desigur, se va încorona cu un deplin 
succes, însă într-o altă organizare socială. 

Astfel dar, concepţia materialistă a istoriei ne arată 
cauzele care au determinat preponderența sexului femeiesc 
la triburile primitive (gynaikokratie) ; cauzele care au de- 
terminat distrugerea preponderenţei femeiești și înlocuirea 
ei prin preponderența bărbătească (androkratie) şi, în 
sfîrşit, cauzele care, în societatea contemporană nouă, 
determină mişcarea spre egalizarea sexelor. 


* 


Să luăm acum un alt exemplu, și anume dezvoltarea 
Americii, ori mai ales a Statelor Unite din America. 

Dezvoltarea socială a Americii e mai ușor de studiat, 
pentru că s-a făcut într-o vreme mult mai scurtă, s-a 
făcut dinaintea ochilor cîtorva generaţii. 

Primii coloni debareaţi în America au găsit pămînt 
întins, roditor, nestăpînit de nimeni. Fiecare a luat atîta 
pămînt cît putea lucra cu familia lui. S-ar părea că nici 
nu se poate mai mare fericire. Însă după cinci, şase ge- 
nerații aceşti coloni se lasă de proprietăţile individuale, 
se asociază în comune semicolectiviste, asemănătoare cu 

Marca germană. După cîteva generaţii, aceste comune 
se desfac iarăşi în folosul proprietăţii individuale și, tot- 


odată, ia o colosală întindere robia negrilor, care — după | 


alte cîteva generaţii — sînt liberaţi după un război 
sîngeros al unei părți din America împotriva celeilalte. 

Încercaţi acum dacă puteţi să explicaţi acest proces 
istoric prin concepția lui Buckle, Spencer etec., etc. O 
proprietate individuală, care în curînd trece în proprie- 
tate colectivă care iarăşi trece în individuală, şi urmașii 
colonilor puritani — care fugiseră de apăsare politică şi 
religioasă —, oameni care cei dintii au declarat dreptu- 
rile omului, libertate, fraternitate etc., introduc și orga- 
nizează o robie şi un comerţ de robi pe care l-ar fi invi- 
diat şi barbarii vechi. Ce explicaţie ar putea să ne dea 
Buckle, care crede că factorul hotărîtor în istorie e pro- 
gresul cunoștințelor, ori Spencer, pentru care acelaşi 
factor e progresul sentimentelor ? 

Explicarea o găsim numai studiind acest proces is- 
toric, numai socotind ca factor hotăritor procesul mate- 
rial, economic. 

Într-adevăr. 

Primii coloni debarcaţi, cu toate că aveau la dispo- 
ziție atîta pămînt cît puteau lucra, nu puteau trăi decît 
în mizerie, din cauza izolării, din cauza lipsei de divi- 
ziune a muncii. Lupta cu natura înconjurătoare, ca şi 
lupta cu indienii (Pieile Roşii), trebuia deopotrivă să-i 
silească a se grupa în comune semicolectiviste, în felul 
Mărcii germane, care s-a alcătuit cam în aceleaşi con- 
dițiuni. 

Odată alcătuite, aceste comune au început să pros- 
pere, s-au îmbogățit, s-a mărit diviziunea muncii, s-a 
împuternicit schimbul, deci comerțul, şi totodată s-a năs- 
cut o neegalitate de averi chiar în sînul comunei, ceea 
ce era cu putință pînă la un punct, din cauză că comuna 
era numai pe jumătate colectivistă. 

Dar tot aceşti factori economici (îmbunătăţirea instru- 
mentelor de muncă, creşterea populației, a diviziunii 
muncii, a schimbului, neegalitatea relativă a averilor) au 
fost principalii factori care au dizolvat Marca germană ; 
tot ei au dizolvat şi comuna americană. La distrugerea 
comunei au lucrat acei membri ai comunei americane 
colectiviste care erau mai puternici, mai bogați, pentru 
că proprietatea individuală le servea numai lor. 

însă, după dizolvarea comunei, acești ile pl aa 
găsit într-o Po mult mai dezavantajoasă deci 
i de altădată. | 
aia repeti spre pildă, după ce s-a dizolvat Mori 
(comuna), cei mai privilegiați, mai bogaţi, mai pu emin 
— aceia care aveau instrumente de muncă, RE pă 
mînt acaparat — au găsit im diat forţe exploata ile în 
membrii mai săraci ai fostei comune, care ajungeau si 
atita mai mlădioşi cu cît nu mai era comuna cu tă i- 
tuţiile comunale pentru a-i ocroti. În America însă, upă 
dizolvarea comunei se găseau încă atitea întinderi co o- 
sale de pămînt liber încît cei săraci puteau lucra şi pre- 
ferau chiar să lucreze pentru dînşii, nu pentru maoni 
încît cei ce acaparaseră moșii întinse, cei ce aveau plan- 
taţii de trestii de zahăr, ateliere etc., etc. aveau u 
instrumente de muncă, dar n-aveau brațe, pentru că 
n-aveau de unde să le ia. Față cu această colosală lipsă 
de braţe, față cu această nevoie economică, strănepoții 
puritanilor, republicani pur sang, au ajuns cei mai PoE 
sclavagiști şi au organizat robia cu o cruzime și pe o sc A 
atât de întinsă încât au lăsat în urmă pe sălbatici şi pe 
barbari. a aa i 

Sub regimul sclavagist au început iarăşi să crească 
enorm bogățiile americanilor (de astă dată numai ale 
unei minorități, stăpînii de robi), populația a prins a 
creşte foarte tare şi cu atit mai tare, ou cît o aa 
creştere şi imigrația din Europa, industria a luat un avin 
foarte mare. Dar cu cît creștea populaţia, cu cît pro- 
ducția se făcea mai sistematică şi mai ştiinţitică, cu atit 
sclavagiul negrilor ajungea mai puţin folositor, ajungea 
mai de prisos : un sclav şi mai ales un sclav negru e un 
lucrător prost, cu atît mai mult într-o producţie miai 
înaintată, mai ştiinţifică. Afară de aceasta, pentru sclavi 
trebuie o mulțime de supraveghetori la lucru, de paznici, 
să nu fugă etc. ; apoi pieirea unui sclav eo pierdere mare 
pentru stăpîni. În toate aceste privințe, un lucrător sa- 
lariat e mai convenabil. Cînd deci înmulțirea populației 
prin naşteri şi imigrare a creat un stoc mare de proletari 
liberi de rasă albă, sclavajul a trebuit să cadă, nemai- 
fiind economic. Și cu cît ajungea sclavajul mai de prisos 
— si chiar vătămător economiceşte —, cu atita creştea 

ei Bi osti aboliționistă, care s-a sfîrşit prin desființa- 
Savantul şi mult talentatul economist italian Achille 
Loria, care a făcut această analiză a dezvoltării Amerie, 
cu drept cuvînt găseşte că această dezvoltare americană 
distruge teoria lui Buckle după care evoluția economică 
a societății e determinată de evoluția cunoştinţelor, a 
o a inteligenței. Un fervent aderent însă al Tui 
d ai un nar învățat, Guglielmo Ferrero, răspunde 
i Loria că chiar faptele expuse de acesta arată că Buckle 
a avut dreptate, pentru că, zice Ferrero, „dacă englezii 
care s-au dus în America ar fi avut toti geniul unui 
Spencer, ei ar fi avut cu totul altă istorie... Greşeli făp- 
tuite sînt inevitabile pentru omenirea prezentă, dar o die 
nire de zece ori mai inteligentă nu le-ar fi săvârşite De 
aici urmează, după Ferrero, că Buckle a avut dreptate 
crezînd că inteligenţa şi progresul cunoștințelor sînt fac- 
torul hotăritor al întregii vieţi istorice în general și al 
vieţii economice, în special. l i i 
Pie multe ori şi slăbiciunea argumentelor potrivnicilor 
E ua într-un mod indirect, puterea şi vera- 
În adevăr. . 
| „Loria, examinînd dezvoltarea istorico-socială a Ame- 
ricii, arată că dezvoltarea aceasta a fost condiționată de 
procesul economic, și nicidecum de inteligența oamenil 
ori de dezvoltarea cunoștințelor omeneşti. „Da, zice Fer- 
rero, da dacă oamenii ar fi fost de zece ori mai latet 
genţi ori dacă ar fi fost toți genii, atunci ar fi fost 
altfel“. „Foarte bine, ar putea să-i răspundă Loria se 
înțelege că dacă toţi oamenii ar fi genii ori semizei atunci 
ar fi altă socoteală, dar noi nu observăm şi nu studiem 
procesul istoric al unei omeniri imaginare, ci al omenirii 
reale, așa cum a fost ea, așa cum a trăit ea în realitate 
Și în această omenire reală procesul economic hotără te 
mersul istoric al omenirii“. g 
i Cum vedem, argumentele lui Ferrero sînt nu slabe 
i naive şi copilăreşti. Şi, dacă un om cult nu găsește 
te argumente, apoi şi aceasta vorbeşte în folosul teoriei 
pe care o combate. 

Să trecem acum la un exemplu de altă natură. 

Să luăm societatea medievală la un timp anumit al 
dezvoltării sale, cu comunele ei rurale, în care se păs- 
traseră încă rămășițe din comunismul primitiv. 

În aceste comune rurale se produceau mai toate cele 
necesare comunei. Ceea ce se producea se consuma în 
mare parte în comună ; cu alte cuvinte, în comună se 
produceau valori de întrebuințare, şi nu valori de schimb, 
nu mărfuri. Aceste comune rurale erau foarte izolate 
unele de altele din cauza lipsei de căi de comunicație. 
Meseriaşii și micile stabilimente manufacturiale existau 
în orașe. Patronii acestor stabilimente şi comercianții for- 
mau începuturile clasei burgheze, menită să ajungă în 
viitor clasa precumpănitoare. Clasa dominantă de atunci 
sînt feudalii. 

Ce a hotărît prefacerea acestei societăţi feudale în so- 
cietatea burgheză modernă ? Să vedem. În această so- 
cietate feudală începe ori, mai bine zis, urmează a se 
dezvolta producțiunea economică ; producțiunea agricolă 
se îmbunătăţeşte, tot astfel se îmbunătățesc puțin cîte 
puțin instrumentele de muncă în meserii. Ca rezultat : 
creşterea populației, îmbunătățirea căilor de comunicație, 
creşterea diviziunii muncii şi, împreună cu aceasta, creș- 
terea bogățiilor, creşterea producerii de mărfuri şi deci 
creşterea schimbului lor. 

Prin acest proces economic se produc două fenomene 
importante : mai întîi se sfarmă puţin cîte puţin institu- 
tiile semicomuniste rurale, care nu se pot împăca deloc 
cu noua stare economică — cu producerea de mărfuri —, 
sa sfarmă relaţiunile patriarhale de la sate și populaţia 
crescîndă se concentrează mai ales în orașe. Pe de altă 
parte, cu cât crește producțiunea, mai ales în orașe, în 
manufactură, și cu cît creşte schimbul mărfurilor — co- 
merțul —, cu atîta crește şi puterea burgheziei, care re- 
prezintă şi stăpînește ea această producţiune orășenească 
manufacturieră şi acest comerţ. Și, de aci-nainte, orice 
descoperire, orice înaintare a procesului economic slu- 
jeşte la întărirea clasei burgheze contra clasei feudale. 

Aşa, spre pildă, cînd progresul producţiunii a permis 
să se construiască vase de mare puternice, corăbii mari, 
cînd s-a inventat compasul, atunci, prin acest progres al 

producţiunii, s-au făcut posibile călătorii depărtate şi 
descoperirea Americii ; iar această din urmă descoperire, 

acest nou continent, consumiînd atitea mărfuri şi mai 
ales vărsînd atîta aur în Europa, a avut o influenţă co- 
losală asupra mersului economic al societăţii europene, 
mărind diviziunea muncii, producerea de mărfuri, co- 
merțul şi deci puterea burghezimii. Marile invenţiuni 
economice, cum e Jenny Mill, maşina de tors, au făcut 
o întreagă revoluţie în producţiune, au distrus pe pro- 
ducătorii mici, pe torcători și țesătorii-meseriași, au con- 
centrat ramura aceasta de producţiune în oraşe în mîna 
bogătaşilor manufacturişti, au deplasat populaţia de la 
sate la oraşe, şi acestea toate au fost, negreșit, în folosul 
burghezimii orășenești, care devenea din ce în ce mai 
puternică. 

Pe de altă parte, cu cît se dezvolta, cu cît creştea 
această nouă stare economică, cu atita ea se împăca tot 
mai puţin cu instituţiunile politice-sociale feudale. De 
aceea, cînd burghezimea, reprezentanta acestei. stări eco- 
nomice, s-a simţit destul de tare, ea a intrat în luptă cu 
feudalismul și l-a distrus, zidind pe ruinele lui o altă 
stare socială — societatea burgheză modernă. Schimbarea 
dar a societăţii feudale, a instituţiunilor feudale în insti- 
tuțiuni burgheze moderne se explică prin procesul eco- 
nomic, prin dezvoltarea economică a societăţii. 

Aici mă aştept la obiecțiunea următoare : 

„Bine, vor zice unii, e incontestabil că dezvoltarea 
producţiunii, perfecţionarea instrumentelor de muncă, 
care merge de la perfecționarea unui simplu instrument 
din meserie pînă la Jenny Mill ori pînă la mașina cu 
abur, schimbă întreaga alcătuire socială ; dar chiar aceste 
perfecţionări de instrumente, chiar invenţiunile și progre- 
sul procesului economic, condiționat de aceste perfecţio- 
nări de instrumente, e datorit intelectului ; doar intelectul, 
spiritul omenesc e acela care face aceste îmbunătățiri și 
perfecționări în producerea economică ; este el deci fac- 
torul principal, resortul, dacă vreţi, al omenirii“. 

Cum vedeţi, obiecțiunea e foarte serioasă. Cu toate 
acestea, nu-i mai puţin greșită. Şi iată de ce: 

Numai atunci intelectul ar putea fi socotit ca resortul 
istoriei cînd el ar fi ajuns din factor individual un fac- 
tor social, adică intelectul social, şi, ca atare, ar fi ho- 
tărît într-un mod conştient mersul istoric al omenirii. 
Cu alte cuvinte, cînd societatea s-ar fi înţeles asupra 
mersului economic ; cînd, prevăzînd toate rezultatele ul- 

terioare ce ar da orice schimbare economică, orice îm- 
bunătăţire sau perfecţionare de instrumente, ar fi dirijat 
în armonie cu această prevedere mersul ei economic, 
atunci, bineînţeles, intelectul social ar fi fost numaidecît 
resortul, factorul determinant al istoriei omenirii. 

Dar oare aşa a fost? Oare meşteşugarul care a per- 
fecţionat instrumentul pricepea el, prevedea el toate 
schimbările sociale ce vor reieşi din această perfecţio- 
nare ? Oare acela care a inventat maşina Jenny Mill 
pricepea el revoluţia ce va-face invenţia lui ? Oare pri- 
cepea aceasta societatea ? Şi, mai ales, dacă ar fi price- 
put-o întrucîtva, condus-a societatea în concordanță cu 
aceasta mersul ei istoric ? Nimic din toate acestea! 

Meşteşugarii care au perfecționat instrumentele de 
muncă, creînd și prefăcînd manufactura, nu s-au condus 
în aceste perfecţionări decît de propriul şi imediatul lor 
interes : habar n-aveau nu numai ei, dar chiar cei mai 
geniali din contemporanii lor de rezultatele sociale în- 
depărtate ce vor produce perfecţionările acestea, cu atit 
mai mult habar. n-avea de toate acestea societatea con- 
temporană lor, astfel încît societatea suferea rezultatele 
procesului economic, dar nu-l dirija. 

Se-nţelege că intelectul, că spiritul, a fost un factor 
absolut necesar pentru producerea unui instrument, unei 
invenţiuni economice ; dar tot aşa de necesar factor pen- 
tru producerea acestei invenţiuni au fost şi ochiul omu- 
lui, şi musculatura lui, şi circulația sîngelui, în sfîrșit, 
tot organismul lui fiziologic şi psihologic. Oare nu cumva 
din, cauză că vederea omului a fost un factor absolut 
trebuincios pentru producerea perfecţionărilor economice 
trebuie să socotim vederea ca resortul vieţii istorice a 
omenirii, ca principalul factor istoric? Evident că nu. 
Şi acelaşi lucru trebuie să-l spunem şi despre intelectul 
individual din evul mediu. 

Dar faptul acesta îl voi lămuri mai bine mai la urmă. 

Acum, daţi-mi voie, după această întrerupere pe care 
am crezut-o foarte necesară, să urmez mai departe cu 
aplicarea concepţiei materialiste la exemple reale istorice. 


* 


Am văzut în cîteva cuvinte cum materialismul eco- 
nomic explică trecerea societății feudale în societate bur- 

gheză modernă. Să vedem acum cum, după aceeași con- 
cepție, se lămureşte trecerea societăţii moderne burgheze 
într-o altă formă socială, superioară celei moderne. Nici 
timpul, nici cadrul acestei conferințe nu mă iartă să 
mă-ntind pe larg, cum aş fi dorit, asupra acestei părți; 
de aceea îmi veţi da voie să explic totul în cîteva cuvinte. 

Procesul economic început şi urmat în epoca me- 
dievală îşi continuă mersul în veacul nostru cu îuțeala 
aburului. Aceasta nu-i o expresie figurată. Prefacerea 
aburului în motor a accelerat într-un mod colosal pro- 
cesul economic al societăţii. Manufactura mare din veacul 
trecut, unde lucrau sute de lucrători, s-a prefăcut în 
fabrici colosale, unde lucrează mii şi, cîteodată, zeci de 
mii de oameni; drumurile și şoselele de odinioară s-au 
prefăcut în drumuri de fier ; telegraful transmite cu iu- 
teala fulgerului gîndirile noastre la distanţe nemăsurate ; 
diviziunea muncii, din naţională, a ajuns internaţională ; 
producţiunea mărfurilor a crescut enorm ; debuşeul na- 
tional a devenit și el, din naţional, internațional; pro- 
ductivitatea muncii s-a mărit enorm și enorm s-a mărit 
populaţiunea și mai ales enorm s-au mărit oraşele. Astfel 
dar, precum vedeţi, societatea contemporană nouă e 
aproape altă societate decît cea din veacul trecut, de 
pildă. 

În societatea aceasta se dezvoltă contrazicerea urmă- 
toare, care o sapă din temelii: cu cît societatea se dez- 
voltă economicește, cu cît creşte populaţia, cu atita viaţa 
se socializează, se colectivizează, ca să zic așa, tot mai 
mult şi mai mult cu atît, prin urmare, şi organismul so- 
cial devine tot mai concret, tot mai agregat — din dez- 
agregat, cum era altădată. 

Ca să pricepem adevărul acesta mare, să comparăm 
societatea contemporană nouă cu o societate din urmă, 
s-o comparăm, de pildă, cu veacul de mijloc, în care 
populaţia era puţină, în care și acei puţini locuitori 
n-aveau cum să comunice între ei din cauza căilor de 
comunicaţie rudimentare. Un locuitor dintr-un sat — din 
pricina unor asemenea căi de comunicație — n-avea idee 
și nu-și avea viaţa legată nu numai de concetățenii lui 
mai depărtaţi, dar de multe ori nu cunoştea nici chiar 
pe locuitorii unui sat mai apropiat, nu avea idee de ei. 
Într-o asemenea societate, viața era în adevăr foarte 
individualizată, foarte dezagregată. În ziua de azi însă, 

viața unui om e legată de viaţa societăţii întregi. În 
unele ţări, populaţia a ajuns așa de deasă încît am putea 
zice că — în Belgia, de exemplu — locuitorii se ating 
cu cotul unul de altul; căile de comunicaţie, telegraful, 
gazetele, colosala împărţire a muncii pun în legătură nu 
numai pe locuitorii aceleiaşi ţări, dar pe locuitorii con- 
tinentelor întregi. În același timp, interdependenţa, ca să 
zic aşa, a cetăţenilor unei ţări între ei ajunge cit se 
poate de mare. Aşa, spre pildă, un om care ar aduce o 
boală epidemică, precum e ciuma, în Londra ar pune în 
primejdie viața a cinci milioane de suflete; o mie de 
oameni care călătoresc cu un tren îşi încredințează viaţa 
lor unui om pe care nici nu l-au văzut vreodată, meca- 
nicul, şi care, printr-o simplă mişcare din mînă, poate 
distruge trenul întreg. Mai departe, dacă se va inventa 
un explozibil mai puternic decît nitroglicerina, atunci 
un om rău va putea face să sară în aer, din odaia lui, 
străzi întregi, dacă nu un întreg oraș. 

Aşadar, încă o dată viaţa se socializează, se colecti- 
vizează așa de mult, legătura socială devine aşa de in- 
timă, interdependenţa membrilor societății devine așa 
de mare încît cu drept cuvînt putem zice că acuma viaţa 
unei societăți atîrnă de fiecare individ şi viaţa fiecărui 
individ atîrnă de societate. Cu drept cuvînt putem zice 
iarăşi că societatea poate fi numită acum un organism 
ale cărui părţi sînt intim legate între ele. 

Și, totdeodată, în acest organism socializat se socia- 
lizează, se colectivizează şi producţiunea economică. În 
industrie, în fabrici, sînt mii, sînt zeci de mii de oameni 
care lucrează colectiv în aceeași fabrică, după același 
plan, pentru facerea unui product economic. În agricul- 
tura mare sînt iarăși mii de oameni care, tot după același 
plan, lucrează colectiv pe o moșie întinsă pentru a scoate 
un product agricol. 

Ei bine — pe cînd întreaga viaţă socială se colecti- 
vizează, pe cînd producţia economică se colectivizează și 
ea din ce în ce mai mult —, aproprierea productelor, 
aproprierea instrumentelor de muncă nu e socializată, 
nu e colectivă, ci rămîne îindividualistă. Fabrici, mine, 
moşii, producţia întreagă nu aparţine întregului orga- 
nism social, societăţii, ci... aparţine la indivizi deosebiți. 


27 


Aceasta e marea, e colosala contrazicere ce se dez- 
voltă prin procesul, prin progresul economic în societă- 
tile moderne. 

Această contrazicere şi anomalie e cauza marilor ano- 
malii sociale de astăzi. De aci, proletarizarea maselor 
muncitoare, concentrarea de bogății imense în mîinile 
unora şi înfiorătoarea sărăcie la alţii ; de aci, acest egoism 
strîmt, această luptă de clase, acea luptă între indivizi 
în societatea modernă etc. etc. 

Toate aceste crude anomalii vor dispare împreună cu 
marea anomalie ce le slujește de obirșie. 

Căci cu cît se va dezvolta mai mult socializarea, co- 
lectivizarea vieţii sociale şi a producţiei, cu atît mai im- 
perioasă va deveni şi colectivizarea aproprierii. 

Precum la un anumit grad de presiune aburul sfarmă 
în bucăţi cazanul, astfel, sub presiunea socializării vieţii 
şi producţiei (ajunsă la un anumit grad de dezvoltare), 
se va sfărîma-n bucăţi aproprierea individualistă, cu în- 
tregul ei edificiu politic şi juridic. Şi acea societate unde 
vor fi colectivizate nu numai producția, ci și instrumen- 
tele de muncă şi toată gospodăria naţională, socială, acea 
societate se numește societatea socialistă. 

Iată pentru ce, domnilor, societatea socialistă este 
nu o dorință deşartă, nu un vis, ci o necesitate neînlă- 
turabilă, provocată de procesul economic al societăţii 
înseşi, provocată de absoluta nevoie de a se armoniza 
socializarea întregii vieţi, socializarea producției, care 
există deja, cu socializarea aproprierii. 

Spun aceste cîteva cuvinte la adresa acelora care văd 
în socialişti niște utopişti, nişte vizionari. Dealtfel, despre 
societatea socialistă nu voi vorbi acum, pentru că nu 
mă iartă cadrul ce voi să dau acestei conferinţe. Voi 
insista totuşi asupra unei singure deosebiri dintre so- 
cietatea actuală şi societatea socialistă, deosebire care 
intră perfect în subiectul acestei conferinţe. Această 
deosebire e următoarea : 

Pe cînd în societatea de astăzi procesul economic stă- 
pînește societatea, pe cînd producătorii nu stăpînesc pro- 
ductele lor, ci sînt stăpâniţi de ele, în societatea socialistă, 
dimpotrivă, societatea va stăpâni procesul economic, pro- 
ducătorii vor stăpini productele. 

Daţi-mi voie să insist mai mult asupra acestui punct, 
asupra acestui mare adevăr, căci el e de o mare însemnă- 
tate pentru subiectul conferinţei mele. 

În orice societate producătoare de mărfuri, marfa, 
odată produsă, scapă de sub stăpînirea producătorului. 
Productul, nefiind creat pentru întrebuințarea producă- 
torului, ci pentru vînzare, pentru schimb, pleacă de la 
producătorul său în lumea largă a mărfurilor. În aceste 
călătorii, adeseori el face multe şotii creatorului său. lată 
cîteva exemple. 

Presupuneţi o fabrică de tunuri. Tunurile, odată pro- 
duse, sînt vîndute şi poate revindute. Ei bine, într-un 
caz de rezbel se poate întîmpla foarte uşor ca aceste tu- 
nuri să se întoarcă tocmai împotriva acelora care le-au 
produs, să omoare tocmai pe producătorii lor. 

Alt exemplu : o fabrică de mașini. Lucrătorii produce 
o maşină perfecționată. Această mașină, introdusă în 
industrie, poate arunca pe drumuri, făcînd de prisos, pe 
o mulțime de lucrători care mai înainte înlocuiau cu 
braţele lor maşina. Ei bine, printre acești lucrători ră- 
maşi pe drumuri pot fi chiar aceia care au produs-o, 
în tot cazul fraţi de-ai lor, fraţi de suferinţă şi de muncă. 

Altă pildă. Cunoașteţi cu toţii greva generală a mi- 
nerilor din Anglia. 500000 de lucrători au rămas pe 
drumuri. Dacă socotim şi copiii lor, avem un număr de 
1.000 000 de suflete aruncate în valurile sărăciei. Cauza 
acestei nenorociri e supraproducția de cărbuni. Și aci 
trebuie să explic în două cuvinte ce este această supra- 
producție. 

În societatea actuală se produce fără nici o socoteală ; 
societatea nu ştie nici cît, nici cum trebuie să se pro- 
ducă. Ci singura putere care hotărăşte modul şi cuan- 
tumul producțiunii e o putere oarbă care se numeşte 
concurența, starea pieței. În cazul nostru, minerii au 
produs, să zicem, la un moment dat, o cantitate de x mi- 
lioane de tone de cărbuni. Aceşti cărbuni se prezintă-n 
piață pentru vînzare ; însă piața este, după expresia eco- 
nomiştilor, saturată de cărbuni, aşa că aceste x milioane 
de tone sînt de prisos şi, fiind de prisos, vor scobori, 
prin prezenţa lor netrebuincioasă, preţul cărbunilor în 
general. Atunci... patronii minieri vor fi siliți să coboare 
salariul muncitorilor ori să înceteze producţiunea și deci 
să concedieze pentru o vreme oarecare pe producătorii 

acelor x milioane de tone de cărbuni, care vor rămîne 
muritori de foame. Productul contra producătorilor. 

Alt exemplu. 

Să presupunem, domnilor, un agricultor mare, cu o 
mare energie, cu o mare știință, cu foarte mare talent. 
Acest agricultor genial, să presupunem, a pus tot: ener- 
gia, cunoștințele, geniul său, într-o moşie oarecare, nu 
tocmai favorabilă agriculturii, dar, prin calităţile inte- 
lectuale extraordinare, a învins toate greutăţile, a în- 
vins natura, a făcut natura să producă bine. Agricultorul 
nostru strînge recolta şi o scoate în vînzare. Dar iată 
că în vremea aceasta s-a întîmplat că recolta din Ame- 
rica și India a fost mare. Din această cauză, preţurile 
cad enorm, productele agricultorului nostru, apărute în 
piaţă, nu pot fi vîndute sau vor fi vîndute cu preţ scă- 
zut, şi genialul nostru agricultor, fără cea mai mică 
vină din partea lui, e ruinat, rămîne pe drumuri. Şi 
astfel un om care a învins natura e învins, la rîndul 
lui, de propriul său product ori, mai bine zis, de modul 
social cum se produc şi se distribuie bogăţiile în socie- 
tatea modernă. | 

Aş putea înmulți exemplele de asemenea natură, dar 
cred că şi acestea sînt de ajuns pentru a arăta cum în 
societatea modernă producţiunea stăpîneşte pe produ- 
cători. 

Nu tot astfel se va întîmpla în societatea socialistă. 
Într-o societate în care instrumentele de muncă aparțin 
societăţii întregi, nu la indivizi deosebiți, această socie- 
tate înfăţişează un fel de gospodărie unitară, o mare 
familie. O societate ca aceasta nu mai produce mărfuri 
de vînzare, valori de schimb, ci valori de întrebuințare 
pentru ea. Şi, ca urmare logică, o asemenea societate 
hotărăște prin anumite organe (comitete de statistică, 
delegaţiuni etc.) ce trebuie de produs, cum și după care 
plan ; ea hotărăște ce mașini trebuie introduse, ea hotă- 
răşte toată gospodăria socială. Cu alte cuvinte, într-o 
așa organizaţie, societatea începe să dirijeze mersul eco- 
nomic, şi începe să-l dirijeze într-un mod conștient şi 
chibzuit. 

Este dar clar că-n societatea socialistă momentul ho- 
tăritor al vieţii sociale este nu procesul economic, ci 
intelectul, spiritul omenesc, dar nu spiritul supranatural 
al metafizicienilor, ci spiritul natural, productul natural 

al evoluţiei. Da, aceea ce un Buckle credea adevărat 
pentru întreaga istorie a omenirii, de la începutul dez- 
voltării ei, va fi adevărat... însă numai pentru societatea 
socialistă. 

Și tocmai aci este deosebirea, măreaţa deosebire între 
era socialistă și toate celelalte epoci pe care le-a suferit 
omenirea. După mii de ani de robie, după mii de ani în 
care societatea a fost stăpînită și condusă de niște puteri 
oarbe, pentru întîia oară atunci ea va deveni cu desăvîr- 
şire conştientă, adevărat liberă, perfect stăpînă conşti- 
entă peste destinele ei. Faptul acesta e de o însemnă- 
tate colosală. 

Dar concepţia materialistă a istoriei a fost învinuită 
de imoralitate, i s-a imputat că e fatalistă, că subordo- 
nează întreaga mișcare a omenirii condiţiunilor mate- 
riale, procesului economic, stomacului, că ea reduce in- 
telectul, morala la un rol supus. 

E stranie învinuirea, cum vedeţi. 

Dar ce vină poate avea concepţia materialistă a is- 
toriei de faptul că pînă astăzi intelectul ori morala ome- 
nească nu a putut avea un rol preponderent în mișcarea 
istorică a lumii ? 

De cînd o concepţie, o teorie, poate fi învinuită de 
faptele pe care ea le constată numai ? 

Este o altă teorie, domnilor, care a fost tot în modul 
acesta criticată. Această teorie este darvinismul. I s-a 
imputat că e imorală, pentru că găsea originea omului în 
maimuţă. Dar la acestea cu drept cuvînt ar putea răs- 
punde un darvinist : 

„Da, e foarte umilă originea omului ; dar cu cît mai 
umilă este ea, cu atît mai multă cinste face omenirii 
faptul că a ajuns acolo unde o vedem azi ; da, omul a fost 
maimuţă, dar în lungul şir al veacurilor el ne-a dat un 
Shakespeare, un Newton, un Laplace, un Darwin, un 
Marx ; ce viitor sublim așteaptă deci pe om !“ 

Şi aceea ce darvinismul zice despre om poate să zică, 
de bună seamă, concepția materialistă a istoriei despre 
societate : 

„Da, sînt umile începuturile societăţilor omeneşti ; 
factorul hotărîtor în dezvoltarea societăţii de la început 
a fost organizarea relaţiilor sexuale, un fel de selecţiune 
animalicească ; da, mii de ani, de la barbarie pînă ia 
civilizaţie şi în toată perioada civilizaţiei, momentul ho- 


31 


tăritor în istorie a fost procesul economic — o forţă 
inconștientă şi oarbă — ...și cu toate acestea societatea 
a ajuns acolo unde o vedem astăzi, devenind, de la un 
trib sălbatic, o Franţă ori o Engliteră modernă ! Ce va 
fi dar atunci cînd momentul hotărîtor în dezvoltarea is- 
torică a omenirii va fi nu o forță oarbă, nu o forţă in- 
conștientă, ci intelectul omenesc, conștiința socială ! ? În 
cazul acesta, viitorul luminos ce aşteaptă societatea e așa 
de mare și așa de strălucit cît cea mai genială fantezie 
nu-l poate concepe“. 

Precum vedeţi, concepţia materialistă a istoriei nu 
numai că nu e o concepţie pesimistă, descurajatoare, ci, 
dimpotrivă, dătătoare de curaj în cel mai mare grad. 

Aci mi s-ar putea face o întrebare : 

„Începînd de la forma socialistă pe care o va îm- 
brăca societatea, cînd intelectul omenesc, intelectul social 
şi conștiința socială vor ajunge momentul hotărîtor în 
istoria omenirii, va rămîne oare esenţial veşnic acest fac- 
tor? Va hotărî el oare definitiv, totdeauna, istoria ome- 
nirii ?“ 

A căuta răspuns la această întrebare ar fi să ne afun- 
dăm cu mintea în lumea ipotezelor îndrăzneţe, a fan- 
teziei, a utopiei ! Căci ce putem noi ști astăzi despre un 
viitor atît de îndepărtat ? Dar, dacă mi-ar fi permis mie 
să fac o asemenea ipoteză îndrăzneață, aș zice urmă- 
toarele : 

Spencer, în admirabila lui carte Evoluţia moralei, 
face o profeție pentru care, de altmintrelea, are multe 
argumente și date ştiinţifice. Spencer prevede o vreme 
cînd omenirea întreagă va forma o singură societate, 
un mare, un colosal organism social. Și acest organism va 
fi așa de armonic, interesele şi sentimentele tuturora vor 
fi atît de armonizate, acest organism va fi atît de simți- 
tor încît fiecare bucurie a unora va găsi un răsunet fericit 
în inima tuturora, după cum o bucurie ori o durere ce 
ne loveşte acum individual e resimţită viu de întregul 
nostru organism. 

Ei bine, cînd omenirea va ajunge la gradul acesta de 
dezvoltare, atunci momentul hotărîtor în societate, afară 
de intelect, vor fi sentimentele sociale şi altruiste, mo- 
mentul hotăritor în dezvoltarea acelei societăţi vor fi 
iubirea şi simpatia universală. 

Dar — cum am zis — a specula asupra viitorului în- 
depărtat este a te afunda cu mintea în lumea vagă a 
utopiei. Şi cred că noi, cei de astăzi, ne putem mulţumi 
cu acele înălțimi ameţitoare la care științificește ne ri- 
dică analiza economică a societăţilor şi concepția mate- 
rialistă a istoriei cînd ne arată că momentul hotăritor 
în societatea viitoare vor fi intelectul şi conștiința so- 
cială. 

Și aceasta nu într-o societate grozav de depărtată, ci 
într-o societate foarte apropiată de noi, care bate la por- 
tile societăţilor moderne şi nu așteaptă decît ca popoarele 
muncitoare conștiente şi luminate să-i strige: „Intră l“. 


C. DOBROGEANU-GHEREA, CONCEPȚIA MATERIALISTĂ A ISTORIEI, 
CONFERINŢĂ ȚINUTĂ LA CERCUL STUDIILOR SOCIALE DIN BUCU- 
REŞTI, ED. I, BUCUREȘTI, 189, STABILIMENTUL GRAFIC „I. V. SOCEC“ 


FARSE LUGUBRE 


În număru-i de la 1 aprilie, L'indépendance Roumaine 
tipăreşte o farsă, o păcăleală obișnuită de data aceea. Și 
trebuie să recunoaștem că farsa e spirituală, deşi răută- 
cioasă. În termeni umflaţi, care seamănă perfect cu stilul 


romanelor şi ştirilor de senzaţie ale gazetelor franceze, . 


L'indépendance povesteşte un interviu ce ar fi avut cu 
misteriosul anarhist Mathieu, pe care poliţia din Bucu- 
reşti l-ar fi arestat la hotel „Regal“. Toate acestea le 
povesteşte organul francez în termeni aşa de gravi şi în- 
fricoşaţi încît probabil multora din obişnuiţii săi cititori 
le-au trecut fiori prin spate, mulţi şi-au făcut cruce şi 
se pregăteau deja să fugă din București. 

Repet, farsa e făcută cu spirit, dar e un lucru de care, 
desigur, nu se îndoiește cronicarul gazetei îranțuzeşti, şi 
anume că întreaga reprezentaţie dinamitardă ce se dă 
acuma în Europa e de asemenea o farsă, nu o farsă ino- 
centă, ci o farsă mare, sinistră, lugubră. Și această farsă 
sinistră e făcută nu în vederea zilei de 1 aprilie, ci mai 
ales în vederea zilei de 1 Mai. Şi, dacă cronicarul a pă- 
călit pe unii cititori lesne credincioşi şi naivi, în schimb 
_el singur e păcălit de farsa dramatică ce se joacă în Eu- 
ropa şi pe care o crede adevărată împreună cu marele 
public lesne credincios şi naiv. 


* 


E cunoscută maxima de guvernămînt, de care s-au 
slujit toţi tiranii și aventurierii, divide et impera — dez- 

bină şi domneşte. Deşi această maximă e şi acuma foarte 
întrebuințată, dar — fie că s-a învechit, fie că ea nu 
mai e de ajuns spre a.cîrmui neascultătoarele turme 
populare — s-a găsit în vremea noastră o altă maximă 
de guvernămînt, care-i dispută supremaţia, şi anume : 
sperie şi domnește ! Un om speriat e mai ușor de supus, 
o naţiune îngrozită de pericole, oricât de imaginare ar îi 
ele, e mai uşor de îngenuncheat. Aceasta o ştiu bine 
aventurierii şi reacționarii sîngeroşi de orice fel şi se 
folosesc perfect de învăţămînt. Se ştie folosul ce trăgea 
Napoleon al III-lea din „bluzele albastre“, din complo- 
turile imaginare ori reale făurite de agenţii provocatori. 
Atentatul săvîrşit de doi fanatici exaltaţi asupra lui 
Wilhelm dă prilej lui Bismarck să ia măsuri excepțio- 
nale, să introducă legi reacționare şi, agitînd spectrul so- 
cialismului înaintea ochilor Germaniei, să-și prelungească 
domnia nefastă cu 12 ani. Și același spectru socialist slu- 
jeşte de prilej pentru măsuri reacționare în Italia şi Spa- 
nia. 

Acum în urmă însă, cu socialismul nu mai poți speria 
pe nimeni. Socialismul s-a arătat nu numai ca o formă 
neînlăturabilă de viețuire a viitorului apropiat, socialis- 
mul s-a arătat nu numai ca o putere mare și invincibilă, 
dar partidele socialiste au dezvoltat un tact, o disciplină 
și o moderațiune în tactică încît au uimit şi pe potriv- 
nicii lor ; socialismul deci nu mai putea fi bun de spe- 
rietoare. Şi poliţia a descoperit repede una parcă înadins 
făcută pentru scopurile ei, anarhismul ! 


* 


Cîțiva indivizi, desperați de mizeriile existente, buni 
la inimă, dar slabi la cap, nepricepînd că prin tactica lor 
fac jocul reacţiunii şi spionajului internațional, în loc de 
a sluji cauza celor umiliţi şi apăsaţi, aceşti indivizi foarte 
puţini la număr, anarhiştii, au fost în adevăr une trou- 
vaille pentru reacţiunea europeană. 

Anarhiştii, foarte puţin numeroşi și fără nici o în- 
semnătate intelectuală, făceau însă un zgomot infernal și 
azvirleau în aer cuvinte sunătoare, violente — şi mai 
ales violente —, în care era vorba numai de revoluţie, 
sînge, dinamită etc. Poliţia a văzut imediat ce folos poate 
să tragă din acești exaltaţi, şi în curînd rîndurile anarhiş- 

tilor au început să se umple cu spioni polițienești. Poli- 
ţia a îndrăgit aşa de mult anarhismul încît Andrieux, ce- 
lebrul prefect din Paris, pentru ca să nu piară sămînța 
anarhismului, a fondat el singur ziare anarhiste pentru 
a propaga teoriile dinamitei. De aci încolo, la orice în- 
tîmplare cînd poliţia avea nevoie de vreun atentat, el 
era imediat efectuat, fie de poliție, ea însăși pe soco- 
teala anarhismului, fie de naivii exaltaţi conduși de 
agenţii provocatori. 

După Andrieux, Bismarck trimite agenţi de poliţie să 
facă atentate de dinamită în Elveţia şi Londra cu scop 
de a implica în ele pe emigranții social-democraţi ger- 
mani ; guvernul belgian însărcinează pe cunoscutul agent 
de poliţie Pourbaix cu facerea atentatelor. 

Dar toate acestea au fost făcute răzleț, fără nici o 
sistemă. Și în curînd poliţia şi spionajul internaţional au 
introdus sistema în toată lucrarea asta. Aveau şi nevoie. 
În Rusia se clatină grozav domnia ţarului ; în Franţa se 
tem grozav de manifestaţiile paşnice, dar impunătoare, 
pentru 1 Mai, afară de asta agenţii lui Constans vor să 
arate că fără el republica e pierdută; în Spania popu- 
lația e desperată, mai ales după atrocitățile săvîrşite de 
guvern la Xeres ; în Italia mizeria e nemăsurată şi ne- 
mulțumirea e la culme; în Belgia sufragiul universal 
care bate la porţile vieţii politice belgiene ameninţă să 
deplaseze puterea politică din mîna claselor dominante ; 
în Germania socialismul devine tot mai mult şi mai mult 
o putere precumpănitoare. 

Faţă cu o poziţiune atît de critică, spionajul interna- 
tional, mînat de reacţiunea internaţională, s-a pus pe lu- 
cru, și era atentatelor şi a dinamitei a început. În Paris, 
Madrid, Bruxelles, Roma, peste tot dinamită. Pe străzi 
e împrăștiată dinamită, în locuințele magistraţilor dina- 
mită, la granița Germaniei 12 lăzi cu dinamită, cutii cu 
dinamită, scrisori cu dinamită, baloane în aer cu dina- 
mită, pe uscat, pe apă, în aer dinamită, dinamită, dina- 
mită ! 

Poliţia, care o împrăștie prin anarhiști ori prin ea în- 
săși, găsește, bineînțeles, toată dinamita înainte ca ea să 
facă vreun rău ; cîteodată numai spre a salva aparențele 
lasă să pocnească vreun cartuș la vreo fereastră, şi în- 
tr-un singur caz, Rue de Clichy, a făcut chiar cîţiva 
răniți, ceea ce arată că nu trebuie să te joci cu focul. 

Și pe cînd spionii internaţionali, prin ei singuri ori 
prin instrumentele lor inconștiente, înscenează toată di- 
namităria aceasta, din zgomotul pocnetelor de cartuşe şi 
din zgomotul şi mai mare al ştirilor senzaţionale, se aude 
cîte o ştire mică, mică, spusă cu un glas care de abia 
se aude şi care zice : Regele Umberto propune o alianţă 
internaţională contra anarhismului ; guvernul francez are 
de gînd să oprească manifestația pentru 1 Mai ; guvernul 
austriac a dat ordin s-o oprească ; guvernul spaniol pro- 
pune măsuri internaţionale contra anarhismului ; ţarul 
Rusiei propune un tratat internaţional de extrădare a 
anarhiștilor. Şi, cum anarhismul e un cuvint foarte elas- 
tic, aceste măsuri pot fi întinse nu numai asupra socia- 
liștilor, dar chiar și asupra radicalilor şi democraţilor în 
general. Și aicea tocmai e explicaţia adevărată a acelei 
farse mizerabile şi lugubre ce se joacă acum în Europa 
cu dinamita. 


+ 


Înapoia spectrului anarhist ce se agită înaintea ochi- 
lor popoarelor stă ascuns un alt spectru hidos, spectrul 
scîrbos al reacţiunii europene, care crede prin toată 
această dinamitărie să întoarcă societățile moderne îna- 
poi. 
Dar degeaba! Şi socoteala reacţiunii poate să iasă 
foarte rea pentru ea chiar, căci cine seamănă vînt culege 
furtună ! 

C.D.G. 


DEMOCRAȚIA SOCIALĂ (PLOIEȘTI), ANUL I, NR. 14 DIN 5 APRILIE 1892 


I-IU MAI 


Contemporanilor unui eveniment mare le e foarte greu 
să judece importanţa acestui eveniment. Ei sînt prea 
aproape de dînsul, trebuie să treacă ani şi ani pentru 
ca marele eveniment să apară tuturora în toată uriașa 
lui însemnătate. Aceasta e adevărat pentru orice eveni- 
ment mare, aceasta e adevărat şi pentru marele eveni- 
ment care se cheamă serbarea zilei de 1 Mai. Ar fi foarte 
greu de arătat toată importanța acestei zile, măcar atita 
cit ea se arată chiar astăzi, cu atît mai greu într-un ar- 
ticol de ziar. De aceea, în aceste rînduri voi atrage aten- 
ţia asupra a două aspecte ale acestui eveniment, cele 
mai însemnate, după opinia mea. 


x 


Acum trei ani, la congresul socialist din Paris5 
s-a hotărît ziua de 1 Mai ca sărbătoare a Muncii, pen- 
tru toți muncitorii conștienți de interesul şi de idealul 
lor. Toată importanța acestei hotărîri a scăpat chiar uno- 
ra din membrii congresului, iar potrivnicii socialismului 
au rîs chiar cu poftă de această „nouă poznă a utopiş- 
tilor“. Glumele și rîsul au dispărut însă la cea dintii 
serbare a lui 1 Mai. Zeci de mii, sute de mii de munci- 
tori au răspuns la hotărîrea congresului și, în rînduri 
dese, au făcut uriaşe defileuri pașnice, dar nu mai puțin 
impunătoare, dar nu mai puțin semnificative. Și în al 
doilea an numărul manifestanţilor a crescut şi, neîndo- 

ielnic, va creşte din an în an, astfel că sutele de mii se 
vor preface în milioane şi milioane. 

Şi astfel s-a arătat că după o hotărire luată de un 
modest congres al muncitorilor socialiști pot fi puse în 
mișcare în aceeaşi zi, în același ceas chiar, pentru același 
scop, milioane şi milioane de muncitori din toate ţările 
civilizate, şi aceasta nu cu forţa, nu cu legi coercitive 
— congresul din Paris n-a avut nici o putere execu- 
torie —, ci numai şi numai prin puterea ideii, a idea- 
lului. Şi tocmai aicea e marea însemnătate a serbării de 
1 Mai, mai ales din punctul de vedere al relaţiunilor de 
forțe dintre clasele muncitoare şi clasele stăpînitoare. 


x 


A doua mare însemnătate a acestei zile e mai ales 
de ordine morală. Sînt multe zile de sărbătoare care au 
tendința de a solidariza întrucâtva pe oameni. Aşa sînt 
sărbătorile religioase şi sărbătorile naționale. Este însă 
o mare deosebire între sărbătorile acestea și serbarea lui 
1 Mai. Dintru-ntii, chiar cele mai mari sărbători reli- 
gioase au tendința de a lega numai popoarele de aceeași 
religie şi exclud cu totul popoarele de alte religiuni, ca 
vrăjmaşe, necurate etc. Zilele de sărbători religioase au 
fost de multe ori- zile de persecuţiuni și de măceluri reli- 
gioase, pe cînd serbarea de 1 Mai tinde la întrăţirea tu- 
turor muncitorilor de orice naţionalitate şi religie ar fi 
ei. Aceasta e cea dintîi deosebire mare. 

A doua deosebire e și mai mare. Cum am zis, sărbă- 
torile au tendința de a lega unele grupuri de oameni; 
dar chiar în mijlocul acelor grupuri sînt departe de a 
reuşi. Ura, invidia, lupta de interese nu încetează nici 
un moment între membrii aceleiași religiuni. Și stînd în 
biserică creștinul se gîndeşte cum să înșele pe coreligio- 
narul lui, şi de cîte ori, dezbrăcînd haina de sărbătoare, 
o națiune n-a încins sabia pentru a se război cu altă na- 
țiune de aceeaşi religie ! Cele mai oribile masacre între 
naţiuni, chiar de aceeaşi religie, au fost sfinţite de popi, 
de religie. 

Cu totul altceva e sărbătoarea de 1 Mai. În această 
zi, muncitorii de pe diferite continente, din Australia, 
America, Europa, muncitorii din toate ţările civilizate, 
din Franţa, Germania, Englitera, Belgia, Italia, Spania, 

România etc. etc., întind mîinile peste graniţe unii spre 
alţii, pentru o strîngere frățească. 

Serbarea de 1 Mai e prima și adevărata manifestare a 
păcii, iubirii şi frăţiei între popoare. 

Aceasta e a doua mare însemnătate a zilei de 1 Mai. 


* 


Vor trece şi ani, şi — când peste evenimente care 
acum par multora peste măsură de importante se va aş- 
terne valul veşnicei uitări — hotărîrea modestului şi să- 
răcăciosului congres din Paris de a serba internaționali- 
ceşte ziua de 1 Mai va fi socotită ca una din cele mai 
strălucite date ale dezvoltării istorice a omenirii spre 
progres şi lumină, 


C.D.G. 


DEMOCRAȚIA SOCIALĂ (PLOIEȘTI), ANUL 1, NR. 16 DIN 19 APRILIE 1892 


INTERNAŢIONALISMULS 


Una din cele mai obişnuite învinuiri aduse partidului 
muncitorilor, mai cu seamă cu ocazia serbării de Întîi 
Mai, e că partidul muncitorilor e internaţionalist, nu e 
naţionalist, patriot. Această învinuire arată o mare doză 
de sfruntare ori de nepricepere din partea burghezimii, 
boierimii, din partea claselor dominante. Mai întîi, inter- 
naționalismul şi patriotismul în sensul cel bun şi ade- 
vărat al cuvîntului nu numai că nu se exclud, dar sînt 
legate necesarmente unul de altul. Și, afară de aceasta, 
cine ne acuză de internaţionalism, de cosmopolitism ? 
Bunghezimea, boierimea ! Dar cine e mai cosmopolit de- 
cît ea ? Burghezul bogat sau boierul, de la naştere pînă 
ce închide ochii, trăiește o viață eminamente cosmopo- 
lită. Burghezul poartă haine străine, se plimbă în tră- 
sură făcută în străinătate, cu cai aduşi tot de acolo, voia- 
jează în vagon adus din străinătate, pe şine aduse de 
acolo, mănîncă mîncări străine, bea vinuri străine, în- 
vață după cărţi străine dacă nu chiar în străinătate, ci- 
teşte cărţi străine, gazete străine, îşi formează învăţătura 
după cea străină, se plimbă în străinătate, se curariseşte 
la băi străine, şi pentru toate ce le are din străinătate 
exportează din ţară grîne, exportează hrana naţională pe 
piața cosmopolită, pe cînd țăranul, producătorul naţional, 
moare de foame. 

De cînd burghezul bogat se naște şi se leagănă într-un 
leagăn străin, sugînd de multe ori lapte de la o doică 
străină, o unguroaică oarecare, şi pînă ce moare în vreun 

loc de curarisit din străinătate, burghezul, boierul tră- 
ieşte o viață eminamente cosmopolită. Dar se vede că 
cosmopolitismul e permis numai boierilor, nu şi munci- 
torilor. De altmintrelea e şi o deosebire esenţială între 
internaţionalismul muncitorilor şi [cel] al claselor do- 
minante. Cosmopolitismul claselor dominante nu numai 
nu exclude lupta şi ura între naţiuni, ci chiar o cere cu 
tot dinadinsul. Ura, invidia, lupta de interese, războiul 
vamal, care se sfîrşeşte prin războiul sîngeros prin arme, 
sînt fenomene absolut necesare întocmirii burgheze mo- 
derne, fenomene caracteristice cosmopolitismului bur- 
ghez. Internaţionalismul, cosmopolitismul muncitorilor, 
însă e bazat pe înfrăţirea popoarelor şi va fi realizat com- 
pletamente de muncitori într-o altă întocmire socială, 
întocmirea socialistă. Astfel dar, era burgheză, burghezi- 
mea, creează condiţiunile materiale necesare pentru in- 
ternaţionalism, pentru înfrăţirea popoarelor ; de realizat 
însă, această înfrățire o va realiza poporul muncitor. Iată 
de ce serbarea tuturor muncitorilor la 1 Mai, ca o ma- 
nifestaţie de înfrățire a tuturor muncitorilor din hamea 
întreagă, e unul din cele mai mari evenimente ale seco- 
lului nostru. 


C.D.G. 


MUNCA (BUCUREŞTI), NUMĂR FESTIV, ANUL III, NR. 9 DIN 19 APRILIE 
(1 MAI) 1892 


PUTEREA LEGENDELOR 


În opiniunea publică burgheză s-a format o legendă 
cu privire la socialişti, și anume „că socialiștii, fiind con- 
tra alcătuirii societăţii de azi, în contra instituțiilor bur- 
gheze și feudale, sînt gata a lua parte la orice manifes- 
taţie, a lupta împotriva oricărei instituţii în orice timp 
și cu oricine“, 

Cînd e vorba de o manifestaţie, de vreun scandal de 
stradă pe care ar vroi să-l facă vr-un partid burghez, 
sint siguri că vor fi sprijiniți de socialiști, aceasta nici 
nu voiesc s-o mai discute. 

„Haideţi, veniţi grabnic, v-am procurat o mică plă- 
cere, vom avea manifestaţie, scandal, niţică scărmănătură, 
o mică răscoală de stradă, veniţi, căci aveţi prilejul de 
a fi niţel în elementul vostru“, pare a ne zice burghezia, 
cînd micile ei combinaţii cer aceste lucruri de ordine. 

Şi, cînd noi, socialiștii, rămînem nepăsători şi le în- 
toarcem spatele, ei rămîn cu gura căscată și zăpăciţi se 
întreabă. „Ce fel de socialiști sînt aceștia? A! aceştia 
nu mai sînt socialiști dacă au prilejul să facă scandal 
și nu-l fac“. Astfel încep a ne denunța opiniei publice 
că nu mai sîntem socialişti, că sîntem nişte renegați, nişte 
transfugi. Fără îndoială că nu sîntem socialişti și nici 
n-am fost, nici nu vom fi așa precum creierul burghez 
iși plăsmuieşte tipul unui socialist. 

Această legendă, adînc săpată în creierii burghezilor, 
pe lîngă partea ei caraghioasă de care rîzi cu hohote și 
care a jucat cîteva feste partidelor burgheze și care va 

mai juca încă, are şi o parte dăunătoare pentru socia- 
lism, căci noi, socialiștii din pătura cultă, burghezi prin 
naștere şi prin educaţie, trăiţi aproape numai la mediul 
burghez, fără voia noastră şi fără să ne dăm seama, 
căpătăm o mulțime de credințe burgheze şi începem a 
lua în serios diferite legende născocite şi a lucra în con- 
secinţă. i 

Astfel e cu chestiunea regelui şi a regalității. 

Socialiştii sînt în contra instituţiei regalității ; fiind 
aşa, toți se așteaptă ca oricine va ataca pe rege ne vom 
uni cu acela, orice scandal, orice insulte s-ar aduce re- 
gelui, socialiștii să fie în frunte, deoarece sînt contra 
regalității. 

Cînd însă s-a văzut contrariul, uimirea tuturora a 
fost fără seamăn, ba chiar unii din prietenii noştri au 
început a privi cu întristare la noi şi au început a ne 
bănui că noi sîntem prea fricoși ori am ajuns oportuniști 
din cale afară. 

Aceasta nu-i numai o părere, iată un fapt concret, un 
tovarăş de idei, un colaborator al ziarului Munca, prie- 
tenul E. Dioghenide, ne aduce această învinuire prin 
Adevărul d-lui Beldiman, la care prietenul nostru e unul 
dintre redactori. 

De aceea, chestiunea, aceasta trebuie dezbătută şi lă- 
murită deoarece chiar tovarăşi de-ai noştri sînt încă ne- 
dumeriţi în privința tacticii pe care o urmează socialiștii 
români, care e aceeași în toată lumea muncitoare. 

D-l Dioghenide, după ce arată superioritatea formei 
republicane, zice : „Cînd fostul director al ziarului Lupta, 
d-l G. Panu, şi directorul Adevărului, d-l A. V. Beldi- 
man, au arborat, între altele, pentru prima oară drapelul 
republican în România (aici trebuie să aducem aminte 
tovarăşului nostru că drapelul republican îi arborat mult 
mai înainte, încă de la '48 de Rosetti şi de liberalii de- 
mocraţi), s-au găsit unele spirite democratice să com- 
bată ideea republicană, speriaţi de unele pericole imagi- 
nare, astfel susținînd indirect monarhia. 

Ştiţi ce obiecţie făceau formei de guvernămînt repu- 
blicane. Ascultaţi ! Pentru moment noi, democraţii, nu 
putem lua parte şi la o agitaţie republicană, voim să 
organizăm mai întîi poporul. Monarhia nu ne împiedică 
în lucrarea noastră democratică, dovadă Germania, unde 
este monarhie şi ideile democratice sînt mai tari decît 

în Franţa republicană. Şi totuşi în Germania nu se gîn- 
deşte nimeni la Republică. . 

Această obiecţiune cuprinde neexactităţi și erori de 
fapte“ — adaugă d-sa. 

D-l Dioghenide aici vorbeşte de democraţii-socialiști, 
deoarece ceilalți democrați, după d-sa, fac agitaţie repu- 
blicană, numai ne mirăm de ce nu ne numeşte cu ade- 
văratul nostru nume de socialiști-democraţi și ne con- 
fundă cu numele generic de democrați, căci d-sa ştie 
că nu-i tot una. 

În ceea ce priveşte că obiecția de mai sus „cuprinde 
neexactităţi şi erori de fapte“, ne unim cu d-sa, căci 
nu-mi închipui ca vreun socialist să fi formulat obiec- 
țiunea de mai sus în chipul arătat de d-sa, dar, în fond, 
afară de cîteva neexactităţi ce cuprinde și pe care so- 
cialiştii nu le-au enunțat, corespunde unei realităţi, co- 
respunde tacticii socialiste. De aceea trebuie să o dis- 
cutăm cu toată liniștea, precum se cuvine între to- 
varăși. 

Să facem presupunerea că socialiștii ar urma sfatul 
tovarăşului Dioghenide şi al democraţilor în general şi 
ar începe o luptă înverşunată împotriva regelui și chiar 
a regalității, să mai presupunem că printr-un complex de 
împrejurări am putea, împreună cu toţi democraţii, răs- 
turna pe rege şi am proclama republica. Crede cineva că 
cîrma republicii o va avea vreun democrat ? Cred că 
chiar cel mai entuziast republican, fiind date starea cla- 
selor sociale şi slăbiciunea democraţilor în total, nu-şi 
va închipui un asemenea lucru. 

Președinția republicii şi cârma ţării vor cădea ori în 
mîna conservatorilor, ori în mîna liberalilor, şi atunci 
preşedintele, fiind al unui partid, va favoriza mult mai 
tare interesele partidului său decît însuși un rege, căci 
de acel partid e legată existența sa. 

Nu trebuie să uiţi, prietene Dioghenide, că sub repu- 
blica franceză, sub preşedinţia generalului Mac-Mahon, 
nu numai socialiștii, dar nici democraţii nu puteau măcar 
să sufle de democratism şi chiar actualul președinte al 
Franţei, blândul Carnot, a intervenit aproape pe faţă în 
favoarea clericalismului și papalităței ca oricare rege. 

Cum dar vă puteţi închipui că un preşedinte de re- 
publică român, care nu poate fi decît un şef de partid 
ca d-l Catargiu ori d-l Vernescu, ori d-l Sturdza, ar lucra 

mai puţin în interesul partidului său ? Încât formula că | 
un președinte de republică ar favoriza mai puţin inte- 


resele unei clase cade la cea dintii analiză. 


Dar ni se poate răspunde : noi trebuie să „organizăm ' 


poporul, să facem agitaţie pe chestia republicană şi în 
această privinţă vom fi ajutaţi şi de democraţii burghezi 
şi atunci, fiind organizat poporul, cârma ţării va cădea 
în mîna democraţilor“. 

Tocmai aici este greşeala cea mare şi nu îi iertat unui 
om care cunoaşte puţin materialismul economic şi isto- 
ria să cadă în asemenea greșeală decît doar ţinînd seama 
că, „fie prin atavism, fie prin ereditate directă sau prin 
influența mediului, nu se poate dezbăra de multe pre- 
judecăţi, de multe prevenţiuni“. 

A organiza poporul îi o frumoasă utopie democratică, 
dar rămîne utopie. Înţelegem că se pot organiza munci- 
torii ori mica burghezie, ori marea burghezie, ori nobi- 
limea feudală, dar a organiza poporul, care se alcătuieşte 
din clase deosebite, cu interese vrăjmaşe, nu avem încă 
nici un exemplu în istoria omenirii. 

În Franţa încă s-a făcut revoluţie în contra monar- 
hiei, pe tema poporului și monarhia răsturnată şi repu- 
blica întemeiată, această republică s-a întors tocmai îm- 
potriva acelui „popor“ care luptase la întemeierea ei, 
căci poporul era neorganizat şi nu putea fi, pe cînd bur- 
ghezia era organizată. 

Iată motive destul de temeinice pentru care partidul 
muncitorilor, socialiștii, nu se pot pasiona pentru repu- 
blică în înţelesul burghez şi nu pot să-și cheltuiască prea 
multă putere pentru un lucru care nu le-ar aduce mare 
folos. 

De aceea, socialiștii stau în rezervă față cu agitaţiile 
pentru republica burgheză, dar privesc cu multă simpa- 
tie la toţi aceia din tabăra burgheză care lovesc în insti- 
tuţiile existente și caută să le slăbească, căci prin aceasta 
se aduce un serviciu și muncitorilor, şi totdeauna am 
avut cea mai mare simpatie şi chiar admiraţie pentru 
d-l Beldiman şi ceilalți democrați care au luptat cu atîta 
curaj. Dar oricum republica cum se înţelege de demo- 
craţi este o instituţie burgheză, şi noi nu putem să ne 
cheltuim puterea pentru republică. 

„Monarhia dacă e vorba să se transforme în repu- 
plică burgheză, atunci tot burghezii trebuie să facă această 
transformare“. „Ale tale dintru ale tale“. 

Legenda că „socialiștii trebuie oricînd şi în orice îm- 
prejurare să lucreze împotriva monarhiei“ nu trebuie să 
aibă putere asupra noastră. Acestea pot fi bune pentru 
anarhiști, pentru socialiștii democrați nu. 

Dar ne zice itovarășul Dioghenide: „Nu vedeţi că 
prin o asemenea tactică ajutaţi indirect monarhia ?“. Nu, 
prietene, căci și noi sîntem republicani, dar înțelegem 
altfel a face agitația pentru republică și tocmai aici e 
miezul chestiunii, dar pe care vom trata-o într-un nu- 
măr viitor. 


I. Vasiliu 


MUNCA (BUCUREȘTI), ANUL III, NR. 12 DIN 10 MAI 1892 


SOCIALISMUL ŞI REPUBLICA? 


Dacă un grădinar voind să-și curețe grădina sa de 
buruienile rele s-ar apuca să taie cu foarfecele vîrfurile 
acelor buruiene cu gîndul de a le stîrpi, toată lumea ar 
ride de chipul cum îşi cunoaște meseria, căci ştiut e că 
acele buruieni vor da vlăstari mai puternici şi pentru 
a le stîrpi ar trebui să scoată rădăcinile cu cazmaua și 
atunci şi vîrful se va usca de la sine, fără a se fi ocupat 
de acest vîrf cîtuși de puțin. 

Ei bine, ceea ce în toate lucrurile pare atît de ele- 
mentar în politică cei mai mulţi nu voiesc sau nu pot 
ţine seamă de fapte și cred că dacă au observat unul din 
relele ce bîntuie societatea noastră e de ajuns să lovești 
în acel rău pentru ca el să dispară fără a te uita că acel 
rău are rădăcini mai adînci, că acel rău nu e decît un 
rezultat, o urmare a altor rele. 

Așa e chestia cu regalitatea. Regalitatea face mult 
rău poporului, deci hai să răsturnăm regalitatea și toate 
relele, toate nenorocirile ca prin vrajă vor dispărea. 

De aceea ești iubitor de popor, vrei dezrobirea și 
emanciparea lui și, fiindcă eşti socialist, firește că vrei 
dezrobirea muncitorilor ; atunci trebuie să te năpusteşti 
cu toată furia asupra regelui. 

Ca socialist ești republican ori nu ? Firește că socia- 
liștii nu primesc fiinţa unei monarhii. 

Atunci, dacă ești republican, trebuie să te arunci asu- 
pra regelui, să faci agitaţie împotriva lui etc. etc. 

Dacă nu faci așa, ești „un îngust la minte, eşti doc- 
trinar, eşti oportunist, poate chiar trădător“, şi învinui- 
rea prinde, căci nu poate fi ceva mai simplu de închipuit 
decît că dacă eşti împotriva regalității să ataci pe rege. 

Chipul simplist de a judeca în chestiile politice şi so- 
ctale a dat naştere unei secte, de altmintrelea foarte în- 
rudită cu poliția, a dat naștere sectei anarhiste, care e 
cea mai înaltă expresie a cugetării burgheze. 

Un anarhist observă că poliţia aduce o mulţime de 
rele, deci lucru foarte simplu după el să pună o bombă 
în palatul poliţiei și să-l arunce în aer, să ucidă [pe] 
prefectul de poliție şi cîțiva comisari şi-şi închipuie că 
a făcut mare treabă, că a nimicit poliția, şi așa mai de- 
parte. 

Cu toate acestea, faptele dovedesc că poliția a rămas 
în picioare şi încă mai tare şi mai viguroasă în urma fie- 
cărui atentat, în urma distrugerii unui palat sau a uci- 
derii unui polițai. 

Noi, socialiștii democrați, însă observăm că poliţia și 
regalitatea și o mulţime de alte instituţii sînt rele şi pri- 
cinuiesc o mulțime de alte neajunsuri poporului şi prin 
urmare sîntem contra lor şi luptăm împotriva lor, dar 
mai observăm că şi poliţia şi regalitatea şi președinția 
republicii (între rege şi preşedintele de republică bur- 
ghez noi nu vedem mare deosebire, după cum am arătat 
în articolul precedent, și nu e o deosebire decât de grad și 
de formă, nu însă şi de fond) sînt instituţii fatale și ne- 
cesare ale alcătuirii societății de azi. 

Pe cîtă vreme vor fi clase deosebite, vrăjmașe unele 
altora, pe cîtă vreme unele clase vor stăpîni prin silni- 
cie pe altele, pe atîta vreme vor fi și poliție şi regali- 
tate sau o preşedinţie de republică apropiată de rega- 
litate. 

Cum vă puteți închipui societatea burgheză, care tră- 
jeşte din produsul muncii lucrătorilor, care ține în stă- 
pînire pe muncitori prin mijloace silnice, prin intervenția 
statului în favoarea clasei burgheze, să poată trăi fără 
armată, fără poliție, fără regalitate sau ceva asemănător 
regalității ? 

Cum ar mai putea atunci burghezia ține în stăpînire 
şi a se folosi de roadele muncii lucrătorilor fără aceste 
instituții ? Fără îndoială că atunci puterea ei ar fi spul- 
berată în o singură zi. 

Dar aceasta-i o utopie pe cîtă vreme va trăi societa- 
tea burgheză şi statul burghez, aceste instituţii vor cădea 
odată cu burghezimea. 

De aceea, burghezii, cînd văd nemulțumirile muncito- 
rilor crescînd împotriva stăpinirii şi jafurilor burgheze, 
caută să întoarcă privirile muncitorilor asupra unor ches- 
tii care nici într-un chip nu-i pot duce la dezrobirea lor. 

Acele chestii la care vor să întoarcă privirile mun- 
citorilor pot fi, după ţări, ori regalitatea, ori biserica, ori 
altceva. 

Bine, le zice burghezul, sînteţi nemulţumiţi, aveţi 
dreptate, o mulțime de rele biîntuie societatea, dar ştiţi 
de unde vin relele? De la regalitate, răsturnaţi regali- 
tatea, înlocuiţi regele cu un preşedinte de republică, și 
toate relele de care suferiți vor dispărea. Dar cînd mo- 
narhia e răsturnată atunci vine burghezul, legiuieşte cum 
îi place, face ca statul și președintele republicii să fie 
în mîna lui şi, dacă te uiţi să vezi ce schimbare s-a făcut, 
vezi că în fond nimic nu s-a schimbat, ci numai puterea 
burgheziei a mai crescut. 

Bunghezul n-are nimic sfînt, el nu ţine la formă, nu-i 
pasă de regalitate, el nu caută decît să adune capital, 
să exploateze pe muncitori şi dacă aceasta o poate face 
tot așa de bine sau poate chiar mai bine sub republică 
e cel dintii care să dea cu piciorul în regalitate. 

La un lucru însă ţine : oricare ar fi forma de guver- 
nământ, el să poată exploata şi stăpîni pe muncitori, for- 
ma poate să se schimbe, fondul însă nu. 

Așa s-au petrecut lucrurile în Franţa şi oriunde avem 
o republică burgheză. 

Ne mirăm cum un socialist, un tovarăș poate să-și 
înichipuiască că putem noi împinge pe muncitori într-o 
luptă atît de stearpă, care nu poate da nici un rezultat 
practic, nici o îmbunătăţire pentru muncitori ? 

Noi, socialiştii-democraţi, dacă voim sincer dezrobirea 
muncitorilor, dacă voim desființarea monarhiei, fie în 
capul ei un rege sau un preşedinte, atunci trebuie să 
căutăm să distrugem rădăcinile, temeliile acestor insti- 
tuţii. 

Dacă noi vom putea organiza pe muncitori şi a-i face 
să capete stăpînirea politică, dacă prin această stăpînire 
politică vom putea reuși ca mijloacele de producere, 
unelte și pământ, să nu fie în mîna unei singure clase, 


50 


ci în mâna naţiunii întregi, dacă prin aceste mijloace am 
pus în neputinţă de a se exploata și jefui om pe om și 
prin urmare atunci nici o clasă nu mai atîrnă de alta, 
nici o clasă nu mai poate stăpini prin silnicie pe alta, 
atunci domnia burgheziei va dispărea, domnia silniciei 
și a jafului nu vor mai fi, alcătuirea societăţii de azi va 
pieri cu toate instituţiile ei: cu armată, regalitate, po- 
liţie etc. 

Iată, tovarăşe Dioghenide, cum se poate realiza idea- 
lul d-tale de republică, care e și al nostru, dar o repu- 
blică care să folosească întregii naţiuni, nu o republică 
care să folosească unei clase, ca republica burgheză. 

Nimiceşte temeliile și stâlpii edificiului, şi întreg edi- 
ficiul va cădea împreună cu vîrful lui oricît ar fi de 
înalt el. 

Noi am mai spus-o: avem toate simpatiile pentru 
burghezii republicani şi ne-am bucura mult dacă i-am 
vedea înmulţindu-se, ceea ce însă ne pare curios şi nu 
pricepem e că unii socialiști care sînt siliți să scrie la 
alte gazete, în loc de a căuta să facă aderenţi și pro- 
pagandă pentru o idee, care nu priveşte socialismul decit 
foarte de departe, printre burghezi şi să mărească ar- 
mata pentru acea idee cu recruți burghezi, îşi dau toată 
osteneala să întoarcă pe socialişti din calea lor și să-i 
facă campionii exclusiv ai acelei idei. 

Aceasta nu-i nici corect, nici practic. Nu-i corect fiind- 
că ştii că înturnînd pe muncitori din calea lor şi făcîn- 
du-i să lupte pentru chestii lăturalnice nu le aduci nici 
un folos, ba prelungeșşti robia. 

Nu-i practic fiindcă n-ai cîștigat nimic, nu ţi-ai mă- 
rit armata, căci în cazul cu republica, de exemplu, socia- 
liștii sînt pentru republică și totdeauna vor da sprijinul 
unei republici. De ce dar să nu-ţi întorci privirile în 
cîmpul opus ca să-ți măreşti oastea ? 

Lasă socialiștii să lucreze pentru nimicirea temeliei, 
împinge pe alţii care nu vor această lucrare să lucreze 
asupra vîrfului clădirii, şi mai degrabă vom ajunge la. 
rezultat. i | 

Dar nu vedeţi, ne zice tovarășul Dioghenide, că rega- 
litatea vă împiedică de a organiza poporul şi că nu pu- 
teţi face nimic din pricina regalității ? 

cu monarhie de drept divin. 

Dar dacă organizarea muncitorilor în Germania se 
face mai uşor, aceasta se datoreşte altor pricini, iar nu 
monarhiei, ne spune tovarășul Dioghenide. 

A! altor cauze! Fireşte că nimic nu se face fără o 
cauză, fireşte că nu sîntem așa de naivi să credem că 
monarhiei i se datorește mersul măreț şi ameninţător al 
social-democraţiei germane, dar tocmai aceasta ne face 
să vedem că organizarea muncitorilor nu e datorită nici 
monarhiei, nici republicii, ci „altor cauze“. 

Dar de 'ce, prietene Dioghenide, nu vrei să arăţi toc- 
mai aceste cauze ? Desigur că știi că ţi-ai zdrobi toată 
ii tii aaa Dar aceasta o vom face noi într-un număr 
VIIUOTr. 


I. Vasiliu 


MUNCA (BUCUREȘTI), ANUL III, NR. 12 DIN 10 MAI 1892 


Te înşeli, prietene, sub o republică burgheză organi- | 
zarea muncitorilor se face mai greu decît în Germania, ` 


POPOR ŞI DEMOCRAȚIE 


Popor şi democraţie ! cît farmec în aceste 2 cuvinte! 
Care politician, care gazetă nu s-a servit de mii de ori 
cu aceste 2 cuvinte? Dacă ai cerceta rînd pe rînd pe 
toate partidele politice, pe toţi oamenii politici, ai afla 
că nici o partidă, nici un om politic, dar nici unul care 
să nu fie cu poporul, care să nu fi fost democrat cel pu- 
țin în opoziţie. Nu mai vorbesc de liberali, care de la 
'48 şi pînă astăzi n-au încetat de a fi cu „poporul“, n-au 
încetat de a fi „democrați“, dar chiar partidele reacțio- 
nare, ca conservatorii și junimiștii, ne-au împuiat ure- 
chile cu democraţia şi cu poporul. Cine nu-și aduce 
aminte de „elita socială“ de la Epoca; cîte lacrimi a 
vărsat pentru popor și democraţie cînd era la opoziţie ? 

Pe vremea guvernului liberal 8, conservatorii, cu d-l 
Lascăr Catargiu în frunte, erau democrați, tinerii con- 
servatori, aşa-zisa elită socială, cei mai vajnici democrați, 
liberalii, radicalii, republicanii şi socialiștii tot demo- 
craţi, încât nu găseai în țara aceasta un singur om politic 
care să nu fie democrat. 

Deci urmare firească că țară mai democratică ca Țara 
Românească nu se mai pomenește! Și din acest demo- 
cratism ne-am trezit cu un guvern conservator-reacțio- 
nar%, a cărui şedere la cîrmă ne va costa foarte mult. 
Aceasta din pricină că ne-am lăsat amăgiţi de farmecul 
cuvintelor popor şi democraţie fără a căuta să cercetăm 
care puncte şi cereri din programul celor ce aspirau la 
putere sînt în adevăr democratice şi sînt folositoare po- 

porului său, mai drept să cercetăm cărei părți din popor 
avea să folosească acel democratism al boierilor vechi. 

Această şcoală nenorocită de a face politică numai pe 
tema poporului şi a democraţiei am împrumutat-o din 
Franţa, cu toate că acolo această politică a avut urmări 
foarte dăunătoare pentru poporul muncitor şi chiar pen- 
tru mica burghezie, singurele elemente adevărate ale 
democraţiei. 

Prietenul Dioghenide, în zelul său aprins pentru re- 
publică, ne spune că trebuie să facem agitaţie pentru 
răsturnarea monarhiei căci numai aşa vom putea orga- 
niza poporul. Şi pentru a preîntimpina o obiecţie foarte 
serioasă spune că, deşi în Germania monarhică s-au or- 
ganizat muncitorii mai bine decît în Franţa, care-i repu- 
blicană, aceasta se datoreşte altor pricini. 

Dar tocmai aceste pricini ar fi fost interesante de cu- 
noscut, şi de aceea sîntem siliți a arunca o privire asu- 
pra lor. 

Fără îndoială că pricinile pentru care muncitorii din 
Germania cu monarhie de drept divin s-au putut orga- 
niza mai bine decât muncitorii din Franţa republicană 
sînt : economice, istorice şi politice. Nu voi stărui decît 
asupra pricinilor politice fiindcă ar fi prea lung a ne 
ocupa de cele dintii şi fiindcă acestea sînt interesante 
în chestia ce o dezvoltăm. 

În Franţa proletariatul a intrat în lupta politică de o 
sută de ani, cu toate aceste pînă în timpul din urmă n-a 
avut nici o organizare și prin urmare nici o putere în 
stat. Pentru ce? Pentru că au luptat pentru popor şi 
democraţie. 

A fost regalitate, a fost imperiu, în numele demo- 
craţiei și a poporului, proletariatul trebuia să se ridice 
să alcătuiască grosul armatei şi să întemeieze republica. 
Republica odată întemeiată, „poporul“ şi „democraţia“ 
erau ajunse la putere. Dar cui folosea această democra- 
ție ? N-am nevoie să spun, căci toată lumea ştie că folo- 
sea poporului capitalist, burgheziei, iar nicidecum po- 
porului muncitor. Cînd proletariatul francez a căutat să 
explice că prin popor se înțelege poporul muncitor și că 


prin democrație se înţelege precumpănirea în stat a mun- : 


În SE bir e cata a scos tunurile şi a convins 
-TECNO © nu sint popor decît atunci cînd e ne- 
ve “de Muptă, iar la cârma statului numai burghezia e 

poporul. Aşa a fost în Iunie 1848 10, aşa a fost în timpul 
Comunei din Paris la 1870 [1871]1!, cînd proletariatul 
a fost măcelărit şi strivit pentru că înţelesese că el e 
poporul, cu toate că cîteva luni înainte fusese chemat 
ca popor la luptă în numele democraţiei. 

Mai mult, Napoleon al Ili-lea1?, tot în numele po- 
porului şi al democraţiei, a sugrumat republica și a în- 
temeiat imperiul, şi în anii din urmă Boulanger 1, tot 
în numele democraţiei, era să sugrume din nou repu- 
blica şi să întemeieze monarhia, precum şi la noi tot în 
numele democraţiei s-a răsturnat guvernul liberal și s-a 
înlocuit prin un guvern conservator-reacţionar. 

Muncitorii din Franţa au făcut această greșeală, care 
i-a costat atît de mult, că au crezut că cuvintele popor 
şi democraţie au o putere magică şi s-au lăsat duși de 
cel întîi demagog care le spunea aceste magice cuvinte. 
Era de ajuns să creadă că democraţia va ajunge la pu- 
tere, şi toate fericirile vor cădea asupra poporului. Această 
credinţă în mare parte a împiedicat pe muncitorii fran- 
cezi de a se organiza în partid de clasă deosebit. Apoi 
sub monarhie, ştiindu-se că proletariatul e democrat şi 
republican, era firesc ca monarhia să caute să înlăture 
pe toţi cei mai deştepţi şi mai energici dintre proletari. 
n timpul revoluțiilor pentru răsturnarea monarhiei, pro- 
letariatul forma grosul armatei, firesc lucru că mulţi, 
foarte mulţi piereau în această luptă, şi tocmai cei mai 
energici. Răsturnînd monarhia şi întemeind republica, 
proletariatul căuta să ia parte și el la cîrma statului, 
atunci președintele de republică cu guvernul burghez mă- 
celărea o altă parte a proletariatului, și apoi începea era 
prigonirilor asupra acelora care ridică glasul pentru mun- 
citori. 

Muncitorii împuţinaţi, zdrobiţi, lipsiţi de tovarășii cei 
mai deştepţi şi mai energici, speriaţi nu mai ridicau 
capul, şi trebuia să se ridice o generaţie nouă ca să în- 
ceapă lupta pentru interesele lor. 

Iată ce însemnează a merge orbeşte numai la cuvin- 
tele popor și democraţie ! Aceste au fost pricini însem- 
nate pentru care muncitorii în Franţa au rămas în urmă 
cu organizarea lor. 

S-au agitat pentru „popor“ şi „democraţie“ şi n-au 
înțeles că trebuie să se organizeze în partid de clasă, în 
partid deosebit, cu interese deosebite şi de aceea n-au 

putut avea nici o acţiune comună şi nici o înrîurire asu- 
pra afacerilor statului. 

Muncitorii germani însă s-au folosit de experiența fă- 
cută de muncitorii francezi şi n-au urmat aceeaşi cale. Ei 
au înţeles că interesele lor de clasă sînt cu desăvirșire 
deosebite de ale celorlalte clase, chiar ale celor mai de- 
mocratice și mai iubitoare de „popor“. Prin urmare, înțe- 
legînd aceasta şi din pricină că au avut norocul să aibă 
'teoretici[eni] însemnați care să le arate calea, nu s-au 
lăsat a fi unealtă în mîinile burgheziei și a scoate din foc 
castanele pentru burghezi şi ţinta lor n-a fost nici mo- 
narhia, nici biserica, nici alte instituţii la care-i momeau 
burghezii, ci au fost și sînt ajungerea la putere a prole- 
tariatului şi schimbarea alcătuirii societății de azi, cu 
care vor dispărea și monarhia, și armata, şi poliţia etc. 

Urmind această cale, proletariatul german firește că 
n-a putut fi zdrobit, cum a fost zdrobit de atîtea ori în 
Franţa, muncitorii cei mai deştepţi şi mai energici n-au 
putut fi exterminați, teoreticienii muncitorilor s-au putut 
dezvolta şi au putut urma opera de organizare cu toate 
legile şi persecuțiile împotriva social-democraţiei. E mare 
deosebire între a persecuta şi a face neajunsuri condu- 
cătorilor unei mişcări şi între a-i nimici de pe faţa pă- 
mântului. 

Ba mai mult, a fost o vreme cînd monarhia de drept 
divin a favorizat pînă la un punct dezvoltarea proleta- 
riatului în partid de clasă. 

Monarhia germană nu putea să vadă cu ochi buni pu- 
terea prea mare a burgheziei şi scăderea influenţei no- 
bililor feudali și de aceea a căutat să asmută pe lucră- 
tori împotriva burghezilor ca să le mai slăbească puterea. 


Aceasta a folosit foarte mult muncitorilor şi le-a făcut. 


mai ușoară organizarea, îngăduind a alcătui sîmburele 
partidei social-democraţiei, cu care apoi a putut ţine piept 
şi burgheziei, şi nobililor. Că muncitorii au lucrat pentru 
dînşii şi nu pentru nobilii feudali, aceea-i treaba nobi- 
lilor că au fost aşa de proşti să creadă una ca aceasta. 
Faptul e că o monarhie de drept divin a favorizat orga- 
nizarea proletariatului, ceea ce niciodată un președinte 
de republică burgheză n-ar fi făcut-o. 

A! d-apoi ești apărătorul monarhiei în toată regula, 
ne va răspunde prietenul Dioghenide ! 

Nu, prietene, nu sînt deloc monarhist, sînt mai puţin 
poate decît d-ta, dar voiesc să-ți arăt că pentru poporul 
muncitor, a cărui cel mai mare interes e de a se orga- 
niza în partid de clasă deosebită, ţinta lui nu poate fi 
nici monarhia, nici republica burgheză ! 

Că această organizare după împrejurări se poate face 
uneori mai bine sub republică, alteori mai bine sub mo- 
narhie, în tot cazul că republica nu-l scapă deloc din ro- 
bia economică. 

În România burghezii s-au folosit de experiența pe 
care au făcut-o burghezii în Europa și ei, ajunşi stăpîni 
în ţară fără mare muncă, au luat d-a gata tot ce le-a 
convenit fără să fi avut nevoie să facă o mulţime de ex- 
periienţe dureroase pe socoteala lor. 

Dacă burghezilor le e îngăduit să se servească de ex- 
periența semenilor lor din Europa, pentru ce muncitorii 
români să nu se folosească de experiențele fraţilor lor din 
Europa ? 

Acolo muncitorii au făcut experienţe triste cu agita- 
țiile pentru republică și democratism vag şi au ieșit la 
rău capăt; în urma acestor experienţe au învățat minte 
şi au ajuns la alte încheieri care le folosesc şi pe care 
le urmează acum. De ce dar să nu ne folosim şi noi de 
aceste învățături şi să ne împingă d-l Dioghenide pe o 
cale prea mult bătută aiurea fără folos, să ne împingă 
să începem pe pielea noastră toate experienţele deja fă- 
cutie. 

Aceasta nu numai n-ar aduce nici un folos clasei mun- 
citoare, ci numai pagube însemnate. 

Dar am în sprijinul părerii mele și pe un înfocat re- 
publican, iată ce spune el: „Republica care constă nu- 
mai în schimbarea unui om se consideră ca un fel de ca- 
tastrofă a Țării Românești. Țara nu se va schimba, toate 
instituțiile şi legile ei vor rămîne neatinse, toate clasele 
sociale nu vor fi schimbate, parlamentul, autoritățile vor 
funcționa ca şi înainte și totuşi schimbîndu-se numai ṣe- 
ful statului adversarii republicii văd fara într-o criză, 
într-un abis de unde nu se știe cum 'ar ieși“. 

Sîntem cu desăvîrşire de acord că în republica bur- 
gheză nimic nu se va schimba în starea societăţii, că 
clasele vor rămînea aceleași, clase apăsătoare şi clase 
apăsate şi toate celelalte rele de azi, sîntem de aceeași 
părere cu acest republican, care nu e altul decît d-l Dio- 

ghenide. Dacă e aşa, atunci cum vii, d-le Dioghenide, 
și îndemni pe muncitori la o muncă, la o luptă atît de 
grea pentru ca să rămînă robi ca şi azi? Încă o dată, 
cum poţi îndemna pe muncitori la o luptă așa de stearpă ? 

Dar fii sigur, d-le Dioghenide, că oricare ar fi în- 
demnurile interesate, muncitorii nu vor urma această cale. 

Muncitorii se vor alcătui în partid şi vor lucra nu 
pentru republica burgheză, unde nimic nu se va schimba, 
ci pentru republica socială, în care nu va fi rege, dar nici 
clase apăsătoare şi exploatare. 


I. Vasiliu 


MUNCA (BUCUREȘTI), ANUL III, NR. 13 DIN 17 MAI 1892 

APĂRĂTORII 
LIBERTĂŢILOR PUBLICE 


Drepturile politice şi sociale cîștigate de o clasă fără 
sforțări, fără luptă, fără sacrificii nu vor fi apărate de 
această clasă, nu-i vor fi scumpe, ele se vor pierde, fără 
ca clasa să se miște puternic pentru a le apăra. Acesta e 
un mare adevăr istoric și care găsește o dovadă puternică 
în țară la noi. 


* 


Burghezimea noastră națională n-a cîştigat drepturile 
politice — libertățile burgheze de care se bucură — prin 
luptă îndelungată, prin sacrificii mari, cum a făcut bur- 
ghezimea occidentală. Libertăţile publice din țara noastră, 
mulțumită unor anumite condițiuni istorice, au fost că- 
pătate de burghezimea noastră, am putea zice, gratis, i-au 
căzut din cer, n-au costat-o nici o picătură de sînge. 
Unicii oameni care au făcut în adevăr oarecare sacrificii 
reale au fost tinerimea cultă, educată în ideile occidentale 
şi care în mare parte aparținea boierimii, nu burghezimii 
noastre. Aşa fiind, e foarte natural ca libertăţile noastre 
publice să nu-și găsească apărători în: burghezimea noastră, 
ca desfiinţarea acestor libertăţi să n-o doară decît doar 
atunci cînd această desființare ar atinge într-un mod 
direct ori indirect punga ei. Ceea ce se petrece de vreo 
zece ani, din nenorocire, ne dă cu prisos dreptate. În 
timpul lui Brătianu, cînd burghezimea era stăpînă ab- 
solută pe destinele țării, ea călca în picioare toate li- 

bertăţile publice, toate legile făcute de ea. Această căl- 
care sistematică a legilor şi libertăţilor a trebuit, bine- 
înţeles, să aducă o mare desconsiderare pentru aceste 
legi şi libertăţi. Toţi s-au învățat a nu le mai lua în 
serios, a le zeflemisi. A aplica constituţia, după mai mulţi 
ani de domnie burgheză, înseamnă azi a bate, a schingiui. 
Se înţelege că, față cu această desconsiderare în care au 
căzut libertăţile publice şi legile liberale, e foarte uşor 
a le schimba, a le distruge, şi tocmai acest fapt de o 
gravitate excepţională începe să se petreacă înaintea ochi- 
lor noştri. Violările sistematice de legi în timpul regi- 
mului liberal încep să devină ele înseși legi în regimul 
conservator, călcările de legi de altădată se codifică 
acuma şi devin obligatorii, legale. Aşa, spre pildă, cine 
nu ştie ce a fost şi ce este de fapt un prefect la noi 
în ţară ? El a fost şi este stăpîn absolut în judeţul său ; 
el dispune de forța armată, de magistratură, mută pe 
funcţionari, pe magistrați, dispune prin poliţie de viața 
şi averea cetățenilor mai puţin influenţi. Cine nu știe 
ce a fost şi ce este un subprefect la țară? Acesta barim 
e un stăpîn absolut, care bate, fură, schingiuieşte fără 
teamă de oameni şi dumnezeu, care preface într-o ca- 
ricatură autoritatea comunală sătească și autoritatea pri- 
marului. Toate acestea însă printr-o călcare a legilor 
scrise şi a libertăţilor înscrise în constituţie. Ei bine, 
ceea ce a fost pînă acuma o călcare sistematică şi ne- 
întreruptă de lege se codifică acuma, devine lege ; pri- 
mul pas e făcut prin legea administrativă votată de Ca- 
meră şi prin legile administrative ce-i vor urma la 
toamnă. 

Cine nu ştie ce poziţiune oribilă au slugile la noi 
în ţară, cu toate că, după legile scrise, sînt egali cu stă- 
pînii ? Cine nu știe că a bate, a schingiui, a nu plăti, 
deci a jefui, o slugă e un lucru mai mult decît obișnuit 
la noi ? Cine nu ştie mai ales acea putere excepţională 
ce are poliţia asupra slugilor, cum le exploatează, cum 
le torturează, cum le omoară în beciurile întunecoase ale 
poliției? Cine nu ştie că stăpînii, boierii mici, nu se 
mai înjosesc să bată o slugă, cum nu se înjosesc să bată 
o vită, ci cheamă un ipistat ori comisar şi poruncesc: 
„la-l ori ia-o și dă-i o bătaie la poliție să pomenească 
cât o trăi !“. Cine nu ştie cum poliţia trata pe slugi mai 
rău decît pe tilhari şi vagabonzi? Acestea au fost în- 

grozitoare, infame, dar sistematice călcări de legi și li- 
bertăți constituţionale. Acuma legea care s-a votat la 
senat asupra slugilor codifică, preface în lege aceste foste 
călcări de legi. De altmintrelea, în definitiv, pentru cel 
pătut e totuna dacă îl bat după lege ori împotriva legii. 

În regimul trecut s-a zis că opoziţia n-are dreptul la 
protecţia legii. Regimul de azi preface această teorie în 
practică şi exclude din şcoli, de la Botoşani, copii, fete 
de 11 ani, pentru că sînt socialiste, iar Timpul, fără cea 
mai mică jenă, zice că e şi drept: dacă socialiștii nu 
recunosc statul modern, ei trebuie să fie excluși din 
școli, n-au dreptul să se bucure de protecţia legilor ţării, 
de școlile ţării, de instrucția obligatorie ; şi astfel opo- 
ziţia socialistă e pusă în afară de legi. 

Ei bine, ce face burghezimea liberală faţă cu această 
masacrare a carierei copiilor ei — pentru că copiii excluşi 
din şcolile de la Botoșani sînt de-ai burghezimii ? — Ce 
face burghezimea față cu distrugerea liberalismului bur- 
ghez prin legile ce s-au votat şi ce se vor mai vota ? — 
Ce să facă ? Tace ! Ba vorbeşte cînd combate o lege care 
poate să aducă un folos mic ţărănimii, şi vorbeşte, cum 
a făcut d-l Porumbaru, pentru a cere legi reacționare, 
contra imigraţiunii politice străine. Burghezimea tace și 
va tăcea, oricât s-ar micşora și știrbi libertăţile, pentru 
că pe ea ele nu o costă nimic și pentru că ceea ce-i tre- 
buie acuma sînt nu libertăţile întinse, ci facultatea de 
a se îmbogăţi, de a se îmbogăţi cu orice preț, şi contra 
acestei facultăţi nici un guvern reacţionar nu va lua 
măsuri, ba o va încuraja chiar. 


* 


Dar, dacă burghezimea e incapabilă să apere liber- 
tăţile noastre constituționale, cine le va apăra? Acesta 
nu poate fi altul decât partidul muncitorilor. Muncitorii, 
proletarii manuali și intelectuali, organizaţi într-un pu- 
ternic partid al muncitorilor, într-un puternic partid so- 
cialist, numai ei vor fi în stare să opună o stavilă hotă- 
rîtoare mișcării reacționare a semifeudalilor noştri boieri. 


C.D.G. 


MUNCA (BUCUREȘTI), ANUL III, NR. 15 DIN 31 MAI 1892 

D-L MAIORESCU" 


I. 


D-l Maiorescu a ţinut în orașul nostru o conferință 
despre „Condițiile progresului omenirii“ 15, Această con- 
ferință, avînd în vedere persoana conferenţiarului, a fost 
un adevărat eveniment pentru Ploieşti.’ Dar tocmai în- 
semnătatea ce se dă acestei conferințe ne sileşte să spu- 
nem cîteva cuvinte despre ea, pentru că multe din cele 
zise de d-l Maiorescu ne par greşite şi pentru că gre- 
şelile spuse de oameni mai însemnați sînt vătămătoare 
în proporție directă cu însemnătatea lor. 

Cititorii Democraţiei sociale vor găsi o dare de seamă 
mai amănunţită a acestei conferințe chiar în acest nu- 
măr; eu mă voi mulțumi cu rezumarea ideii principale, 
a esenței dacă mă pot exprima astfel, a conferinței. Esenţa 
conferinței e următoarea : „Progresul e realizarea mulțu- 
mirii sufleteşti a omului, tinderea spre progres, va să 
zică tocmai tinderea spre căpătarea acestei mulțumiri 
sufleteşti, iar condiția principală şi primordială a rea- 
lizării acestui progres e mișcarea consecutivă, pas cu 
pas, picătură cu picătură, dar nu graba și salturile“. 
Toată conferința a fost consacrată dovedirii acestei teze. 
Spre a o dovedi, d-l Maiorescu a făcut mai multe ana- 
logii, a adus exemple, a făcut mai multe deducţii etc. Și 
tocmai multele deducţii şi modul întrebuinţării analo- 
giilor pentru dovedirea tezei ne par greșite. Aşa, spre 
pildă, principala dovadă pentru teza d-sale a luat-o din 
psihologie. O jumătate din conferinţă a întrebuințat d-sa 
pentru a dovedi că spiritul nostru, intelectul nostru nu 

poate primi ideile decît una cîte una, că în centrul aten- 
tiei la un moment dat nu pot fi decît o singură idee şi 
cîteva în umbră, că în memorie iarăși nu putem evoca 
ideile şi imaginile decît treptat, una cîte una. „Sufletul 
nostru — zicea d-l Maiorescu întrebuinţind un exemplu 
comercial — nu e o ladă unde poţi trînti saci cu aur 
așa deodată, ci sufletul nostru e gaura unei pușculițe 
mici, unde putem introduce una cîte una cîte o monedă“ ; 
de aici deducția că tot așa e cu conștiința societăţii, cu 
progresul societăţii, cu reformele sociale ; ele nu pot fi 
introduse deodată în salturi, ci lent și una cîte una. 

Nu putem discuta aici principii psihologice cu d-l Ma- 
iorescu, pentru aceasta ne lipsește spaţiul; să presu- 
punem însă că cele zise de d-sa în privinţa sufletului 
nostru sînt perfect exacte ; ar urma oare că putem trage 
de aci concluzii asupra vieţii sociale? E oare identică 
viaţa socială cu viaţa psihică a unui ins? Legile ce cîr- 
muiesc fenomenele sociale şi fenomenele psihice indi- 
viduale sînt ele oare identice ? Se poate oare dovedi prin 
simple analogii ? Să presupunem un moment că noi, 
pentru dovedirea unei teze a noastre, şi anume că cer- 
cul conștiinței noastre e larg — d-l Maiorescu a repetat 
de mai multe ori că cercul conștiinței noastre e foarte 
strimt —, am face o analogie între cîmpul conștiinței 
noastre şi un cîmp real întins, larg, ale căruia contururi 
se pierd în depărtare... Am dovedi oare marea lărgime, 
imensa întindere a conștiinței noastre dacă ne-am pierde 
în dovezi despre imensa lărgime a cîmpului real ? Toate 
dovezile despre lărgimea cîmpului ar dovedi numai că 
cîmpul e larg, nu însă şi conștiința, a cărei lungime ori 
îngustime ar rămîne tot așa de nedovedită după ce am 
făcut analogia ca şi înainte de a o. face. Același lucru 
şi cu analogiile d-lui Maiorescu. Aşa, să luăm încă o 
analogie făcută de d-sa, o analogie veche-străveche şi 
pentru care s-a consumat atîta spirit, analogia între so- 
cietate și organismul individual, între dezvoltarea unei 
societăți şi [cea] a unui individ, între trecerea organis- 
mului individual prin vîrsta de copilărie, tinerețe, ado- 
lescenţă şi bătrînețe și între trecerea societăţii prin ace- 
leași vîrste. Cu această analogie d-l Maiorescu a cercat 
să demonstreze că radicalismul şi socialismul nu sînt 
bune deloc pentru societatea românească, şi iată cum : 
societatea românească e, față cu societăţile europene, în 


63 


starea de copilărie ; socialismul dar, care e bun, care e 
o hrană bună pentru stomacul societăţii europene, nu 
e bun deloc pentru societatea-copil românească, pentru 
că o hrană care e bună şi hrănitoare pentru un ọm vîrst- 
nic poate să ucidă un copil mic. Dacă cititorii noștri se 
vor gîndi puţin, vor vedea imediat mecanismul acestei 
dovezi-sofism. În adevăr am de dovedit că cutare reformă 
socială, fie ea cu un caracter socialist, radical ori liberal, 
nu e bună. Atunci compar societatea cu un copil, iar re- 
forma în chestie cu o mîncare solidă — biftecul spre 
pildă —, pe care stomacul copilului nu-l poate suporta, şi... 
treaba e gata : „După cum un copil se va prăpădi cu hrana 
solidă pe care nu o va putea suporta stomacul lui, tot 
astfel societatea va pieri nefiind vîrstnică pentru această 
reformă“. Bineînţeles că, dacă aș dori să dovedesc ceva cu 
totul contrariu, atunci, păstrîind chiar comparaţia între 
societate şi copil, n-aş avea decît să compar reforma în 
chestie cu o altă mâncare, cu lapte și ouă, şi atunci se 
va dovedi eo ipso că reforma în chestie e foarte bună 
şi prielnică. În felul acesta, dovedirea devine în adevăr 
foarte uşoară, dar foarte puţin convingătoare. Unul din 
neajunsurile acestui fel de a argumenta prin analogii și 
comparații şi prin transportarea unor legi ce privesc un 
șir de fenomene şi o ştiinţă într-alt șir de fenomene și 
în altă ştiinţă e că toate argumentele pot fi cu ușurință 
întoarse contra aceluia care le întrebuințează. Așa e, în 
adevăr. cu argumentarea d-lui Maiorescu. Să luăm ana- 
logia ce face d-l Maiorescu — şi nu de azi, ci de atiția 
ani — între modul cum se strecoară ideile în cercul 
strimt al conştiinţei una cîte una pe rînd, succesiv, şi 
modul cum pot şi trebuie să se strecoare în conștiința şi 
viaţa socială instituţiile, reformele sociale, modul cum 
trebuie să se efectueze progresul social. Să luăm deci 
același exemplu cu conștiința, însă în loc de a examina 
modul cum intră şi se manifestează ideile în spiritul 
nostru, în conştiinţă, într-un moment nehotărît, să luăm 
un timp hotărît oricît de scurt, spre pildă numai cinci 
minute. În acest scurt, foarte scurt timp putem invoca 
în cercul luminos al conştiinţei noastre, un cerc atît de 
strimt după d-l Maiorescu, putem invoca o cantitate de 
idei şi de imagini colosală şi cu o repeziciune vertigi- 
noasă. În cinci minute putem să parcurgem cu conștiința 
noastră depărtări fabuloase, să ne gîndim la închegarea 

sistemului nostru solar de la nebuloase, să ne gîndim la 
prima apariţie a vieții organice în mări și oceane și la 
dezvoltarea acestei vieţi prin trepte nenumărate pînă la 
om etc. ete. etc.; imagini precise noi nu putem să ne 
reprezentăm, aşa de imens, de multe şi varii, dar totuși 
putem să ne reprezentăm colosal de multe. În cinci mi- 
nute. noi putem să evocăm în cercul luminos al conştiin- 
tei noastre cerul albastru cu stelele, pădurea verde cu 
lacurile, podul Mogoșoaiei cu casele ei, peisaje văzute 
din Italia şi o intrunire publică văzută la Paris etc. etc. etc. 
Cum pcate dar activitatea imens de largă şi vertiginos de 
iute a acestei conștiințe luminoase să ne evoce ideea 
de lent, de găurica unei pușculițe, de mişcare pas cu 
pas, picătură cu picătură, de cercuri strimte etc. ?... 

E evident că analogia cu organizarea, mișcarea şi 
viaţa conștiinței noastre conştiente poate să fie luată ca 
analogie, nu ca dovadă bineînțeles, de aceia care cred 
într-un progres foarte accelerat, utopic, vertiginos, dar 
nicidecum de d-l Maiorescu, care vrea să ne dea pro- 
gresul în doze homeopatice — cîte o picătură pe an. Dar 
chestia şi analogia cu cercul strimt ori larg al conștiinței 
sînt o chestie mai grea, mai încâlcită, de aceea ea a pu- 
tut sluji d-lui Maiorescu ca analogie, ca exemplu, ca 
dovadă atîta vreme, fără ca să se fi băgat de seamă că 
ea însemnează cu totul altceva. Să trecem acum la 
exemplele și analogiile între viața fiziologică a unui in- 
divid şi [cea] a unei societăți și analogiile între fazele 
vieţii individuale : copilăria, juneţea, bătrînețea, și fazele 
similare la societate. Această analogie, fiind mai clară și 
mai plastică, arată şi mai bine că ea nu numai că poate 
să fie întoarsă, dar se întoarce necesarmente contra 
d-lui Maiorescu. Aşa, spre pildă, să luăm un popor care 
se găsește în faza copilăriei, spre pildă Bulgaria, mai 
ales pînă la liberarea ei. Să luăm deci un copil mic, in- 
teligent al unui țăran bulgar și să-l dăm la învăţătură 
europeană. Acest copil aparține unui popor care mai ales 
în clasa ţărănească n-a gustat din cultura europeană, 
care stă cu cinci sute de ani spre pildă îndărătul Eu- 
ropei occidentale. Cum vom învăţa pe acest copil ? Vom 
începe oare învățătura cu ştiinţa așa cum a fost ea acum 
500 de ani, cînd Europa a fost în starea culturală a 
Bulgariei de azi ? Vom învăţa oare pe tînărul bulgar al- 
chimia, în loc de chimia ştiinţifică modernă, pentru că în 

Europa occidentală cînd ea a fost în starea Bulgariei de 
azi nici nu se pomenea de vreo chimie ştiinţifică ? 

Se înţelege că nu. Și turcii, bulgarii, japonezii care 
învaţă în Universitatea din Paris învaţă ştiinţa modernă 
europeană, învaţă cele mai din urmă descoperiri ştiinţi- 
fice, după cele mai din urmă metode, şi după 15 ani de 
învăţătură ies oameni învăţaţi ca și francezii fără ca să-şi 
strice stomacul. | 

Ce urmează dar de aici ? Urmează, dacă urmăm ana- 
logia între viaţa unui individ şi [cea] a unei societăţi, 
că, după cum un individ ce aparţine unui popor-copil, 
pentru a deveni om cult modern, n-are trebuinţă să treacă 
peste toate fazele ştiinţei cum e copilăria, juneţea, bă- 
trîneţea etc., ci deodată începe să învețe știința cea mai 
modernă ca şi oricare copil ce aparține poporului-matur, 
şi fără ca să-și strice stomacul, tot așa şi un popor-copil, 
ca să devină un popor cult, modern, matur, cu toate insti- 
tuţiunile sociale moderne, n-are nevoie să treacă prin 
toate fazele, ci trebuie să le sară şi să introducă. toate 
instituțiunile cele mai moderne deodată. Din analogia dar 
între individ și societate reiese că progresul cultural și 
social a] Bulgariei trebuie să se facă nu lent, pas cu 
pas, ci sărind mai multe trepte ale dezvoltării sociale. 

Iată dar cum din analogiile d-lui Maiorescu între viața 
unui individ şi [cea] a unei societăţi ies necesarmente cu 
totul alte concluzii decît cele pe care ar vrea d-sa să le 
scoată. 

Rog pe cititorii mei să noteze că aceasta nu e şi cre- 
dința mea. Ce cred eu în privința mersului progresiv al 
societăţilor omeneşti, despre progresul lent ori accelerat, 
cu salturi ori fără salturi, aceasta se va vedea la numă- 
rul viitor ; deducţia din urmă însă că un popor poate şi 
în unele cazuri trebuie să progreseze prin salturi se im- 
pune necesarmente ca o deducție firească din argumen- 
tarea d-lui Maiorescu. Pentru că, încă o dată, d-l Maio- 
rescu vrea să demonstreze că un popor nu trebuie să 
progreseze prin salturi, ci lent, pas cu pas. Pentru a do- 
vedi aceasta dumnealui face analogia între societate şi 
individ, între organismul social și [cel] individual, între 
societate şi viaţa psihică şi fiziologică a individului. Fă- 
cînd însă şi noi această analogie, am văzut că un individ 
ce aparţine unui popor-copil bulgar, turc, japonez, ca să 
se cultive, să progreseze şi să ajungă un om cult, trebuie 

să fie tratat tot ca un european ce aparţine poporului- 
matur, să înveţe ştiinţa cea mai nouă, sărind toate trep- 
tele culturale-ştiinţifice între poporul său, care e în sta- 
diul copilăriei, şi poporul francez, de pildă, care e în 
stare de maturitate. Conservînd deci analogia între so- 
cietate şi individ făcută de d-l Maiorescu, ajungem la 
concluzia : după cum un individ ce aparține unui popor- 
copil, ca să progreseze și să se cultive, trebuie să sară 
toate treptele culturale și științifice pînă la cele mai 


noi, tot astfel şi o societate-copil, ca să ajungă cultă, ci-. 


vilizată în sensul european, trebuie să sară toate trep- 
tele culturale mijlocii şi să accepte toate instituțiunile 
sociale ca şi toate ideile sociale cele mai noi. Aceasta 
e o deducție logică din analogiile d-lui Maiorescu. Dum- 
nealui făureşte deci arme în contra d-sale. 


II. 


Am arătat în articolul trecut că modul de a dovedi 
întrebuințat de d-l Maiorescu e foarte contestabil, că dum- 
nealui ne-a dat o definiţie a progresului omenesc, ne-a 
enunțat condițiunea principală a progresului şi pe urmă, 
în loc să ne dovedească veracitatea concepţiei d-sale 
despre progres şi condiţiile progresului, s-a ocupat numai 
de analogii şi exemple, trăgînd concluziuni din acestea, 
nu din concepția progresului. Am văzut că acest mod de 
a demonstra nu dovedeşte nimic şi că, chiar acceptindu-l, 
putem cu analogiile și exemplele date să ajungem cu to- 
tul la alte concluzii. 

Dar, dacă această concepţie şi definiție a progresului 
a rămas nedovedită, ea a fost totuşi enunțată, a fost pusă 
la baza conferinței, și poate că d-l Maiorescu numai avînd 
în vedere nepregătirea publicului ascultător, a apucat dru- 
mul cu cotituri, în loc să ia drumul cel adevărat ; ar fi 
dar o nedreptate faţă cu conferenţiarul de n-am căuta să 
ne luminăm dacă concluziile trase de d-sa, aplicațiunile 
imediate ce a făcut relativ la ţara noastră etc... nu reies 
în adevăr din formula progresului şi dacă formula însăşi 
e adevărată. Acesta e cu atît mai interesant, cu cit for- 
mula enunțată de d-l Maiorescu asupra progresului face 
“parte din cele cîteva formule teoretice întrebuințate de 
grupul junimist în critica dezvoltării noastre sociale de 
vreo treizeci de ani încoace. Analiza dar a acestor for- 

mule e foarte interesantă, mai ales acum, cînd junimis- 
mul nu are numai o însemnătate culturală, ci şi o însem- 
nătate politică. Să vedem deci care e concepția d-lui Ma- 
iorescu despre progresul omenesc. 

Progresul omenesc — zice d-sa — e tendința spre mai 
bine, „să se afle mai bine;* și în această tendinţă spre 
mai bine nu poate fi vorba de condițiile materiale externe, 
ci de mulțumirea internă a omului, pentru că orice modi- 
ficări externe n-au însemnătate decît dacă e vorba de 
fericirea internă a omului. 

Înainte de a analiza această formulă a progresului 
omenirii, să dăm un mic exemplu de aplicaţie practică ce 
comportă această formulă. 

Să presupunem că un grup de oameni ar începe o agi- 
taţie pentru darea de drepturi politice femeilor ori pentru 
darea sufragiului universal ţăranilor. Un domn care se 
ține de formula de mai sus a progresului va răspunde 
acestor agitatori : 

„Domnilor, femeile nu simt nevoie de drepturi politice 
şi nu le cer ; deci darea de drepturi nu ar aduce femeilor 
mulțumirea sufletească pentru că au să capete un lucru 
pe care nu l-au cerut, un lucru deci de care n-au avut 
trebuinţă. Afară de asta, am răpi pe femei de la zilnicele 
lor ocupaţiuni pacinice și le-am arunca în vălmăşagul lup- 
telor noastre politice, ceea ce n-ar face decit să le ră- 
pească o parte din mulţumirea lor sufletească. 

Același lucru și cu ţăranii. Țăranul nu cere votul uni- 
versal şi n-are nevoie de el, ci de o bucată de piine mai 
bună : daţi-i deci un trai ceva mai bun, dar nu sufragiul 
universal, care, desigur, nu-i va da nici o mulțumire; 
zgîndărîndu-i ţăranului prin propaganda voastră tot felul 
de pofte, nu faceţi decît să-i răpiți o parte din liniștea 
şi mulţumirea lui sufletească și deci îl faceţi mai neno- 
rocit. 

Astfel dar dv., domnilor, care vă credeţi grozav de 
înaintați şi de progresiști pentru că voiţi să daţi societăţii 
noastre o haină prea largă, pentru că voiţi să creaţi condi- 
ţiuni exterioare mai strălucitoare, pentru că alergaţi după 
strălucirea deşartă — sînteţi în realitate regresişti pentru 
că — ademeniţi de condiţiunile exterioare — uitaţi că 
progresul consistă numai în realizarea mulţumirii inte- 
rioare, sufleteşti, a omului, că condiţiunile exterioare n-au 
preţ decît întru cît e vorba de această mulţumire internă ; 

dv. deci, care răpiți liniștea şi mulţumirea sufletească, 
sînteți regresiști, iar noi, care voim să realizăm mulțumi- 
rea internă a oamenilor pas cu pas, picătură cu picătură, 
sîntem adevărații progresiști (de aceea ne şi numim con- 
servatori-progresişti !). Voi sînteţi progresiști în aparenţă 
şi regresiști în realitate — noi sîntem reacţionari în apa- 
renţă iar în realitate adevăraţi progresiști, pentru că pro- 
gresul nostru e în acord 'cu formula ştiinţifică a progre- 
sului omenirii...“. -~ ; 

_ Cine n-a auzit aceste vorbe stereotipe ? Fireşte, noi 
nu discutăm acuma cine are dreptate între aceia care cer 
sutragiul universal şi cei ce-l combat ; ceea ce voim să 
arătăm numai este că-i foarte important de a discuta o 
formulă teoretică ce slujeşte de bază unor atât de impor- 
tante aplicațiuni prâctice. 

= S-o analizăm dar. © ` 


* 


CVa să zică, progresul omenesc e tendința omului spre 
realizarea treptată a mulţumirii interne, condiţiunile ma- 
teriale externe neavînd valoare decît întru cît ele ajută 
Ja realizarea acestei mulțumiri interne ; iar mersul acestui 
progres nu poate fi decât lent, pas cu pas. 

"Să vedem. Mai întîi, să facem o întrebare : dacă ten- 
dința acestei mulţumiri constituie progresul, care e forța 
care ne-ar face să tindem. spre această mulțumire ? 
= Răspunsul firesc la întrebarea aceasta e că forța asta 
psihică, sufletească e nemulțumirea. Dar, pentru ca aser- 
ţiunea noastră să fie mai clară, să luăm chiar una din pil- 
dele d-lui Maiorescu :... : 

” „Chiar äv. — a zis d-sa — cînd vă mutaţi acum de pe 
un scaun pe altul voiți să faceţi un progres, să căpătaţi 
un loc mai bun...“. 

Foarte bine ; dar ce mă face să caut un loc mai bun ? 
"Evident, faptul că nu sînt mulțumit de locul pe care-l 
“am ; căci, dacă-aș fi mulțumit, atunci nu m-aș mai muta. 
Şi același lucru trebuie spus de orice mulțumire suile- 
tească, de orice tendinţă spre o mai înaltă mulțumire.-Un 
om perfect mulțumit cu poziţia lui încetează de a mai 
“tinde spre bine, deci încetează de a progresa. Un om care 
şi-a făcut: 0 stare oarecare -şi e perfeet. mulțumit de ea 
nu va mai tinde spre îmbogăţire, deci nu va mai progresa 

în bogăţie. În schimb, de e nemulțumit cu starea lui, va 
tinde mereu spre îmbogăţire, și cu cît va fi mai nemul- 
tumit, cu atît va tinde mai mult, cu atît va avea mai 
multe șanse de a progresa... 

Dacă noi progresăm pas cu pas, cum zice d-l Maio- 
rescu, atunci făcînd un pas spre progres, deci şi un pas 
spre bine şi mulțumire sufletească, noi ne oprim la pasul 
acela, mulţumiţi de rezultatele dobînidite, pînă ce nemul- 
țumirea crescîndă de noile condiţii dobindite ne va în- 
demna să facem al doilea pas, şi așa mai departe. Nemul- 
țumirea sufletească este deci un factor tot aşa de necesar 
al progresului ca şi mulţumirea. 

Și dacă, urmînd chiar raţionamentul d-lui Maiorescu, 
vom admite că ţinta progresului e mulţumirea sufletească, 
atunci nemulțumirea şi revolta sufletească vor fi resortul 
care pune în mişcare întreg progresul. Grecii, poporul cel 
mai iubitor de progres din antichitate, au știut ori au sim- 
tit asta foarte bine. De aceea, cînd ei au voit să simbo- 
lizeze cel mai mare pas spre progres făcut de omenire — 
descoperirea şi întrebuințarea focului — n-au simbolizat 
acest colosal progres prin vreun Zeu tihnit, mulțumit de 
sine, care stă lîngă foc şi se uită plin de mulţumire sufle- 
tească la minunata sa invenție, ci prin marele revoltat Pro- 
meteu, care, plin de nemulţumire sufletească din pricina 
nedreptăţilor lui Zeus, se revoltă contra lui şi fură focul 
din cer spre a-l da oamenilor, plătind apoi revolta aceasta, 
progresul acesta prin groaznice chinuri. Prin simbolul 
acesta genial, grecii au arătat acum mai bine de două mii 
de ani că au înţeles mai bine caracterul adevărat al pro- 
gresului decît mulţi învăţaţi din ziua de azi. | 

Dar, chiar dacă nu vom exagera rolul nemulțumirii şi 
al revoltei sufleteşti, oricum acest rol nu va fi mai mic 
decit al mulţumirii sufletești. : 

Și acum încercaţi să introduceți corectivul acesta în 
definițiunea dată de d-l Maiorescu progresului şi veţi 
vedea că toate concluziile se schimbă radical. 

Dacă mai înainte era regresiv, reacţionar, de a stîrni 
nemulțumirea sufletească şi de a arunca în învălmășeala 
politicii pe femei şi pe ţărani, acum, cînd nemulţumirea 
ea însăși e un factor hotărîtor al progresului, această pro- 
vocare de nemulțumire între oameni în general este obli- 
gatorie din partea progresiștilor cu condiția de a provoca 
nemulţumirea cu scop de a ajunge la un ţel mai progre- 

sist. Și aceasta nu urmează din concepția mea despre pro- 
gres (eu îmi înfăţișez progresul altminteri decît d-l Maio- 
rescu), ci urmează din definiţia progresului dată chiar de 
d-l Maiorescu, numai cu corectivul care necesar şi logic 
se cere a fi introdus în această definiţie. Dar cea mai 
contestaibilă parte a definiţiei şi concepţiei d-lui Maiorescu 
despre progres e aceea unde d-sa zice că condiţiile mate- 
riale externe n-au nici o însemnătate în progresul ome- 
nesc decît numai întru cât slujesc pentru mulțumirea in- 
ternă sufletească. 

Cît de contestabile sînt partea întiia şi partea a doua 
a definiţiei progresului dată de d-l Maiorescu se va vedea 
în numărul nostru viitor, unde vom face expunerea fe- 
lului cum ne înfăţişăm noi progresul omenirii. 


III. 
Greşeala d-lui Maiorescu în concepţia şi definirea pro- 


gresului provine mai ales din metoda ce întrebuințează 
în căutarea acestei definiţii, în găsirea acestei concepții, 


metodă de altminterea foarte comună celor mai mulţi fi- 


lozofi şi moralişti metafizici. Așa, spre pildă, pentru a găsi 
în ce consistă şi prin ce e pus în mișcare progresul ome- 
nirii, d-sa ia pentru speculaţiile d-sale un om, nu un om 
real care aparține cutărei naţii, cutărei clase, ci un om 
în general, un om abstract de societate, și pe urmă se 
întreabă : care e mobilul care pune-n mișcare acţiunile 
acestui om și, deci, şi acţiunea lui spre progres ? Desigur, 
e dorința egoistă de mai bine, de fericire, de mulțumire 
sufletească. 

Aceasta e deci esenţialul progresului unui individ ; so- 
cietatea însă, omenirea, consistind din indivizi, n-avem, 
prin urmare, decît să înmulțim acest factor psihic găsit 
de cîteva sute de milioane de ori (cîți oameni sînt în 
omenire) și vom avea factorul care hotărăște și care con- 
stituie progresul omenirii întregi. 

Greșeala acestei metode stă mai întîi în aceea că se ia 
ca punct de plecare nu un om real, care face parte din 
cutare naţiune, clasă etc., ci un om în general, deci un 
om care nu există în realitate, o abstracţie. A doua gre- 
şeală e că societatea e considerată ca un multiplu alcătuit 
din aceşti oameni în general, din aceste abstracții, aşa că 
societatea, consistind din abstracții, devine şi ea ceva 

abstract. A treia greșeală e că, chiar luînd ca obiect de 
speculaţii un om real, încă nu se pot socoti ca adevărate 
pentru societate toate cîte vor fi adevărate pentru acest 
individ, pentru că, mai întîi, societatea e compusă din 
indivizi diferiţi şi, afară, de asta, societatea nu poate fi 
considerată ca un multiplu de indivizi puşi mecaniceşte 
unul lîngă altul, ci ea singură e un fel de organism, un 
organism social, un supraorganism organizat, căruia nu 
i se potrivesc legile unui organism individual, dar care are 
legile lui proprii de dezvoltare. 

Îmi pare rău că nu pot da acum o dezvoltare mai mare 
acestui şir de adevăruri importante ; cred însă că cele ce 
vor urma vor lumina întrucâtva, măcar cît de puţin, cele 
de mai sus. 

Așadar, pentru a evita greşelile de care am vorbit, să 
luăm şi noi ca exemplu un om, dar un om care aparţine, 
de pildă, societăţii noastre româneşti şi clasei arendașilor. 
Să presupunem că acest arendaș a luat o moşie și, tinzînd 
la mulțumirea şi fericirea lui sufletească, a făcut o avere 
mare, ruinînd însă un întreg sat de țărani. Arendaşul a 
făcut un progres, a căpătat o mulțumire sufletească, dar... 
sătenii au făcut un regres, s-au ruinat, s-au nenorocit. Și 
băgaţi de seamă că progresul și mulțumirea sufletească a 
arendașului sînt strîns legate, sînt condiţionate de regresul 
și de nefericirea sufletească a ţărănimii, pentru că dacă 
arendașul n-ar fi exploatat așa pe ţărani n-ar fi putut 
ajunge la atita cîştig, la aşa progres, la așa mulțumire 
sufletească. f 

Precum vedem, îndată ce am intrat în societate, ches- 
tiunea începe să se încurce rău. 

Dar se va zice că am luat un exemplu individual, că 
aci progresul realizat e numai pentru un individ, nu 
pentru societate. Da, dar d-l Maiorescu a operat tot astfel, 
numai cu indivizii. 

Cu toate astea, să luăm alt exemplu. Un fabricant in- 
venfează o mașină mai perfecționată, o invenţie care prin 
sine e un progres pentru omenirea întreagă ; dar pină 
una-alta, introducînd maşina asta în fabrica lui, pe de o 
parte el lasă pe drumuri o mulţime de lucrători — in- 
venţia economisind o mulţime de brațe —, iar pe de altă 
parte ruinează pe mai mulţi concurenţi. Pentru fabrican- 
tul nostru e progres, e mulțumire sufletească ; pentru 
concurenți şi pentru lucrători — regres şi nenorocire. Dar 

iată că invenţia e aflată şi în curînd introdusă în toate 
fabricile. Din cauza asta, pînă una-alta, rămîn pe drumuri 
zeci de mii de lucrători ale căror braţe sînt de prisos din 
pricina invenţiei ; iată dar un progres social care se rea- 
lizează prin suferinţa şi ruina a zeci de mii de oameni. 

Să trecem de la exemple mici la unul mare, care pri- 
vește naţiuni întregi. Barbarii năvălesc în Imperiul roman, 
găsesc o cultură superioară lor, trec imperiul prin foc 
şi sabie, îl biruiesc, stabilesc o cultură proprie lor pe 
ruina Imperiului roman. Pentru barbari progres şi mul- 
țumire sufletească, pentru romani regres, ruină, nenoro- 
cire, moarte. Și progresul barbarilor e condiționat de ne- 
norocirea romanilor. 

Și cînd de la exemple disparate trecem la istoria ome- 
nirii întregi, cînd deschidem paginile triste şi crude ale 
istoriei omenirii, atunci aceea ce a părut un exemplu 
excepțional, individual apare ca o sistemă, apare ca o 
regulă în dezvoltarea, în progresul omenirii. Foc şi sabie, 
sînge şi lacrimi, siluire şi crimă slujesc de bază acestui 
progres. Cum s-au fundat și cum s-au dezvoltat cultura 
şi civilizaţia Babilonului, ale Asiriei ; cum s-a dezvoltat bo- 
gata cultură a Persiei, a Egiptului dacă nu de la început 
prin cucerire, pe urmă prin organizarea unor clase domi- 
nante neproducătoare, [a] unei mici minorităţi neproduc- 
tive și unei colosale majorități de producători ale căror 
suferințe n-ar putea f descrise ? Şi oare altmintrelea s-au 
dezvoltat cultura și civilizația romană ? Și oare altminteri 
splendida cultură și civilizație greacă, în care robii erau 
de douăzeci de ori mai numeroşi decît cetățenii liberi ? 
Și oare istoria modernă e mai frumoasă decît istoria 
veche ? Atunci citiți paginile îngrozitoare ale dezvoltării 
civilizaţiei burgheze ; citiți istoria imensului progres in- 
dustrial săvirşit în Englitera începînd de la secolul trecut, 
de pildă; cum s-a săvîrşit el prin exproprierea silită şi 
hoțească a ţărănimii, şi legile sîngeroase şi asasinarea ță- 
rănimii expropriate spre a o sili să intre în fabrici, şi 
exploatarea ucigătoare a bărbaţilor, a femeilor și copiilor 
în aceste fabrici, în aceste ocne moderne ; citiți cum prin 
aceste împilări, siluiri, crime, suferinţe ale imensei mul- 
timi s-au ridicat civilizația și progresul puternic al An- 
gliei de azi. 

Şi, ca să nu mergem aşa departe, oare cultura şi pro- 
gresul nostru național de 40 de ani încoace, cu toate dru- 

murile de fier, universităţile, orașele, luxul, nu s-au ri- 
dicat pe spinarea mulţimii muncitoare și în suferinţă ? Nu 
s-au ridicat, în parte cel puţin, prin ruinarea țărănimii, a 
gospodăriei țărănești ? În toată istoria scrisă — și noi 
vorbim aci de vremea istorică a omenirii, nu de preistorie 
— e același sistem, acelaşi proces : progresul se săvîrşeşte 
cu mari suferinţe, cu colosale împilări ale mulțimii ome- 
nirii. Și această mulţime nu de bună-voie, bineînţeles, 
consimte să ducă civilizaţia şi progresul pe spinarea. ei 
încovoiată, ci e constrînsă fie direct, prin forța armelor 
cînd e vorba de cuceriri, fie mai ales indirect, prin o 
anume organizare economică şi organizare a statului, mai 
ales prin organizarea economică. Și afară de această mare 
mulţime a suferinzilor fără voie sînt și aceia ce suferă cu 
voie pentru înaintarea omenirii. Aceştia sînt toţi cei -ce 
prin muncă, jertfe, suferinţe de tot felul, prin geniul lor, 
care ajunge pentru ei un martiriu, duc omenirea. înainte ; 
aceștia sînt toţi aceia care, persecutați, huiduiţi, crucifi- 
caţi, propovăduiesc de pe cruce adevărul ; aceştia: sînt taţi 
aceia care în beciurile îngrozitoare ale inchiziţiei, sub tor- 
turi, de pe eșafoduri, de pe ruguri, repetau : E pur si 
muove ! * 

Și acum comparați acest progres adevărat făcut de 
omenire cu acel progres imaginar ce reiese din formula 
d-lui Maiorescu şi veți vedea colosala diferență. 

După formula d-lui Maiorescu, omenirea ar fi un fel 
de fluture care zboară — foarte încet, nu-i vorbă — de 
la o floare unde a căpătat mulțumirea sufletească la altă 
floare pentru a căpăta o mai adîncă mulţumire şi așa mai 
departe. Ce diferență între acest progres à Peau de rose, ** 
între acest progres de salon și progresul măreț, dar crud 
ce s-a săvîrşit în lumea largă și atît de indiferentă pentru 
suferinţele noastre! Nu prin mulțumirea sufletească şi 
spre o mai mare mulțumire s-a săvîrşit progresul, ci, în 
mare parte cel puţin, prin suferinţe şi spre alte suferinţe, 

Nu sîntem dispuși a exagera şi nu voim să identificăm 
progresul cu suferințele oamenilor, dar şi mai puțin putem 
să-l identificăm — așa cum s-a săvirșit el în istoria ome- 
nirii — cu fericirea omenească. E adevărat, de altminterea, 
că progresul a realizat totdeauna o mai mare mulţumire 


* [Și totuşi se mişcă] 
__** [apă de trandafiri] 

sufletească a unei minorităţi privilegiate, în folosul căreia 
el se săvîrşea... 

Acest din urmă fapt e pricina de ce mai toţi cîți vor- 
besc ori cîți scriu despre progres şi care în general apar- 
ţin acestei minorităţi fericite văd progresul în culori aşa 
de frumoase, fără ca să bage în seamă le revers de la mé- 
daille *. 

Lasă că şi aici am avea oarecare mici rezerve de făcut, 
dar, afară de asta, se poate oare, drept e, ca fericirea 
unei minorităţi să ne orbească pînă într-atita încît să nu 
vedem nefericirea marii majorităţi ? Iar rezultatul : fiindcă 
prin această ignorare a noastră nefericirea existentă nu 
va înceta de a exista, de aceea, din cauza acestei ignorări, 
toate deducţiile noastre asupra fericirii omenești vor fi 
viciaie, ceea ce se întîmplă cu cei mai mulţi care specu- 
lează asupra ei. 

Se va zice însă că progresul a mărit totuși mulţumirea 
sufletească chiar și celei mai de jos mulţimi populare. Și, 
ca dovadă, ni se va spune să comparăm hoardele sălbatice 
de acum trei mii de ani cu populaţia muncitoare din 
Europa occidentală. 

Așa e. Se înțelege, sînt mai fericiţi proletarii occiden- 
tali decît sălbaticii; dar însăşi comparaţia e greşită, 
pentru că, în cazul nostru, e vorba de văzut cum s-a să- 
vîrșit progresul pas cu pas tocmai în aceste mii de ani, 
nu e vorba de două generaţii despărțite prin mii de ani, 
ci de acele multe generaţii care au săvirşit real cultura 
şi progresul omenirii. Faptul că peste o sută de ani ur- 
mașşii noștri se vor folosi cu toţii de toate binefacerile 
progresului, spre mai marea lor mulţumire sufletească, nu 
distruge faptul că acest progres s-a acumulat prin sufe- 
rințe, împilări şi siluiri ale majorităţii oamenilor în timp 
de multe şi multe secole. Oricum deci ne vom învirti, va 
rămîne neîndoielnic pentru oricine va studia obiectiv is- 
toria dezvoltării omenirii că acest progres real, așa cum 
s-a săvirşit el, n-are nimic a face cu formula progresului 
dată de d-l Maiorescu şi că deci această formulă e nee- 
xactă. Şi, dacă formula e neexactă, atunci cade de la sine 
acea parte a formulei care nu pune preţ pe condiţiunile 
externe şi materiale ale existenței omeneşti decît întru 
cît ele slujesc la mulțumirea internă, sufletească. 


* (Reversul medaliei.] 

Se înţelege, dacă progresul ar fi identic cu această 
mulţumire internă a omenirii, atunci natural că toate 
condiţiunile externe, cum sînt : industria, căile de comu- 
nicaţie, starea producţiunii economice în genere, n-ar avea 
preţ decît întru cît ele ar sluji mulţumirii sufleteşti. După 
cum însă am văzut că progresul omenesc de pînă acum, 
departe de a fi identic cu mulțumirea sufletească a majo- 
rității oamenilor, că mulțumirea sufletească joacă ea în- 
săşi un rol îndoios, tot astfel și condiţiunile externe ma- 
teriale nu pot avea în progres acest rol condiţionat. Ade- 
vărul e că condiţiunile externe materiale şi nemateriale 
ale progresului au fost socotite pînă acum — și cu drept 
cuvînt — ca semnul și esența progresului ; ele sînt acelea 
care caracterizează progresul unei societăţi. 

Istoricii societăţii omeneşti, cînd au de caracterizat 
înălțimea relativă a progresului la care au ajuns două 
societăţi din vechime, caută să se lumineze asupra rela- 
tivei înălțimi culturale materiale și nemateriale după ră- 
măşițele culturii lor, dar nu caută să afle care din cele 
două naţiuni au fost mai mulţumite sufletește. Barbarii 
irochezi din America, care au instituţiile primitive comu- 
niste egalitare, sînt, probabil, mai mulţumiţi sufletește 
decît rușii de astăzi. Dar poate fi oare măcar comparaţie 
între înălțimea progresului la care au ajuns irochezii, 
care se îmbracă în piei şi vinează cu arcul și cu săgeata, 


‘şi între ruşi, care au drumuri de fier, tramvaie electrice, 


oraşe imense și luxoase ? Dacă ne-am lua după semnul 
interior al mulţumirii sufleteşti, am putea ajunge la con- 
cluzia că, în scara progresului, irochezii stau mai sus decît 
rușii ori decît românii. 

E evident deci că mulţumirea internă sufletească nu 
poate sluji de criteriu, şi mai ales de criteriu unic al pro- 
gresului de pînă acuma, şi că condiţiunile materiale ex- 
terne şi în genere condiţiunile sociale externe, cum sînt : 
industria, căile de comunicaţie, înălţimea producţiunii, 
artele, cunoștințele etc., au prin ele însele valoare, fără 
să fie nevoite să capete valoarea aceasta de la mulțumirea 
internă sufletească. 

Să ne rezumăm. 

D-l Maiorescu, luînd ca punct de plecare pentru spe- 
culaţiunile d-sale asupra progresului omenesc un om în 
general, abstract de societate ; avînd pe de altă parte în 
vedere numai clasa din care face parte, formulează pro- 

gresul : „tendința spre mulțumirea sufletească internă şi 


realizarea treptată a acestei mulțumiri sufletești, con-: 
diţiunile materiale externe, neavînd nici o valoare decît 
într-atita întru cît ele realizează această mulţumire in- 


ternă. 

Dar cînd, în locul unui om abstract, luăm ca punct 
de plecare oameni reali, cum sînt ei, atît de diferiți, apar= 
ținînd la clase diferite și în luptă între ele; cînd luăm 


societățile omenești aşa cum sînt ele în dezvoltarea lor. 
istorică, atunci ni se arată că progresul s-a realizat prin: 
lupte, siluiri, împilări, jertfe, suferinţe de tot felul, că el: 
a adus în locul unor suferințe altele tot așa de mari: 


uneori, cîteodată mai mici, cîteodată mai mari; că dacă 
el realiza o mulțumire sufletească, apoi asta era numai 
pentru o mică minoritate a societății, o mulțumire ade- 
seori contestabilă şi ea, şi că condiţiunile materiale ex- 
terne își au valoarea lor din punctul de vedere al pro- 
gresului, în afară de mulțumirea ori nemulțumirea sufle- 
tească. 

Așadar, toată formula progresului aplicată la dezvolta- 
rea societăţilor istorice se arată şi necompletă, și în mare 
parte neexactă. 

Deci, dacă d-l Maiorescu, în loc să tragă concluziunile 
ce a tras din analogii și din exemple, le-ar fi scos direct 
din formula enunțată de d-sa asupra progresului, rezul- 
tatul încă n-ar fi fost mai fericit, pentru că însăşi for- 
mula e în mare parte neexactă. 

„Dar — ne vor zice cititorii — dacă progresul s-a 
realizat prin atîtea suferinţe ale mulţimii, atunci concluzia 
ar fi că trebuie să fiți contra progresului, ori că noi tre- 
buie să fim contra progresului, pentru că, în definitiv, ce 
folos avem de la progres dacă nu ne mărește mulțumirea 
sufletească ?%. 

Răspunsul nostru este : sînt departe de a fi contra 
progresului, nu trebuie să fim contra lui; dar... despre 
aceasta în articolul viitor. 


IV. 

Adevărul crud dar adevărat că progresul omenirii s-a 
săvîrşit cu preţul unor imense suferințe ale marii majo- 
rităţi a omenirii nu ne face să fim contra progresului, ci 
dimpotrivă : cu cît mai mult ne costă progresul, cu cît 

mai mari au fost jertfele prin care l-am dobindit, cu atît 
mai mult trebuie să ţinem la el, cu atîta mai scump ne 
este. o W 

Deducția ce ar urma din cele zise de noi în privința 
progresului ar fi dar următoarea: dacă pînă acuma şi 
chiar acuma progresul omenirii e plătit cu suferinţele 
marii mulţimi și nu foloseşte decît unei minorităţi, să în- 
trebuinţăm toate puterile ca să facem ca el să slujească 
deopotrivă tuturor oamenilor, să fie un izvor de perfec- 
tionare şi de fericire pentru toți oamenii. Dacă pînă acum 
progresul se săvîrşea prin lupte crude, lupte de naţiuni, 
de clase, de om cu om, să lucrăm din răsputeri ca de 
acum înainte, în viitor cel puţin, el să se săvîrşească prin 
solidaritatea frățească. , 

Iată concluzia care trebuie scoasă şi care a fost scoasă 
de socialişti. aaa 

Şi toţi potrivnicii socialismului răspundeau şi răspund 
într-un glas: „Foarte bine, această dorinţă recomandă 
bunătatea inimii dv., onorează sentimentele dv. umani- 
tare, dar e utopistă, e himerică, pentru că cum voiţi ca 
progresul. care a mers mii de ani într-un fel, să-și schimbe 
caracterul lui numai pentru că așa doriţi dv. ? Dacă pro- 
gresul s-a săvîrşit prin lupte crude şi sîngeroase, prin îm- 
pilări, siluiri şi suferințele majorităţii oamenilor, apoi 
aceasta e, desigur, o nenorocire, dar o nenorocire fatală ; 
însăși legea progresului cere aceasta, şi cine doreşte pro- 
gresul n-are ce să facă, trebuie să primească toate conse- 
cințele acestui progres dacă nu vrea ca omenirea să in- 
ceapă a regresa“. i 

Și la această obiecţie socialismul utopic nu prea avea 
ce să răspundă decît doar atita, că, progresul omenesc 
fiind, în parte cel puţin, rezultatul activităţii conștiente, 
omenirea poate să-i schimbe cursul ori caracterul. 

Dar onoarea de a fi răspuns și de a fi răspuns într-un 
mod victorios revine socialismului științific. Socialismul 
ştiinţific a arătat, şi aceasta e un mare, un imens merit 
al lui, că progresul în cursul vremurilor a pregătit el 
însuşi acele condiţii externe şi interne care sînt necesare 
pentru o schimbare în sensul dorit de socialişti, astfel că 
această așa-numită schimbare de caracter a progresului 
nu e altceva decît o fază a progresului, o fază necesară, 
fatală, prin care omenirea trebuie să treacă negreșşit dacă 
progresul va rămîne o lege a dezvoltării omenirii. 

Se înţelege, aici nu pot să intru în amănunte. 

Pentru aceasta, îndreptăm pe cititorii noștri la stu- 
dierea socialismului științific. Aici nu putem da decît re- 
zultatele la care ajunge socialismul ştiinţific, şi anume că 
progresul, din punctul de vedere omenesc, își schimbă ne- 
cesarmente în viitor caracterul în sensul acesta, că bine- 
facerile lui vor folosi deopotrivă tuturor oamenilor şi că 
la baza lui nu vor mai fi lupte crude, animalice şi sufe- 
rința majorităţii, ci solidaritatea frățească. Dar progresul 
nu va căpăta acest caracter deosebit, deosebit din punctul 
de vedere omenesc, decît într-o altă organizaţie socială, 
deosebită de cea de azi, societatea socialistă. 

Atunci, în adevăr, în parte cel puţin, va fi adevărată 
formula d-lui Maiorescu, că progresul e tinderea şi reali- 
zarea treptată, tot mai înaltă, a mulțumirii sufleteşti ; 
atunci va fi adevărat că orice pas spre progres e un pas 
spre fericirea omenească și că condiţiile externe materiale 
vor avea însemnătate mai cu seamă în proporţia în care 
vor realiza fericirea oamenilor în general; atunci, în 
adevăr, înălțimea progresului se va judeca după fericirea 
omenească şi tocmai prin aceasta vremea aceea se deose- 
beşte aşa de mult de vremea de azi și de vremea trecută. 
Pe cînd acum şi în trecut înălțimea progresului e caracte- 
rizată mai ales prin condiţiile externe ale traiului omenesc 
în primul rînd, în societatea viitorului înălțimea progre- 
sului va fi caracterizată mai ales prin realizarea fericirii 
interne omenești. 

Și, dacă am adăugat peste tot cuvîntul „în parte“, „mai 
ales“ şi n-am afirmat nicăieri necondiţionat, e pentru că 
și în viitor formula d-lui Maiorescu nu va caracteriza pe 
deplin progresul omenesc şi condiţiile lui. 

Deci, dacă d-l Maiorescu ţine cu tot dinadinsul la for- 
mula d-sale, care exprimă o stare de lucruri mult mai 
frumoasă și mai morală decît realitatea, atunci locul d-sale 
ar fi între socialiști, țelul d-sale ar trebui să fie lupta 
pentru realizarea unei întocmiri sociale socialiste, în care 
formula dată de d-sa progresului va deveni în mare parte 
un adevăr... 


V. 


Să spunem acum cîteva cuvinte despre condițiunea 
principală a mişcării progresive a omenirii, care după 

da-l Maiorescu e mişcarea lentă, pas cu pas, picătură cu 
picătură. 

Dacă d-l Maiorescu n-ar fi insistat asupra acestei fraze 
şi nu i-ar fi dat o însemnătate aşa de deosebită, n-am 
avea nimic de zis, cu atît mai mult cu cît în ea se ascunde 
incontestabil o parte de adevăr. Și e evident că mişcarea 
societăţii înainte nu se poate face aşa de repede pe cît e 
dorința noastră de a o vedea înaintată ; o societate bar- 
bară nu se poate culca azi barbară şi să se scoale a doua 
zi civilizată. În parte deci nu putem decît să fim de acord 
cu d-l Maiorescu. 

Dar d-sa a dat acestei fraze o însemnătate cu totul ne- 
potrivită cu sensul ei figurat, a tras concluziuni foarte 
importante, a sfîrşit chiar conferința cu cuvintele : „Așa- 
dar, progres, dar progres repetat, pas cu pas, picătură 
cu picătură“, astfel că această frază pare a rezuma sensul 
conferinței întregi. 

De altminterea se ştie că fraza aceasta și altele de so- 
iul acesta sînt acelea care au slujit tinerilor conservatori 
pentru critica întregii mișcări liberale în timp de trei de- 
cenii. La fiecare pas mai îndrăzneţ al liberalilor, tinerii 
conservatori începeau să tipe: „Staţi, nu vă grăbiţi așa, 
nu faceţi salturi că vă rupeţi gitul, progresul nu se poate 
face decît lent, pas cu pas; aceasta e legea progresului“. 

Noi n-avem nici gîndul, nici nevoia de a apăra pe li- 
berali, voim numai să amintim cititorilor ce însemnătate 
dau mulţi, şi dintre oamenii foarte inteligenţi, acestor 
fraze figurate. Să vedem dar mai de aproape fraza în 
chestie. 


Unul din marile neajunsuri ale sociologiei este că, 
fiind o ştiinţă mai nouă, a împrumutat o mulţime de ter- 
meni. de comparații etc. de la ştiinţele inferioare ei; de 
aci se nasc foarte multe confuziuni și greșeli. Așa, spre 
pildă. cu toţii vorbim de „înaintare“, „mișcare înainte a 
societăţilor“ etc. Odată admis că societăţile se mişcă, vor- 
bim de „mișcare lentă, iute, fugă, salturi“ şi... uitînd că 
aceste expresiuni sînt figurate, începem a trage conclu- 
ziuni din ele parcă în adevăr ar fi chestia de mişcare în 
sensul schimbării de loc. Adevărul însă e că societăţile 
— afară doar de cele nomade —- nu se mișcă nici pas cu. 

pas, nici cu salturi, ci se dezvoltă, ceea ce e cu totul 
altceva. 

Dar, luînd icecat mişcare Înainte, pas cu pas, în sens 
figurat, ne întrebăm : care va fi criteriul pentru lămuri- 
rea noastră? Ce anume mişcare trebuie să numim „pas 
cu pas“, „lentă“ și pe care „iute“, „cu salturi“ ? etc... 

Evident că toate acestea sînt Telatiye. O broască ţes- 
toasă, mișcîndu-se pas cu pas, face cîţiva stînjeni pe zi, 
un om face cîțiva kilometri pe ceas, iar lumina parcurge 
depărtarea ameţitoare de la soare pînă la pămînt în cîteva 
minute, și, într-un sens, putem zice că şi lumina merge 
pas cu pas, pentru că la fiecare fracțiune de timp par- 
curge o fracțiune de spațiu. Care va fi deci criteriul pentru 
mişcarea societății, a omului, a broaştei ori a luminii ? 

Aşa pusă chestiunea, răspunsul se impune de la sine. 
E evident că nici una din mişcările acestea nu poate 
sluji de criteriu mişcării societății, ci societatea trebuie 
să aibă propriile ei legi, propriul ei mod de mişcare, sau, 
mai bine zis, propriile ei legi de dezvoltare, aşa că după 
cum un om, spre pildă, parcurge într-o anumită vreme un 
anumit spațiu, tot aşa o societate într-o anumită vreme 
parcurge o anumită fază de dezvoltare. Cu alte cuvinte, 
unei societăți îi trebuie un anumit timp spre a parcurge 
o anumită fază a dezvoltării sale şi a ajunge la una mai 
superioară. 

Aci dăm însă peste o altă greutate, şi anume : 

E oare egală mișcarea pentru toate societățile ? Și 
dacă nu, şi e evident că nu, atunci care e criteriul ori 
care sînt condiţiunile hotărttoare ale mersului, ale dez- 
voltării mai lente sau mai accelerate a societăților ome- 
nești ? 

La această întrebare, un sociolog n-ar putea răspunde 
decit în mod general : că mișcarea, ca și traiul în general 
al unei societăţi, depinde de condiţiunile vieţii interne şi 
externe ale acestei societăţi, că modul dezvoltării (în care 
mod intră şi noţiunea de „mai lent“ ori „mai accelerat“) 
depinde de condiţiunile cosmice, de organizaţiunea socială, 
mai ales economico-socială a acelei societăţi şi de poziţia 
ei în mijlocul altora, de relaţiunile ei cu alte societăţi. 

Fiindcă condiţiile cosmice (clima, poziţiunea geogra- 
fică etc.) sînt relativ puţin diferite, cel puţin pentru po- 
poarele civilizate, de aceea principale rămîn condițiunile 

care privesc organizaţia internă şi relațiunile externe, 
mai scurt : dezvoltarea societăţilor, modul şi iuţeala dez- 
voltării depind în primul rînd de mediul social intern și 
extern. Şi fiindcă mediul social intern (organizațiunea eco- 
nomică a societăţii, organizațiunea ei juridico-politică, mă- 
rimea ei etc. etc. etc.) e diferit, și fiindcă şi mediul extern 
pentru felurite societăți e diferit, de aceea și modul lor 
de dezvoltare e diferit şi iuțeala mersului pe calea pro- 
gresului asemenea. 

Și, dacă vom trece la exemple istorice, atunci vom 
vedea că ele abundă atît de mult, încît nu ştii pe care 
să alegi. Unele societăți se dezvoită mai iute, altele mai 
lent, unele în drumul dezvoltării lor pier, altele urmează 
a se dezvolta. China urmează a se dezvolta foarte încet, 
astfel că după o dezvoltare de mai multe mii de ani o 
vedem acolo unde e, iar alături de ea Japonia în cîteva 
zecimi de ani a făcut mari, enorme progrese pe drumul 
spre civilizaţie. 

D-l Maiorescu, pentru a arăta că dezvoltarea lentă, 
pas cu pas, e o necesitate, a adus de exemplu pe sălbaticii 
cafri din Africa. Să luăm şi noi ca exemplu pe sălbaticii 
negri tot din Africa. Se ştie că din felurite localităţi ale 
Africii un popor întreg de negri sălbatici a fost importat. 
în Statele Unite, unde se făcea negoţ de robi negri. Acești 
sălbatici se deosebesc de societăţile noastre civilizate nu 
numai prin organizaţia lor socială, care a rămas cu cîteva 
mii de ani în urma noastră, dar organizaţia lor fiziologică 
e mult, foarte mult inferioară în comparaţie cu a noastră. 
Ei bine, acești sălbatici, care au rămas cu mii de ani în 
urma noastră în dezvoltarea lor fiziologică și socială, după 
două sute de ani de conviețuire în mijlocul poporului 
american, în mijlocul civilizaţiunii americane, au început 
să se civilizeze, au început să ajungă pe americani, şi 
acuma avem în America doctori, avocaţi, profesori negri. 

Și băgaţi de seamă că poziţiunea negrilor în mijlocul 
americanilor a fost departe de a fi favorabilă dezvoltării 
lor ; afară de trei decenii din urmă, ei au fost în desăvir- 
şită robie, trataţi mai rău decît animalele, purtaţi în fiare, 
vînduţi, revînduţi, omorîţi ca vitele, și cu toate acestea, 
după două secole, sălbaticii din Africa dau doctori și avo- 
caţi civilizaţi. 

Acest fapt istoric e de o imensă importanţă şi nu i s-a 
dat destulă însemnătate. El arată ce înrîurire colosală are 

mediul internaţional. Dar despre aceasta vom vorbi mai 
jos. Acuma întrebăm numai : ce însemnătate are această 
condițiune a progresului pe care a enunţat-o d-l Maio- 
rescu, adică că progresul se face şi trebuie să se facă pas 
cu pas, picătură cu picătură ? Care pași ne vor sluji de 
criteriu pentru mişcarea şi dezvoltarea societăţilor ome- 
neşti, aceia pe care îi fac chinezii, japonezii ori negrii 
din America ? 

E evident că recunoaşterea acestei așa-numite condi- 
iuni a progresului nu ne avansează deloc în cunoașterea 
mersului progresiv al omenirii, această formulă nu pre- 
cizează nimic, şi tocmai de aceea fiecare om, fiecare par- 
tid poate s-o întrebuinţeze în aceeași vreme pentru ope- 
rarea unei acţiuni sociale diametrâlmente opuse. E o frază 
ca toate frazele, şi atîta tot. 

Cu totul altceva e dacă vom zice că mersul progresiv 
al societăţii omenești depinde de organizarea internă a 
societății şi de relaţiunile ei externe, că mersul progresiv 
al unei societăţi depinde de mediul social intern şi extern. 
Această frază e şi ea foarte generală, dar conţine în ea un 
adevăr mare, e plină pînă în virf de un înţeles însemnat. 
E drept că aplicarea ei practică la cutare ori cutare so- 
cietate, la cutare ori cutare chestie socială e grea, foarte 
grea ; dar pe cît e de grea pe atît e de rodnică. 

Așa, spre pildă, să presupunem că junimișştii, plecînd 
de la acest punct de vedere, ar face critica mișcării noastre 
sociale contemporane, critica liberalismului nostru naţio- 
nal. Atunci ei ar fi nevoiţi să facă analiza întregii noastre 
organizații economico-sociale interne și relațiunilor eco- 
nomico-sociale externe înaintea introducerii reformelor 
europene burgheze ; pe urmă ar face analiza comparativă 
a organizației interne așa cum trebuie ea să se stabilească 
după introducerea reformelor, ar arăta necesitatea unora, 
avînd în vedere neînlăturabila influență a mediului inter- 
național, zădărnicirea altora. 

Atunci s-ar fi arătat care interese slujeau fiecare re- 
formă în parte, avînd în vedere deosebirea intereselor de 
clasă, s-ar fi arătat de ce unele reforme au rămas numai 
pe hirtie, și trebuiau să rămînă numai pe hirtie, și la cîte 
şi mai cîte concluziuni rodnice ar putea în felul acesta să 
ajungă junimismul. Unele concluzii s-ar asemăna poate cu 
acelea junimiste de azi, cele mai multe ar fi deosebite, 
dar, oricum ar fi ele, chiar dacă concluziile ar fi greșite, 


84 


totusi ar fi un imens folos, pentru că chestiunea mersului 
social al țării noastre ar fi pusă pe adevăratul teren şi din 
discuţii ar ieşi lumina. Și, dacă tinerii conservatori ar fi 
tras concluziuni greşite, ar fi putut alţii să tragă conclu- 
ziunile adevărate. 

Dar aşa ce rezultate rodnice poate să dea o critică so- 
cială bazată pe fraze ce trebuie să slujească de definiții 
ale progresului, condițiilor progresului etc., fraze ca „pro- 
gresul e realizarea fericirii interne, condiția principală a 
progresului e pas cu pas, picătură cu picătură, treptat, 
treptat, nu putem sări“? Ce rezultate rodnice poate să 
dea o critică a unei reforme dacă această critică se ba- 
zează pe comparaţia între vîrsta omului. şi [cea a] socie- 
tăţii şi care nu admite o reformă oarecare pentru că 
sîntem în stadiul copilăriei ? i 

Apoi, spre pildă, dacă e în discuție chestia sufragiului 
universal, junimiştii, tinerii conservatori, vor fi contra 
pentru că nu se potriveşte cu vîrsta noastră de societate- 
copil, pentru că progresul trebuie de realizat fără salturi, 
pas cu pas ; iar partizanii sufragiului universal, dacă Vor 
pleca de la acelaşi punct de vedere, vor zice că tocmai de 
aceea trebuie să introducem sufragiul universal, ca să 
facem un pas înainte, nu să stăm locului ; iar vîrsta so- 
cietății noastre ar fi un argument în favoarea sufragiului 
universal, pentru că în societăţile-copil, în societăţile pri- 
mitive, la un anumit stadiu de dezvoltare a domnit su- 
fragiul universal. Cît pentru bătrinii conservatori, prin 
graiul d-lui N. Filipescu într-un articol din Timpul, vor 
fi contra sufragiului universal tocmai pentru că sufragiul 
universal a fost, a domnit la popoarele primitive, deci e 
un semn al inferiorităţii, nu al superiorității culturale etc. 

Fiecare va întinde fraza în partea sa şi rezultatul va 
fi că vom avea încă vreo cîteva fraze de prisos, fraze şi 
formule aducătoare de confuzii, în loc de lumină. 


VI. 


Pentru a sfîrşi darea de seamă a conferinței d-lui Ma- 
iorescu, îmi rămîne să spun cîteva cuvinte în privința unei 
singure deducţiuni, ori unei singure aplicaţiuni a teoriilor 
d-sale la viaţa practică, la viaţa noastră socială, și anume 
deducțiunea ce face d-sa că în ţara noastră socialismul 
n-are ce căuta. „În Europa occidentală — zicea d-l Ma- 

iorescu —, socialismul are menirea lui ; ca produs al unor 
societăţi culte, înaintate, [al] unor societăți ce se găsesc în 
starea de bărbăţie, socialismul e de înțeles acolo, dar n-are 
ce căuta la noi, care ne găsim încă în stare de copilărie. 
La noi, în sfirşit, socialismul ar fi o plantă exotică“. 

Cînd aud repetindu-se așa de des acest argument 
contra socialismului, îmi aduc totdeauna aminte de o 
convorbire ce am avut cu un francez, un burghez foarte 
inteligent, care a stat multă vreme în ţară la noi. Indignat 
peste: măsură de mişcarea socialistă din Franţa, acest bur- 
ghez îmi spunea : „Înţeleg socialismul în ţara românească, 
unde e o sărăcie îngrozitoare, unde administraţia ori nu 
există, ori e venală și coruptă pînă la măduva oaselor, 
unde un om sărac.nu poate să-şi găsească nicăieri drep- 
tate, unde mai toată clasa munditoare, țărănimea sînt 
într-o situație atît de mizerabilă încît n-are pereche în 
Europa ; aicea înțeleg socialismul și stimez pe socialiști... ; 
dar ce caută el şi în Franța, țară cultă, bogată, unde cel 
mai din urmă proletar trăieşte încă de o sută de ori mai 
bine: decât ţăranul român ?%. 

Ar fi de strîns o literatură întreagă, și o literatură 
foarte curioasă, dacă s-ar aduna tot ce s-a scris în felurite 
țări pe tema aceasta : socialismul e bun pentru orice ţară 
afară de ţara celuia care scrie ori vorbeşte. 

De altminterea, d-l Mâăiorescu are mai multă dreptate 
decît francezul despre care am vorbit mai sus. Se înţelege, 
socialismul nu e o doctorie ori un leac contra mizeriei so- 
ciale în general și un leac care trebuie mai ales de între- 
buinţat acolo unde mizeria e mai mare, nu. Mizerie îngro- 
zitoare a fost mii și mii de ani, iar socialismul nici nu s-a 
ivit ori, dacă s-a ivit într-o formă confuză și utopică în 
unele capete geniale și în unele inimi generoase, el n-a 
putut să devină o putere pentru că în adevăr nu cores- 
pundea cu condiţiile de trai ale societăţilor din trecut. 
Socialismul modern însă e un product necesar al întregii 
vieţi sociale moderne, e un product în primul rînd al pro- 
gresului producțiunei economice şi al măririi populaţiei, 
densității ei, factorul al doilea fiind de altminterea deja 
rezultatul celui dintii. Socialismul deci e o formă de con- 
vieţuire socială, o formă absolut necesară, o. formă pe 
care într-un mod inevitabil o vor îmbrăca societăţile mo- 
derne, în drumul lor evolutiv.. 

Şi dacă e așa, dacă socialismul e o formă de convie- 
țuire socială necesară, atunci el se va impune necesar- 
mente şi în ţara românească, pentru că ţara românească 
nu e despărțită printr-un zid chinezesc de Europa occi- 
dentală ; ci în vremea telegrafului, drumului de fier şi in- 
timelor legături comerciale Europa întreagă reprezintă 
întrucîtva o singură ţară, din care fiecare în parte e o 
provincie a acestei mari ţări, iar România, ca o ţară mică, 
e o provincie mică a Europei întregi și ca atare, deși ră- 
masă în urmă, va fi nevoită să urmeze mişcarea socială 
a Europei occidentale, după cum provincia Bretagne a 
fost nevoită să urmeze mișcarea socială a Franței întregi, 
deşi condiţiunile interioare sociale ale Bretagnei nu erau 
încă prielnice pentru ca ea să îmbrace formele republica- 
nismului burghez și în general ale burghezismului liberal 
modern. 

Şi oare n-a fost același lucru cu noi cînd am îmbră- 
cat, după desființarea iobăgiei, o altă haină socială, bur- 
shezo-modernă ? Acum vreo zece ani, cînd pentru întîiași 
dată s-a ivit obiecţiunea că socialismul e la noi o plantă 
exotică, că e bun pentru Europa occidentală, dar nu 
pentru noi, fiindcă n-avem condițiuni sociale prielnice 
dezvoltării lui, atunci acela care scrie aceste rînduri, într-o 
lucrare a lui 16, a făcut un răspuns în care, între altele, arăta 
că nici România la 1848 n-a avut condiţiunile necesare 
pentru întemeierea formei sociale libenalo-burgheze. Forţa 
pr incipală a burghezimii în ţările occidentale, care i-a dat 
victoria în lupta ei cu feudalismul, au fost o industrie 
puternică, un comerț mare, capitalurile imobiliare și, mai 
ales, cele mobiliare concentrate în mîinile ei, ea era o 
putere precumpănitoare de fapt şi de aceea trebuia să 
devină și a devenit stăpînitoare de drept ; pe cînd la noi 
nu numai că au lipsit toate aceste condițiuni, dar însăşi 
burghezimea ca clasă aproape n-a existat, şi cu toate 
acestea ţara noastră a devenit o ţară liberalo-burgheză. 

Prin ce minune? Prin nici o minune, ci prin influ- 
ența Europei occidentale, prin influența mediului extern 
internațional, un mediu enorm de puternic, astfel că 
necesarmente trebuia să modifice viaţa noastră socială 
internă. 

Și acelaşi lucru se va întîmpla și cu socialismul. Se 
înțelege, în ţara noastră nu există toate condițiunile care 
ar putea da naştere socialismului şi teoretic, și practic. 

Şi, dacă ţara noastră ar fi situată în centrul Africii, so- 
cialismul ar fi pentru ea şi o plantă exotică, şi o utopie; 
dar aşa, în mijlocul Europei, în legătură intimă cu Eu- 
ropa occidentală, ea necesarmente va îmbrăca forma so- 
cialistă. 

Dacă voiţi, apoi socialismul în ţara românească e în 
adevăr o plantă exotică, dar o plantă care prinde și va 
prinde tot mai mult pentru că sînt condițiunile sociale 
interne și externe care îi pregătesc terenul. 

Socialismul se va impune în ţara noastră ca şi bur- 
ghezismul, ori chiar mai ușor, pentru că, deşi n-are ab- 
solut aceleaşi condițiuni favorabile pentru dezvoltarea 
lui ca în Europa occidentală, el are totuşi condițiuni mai 
prielnice relativ de cum a avut burghezismul liberal la 
noi cînd cu introducerea lui, pentru că toată viaţa noas- 
tră socială modernă, chiar în interiorul ţării noastre, lu- 
crează pentru a curăţi terenul socialismului şi potriv- 
nicii socialismului lucrează în aceeași direcţie ca şi 
prietenii. 

Cînd clasele noastre dominante europenizează ţara 
noastră, cînd ele lucrează pentru introducerea industriei, 
cînd introduc mașini în țară, cînd formează bănci de cre- 
dit, cînd proletarizează țărănimea noastră etc., ele lu- 
crează pentru a pregăti terenul socialismului ; iar socia- 
liștii convinși introduc numai factorul conștiinței, lumi- 
nează și explică ceea ce se petrece în viață şi organi- 
zează acele forțe pe care însăşi viața contemporană le 
formează, înşişi potrivnicii socialismului le pregătesc. 

Aşadar, potrivnicii socialismului, chiar pornind de la 
interesele lor egoiste, lucrează pentru socialism, ca și 
socialiștii, pornind de la simțăminte generoase și de la 
priceperea clară a evoluţiunii sociale moderne. Deci con- 
diţiunile sociale pentru socialismul român sînt mai priel- 
nice chiar de cum au fost pentru burghezismul român, 
Și, în orice caz, nu mai puţin prielnice. 

Prin urmare, potrivnicii socialismului român cad în- 
tr-o dilemă : ori să dovedească că socialismul european 
în general e o utopie şi un nonsens — şi atunci bineîn- 
teles e o utopie și pentru ţara noastră —, ori socialismul 
e o formă de convieţuire socială către care necesarmente 
ne duce evoluţia — şi atunci această formă socială, acest 
socialism se impune la noi ca și aiurea. A repeta însă 
mereu că socialismul e o utopie şi un nonsens la noi pen- 

tru că e o plantă exotică, pe cînd nu sînt decit patru 
decenii de cînd am introdus o plantă așa de exotică ca 
purghezismul liberal, a repeta acest lucru „va să zică 
a arăta puţină perspicacitate în chestiile sociale şi a nu 
pricepe propria istorie — şi nu istoria depărtată, ci is- 
toria celor patru decenii din urmă. a. 

Aceasta în rezumat am scris eu acuma zece ani, ȘI 
de atunci în literatura socialistă română s-a tratat de 
nenumărate ori aceeaşi chestie din felurite puncte de ve- 
dere, s-a adus aceeași argumentaţie ; iar potrivnicii So- 
cialismului, fără a răspunde la argumentarea noastră, 
se fac că n-aud şi repetă același refren : „Socialismul e 
un product străin, o plantă exotică, bună pentru ţările 
europene, dar pentru noi — ba“. pa | i 

Şi, dacă alţii îl repetă mereu, fie că nu știu ce să 
răspundă, fie că nu le vine la socoteală altă polemică, 
noi îl pricepem ; dar din partea unui om de valoarea 
intelectuală a d-lui Maiorescu e, desigur, regretabil. 

De altminterea, modul acesta de a combate socialis- 
mul face parte dintr-o sistemă întreagă de argumentare 
pe care a întrebuințat-o d-l Maiorescu în toată confe- 
rinţa, şi anume, în loc de a-și face un punct de plecare 
din analiza fenomenelor sociale pe care le trata dum- 
nealui, își făcea punctul de plecare de la niște fraze ge- 
nerale, de la definițiuni vagi şi contestabile, care pot fi 
întinse în toate direcțiile, de la care poți să tragi toate 
încheierile, lucru pe care l-am arătat în şirul acestor 
cîteva articole. 


C.D.G. 


DEMOCRAȚIA SOCIALĂ (PLOIEȘTI), ANUL I, NR. 23, 24, 25, 26, 27 ȘI 
28 DIN 7, 14, 21 ȘI 28 IUNIE, 5 ŞI 12 IULIE 1892 


UN SEMN BUN 


i În chestiunile sociale și politice, a ceda uşor față cu 
niște propuneri ademenitoare e în cele mai bune cazuri 
a renunţa la bazele partidului din care faci parte, şi 
atunci acel partid nu mai are raţiunea de a exista, ci 
trebuie totalmente a se confunda cu altul ale cărui baze 
le-ai admis. Dar iarăși a nu ţinea seamă de împrejurări, 
a nu conlucra cu alte partide, cu nici un preț, sub cu- 
vînt că acele partide sînt întemeiate pe alte baze e în 
mai multe cazuri a se condamna la nelucrare, a nu putea 
face un pas înainte spre a-și propaga ideile şi a-și mări 
partidul. 

Să ilustrăm aceste zise prin cîte un exemplu. 

În Serbia nuanța socialistă a renunțat și la titlul, şi 
la bazele programului spre a putea face împreună cu 
nuanţa radicală un partid de guvernămînt alcătuind un 
singur partid — partidul radical —, spre a putea realiza 
acele puncte din program ce le erau comune. 

Rezultatul a fost că nuanţa socialistă a pierdut o 
mulțime de timp preţios făcînd agitaţie radicală și, ajun- 
gînd la guvern, n-a putut realiza nici punctele comune 
căci unii ftindeau spre dreapta, alţii spre stînga, și astfel 
tatal au urmat desidența și lupta înăuntrul partidei. 

În Germania partidul muncitorilor era divizat în 2 
tabere deosebite, nu pentru că urma 2 şefi deosebiți, dar 
fiindcă bazele pe care era întemeiat erau diferite : par- 
tida lassalleeană, în foarte multe privinţe asemănătoare 
radicalismului român, și partida social-democratică mar- 

xistă, ale cărei baze le admite azi partidul muncitorilor 
din toată Europa și America. Aceste 2 nuanțe față cu 
niște grele împrejurări s-au unit şi chiar s-au contopit 
într-un singur partid, şi de atunci şi pînă astăzi socialiștii 
din Germania au făcut progrese enorme, au ajuns cel 
mai tare partid din imperiul german. E drept că: nuanţa 
social-democratică şi-a asimilat pe lassalleeni şi lassal- 
leeanismul a dispărut primind marxismul, dar tocmai 
acesta e marele merit al social-democrației germane : de 
a fi ştiut cînd trebuie să cedeze şi cât anume trebuie să 
cedeze, de a fi știut în'această unire a-și păstra bazele 
și fondul său neatins. i eya 

Evoluția societății omeneşti se face în virtutea unor 
legi, şi tocmai cercetarea şi aflarea acestor” legi şi con- 
ducerea societăţii conform cu aceste legi alcătuiesc esenţa 
socialismului ştiinţific. De aceea, bazele socialismului sînt 
aceleaşi în toată lumea, şi programele şi chiar tactica în 
mod general a partidului muncitor din diferitele ţări: sînt 
aceleaşi. Aaa 
© “Cu toate acestea, partidul muncitorilor din diferite 
ţări introduce diferite : modificaţiuni locale în programe 
și în tactică după împrejurările şi condiţiunile locale nu- 
'mai cît bazele şi tactica generală, precum şi ținta către 
care tindem să nu fie atinse. ` 
"Numai un spirit doctrinar și îngust poate să.nu ţină 
socoteală de condiţiile locale şi sub pretext că, de exem- 
plu, în Franţa partidul muncitorilor nu face sau face cu- 
tare lucru trebuie să nu facem sau să facem; și noi: același 
lucru. | 

Aşa, pentru ca să ilustrăm cele zise prin cîte un 
exemplu, se știe că socialismul nu admite în organizaţia 
viitoare existenţa armatei şi e împotriva războiului. 
“Un socialist doctrinar va zice : „Orice socialist să nu 
se supună legii de recrutare, să fie împotriva oricărui 
lucru care ar mări puterea armatei și în caz de. război să 
nu ia armele şi să nu meargă la luptă deoarece sîntem 
împotriva războiului“, ceea ce a și: făcut Domella la 
congresul din Bruxelles 17. i i 

Dar un asemenea socialist doctrinar nu vrea să ţină 
'seamă de împrejurări, nu vrea să ţină seamă dacă o ase- 
menea măsură e cu putinţă astăzi, nu vrea să țină sea- 
“mă în ce anumite condițiuni asemenea măsură ar fi fo- 
lositoăre şi în ce condițiuni ar fi vătămătoare. 


91 


Aşa, dacă în Rusia partidul muncitorilor ar fi tare 
și bine organizat în cazul unui război, aceasta ar fi o 
măsură care ar folosi şi partidului muncitor din toată 
Europa, într-un cuvînt ar folosi democraţiei în general. 

Dar dacă în cazul unui asemenea război, fără ca rușii 
să poată depune armele, socialiştii germani le-ar depune 
şi ar sta cu mîinile încrucișate privind cum rușii cuceresc 
Germania ar fi o măsură proastă, care ar fi vătămătoare 
și chiar omorîtoare partidei muncitorilor, căci ţarul, cu- 
cerind Germania, cel întîi lucru ce l-ar căuta ar fi de a 
nimici social-democraţia germană şi a introduce reacțiu- 
nea în toată Europa. De aceea, socialiştii germani în ca- 
zul unui război, cu toată ura şi groaza ce au de război, 
în interesul partidului lor, în interesul Europei democra- 
tice, în interesul chiar al poporului rus, se vor vedea 
siliți a se bate, şi încă a se bate astfel ca să învingă cu 
orice preţ. 

Tot asemenea un socialist român doctrinar va zice : 
deoarece toate partidele burgheze formează o masă reac- 
ţionară (formulă nu tocmai exactă), apoi noi nu trebuie 
nici să ne unim, nici să facem alianţă chiar electorală cu 
nici una din fracţiunile burgheze, fie ei liberali, radicali 
ori republicani, şi spre a-şi sprijini părerea ne va arăta 
pe Franţa, unde social-democraţia duce război de moarte 
și nu face alianțe nici cu republicanii, nici cu radicalii 
(deşi aceasta e exact numai pînă la un oarecare punct). 

Dar acest doctrinar uită că condiţiile din Franţa sînt 
diferite de cele din România, că în Franţa republicanii 
sint la guvern sprijiniți de radicali, uită că republicanii 
și radicalii din România diferă pînă acum foarte mult 
de cei din Franța, deosebire care, spre marea noastră sa- 
tisfacţie, e înspre bine pentru cei din România, dar uită 
mai ales că în Franţa e votul universal şi la noi cu totul 
restrîns şi că muncitorii sînt mai cu totul lipsiţi de 
drepturile politice. 

De aceea, social-democraţia română de la intrarea ei 
în lupta politică n-a fost contra conlucrării împreună și a 
facerii alianțelor cu alte partide şi chiar a făcut de cîte 
ori a putut a le face în condițiuni așa ca să nu fie vă- 
tămăttoare existenței partidului şi a nu pune în primej- 
die putinţa de a merge înainte. 

Această tactică fiind admisă, de multe ori şi în multe 
rînduri s-a agitat atît în sînul partidului muncitor cît și 

în sînul fracţiunilor burgheze înaintate, republicanii și 
radicalii, chestiunea unei uniri şi a unei conlucrări îm- 
preună a acestor 3 partide noi. . 

Astăzi această chestiune revine iar la ordinea zilei. 

Am crezut de datoria mea, ca unul ce am scris în di- 
ferite rînduri asupra acestei chestiuni şi ca unul ce am 
negociat chiar în diferite rinduri alianţe electorale ce am 
avut cu alte partide, a-mi da şi eu părerea cu toată re- 
zerva ce-mi impusesem de a nu mai vorbi asupra acestor 
chestiuni. 

Dar, deși aceste rînduri vor fi scrise în Munca, gazeta 
oficială a partidului muncitor din întreaga ţară, rog ca 
părerile mele să nu fie considerate ca oficiale, ci ca niște 
păreri personale, căci cred eu că în o chestiune așa de 
însemnată ca aceea a conlucrării cu alte partide prin care 
se poate crește sau distruge partidul muncitorilor, cum 
voi dovedi mai în urmă, nu trebuie să se treacă cu atita 
ușurință şi nimeni, oricît de autorizat ar fi, nu are drep- 
tul de a vorbi în numele partidei. Această chestiune 
trebuie hotărită într-un congres naţional, după ce mai 
întîi va fi dezbătută şi luminată. 

Mie mi se pare că chestiunea aceasta a fost rău pusă 
şi că se bate apa în piuă, căci a discuta îoloasele ce ar 
urma din o conlucrare împreună a partidului muncitor 
cu fracţiunile burgheze, republicană şi radicală, lucru 
admis de toţi, cînd nimeni nu se îndoiește că în starea 
actuală a ţării votul universal e o necesitate, cred de 
prisos asemenea discuție. f 

Ceea ce, după mine, trebuie discutat și de lămurit e 
punctul de plecare de la care pornim spre a lucra îm- 
preună şi nu sînt deloc de aceeași părere cu tovarășul 
Mille, care spune că alianța nu s-a putut face pînă acum 
din pricina micilor mizerii dintre deosebitele persoane 
ale acestor grupuri. A fost ceva mai fundamental, a fost 
punctul de plecare de la care nu ne-am putut înțelege. 

Aşa radicalii, făcîndu-ne propuneri de a agita cu pu- 
teri unite chestiile comune din programele noastre, ne 
cereau ca condiţii, prin pana d-lui C. Bacalbașa, să re- 
nunţăm şi la titlul nostru şi la punctul fundamental din 
programul nostru, la proprietatea colectivă. 

Fără îndoială că admiţind această propunere partidul 
muncitor n-ar mai fi avut raţiunea de a exista şi ar fi 
primit de bunăvoie moartea sa. Atunci am răspuns Lup- 

tei şi radicalilor că o asemenea condiţie de conlucrare 
e vătămătoare nouă şi în acelaşi timp nu ar aduce nici 
un folos radicalilor şi democraţiei în genere. Se vede că 
dovezile date de mine atunci au fost convingătoare, căci 
nu mi s-a obiectat nimic. 

De atunci şi pînă acum, chestiunea aceasta pare a fi 
făcut o evoluţie înspre bine, căci d-l Alex. Beldiman, cu- 
noscutul republican, directorele Adevărului, prin un ar- 
ticol-apel, ne cheamă la o lucrare comună, recunoscînd 
că sînt deosebiri între noi, precum sînt şi asemănări, şi 
nu ne cere condiţii de a lepăda cutare sau cutare punct 
al programului nostru. Aceasta e un bun semn că vom 
putea ajunge la' o înţelegere, spre marea mulțumire a 
tuturor. Numai trebuie să discutăm punctul de plecare 
de la care să pornim spre a putea face ca înţelegerea să 
fie trainică, ceea ce vom încerca în numerele viitoare. 


I. Vasiliu 


1892, august 24 


MUNCA (BUCUREŞTI), ANUL III, NR. 31 DIN 20 SEPTEMBRIE 1892 


TACTICA LIBERALĂ 


Conferinţă ţinută la „Cercul studiilor sociale“ 
din laşi 


Înainte de a începe tratarea acestui subiect, cer ier- 
tare de prea multele citate ce voi fi silit a întrebuința. 

Tratarea acestei părți din istoria noastră contempo- 
rană vi se va prezenta dintr-un punct de vedere oare- 
cum nou, cam opusă chipului cum au tratat-o istoricii 
noştri, şi de aceea am nevoie de dovezi, de documente. În 
acelaşi timp, o parte dintre noi, ocupîndu-ne cu studie- 
rea chestiilor sociale și politice din România după me- 
toda şi pe bazele ce ni le-au pus la îndemînă cugetătorii 
social-democraţiei europene, am ajuns la multe concluzii 
noi, opuse celor de pînă acum ; de aceea veţi vedea şi în 
tratarea acestui subiect unele concluzii care, fiind opuse 
celor vechi, ar avea nevoie de lămuriri mai întinse spre 
a fi justificate, dar cadrul meu e prea îngust pentru a 
intra în dezvoltări aşa de mari. 

Sperăm însă că aceste concluzii la care a ajuns acea 
parte dintre noi vor fi rînd pe rînd lămurite de fiecare, 
astfel că mai tîrziu vom putea avea un tot, o concepție 
deplină și exactă despre mersul evolutiv al stării econo- 
mice şi politice a ţării noastre. 

Acestea zise, intru în materie. 

Unul dintre evenimentele cele mai însemnate ale po- 
liţicii interne e fără îndoială reorganizarea partidului li- 
beral şi gruparea elementelor liberale în jurul unui pro- 
gram scris 18, zic scris căci şi pînă acum elementele libe- 
rale erau grupate după interesele de clasă. 

Un program cu care să se prezinte înaintea cetățeni- 
lor, un fel de haină nouă de sărbătoare care să lucească 
mai frumos, era necesar pentru partidul liberal, era fatal 
după cum am avut ocazia de a vă spune altă dată. * 

Fiindcă partidul liberal reprezintă clasa burgheziei, 
care e clasa cîrmuitoare în prezent în toate ţările civili- 
zate, fiindcă partidul liberal e un partid de guvernămînt, 
chiar cel mai tare din cîte avem, de aceea el e un factor 
însemnat, care intervine necontenit în itoate actele care 
se produc în materie politică şi economică, e un factor de 
care totdeauna ești silit a ţine seamă. Nu numai atîta, 
dar în ţara românească există o altă clasă, rămăşiţă a 
vechii clase privilegiate, cu privilegiu de drept divin, 
clasă burghezită de nevoie, dar cu tendinţe de a păstra și 
căpăta măcar în parte vechile privilegii. 

Această clasă reprezentată prin partida junimisto-con- 
centrato-conservatoare își dispută și își împarte stăpi- 
nirea cu partida liberală. Partida liberală „pînă în pre- 
zent“ are tot interesul de a scăpa de acest concurent 
supărădios, și în această privinţă partidul social-democrat 
doreşte din toată inima izbînda liberalilor ca să zdro- 
bească rămăşiţele vechii clase. 

Partida muncitorilor din România trebuie să pri- 
mească de bună acea parte din consideraţiunile puse în 
fruntea programului liberal care zice :** „Țara cere să se 
închidă odată pentru totdeauna porţile reacţiunii, pentru 
ca națiunea să poată din nou, nebîntuită şi nefrămîntată 
de nimeni, să păşească mai departe pe calea ce ea însăși 
şi-a tras *** şi pe care i-o indică geniul său“. 

Pentru noi realizarea acestui punct : închiderea porți- 
lor pentru totdeauna reacţiunii și punerea țării în stare 
de a-și urma calea pe care i-o indică geniul său, ar fi 
foarte însemnat și nici nu cerem mai mult de la partidul 
liberal. 

Cunoştinţa materialismului economic, lupta de clase 
ne pun în stare a recunoaşte acest fapt : că ar fi absurd 
de a cere de la reprezentanţii unei clase să lucreze îm- 
potriva clasei lor, favorizind o altă clasă vrăjmașă, de 


* Vezi Rolul păturii culte, în Critica socială. [C. Dobro- 
geanu-Gherea, Opere complete, vol. 2, Editura politică, Bucureşti, 
1976, p. 426—446.] 

** Vezi programul liberal. 
*** „Şi pe care va voi să şi-o tragă“ — zicem noi, 

aceea nu putem avea pretenţia absurdă să cerem parti- 
dului liberal să ridice clasa muncitoare decît dacă am fi 
idealişti, dar ceea ce trebuie să cerem partidului liberal 
e îndreptăţirea muncitorilor de a se folosi, pentru a se 
ridica economiceşte, de aceleaşi arme de care s-a folosit 
şi se foloseşte burghezia pentru a înfrînge reacţiunea ; 
aceste arme sînt drepturile politice, şi cu atît mai mult 
sîntem în drept a cere aceasta cu cît burghezia n-a putut 
dobîndi aceste arme decît cu ajutorul muncitorilor. Nu- 
mai aşa „tara îşi va urma calea pe care i-o indică geniul 
său“. 

Chestiunea stă tocmai aici: mijloacele propuse de 
partidul liberal ne prezintă oare garanţii că vom ajunge 
la realizarea acestui scop ? 

Chestia acestor garanţii merită a fi serios luată în 
Spete) aie) dezbătută şi luminată din 2 puncte de ve- 

ere : 

1) Pentru că liberalii n-au pierdut nădejdea de a se 
putea folosi de muncitori și de aici încolo, pentru a-și 
ajunge scopurile lor, n-au pierdut-o de a vedea pe mun- 
citori formînd coada partidului liberal și 

2) pentru că partidul social-democrat român, fiind 
tînăr, n-a putut face încă toate experienţele pentru a fi 
dezbărat cu desăvirşire de ideea „că şi partidul liberal 
ar putea îmbunătăţi în parte soarta muncitorilor dacă 
ar fi ei oameni de inimă ca X sau Y“. 

„Această idee e drept că slăbeşte zi cu zi, dar încă 
există și, pe cât timp există, se poate într-o împrejurare 
anumită, într-un moment solemn sau critic, să se întă- 
rească și să ne facă să luăm hotărîri care ar fi dezastru- 
oase social-democrației române. 

$ În adevăr cine a fost la congresul liberalilor de la Iaşi 
cînd şi-au sancționat programul a putut auzi pe d-l Gianni, 
„un discipol al lui C. A. Rosetti“, cum singur a decla- 
rat-o, cam aceste cuvinte : „Sîntem acuzaţi, domnilor, că 
sîntem divizați, că în sînul nostru sînt fracțiuni. Da, 
domnilor, în sînul nostru sînt oameni cu idei mai înain- 
tate şi alţii cu idei mai moderate, dar tocmai în aceasta 
stă tăria partidului liberal, căci din ciocnirea acestor ele- 
mente va rezulta progresul treptat... Înaintaţii vor trage 
pe moderați să meargă mai departe decît ar merge dacă 
ar fi singuri, moderaţii vor opri pe înaintați a face sal- 
turi pripite care pot fi primejdioase uneori. Nu numai 

atîta, domnilor, dar sînt încă şi alte grupuri mai înaintate 
care s-au dezlipit de tulpina liberală, care vor să reali- 
zeze programul mai repede, sînt mai grabnice ; partidul 
liberal nu vede cu ochi răi aceste grupuri, partidul libe- 
ral poate coopera cu ele, căci ele sînt ca un fel de sen- 
tinele care vor da alarma; cînd vrăjmaşul care e reac- 
țiunea se va apropia ele vor fi ca nişte vedete care vor 
merge înaintea vrăjmașului, se vor hărțui cu el pînă ce 
va sosi grosul armatei care e partidul liberal *“. 

Aceste grupuri înaintate, grabnice, despărțite din tul- 
pina liberală, cum zice d-sa, nu pot fi decît radicalii, 
republicanii şi socialiștii, al căror rol ar fi, după d-l 
Gianni, de a servi de vedete partidului liberal. 

Pentru cel ce cunoaşte puţin tactica militară, e un 
lucru ştiut că vedetele sînt un fel de „carne pentru tun“, 
sînt aşezate în locurile cele mai nesigure și mai expuse 
atacului ; în caz cînd inamicul ar veni, oricât de numeros 
ar fi el, vedetele trebuie să se lupte, să-l hărţuiască „pen- 
tru ca să dea timp grosului armatei să se pregătească“. 

Aceste vedete sînt de cele mai deseori nimicite cu 
totul, dar nimicirea lor n-are nici o importanţă în tac- 
tică, destul numai că şi-au îndeplinit rolul de a da timp 
grosului armatei să fie în stare de a învinge sau a se îm- 
potrivi. Ei bine, această perspectivă de a pieri ca vedete 
pentru ca să învingă partidul liberal nu ne surîde şi n-o 
putem primi. Numai teama mea e mare să nu ne facem 
vedetele partidului liberal într-un chip inconștient, fără 
a ne da seamă. 

Dacă e îngăduit celor mici să se folosească de aceleași 
arme ca și cei mari, îmi permit și eu de a mă servi de o 
analogie spre a răspunde d-lui Gianni și liberalilor : În 
războiul de la 1877 dv. guvern, ştiaţi că țara românească 
are doi vrăjmași, pe Turcia și pe Rusia ; că unul din 
vrăjmaşi — Rusia — e mai puternic şi mai periculos 
pentru ţară, ştiați că țara nu se va putea ridica decît 
„scăpînd pentru totdeauna de unul din vrăjmași“ şi că- 
pătind putinţa de a se orgâniza spre a rezista celuilalt. 

Atunci dv. guvern, aţi făcut ca România să se alieze 
cu Rusia, cel mai îngrozitor vrăjmaș al ţării, numai fiind- 
să ţara prin ajutorul Rusiei putea să scape de Turcia 

_* Acestea sînt cuvintele d-lui Gianni în esenţă, n-am putut 
stenografia ; dar în esenţă sînt aşa. 

pentru totdeauna şi să capete dreptul — independenţa — 
de a se putea organiza și apoi a rezista în contra celui 
mai de temut vrăjmaș care e tocmai Rusia. 

Analogia mi se pare mult mai exacţă dacă am pune 
în loc de Turcia partida conservatoare, în loc de Rusia 
partida liberală şi în loc de România partida muncitorilor. 

Am fi dispuși a da ttot concursul Rusiei spre a zdrobi 
pe Turcia numai dacă am căpăta independenţa, adică 
puterea de a ne ridica prin noi înşine pentru ca „ţara 
noastră să poată fără amestec străin, a-şi urma calea 
pe care i-o indică geniul său“. 

De aceea, ţara, adică muncitorii manuali şi intelec- 
tuali şi social-democrații, care sînt reprezentanții inte- 
reselor claselor muncitoare, trebuie să examineze care sînt 
garanţiile ce ni le dă partidul liberal că va realiza ega- 
litatea de drepturi politice. 

Liberalii ne dau ca garanţie, în considerentele progra- 
mului, trecutul lor, și în special revoluția de la 1848, şi 
cîteva reforme ce alcătuiesc punctele programului şi pe 
care le vor realiza în viitor. Să analizăm deci acest tre- 
cut și acest viitor. 

Ca în orice mişcare, și în revoluţia de la 1848, vor- 
besc de cea din Muntenia, căci în Moldova aproape n-a 
fost, oamenii care au condus revoluţia se deosebeau în 
unele privinţe unii de alţii, dar toţi erau grupaţi în jurul 
unei idei dominante, asupra căreia nu era nici o deo- 
sebire. 

„Un fapt remarcabil în mișcarea de la 1848 e că această 
mișcare e naționalistă în primul loc, iar chestiile sociale sînt 
subordonate chestiei naţionale. Acest lucru pare curios : 
cum burghezimea și reprezentanţii ei, care voiau să răs- 
toarne o ordine socială stabilită, să învingă o clasă stă- 
pinitoare și să se ridice ea ca clasă stăpînitoare, să se 
miște mai mult pentru naţionalitate decît pentru scopul 
pe care-l urmăresc ? Dar o analiză mai adîncită ne-ar ară- 
ta că chestia socială se confundă cu chestia naţională, 
că nu era cu putinţă ca clasa burgheză să devină stăpi- 
nitoare înainte de recunoașterea naţionalității române și 
scăparea ei de sub protectoratul rusesc, de aceea burghe- 
zimea noastră se făcu așa de patrioată şi reprezentanţii 
ei pe lîngă „liberali“ erau şi „naționali“. Ar fi interesant 
de făcut această analiză, dar nu intră în cadrul acestei 
conferinţe. 

Prin urmare, toţi revoluționarii de la 1848 erau de o 
părere în privinţa chestiei naţionale sau mai bine zis în 
privinţa chestiei de a face burghezimea clasă domnitoare, 
numai cu mici variante. Revoluţia reuşeşte într-un timp 
şi partida revoluţionară e la putere, avînd un guvern 
al său. 

Fiindcă acea mînă de oameni conducători ai revoluţiei 
de la '48 consideră acea revoluţie ca un produs al lor și 
nu ca o necesitate care se impunea şi fiindcă majoritatea 
acelor bărbaţi au alcătuit partidul liberal şi azi ne spun : 
„Priviţi trecutul nostru şi vedeţi ce sîntem în stare să 
facem“, trebuie neapărat să vedem spiritul ce-i însufle- 
tea în acea mişcare. 

De la început chiar s-au arătat incapabili de a con- 
duce o mişcare revoluționară, de la început s-a arătat 
tendința lor spre reacționarism, înclinația pentru vechii 
boieri. După proclamația revoluției şi instalarea guver- 
nului provizoriu, acest guvern pleacă de la Islaz „ridicînd 
satele și împlîntînd stindardul tricolor pe biserici şi pe 
casele publice“... 

A doua zi, gloata mărită cu oamenii lui Magheru şi 
orăşenii din Caracal înaintează spre Craiova, „mărin- 
du-se necontenit pe drum pe unde trecea cu oamenii sa- 
telor“... Dar peste zi în primirea făcută notabililor de 
unii din membrii noului guvern proclamat aceștia au in- 
trat în trataţiuni cu o comisie trimisă de lumea reacţio- 
nară din Craiova, făgăduindu-le modificațiuni în unele 
articole ale noii constituţii, dînd chiar ordine ca ţiganii 
robi, deși declaraţi liberi, să se întoarcă la slujba foştilor 
stăpîni şi țăranii clăcași, declaraţi ca afrancaţi de munca 
obligatorie, să iasă la munca cîmpului boieresc. 

Aceste măsuri, deşi au îmbunat oarecum clasele avute, 
au răcit foarte mult zelul popular *. 

Fireşte, numai la vederea feței reacționarilor li s-a 
muiat zelul revoluţionar şi nu s-au îndurat să le des- 
ființeze drăguţele de privilegii! Au doar nu erau ei tot 
din aceeaşi familie ? Dar „zelul popular s-a răcit“, săte- 
nii s-au împrăștiat în toate părţile, căci vedeau ei acum 
că toate vorbele nu preţuiesc nimic cînd e vorba de fapte 
şi guvernul a rămas singur, însă prin aceasta au dovedit 
că pe lingă reacţionari erau şi incapabili, căci „reacțiu- 


* Ion Ghica, Amintiri din pribegie, p. 26. 


100 


nea, luînd curaj, peste noapte casa ocupată de membrii 
guvernului a fost înconjurată şi ameninţată“ *. 

Se ştiu peripeţiile acestui guvern revoluţionar cum în 
mai multe rînduri şi-a făcut spaimă din senin şi a fugit 
din București şi a trebuit ca negustorimea și poporul din 
București să-l aducă înapoi. Se ştie cum unii membri ai 
guvernului voiau să pună mîna pe domnie şi apoi să 
aducă iar vechea stare de lucruri. Oare apariţia lui Eliade 
în manta albă, înconjurat de gardă şi de soldaţi, voind a 
apărea ca un Cezar **, pentru care lucru [a] binemeritat 
de la posteritatea liberală şi naţională ridicarea de sta- 
tuie, poate fi un fapt de aşa natură ca să ne încălzească 
entuziasmul și să cîntăm anul 1848?! 

Ce fel de „legiune de eroi plini de suflet înalt, de en- 
tuziasm fără prihană, de devotament fără margini“ *** 
erau acei revoluționari care îndată ce pun mîna pe pu- 
tere nu fac nimic, trimit ţiganii în robie şi țăranii la io- 
băgie ? 

Probabil că revoluţia de la 1848 era să cadă din pri- 
cina intervenţici străine, dar pe cît a fost stăpînă dacă, 
cum zic ei, ar fi fost încălziți de dreptatea clasei mun- 
citoare, ar fi luat măsuri şi hotărîri care ar fi lăsat ur- 
me neşterse chiar după căderea revoluţiei. Atunci nu s-ar 
fi văzut rămaşi singuri numai cu negustorimea din Bucu- 
reşti, care la drept vorbind a silit pe acești „eroi“ să se 
pună în fruntea ei. Dar voi da cuvîntul lui Nicolae Băl- 
cescu, care după mine a fost cel mai energic, mai deștept 
şi mai conștient din revoluționarii de la 1848; iată ce 
spune el într-un răvaş către A. Golescu : 

„Revoluţia din iunie n-a fost inventată, nici fabricată, 
nici de mine, nici de tine, nici de d-l Eliade, nici de 
nici unul din revoluționari... 

Acum să venim la 11 iunie al nostru. Comitetul revo- 
luţionar nu făcu revoluţia, el puse mîna pe dinsa (il s-en 
empara) o dirijă, o regulă. El puse în program sentimen- 
tul popular, el îi împrumută ideea revoluționară“ ****. 


* Idem, loc. cit. 
** Vezi Apel la oamenii cei liberi de C. A. Rosetti. 
*** Vezi Programul liberal. 
*x*** Amintiri, scrisoarea lui N. Bălcescu către A. Golescu, 
p. 474 şi 477. 


101 


Prin urmare sînt neadevăruri cînd se laudă că ei şi 
numai ei au făcut revoluţia. 

„Negustorimea e toată revoluționară“ — spun şi Ro- 
setti și Bălcescu şi toţi în corespondența lor intimă, adică 
burghezimea voia să ajungă clasă domnitoare, şi asta în 
speranţa că va fi sprijinită de sora ei mai mare, burghe- 
zimea din apus, a făcut revoluţia * ; ţăranii sprijineau re- 
voluţia în speranța de a scăpa de asuprirea boierească, 
de clacă și a ajunge stăpîni pe pămîntul ce munceau. 
Acesta e sentimentul popular la care face aluzie Băl- 
cescu. Să vedem acum cum au condus revoluţia și voi da 
iarăşi cuvîntul lui Bălcescu: „Noi făcurăm pe Nicolae 
(Golescu) ministru de interne, pe Eliade membru al gu- 
vernului și ministru, pe Tell membru al guvernului şi 
ministru de război și general al armatei regulate, pe Ma- 
gheru membru al guvernului, general al armatei neregu- 
late și generalisim sau inspector al tuturor gardelor na- 
tionale ale ţării, mai mult : o putere supremă dictatorială 
peste 7 judeţe ale ţării. Ce însemnată putere! Toate 
mijloacele ţării în mîinile lor ! Ce au făcut ei ?!“ 

„Opiniile mele revoluţionare le-am expus colegilor 
mei. Ne trebuie, le-am zis, un guvern energic și tare fără 
sentimentalism în politică, dar condus de principiile de 
dreptate și de morală. Şi, fără a ne înnămoli în singe, 
trebuie ca revoluţia să nu tranzigeze cu inamicii săi, ea 
trebuie a învinge sau a fi învinsă şi dacă ea cade să cadă 
cel puţin cu măreție. : 

„Misiunea guvernului revoluționar este foarte sim- 
plă ; a propaga și a arma revoluția, iată treaba lui. Adică 
a infiltra revoluția ca convingere în sufletul poporului şi 
după aceea a-i pune arma în mînă şi a-i zice : «Acum, 
cînd ai credință, fii gata a muri pentru ea !»“ ** 

Făcut-au ceea ce susținea Bălcescu ? Nu, căci C. A. Ro- 
setti, ajutat de Voinescu, Nicolai (Golescu) şi Brătianu, 
reuşi a numi la Ministerul de Finanțe pe Herescu, mem- 
bru al ministerului Bibescu, „contra căruia noi am făcut 
revoluțiunea. Astfel, a doua zi de revoluțiune, noi am 


* Avem dovezi puternice că burghezimea din Muntenia era 
foarte revoluționară şi că acest spirit revoluționar îl avea cu 
mult înainte de 1848, numai nu putem să ne întindem prea 


mult aici. 
** Scrisoarea lui N. Bălcescu, p. 481, loc. cit. 

pus-o la picioarele unui boier stupid, care cu dispreț îi 
dă cu piciorul“ *. 

Apoi tot C. A. Rosetti şi cu ai lui au stăruit de au 
ajuns în fruntea miliției colonei ca Odobescu şi Solomon, 
adversari declaraţi ai revoluţiei şi partizani ai reacţiunii, 
care imediat şi răstoarnă guvernul revoluţionar şi insta- 
lează un guvern reacţionar pe care poporul e silit să-l 
răstoarne din nou și să libereze din arest pe membrii gu- 
vernului. „Poporul cîştigă victoria, zice Bălcescu, şi gu- 
vernul care fusese neprevăzătoriu dimineaţa fu stupid, 
pentru a nu zice infam şi trădător, în timpul nopții de 
19 spre 20. Patru acte a făcut atunci... 

„Un decret al guvernului prin care art. 13 asupra pro- 
prietății era părăsit, şters şi amînat pentru obșteasca 
adunare, asta însemna a da fructul victoriei în mîinile 
inamicilor noştri învinși... Înaintarea pe care Tell o face 
ofițerilor care ne legaseră dimineaţa şi care comandaseră 
foc asupra poporului“ **, 

Iată eroii de la '48. Poporul îi scoate din mîinile re- 
acţionarilor, îi pune în fruntea bucatelor, ceea ce dove- 
deşte şi mai mult că negustorimea făcea revoluţia, numai 
[că] îşi alesese şefi incapabili, căci ei fac tot pe placul 
reacţionarilor, aminînd la calendele grecești art. 13. Po- 
porul cere pedepsirea trădătorilor şi ei le dau recompen- 
se! „Fratele meu — zice Bălcescu — ne spune că ne- 
gustorii cer legea marţială (pentru Odobescu și Solomon), 
eu Sprijin această părere, dar se respinge. Dacă s-ar fi 
pedepsit aspru, atunci noi n-am fi fost constrinşi de a 
parăsi Bucureștii la 29 şi poporul silit de a reface pentru 
a treia oară revoluţia. Chestia socială era deci cu totul 
părăsită de guvern la 19 și de popor la 30. — Eliade, 
mai ales, nu voia să audă de țărani, fiindcă s-au răsculat 
împotrivă-ne în timpul fugii noastre ***, 

Fireşte că nu mai puteau acum „țăranii, avînd în 
fruntea lor pe preoții și dascălii satelor“ tt să-i întîm- 
pine şi să-i primească ca întîiași dată, după ce-i dăduseră 
în mîinile reacționarilor. 


* Idem, loc. cit. 
** N. Bălcescu, p. 483 şi 484, loc. cit. 
*** Idem, p. 484. 
**** Heliade. Mémoires sur Thistoire de la regeneratio - 
maine, Paris, 1851, p. 89, s ERT 

În privinţa politică iarăşi nu-i vedem însuileţiţi de 
vederi mai largi, căci numai prin o luptă înverșunată a 
lui Bălcescu și întrebuinţind şiretlicuri a putut smulge 
votul universal. „Mai tîrziu, în timpul discuţiei pentru 
convocarea constituantei, am găsit mijlocul de a reveni 
la chestia socială. Tu ştii că Eliade, sprijinit de Cîmpi- 
neanu, Rosetti, Voinescu, Nicolai, voia a compune adu- 
narea din 100 de boieri, 100 de negustori și 100 de ţă- 
rani. Eu am susţinut votul universal şi direct..., eu am 
cîștigat victoria. Și principalul argument al adversarilor 
noștri era că sistemul lor e necesar ca garanţie de dat 
boierilor pentru discuţia art. 13; am propus formarea 
unei comisii și au primit-o fără ca să prea știe ce va fi 
aceea“ *. 

Prin urmare, în orice chestie revoluționarii noştri nu 
se îndurau să facă nimic fără ca să dea garanţii boierilor ! 

În toată revoluţia de la 1848 am zis că ideea domi- 
nantă în jurul căreia se grupează revoluționarii e chestia 
naţională, aceasta primează pe toate ; însuși Bălcescu zi- 
ce : „O revoluţie de unitate naţională și mai tîrziu inde- 
pendenţa naţională“... Revoluţia democratică şi socială 
„va servi mai curînd de mijloc decât de scop“. 

Şi în toată corespondenţa întinsă dintre revoluționari, 
unde se dau mai bine pe faţă aspiraţiunile lor decit în 
celelalte scrieri, nu-i vorba decît de chestia naţională, și 
chestia socială o pun numai ca să poată atrage mulţimea 
spre a fi ajutată în rezolvarea chestiei naţionale. Iată ce 
zice şi A. G. Golescu: „Înaintea chestiunii naţionalităţii 
nu-i chestie de democraţie“. 

În ce consta „revoluţia socială“ la revoluționarii de la 
'48 ? În art. 13 (pare că într-adins au pus această ches- 
tie la numărul fatal), care constă în a recunoaşte drep- 
tul ţăranilor pe pămîntul ce munceau. 

Burghezimea, „negustorimea“, dorea să ajungă clasă 
stăpînitoare, dar nu putea, pe cîtă vreme boierimea era 
susținută în privilegiile ei de Rusia, de aceea lupta 
împotriva privilegiilor boiereşti luă forma de luptă 
naţională împotriva Rusiei. Deci trebuia să învingă pe 
boieri şi să pună pe Rusia în neputinţa de a le da 
sprijin. - 


* N. Bălcescu către Golescu, p. 484 şi 485, loc. cit. 

Dar cum ? Pe boieri putea să-i pună în respect căpă- 
tind sprijinul ţăranilor, scăpîndu-i de clacă și asiguriîn- 
du-le dreptul la pămîntul ce cultivau. 

Pe Rusia sperau a o ţine în friîu prin revoluţia învin- 
gătoare în Europa, şi în special prin revoluţia ungu- 
rească şi o eventuală revoluţie a polonilor, cu care s-ar 
fi aliat și românii, mai ales că ar fi putut avea o putere 
colosală în ţărani, care s-ar fi sculat să-și apere dreptu- 
rile cîștigate. 

De aceea şi vedem că partea cea mai inteligentă din 
revoluţie, ca Bălcescu şi alţii, își pune toate puterile de 
a stabili o înţelegere între români și unguri ca să se 
lupte alături împotriva Rusiei. 

Această linie în care trebuia să urmeze revoluţia fiind 
trasă, intervine alt factor care o deviază, intervine „acea 
legiune de eroi“ care se agaţă (sen empara) de revoluţie 
ca să o conducă, şi care eroi erau mai toți fii de privile- 
giaţi. 

Cum trebuia dar condusă revoluţia se gindea fiecare 
„erou“ ca să nu jignească prea tare interesele babachii 
ori ale unchiului ? 

Dacă ar fi luat măsuri şi hotărîri energice, propunînd 
reforme pentru ridicarea clasei ţărăneşti, dacă ar fi in- 
suflat revoluția ca o convicţie în inima poporului și după 
aceea i-ar fi pus arma în mînă şi i-ar fi zis: „Acuma, 
fiindcă tu ai o credinţă, fii gata a muri pentru ea“, cum 
îi sfătuia Bălcescu, atunci țăranii cine ştie în ce chip ar 
îi înțeles revoluția! Și cred că Bălcescu se înșela cre- 
zînd că acest lucru ar fi fost pe placul chiar al „ne- 
gustorimii“. 

Să facă pentru țărani atîta cît cerea interesul bur- 
ghezimii nu convenea nici asta clasei boiereşti. 

Să nu facă nimic pentu țărani, nu căpătau ajutor 
și în caz cînd burghezii ar fi putut căpăta transforma- 
rea prin ajutorul bunghezimii democratice triumfătoare 
în Europa, atunci şi ţăranii puteau lua exemplu şi a-și 
ridica şi ei pretențiile lor. 

Atunci existența clasei boierești și chiar a negusto- 
rimii e pusă în primejdie. 

E foarte interesantă discuţia ce a avut loc în comi- 
tetul revoluţionar înainte de începerea revoluţiei, pe care 
ne-o raportează Ion Ghica: „Eliad nu a făcut decit o 
singură obiecţie, la partea privitoare la împroprietărirea 


105 


ţăranilor, zicînd că aceasta va face pe boieri să nu fie 
cu noi ; obiecţie la care i s-a răspuns că, ori cum s-ar face, 
cei mai mulţi din boieri o să fie contra şi că ei vor căuta 
în acţiunea Rusiei un sprijin pentru privilegiile lor şi că 
singurul mijloc de a paraliza acţiunea, înăuntrul țării cel 
puţin, era de a interesa gloata la susținerea revoluţiei, 
ceea ce nu se putea face decît satisfăcînd dorinţei drepte 
a clăcaşilor de a fi proprietari pe pămîntul ce-l mun- 
cesc, măsură care va pune capăt urii țăranilor către haina 
albastră si că din contră inamicii ţării se vor servi el de 
această cestiune ridicând vreun Tzela ca la Tarnov în 
anul trecut“ *. o. 

Prin urmare, art. 13 e o simplă necesitate căreia tre- 
buje să te supui de nevoie, de care însă ai voi să scapi 
dacă ai putea. Dar, ca nu cumva să alunece pe vreun po- 
vîrniş prea lunecos prin care s-ar jigni interesele clasei 
boieresti, C. A. Rosetti, ca să nu mai vorbesc de Eliade, 
cere înlăturarea votului universal şi alcătuirea obşteștii 
adunări din 100 de boieri, 100 de negustori şi 100 de 
tărani ca să aibă garanții în privința art. 13. SI 

Astfel fiind cu simpatiile împărțite între boieri, din 
care şi ei făceau parte, şi între revoluție, s-au arătat de 
la început incapabili de a se folosi de ea, cu toate că 
izbînda le căzuse mură în gură, căci cînd voiau să ia o 
măsură bună în folosul revoluției îndată vedeau că jig- 
nesc pe boieri şi atunci dădeau iarăşi înapoi. 

La fiecare pas făcut înapoi, entuziasmul celor care 
trebuiau să susţie revoluţia se răcea și reacţiunea deve- 
nea stăpînă. 

De aceea, pentru ca să mai încălzească entuziasmul 
înăuntrul ţării şi pentru ca să poată spera un sprijin din 
afară în caz cînd burghezimea democratică din Europa ar 
fi biruitoare, toate măsurile ce se găsesc de cuviință să 
le ia sânt întrebuinţarea frazelor vagi ca: popor, demo- 
craţie, revoluţie socială etc. 

Şi să nu se facă nedreptate revoluţionarilor de la '48 
că erau vizionari şi de aceea se mărgineau la fraze, ei 
îşi dădeau seama perfect și făceau ce făceau din tactică, 
căci iată cum scrie A. Golescu lui I. Ghica : 


* Ion Ghica. Scrisori către V. Alecsandri, despre Nicu Băl- 
cescu, p. 713. E i : ) 

„Petiţiunea mea îţi va părea poate prea pe panta po- 
liticii de sentimente, cum o numeşti tu cu dreptate. Dar 
„cred că-i bine şi convenabil de a nu o părăsi, căci ea 
ne cîştigă simpatia demagogilor — care miine vor putea 
fi la putere —, noi însă alipindu-ne în totul la politica 


e x 


cea mai pozitivă de interese 

Astfel că acea „legiune de eroi“ ne apare nouă azi ca 
o legiune de comedianţi și revoluţia de la '48 făcută de 
negustorime au privit-o ca o simplă comedie care, bine 
exploatată, a adus folos prin exploatarea ei. 

Singurul lucru al lui '48 e chestia naţională, dar mult 
mai slab decît vor să o pretindă și au trebuit și pentru 
chestia naţională baionetele lui Napoleon ca să o re- 
zolve. 

Astfel, revoluţia din '48 nu-i decit o legendă care 
trebuie distrusă. 

Acest lucru l-au recunoscut înşişi unii din actorii 
acelui timp, căci iată cum se justifică C. A. Rosetti mai 
tîrziu în ziarul său Republica română : 

„Partea [Partida] liberală se compunea din oamenii 
iesiţi dintr-o clasă privilegiată, crescuţi și trăiţi într-un 
fe! de eclectism, cu mintea egoistă şi leneşă... 

Partida republicană fiind tînără încă, n-avea nici in- 
fluenţa, nici autoritatea trebuincioasă în asemenea lupte 
și nu voia să se abată din calea virtuţii, cum putea să 
se abată partida liberală, care, pe lîngă influenţa poziţiei, 
avea și armele ipocriziei și ale diplomaţiei. Ca şi aiurea, 
în România revoluția căzu în mîinile liberalilor, care nu 
voiau, şi nu puteau voi alta, decît a face câteva prefaceri 
superficiale și a merge iarăși în făgașele monarhice și 
constituționale ale legiuirilor celor vechi“. 

Trebuie dar să ne oprim puţin asupra conducătorilor 
acestei partide republicane, C. A. Rosetti şi Ioan Bră- 
tianu, care mai tîrziu ajung șefii partidei liberale, „care 
nu voia şi nu putea a voi alta decit a face cîteva prefa- 
ceri superficiale“, şi aceasta cu atît mai mult cu cît tot 
ce a fost mai înaintat a considerat în special pe C. A. Ro- 
setti ca pe un ideolog, ca pe un visător, a cărui inimă ar 
fi fost plină de cele mai înalte idealuri şi de ideile cele 
mai generoase şi de aceea mulți l-au luat ca steag și s-au 
închinat lui. i 


* Amintiri, A. Golescu către Ioan Ghica, p. 103. 

Și socialiştii n-au făcut excepţii în această privinţă, 
le părea rău că Rosetti e ideolog, ideile lui de înfrățire a 
claselor sînt utopii, dar că Rosetti dorea cea mai mare 
înălțare cu putinţă a clasei ţărăneşti şi că niciodată n-ar 
fi voit să favorizeze burghezia mai mult ca pe ţărani. Şi 
eu, care vă vorbesc, ca şi cei mai mulţi dintre noi, măr- 
turisesc fără şovăire că am avut această credință. Această 
credinţă a noastră a fost de altmintrelea firească, noi am 
fost crescuţi la școala „roşilor“, am fost îmbibați de 
ideile lor, oricărui spirit mai generos, mai entuziast nu 
i se prezenta în ţara noastră niște idei mai înaintate decît 
ale lui Rosetti. 

Cînd auzeam „democraţie, popor, frăţie, dreptate“, 
aceste cuvinte ne mergeau la inimă, şi apoi cînd vedem 
chiar în testamentul său cuvintele „să vă îngrijiţi de să- 
teni“ e lucru ușor de înțeles cum făcurăm din el un 
cult cu atît mai mult cu cît toată convingerea noastră 
era făcută de presa lor, de istoricii lor, care ne prezentau 
trecutul acestor oameni într-o prea frumoasă epopee și 
noi nu putuserăm încă să controlăm acel trecut. Astăzi, 
cînd social-democraţia română are un trecut şi, orice s-ar 
zice, o istorie a ei, trebuie să supunem la o analiză amă- 
nunţită orice ni s-ar prezenta de burghezimea liberală 
şi acum ni se prezintă aceşti bărbați ca nişte moaşte, 
îndemnînd pe poporul muncitor să creadă în ei şi deci, 
ca urmaşă dreaptă a lor, să o creadă şi pe burghezia 
liberală. 

Noi, am zis, am considerat pe C. A. Rosetti ca pe un 
ideolog, ca pe un vizionar generos şi în adevăr așa-l 
considerau şi contemporanii lui de la 1848. Iată ce zice 
Bălcescu despre dînsul în corespondența intimă: „Ro- 
setti, ademenit prin inspirațiunile generoase ale inimii 
sale, voia să facă din revoluțiune o epopee sentimentală 
şi credea că cu cîteva discursuri şi proclamaţii patetice 
toată contrazicerea, opozițiunea, ura partidului învins se 
vor îneca într-o vastă sărutare frățească. El [nu] înţe- 
legea revoluția decît ca o tranzacţie şi-i trebuia boieri 
pretutindeni“ *. 

Aşa explică Bălcescu toate actele lui Rosetti de a 
introduce boieri în guvernul revolutionar, care au com- 
promis revoluţia, cum am arătat mai sus. 


* Amintiri, N. Bălcescu către A. Golescu, p. 482. 

Despre Ioan Brătianu zice: „Brătianu tînărul avea 
nişte idei şi mai revoluţionare decît Rosetti ; dar el nu 
era un om de guvernămiînt. El era un om care iubeşte 
agitația pentru agitaţie“ *. 

Pentru 1848 şi anii emigrației, trebuie să admitem ve- 
derile lui Bălcescu, căci toate actele, toate scrierile ne 
duc la această concluzie, dar iarăşi trebuie să recunoaştem 
că ideile lui Rosetti erau puţin fixate şi că ușor trecea 
de la unele la altele. Nu mai departe decît în 1849, în o 
scrisoare către Ghica, după ce vorbeşte de planuri de 
unitate naţională, de înfrîngerea Rusiei şi de Republica 
română, zice : „Dacă nici unul din aceste vise nu se va 
realiza, precum cred, n-ar fi oare cu putinţă să ne în- 
ţelegem cu tine cel puţin şi să lucrăm ? 

„Nu ai tu ca şi mine asigurarea că în curînd — mîine, 
poate peste un an, peste doi, peste trei — socialismul o 
să triumfe ? Nu trebuie oare să ne pregătim ca să nu ne 
mai găsească învierea goi, cum am fost în anul 
trecut 7% **, 

În 1850 același lucru: „Sîmbăta trecută era discuţia 
asupra proprietăţii. Rosetti m-a atacat ca reacţionar şi 
el și-a spus sistema lui care e aboliția de proprietate in- 
dividuală asupra pămîntului, zicînd că aşa vrea Proudhon. 
Ionescu i-a dovedit cu Proudhon în mînă că nu l-a în- 
teles şi că acesta nu vrea aboliţia proprietăţii. Rosetti a 
rămas singur de părerea lui şi eu i-am dovedit, după mul- 
țămirea tuturor, că el e reacționar cu asemenea idej“ ***. 

Dar dacă trecem la o perioadă mai apropiată, la anul 
1864, an care a făcut atîta zgomot şi pe care l-am auzit 
de atîtea ori declamat, vom vedea pe C. A. Rosetti ca 
reprezentantul conştient al claselor domnitoare, cu toate 
că nu părăsește frazeologia de la 1848. El îşi dă foarte 
bine seama de interesele acestei clase, numai cît el voieşte 
să ia toate precauţiunile ca nu cumva prin imprudenţă 
și lăcomia acestei clase să i se pericliteze existența. Ase- 
menea și Ioan Brătianu nu se lasă mai pe jos, nu-i vorbă 
că el începuse a se cuminţi chiar de pe la 1848, cum 
spun toți emigraţii, cu bucurie, în corespondenţa intimă. 

Să nu se uite un lucru, că „marea reformă de la 
1864“ 19 nu e o împroprietărire în înțelesul mai nou al 

* Idem, p. 485, loc. cit. 


** Amintiri, C. A. Rosetti către Ioan Ghica, p. 80. 
*** Idem, N. Bălcescu către Ioan Ghica, p. 605. 

cuvîntului, o împroprietărire în înţelesul în care s-a tăcut 
în timpul din urmă sub guvernul conservator. 

Țăranii înainte de 1864 erau proprietari de pămînt 
nu şi de „drept și de fapt“, încît nu putea fi vorba de 
împroprietărire, dar ţăranii erau obligaţi a face clacă 
boierilor, rămăşiţă feudală, pentru ocrotirea ţăranului de 
a-şi lucra ogorul în liniște. 

Proprietatea de drept şi de fapt asupra pămîntului 
e recunoscută ţăranilor și de toate legiuirile ţării şi Re- 
gulamentul organic 2, cum şi legiuirea din 185221, vine 
să fixeze că acest drept al ţăranilor nu se poate întinde 
mai mult decit la două treimi din pămîntul cultivabil. 

Ce vor însă proprietarii ? Vor să intervertească ches- 
tia, dîndu-i aerul unei împroprietăriri, fapt împotriva că- 
ruia, ce e drept, I. Brătianu protestează, și că clăcașii 
n-au fost stăpîni şi nici nu au avut dreptul niciodată 
asupra pămîntului, că regulamentul organic chiar fixează 
pogoanele după numărul boilor şi deci „că boii erau 
împroprietăriți, iar nu clăcașşii“ *. 

Fericiţi boi proprietari ! 

Chestiunea desființării clăcii nu-i prea supără pe 
proprietari, din contra, cu progresul dezvoltării agriculturii 
și a cererii productelor noastre pe piața universală. exis- 
tența clăcii îi stingherea, şi de aceea toţi boierii care 
înțelegeau interesul lor cereau desființarea clăcii ; și au 
făcut să se introducă chiar în Regulamentul organic — ca 
aste relaţii stabilite între proprietari şi ţărani să fie 
„pînă se vor putea face învoieli libere“ — tot acești 
boieri prevăzători **. 

Apoi pe cît pământurile proprietarilor nu erau libere 
de obligaţii creditul mergea prost. Iată ce zice însuşi 
raportorul majorităţii Camerei, ostilă proiectului minis- 
terului Kogălniceanu : „În adevăr, d-lor deputaţi, era 
timpul neapărat să se reguleze odată această însemnată 
chestie rurală. De ea depind, afară de alte interese po- 
litice, o sumă de interese sociale din care cele mai în- 
semnate sînt: «creditul public», libertatea muncii, «li- 
bertatea chiar a unei părți din proprietate» ***. 


* Vezi : Discuţiile Camerei din aprilie 1864. 
** Vezi: Chestiunea clăcașilor, studiu de I. Brătianu, în 
Românul din 11, 12, 13 şi 15 aprilie 1864. 
*** B, Boerescu, raportul asupra proiectului guvernului în 
chestiunea rurală 1864. 

Avind aceste interese de „a-și elibera proprietatea şi 
a ridica creditul *, voiau să o mărească şi să capete în 
acelaşi timp de la clăcaşi sume mai mari de bani, cu atit 
mai mult trebuia să profite acum, cu cît această chestie 
era impusă din afară : „Se va proceda fără întîrziere la 
revizuirea legii rurale, care regulează raporturile dintre 
proprietarii de pămînt şi cultivatori, cu scop de a îm- 
bunătăţi soarta sătenilor, împroprietărindu-i pe pămintul 
ce-l au azi în stăpinire“ **. 

Fiindcă aici le poruncește să împroprietărească pe tă- 
rani pe pămîntul ce-l au în stăpînire şi fiindcă ţăranii 
n-aveau nici un pămînt în stăpînire, ci acel pămînt era 
în „stăpînirea boilor“, de aceea proprietarii, cu drept cu- 
vînt înţeleg că moşiile sînt ale lor şi chiar de e necesi- 
tate să se dea puţin pămînt, acela să fie bine plătit şi 
cantitatea care se va da să fie minimă. 

Să vedem acum ce fac ideologii de la '48 ? Se revoltă 
ei împotriva nedreptăţii boierilor? Găsim şi fraze de 
acestea, dar mobilul întregii lor activităţi e frica în- 
spăimîntătoare că clasa proprietarilor se va ruina din 
pricina neghiobiei şi lăcomiei ei cînd în toate ţările și 
chiar în Rusia se căutase să se dea o soluţie cel puţin 
în aparenţă mai dreaptă chestiei țărănești. „Cum nu ve- 
dem ce făcu ţarul în Polonia şi nu înţelegem că situația 
noastră din afară şi dinăuntru ne ordonă imperios să fim 
bărbaţi inteligenţi şi în adevăr politici sau să ne așteptăm 
la cele mai multe şi mai variate pericole“... 

„Este timpul ca proprietarii să cunoască în fondul ei 
această chestiune, s-o dezbată în linişte şi să o dezlege 
cu inteligenţă și iubire, şi aceasta nu numai în interesul 
lor ca români, dar, chiar în interesul lor ca proprietari“... 
„Să nu uităm mai cu seamă că zece revoluții politice, fie 
cele mai rele, nu pot face nici a noua parte din zece răul 
ce desigur ar face o revoluţie socială. Sperăm a fi 
întelegi...“ 


* Pentru a vedea ce slab era creditul dat boierilor prin 
amanetarea moșiilor e că nu puteau găsi bani decît cu 30 şi 40%% 
pe ipotecă, pe cînd pe scule şi juvaieruri procentele se reduceau 
la mai bine de jumătate. Vezi : I. Ghica, Scrisori către V, Alecsan- 
dri — Băltăreţul, p. 491. A 

++ Protocolul XIV al Conferinţei de [la] Paris, lămurind 
art. 46 din Convenţia de [la] Paris. 
xxx C, A, Rosetti, Românul, 21 martie 1864. 

Aş întreba [cum] poate ieşi această ieremiadă din gura 
unui sentimentalist, căci aceste cuvinte-s semnate de 
însuşi C. A. Rosetti. Spectrul unei revoluţii sociale, care 
ar ridica masele ţărăneşti, deposedate de pămîntul ce-l 
stăpîneau, împotriva clasei proprietarilor şi capitaliştilor, 
îl face să tremure. 

Amîndoi însă propun cele mai reale despăgubiri pro- 
prietarilor și dacă susţin dreptul istoric de stăpînire al 
țăranilor asupra pămîntului, iată pe ce motiv îl susţin : 

„Toată modificarea ce a făcut d-l Arsache, copiind re- 
gulamentul în legiuirea de la 1852, este că angajează, 
supune clăcii mai mult pămînt decît regulamentul şi al 
doilea că regulamentul dă drept clăcaşilor să ia lemne 
de foc din partea de pădure ce le va însemna proprietarul, 
cînd d-l Arsache le dă dreptul să ia din toată pădurea 
şi le dă dreptul chiar să-și taie din crânguri“... 

„Dacă pămîntul posedat de clăcaş este proprietate 
absolută, aloidală a stăpînului moșiei şi numai pentru 
un rezon de stat, pentru siguranța publică, pentru un 
bine naţional îl luaţi astăzi de la proprietar şi-l daţi tà- 
ranilor, nu vedeţi ce antecedente lăsaţi viitorului, nu 
vedeţi că deschideţi porţile tuturor rezbelelor sociale ? 
Cum d-voastră, care pretindeţi că aveţi monopolul pru- 
denţei, al bunului simț, al inteligenţei omului de stat, 
al sentimentului conservator, cum n-aţi înţeles, cum 
n-aţi priceput că şi chiar dacă dreptul clăcașului asupra 
pămîntului ar fi putut fi tăgăduit şi merg pînă a zice 
că chiar dacă acest drept n-ar fi existat și că cedarea 
către ţăran a acestui pămînt a devenit o nevoie politică 
şi socială, cum n-aţi văzut, zic, «că în lipsă de drept tre- 
buia să născociţi unul», să scuturaţi praful de pe toate 
documentele istoriei noastre şi acolo unde veţi găsi o 
umbră numai de drept să vă agăţaţi de dînsul, să-l afir- 
maţi, în modul cel mai absolut şi, punîndu-l astfel în 
fruntea legii voastre, să-i daţi consacrarea ce trebuie s-o 
aibă o legiuire, adică să dovediţi că legiuiţi un drept, 
aplicaţi un principiu conciliatoriu cu drepturile proprie- 
tățiie *. 

Ce aş mai avea eu de adăugat la acest elocvent dis- 
curs ? De a falsifica chiar istoria! De a „născoci“ chiar 
documente numai să nu se dea mojicimii nas pentru viitor. 


* I. Brătianu, Chestiunea clăcașilor, loc. cit. 

Pare că vezi pe omul care, după 20 și mai bine de ani, 
va striga de la înălțimea sa de prim-ministru : „S-a făcut 
împroprietărirea o dată, nu mai e pămînt pentru vaga- 
bonzi“. 

Dar credeţi că colegul său se lasă mai prejos : „S-a 
întors lumea pe dos — vor zice cei mai mulţi cînd vor 
afla că, în dezvoltările şi propunerile ce a provocat ches- 
tiunea rurală, cei care vor să fie conservatori au propus 
soluțiuni ultra-socialiste şi extrema stîngă singură pro- 
punea soluţiuni ultra-conservatoare şi care susțin, asigură 
şi consolidează proprietatea „... şi, sîngele urcîndu-se la 
cap, se rătăcesc pînă a cădea chiar în cel mai periculos 
socialism şi că stînga, fiind liberă de orice pasiune — 
căci ea n-a guvernat niciodată —, se sileşte, şi pînă acum 
fără izbîndă, a scăpa şi pe proprietari şi țara din perico- 
lul spre care o împing fără voia lor unii din proprie- 
tarii cei mari“... 

Acest adevăr că partea stîngă, prin d-l I. Brătianu, a 
emis opiniile cele mai drepte, cele mai moderate, cele 
mai practice și cele mai asigurătoare şi a propus un 
mod de despăgubire „care o face a fi reală şi astfel încît 
creditul şi al statului şi al particularilor să crească“ a fost 
mărturisit de mai mulți bărbaţi din adunare, care nu pot 
fi bănuiţi de amici ai d-lui Brătianu, nici ai stîngii adu- 
nării, între care însemnăm pe d-l M. C. Epureanu şi pe 
d-l Ioan Ghica, care, spre a nu se depărta de majoritatea 
adunării, nu s-au unit încă cu propunerile stîngii, au 
declarat însă în faţa ei că „au văzut în expunerea 
d-lui I. Brătianu principiile cele mai raționale şi con- 
servatoare, s-a adus chiar în proiectul majorității comi- 
siunii și a prezentat multe idei şi multe modificări care 
scăpaseră din vedere comisiunii şi pentru care, zice 
d-l Ghica, îi fac omagiile mele... Și nu numai că admit 
această largă şi singură temelie căci ea nu mai poate 
constitui proprietatea şi opri pe viitor legiuitorii a face 
o nouă lege și a cere şi alte pogoane“... *. 

La care articol d-l Brătianu imediat răspunde prin o 
scrisoare : „Din revista Românului de la 2 aprilie ar pu- 
tea a înţelege mulţi... este însă de datoria mea să declar 
că în comisiune am fost cei din dreapta, din centru și 


* C. A. Rosetti, Românul, 2 aprilie 1864. 

din stînga, tot de aceleași principii în chestiunea pro- 
prietăţii“ *. 

Prin urmare în chestiuni economice nu-i chestie nici 
de umanitarism, nici de ideologism ; toată grija e să se 
oprească pe viitor noi pretenții, să se facă atît ca clasa 
domnitoare să nu fie în primejdie și ca astă clasă să ca- 
pete cele mai mari foloase din aceste reforme. 

Vodă Cuza şi cu ministrul său Kogălniceanu, voind 
să fie și el un mic Napoleon la gurile Dunării, a voit să 
imite pe Napoleon al II-lea şi poate că însuși împă- 
ratul Franţei i-a sugerat ideea, el care a căutat în Franţa 
să asmuţe puţin proletariatul ca să mai taie unghiile 
burgheziei, tot așa Vodă Cuza a voit să asmute pe ţărani 
împotriva boierilor ca să-i umilească puţin. De aceea îl 
vedem făcînd un democratism cezarian. În adevăr, în 
proiectul guvernului despăgubirile ce se dau proprieta- 
rilor nu sînt de natură a-i mulţumi, apoi proiectul nici 
el nu prea vrea să ţină seamă de dreptul istoric şi pe 
clăcașii de pe moşiile 'răzeşești îi lasă tot clăcași, sub 
cuvînt că ' răzeşii sînt mai mulţi decît boierii, așa spune 
cel puţin Brătianu că i-a şoptit Kogălniceanu... și pe 
răzeşi voia micul Napoleon să-i aibă în partea sa. Împo- 
triva acestor nedreptăţi se ridică strașnic I. Brătianu și dă 
alarma de pericolul ce ameninţă proprietatea : „Articolul 
8 (din proiectul guvernului) zice : «câţi din locuitorii prin 
sate supuse clăcii nu sînt clăcași și prin urmare nu au 
pămînturi de hrană, mărginiţi fiind numai în locul case- 
lor şi al îngrădirilor lor, aceştia devin proprietari numai 
pe acest loc»“ ? 

„Aci sultanul (Kogălniceanu) se dă pe față nemaiputin- 
du-se servi de pretextul oborîrii clăcii, scoate iataganul 
şi taie fiecărui locuitor cîte o bucăţică de pămînt. 

Proudhon a propus la 1848 răscumpărarea încăperilor 
apartamentelor ce fiecare chiriaş ocupa şi ca plata să se 
facă pe anuităţi. D-l Kogălniceanu, care nu voiește să 
fie tratat de socialiști ca reacţionar, cum a fost Prou- 
dhon, merge mai departe decît dinsul şi le dă chiriaşilor 
și îngrăditurile şi cu un preț ce-l hotărăşte d-lui. 

Cine ar fi bănuit una ca aceasta? Cine ar fi crezut 
că şi noi avem un om ca Burghezul de la Gand, un so- 
cialist, un ultrasocialist care, aci sub epoletele de pol- 


* I, Brătianu, Românul, 3 aprilie 1864. 

covnic, aci sub mantaua de curtezan, aci sub masca de 
boier, lucra la realizarea credinţei sale socialiste !“ *. 

Aş putea să lungesc oricît aş vrea cu citate de acest 
fel, dar cred că-s destule pentru a dovedi că chiar stinga 
republicană nu era aşa de utopică, generoasă, vizionară, 
că erau destul de conştienţi în a-și apăra interesele clasei 
lor, ba chiar căutau să stoarcă cît mai multe foloase 
pentru clasa lor din un act care nu era opera lor, ci 
impus din afară. 

Astfel că nici '48, nici '64 nu sînt, opera acelei „legiuni 
de eroi“, ci acea legiune n-a făcut decît să schilodească 
şi să înăduşe puţinele bunuri ce ne-au venit din afară. 

Să se ştie deci că atît unitatea naţională, cît şi des- 
Jiințarea clăcii n-au fost operă interioară, ci impusă în 
totul din afară şi că în veacul nostru, la noi, n-a fost 
o revoluţie de transformări sociale datorită unei clase sau 
unei partide. 

_ De aceea, diferiții „eroi“ la cea mai mică legiuire se 
înspăimîntă și, rînd pe rînd, se califică cu epitetele de 
socialişti și comunarzi. 

Ni s-ar putea obiecta pentru a susține ideologismul 

cel puţin pentru C. A. Rosetti faptul că în timpul din 
urmă Rosetti iar îşi întoarse privirile spre ţărani, pro- 
nunțind acele cuvinte care au rămas memorabile: „Am 
luat Plevna externă, ne rămîne încă Plevna internă“. 
Aceasta ar fi în adevăr un argument puternic pentru a 
conchide că Rosetti voia înfrăţirea claselor şi, văzînd el 
că acum burghezia stă bine, proprietarii stau bine şi nu- 
mai ţăranii rămăseseră în mizerie, îşi întoarce privirile 
asupra clasei țărănești să o ridice şi pe aceasta. Ne-ar 
plăcea şi nouă, cel puţin ca o mîngiiere, ca un lucru 
frumos şi poetic, să admitem aceste vederi dacă faptele 
n-ar pleda în contra. 
f Să nu se uite un lucru foarte important: Atîta a 
iubit Rosetti burghezia, că el, boier mare, proprietar ru- 
ral, s-a lepădat de boierie şi a intrat în burghezie, şi-a 
vîndut proprietăţile şi s-a făcut negustor, și negustori- 
mea recunoscătoare l-a ales de șeful ei, „l-a făcut sta- 
roste de negustori“. 

Deşi în primii ani de luptă nu uitase că se trage din 
clasa boierească și avea înclinații, poate inconştient, pen- 


* I. Brătianu, Chestiunea clăcașilor, loc. cit. 

tru boierii privilegiați, tocmai de aceea și apare ca ideo- 
log în acele timpuri, dar în toată cariera lui politică n-a 
uitat că „e şeful negustorimii“ şi e starostele ei. 

Cînd a pronunţat acele faimoase cuvinte „Plevna in- 
ternă“ și a şi început a lucra în consecinţă în favoarea 
țăranilor (legea tocmelilor agricole, împroprietărirea în- 
surăţeilor, agitația printre ţărani pentru împroprietărire), 
se petrecea în partidul liberal un fenomen care nu era 
de loc îmbucurător pentru burghezime. 

Partida vechilor privilegiați reușește să vîre în ce- 
tatea burgheză, chiar în guvernul liberal, tot ce avea mai 
strălucit, toată elita ei pentru ca apoi prin ajutorul 
acestora să poată intra în cetate. Primii care s-au coborit 
din calul lui Ulise în cetatea burgheziei și au intrat în 
guvernul liberal erau oamenii cei mai de valoare ai par- 
tidei reacționare, ca B. Boerescu, Mavrogheni etc. Odată 
aceştia introduși, dacă nu s-au putut deschide porţile cele 
mari deodată, dar s-au deschis toate portițele prin care 
au intrat junimiștii, apoi alţii, şi armata reacționară a 
umplut cetatea. 

Poziţia burghezimii devenise primejdioasă, şi singura 
scăpare ar fi fost ridicînd elementul țărănesc spre a în- 
frînge puterea boierilor, care, alungați pe poarta cea 
mare, intrau pe toate portiţele. Și Rosetti era un om in- 
teligent, prevedea cum au să meargă lucrurile. În ade- 
văr elementul burghez revoluţionar, liberalii sinceri şi 
înaintați pierd din ce în ce influența, guvernul evoluează 
treptat, treptat şi ajunge aproape cu desăvîrşire în mina 
conservatorilor de la retragerea lui Rosetti la 1884, de 
cînd și guvernul nu mai reprezintă partidul liberal, ci o 
„colectivitate“, încît trecerea guvernului de la firma li- 
berală la cea conservatoare nu e decît un act de formă, 
căci de drept conservatorii aveau guvernul. 

Unde dar trebuiau să caute sprijin burghezimea revo- 
luţionară şi reprezentanţii ei pentru a nu-și pierde pozi- 
tiile cîştigate, pentru a nimici „Plevna internă“, pentru 
a înfrînge pe vechii privilegiați ? Fireşte că acest sprijin 
trebuia să-l caute în elementul țărănesc și cu ajutorul 
lui să dărîme Plevna internă. 

Oare nu tot ţăranii luaseră şi Plevna externă ? 

Prin urmare dragostea pentru ţărani în acest timp 
are o explicaţie mult mai plauzibilă decît ideologismul. 

Un fapt care va pune în deplină evidenţă spiritul de 
dreptate şi de iubire pentru săteni e modul cum s-a re- 
zolvat chestiunea pădurilor. 

Am relatat mai sus o citaţie a lui I. Brătianu în care 
spune că Arsache în legiuirea de la 1852 dă mai întinse 
drepturi ţăranilor asupra pădurilor decît Regulamentul 
organic și tot în acea legiuire dă clăcașilor mai multe 
pogoane, pentru care Brătianu îi face o mustrare foarte 
aspră pe tema patriotică. 

Acest Arsache e cel mai conservator şi e dintre cei 
care susțineau că pămîntul e proprietatea absolută — alo- 
idală — a boierilor şi pentru ca în legiuirea ce face el şi 
pentru ca regulamentul organic iar să fi recunoscut drep- 
tul ţăranilor, trebuie să fi avut ţăranii drepturi asupra 
pădurilor şi aceste drepturi să fi fost de fapt. 

E lucru evident că pe cîtă vreme mijloacele de trans- 
port lipseau aproape cu totul pădurile nu prea aveau o 
valoare de schimb şi au rămas proprietate colectivă ; cînd 
boierii au încălcat drepturile ţăranilor şi au pus stăpînire 
asupra pămîntului, nu vedeau un folos real de la păduri, 
căci nu prea aveau mijloc de a le preface în marfă și de 
aceea nu s-au opus uzului vechi de a „se folosi toţi pentru 
trebuinţă“. 

N Îndată însă ce încep lemnele a avea valoare de schimb, 
încep şi stăvilirile [pe] care le vedem în regulament. 

Tradiția însă puternică a silit pe legiuitorul de la 1852 
să lărgească dreptul. 

Ce fac iubitorii săteanului la 1864? Ei văzuseră în 
țările capitaliste că pădurile reprezintă capitaluri, care se 
pot schimba pe bani sunători, iată dar sute de milioane, 
acumulate care n-au decît să fie schimbate, făcînd dru- 
muri de fier etc., şi să ridice o sumă de capitalişti, oa- 
meni pe care stinga republicană nu știe cum să-i asigure 
mai bine că totul va merge bine pentru ei : „Comercianţii, 
asemenea şi capitaliştii reclamă și ei cu pasiune, tot cu 
pasiune contra art. 29 în privința creanţelor cu ipoteca“ *. 


* Multe din moşiile boierilor erau ipotecate la negustori și 
capitaliști cu procent de 18 și 20%. Ministerul de la '64 propune 
un proiect prin art. 29 ca creditorii să fie despăgubiţi de capi- 
talul împrumutat pe ipotecă de moșii care acum treceau în mare 
parte în mîna clăcașilor, prin bonuri de stat emise pentru răs- 
cumpărarea clăcii, şi acele bonuri aveau dobîndă 5%, lucru ce nu 

Rugăm pe capitalişti să se liniștească şi apoi dacă sînt în 
adevăr capitalişti şi comercianţi trebuie să ştie că nu 
este astăzi nici o putere omenească care să poată lovi 
şi lovi pe nedrept capitalul. El este astăzi stăpinitorul 
lumii, şi mâna care ar încerca să-l lovească s-ar usca 
îndată. 

Pentru ce dar, puternici capitaliști, pentru ce mî- 
nie ?... Dezbateţi ca oameni liberi, luminaţi chestiunea, 
propuneţi ce este bine și drept, numiţi 3 delegaţi care 
să propage ideea voastră și s-o susţină și „vă chezășuim, 
vă asigurăm în faţa lumii că tot ce veţi cere, destul nu- 
mai să fie drept, se va face“. Vă spuserăm cum trebuie 
să procedaţi, „luăm în fața tuturor răspunderea izbin- 
dei pe calea ce vă arătăm“ *. 

Întreb încă o dată : arată aceste vorbe pe omul care 
visează armonia generală ori pe reprezentantul unei clase 
care-şi dă perfect seamă de puterea şi de interesele 
acelei clase ? 

Astfel, pădurile care, ca și pămîntul cultivabil, nu 
erau libere sînt luate şi date proprietarilor. 

Dar cum ? În ce chip lăturalnic! Art. 9 din legea ru- 
rală de la '64 spune că de la promulgarea legii, pe baza 
drepturilor vechi, țăranii vor avea încă 15 ani drept asu- 
pra pădurilor ca să-şi ia lemne pentru trebuinţă şi ca 
după acești 15 ani boierii să-şi răscumpere de la ţărani 
pădurile de această servitute. 

Aceasta pentru toată Muntenia, iar pentru Moldova 
numai pentru judeţele de munte. Dar nu s-a făcut nici 
o lege cum se va face acea răscumpărare, statul nu in- 
tervine căci e vorba de ţărani, cu toate că pentru boieri 
în chestia clăcii intervenise zdravăn. 

Statul burghez tace, boierii opresc imediat pe ţărani 
de a lua lemne din păduri, în acest timp şefii stîngii ajung 
la putere și tac, la 1876 ajung iar la putere și tac, la 
1879, fiind tot la putere, se împlinesc cei 15 ani; boierii 
nu și-au răscumpărat pădurile. Rosetti şi Brătianu, fiind 
la guvern, nu iau pădurile proprietarilor înapoi, nici nu 
fac o lege care să-i oblige la despăgubiri, ci tac, şi tac și 
acum, căci au intrat în mormînt! De ce au tăcut? Fi- 
indcă „capitalul e stăpinitorul lumii, şi mîna care ar în- 
cerca a-l lovi s-ar usca“, cum ne spune Rosetti ? 


* C. A. Rosetti, Românul, 23 martie 1864. 

Dar noi nu vom tăcea căci aceasta e cea mai odioasă 
şi mai neruşinată hoţie din cîte a făptuit partida revo- 
luţionară : liberală și republicană, în înţelegere cu parti- 
dele cele mai reacționare. Aceasta trebuie să rămînă o 
chestie necontenit vie, căci există o lege neaplicată, care 
nu s-a prescris, nici nu s-a abrogat, şi cărei legi nu i se 
poate contesta nici „dreptul istoric“. 

Dacă trecem la programul actual în privinţa refor- 
melor economice, nici nu trebuie să căutăm reforme seri- 
oase, căci, cum am zis, nici nu vor voi, nici nu vor putea 
să le facă, şi în adevăr nici nu găsim nimic de seamă. 
Sînt alte chestii secundare, ca stabilitatea funcţionarilor 
etc., care ar fi lucruri bune, dar, pe cît timp nu prezintă 
garanţii serioase, rămîn simple făgăduieli, cum le-au fă- 
găduit şi înainte de 1876 şi în timp de 11 ani de guvern 
nu le-au ţinut; cum au făgăduit și conservatorii în opo- 
zitie, dar care acum la guvern își bat joc de toate fă- 
găduinţele, exemplu apanajele 22 etc. 

În programul liberalilor e un punct care ar interesa 
tare de aproape pe muncitori, acela e „domnirea legilor“. 
În adevăr, cu toată proclamarea drepturilor omului, cu 
toată egalitatea înaintea legilor, pentru muncitori şi, în 
special, pentru sătean nu există altă lege decît a bunului 
plac. 

Oare putea-vor realiza liberalii armonia legilor ? De 
la început trebuie să spunem că nu. 

Mai întîi în o societate întemeiată pe neegalitate, pe 
domnia unei clase asupra alteia, nu poate să existe dom- 
nia legii, căci cine are să execute legea decit tot clasa stă- 
pinitoare ? Deşi legile sînt făcute de clasa stăpînitoare, şi 
fireşte că-s făcute în folosul ei, dar cînd se întîmplă ca 
legea să fie nefavorabilă unui individ din clasa stăpîni- 
toare şi favorabilă unui muncitor vine cel care execută 
legile şi hotărăşte în folosul celui din clasa lui. 

„Alegerile să fie libere, neinfluenţate etc.“ — hotă- 
răşte legiuitorul burghez. 

Bine, libere, înţelegem şi noi, dar pentru burghezime, 
îţi va răspunde executorul, dar pentru muncitori şi săteni 
trebuie să intervenim, să facem ingerinţele şi falsificările 
cele mai rușinoase, chiar crime de va fi nevoie, căci cum 
voiţi să încredințăm noi cîrma statului pe mîinile unei 
clase vrăjmaşe ? Un individ sare într-o ogradă şi fură o 

găină, legiuitorul numeşte faptul delict, şi executorul con- 
damnă la 5 ani muncă silnică pentru furt cu escaladare. 

Această pedeapsă trebuie dată cu toată mila ce şi-ar 
inspira făptuitorul căci, e un atentat la proprietate, la 
averea burghezului și trebuie exemplu. 

O bandă de financiari se asociază şi zic că vor să taie 
istmul de Panama, fură economii aproape de 2 miliarde şi 
lasă săraci 800 000 de familii. În această bandă sînt com- 
plici miniştri, înalți funcţionari, deputaţi și senatori, şi, 
cu toată această infamă hoţie, bandiții sînt liberi şi își 
văd de afaceri înainte. Va cădea păcatul pe cîțiva care-s 
cei mai puţin vinovaţi pentru a da satisfacţie „princi- 
piului justiţiei eterne“ şi a astupa gura celor 800 000 
de familii prădate și ruinate ! 

Cum voiţi dar domnirea legilor în o asemenea socie- 
tate ? Dar, întorcîndu-ne la liberalii noștri, nu știm noi 
în ce chip au domnit legile ? 

Într-un singur caz s-ar putea întrucîtva, „dar numai 
întrucâtva“, ca legile să fie respectate, cînd clasa apăsată, 
muncitorii ar putea face o mare presiune asupra clasei 
domnitoare, şi aceasta nu e cu putinţă „pe cale legală“ 
decît atunci cînd și clasa apăsată va avea în mînă același 
instrument ca şi clasa domnitoare, adică „dreptul politic 
sau dreptul de vot direct și deopotrivă“. Dar acest in- 
strument, dreptul de vot, e necesar clasei muncitoare nu 
numai pentru aplicarea legilor burgheze, care legi în 
multe privinţe sînt în antinomie cu organizaţia burgheză, 
dar chiar pentru îmbunătățirea stării sale economice. 

Dar votul e un instrument, o armă pe care o poate 
întrebuința muncitorul pentru a-și ridica starea econo- 
mică, și dindu-i acest instrument nu se face altceva decit 
i se zice : „lată unealta prin care poţi fi rob sau liber, 
cu dînsul de vei voi te poţi libera; de nu vei voi și îţi 
place să fii robul burgheziei, eşti liber de a o face“. Prin 
vot numai lucrînd ca clasă aparte se poate libera din 
robie clasa muncitoare. 

Să vedem acum dacă burghezia liberală pune la înde- 
mîna clasei muncitoare cel puţin acest instrument, pentru 
ca ţara să se dezvolte cum îi va plăcea, după cum au 
aerul a o zice. Iată ce ne spune programul : 

„În privința legilor electorale ale sistemului nostru 
reprezentativ, sufragiul universal, cu reprezentațiunea 
proporțională, este idealul Partidului  naţional-liberal. 

Către dinsul ne vom îndruma şi vom tinde a-l realiza 
prin reforme treptate, răspândind tot mai mult în toate 
păturile sociale luminile unei instrucțiuni valide şi să- 
nătoase“ *. 

Acest „punct“ din programul liberal miroase urit și 
va pune în mare încurcătură pe cei care își făceau iluzii 
despre tendinţele liberale. Aș da mult să ştiu ce gîndeşte 
d-l Filitis et compania ? 

Bine, e îngăduit unui partid de guvernămînt, cum e 
cel liberal, care a fost de mai multe ori la cîrmă, care 
a stat în ultimul timp 12 ani la guvern, care mîine poate 
ajunge la guvern, să spună că votul universal e un ideal 
al partidului ? 

Aceasta am califica-o de nepricepere, dacă n-am ști 
că e o viclenie. Un partid tare, partid de guvernămiînt, 
nu se pronunţă într-o chestie ca a votului universal cu: 
tindem spre acest ideal, lucru care ar putea fi cel mult 
permis unei partide slabe, care n-are speranța de a gu- 
verna degrabă ; un partid de guvernămînt zice : „da sau 
nu“; „voi rezolva cutare chestie în cutare sens şi de 
anumite chestii nu mă voi atinge“. 

Dar de cînd introducerea votului universal a ajuns o 
transformare socială aşa de profundă ca să modifice 
bazele societăţii şi să schimbe relaţiile dintre clase, ca 
să vă facă așa de prudenţi încît să-l aveţi numai ca ideal 
către care să vă îndrumați prin reforme treptate ? Tre- 
buie întîi să răspîndiţi lumina treptat în păturile sociale 
și apoi treptat cu lumina veţi da şi dreptul de vot. Dar 
nu vedeţi, stimabililor, că asta-i boscărie de iarmaroc, că 
nu mai merge cu '48, cu '64 etc., nu vedeţi că în anul de 
grație 1892 nu merge cu idealul către votul universal 
treptat, cu răspîndirea luminii ? Cum se va răspîndi lu- 
mina iluștrilor prestidigitatori, căci muncitorii n-au. mij- 
loace de a se lumina ? Şi nu vor avea mijloace pînă nu 
vor putea face presiune asupra clasei stăpinitoare și nu 
vor putea face această presiune pînă nu vor avea înrîu- 
rire în statul burghez, și nu vor avea înrîurire în acest 
stat pînă nu vor avea drepturi politice, adică dreptul de 
vot. 

Prin urmare voiţi să ţineţi societatea într-un cere vi- 
tios care se împacă cu interesele clasei voastre. De aceea, 


* Vezi Programul Partidului liberal-naţional. 

marele merit al lui C. A. Rosetti în timpurile din urmă a 
fost că a luptat și a voit să întindă drepturile politice şi 
la muncitori, și această faptă e singura îndreptăţire a 
clasei muncitoare şi a social-democraţiei române că a 
venerat şi venerează pe C. A. Rosetti. 

De ce nu-l urmaţi pe această cale, domnilor liberali, 
ci numai ni-l scoateţi ca pe nişte moaşte ? Căci numai pe 
această cale veţi putea închide pentru totdeauna porţile 
reacţiunii ? Altmintrelea iar va intra cel puţin pe portiţă. 

Dar oare să fiţi aşa de iubitori de lumină ca să-i dați 
aşa de mare însemnătate ca să precumpănească în stat ? 
Dacă ne vom cobori puţin mai afund în culisele parti- 
dului liberal, vom vedea că ceea ce ziceţi e un neadevăr 
patent. 

Iată ce citesc în proiectul de program, proiect care a 
fost făcut de înaintaţii partidei : 

1) „Vor fi alegători cu vot direct pentru Senat toţi 
românii majori, neizbiţi de vreo incapacitate legală și 
care vor îndeplini îndoita condiţie : să fi terminat stu- 
diile în vreo școală primară a statului sau comunală și 
să plătească o contribuţiune anuală de 150 de lei. 

Vor fi scutiţi de a proba îndeplinirea condiţii de ca- 
pacitate aceia care, prin funcțiunea ce ocupă sau au 
ocupat, vor fi legalmente prezumaţi că au această capa- 
citate. 

2) Vor fi alegători cu vot direct pentru Cameră toţi 
românii majori, neizbiţi de vreo incapacitate legală și 
care, pe lîngă aceeaşi condiţie de capacitate, vor plăti 
o contribuţiune anuală de 25 de lei. 

Scutirile pentru proba capacităţii vor fi aceleași ca 
pentru Senat. 

Aceia care nu vor întruni condiţiunile de mai sus vor 
vota prin delegaţiune. 

Delegații nu vor fi decît aceia care ştiu a citi. 

Numărul delegaților nu va fi niciodată mai mare de 
o treime din numărul votanţilor direcți. 

Vor fi alegători pentru consiliile județene şi comunale 
toţi românii majori din acel judeţ sau comună, neizbiţi 
de vreo incapacitate legală şi care plătesc o dare către 
stat și vor ști să citească și să scrie“. 

În perioada formării burgheziei române, aceasta avea 
nevoie de oameni cu carte, care să-i facă afacerile și s-o 

apere, avea nevoie de doctori, magistrați, avocaţi, finan- 
ciari, ingineri, gazetari, profesori etc. 

Acest element fiind puţin numeros, burghezia avea 
nevoie să-l favorizeze : 1) fiindcă îi era trebuincios pen- 
tru creșterea bogăției sale şi al 2) că burghezia fiind în- 
săşi slabă şi acest element cult simțind că prosperitatea 
lui atîrnă de la prosperitatea burgheză, cum am avut. 
ocazia a arăta altădată, suplinea oarecum lipsurile bur- 
gheziei în lupta cu celelalte clase și se considera ca fă- 
cînd parte din burghezime. De aceea, acest element cult 
a lucrat în ţară la noi pînă acum pentru preponderența 
burghezimii în stat. Astfel fiind lucrurile, și burghezi- 
mea i-a dat toate drepturile politice. Ce se întîmplă 
însă ? Acest element cult favorizat de burghezie se dez- 
voltă, se înmulțește, burghezia are de unde să-și recruteze 
pentru trebuinţele sale și încă mai rămîn ; o armată de 
rezervă începe a se forma, concurența începe a deveni 
îngrozitoare şi, ca orice lucru la început, toate armele con- 
curenţei, chiar cele mai hidoase, nu rămîn neîntrebuin- 
tate. Burghezimea astfel poate face alegere, nu se mai 
simte atîrnată de elementul cult, căci în piață e ofertă 
mare de braţe cu condeiele în mîini gata a intra în ser- 
viciul ei cu orice condițiuni. Puterea burgheziei crescută 
prin ea însăși, elementul cult prin concurenţa ce și-o 
face gata a o servi fără condiţie, burghezimea nu se 
mai simte în atîrnare de elementul cult. 

În același timp, elementul cult începe, „dar numai 
începe“, a simți că nu mai face parte din burghezie, că 
e aruncat în rîndurile proletarilor, că suferințele lui sînt 
identice cu ale proletariatului şi de multe ori chiar mai 
mari, căci, pe lingă mizeriile materiale, suferă și altele 
morale mult mai mari care-i ucid spiritul cu mult înainte 
de a-i ucide corpul. În mod fatal deci „începe“ a simţi 
înclinaţiuni către proletariat, începe a se agita, deși în 
cele mai multe cazuri nu pe calea adevărată, dar se agită. 

Burghezimea, la rîndul ei, nemaiavînd interes a fa- 
voriza acest element, ba încă văzînd în el un element 
primejdios clasei sale ca şi proletariatul agricol și indus- 
trial, începe a lua măsuri împotriva lui. Aceasta caută să 
facă proiectul programului liberal. 

Pe de o parte pentru a avea dreptul de vot vor tre- 
bui 4 clase primare, atît cît trebuie negustorului şi ca- 
pitalistului pentru a citi socotelile făcute de alţii şi a 


123 


putea face adunarea napoleonilor, şi încă de aceea vor 
putea fi scutiţi dacă vor fi „dovedit capacitate“ în vreo 
funcțiune, de exemplu dacă au fost senatori, dar cens 
trebuie să dovedească prin „contribuţiuni“ de cel puţin 
25 fr. pe an pentru Cameră şi cel puţin 150 fr. pentru 
Senat, căci trebuie să îndeplinească „îndoita condițiune“ 
de a avea cens şi de a şti adunarea și înmulţirea ! Ceilalţi 
cărturari care vor ști pe lingă adunare şi calculul dife- 
rențial să meargă și să voteze indirect şi să-şi aleagă de- 
legaţii. Iar dacă numărul acestora împreună cu ticăloşii 
de muncitori ar da un număr prea mare de delegaţi ? Las 
pe noi, hotărîm că numărul delegaților să nu fie mai 
mare decît o treime din numărul celor direcţi. 

Astfel, doctorii în medicină, științe, drept, profesori 
de universitate etc. vor vota indirect dacă nu au cens, 
dacă n-au avere ! Unde ești, Rosetti, să mi te toarne la 
colegiul indirect ? ! 

Dar se va obiecta: „Un doctor în medicină, un pro- 
fesor universitar vor fi în stare totdeauna să aibă acest 
cens“. Nu contest, vor fi unii, dar nu toţi, și cred chiar 
că majoritatea nu vor avea, căci să nu se uite că a trecut 
vremea cînd elementul cult făcea oarecum parte inte- 
grantă din burghezime şi putea alăturea cu ea să capi- 
talizeze. Şi în special dreptul de vot pentru Senat pre- 
supune un capital între 20 şi 30 de mii de franci, care 
cu greu şi tîrziu poate fi realizat chiar de un profesor 
universitar. Dar masa cea mai mare de funcţionari, pro- 
fesori secundari şi primari, avocaţi etc., care n-au de 
multe ori casă de locuit, nu vor fi aruncaţi cu toţii în 
colegiul indirect şi pentru Cameră, şi pentru Senat?! 

Iată perspectiva ce vrea să creeze burghezia liberală 
elementului cult ?! Înseamnă oare această dragoste pen- 
tru lumină ! Oare frica că nu vor pricepe interesele Sta- 
tului, că nu sînt de ajuns de luminaţi cetățenii acestei 
țări, şi astfel nu-și pot cunoaşte interesele și ar putea 
primejdui instituţiunile liberale opreşte pe burghezia li- 
berală de a da votul universal ? Dar oare un funcţionar 
cult, un profesor etc. va înţelege mai puţin aceste in- 
terese decît crîșmarul X care știe numai a aduna şi are 
100 mii de franci capital, de vor să facă un colegiu care 
l-am putea numi colegiul crîșmarilor ? Astfel dar era mult 
mai cinstit pentru liberali dacă scriau : „Idealul nostru 
către care tindem e colegiul crișmarilor“. Nu degeaba 

” făgăduiesc ei că vor merge pe urma marilor bărbaţi, şi 


în special a lui I. Brătianu, care cu vreo 10 ani în urmă, 
cînd era prim-ministru, zicea în plină Cameră: „Vom 
înfunda mănăstirile cu acești proletari în mănuși albe“. 
Dar după ce şi-au făcut proiectul de program, după ce 
l-au răspîndit așa-zis în secret, după ce au făcut să fie 
publicat sub formă secretă oarecum fără voia lor, şi-au 
luat de seamă că sînt în opoziţie şi că acest element cult 
are acum o putere colosală şi dacă va vedea şi-şi va da 
seamă de tendințele liberale nu se mai întîlnesc cu pu- 
terea. Atunci au găsit de cuviinţă să șteargă tot ce pri- 
veşte chestiunile politice și să ne pună acele fraze vagi 
și caraghioase în acelaşi timp pentru a ne „înşela“ că 
idealul partidului e votul universal şi îl vom căpăta atunci 
cînd ne vom lumina. 

Faţă cu aceste tendinţe, față cu dovezile ce avem că 
toate laudele lor atît despre trecut cît şi despre cele 
ce au să facă în viitor sînt numai vorbe goale şi viclene, 
față cu acestea, zic, atît muncitorii manuali, cît și cei 
intelectuali trebuie să-i privească cu neîncredere și să 
răspundă la toate ademenirile partidei liberale : 


Frumoase-ţi sînt vorbele, frumoase făgăduielile : 
„Dar pe calea ce-ai deschis 

N-oi merge niciodată ! 

Nu caut vorbe pe ales, 

Nici știu cum aș începe, 

Deşi vorbeşti pe înţeles, 

Eu nu te pot pricepe“. 


I. Vasiliu 


1892 noiembrie 22 


CRITICA SOCIALĂ (UAȘI, ANUL I, NR, 9, SEPTEMBRIE-OCTOMBRIE 
1892, P. 340—366 


PROGRAMUL PRACTIC” 


Sîmbătă seara prietenul Gherea a vorbit din nou, despre 
programul partidului nostru? lată în rezumat cele spuse 
de d-sa: 


După cum ar fi greşit de a nu se da nici o importanță 
programului sau prea puţină, tot așa nu trebuie să se 
dea nici prea mare importanţă programului. Lassalle 
spune în Despre Constituţie că nu Constituţia scrisă are 
cea mai mare importanţă, ci relaţiile de fapt între clase, 
care se oglindesc în această Constituţie scrisă. Și dacă 
am presupune, de pildă, că într-o zi ar arde toate Consti- 
tuţiile scrise, desigur că s-ar scrie îndată o altă Consti- 
tuţie perfect identică cu cea trecută, avînd în vedere că 
"raporturile între clase au rămas aceleaşi. Același lucru 
trebuie să spunem și despre programul nostru. Nu hirtia 
scrisă are importanţa cea mai mare, ci partidul organizat 
ale cărui cerinţe le formulează. Un program fără partid 
organizat n-are nici cea mai mică însemnătate. Românul 
face tocmai greşeala de a da o excesivă importanţă pro- 
gramului. El spune că-i pare bine că socialiștii și-au 
alcătuit un program, căci în acesta se vede că cererile 
acestora sînt identice cu ale democraţilor de la Romă- 
nul ; că nu există deci mai nici o deosebire între so- 
cialiști şi aceştia din urmă, şi prin urmare ar trebui să 
se contopească într-un singur partid. Aceasta însă e im- 
posibil, căci, deşi cererile noastre practice sînt aproape 
identice cu ale lor, cu toate acestea există între noi şi 

aceia deosebiri fundamentale. Noi organizăm pe mun- 
citori ca clasă şi ei nu fac deloc aceasta. Programul nostru 
nu reprezintă decit cererile imediate care vor servi ca 
punct de trecere către o societate cu totul altfel orga- 
nizată ca cea de azi, pe cind programul democraţilor re- 
prezintă cererile lor finale. Şi apoi, dacă cred că nu 
există nici o deosebire între noi și ei, de ce nu vin între 
socialişti să organizeze pe muncitori şi să ne ajute în- 
propaganda noastră ? Aceasta însă ei nu o fac, căci, pe 
cînd ei reprezintă numai partea mai inteligentă și mai 
înaintată a burgheziei, noi reprezentăm clasa muncitoare. 
Unii au spus că programul nostru nu e destul de înain- 
tat; că s-ar putea mult mai mult decit cerem noi. Dar 
ce nu s-ar putea cere ? În privința asta, cel mai înaintat 
e conu Leonida din Caragiale, al cărui program repu- 
blican e ca nimeni să nu plătească bir şi ca toată lumea 
să aibă o pensie. Se naşte deci întrebarea care e cri- 
teriul de la care trebuie să pornim în alcătuirea pro- 
ramului nostru. Să fie oare acela că noi nu trebuie să 
cerem decît ceea ce sperăm să obţinem de la guvern ? 
Desigur că nu. Căci ei nu ar voi să ne dea nimic. Care 
să fie deci? Acela că programul nostru trebuie să cu- 
prindă numai cererile care se pot realiza chiar în socie- 
tatea asta, așa cum este organizată. Un exemplu. Noi 
cerem un impozit asupra moştenirilor. Ei bine, s-ar putea 
cere confiscarea moştenirilor care trec peste o sumă oa- 
recare. Dar oare în societatea noastră, așa cum este or- 
ganizată, e posibil aceasta ? Să presupunem — imposi- 
bilul — că s-ar vota o astfel de lege. Atunci un părinte 
înainte de moarte ar putea să dea averea fiilor lui. Deci 
ar trebui o altă lege că un părinte n-are voie să dea 
averea fiului lui. Dar atunci părintele ar putea să dea 
averea unui străin cu învoiala secretă ca acesta să dea 
o parte din ea fiilor lui și așa în colo. Se vede deci că 
cererea de mai sus e absurdă și cînd ai voi s-o pui în 
aplicare ai merge din absurditate în absurditate. Deci, încă 
o dată, noi nu putem și nu trebuie să cerem decit ceea 
ce în societatea de azi, așa cum este, se poate realiza 


MUNCA (BUCUREȘTI), ANUL III, NR. 45 DIN 27 DECEMBRIE 1892 


BANCHETUL COMUNEI 


La sfîrşitul banchetului, prietenul C. Dobrogeanu-Gherea ia 
cuvîntul : 


Ne-am adunat aici să sărbătorim frățeşte trei mari 
date, spune d-sa. Prima dată este revoluţia de la 1848. 


Trecînd în cîteva cuvinte asupra acelei mişcări, prietenul 
nostru arată ce curente domneau în acea mişcare şi ce au cîş- 
tigat dintr-însa muncitorii. 


O altă dată pe care o sărbătorim astăzi este aniver- 
sarea Comunei din Paris32. Era în timpul războiului 
îranco-german. Armatele germane erau pe teritoriul 
Franței. Burghezia a înţeles că numai poporul ar putea 
scăpa Franţa, dar în cazul acesta ar fi însemnat întă- 
rirea mişcării proletare. A căutat să dezarmeze garda na- 
țională. Parisul, în schimb, a declarat autonomia comu- 
nală. Guvernul lui Thiers s-a retras la Versailles și a 
pornit război contra Parisului. Comuna din Paris a fost 
prima bătălie între burghezie și proletariat. 

Comuna era un guvern legal, un guvern al munci- 
torimii. Războiul contra Comunei şi toate actele lui Thiers 
şi compania au fost ilegale. Ei au luat armele să dărîme 
ordinea stabilită — Comuna. 

Consiliul Comunal a afişat să nu se atingă averea şi 
viața nimănui, şi nimeni nu s-a atins. Ordinea cea mai 
perfectă a domnit în timpul Comunei în tot Parisul. Cru- 

zimile. ce în zadar caută să le arunce în socoteala Co- 
munei au fost făcute de versaillezi. Valuri de sînge au 
inundat străzile Parisului. 40 000 de oameni măcelăriți, 
şi cu toate aceste crime comise de burghezie pentru a 
răsturna un guvern absolut legal, cu toate aceste cru- 
zimi tot Comuna este acuzată! Ministrul Fabre şi toată 
burghezia au făcut tot posibilul să calomnieze, să dis- 
crediteze Comuna, însă lumină tot s-a făcut şi neştearsă 
va rămîne amintirea celor 40 000 de nevinovaţi morţi 
pentru dreptate. i , _ 

Muncitorimea din toate ţările a înţeles că proletarii 
de la '71 s-au luptat pentru o cauză sfîntă. Burghezia a 
căutat să ucidă Internaționala, şi nu după mult timp 
muncitorii din toată lumea au început să serbeze Co- 
muna din Paris. În aceeaşi zi, muncitorii din toate ţă- 
rile serbează amintirea celor 40 000 de morţi. Interna- 
ționala care părea moartă trăieşte. PRE 
"A treia dată ce serbăm este aniversarea Muncii *, 
care, deși n-are însemnătatea celor două dintîi, dar, mai 
ales pentru noi, a însemnat faptul că muncitorii organi- 
zaţi pentru prima oară sprijină o gazetă a lor. 


Arată activitatea şi însemnătatea Muncii. Bea pentru iz- 
bînda cauzei sfinte a muncitorimii. 


MUNCA (BUCUREŞTI), ANUL IV, NR. 4, 14 MARTIE 1893 


I-IU MAI 


g 


Sărbătoarea de 1 Mai e un fapt social de cea mai mare 
importanță. Aceasta ne dovedesc deopotrivă şi entuzias- 
mul celor care o aclamă şi frica celor care i se împo- 
trivesc. Ca orice mare eveniment social, această serbare 
are și caractere trecătoare, şi un caracter constant. Pen- 
tru priceperea însemnătăţii acestei zile solemne, trebuie 
să ne dăm bine seama de toate aceste caractere. La 1 Mai 
se face o manifestare pentru reducerea zilei de muncă 
la 8 ore, pentru votul universal acolo unde nu e încă 
dobîndit, şi pentru alte îmbunătățiri politico-sociale în 
starea muncitorilor. 

Nu mai încape îndoială că aceste cereri și realizarea 
lor sînt de o colosală însemnătate pentru poporul mun- 
citor ; dar nu e mai puţin adevărat că ele au numai o 
însemnătate trecătoare pentru serbare. Miine-poimiine 
aceste cereri vor fi realizate, iar sărbătoarea de 1 Mai 
nu-și va pierde din însemnătate, din entuziasm. Cauza 
e că ea are un element comun cu marile sărbători reli- 
gioase, care durează de veacuri întregi. 

Ceea ce face trăinicia marilor sărbători religioase, în 
afară de dogme și simboluri, e caracterul lor economic 
şi social-moral. Caracterul economic se manifestează prin 
odihnă, prin nemuncă, caracterul social-moral prin spi- 
ritul de solidaritate, de înfrățire între oamenii aceleiași 
religiuni. Cu cît dogmele şi simbolurile cad şi se prefac 
în formule goale şi seci, cu atît mai mare însemnătate 
capătă acest element social-moral. 

Simţămintul social ce mai cu seamă însuflețeşte pe 
un om care serbează o mare dată religioasă e simțămîn- 
tul conștient și inconștient că şi vecinul și toți concetă- 
tenii lui şi chiar cetățenii altor naţii, dar de aceeași re- 
ligiune serbează aceeași zi. Sentimentul acesta social de 
înfrățire și de simpatie omenească se degajă din marile 
sărbători religioase. Dar pe cîtă vreme există între oa- 
meni lupta economică, lupta de clasă acest simțămînt şi 
aceste tendințe sociale sînt întunecate, înăbușite. Cla- 
selor dominante, între care e şi clerul, se înțelege, nu 
le venea deloc la socoteală acest spirit social de înfră- 
tire si de aceea ele, care în parte chiar hotărau serbă- 
rile. au stăruit să-l înăbușească sub un morman de 
dogme seci, de simboluri absurde şi de tradiții moarte. 

Si de aceea cînd un popor, lepădînd hainele de sărbă- 
toare, se pornea cu război împotriva altui popor de ace- 
eaşi religie enorma majoritate a celor ce se măcelăreau 
nici nu-și dădeau seama de colosala contrazicere dintre 
sărbătoarea şi războiul lor. Nu mai vorbim de faptul că 
o sărbătoare religioasă, tinzînd întrucîtva spre înfrățirea 
oamenilor de aceeași religie, tinde de multe ori spre 
vrăjmăşiile între oamenii feluritelor religii. 

Sărbătoarea de 1 Mai are şi ea acest element social 
de înfrățire între oameni ; dar, hotărîtă de socialiști, de 
muncitori care vor să distrugă lupta de clasă și lupta eco- 
nomică dintre oameni, în sărbătoarea lor acest element 
de înfrățire apare limpede, curat, conștient, neîntunecat 
de nici o dogmă, de nici un simbol, de nici o tradiţie. 

În sărbătoarea de 1 Mai apare limpede și conştient 
elementul social de înfrățire între popoarele muncitoare 
ale tuturor naţiunilor, tuturor religiunilor. La 1 Mai, 
popoarele muncitoare își întind mîna îrățeşte peste gra- 
nițe și peste religii. Acest caracter limpede şi conștient 
de înfrățire, acest caracter de universalitate nu l-a avut 
pînă acuma nici o serbare în lume. lată elementul cons- 
tant care dă în primul rînd însemnătatea serbării de la 
1 Mai și care constituie trăinicia ei. 

Și de aceea această zi va fi serbată acum ca zi de 
manifestare şi de luptă pentru triumful înfrățirii; iar 
după izbînda muncitorimii socialiste ea va fi serbată ca 
o zi educatoare pentru infiltrarea mai adînc a simță- 
mintelor de frăţie în sufletul oamenilor. Şi în acel timp 

fericit cînd toţi oamenii vor fi cu adevărat fraţi această 
zi va fi sărbătorită, ca o zi de aducere aminte pentru 
aceia care au luptat şi au pierit pentru înfrăţirea oa- 
mienilor. 


C.DG. | 


MUNCA, (BUCUREŞTI), ANUL IV, NR. 8 DIN 18 APRILIE 1893 


REFORME AGRARE 


Lupta de clasă, antagonismul intereselor economice şi, 
pasiunile rele dezvoltate de această luptă și de acest 
antagonism au dat totdeauna loc la nişte afirmaţiuni ori 
la nişte negaţiuni de cea mai evidentă absurditate. Aşa, 
spre pildă, oricât ar munci poporul muncitor, chiar dacă 
munca lui ar ajunge la 24 de ore pe zi, pentru clasele 
stăpînitoare poporul muncitor tot e leneş şi stricat. Oricât 
de sărac ar fi poporul muncitor, dacă ar ajunge la ultimul 
grad al sărăciei, pentru marea parte a claselor dominante 
„poporul muncitor al nostru trăieşte mai bine decât alte 
popoare, nu e proletar etc...“, şi chiar cînd sînt nevoiți 
să admită excesiva sărăcie a muncitorimii și atunci cla- 
sele dominante vor da vina tot pe poporul muncitor, care, 
după ele, e leneş, bețiv. 

Aceste afirmaţiuni absurde, criminale nu sînt speciale 
țării noastre şi claselor noastre dominante, ci sînt co- 
mune tuturor claselor dominante, din toate ţările civili- 
zate. Și dacă e ceva special nouă, dacă şi aici se poate 
zice ca la noi la nimenea, apoi dnar în privinţa exagerării 
acestor afirmaţiuni absurde. 


I 
Cîteodată munca exagerată și exploatarea neomenoasă, 
sărăcia şi degenerarea poporului muncitor ajung la un 


grad așa de mare încât ameninţă însăşi existenţa întregu- 
lui edificiu social. | 

Atunci chiar din clasele dominante apar oameni mai 
prevăzători ori mai generoși — mai des prevăzători decît 
generoșşi, foarte rar şi una şi alta — care nu mai neagă 
evidența, ci dau alarma, cer reforme economice sociale. În 
general, aceste reforme sînt niște paliative menite nu să 
stîrpească răul, ci să îmbunătăţească întru atita starea 
muncitorimii întru cât e necesar pentru interesele, bine- 
înţeles, ale claselor dominante. 

Aceasta iarăși nu e ceva special nouă. Aşa a fost la 
alţii, așa e și la noi. Şi dacă e ceva special nouă, apoi doar 
faptul că reformele noastre faţă cu imensitatea răului sînt 
în general mai meschine, mai ridicole decît oriunde. 


* 


În momentele de luptă cu elementele mai înapoiate 
şi mai puțin prevăzătoare, reformatorii din clasele do- 
minante sînt nevoiți să arate mizeria claselor apăsate, sînt 
nevoiți s-o arate pentru că acesta e doar principalul lor 
argument, însăşi rațiunea de a fi a propunerilor lor de 
reforme. 

E evident că dacă clasele muncitoare nu sînt într-o 
stare mizerabilă, atunci n-au ce căuta reforme și refor- 
matori. Iată pentru ce, în aceste momente de agitare, iese 
Ja iveală adevărul chiar din gura oamenilor ce aparţin cla- 
selor dominante. 

Așa a fost la alţii, așa e și la noi, cu această deosebire 
însă, de astă dată favorabilă nouă, că adevărurile se spun 
la noi cu mai multă franchețe chiar decit în altă parte. 
Și aceasta e foarte explicabil. În ţările mai înaintate în 
cultură, clasele muncitoare sînt mai culte, au mai multă 
putere politică, se interesează de afacerile politico-sociale 
ale ţării, deci reformatorul care iese din clasele domi- 
nante și care, în definitiv, lucrează în interesul lor nu 
poate spune chiar tot adevărul „pentru a nu da nas mun- 
citorimii“, pentru a nu-i da argumente justificative de 
revoltă. La noi însă, pînă acum, poporul muncitor, mai 
ales țărănimea, e o masă inertă — politiceşte vorbind —, 
de aceea boierii pot să discute chestiile sociale între ei 
ca în familie, fără cea mai mică jenă. Și de aceea 
în anchetele, în discursurile lor ei spun de multe ori 
mari adevăruri. N-avem decît să ne amintim anchetele 

agrare ale marelui democrat burghez C. A. Rosetti 77, an- 
chete care au dezvăluit fapte îngrozitoare, o exploatare 
nemaipomenită, munca ţărănimii redusă în unele locuri 
la o răsplătire de 5 parale pe zi şi altele. Ori citiţi ra- 
poartele ofiţerilor din timpurile răsooalelor țărănești şi 
veţi întilni fapte şi mai îngrozitoare decit în anchetele 
lui Rosetti. Ori, în sfîrşit, citiți acum discursurile con- 
servatorilor Carp şi Păuocescu, articolele din ziarele gu- 
vernamentale şi atunci aveţi să vă faceţi o idee aproxima- 
tivă despre starea îngrozitoare a țărănimii după o ju- 
mătate de secol de domnie burghezo-capitalistă. Ascultaţi 
numai : 

„Tocmelile agricole sînt într-o mare parte a ţării o 
odioasă exploatare a ţăranului. Răposatul Rosetti vă- 
zuse niște contracte spăimîntătoare ale unor liberali de 
frunte. Noi am văzut mai multe, unde pentru un napo- 
leon se stipula munca de 100 de lei, plus căratul la arie, 
transporturi la schelă, pui de găină, muşchi de porc, unt, 
ouă etc... O grămadă de speculanţi cârciumari, samsuri. 
arendași şi uneori chiar proprietari îl store în mod barbar“. 

Cine credeţi că vorbește așa? Vreun revoluționar 
aprins? Nu, e gazeta guvernului conservator, Consti- 
tuționalul, de la 5 mai anul curent. 

Ori citiţi discursurile d-lor Carp, Păucescu şi alţii, 
uitaţi-vă, în sfîrşit, singuri la ceea ce se petrece la țară 
şi veţi vedea în ce stare îngrozitoare a ajuns țărănimea, 
cum pămîntul se stoarce, cum se despădurează ţara, veţi 
înţelege în ce prăpastie o duce pe ţară capitalismul nostru 
naţional. 

În alergarea nebună după cîştig, toţi acești „samsari, 
negustori, arendaşi și proprietari“, şi mai ales proprie- 
tari, au distrus o mare parte din pădurile ţării. 


„Îşi dezbracă ţara sînul, 
Codrul — frate cu românul — 
De secure se tot pleacă 

Şi izvoarele ei seacă, 

Sărac în ţară săracă !“ 


„Codrul — frate cu românul — de secure se tot 
pleacă“, lăsînd pe frate-său sărăcit şi pe muma lui 
— ţara — văduvă de podoaba ei cea mai mîndră şi ex- 


pusă la secete și inundaţii. Pentru că e de netăgăduit 

că seceta din anii din urmă şi inundaţiile din anul acesta 
în mare parte se datoresc distrugerii pădurilor. Aceste 
păduri prefăcute în bancnote au dispărut în buzunarele 
tuturor acestor „samsari, arendași, proprietari“. 

Și, după cum se distrug pădurile, tot așa se distruge 
rodnicia pământului. 

Se înţelege, şi mai înainte de 1848 și în vremea io- 
băgiei, cultura pămîntului a fost și extensivă şi absolut 
antiștiinţifică ; dar atunci numai o mică parte din pă- 
mîntul arabil al ţării era cultivat, astfel că dintr-o parte 
rămiînea o mare întindere de pămînt virgin și cel arabil 
putea să se odihnească. 

De cînd însă s-a înlesnit exportul prin construcţia dru- 
mului de fier, prin curățirea gurii Sulina ete... aproape 
tot pămîntul arabil al ţării e pus sub cultură. Împreună 
însă cu această mare întindere a culturii, lacomii noștri 
arendaşi şi proprietari n-au introdus o cultură mai sis- 
tematică, mai științifică, n-au introdus-o pentru că 
aceasta cere oarecare sacrificii. 

Ei store din pămînt tot ce pot şi nu-i dau nimic înapoi 
în formă de îmbunătăţiri, îngrăşăminte. Astfel, însăşi rod- 
nicia pămîntului e cu desăvîrşire compromisă. Produotele 
astfel stoarse nu se consumă de muncitorii ţării, ci în 
mare parte sînt exportate în străinătate. Am putea zice 
că rodnicia pămîntului nostru e exportată an cu an în 
străinătate, iar prețul acestei rodnicii în formă de banc- 
note dispare iarăși în buzunarele profunde ale arendași- 
lor, proprietarilor, samsarilor. Aşa e cu pădurile, cu pă- 
miîntul, iar cu muncitorul, cu ţăranul stăm, dacă se poate 
[spune], și mai prost. 

Țăranul român, ajuns în sapă de lemn — ne spune 
d-l Păucescu —, țăranul român naște într-o colibă în 
care un ţăran din Franţa ori din Germania n-ar ţine 
vita lui, țăranul român degenerează, moare de sifilis, de 
pelagră, țăranul român nu mai e bun de armată, nu se 
mai găsesc flăcăi voinici prin sate, ne spun recrutorii. 

Iată unde a ajuns românul verde, frate cu codrul. 
Codrul de secure se pleacă, iar românul de foame, de 
boli, de groaznică, barbară, neomenoasă exploatare. Și 
Sănătatea, voinicia ţăranului, prefăcute în bancnote, au 
intrat iarăși în punga fără fund a acestor samsari, ne- 
gustori, arendași şi proprietari — mai ales arendași și 

proprietari! Ah! Ce pungi fără fund şi ce fatale sint 
țărănimii române. ž 

Iată dar unde am ajuns după o jumătate de secol 
de gospodărire a burgheziei noastre capitaliste naționale : 
pădurile distruse, rodnicia pămîntului compromisă, mun- 
citorii țărani aduşi în sapă de lemn, degeneraţi. Ce si- 
nistră gospodărire ! 

E deci natural ca față cu această stare de lucruri cei 
mai inteligenți şi prevăzători din clasele dominante să 
fie îngrijaţi, să dea chiar ei singuri semnalul de alarmă. 
Dar ce vor să facă clasele dominante, partidele politice 
care reprezintă aceste clase ? Care sînt reformele ce pro- 
pun, care sînt măsurile ce vor să ia pentru a opri acest 
mers al ţării spre ruină ? 

Acestea s-au văzut acum, cu ocazia discuţiei legii 
toamelilor agricole. Conservatorii, împărţiţi în două ta- 
bere, au prezentat două proiecte de lege pentru tocme- 
lile agricole, liberalii şi-au spus şi ei cuvîntul, astfel că 
în privința aceasta avem vederile partidelor istorice. Le 
vom examina pe rînd în articolele viitoare. 


II 


Am văzut în articolul trecut cum înşişi reprezen- 
tanţii mai inteligenţi ai claselor dominante recunosc că 
țărănimea a ajuns la sapă de lemn, că e exploatată în- 
tr-un mod crud și barbar. Să vedem acuma care sînt 
reformele propuse pentru a veni în ajutorul țărănimii 
ruinate. 

Începem cu marea reformă a marelui reformator 
P. P. Carp. Se ştie prin ce peripeții a trecut această lege. 
În forma ei primitivă, ea în adevăr conţinea oarecare 
îmbunătăţiri pentru țărănime. Acest proiect de reformă 
al d-lui Carp a provocat o furtună din partea proprie- 
tarilor şi arendașşilor ca şi cum ar fi venit ziua jude- 
căţii de pe urmă pentru marea proprietate şi, mai ales, 
-pentru nemărginita exploatare a țărănimii. 

Proiectul a fost modificat, ştirbit, refăcut. Fiecare 
membru al guvernului, fiecare membru mai influent al 
partidului conservator tăia din acest proiect ca dintr-al 
lui. Astfel modificat, acest proiect, acuma devenit legea 
tocmelilor agricole 25, reprezintă nu o lucrare a unui om, 
ci a unui partid, a unei clase întregi. 

În Cameră şi Senat, acest proiect a fost apărat de 
însuși proprietarul lui, P. P. Carp. Răspunzind la nimi- 
citoarele critici aduse de adversarii legii, d-l Carp a 
explicat economia, esenţa legii, a explicat în ce şi unde 
anume această lege îmbunătăţeşte starea ţărănimii, în ce 
ea constituie un pas înainte în protejarea claselor mun- 
citoare. Astfel, sarcina noastră devine mult mai uşoară 
— în loc de a examina întreaga lege n-avem decit să 
cercetăm partea ei esenţială, recunoscută ca atare de 
însuși reformatorul. Și nu era doar dumnealui însuși să 
reducă, să micşoreze importanța ei. Dacă se va arăta că 
reforma propusă şi votată e un paliativ ridicol, chiar în 
modul în care o prezenta și o apăra d-l Carp, apoi pu- 
tem să ne închipuim ce va fi în realitate, în rezultatele ei. 


+ 


D-l Carp pretinde că legea d-sale intervine pentru pro- 
teguirea țărănimii în trei momente importante ale gospo- 
dăriei țărănești, ale relaţiilor ţărănimii cu proprietarii și 
arendașii. Aceste trei momente sînt: 1) momentul sta- 
bilirii prețului între ţărani și proprietari ori arendași, 
2) momentul dijmuirii ori împărţirii productelor între tă- 
rani şi proprietari și, în sfîrșit, 3) momentul stabilirii con- 
diționale pentru imaș, păscutul vitelor. Aceste momente 
ale gospodăriei ţărăneşti sînt în adevăr foarte impor- 
tante ; să vedem deci în ce consistă îmbunătăţirea adusă 
de lege. Pînă acum, după d-l Carp, contractele au fost 
foarte nelămurite, fiindcă prețul pămîntului închiriat de 
țărani a fost stabilit și în bani, și în producte (dijmă), şi 
în muncă. 

Acesta e în adevăr un neajuns mare. Mai întîi, prin 
acest amestec de obligaţiuni se întunecă în cât-va pentru 
ţăran sensul și valoarea adevărată a contractului ; dar ce 
e mai important e faptul că toate aceste plăţi în natură 
— muncă, rușşfeturi, dijmă — sînt rămăşiţe ale relaţiilor 
feudale, relaţiilor de clacă. 

Stabilind toate tocmelile în bani, d-l Carp ar fi mo- 
dernizat relaţiile între proprietari și ţărani. Aceasta încă 
ar fi ceva fără a fi mult. Dar face oare aceasta legea d-lui 
Carp ? Nu. 

D-l Carp permite tot felul de tocmeli numai nu o dată 
pentru aceeași bucată de pămînt, ci ori tocmeli în bani, 


139 


ori în muncă, ori în dijmă, nu toate deodată. Astfel dar, 
rămăşiţele de relaţiuni feudale rămîn neatinse, fără să 
dispară nici îndatoririle mixte. Pentru că e invederat că, 
dacă mai înainte un arendaș ori proprietar închiria o 
bucată de pămînt cu plata în bani, în producte (dijme) 
și în muncă, azi, legea d-lui Carp oprindu-l de a face 
acest contract mixt, arendaşul va despărţi bucata de pă- 
mânt în trei părţi şi pentru o parte va contracta în bani, 
pentru o alta în producte, pentru alta în muncă şi astfel 
pe o altă cale ajunge absolut la același rezultat. 

Pe cît e vorba de stabilirea prețului contractului, aici 
se opreşte pretinsa îmbunătățire cu care se făleşte d-l 
Carp. 

Să vedem acuma care e îmbunătăţirea adusă ţărănimii 
în cît priveşte imaşul, pășunatul vitelor. Pînă acuma, zice 
d-l Carp, nu se închiria imașul, ci dreptul la imaş. De 
aceea, ţăranul care a plătit, spre pildă, 20 de franci pentru 
păscutul unei vite nu ştie dacă pe acelaşi hectar de imaş 
unde va paşte vita lui proprietarul nu va învoi încă 10 vite 
și astfel scoate 200 de franci pentru hectar, iar vitele nu 
vor avea destulă hrană. 

Pentru a stîrpi aceste abuzuri revoltătoare, legea nu 
permite închirierea la imaș, ci chiar imașul, astfel că pro- 
prietarul va fi de acuma înainte obligat să declare cît 
anume pămînt dă cu chirie pentru imaş. 

Dar legea nu fixează nici cît pămînt e obligat pro- 
prietarul să dea pentru fiecare cap de vită, nici preţul 
pămîntului, ci legea îl obligă numai pe proprietar să de- 
clare cantitatea pămîntului dat oricât de mică ar fi această 
cantitate și oricît de scumpă ar fi ea. Astfel dar, pro- 
prietarul, care sub legea veche închiria dreptul la imaș, 
putea să introducă pe un hectar 10 vite şi să scoată 200 
de franci pentru un hectar ; cu legea reformată va închi- 
ria hectarul tot pentru 10 vite, tot cu 20 de franci un cap 
de vită, va scoate tot 200 de franci, iar tot progresul constă 
numai în faptul că acuma această spoliațiune va fi con- 
semnată cu tot dinadinsul în contract. 

Așadar, legea d-lui Carp admite perfect „trădarea“, 
dar vrea ca s-0 ştim şi noi. Cam puţină mîngiiere pentru 
ţărani, care ştiu că şi așa sînt jefuiţi — e grabnica şi 
marea nevoie care îi împinge la aceste învoieli barbare, 
nu nepriceperea. 

Acuma am sfîrşit şi cu chestia imașului, pentru că la 
aceasta se reduce toată îmbunătăţirea adusă prin legea 
d-lui Carp. 

Rămîne acuma încă de văzut ce îmbunătăţire aduce le- 
gea în privința dijmuirii. O ! aici legea d-lui Carp e foarte 
radicală. Să vedeți : Pînă acum primarul era obligat să 
dijmuiască îndată după strîngerea recoltei, dar nu împli- 
nea bine această îndatorire. Legea d-lui Carp dă o sanc- 
țiune acestei îndatoriri prevăzînd oarecare pedepse pentru 
un primar neglijent ori de rea-credinţă. 

Pentru toţi aceia care știu cît de puţin însemnează o 
lege pentru primarii noştri şi cât de mult însemnează 
pentru ei un ordin administrativ, e evident că un ordin 
sever dat subprefecților şi primarilor ar fi o sancţiune 
mai sigură decât o mie de legi. A socoti ca o reformă im- 
portantă ceea ce poţi să faci printr-un ordin administrativ 
e cam straniu. 

Și acum avem înaintea noastră întreagă reforma, iar 
cititorul căâre ar crede că glumim ori calomniem n-are 
decît să citească legea și discursul d-lui Carp de la 8 mai. 
Constatînd singur că ţăranii sînt jefuiţi de proprietari și 
arendaşi, d-l Carp nu opune nici o piedică, absolut nici 
una, acestei jefuiri, ci legiferează ca ea să fie înscrisă cu 
tot dinadinsul în contractele agricole pentru a fi mai vă- 
dită. Aceasta şi încă pedepsirea primarilor pentru nedij- 
muirea la timp constituie întreaga lege reformatoare a 
d-lui Carp, o lege care a făcut atita zgomot. 

lată dar că avem tot dreptul să zicem că un munte a 
născut un ridicol şoarece. Da, ar fi ridicol dacă n-ar îi așa 
trist. De altmintrelea mai e în lege o dispoziţiune care o 
face şi mai ridicolă. Dar despre aceasta în articolul viitor. 


III 


Am arătat în articolul trecut la ce proporţii infime se 
reduce legea întreagă a d-lui Carp şi cum chiar în margi- 
nile infimei protecțiuni ce acordă ţăranilor ea lasă posibi- 
litatea de a o ocoli în mod legal. 

__În ţara noastră, unde o lege realmente folositoare tă- 
rânimii poate rămîne o literă moartă din cauza proprieta- 
rilor şi arendaşilor care au puterea în mină, ce să mai 
spunem de o lege care lasă posibilitatea de a fi ocolită 
într-un mod legal ? 

Dar se vede că chiar acest minim şi infim folos ce 
ar putea să tragă țărănimea din lege a speriat pe clasele 
noastre conservatoare dominante şi de aceea ele au stă- 
ruit de au introdus în lege un articol final care distruge 
cu desăvîrşire orice efect posibil bun şi care o preface 
într-o lege ridicolă, arhiridicolă. În adevăr, în articolul 
final glăsuieşte că părțile contractante care n-ar dori să 
contracteze sub legea protectoare a d-lui Carp pot să 
contracteze după dreptul comun. 

Închipuiţi-vă numai ce absurditate. Mai întîi d-l Carp 
recunoaște singur că o mare parte a ţărănimii e redusă 
la sapă de lemn, e ruinată de rapacitatea proprietarilor 
și arendașilor, propune o lege proteguitoare pentru ţără- 
nime contra rapacităţii arendaşilor şi boierilor, sfirşește 
prin a lăsa această lege la aprecierea acelorași arendași 
şi boieri — dacă vor să i se supună bine, dacă nu, n-au 
decit să contracteze sub legile de drept comun ! 

Pentru că, să fim serioşi, așa-numitele „părţi contrac- 
tante“ sînt o ficţie curată, aceasta o știe d-l Carp tot aşa 
de bine ca şi noi, aceasta chiar a susținut-o în atitea rîn- 
duri. În realitate nu există decît o parte contractantă — 
proprietarul și arendașul. Țăranul e aşa de sărac, are o 
așa imperioasă nevoie de pămînt încât primeşte orice con- 
diţiuni i se impun. Afară de aceasta, țăranul habar n-are 
de legea protectoare, de legea comună : pentru el acestea 
sînt cuvinte lipsite de înţeles. În realitate deci, se lasă la 
discreția numai a proprietarilor sau arendaşilor de a con- 
tracta într-un fel sau într-un altul. Iată deci o lege pro- 
tectoare contra arendașilor şi proprietarilor şi în care e 
specificat cu tot dinadinsul că această lege e lăsată la 
discreţia lor : s-o primească sau nu. Închipuiţi-vă numai 
că în străinătate s-ar prezenta o lege care ar opri pe fa- 
bricanţi să întrebuinţeze la lucru pe copiii mai mici de 
12 ani şi s-ar specifica, totodată, că legea se va aplica 
numai la fabricanţii care vor voi a se supune ei. Se înţe- 
lege că un rîs homeric ar întîmpina o așa lege și legiui- 
torul nostru prea original s-ar compromite pe toată viaţa. 
La noi însă, toate se pot. 

De altmintrelea, dacă acest articol din lege distruge 
toată economia ei şi o preface într-o creaţiune ridiculă, 
apărarea acestui articol făcută de d-l Carp e de cea mai 
mare importanţă. 

D-l Carp a zis că acest articol a fost introdus după 


+ cererea altora, dar că d-sa nu s-a opus fiindcă e convins 


că nici un proprietar sau arendaș nu va contracta după 
dreptul comun pentru că în acest caz n-ar mai putea 
beneficia de toate avantajele ce-i dă această lege. 

Aceste cuvinte sînt zise de însuși d-l Carp și ele con- 
stituie o condamnare solemnă nu numai a legii prezentate 
de d-l Carp, dar a tuturor legilor trecute de la 1864 pînă 
azi şi a tuturor legilor viitoare ce vor fi ticluite de cla- 
sele dominante în cvasi folosul claselor muncitoare. 

Închipuiţi-vă numai ! Dreptul comun e apăsător pentru 
țărănime, care e exploatată neomenește de proprietari și 
arendaşi — de aceea miloşii boieri fac legi protectoare 
pentru ţărani, dar, vedeți minune, aceste legi făcute contra 
rapacităţii boierilor şi arendașilor le sînt așa de avanta- 
joase încît după d-l Carp nu se va găsi un singur pro- 
prietar și arendaș care s-ar lipsi de avantajele acestei legi. 

Da, aici e adevărul, aici e tot adevărul. 

Legile tocmelilor agricole care s-au fabricat de la 1864 
încoace n-au fost făcute pentru a remedia răul ce a rezul- 
tat pentru ţărani din aplicarea legii comune, ci au fost 
votate pentru a remedia inconvenientele ce ar rezulta 
pentru proprietari și arendași din aplicarea legii comune. 
Micile avantaje care ar putea rezulta pentru ţărani din 
legile speciale pentru tocmelile agricole rămîn o literă 
moartă, dar ceea ce se aplică cu rigoare sînt execuțiile și 
toată acea parte a legii care dă pe ţărani legaţi de miini 
și de picioare în mîinile boierilor şi arendașilor. 

După desființarea clăcii, proprietarii s-au trezit într-o 
stare de lucruri nouă, într-o organizare nouă a relaţiuni- 
lor economice. Această stare de lucruri nouă dădea foarte 
bună posibilitate de exploatare a muncii țărănești, însă 
cerea multă bătaie de cap, cerea o adaptare la noile con- 
diţii ale vieţii economice. În această privinţă, iobăgia a 
fost mult mai preferabilă pentru proprietarii noștri. De 
aici stăruința şi strădania claselor noastre dominante 
agrare de a se întoarce pe cît e posibil la o iobăgie, mas- 
cată bine înţeles. 

Legile tocmelilor agricole care s-au votat de la 1864 
încoace n-au făcut altceva decît au introdus, sub o formă 
mascată, relațiuni obligatorii, feudale, iobăgiste şi, mai 
ales, au introdus acea parte din relațiile iobăgiste care 
au fost cu deosebire folositoare proprietarilor. 

Acesta e adevăratul caracter al tuturor legilor de toct? 
meli agricole ce s-au votat de la 1864 încoace, același 
caracter are şi legea d-lui Carp. Mai pe larg o vom dovedi 
altă dată. 


C.D.G. 


MUNCA (BUCUREȘTI), ANUL IV, NR. 13, 15 ȘI 17 DIN 23 MAI, 6 ȘI 
20 IUNIE 1893 


CHESTIA AGRARĂ 
LA CONGRESUL INTERNAȚIONAL 
DE LA ZÜRICH” 


Sînt numeroase chestiunile de mare importanţă ce au 
fost tratate în Congresul internaţional de la Zürich %. E 
de netăgăduit însă că de o deosebită însemnătate a fost 
chestia agrară. Încă de la Congresul din Bruxelles, delega- 
ţia română a pus-o în dezbatere. Din nefericire, Congresul 
din Bruxelles n-a avut vreme să o ia în cercetare şi pentru 
ăst cuvînt a amînat-o pentru Congresul din Zürich. Co- 
misia însărcinată cu organizarea Congresului din Ziirich 
a găsit de cuviinţă să înlăture chestia agrară de la ordinea 
de discuţie a congresului, astfel că i-a trebuit și de rîndul 
acesta multă trudă delegaţiei române pentru a obţine o 
discuţie imediată. 

Propunerea delegaţiei române, susținută de 8 naţii, a 
fost, în fine, primită ; astfel că de aci înainte chestia 
agrară ori, mai bine zis, chestiuni agrare vor figura nu 
numai la viitorul Congres din Londra, dar, sînt convins, 
şi la toate congresele internaţionale viitoare. Cinstea ini- 
țiativei revine, desigur, partidei social-democratice ro- 
mâne şi delegaților ei. 

După ce a fost înscrisă la ordinea zilei, o comisie spe- 
cială a fost însărcinată să aducă în dezbaterea congresului 
un raport detaliat asupra socialismului agrar. În afară de 
această comisie, delegaţii români au avut grijă de a con- 
voca două întruniri speciale, la care au luat parte delegaţii 
tuturor naționalităților reprezentate în congres. Ar fi de 
un mare folos să pot raporta în întregime dezbaterile ur- 
mate, fie în comisie, fie în întrunirile intime ; mă voi măr- 

gini însă pentru astă dată să rezum foarte pe scurt ve- 
derile generale exprimate. 

Iată chestiunile discutate în primul rînd : 

1) care sînt condiţiile economice-sociale ale clasei mun- 
citorilor agrari ; 

2) care sînt condiţiile economice și politice create di- 
feritelor categorii de lucrători agrari ; 

3) care sînt mijloacele și metoda de întrebuințat pen- 
tru a atrage pe lucrătorii agricoli în marea mișcare socia- 
listă, ce atitudine trebuie să aibă partidele socialiste faţă 
de feluritele categorii de muncitori agricoli, ca: prole- 
tari, mici proprietari sau cei lucrînd cu dijma. Chiar de 
la începutul discuţiei s-au arătat două curente opuse de 
idei, o minoritate susţinînd că această chestie nici nu 
poate fi obiectul unei discuţii în congresele internaţio- 
nale, deoarece condiții agrare în fiecare ţară sînt cu totul 
deosebite.  Condiţiunile economice industriale, zicea 
această minoritate, sînt în mare parte aceleaşi în toate 
țările şi, de aceea, un congres internaţional poate să re- 
comande și să ceară tuturor partidelor socialiste din lu- 
me să aibă o atitudine uniformă ; nu-i tot astfel cu con- 
dițiile agrare, care, fiind cu totul deosebite, trebuie de 
lăsat fiecărei ţări latitudinea să lucreze şi să întrebuin- 
țeze tactica adaptată condiţiilor locale ; congresul inter- 
naţional nu poate hotărî, nici sfătui o tactică comună. În 
această părere, netăgăduit că este o mare, o foarte mare 
parte de dreptate ; dar majoritatea, alături de delegaţia 
română, n-a fost de acord — şi cu drept cuvînt — cu 
deducțiunile pesimiste ale minorităţii. Desigur că condi- 
tiile economice agrare în fiecare țară sînt foarte deose- 
bite, e absolut adevărat că din această cauză și activita- 
tea practică în fiecare ţară va fi mai mult ori mai puţin 
deosebită. Personal, cred că aceeaşi tactică ori, mai bine 
zis, aceleași măsuri şi cereri agrare pot să fie revoluţio- 
nare și. socialiste într-o ţară, iar într-alta reacționare. 
Dar de aci pînă la a susține că congresele internaţionale 
nici nu trebuie să se ocupe cu chestiunea agrară este o 
mare diferenţă. În definitiv, s-ar putea spune că și con- 
diţiile industriale şi, mai cu seamă, starea politică a cla- 
selor industriale sînt diferite, dovadă e că congresele in- 
ternaţionale, recomandind o anumită tactică, au totdea- 
una grija de a adăuga: „Acolo unde condiţiile politice o 
permit“. De altminteri, alături de marea deosebire a con- 

diţiilor economice agrare din fiecare ţară, studiind mai 
de aproape, găsim un alt ordin de asemănări fundamen- 
tale ; aşa, spre pildă, în foarte multe ţări sînt aceleaşi 
categorii de lucrători agricoli ca : proletari, mici proprie- 
tari ce nu pot trăi din proprietatea lor, mici proprietari 
cărora le ajunge bucata lor de pămînt etc. Faţă de aceste 
categorii de lucrători, tactica de urmat poate să fie mai 
mult sau mai puţin asemănătoare, afară de aceasta însă, 
congresul internaţional punînd în legătură toate parti- 
dele socialiste din lume, interesul cel mare al dezbaterilor 
stă tocmai în faptul că din schimbul de vederi tacticile di- 
feritelor partide se pot pune de acord. Un argument şi mai 
decisiv e acela pomenit în raportul prezentat de către de- 
legaţii români, şi anume că partidele socialiste şi congre- 
sele lor internaţionale s-au ocupat pînă aci de clasa 
muncitorilor industriali, care e cea mai importantă, e 
avangarda socialismului, dar că de aci înainte, cînd ma- 
rea parte a proletariatului industrial e atrasă spre socia- 
lism, se impune tuturor partidelor socialiste, şi deci con- 
greselor lor, datoria de a se ocupa în mod special şi de 
ariergarda socialismului, de muncitorii agricoli. Toate 
aceste argumente au convins și pe minoritate, și astfel 
comisia agrară a votat în unanimitate următoarea im- 
portantă rezoluţie : 

„Congresul afirmă dreptul comunităţii asupra solului 
şi a subsolului ; 

congresul declară că una din datoriile cele mai de 
căpetenie pentru democraţia-socialistă din toate ţările este 
de a organiza pe muncitorii agricoli, ca şi pe muncitorii 
industriali, şi de a-i înrola în rîndurile marii armate a 
socialismului internaţional ; 

congresul hotărăște ca toate naționalitățile să pre- 
zinte la viitorul congres un raport asupra progreselor 
propagandei la ţară și în general asupra situaţiei agrare 
în ţările lor respective. Rapoartele vor arăta mai cu sea- 
mă ce atitudine, ce mijloace și ce metode de propagandă 
cred socialiștii ca cele mai potrivite situației agrare a 
țării lor, faţă de deosebitele categorii de muncitori agri- 
coli : salariați, mici proprietari sau muncitori cu dijmă ; 

congresul decide ca chestiunea agrară, considerind im- 
portanța ei capitală și puţina atenţie ce i s-a dat aici în 
congresele internaţionale, să fie nu numai la ordinea 

zilei a viitorului congres, dar în fruntea acestei ordine de 
discuţie“. i 

Această importantă rezoluție a fost prezentată con- 
gresului şi primită prin unanime aclamații. o 

Hotărîrea congresului are, după noi, o uriașă însem- 
pătate, de care nu şi-au dat bine seama poate nici chiar 
unii membri ai congresului. i o 

În adevăr, pentru întiia oară chestia agrară e pusă în 
discuţia tuturor partidelor socialiste. z. 

În cazul cel mai rău, chiar dacă această hotărîre a 
congresului n-ar avea alt rezultat decît acela că 19 na- 
tiuni care au fost reprezentate ar prezenta 19 rapoarte 
agrare studiate în sensul rezoluţiei votate de Congresul 
din Zürich, încă şi aceasta ar fi de un mare, de un foarte 
mare folos. Prin acest prealabil studiu și prin aceste ra- 
poarte se va pune o bază serioasă pentru o lucrare inter- 
naţională socialistă între clasele agrare muncitoare, şi 
noi credem că nu numai acesta va fi folosul cel mare 
pentru cauza socialismului internaţional. 

Viitorul va arăta. 


C.D.G. 


MUNCA (BUCUREȘTI), ANUL IV, NR. 26 DIN 22 AUGUST 1893 


MARȘUL TRIUMFAL AL SOCIALISMULUI 


Socialismul nu e o utopie ori o dorinţă sentimentală- 
umanitară a unor visători generoșşi. Socialismul e o stare 
de lucruri socială către care într-un mod necesar merge 
societatea modernă, o stare de lucruri către care într-un 
mod neevitabil duce civilizaţia modernă. Nenumărate sînt 
acele puteri şi acei factori care, în profunzimile vieţii 
sociale moderne, lucrează pentru același scop — trans- 
formarea societăţii, şi transformarea ei într-un sens so- 
cialist. Atîta vreme însă cât aceste puteri rămîn și lu- 
crează în profunzimile vieţii sociale — atît de comple- 
xe —, ele nu bat la ochi, de aceea nu se văd şi nu sînt 
pricepute [percepute] de mulţime. Și trebuie o cultură 
aleasă și un ochi pătrunzător pentru a vedea și a pri- 
cepe acel drum pe care merge societatea şi acel liman 
unde negreşit trebuie să ajungă. Oamenii însă cu o mare 
cultură și cu o mare pătrundere sînt puţini şi, de aceea, 
de la început socialismul e întîmpinat cu neîncredere nu 
numai din partea naturalilor lui vrăjmași — stîlpii socie- 
tăţii actuale burgheze —, dar şi din partea naturalilor lui 
susţinători și aliaţi. Frumos lucru e socialismul, zic aceş- 
tia, dar cine știe cînd se va realiza şi dacă se va realiza, 
cine ştie dacă nu e un vis frumos, ca atitea alte visuri. 
Vine o vreme însă cînd puterile ce lucrează în profun- 
zimile vieţii sociale pentru transformarea societății cresc 
tot mai mult şi mai mult în adîncime şi întindere, iau tot 
mai mare consistență — din mici pîrîiaşe ascunse, mur- 
murătoare, încep să se prefacă într-un rîu puternic. În 


150 


vremea aceasta, nu mai trebuie nici cultură, nici pri- 
cepere deosebită pentru a vedea unde merge societatea ; şi 
trebuie să fie cineva orb şi surd ori să-şi astupe singur 
urechile şi să-și acopere ochii pentru a nu auzi şi pentru 
a nu vedea. În astfel de vremuri, îndoiala, pesimismul nu 
sînt scuzabile, nu sînt permise. Aşa o vreme e vremea 
noastră, şi mai ales anul din urmă. 

În acest an, socialismul s-a manifestat cu o putere 
așa de mare, covîrşitor de mare, încît trebuie să fii ab- 
solut orb şi tîmpit pentru a nu vedea că ceasul transfor- 
mării socialiste se apropie în adevăr cu paşi gigantici, 
că e, poate, mai aproape decit își închipuie cei mai opti- 
mişti. i 

Recapitularea cîtorva fapte mari din viaţa și lupta so- 
cialistă din acest an ne va fi destul pentru a arăta cîtă 
dreptate avem. Să vedem și adevărul. Primul fapt sînt 
alegerile în Germania. Alegerile din urmă din Germania 
au avut mult mai mare însemnătate decît alegerile obiş- 
nuite ; ele au fost mai curînd un plebiscit, o judecată în- 
tre împărat, care a propus o lege militară ce a fost res- 
pinsă de Reichstag, și între socialişti — cei mai hotărîți 
adversari ai împăratului şi legii. Împăratul a dizolvat 
Reichstagul şi a făcut apel la poporul alegător să judece. 
Și poporul a judecat. E adevărat că împăratul a căpătat 
majoritatea pentru legea lui, dar adevărații învingători 
au ieşit socialiștii. Aproape două milioane de voturi, două 
milioane de bărbaţi mai bătrîni de 25 de ani, s-au pro- 
nunțat pentru socialiști, somităţile partidelor opuse că- 
zute față cu socialiștii şi, mai mult decît atîta, Berlinul, 
capitala Germaniei, alege pe toţi deputaţii, afară de unul, 
pe socialiști. Berlinul — capitala Germaniei — e socia- 
list, și cine nu ştie ce imensă importanţă şi influenţă asu- 
pra unei întregi ţări are capitala ei în societatea modernă. 
De acum înainte, socialismul în Germania n-are de ce 
să se teamă — îl va persecuta, el va crește prin rezistenţa 
ce va opune persecuţiunilor, îl va lăsa în pace, el va 
creşte în puterea expansivităţii proprii de care e dotat şi 
de care a dat atîtea splendide dovezi. Deja acum e cel 
mai puternic partid în Germania, nu e depărtată vremea 
cînd el va fi stăpîn peste destinele ei. 

În Franţa, socialismul părea a fi foarte slab. Mulţu- 
mind unui şir întreg de condițiuni istorice, cum sînt ati- 
tea revoluţii făcute de burghezime prin jertfele şi sîn- 

gele poporului muncitor înşelat, cum e masacrul din vre- 
mea Comunei 3l, cînd au fost masacrate elementele cele 
mai inteligente şi energice ale muncitorilor ; mulţumind 
în cîteva poate şi temperamentului propriu francezilor, 
socialiștii din Franţa au fost şi sînt încă dezbinaţi, neor- 
ganizaţi şi în parte încă n-au ieşit din nebulozităţile 
socialismului utopic ori din naivităţile anarhismului. 

Dar e evident că, dacă viața modernă ea însăşi pro- 
duce socialişti, ea trebuie să-i producă şi în Franţa, care 
e o ţară şi mai cultă şi industrială decît Germania. 

Și alegerile din urmă au dovedit că în Franţa socia- 
lismul are puteri uriașe, nu în totul încă conștiente, nu 
organizate, dar uriașe în toată puterea cuvîntului. 

Fără organizare, fără bani, dezbinaţi în nenumărate 
grupe, socialiștii francezi trimit în Cameră peste patru- 
zeci de deputaţi, care au cel puţin şase sute de mii de 
voturi. Mai mult decît atîta. Politicienii, care au un sim- 
ţămînt aşa de fin cînd e vorba de alegeri, au simţit bine 
ce putere are socialismul, și radicalii, republicanii, opor- 
tuniștii chiar au aninat la coadă cuvîntul „socialist“ pen- 
tru a fi aleși. Astfel, înseşi partidele burgheze recunosc 
că socialismul are atîta putere încît nu poţi să fii ales 
decit sub eticheta lui. Dar mai mult decît toate e faptul 
că şaptezeci şi cinci la sută, trei sferturi din alegătorii 
din Paris au votat pentru socialiști. Astfel dar, Parisul 
— capitala Franţei, capitala lumii — e al socialiștilor. 
Cînd dezbinările se vor uita, cînd socialiștii francezi se 
vor uni şi se vor organiza, un lucru pentru care încep 
să lucreze căpeteniile diferitelor grupări socialiste, ca 
Guesde, Vaillant, Jaurès, Millerand, cînd se va introduce 
mai multă conștiință în masele socialiste, ceea ce, desigur, 
se va face după alegerile de acum, atunci Franţa cu pu- 
terea socialistă va rivaliza cu Germania, dacă n-o va în- 
trece. Alegerile victorioase de acum au arătat că acest 
moment e mai mult decît apropiat. 

În Englitera, asemenea pînă în anii din urmă, socia- 
lismul era slab, astfel că învățații burghezimii susțineau 
chiar că în Englitera nu e teren pentru socialism. Bren- 
tano, cunoscutul învăţat economist burghez, dădea En- 
glitera totdeauna ca exemplu cum prin cooperative, prin 
organizări de tovărăşii lucrătoare (trades-unions), prin 
paliative filantropice se pune stavilă socialismului. De 
cîțiva ani însă, lucrătorii englezi, model pentru învățații 

burghezi, încep tot mai mult și mai mult să nedreptă- 
țţească așteptările brentanilor, fariseilor de tot felul. 
Socialismul se dezvoltă tot mai mult şi mai mult în En- 
glitera. Şi acum, în urmă, Congresul lucrătorilor din Bel- 
fast, spre marea uimire a lui Brentano şi discipolilor lui, 
ia o hotărire nu numai să lucreze pentru introducerea 
unei zile de opt ore de lucru, nu numai votează de a se 
supune hotărîrii Congresului internaţional din Zürich 
pentru a serba ziua de Întîi Mai, dar, mult mai impor- 
tant, Congresul din Belfast hotărăște de a susţine din casa 
lucrătorilor (trades-unionş) numai pe acei deputaţi ai 
lucrătorilor care se vor declara că sînt pentru proprieta- 
tea colectivă a pămîntului şi [a] tuturor instrumentelor 
de muncă. Englezii, ca oameni de bun-simţ şi practici, au 
luat din socialism nu nebulozităţi şi sentimentalismuri, 
ci tocmai ceea ce e mai caracteristic, mai hotăritor, mai 
tranşant, mai esenţial în socialism, şi anume: proprie- 
tatea colectivă asupra tuturor instrumentelor de muncă. 

Și astfel colosalele organizații lucrătoare din Engli- 
tera, cea mai puternică organizaţie lucrătoare din lume 
se pronunţă hotărît şi în modul cel mai tranșant pentru 
socialism. Se poate deci ca să se realizeze şi aici preve- 
derile genialului Marx, după cum s-au realizat în atîtea 
altele, că în fruntea socialismului lumii întregi va merge 
nu Franţa ori Germania, ci Englitera. 

Astfel stau puterile socialiste în Franţa, Englitera, 
Germania, în acele trei țări care dau tonul, care conduc 
lumea modernă. Nu de mult încă, puterile socialiste au 
fost numai detașamente mici, răzleţite, acum sînt armate 
puternice, care cu steagurile desfășurate merg spre izbîn- 
dă. Cu anul acesta se începe marșul triumfal al socia- 
lismului. 


C.D.G. 


MUNCA (BUCUREŞTI), ANUL 1V, NR. 29 DIN 12 SEPTEMBRIE 1893 


| DISIDENȚELE 
ÎN PARTIDUL SOCIALIST 


Țara noastră a rămas în urmă, foarte în urmă în dez- 
voltarea ei economico-socială ; acest fapt atît de regre- 
tabil creează o poziţie foarte grea şi dezavantajoasă par- 
tidei social-democratice române. Oricare socialist con- 
ştient pricepe, spre pildă, cît de păgubitor pentru socia- 
liştii români e lipsa unei puternice clase proletare in- 
dustriale, o clasă care face mai ales puterea partidelor 
socialiste din occidentul european. Și acesta nu e unicul 
dezavantaj. În privința răspîndirii culturii, moravurilor 
mai omeneşti și în cîte altele sîntem într-o stare inferi- 
oară faţă cu occidentul european. Dar nu degeaba se zice 
că nu e un rău fără un bine, şi din însuși faptul că am 
rămas în urmă în dezvoltarea noastră socială reiese un 
avantaj anume : fiindcă am rămas în urmă, va trebui să 
ajungem Europa occidentală, va trebui deci să parcurgem 
în mare parte nu în totul, acelaşi drum pe care l-a 
parcurs deja Europa occidentală. Fiind așa, noi avem 
deci în drumul ce l-a făcut occidentul Europei un exem- 
plu de fapt şi, deci putem, să ne folosim de el ca de o 
lecţie evidentă pentru a evita pe cît e cu putință greşe- 
lile ce le-a făptuit occidentul european. Dacă zic pe cît 
e cu putinţă, e din cauză că sînt rele şi greşeli care pot 
să fie evitate pentru că nu depind de noi, sînt însă rele 
pe care negreşit putem să le evităm dacă ne vom da bine 
seama de ele şi de cauzele care le-au provocat şi vom 
trage toate concluziunile și învăţămintele necesare pen- 
tru activitatea noastră socială. 

Partidele noastre burgheze s-au folosit şi se folosesc 
foarte puţin de aceste învățăminte, cu atît mai rău pentru 
ele, de altmintrelea, asta le privește. În schimb trebuie 
să constatăm cu mare mulțumire că partidul socialist ro- 
mân s-a folosit pe cît era cu putinţă de învăţămintele 
ce le-au dat și dau partidele socialiste din Europa occi- 
dentală. Aceasta, bineînţeles, nu pentru a le mai maimu- 
țări, ci, cum am zis, pentru a trage învățămintele cu- 
veniite. 

Credincios acestei tactici, voi aborda în acest articol 
şi într-un articol viitor o chestiune căreia după opinia 
mea nu i s-a dat încă destulă importanţă la noi, și anu- 
me chestia disidenţelor în partidele socialiste europene. 
Aceia care cunosc dezvoltarea socialismului știu cît rău 
au făcut şi fac aceste disidențe socialismului european. 
Cît de mult pierd partidele socialiste prin faptul că sînt 
împărțite în o mulţime de fracţii, care nu numai nu se 
ajută, dar se combat cu cea din urmă violenţă, ca neîm- 
păcabilii inamici. 

Să vedem în adevăr cîte grupe și disidențe există încă 
pînă acuma în acele ţări unde socialismul e mai puter- 
nic. În Franţa avem Parti ouvrier, Blanquiști, Posibilişti, 
care se împart în două grupe: Brussiști şi Alemaniști, 
și cîte încă alte grupe şi grupulețe mici care se luptă 
între ele. 

Se zice de unii că așa e caracterul francez, incapabil 
de disciplină şi organizare. Dar, iată, în Anglia avem ur- 
mătoarele partide şi grupe socialiste : Independent labour 
party, Federaţia social-democratică a lui Hyndman, Gru- 
pul lui Champion, Partidul lui Burns. Germania are nu 
numai cea mai puternică, dar şi cea mai bine organizată 
şi disciplinată partidă din lume, dar şi socialiștii germani 
au o disidenţă, pe aşa-numiţi „tineri“ (die Jungen) și 
„independenţii“, un grup de oameni nelipsiţi de talent şi 
energie, dar care întrebuințează talentul și energia lor 
nu în lupta contra burgheziei, ci în lupta violentă contra 
social-democraţiei germane, pe care o ponegreşte și o ca- 
lomniază în toate modurile. În Austria există acuma o 
puternică organizaţie socialistă, care şi-a arătat devota- 
mentul, puterea, inteligenţa și admirabila campanie ce 
o duce acuma pentru sufragiul universal. Dar socialiștii 
austrieci au şi ei pe „independenţii“ lor, au o disidentă, 
care se luptă cu înverșunare contra social-democrațţiei 

austriece, neslăbind campania de calomnii nici măcar 
acuma, cînd social-democraţia austriacă e angajată într-o 
luptă aşa de grea. Și în alte ţări, cum e Italia, Ungaria, 
pînă şi în Bulgaria, vom constata același lucru, împăr- 
tiri în grupuri deosebite ori disidenţe violente. 

Care e cauza acestui fenomen așa de general? Cred 
că indicarea unora din cauzele principale a acestor disi- 
denţe va fi de folos. Mai întîi aceasta ne ajută pentru 
priceperea mai limpede a condiţiunilor în care se face 
lupta socialistă în alte ţări şi al doilea aceasta are şi un 
folos mai practic pentru noi, și iată care: în partidul 
socialist român au fost unele neînţelegeri, dar pînă acuma 
ne-a ferit norocul de pacostea diviziunilor şi disidenţelor. 
Ne va feri oare şi mai departe ? Aceasta e greu de ştiut; 
eu personal cred că cu greu ne vom putea feri de această 
năpastă a disidenţei. În orice caz e bine de ştiut cauzele 
care provoacă disidenţe, fie pentru a ne feri, ca ele să 
nu se producă, fie pentru a le micşora efectele rele dacă 
se vor produce. În articolul viitor 32? voi indica unele din 
aceste cauze, rămînînd ca alţi prieteni să le completeze. 


C.D.G. 


MUNCA (BUCUREȘTI), ANUL IV, NR. 35 DIN 24 OCTOMBRIE 1893 


VOTUL UNIVERSAL 


Mișcarea din. Austria pentru sufragiul universal tre- 
buie să atragă mai cu deosebire privirile şi atenţia social- 
democraţiei române. Sînt puţine mişcări care ar putea 
să ne intereseze în acelaşi grad, pentru că sînt puţine 
mișcări care ar putea să ne aducă atîta folos imediat. 
Sufragiul universal dobiîndit în Austria va înlesni dobîn- 
direa lui în țara românească. Sufragiul universal odată 
dobîndit în Austria se va întinde în curînd asupra Un- 
gariei şi în cazul acesta vor fi trei milioane de români în 
Austria, care vor avea dreptul de vot direct, vor fi două 
milioane de muncitori români care vor avea vot direct și 
egal. Ce va rămîne de făcut atuncea claselor noastre 
dominante. Se știe că principalul argument al burgheziei 
noastre în contra sufragiului universal e că poporul nos- 
tru nu e copt pentru o așa reformă, nu e destul de 
cult şi deci sufragiul universal ar fi un pericol, și chiar 
un pericol naţional, și clasele noastre, fiind foarte patri- 
ote, se înțelege uşor că sînt în contra tuturor pericolelor 
naţionale. Dar, dacă muncitorii români din Transilvania 
vor dobîndi dreptul egal de vot, ce vor face atunci patri- 
oții noştri din clasele privilegiate ? Vor urma ei cu pro- 
paganda pentru alipirea Transilvaniei la România, pentru 
formarea unei Românii ? Dar muncitorii din Transilvania 
alipiți la România liberă ar pierde dreptul egal de vot şi 
deci alipirea Transilvaniei ar însemna despoierea celor 
alipiţi de drepturile lor politice. Sau poate guvernanţii 

noștri vor susține că poporul din Transilvania e mai cult 
decît poporul nostru şi merită să aibă vot egal. 

Dar aceasta ar însemna a recunoaşte că sălbaticii 
unguri sînt mai culți decît noi şi ar însemna încă a re- 
cunoaşte că sub stăpînirea ungurilor românii pot căpăta 
drepturile lor politice mai curînd decit sub stăpînirea ro- 
mânilor. Grea poziţie pentru guvernanţii noştri și nu e 
singura care va fi creată prin introducerea suiragiului 
universal în toată Austria. Ei nu pot ieşi din această 
încurcătură decît dînd drept de vot egal şi românilor din 
România liberă. 

Se vede dar din cîteva cuvinte ce interes mare are 
pentru social-democraţia română lupta ce se face acum 
în Austria pentru dobîndirea sufragiului universal. Dar 
afară de acest interes practic e şi un alt interes, teoretic. 

E foarte interesant de a vedea şi studia subterfugiile, 
sofismele, argumentele la care aleargă burghezimea aus- 
triacă pentru a combate sufragiul universal și a-şi apăra 
privilegiile politice. S-ar putea tipări volume întregi, s-ar 
putea scrie un studiu foarte interesant asupra sofismelor 
de care e capabilă mintea omenească cînd sînt în joc in- 
teresele sale politico-sociale. 

E uşor de înţeles că principalul argument e următo- 
rul: „Poporul muncitor din Austria nu e încă pregătit 
pentru o astfel de reformă, căci a-i da dreptul egal de 
vot înseamnă a pune în primejdie statul, cultura şi civi- 
lizaţia“ şi, cum burghezii mor de dragostea statului, de 
aceea combat cu atîta înverșunare sufragiul universal. 

Cînd însă li se zice că Germania, de pildă, are sufra- 
giul universal și tot nu s-au prăpădit nici statul, nici 
civilizaţia, atunci onorabilii protivnici răspund, cum era 
şi de așteptat, că în Germania poporul e mai cult. Iar 
cînd li se arată țări mai puţin culte şi cu suiragiul uni- 
versal, atunci... atunci sînt siliți să spună, cu mare ne- 
plăcere, de altminteri, că privilegiul de vot nu iese din 
piept sau din argumente, ci din relaţiuni de putere ; că 
e un privilegiu de fapt, nu de drept şi că burghezimea nu 
va ceda acest drept decit tot puterii. 

Foarte însemnate sînt în această privinţă discursurile 
ce s-au ţinut în parlamentul austriac. La admirabilele 
discursuri ale lui Cramer, Penestorfer şi, mai ales, ale lui 
Kronawetter, radicali cinstiți, aproape singurii care au 
susținut votul universal în parlament, deoarece social- 

democraţii nu au nici un reprezentant, la aceste discursuri 
a răspuns contele polonez Stâdnicki într-un discurs care 
poate sluji ca model de obrăznicie și perversitate cioco- 
iască. Nobilul Sliachtici, polonez, e, se înţelege, contra 
sufragiului universal, dar nu fiindcă acesta i-ar știrbi 
privilegiile, ci numai din nobile simţăminte, căci nobilul 
conte se teme de viitorul statului şi, mai ales, de viito- 
rul sărmanei Polonii, atît de încercată, se teme pentru 
gloria şi mărirea patriei lui. Cum se poate, zicea acest 
obraznic ciocoi polon, cum se poate să dați dreptul de 
vot acestor trîndavi, care nu caută decît să trăiască fără 
muncă, care vor pîine fără muncă. lată ce zicea contele 
de poporul muncitor. 

Această obrăznicie nerușşinată a înlemnit pînă şi pe 
burghezi, care au dezaprobat discursul. Întru cît privește 
pe muncitori, acest discurs i-a scos din sărite. S-au or- 
ganizat o mulțime de întruniri de protestare în Austria 
și, mai ales împotriva contelui Stadnicki, în Galiţia. 
Obraznic şi neruşinat erau epitetele ce se aruncau nobi- 
lului Sliachtici. În mari întruniri populare au votat pro- 
teste care s-au trimis preşedintelui, protestînd contra lui 
că a permis unui membru din parlament să insulte po- 
porul muncitor într-un chip așa de neruşinat. 

Văzînd că Stadnicki a păţit-o rău, potrivnicii au de- 
venit mai modești și mai sinceri ; astfel, un alt potrivnic 
al sufragiului universal, un liberal înaintat, un fel de 
ridicol Kopp, a zis că liberalii înaintați sînt în contra 
sufragiului universal, că printr-însul se reduc la nimic 
puterile burgheziei. Cunosc o circumscripție, a zis Kopp, 
în care ar fi 200 de votanţi burghezi şi 600 de lucrători, 
evident că burghezii vor rămîne în minoritate şi votul nu 
le va folosi la nimica. 

Aceste argumente sînt cel puţin sincere. 

D-l Kopp ar pricepe şi sufragiul universal numai cu 
condiţia ca burghezii să aibă totdeauna majoritatea, căci 
se vede că aşa e dat de la d-zeu să aibă totdeauna majo- 
ritate. 

E sincer d-l Kopp cînd pune cele două clase dușmane 
față în față pe burghezi şi pe muncitori ; în sfîrşit, din 
acest argument se vede lămurit că nu e vorba de civi- 
lizaţie şi de patrie, ci de privilegiile clasei burgheze pe 
care le apără d-l Kopp. 

Între aceste două feluri extreme de a combate sufra- 
giul universal, între felul întortocheat şi obraznic al lui 
Stadnicki şi felul mai sincer al lui Kopp se înviriesc 
toate celelalte argumente. 

Şi, în vremea aceasta, social-democraţia austriacă ţine 
întruniri peste întruniri, organizează forţele poporului 
muncitor, căci ea pricepe foarte bine că nu prin argu- 
mente, fie ele oricît de convingătoare, ci prin desfăşu- 
rarea de forţe reale va căpăta poporul votul universal. 


C.D.G. 


MUNCA (BUCUREŞTI), ANUL IV, NR. 39 DIN 21 NOIEMBRIE 1893 


ANARHIŞTII ŞI SOCIALIȘTII * 


Exploziile dinamitarde din urmă au dat iarăşi prilej 
adversarilor socialismului să confunde pe anarhiști cu so- 
cialiştii — cu toate energicele şi repetatele proteste ale 
acestora din urmă. Această confundare din partea ad- 
versarilor socialismului e în mare parte interesată şi fă- 
cută din rea-voinţă. Ei ştiu foarte bine ce mare deosebire 
e între tactica socialiștilor şi [cea] a anarhiștilor, le vine 
însă foarte bine la socoteală să acuze pe cei dintii pen- 
tru faptele săvîrşite de aceştia din urmă, spre a putea 
lua măsuri restrictive contra socialismului. Dar nu pu- 
tem tăgădui că între adversarii socialiștilor sînt şi unii 
care cred, de bunăseamă și sincer, că între anarhiști și 
socialiști nu e nici o deosebire. De unde provine această 
credință ? Din două cauze: prima e ignoranța — acești 
adversari or fi ei de bună-credinţă, dar nu cunosc deloc 
teoriile socialiste, nici pe cele anarhiste. A doua cauză 
e că între socialiști și anarhiști sînt în adevăr unele punc- 
te comune. Aşa, spre pildă, anarhiștii sint nemulţumiţi 
de societatea de azi ca şi socialiștii (vorbesc de anar- 
hiștii sinceri); anarhiştii doresc altă organizaţie socială, 
și socialiștii o doresc; unii anarhiști sînt comuniști ca şi 
socialiștii. Dar chiar în aceste asemănări sînt mari dife- 
rențe în modul de a gîndi şi de a pricepe al unora şi al 
altora. Dar aceste asemănări teoretice şi platonice nici nu 
interesează pe adversarii noştri, teoriile şi dorinţele nu-i 
înfricoşșează, nu pot fi nici persecutate, nici pedepsite. 
Ceea ce interesează pe susținătorii ordinii actuale de lu- 

cruri e lucrarea practică, e tactica : și în această privinţă, 
mai ales, e un abis așa de mare între socialişti şi anar- 
hiști încât trebuie să fii ori orb ori absolut ignorant pen- 
tru a confunda pe unii cu alţii. Dar ce asemănare de 
tactică poate fi între oamenii care lucrează pe căile le- 
gale pentru reglementarea zilei de muncă la opt ore, 
pentru organizarea muncitorilor, pentru ușurarea impo- 
zitelor ce apasă asupra muncitorilor cu tactica oamenilor 
care se slujesc de bombe pentru a ucide oameni nevino- 
vaţi ? Nu ştiu, zău, dacă am căuta cu tot dinadinsul două 
activităţi practice politico-sociale, două tactici deosebite, 
nu știu, zău dacă am putea găsi pe unele care să se deo- 
sebească mai mult decît tactica socialiștilor şi a anarhiș- 
tilor, 


Pentru a învedera printr-un exemplu enorma deose- 
bire de tactică ce există între socialişti și anarhiști să 
dau următorul exemplu : 

Să presupunem o ţară prin mijlocul căreia trece un 
rîu larg și iute. Acest rîu se revarsă de multe ori pe 
neașteptate din matoa lui și îneacă cîmpiile şi satele, 
producînd cele mai mari nenorociri. E limpede că oame- 
nii din acea ţară vor căuta să scape de acest rîu. Dacă 
sînt oameni cu minte, ei vor începe să studieze cauzele, 
să studieze izvoarele mici din munţii de unde porneşte 
rîul, vor studia terenul de-a lungul rîului pînă la mare 
pînă se vor dumiri asupra cauzelor revărsărilor rîului. 
Odată dumiriți, ei vor căuta sau să întărească malurile, 
dacă e posibil, iar dacă nu, vor începe să sape o altă 
albie, care, cu malurile întărite, s-o ducă prin munţi și 
văi pînă la mare, şi cînd toată lucrarea uriaşă va fi gata 
ei vor da drumul prin albia nouă rîului, care-și va ros- 
togoli valurile între malurile înverzite, fiind de astă-dată 
un izvor de bine, în loc de a fi un izvor de nefericire... 

Așa vor lucra oamenii cu minte. 

Dar se poate ca în acea ţară să fie şi oameni impa- 
ciențtalţi şi zăpăciţi. 

Aceștia din urmă, văzînd, de o parte, nefericirile ce 
produce rîul, de altă parte pe cei cuminţi tot socotind, 
studiind și muncind, vor striga : „Da! ce atîta studiu, ce 
tot săpaţi pămîntul, căraţi pietre şi alte bazaconii de 

acest fel cînd rîul ne îneacă cîmpiile şi ne ruinează sa- 
tele ? Sînteţi trădători şi în adins distrageţi atenţia de la 
inamicul nostru“. 

Şi zăpăciţii vor săpa sub rîu o groapă și vor produce 
o explozie de dinamită, care va fi rezultatul ? Între ma- 
lurile dărîmate de explozie, rîul va produce și mai multe 
stricăciuni, iar în altele va urma ca înainte să se reverse 
şi să înece holdele şi satele ori poate şi mai rău. 


+ 
Cînd valurile organizaţiei sociale vor începe să se ros- 
togolească prin albia nouă, pe care o pregătește social- 
democraţia modernă, atunci se va arăta şi mai bine cît 


de zăpăciţi şi nebuni au fost anarhiștii de azi dacă pen- 
tru aceasta mai e nevoie de o nouă dovadă. 


C.D.G. 


MUNCA (BUCUREȘTI), ANUL IV, NR. 52 DIN 20 FEBRUARIE 1894 


ÎNSEMNĂTATEA ZILEI DE 1 MAI” 


E foarte greu de a prevedea rezultatul unui fapt, [al] 
unei întîmplări sociale. De multe ori, o întîmplare so- 
cială de la care contemporanii se așteaptă la rezultate 
imense trece în realitate fără nici o urmare însemnată, 
iar altă dată o întîmplare ori o acţiune socială a cărei 
influenţă pare a fi cu totul problematică în realitate pro- 
duce urmări sociale importante, ce au o influenţă hotărî- 
toare asupra progresului omenirii. 

Dovadă de acest adevăr este serbarea de 1 Mai. Cînd 
la Congresul din Paris %, acum 4 ani, s-a luat hotărîrea 
de a serba internaționaliceşte ziua de Întîi Mai, nici pro- 
puitorii acestei serbări, nici aceia care au votat-o, desi- 
gur, nu şi-au închipuit ce însemnătate va căpăta această 
hotărîre a lor. După propunerea și hotărîrea luată de 
Congresul din Paris, această zi a trebuit să fie o mani- 
festaţie aproape exclusiv pentru reducerea zilei de muncă 
la 8 ore. Dar chiar de la început serbarea n-a putut să 
încapă în marginile strîmte ale manifestaţiei pentru opt 
ore de muncă, și muncitorii din feluritele ţări manifestau 
şi pentru alte reforme importante, cum e sufragiul uni- 
versal, protecțiunea muncii, desfiinţarea războiului şi al- 
tele. La aceste cereri, de o realizare mai practică, mai 
apropiată, s-au adăugat şi altele, de o însemnătate imen- 
să, cum e înfrăţirea între muncitorii tuturor naţiunilor. 

Se înţelege că cu cît serbarea câștiga în însemnătatea 
conținutului ei, cu atît pierdea din preciziune, cu atît 
schimba în câtva sensul ei primitiv de a fi numai o ma- 

nifestare pentru opt ore de muncă. Această împrejurare 
a făcut ca la toate congresele internaţionale ce au urmat 
celui din Paris, inclusiv cel din Ziirich, din anul trecut, 
să se ridice voci cerînd precizarea serbării în sensul ho- 
tărîrii Congresului de la Paris. 

Noi credem că toate hotărîrile luate de acum înainte 
ar fi degeaba și nu mai aparține nimănui dreptul, de azi 
înainte, de a circonscrie şi de a preciza caracterul ser- 
bării de 1 Mai; aceasta s-a făcut în mod irevocabil de 
popoarele muncitoare, ele înseși. Şi acum, pentru aceia 
care au un ochi destul de ascuțit pentru a vedea și pri- 
cepe evenimentele sociale ce se desfăşoară înaintea ochi- 
lor lor, e limpede caracterul ce ia serbarea de 1 Mai. 

Serbarea de 1 Mai, după conţinutul ei practic, e o ma- 

nifestare de clasă a poporului muncitor contra claselor 
protivnice, contra întocmirii sociale actuale; iar după 
conținutul ei moral e o manifestare pentru pacea univer- 
sală, pentru înfrățirea tuturor oamenilor pe pămîntul 
acesta. 
Se vor realiza, şi desigur în curînd, cererile practice 
ale muncitorilor, cum e reducerea zilei de muncă la opt 
ore, se va introduce peste tot sufragiul universal, se vor 
realiza şi alte cereri practice ale muncitorilor, dar în- 
semnătatea serbării de 1 Mai nu va trece. Mai mult decît 
atita, se va realiza şi va trece întocmirea socialistă ea 
însăși, dar însemnătatea acestei serbări nu va trece. Con- 
ţinutul ei practic, cererile practice, desigur, se vor schim- 
ba, dar conţinutul ei moral, de a fi o serbare de iubire și 
înfrățire a oamenilor de pe întregul pămînt, va rămîne și 
va străluci deasupra. veacurilor. 


C.D.G. 


MUNCA (BUCUREŞTI), ANUL V, NR. 8 DIN 19 APRILIE (1 MAI ST.N.) 
1894 


AL DOILEA CONGRES 
AL PARTIDULUI SOCIAL-DEMOCRAT 
AL MUNCITORILOR DIN 
ROMÂNIA * 


Ziua. întîia (20 aprilie 1894) [...] 


În privinţa ordinei de zi vorbesc prietenii: vV. G. Morţun, 
Al. G. Radovici, C. Dobrogeanu-Gherea, Al. Ionescu, I. Nădejde 
şi Al. Georgescu. Congresul hotărăşte a se alege o comisiune de 
7 membri care să stabilească şirul propunerilor de discutat în 
ordinea de zi. Se aleg în această comisiune : V. G. Morţun, I. Nă- 
dejde, Al. G. Radovici, C. Dobrogeanu-Gherea, D. Voinov, C. Mille 


ši C.D. Anghel [...] 


în chestiune prealabilă : 


C. Dobrogeanu-Gherea : Lucrările Congresului avînd 
pe lîngă importanța lor teoretică şi o mare importanță 
practică, deoarece ele vor fi tipărite și pe baza lor se va 
face toată propaganda, propune, ca să se aleagă o co- 
misiune care să revadă discuţiile [...] 

Propunerea Gherea, punîndu-se la vot se primeşte. 


Ziua a doua (21 aprilie) [...] 


Prietenul Valentin Florescu cere să se oblige Consiliul gene- 
ral a se trimite delegaţi spre a ţine conferinţe în diferite orașe 
ale ţării. Vorbesc, susţinînd această propunere, prietenii: Al. 
Georgescu, Timuş (Galaţi) şi Al. Constantinescu. 

Anton Bacalbaşa [...] cere să se lase Consiliului general 
facultatea de a face cum îi va sta în putinţă. 


* [Intervenţie.] 


166 


Prietenii Tache Georgescu, C. Dobrogeanu-Gherea şi Al. Io- 
AE socotesc că nu e bine să dăm Consiliului general prea 
multe însărcinări, căci ar cere cheltuieli ce nu s-ar putea aco- 


peri de casa partidului [...] Se votează moţi i i 
ut aa țiunea prietenului Ba- 


Ziua a treia (22 aprilie) [...] 


În urma discursurilor calde şi emoţionan i ilor 
Morţun, Bacalbaşa, Nădejde, Ghenea, iei pai leg 
Petrovici, subliniate de ovaţiile entuziaste ale Congresului şi e 
iribunelor publice, al II-lea congres al social-democraţiei ro- 
mâne se declară închis în strigătele repetate de: Trăiască so- 


€ ial-democr ația romānā., so ial-demo 7 ați zu 
3 Tr qiasca C ț 
Cc a interna io 


MUNCA (BUCUREȘTI), ANUL V, NR. 9 DIN 24 APRILIE 1894 


TEORIA SALARIILOR 
Conferința prietenului C. Dobrogeanu-Gherea;" 


Sîmbăta trecută prietenul Gherea şi-a dezvoltat conferința-i 
anunțată asupra Teoriei salariilor. În timp de aproape două cea- 
suri, cu talentu-i cunoscut şi cu o claritate admirabilă, a expus 
atît partea teoretică cît şi partea practică a acestei grele şi în- 
semnate chestiuni. Vom rezuma aci cele spuse de prietenul 
Gherea : 


Fiind însărcinat de comitetul executiv al Clubului să 
reîncep seria conferințelor, am ales ca subiect teoria 
salariilor, care trebuie să intereseze foarte mult pe mun- 
citori. Mi-am dat seama de toate greutăţile acestui su- 
biect, care formează cel mai important capitol din eco- 
nomia politică şi în același timp cel mai responsabil, 
căci deducerile ce se fac din el ating direct interesele 
poporului muncitor. Pe lingă aceasta se mai adaugă greu- 
tatea că, mulţi din auditori fiind muncitori, se poate 
întîmpla ca partea teoretică să nu fie tocmai bine înţe- 
leasă ; desigur însă că muncitorii vor înţelege foarte bine 
partea practică a chestiunii. AI 

Ce este salariatul ?. Salariatul e un muncitor care își 
vinde puterea de muncă ca pe o marfă, şi, cum cea mai 
mare parte din producţie se face de acest soi de munci- 
tori salariați, mai toată puterea de muncă se vinde deci ca 
oricare marfă. 

Existat-a însă această stare de lucruri chiar de la 
începutul organizării producției şi va exista și în viitor ? 
Economiştii burghezi credeau odinioară că a existat tot- 


168 


deauna, ceea ce e absolut greşit. Voi aminti de organi- 
zaţia gentilică — asupra căreia Nădejde a vorbit altă 
dată pe larg —, în care mici triburi rude de sînge trăiau 
în comunism şi consumau împreună hrana ce şi-o ago- 
niseau asemenea în comun. Cînd după mii de ani orga- 
nizaţia gentilică se distruge şi ajungem la perioada din 
dezvoltarea omenirii cunoscută sub numele de robie, aci 
nu avem salariatul căci sclavul este vîndut cu totul. Toc- 
mai în evul mediu, în perioada zisă de iobăgie, trebuie să 
căutăm originea salariatului. Cum vedem dar, mii de ani 
oamenii au trăit fără salariat şi nici în viitor, în socie- 
tatea socialistă, salariatul nu va exista. 

Salariatul e deci o stare care în dezvoltarea omenirii 
a durat relativ foarte puţin şi nici acum el nu există 
pretutindeni. În Anglia el există atît în producerea in- 
dustrială cât şi [în cea] agricolă ; tot aşa în Belgia. În 
Franţa, Germania el e mai puţin întins. La noi salariatul 
încă nu s-a lățit ca în străinătate, căci mulţi au încă o 
bucăţică de pămînt şi pe la oraşe mai există încă mici 
ateliere de meșteșugari. E însă necesar să studiem această 
chestie pentru că şi la noi se va întinde salariatul și 
va da naştere la aceleași lupte între salariaţi și patroni 
ca şi în apus. 


Am zis că salariatul își vinde forța de muncă ca pe 
o marfă. Ca să ştim însă ce e munca marfă să vedem ce 
e marfa în genere. Marfa e un lucru produs spre vînzare. 
Ca să vedem și mai bine ce e marfa, să vedem cum se 
schimbă un lucru, adică legea după care se face schimbul, 
şi pentru acest scop să cercetăm cum se hotărăște va- 
loarea unui obiect marfă. Economiştii au găsit că va- 
loarea unei mărfi e egală cu munca socialmente necesară 
pentru producerea ei. Dacă spre a produce o pereche de 
cizme trebuie 3 zile, atunci ea s-ar putea schimba pe un 
alt lucru a cărei producţie necesitează tot 3 zile şi nu 
mai mult, pe un lucru deci cu o valoare egală. 

Dar prețul va fi oare el egal totdeauna cu valoarea ? 
Nu. Căci acelaşi lucru uneori se vinde mai scump alteori 
mai ieftin. Legea care regulează şi acest fapt e legea 
cererii şi a ofertei. Pe piaţă vin şi se cer o mulţime de 
mărfuri. Dacă sosesc mai multe mărfuri decît e nevoie, 

preţul va scădea, se vor vinde mai ieftin; dacă se vor 
cere multe mărfuri şi pe piaţă vor fi prea puţine, preţul 
se va ridica, oscilînd oarecum în jurul valoarei ca centru 
de gravitate. Am ajuns deci a pricepe întrucitva ce e 
marfa. Să trecem acum la munca marfă. Ea este o marfă 
cu rolul ei special, anume să slujească la producerea 
altora. Care va fi valoarea acestei mărfi? Va fi ca a 
oricărei mărfi, egală cu cheltuielile de producere a măr- 
fii (ceea ce revine la legea de mai sus). Dar care sînt 
cheltuielile necesare pentru producerea muncii marfă? 
Ele sînt cheltuielile necesare pentru întreţinerea vieţii 
muncitorului și a familiei lui, adică ceea ce economiștii 
numesc strictul necesar. Dacă n-am ști acest lucru, în za- 
dar ne-am trudi să înţelegem de ce se plăteşte atîta pe zi 
muncitorului, şi nu atîta. Aceasta va fi adevărata valoare 
și a muncii marfă. Dar preţul ei, ca al oricărei mărfi, 
va depinde de ofertă şi cerere. 

` Aceasta e în cîteva cuvinte teoria stabilită chiar de 
cei mai mari economiști burghezi, ca Turgot, Smith şi, 
mai ales, Ricardo. 

Rămîne de explicat cine aduce pe piață marfa. Pen- 
tru celelalte mărfuri ştim că fabricantul își trimite pro- 
dusele sale pe piață. Tot astfel pentru munca marfă, 
care e adusă pe piaţă de înșiși lucrătorii. Dacă ei sînt 
prea mulți pe piaţă ca să-și ofere forța de muncă, prețul 
ei va scădea sub strictul necesar ; dacă numărul lor sca- 
de, preţul mărfii muncă, adică salariul se ridică peste 
strictul necesar. Salariul oscilează deci în jurul strictului 
necesar. 

Marele agitator Lassalle a luat această lege ca bază 
pentru toată agitația lui contra societăţii capitaliste. Ce 
fel de societate este aceasta, zicea Lassalle, în care sala- 
riul lucrătorului nu trece peste ceea ce e absolut trebuin- 
cios pentru viaţă, încît muncitorul nu poate avea nici- 
odată speranţa unei îmbunătățiri durabile ? Iată ce zice 
el într-unul din discursurile pronunţate în această 
chestie : 

„Cu acest prilej, vă voi da atît dv. cît şi clasei lucră- 
torilor un mijloc bun spre a vă putea feri de înșelători. 
Cind vă va vorbi cineva despre îmbunătăţirea soartei lu- 
crătorilor, atunci mai înainte de toate trebuie să-i puneţi 
următoarea întrebare : «Primeşti ori nu ca adevărată le- 
gea de fier a salariilor ?». Dacă n-o primește, atunci fiţi 

încredinţaţi că a vrut să vă amăgească ori că n-are nici 
o idee de economia politică. Pentru că în această privinţă, 
cum v-am spus, chiar în şcoala liberalo-burgheză-econo- 
mică nu se află nici un economist însemnat care să n-o 
primească. Adam Smith, ca Say, Ricardo, ca Malthus, 
Bastiat, ca J. S. Mill, toţi se unesc în această privinţă. Iar 
dacă cel ce vă vorbeşte se unește cu legea salariilor să-l 
întrebaţi iarăși : cum vrea să nimicească această lege. Dacă 
nu va ști ce să răspundă, întoarceţi-i spatele : flecărește 
și caută să vă înșele pe voi cu fraze goale ori să se amă- 
gească pe sine însuşi“. 

Cu toate acestea, domnilor, deși Lassalle primea în- 
tocmai această lege, în același timp Marx dovedea că 
această lege în parte nu e adevărată, ceea ce Lassalle 
n-a observat în focul luptei. Pentru că, dacă primim le- 
gea așa cum o primesc și economiştii burghezi, atunci 
rămîne în picioare argumentul pe care ei îl opuneau 
încă de pe atunci lui Lassalle : să nu se înmulțească 
muncitorii și atunci, nemaifiind concurenţă între dînșii, 
salariile vor crește. 

Unde e deci greșeala acestei legi ? S-a zis că salariile 
depind de ofertă şi de cerere, ceea ce e perfect adevărat. 
Dar se mai zicea că înmulţirea muncitorilor scade sa- 
lariile, ceea ce e absolut fals. Să luăm drept exemplu o 
fabrică oarecare. Presupunem că, salariile ridicîndu-se, 
muncitorii se înmulţesc şi cînd copiii vor fi mari vor face 
concurenţă părinţilor. Dar aceasta e absurd. În timp de 
o generaţie, salariile scad şi se ridică de mai multe ori. 
În producţia modernă există un ciclu care durează cam 
cîte 10 ani. În primii 2—3 ani, afacerile merg bine, 
atunci fabricile încep să producă mult, apoi din această 
cauză prețul mărfurilor începe să scadă, treburile merg 
prost, muncitorii nu mai găsesc de lucru, salariile scad. 
Vedem dar că nu poate fi vorba de o generaţie nouă de 
muncitori care să scadă salariile, cu alte cuvinte nu în- 
mulţirea sau scăderea muncitorilor face să scadă sau. să 
mărească salariile. Care e dar cauza acestui fenomen ? 
Acest fapt l-a explicat Marx. 

Prin împărţirea braţelor în diferite industrii, unde e 
salariul mai mare, în acea ramură se grămădesc munci- 
torii, prin venirea de la alte industrii ; atunci, fiind aci 
mai multe braţe decît se simte nevoie, salariile vor 
scădea. i 

Altceva. În primii ani ai unui ciclu am văzut că, afa- 
cerile mergînd bine, producţia crește mereu și, simţin- 
du-se nevoie de braţe, o mulţime de muncitori sînt atrași 
spre fabrici. Cînd afacerile încep să meargă prost, mulți 
muncitori rămîn fără lucru. Există deci un stoc de mun- 
citori fără lucru pe care Marx i-a numit armata de re- 
zervd şi care, prin concurenţa lor, scoboară salariile. 
Avem deci acum întreaga teorie a salariului. Valoarea 
muncii e egală cu strictul necesar, iar preţul muncii os- 
cilează pe lîngă strictul necesar. Însă strictul necesar e 
ceva relativ. El depinde, între altele, de obiceiuri, de 
puterea de rezistență a muncitorilor față cu capitaliștii, 
de mediu ete., aşa că nu exclude o îmbunătăţire relativă 
a soartei muncitorilor organizați. 


+ 


| Să începem acum a studia partea practică a lucrului 
şi să vedem ce concluzii putem trage din cele spuse şi 
ce rezultate importante reies din această lege. 

De pildă, economiștii dădeau două sfaturi mai im- 
portante muncitorilor pentru îmbunătăţirea soartei lor : 
1) Să nu se înmulțească, sfat cît se poate de prost. 2) Să 
economisească cît mai mult. 

, Socialiştii au arătat însă că amîndouă aceste sfaturi 
sint false. Să vedem cine are dreptate. 

Să presupunem că muncitorii ar putea economisi 
(ceea ce nu e adevărat, căci nu vorbim de cîţiva indivizi, 
ci de masa muncitorilor şi noi am văzut că salariul joacă 
pe lingă strictul necesar și n-au deci de unde economisi) 
ŞI că ar avea ceva procente de la capitalul economisit. 
Ce s-ar întîmpla atunci ? Salariile muncitorilor şi cu 
acele procente s-ar ridica câtva asupra strictului necesar. 
Dar noi știm (după legea primită chiar de economiștii 
burghezi) că nu se poate ridica pentru mult timp, căci 
capitaliștii vor căuta toate mijloacele să scadă salariile 
și armata de rezervă va contribui la aceasta, aşa că la 
urmă salariul + venitul capitalului = cu strictul necesar. 
De pildă, dacă înainte un muncitor primea 3 lei care re- 
prezentau strictul necesar şi va avea venit 0,50, salariile 
vor scădea la 2,50 și cu 0,50 vor ajunge tot la 3 lei, așa 
ca cine a tras folos ? Capitaliștii prin scăderea salariilor, 


iar muncitorii vor pierde, căci cîte privaţiuni de la stric- 

tul necesar nu şi-au impus pînă să agonisească micul 
lor capital. Nu aci dar e leacul. 

Cu munca femeilor şi a copiilor același lucru. Lăsaţi 
şi pe copii şi pe femei să muncească, strigau economiștii 
burghezi, căci salariul lor va contribui la îmbunătăţirea 
soartei. Aşa e în aparenţă, adevărul însă e alt fel. Am 
spus chiar de la început că salariul e strictul necesar 
pentru susținerea lui și a familiei. Istoria dezvoltării ca- 
pitaliste ne arată lămurit că deși la început, cînd s-a 
introdus munca femeilor şi copiilor, salariul s-a mărit 


cu ceva, dar cu vremea a scăzut — patronii reducînd 
salariile din ce în ce —, ajungînd tot ca mai înainte, 


cînd lucrătorul muncea singur. 

Mai toţi ce s-au ocupat cu aceste chestii au propus 
şi mijloacele de îmbunătăţire pe care ei le credeau mai 
nimerite, şi nu e economist burghez mai însemnat care 
să n-aibă soluţiile sale. Așa vom cita printre mijloacele 
propuse : lucrul cu bucata, prime, asociaţii între patroni 
și lucrători cu împărțeala cîștigului etc. Le voi analiza 
ca să vedem dacă în adevăr aceste mijloace ar putea 
aduce vreo îmbunătăţire. 

Sînt economiști ca Maurice Block care zic că mun- 
citorii, dacă nu se mulţumesc cu salariul pe timp fixat 
(zi, săptămînă, lună etc.), n-au decît să lucreze cu bu- 
cata şi astfel vor fi ca un fel de antreprenori. Dacă, de 
pildă, înainte primea 4 lei pe zi şi făcea 100 de batiste, 
ceea ce vine 0,04 de bucată, lucrînd cu bucata va putea 
face 120, de pildă, primind astfel 4,80. 

Aceasta e însă, cum vom arăta, o curată înşelătorie 
şi are mare importanţă pentru noi cu atît mai mult că 
s-a găsit între socialiştii olandezi Domella Nieuwenhuis, 
care a susținut la Congresul internaţional din Bruxelles 
lucrul cu bucata. 

Lucrînd cu bucata, se dă prilej patronului a face şi- 
cane la primirea lucrului şi, prin urmare, a rupe din 
preţul fixat pentru fiecare bucată sub pretext că nu înde- 
plinește condiţiile impuse de el. 

Dar e un alt defect şi mai mare al lucrului cu bucata. 
Lucrătorul se va sili a lucra tot mai mult, însă aceasta 
echivalează cu înmulţirea numărului lucrătorilor. 

Dacă înainte 120 de lucrători muncind cu ziua făceau 
o cantitate oarecare de batiste, de exemplu 12000 (u- 
crînd cîte 100 pe zi de fiecare om), acum, în urma lu- 

crului cu bucata, lucrînd fiecare cîte 120 de bucăţi spre 
a face cele 12 000, nu va fi nevoie decît de 100 de lucră- 
tori, iar 20 vor merge să mărească armata de rezervă 
şi, prin concurenţă, vor scădea salariile celorlalţi, aşa că 
lucrătorii rămași, ca să cîştige ca mai înainte, vor fi 
nevoiţi să lucreze mai mult ; trebuie să mai adăugăm pe 
samsarii mijlocitori la lucrul cu bucata, care mai exploa- 
tează şi ei pe muncitori. 

Să examinăm acum al doilea mijloc propus, adică to- 
vărăşia între patroni şi lucrători pentru împărțeala cîş- 
tigului ; să vedem dacă el poate aduce vreun folos 
muncitorilor. 

Iată cum îl prezintă cei ce susțin acest sistem. 

Capitalistul să scadă din cîștigul realizat procentul 
capitalului, să scadă ce se cuvine pentru cheltuielile de 
producţie, să mai scadă ce i se cuvine pentru rizicul ca- 
pitalului, și ceea ce rămîne din cîştig să se împartă între 
capitaliști şi muncitori. 

Vom vedea îndată ce se ascunde în dosul acestei teorii. 

Această tovărăşie poate fi de două feluri: voluntară 
și impusă de stat. 

Dară a presupune că e voluntară și în favorul mun- 
citorilor ne vine prea greu, căci stăpinii nu primesc ei 
de bunăvoie așa ceva. Din istoria dezvoltării burgheziei 
se vede că stăpinii se opun din răsputeri la o îmbună- 
tăţire cît de mică, necum c-ar primi așa ceva, ceea ce 
se explică din cauza interesului lor de clasă stăpînitoare. 

Să vedem ce s-ar întîmpla fiind impusă de stat. De 
la început spuneam că aceasta e imposibil de realizat din 
cauza nestabilităţii muncitorilor şi a afacerilor. Căci un 
muncitor o să stea totdeauna un an în acea localitate să 
aştepte cîștigul şi dacă se strămută nu-și pierde partea ? 
Aceasta o face deci imposibil de pus în practică. 

Dar şi cu acest mijloc, la urma urmei, salariul ajunge 
tot la strictul necesar. Să presupunem că într-o fabrică 
tovărășia merge bine. În loc de 3 lei (strictul necesar), 
muncitorii primesc 4 lei pe zi, dar atunci o mulţime 
de muncitori din alte părţi vor căta să intre în acea 
fabrică, şi, prin concurenţă, patronul, văzînd că-i stau la 
dispoziţie multe braţe, va scădea salariul la prima în- 
tîmplare favorabilă. Și apoi în economia politică e bine 
stabilit pentru orice economist nefățarnic că profitul se 
împarte (cum s-a spus mai sus) astfel: 1) procent la 

capital 2) partea pentru cheltuielile de producţie 3) ri- 
zicul la capital. Ce va mai rămîne deci de împărţit? 
Această tovărăşie se reduce deci la nimic. 


* 


Să vedem acum ce propun socialiştii. Mai întîi 
ei spun curat muncitorilor : În această societate nu vă 
veți putea niciodată îmbunătăți soarta în mod temeinic. 

Ceea ce propun socialiștii sînt lucruri reale, iar nu 
utopii imposibil de aplicat : astfel sînt case de retrageri 
pentru muncitorii înaintați în vîrstă sau cei ce nu mai 
sînt în stare de a lucra, care, deşi nu e mare lucru, dar 
tot aduc [o] îmbunătăţire oarecare. 

Mai importante sînt însă următoarele două cereri: 
scurtarea zilei de muncă şi mărirea salariului. 

Se pune întrebarea: de unde vor lua muncitorii 
aceste îmbunătăţiri ? 

Sînt două izvoare la care se poate căpăta scurtarea 
zilei de muncă și mărirea salariului : I. Cu cît scad orele 
de muncă, cu atît muncitorii produc mai mult. 

Există în economia politică o lege care zice că „cele 
mai scumpe salarii sînt cele mai ieftine“. 

II. Profitul capitalistului, plusvaloarea. Toate bogă- 
tiile lumii provin din plusvaloare. Din plusvaloare se ţin 
bancherii, armata și toate instituţiile care apără bur- 
ghezia — deci de aici se vor lua şi mărirea salariilor, 
pensiile etc. 

Deducere. Lupta pe care trebuie s-o ducă muncitorii, 
clasa proletară este : pentru scăderea zilei de muncă şi 
mărirea salariilor azi şi, mai ales, pentru desfiinţarea so- 
cietății acesteia, în care ei nu pot avea tot rodul 
muncii lor. 


NOTĂ : Importanta conferință a prietenului Gherea fiind prea 
lungă, nu s-a putut da un rezumat cu desăvirşire exact. 


MUNCA (BUCUREȘTI), ANUL V, NR. 13 DIN 29 MAI 1894 


ZIARUL NOSTRU ZILNIC” 


( Rezumat al 
conferinţei prietenului C. Dobrogeanu-Gherea 
ținută la Clubul muncitorilor în seara 
de 1 octombrie) 


S-a vorbit mult despre gazeta zilnică 3, încît o mare 
parte din cele ce voi spune azi vă sînt cu siguranţă cu- 
noscute. Astfel s-a vorbit că o gazetă zilnică socialistă e 
un admirabil mijloc de propagandă socialistă, e o armă 
de luptă practică, e un steag împrejurul căruia se vor 
strînge luptătorii. Vi s-a spus, desigur, că şi mai însem- 
nată e menirea gazetei zilnice prin faptul că ea va trata 
şi limpezi toate chestiile sociale practice zilnice din punc- 
tul de vedere al socialismului științific, al intereselor 


muncitorimii. În sfîrşit, o gazetă zilnică, odată ce va 


reuși, va fi chiar o bază solidă financiară pentru partidă 
Mai puţin însă s-a stăruit asupra gazetăriei noastre po- 
litice în general și asupra rolului gazetei zilnice socialiste 
față de această gazetărie. În special voi spune deci cî- 
teva cuvinte în această chestie. 

Ceea ce caracterizează gazetăria politică la noi e lipsa 
de seriozitate şi de autoritate politică. 

Gazetăria noastră n-are mai deloc influență asupra 
afacerilor statului, nu e deloc băgată în seamă de oa- 
menii politici ; gazetarii, cu cîteva excepții onorabile, sînt 
recrutaţi dintre băieţii ce n-au putut să sfirşească stu- 
diile, din tineri fără cultură, lipsiţi de orice autoritate 
politică și socială. Ciţiva ziarişti mai serioşi. se pling ei 
înşişi de această lipsă de trecere şi autoritate. 

În străinătate însă, în țările civilizate, gazetăria e o 
mare putere politică, e în adevăr a patra putere în stat, 

iar ziaristul e un om cu autoritate faţă cu oamenii sta- 
tului, care ei înșiși foarte des sînt ziariști. 

De unde vine această deosebire între gazetăria străină 
și a noastră? A da vina pe nepregătirea şi necultura 
gazetarilor noştri ar fi a arăta puţină perspicacitate, pen- 
tru că chiar acest fapt cere explicare ; elemente mai culte 
şi mai cu autoritate cînd intră chiar în ziaristica politică 
nu rămîn în ea. Cauza e mai adîncă, e în însăși dezvol- 
tarea deosebită economică-socială a ţării noastre şi a 
țărilor civilizate din occidentul Europei. În occidentul 
Europei, în Englitera spre pildă, sînt clasele economico- 
sociale cu interese bine hotăriîte şi bine deosebite, și aceste 
clase sînt reprezentate prin anume partide politice ce 
se luptă între ele pentru interesele claselor respective pe 
care le reprezintă. Astfel, în Englitera găsim două par- 
tide mari : „Tory“, care reprezintă interesele marilor pro- 
prietari de pămînt — lorzi, şi „Whig“, care reprezintă 
interesele burghezimii propriu-zise. 

Aceste clase au interese deosebite, de multe ori pro- 
tivnice, iar fiecare clasă mare se împarte în subclase şi 
grupări, iarăşi cu interese deosebite şi de multe ori 
protivnice. Astfel, burghezimea se împarte în financiară, 
în industrială, în burghezime mijlocie şi mică ; proprie- 
tarii de pămînt — în mari şi mijlocii etc. Toate aceste 
grupuri avînd interese deosebite, această deosebire se 
manifestează în toate actele ceva mai însemnate ale po- 
liticii interne şi externe. La încheierea alianțelor, con- 
venţiunilor, la votarea bugetelor, la punerea impozi- 
telor etc. 

Se înțelege că, în toate aceste cazuri, fiecare clasă 
și grupare de interese caută să-şi apere interesele sale, 
să le facă să triumfe; pentru aceasta, una din armele 
puternice e gazetăria zilnică şi gazetarul. Gazetarul po- 
litic, făcînd parte din o asemenea clasă și din un anumit 
partid politic, care reprezintă această clasă, trebuie să 
apere prin toate argumentele posibile și imposibile in- 
teresele clasei şi partidei sale, trebuie să facă prozeliţi 
pentru clasa sa, trebuie să caute astfel să facă să preva- 
leze interesele ei. Aceasta e foarte important, fiindcă 
publicul către care se adresează ziarul e foarte mare și 
întins și deci gazetarul are de unde să capete prozeliţi ; 
dar aceasta e şi foarte greu avînd în vedere complexita- 
tea fenomenelor sociale. 

Vom lua un exemplu din organizarea impozitelor ca 
să arătăm cît de complexe sînt aceste chestii. Astfel, un 
impozit pus pe hainele lucrătorilor industriali, în virtu- 
tea legii economice — după care orice om şi clasă caută 
să scape de impozit punîndu-l în spatele altui om şi altei 
clase —, e plătit, trecînd prin o mulţime de miîini, de tă- 
ranul care cumpără potcoave. 

Avînd în vedere această complexitate a fenomenelor 
economico-sociale, e vederat că ziaristul trebuie să fie 
om cult, pentru ca să priceapă bine structura economică 
a societăţii, ca să ştie cum să apere interesele clasei 
sale, trebuie să fie om iscusit, pentru ca să aducă argu- 
mentele cele mai nimerite, deși foarte des false, în fo- 
losul clienților lui, în sfîrșit, trebuie să fie şi om cu 
talent, pentru a prezenta interesele speciale clasei ori 
grupei lui ca interese ale naţiunii întregi, pentru a da 
un aspect ideologic și moral unor interese meschine. 
Astfel dar, prin calităţile culturale, intelectuale, morale 
și foarte des imorale care se cer gazetarului în străină- 
tate, prin rolul lui de păzitor neadormit al intereselor 
clasei în veşnica luptă cu alte clase, se explică perfect 
importanţa și autoritatea ce o are gazetarul în străină- 
tate și puterea ce are presa acolo. Dacă trecem de la 
gazetăria burgheză din occidentul Europei la cea so- 
cialistă, apoi deosebirile dintre ele vor veni din de- 
osebirile de clasă ce ele reprezintă. Gazetarul socialist 
reprezintă şi apără tot interesul unei clase, şi acestea 
sint interesele clasei sau claselor muncitoare. Deci el 
are un rol asemănător cu al gazetarului burghez, i se 
cer cultură, talent, plus însă moralitate multă. Clasele 
muncitoare, după cum voi dovedi în altă conferinţă, sînt 
singurele în al căror interes e descoperirea adevărului 
social nefalsificat. Ziaristul socialist trebuie deci să fie 
moral. Ziaristica socialistă reprezintă altă clasă, dar, cu 
toate deosebirile profunde care ies de aici, ea se aseamănă 
cu cealaltă prin importanța ei politico-socială pentru cla- 
sele respective, prin autoritatea ce o are şi prin faptul 
important că reprezintă, ca și celelalte, credincios, s-ar 
putea zice aproape adecvat, clasa și partida sa. 

Dacă trecem acum din străinătate în țară la noi, vom 
vedea pe dată cum deosebirile între presa de acolo şi 
cea de aici depind de deosebirile stării noastre econo- 
mico-sociale. La noi în ţară, clase deosebite cu interese 
deosebite şi bine hotărîte nu prea există. La noi, pro- 
prietatea funciară, industrială, financiară e foarte des 
amestecată în aceleaşi mîini, de multe ori bancherul are 
şi moșii, tot el are stabilimente industriale. Nediferenţie- 
rea claselor, amestecarea lor de multe ori haotică, face 
ca o clasă să nu simtă şi să n-aibă nevoie de o gazetă 
pentru apărarea intereselor, care, la urma urmei, nu sînt 
amenințate de altă clasă. Şi dacă există chiar deosebire 
manifestă între interesele comerțului orășenesc, dintr-o 
parte, şi proprietarii funciari şi arendaşi, de altă parte, 
apoi aceste deosebiri n-au intrat încă în conștiința cla- 
selor respective. 

Toate clasele stăpînitoare împreună ar putea fi ame- 
ninţate în interesele lor de clasele muncitoare, însă acestea 
nu sînt organizate, nu reprezintă încă o putere serioasă, 
iar presa lor, presa socialistă, e slabă. Astfel dar, clasele 
stăpiînitoare n-au nevoie numaidecit de o presă apără- 
toare a intereselor lor. Dar mai e ceva şi mai important. 
Cea mai puternică armă a unei clase în lupta ei e pu- 
terea politică, puterea organizată a statului ; de aceea, 
principala preocupare a unei clase în luptă cu alte clase 
e cucerirea statului, punerea miinii pe guvern, pentru 
acest scop e un minunat mijloc gazeta, care face agitaţie 
în folosul clasei şi partidei ei, recrutează partizani și 
voturi ş.a.m.d. 

La noi însă în ţară, din cauza unei legi electorale 
păcătoase 3 și a unor moravuri electorale şi mai păcă- 
toase, numărul alegătorilor în colegiile I și al II-lea e 
foarte neînsemnat, iar numărul acelora care, în calitate 
de oameni politici, conduc, fac şi desfac afacerile sta- 
tului fără exagerare poate să fie socotit la trei sau patru 
mii de oameni. Această mînă de oameni se împarte în 
partide, se luptă şi din sînul ei scoate guverne. E evi- 
dent însă că pentru această mînă de oameni nu e ne- 
voie de gazete ca armă de luptă: ei se ceartă și se în- 
teleg între ei „en famille“, şi un post de subprefect 
pentru un nspot sau o catedră pentru o cumnată e, 

desigur, un argument mai puternic pentru recrutarea vo- 
turilor decit articolele cele mai puternice de gazetă. În 
astfel de condiţii, cel mult o gazetă politică poate să ser- 
vească pentru calomnierea și insultarea protivnicilor, şi 
aceasta nu atita ca mijloc de distrugere a protivnicilor 
cît ca o răzbunare, ca o răsuflare a urii pricinuite de in- 
vidie şi de pofte neîndestulate. Cum vedem deci, în viața 
noastră politico-socială nu e nevoie de o puternică ga- 
zetărie politică ; dar în organismul social, ca şi într-un 
organism biologic, cînd nu e nevoie de un organ, el nu 
poate să se dezvolte şi să existe. E deci explicabil acum 
de ce oamenii mai culţi și mai de talent, cu mici ex- 
cepţii, chiar cînd intră în jurnalistică, în curînd simt că 
locul lor nu e acolo și pleacă. E deci acum perfect ex- 
plicabil de ce nici publicul, nici oamenii de stat la noi 
nu dau nici o importanţă gazetăriei. În privinţa aceasta 
cite; următoarele două întîmplări. În Cameră la noi, un 
deputat atacă pe un ministru citind, între altele, o bu- 
cată dintr-o gazetă ministerială. Ministrul, foarte mirat, 
l-a întrerupt : „Dar ce-mi citeşti din gazete, nu ştii cum 
se fac gazetele la noi ?%. Alt fapt curios e luat din 
Națiunea, gazeta răposatului Dumitru Brătianu. În această 
gazetă era un colaborator socialist care polemiza din 
partea gazetei cu anarhiștii astfel: „Noi, social-demo- 
craţii, noi, socialiștii, nu trebuie să fim amestecați cu 
anarhiștii“. Închipuiţi-vă o gazetă liberală străină, Times, 
Le Temps, Kölnische Zeitung ete., scriind „noi, social- 
democraţii, noi, socialiștii“, etc. Ar fi un scandal euro- 
pean ; la noi însă se pot toate pentru că, în definitiv, 
gazetele nu reprezintă, politiceşte vorbind, nimic sau cel 
mult niște personalităţi sau coterii politice. În ce privește 
relaţia publicului cititor față cu gazetăria zilnică, apoi ea 
se caracterizează prin modul tipic cum publicul, în foarte 
multe cazuri, cumpără ziare şi își exprimă opiniile sale. 
„Băiete, dă-mi gazeta cutare, să vedem ce mai minciuni 
spune“ ; iar după ce sfirșește de citit exclamă cu satis- 
facţie : „Bine i-a dat la cap“, acest „bine“ referindu-se 
la conservatori, liberali sau rege, după cum și cititorul e 
liberal, conservator sau antidinastic. Cum vedem deci, 
publicul degeaba acuză gazetăria noastră, el cere ştiri 
senzaţionale, fie și mincinoase, cere violenţe, şi i se dă 
ceea ce cere; dar nici publicul nu e tocmai vinovat, 

pentru că, după cum am văzut, alt rol politic nu prea are 
gazetăria la noi. 

Se înţelege, gazetăria aduce şi foloase însemnate, 
astfel, spre pildă, sînt denunţările, făcute prin presa 
înaintată, călcărilor de lege, brutalităţilor şi a fel de 
fel de nedreptăţi ; în privinţa aceasta, rolul presei e 
foarte binefăcător, dar aceasta priveşte rolul ei moral, 
și noi vorbim aici despre rolul ei politic, care, după cum 
am văzut, dacă nu e nul, apoi e foarte neînsemnat. 

Gazeta zilnică socialistă la noi în ţară însă trebuie să 
fie altminteri. Gazeta zilnică socialistă nu va trăi prin 
știri senzaţionale şi false, prin scandaluri sau violenţe 
extreme. Pentru aceasta garantează nu numai onorabi- 
litatea şi corectitudinea celor care vor fi însărcinaţi să 
conducă gazeta, nu numai principiile socialiste, care se 
opun hotărît unei astfel de tactici, dar o garanţie este 
chiar și aceea că conducătorii gazetei n-au nici un in- 
teres de a o preface într-o întreprindere comercială, fiindcă 
nu e proprietatea lor. În cît priveşte personalităţile şi 
extremele violențe, care sînt hrana predilectă a gaze- 
tăriei noastre, gazeta zilnică nu va alerga la ele, nici 
n-are interes să fie violentă, fiindcă violențele extreme 
se fac la noi mai ales în vederea venirii la guvern, pe 
cînd partidul socialist, pentru moment, nici n-are acest 
gînd, fiindcă venirea la guvern, a partidului socialist va 
fi posibilă numai după ce socialismul va învinge definitiv 
în occidentul Europei. Gazeta zilnică socialistă va trebui 
să fie o notă nouă în ziaristica noastră, fiind absolut co- 
rectă, adevărată şi cuviincioasă. Dar gazeta zilnică so- 
cialistă se va deosebi de celelalte și prin faptul că va 
trebui să reprezinte cu adevărat partidul muncitorilor. 
Muncitorii organizîndu-se politiceşte ca o clasă deosebită, 
gazeta trebuie să reprezinte aspiraţiile acestei clase, tre- 
buie să fie un străjer neadormit al intereselor ei. Și 
gazeta zilnică trebuie să facă şi mai mult, ajutînd orga- 
nizarea unui partid puternic al muncitorilor, care e acum 
numai la începutul lui. 

Dar, avînd o sarcină de împlinit atît de grea și de 
importantă, și responsabilităţile ce cad asupra gazetei 
sînt foarte mari. Fiecare pas fals, fiecare greşeală care 
va face gazeta se va răsfrînge asupra partidului întreg. 
În privința aceasta avem exemplu un articol mic, dar 
injurios la adresa d-rului Lucaci şi tipărit în Munca; 

acest articol greşit, deşi nici pe aproape nu reprezenta 
vederile şi tactica partidului muncitorilor, a fost în- 
trebuinţat ca armă de luptă contra partidei întregi, şi 
la alegerile din Ploiești a fost întrebuințat ca armă prin- 
cipală contra prietenului Radovici. 

De aici se vede cît de păgubitoare pot să fie greşelile 
de tactică practică făcute de gazeta partidei. Sînt mult 
mai păgubitoare decît greşelile de doctrină, care pot să 
fie uşor îndreptate prin discuţie. Se înţelege că aste pe- 
ricole nu sînt arătate pentru a stingheri apariţia gazetei, 
ci pentru ca să fie înlăturate pe cât cu putinţă. 

Se înţelege că de la început, mai ales, va fi impo- 
sibil de a nu face greșeli. Aceasta va fi cu putinţă nu- 
mai cînd gazeta va fi bine organizată și va avea un 
personal îndestulător și bine plătit, pentru aceasta însă 
trebuie mijloace bănești. Avînd în vedere marea im- 
portanță ce trebuie să aibă o gazetă zilnică, toți membrii 
partidei socialiste trebuie să facă cele mai mari jertfe 
băneşti pentru apariția ei. Dacă se vor face, sînt sigur 
că gazeta va îndeplini menirea ei de a fi cea mai sigură 
armă de luptă și cel mai bun mijloc de propagandă pen- 
tru Partidul socialist din România. 


MUNCA (BUCUREŞTI), ANUL V, NR. 33 DIN 16 OCTOMBRIE 1894 


LEGALISMUL SOCIALIŞTILOR” 


In țara noastră, unde judecata superficială şi fraza 
goală joacă un rol aşa de mare, legalismul social-demo- 
crației române a fost totdeauna un prilej de nedumerire 
pentru toți aceia care se ocupă de viaţa noastră politică. 
Pentru orice om care cunoaște socialismul din auzite, 
acest cuvînt înseamnă negreşit scandal, revoltă, călcare 
de lege etc. Şi, cu toate acestea, socialiștii au dat lecţie 
de legalism chiar partidelor noastre politice. Cînd so- 
cialiştii din Iaşi, cu ocazia manifestărilor violente ale 
opoziţiei unite contra regelui, au tipărit și au împrăștiat 
un manifest îndemnînd poporul muncitor la liniște şi la 
neamestec în aceste manifestații 41, lumea noastră po- 
litică credea că ăsta e un pas izolat, care se explică prin 
confuzie și nepriceperea adevăratei tactici socialiste. De 
atunci însă au trecut mai mulţi ani, şi partidul socialist 
a urmat cu stăruință aceeaşi tactică. 

, „În timpul tulburărilor țărănești, al manifestărilor opo- 
ziţiei unite din Piaţa teatrului, al manifestărilor contra 
legii maximului, al manifestărilor studenţeşti şi altora, 
oricînd partidul socialist a avut prilej de a se manifesta, 
el s-a manifestat ca un partid legal și a îndemnat la 
respectul legalităţii pe potrivnicii săi. Aici deci avem a 
face nu cu un fapt întîmplător, ci cu o tactică studiată şi 
bine chibzuită. Şi atunci se naşte, bineînţeles, întreba- 
rea : cum şi de ce tocmai socialiștii formează la noi un 
partid legalist ? E oare aceasta o tactică dictată de teo- 
riile socialiste ? Nu. Teoriile socialiste nu sînt o formulă 

sau o dogmă şi deci nu dictează nici o tactică hotărită 
şi aceeași pentru toate ţările, ci lasă în grija socialiştilor 
fiecărei ţări să-şi creeze o tactică potrivită cu condiţiile 
reale de viaţă ale ţării lor. Tocmai astfel de tactică e 
admisă de socialiștii români. În cîteva cuvinte, iată 
explicarea. 

Din pricina anumitei dezvoltări istorice economico-so- 
ciale a ţării noastre a crescut în ea în treizeci de ani o 
mare nepotrivire între starea legală şi între starea reală, 
între relaţiile de drept și relaţiile de fapt. Această nepo- 
trivire mai mult sau mai puţin se observă și în alte ţări 
cu instituţii burgheze (afară doar de Belgia şi Anglia), 
dar nicăieri ea nu e așa de mare ca la noi. Avem o 
constituţie liberală (afară de legea electorală) și avem 
o stare reală de lucruri, care în unele privințe e mai rea 
decît în ţările autocrate. Avem o constituţie democratică, 
după care poporul întreg stăpîneşte, e suveran, în rea- 
litate însă avem o oligarhie de cîteva mii de oameni care 
stăpînesc ţara. Sînt mai bine de treizeci de ani de cînd 
am desfiinţat o stare legală feudală, iobăgistă, înlocuind-o 
cu o stare burgheză, liberală — aceasta pe hirtie ; iar în 
realitate, mai ales în relaţiile dintre administraţie, pro- 
prietari și arendași, de o parte, şi țărani, de altă parte, 
s-au consacrat o bună parte din relaţiile feudale şi uneori 
mai ales ceea ce a fost rău în acele relaţii. Ca să ne 
facem o idee clară de adînca deosebire ce este între 
starea noastră legală şi cea reală, să ne închipuim că 
într-o zi, printr-o minune oarecare, țara noastră s-a pre- 
făcut într-o țară unde legile sînt cinstit și strict aplicate, 
unde deci starea legală și reală s-ar potrivi perfect. 

În această ţară utopică nu s-ar face legalmente nici 
o deosebire între mari și mici, bogaţi şi săraci. Un pro- 
prietar sau un stăpîn care ar lovi pe un ţăran sau slugă 
s-ar pedepsi tot așa de aspru după cum dacă aceştia din 
urmă s-ar face vinovaţi de aceeași faptă. Proprietarul 
sau arendașul care ar falsifica socotelile agricole ar intra 
în puşcărie. Un subprefect n-ar putea, nepedepsit, nu 
numai să lovească în ţăran, dar [nici] măcar să-l în- 
jure — că aşa e legea. Un ofiţer ar putea să dea în ju- 
decată pe un soldat, dar, prin propria putere, n-ar pu- 
tea nu numai să-l bată, dar [nici] măcar să-l înjure — pen- 
tru că aşa e legea. Alegerile în acea ţară utopică ar fi 
absolut libere, după cum poruncește legea noastră neuto- 

ică, iar libertatea cuvîntului şi a întrunirilor ar fi respec- 
tată la ţară pentru ţărani, după cum este respectată în 
oraşe pentru boieri. Țăranii ar putea să facă asociaţii şi 
întruniri unde să fie propagate orice idei, ar putea să facă 
manifestații paşnice nu numai fără a fi împuşcaţi, dar 
fără ca să aibă cineva dreptul să se amestece în trebu- 
rile lor — după cum e legea. Să-şi închipuie numai ci- 
titorul acestea şi toate celelalte relaţii cetăţeneşti regu- 
late în același fel — numai după lege; nu e oare evi- 
dent că această ţară închipuită legală ar fi nemăsurat 
superioară celei reale în care trăim noi ? Dar mai e ceva. 

Călcarea legilor niciodată nu se face de fantezie sau 
de dorința de a le călca, ci de interes. Dar, legea fiind 
aceea care regulează relaţiile între oameni, e evident că 
dacă e călcată din interes de cineva e totdeauna în pa- 
guba interesului cuiva. 

Astfel, dacă clasele noastre superioare creează o stare 
de lucruri latentă ilegală, e pentru că le convine față 
de clasele stăpînite, între care în primul rînd e poporul 
muncitor. Stricta aplicare a legilor ar fi deci în primul 
rînd în folosul poporului muncitor, ale cărui interese sînt 
reprezentate prin social-democraţie. | 

În sfîrşit, legile ţării noastre, cinstit aplicate, legile 
care garantează libertatea cuvîntului, întrunirilor etc. 
permit o dezvoltare pașnică a social-democraţiei. | 

lată deci pentru ce în ţara noastră social-democraţia 
e legalistă. E 

Ea e legalistă : pentru că la noi starea legală, relaţiile 
de drept sînt mult superioare stării reale relative de 
fapt, pentru că o aplicare cinstită a legilor existente ar 
fi în primul rând folositoare poporului muncitor şi pen- 
tru că legile ţării, cinstit aplicate, permit o creștere și o 
dezvoltare a social-democraţiei însăși. 


C. Dobrogeanu-Gherea 


LUMEA NOUĂ (BUCUREȘTI), ANUL I, NR. 10 DIN 12 NOIEMBRIE 1894 


PROPRIETATEA ȘI LEGEA MINELOR * 


I. 


` Legea minelor 4% a d-lui Carp a avut darul de a 
ridica interesante discuții teoretice, ca şi practice. Eu nu 
dia inci de partea practică a chestiunii, ci numai de 
ei -au emis asupra proprietăţii. În această pri- 

inţă, pur teoretică, discuţiile și părerile emise sînt in 
teresante şi instructive numai prin faptul uriașei în- 
teal a subiectului în discuţie, dar nu şi prin felul 
um acest subiect a fost tratat. În această din urmă pri- 
vinţă, discuția a fost cît se poate de superficială, atît dia 
partea protivnicilor cît şi a apărătorilor acestei legi 
Protivnicii legii minelor găsesc în ea un socialism PS 
fără a arăta în ce anume consistă acest socialism şi mai 
ales, ei nu arată vreo pricepere cît de puţină asupra teo- 
riilor socialismului modern, asupra proprietăţii 

Din altă parte, susţinătorii legii aduc pentru susți- 
nerea ei niște teorii confuze şi neexacte și, ce e mai st 
niu, nişte teorii care se bat cap în cap cu expun FE 
motive a legii. arii 
Foarte caracteristic în această privinţă e articolul de 
fond din Constituţionalul intitulat Legea minelor 
Autorul articolului vrea să dovedească că toate ar 
taia protivnicilor legii sînt absurde, dar pentru alea 
Mu ne spună „citeva cuvinte asupra proprietăţii 
a E promisiune, te aştepi ca autorul arti- 
ului să arate în adevăr în cîteva cuvinte vederile sale 

generale asupra proprietății, menite să reducă la absurd 


argumentele protivnicilor. 
În loc de aceasta, autorul nostru repetă de mai multe 


ori cu felurite sosuri că nu e stat fără proprietate, după 


cum nu e proprietate fără stat, o repetă ca să ajungă la 
concluzia că între stat şi proprietate e o legătură in- 
timă, indisolubilă. Nu e vorbă, e foarte adevărat, că 
între stat şi proprietatea individuală e o legătură in- 
timă şi că unul condiţionează pe alta; dar ce fel de 
argumentare e asta să repeţi de mai multe ori o afir- 
maţie, pe urmă s-o dai tot pe ea ca încheiere şi să crezi 
încă a fi dovedit ceva ? Şi, afară de asta, chiar dacă ai 
dovedi că între stat şi proprietatea, individuală există 
o legătură intimă, întru cît aceasta ne-ar da o idee 
asupra proprietăţii în genere ? Şi, în sfîrşit, întru cit 
acest adevăr stabilit ar putea să slujească ca un argu- 
ment în favoarea legii ? 

Protivnicii legii pot să răspundă foarte bine : e ade- 
vărat că între stat şi proprietatea individuală e o legă- 
tură intimă şi, de aceea, legea în chestie, lovind în drep- 
tul de proprietate, loveşte şi în stat şi astfel argumentul 
menit să apere legea se întoarce contra ei. 

De altă parte, protivnicii legii încalecă o miîrţoagă 
care de-abia se ţine în picioare — a dreptului natural, 
între aceştia din urmă e d-l Danieleanu. 

Dreptul natural al proprietăţii conţine o contradicţie 
în termeni. Dreptul în genere nu e o creare a naturii, 
ci se naşte în societăţile omeneşti din relaţiile omenești, 
deci e o creație omenească. Fiziologia şi psihologia, între 
facultăţile înnăscute ale omului, n-au descoperit şi drep- 
tul la proprietate, şi încă la proprietatea individuală. 
Apărătorii legii susțin altă teorie bine cunoscută, și anume 
că proprietatea nu e un drept natural, ci un drept legal, 
că proprietatea are ca bază şi izvor legea. De „această 
părere e şi d-l profesor Dissescu dacă cuvintele d-sale au 
fost reproduse exact de reporterul Adevărului. Această 
teorie are oarecare aparenţe revoluţionare prin faptul că 
din ea se poate face următoarea deducție : dacă proprie- 
tatea individuală e creată prin lege şi se schimbă prin 
lege, atunci ea poate fi înlocuită prin altă formă a pro- 
prietăţii cînd vor face legi socialiștii. Deducţia din teorie 
e spirituală şi arată că se pot face deducţii adevărate 
din teorii false. Pentru că teoria e falsă, istoricește vor- 

bind, și deci nu poate fi o teorie socialistă, pentru că so- 
cialismul şi neadevărul istoric se exclud ca lumina și 
întunericul. 

Adevărul istoric e cu totul dimpotrivă acestei teorii : 
nu legea a creat proprietatea individuală şi creează toate 
modificaţiile şi modalităţile proprietăţii, ci, din contra, 
necesităţile istorice, relaţiile reale de putere şi în primul 
rînd modurile de producţiune economică au creat pro- 
prietatea individuală şi prezidă la toate modificările ei, 
iar legea sancţionează proprietatea în general şi feluri- 
tele ei forme în special. În acest înţeles se poate zice 
mai curînd că nu legea creează proprietatea, ci aceasta 
din urmă creează legea. Pentru că, în general vorbind, 
nu legea creează relaţiile reale de putere, ci acestea din 
urmă produc legea. 

Legea sancţionează relaţiile reale care se produc în 
societate, după cum religia sancţionează căsătoria. 

Aceasta din urmă se pregăteşte cu desăvîrşire prin 
alţi factori decât religia, cum sînt: înţelegerea între pă- 
rinţi, înclinaţiuni fiziologice şi psihice între tineri, zestrea 
şi alte interese materiale etc... şi numai cînd toate con- 
dițiunile reale ale căsătoriei s-au pregătit, atunci vine 
religia și o sancţionează. Tot așa sancţionează legea rela- 
tiile reale în societate, care sînt create fără ea, am pu- 
tea zice fără ştirea ei. 

„Pe baza proprietăţii individuale s-au ridicat şi au 
pierit naţiunile, pe această bază s-au ridicat şi au pierit 
civilizații întregi : cum deci ar fi putut proprietatea in- 
dividuală să reziste la atîte vicisitudini uriașe ale soartei, 
dacă ar fi avut o bază atît de şubredă şi schimbăcioasă 
cum e legea. 

În cîteva cuvinte, expunerea de motive a legii mi- 
nelor arată mai multă pricepere asupra adevăratului ca- 
racter al evoluţiei proprietăţii decât toate discuţiile care 
au urmat. 

E Nu interesele, zice expunerea de motive, se supun teo- 
riilor, ci teoria, după cum ne arată experiența tuturor 
popoarelor, se adaptează pururea şi pretutindenea la fe- 
luritele interese. 

Ă Și, dacă teoria cutare sau cutare a fost covîrşitoare 
în cutare epocă şi în cutare ţară, se poate cu înlesnire 
proba că ea nu a covîrşit unde era cea justă, ci doar 
unde interesul pe care-l reprezenta era mai puternic. 

Perfect adevărat şi ceea ce se zice de teoriile juridice 
trebuie de spus şi în general despre legi. 

Teoriile juridice şi legile dominatoare în cutare epocă 
asupra proprietăţii nu dominează pentru că sînt juste 
după vreun principiu metafizic de dreptate şi justiţie, 
dar pentru că în lupta de clase şi lupta de interese re- 
prezintă pe cele victorioase, reprezintă interesele cele mai 
puternice. Cu alte cuvinte, teoriile juridice şi legile do- 
minatoare într-o epocă asupra proprietății nu dominează 
pentru că sînt juste, dar sînt juste pentru că dominează. 
Acesta e un adevăr istoric foarte important şi, ca atare, 
se înțelege că vine în ajutorul socialismului modern — ca 
orice adevăr istoric —, dar, oricît de adevărat ar fi, el 
nu ne dă deloc încă concepţia socialismului modern asupra 
proprietăţii ; de la aceasta din urmă expunerea de mo- 
tive e departe ca cerul de pămînt. În cîteva cuvinte vom 
expune concepția socialismul'i ştiinţific m-dern asupra 
proprietății în articolele viitoare. Această expunere va 
fi folositoare nu numai celor care n-o cunosc, dar și celor 
care ar vrea să știe cam ce relaţie poate fi între teoriile 
socialiste şi legea minelor. 


II. 
Evoluţia proprietăţii 


În articolul trecut am promis a expune în cîteva 
cuvinte concepţia socialistă asupra proprietății. E evident 
că într-un articol de gazetă pot să arăt această concepție 
numai foarte strîns, deci neapărat că puţin clar, voi avea 
însă prilej de a reveni asupra acestei chestiuni im- 
portante. 

Socialismul științific modern nu dă nici o teorie ju- 
ridică sau morală asupra proprietății, nu pleacă deci din 
punctul de vedere al unei dreptăți mai mult sau mai 
puţin metafizice şi sentimentale, știind foarte bine că 
teoriile juridice, după cum o ştie şi expunerea de motive 
din legea minelor, consacră stări sociale reale, dar nu 
le creează. 

Socialismul științific pleacă de la studiul realităţii 
vieții, de la studiul evoluţiei omenirii, societăţilor ome- 
neşti în general şi a vieţii lor materiale, economice, în 
special. Acest studiu arată că proprietatea a trecut prin 

nenumărate schimbări şi forme. Aceste schimbări și for- 
mele ce a îmbrăcat proprietatea de-a lungul dezvoltării 
societăților omeneşti nu s-au produs la întîmplare ; ele, 
la rîndul lor, atîrnă mai ales de modul de producție eco- 
nomică a societății şi, fiindcă producția economică se dez- 
voltă, progresează, se schimbă mereu, apoi, în contor- 
dantă cu această schimbare a producerii productelor ne- 
cesare vieții, se schimbă şi modul de apropriere * a lor. 
adică formele proprietăţii. Cu toate că schimbările for- 
melor proprietăţii prin care a trecut omenirea sint ne- 
numărate, ele pot însă să fie împărţite în două forme 
esenţiale, care împart întreaga dezvoltare a omenirii În 
două epoci mari. Aceste două forme sînt : proprietatea 
comunistă, sau colectivă, şi proprietatea individuală, sau 
individualistă. FENI | 

În prima epocă a dezvoltării societăţilor omenești a 
domnit proprietatea comunistă. PRI 

Societăţile primitive, pe la începutul dezvoltării lor 
trăind în grupe mici, cu instrumente de muncă și apărare 
neînsemnate, înconjurate de natura puternică şi vrăjmașa 
şi, de semeni vrăjmaşi, n-ar fi putut să reziste dacă n-ar 
fi trăit în comunităţi, dacă n-ar fi muncit în comun. 
Aproprierea productelor muncii, trebuind să corespundă 
formei de producere în societate, a fost, de asemenea, 
comunistă. Comunismul primitiv a fost deci o necesitate 
de viață pentru societăţile primitive, şi acelea care nu 
s-ar fi supus acestei necesităţi ar fi trebuit să dispară i 
lupta pentru existenţă şi selecţia naturală se însărcinau 
cu măturarea de pe fața pămîntului a acelora din socie- 
tăti care ar fi înfrînt comunismul primitiv. 

“Cu dezvoltarea acestui comunism primitiv s-a format 
o organizaţie socială (politică) corespunzătoare — organi- 
zația gentilică, organizaţia grupelor de rude de sînge sau 
presupuse ca atare. Pe baza acestui comunism primitiv, cu 
o organizație socială (politică) corespunzătoare, societățile 
omeneşti au trăit şi s-au dezvoltat în timp de mii de ani. 
Pe aceste baze comuniste, omenirea a progresat enorm 
intelectualiceşte, psihiceşte ; multe şi nenumărate născo- 
ciri a produs, a perfecționat enorm producția economisă. 
Se înțelege, toate acestea ne par acum meschine, după 
oum meschină va părea cultura noastră după cîteva mii 


* Punere în stăpînire. 

de ani, dar pentru vremea lor ele au fost colosal de im- 
portante şi marchează un pas enorm în dezvoltare, în pro- 
gresul omenirii. Această organizație comunistă a adus 
omenirea în dezvoltarea ei progresivă pînă la poarta civi- 
lizației. Dar, oricît de importantă ar fi fost această organi- 
zaţie comunistă, ea nu putea să trăiască veșnic, mai întîi 
și mai în general pentru că nimic nu e veșnic pe lumea 
aceasta — nici omul, nici națiunile, nici pămîntul şi nici 
sistemul nostru solar —, toate trebuie să piară odată. Mai 
în special însă, această organizaţie comunistă trebuia să 
dispară pentru că ea, în dezvoltarea progresivă a societă - 
ţilor, a ajuns în dezacord cu progresul producţiei, cu 
progresul economic-material al societăţii. 

Producţia economică, împărţirea muncii, relaţiile eco- 
nomice prin comerț, înmulţirea populaţiei etc. ... deşi au 
înflorit în epoca comunistă, ajunseseră la un anumit grad 
de dezvoltare, n-au putut să progreseze mai departe pe 
bazele comuniste şi, de aceea, acestea din urmă trebuiau 
să dispară și au dispărut, după mai multă vreme și luptă, 
lăsînd loc altor organizaţii, bazate pe proprietatea indivi- 
duală. 

Astfel, organizarea comunistă a produs ea însăși condi- 
țiunile propriei ei pieiri și condiţiunile de trai pentru 
organizarea socială care a înlocuit-o. 

Pe aceste noi baze au început să se dezvolte societățile 
civilizate. Nu-i vorbă, proprietatea individuală n-a predo- 
minat nicăieri exclusiv şi foarte multă vreme s-au păstrat 
rămășițe importante din comunismul primitiv. 

Chiar în societăţile cele mai civilizate, mai încoace de 
tot, în vîrsta de mijloc, în proprietatea rurală, principiul 
comunist a jucat un rol foarte important. 

Nu-i mai puţin adevărat însă că proprietatea indivi- 
duală a caracterizat societăţile civilizate şi, ceea ce e mai 
important, proprietatea individuală era principiul progre- 
siv, era ceea ce a permis o dezvoltare progresivă a so- 
cietăţii. 

Pe aceste baze individualiste, cum am zis și în artico- 
lul trecut, au trăit și au pierit societăţi, s-au ridicat și au 
căzut civilizaţii întregi. Multe lacrimi, durere și sînge a 
costat pe omenire această dezvoltare pe baze individualiste 
şi, desigur, nimeni n-ar putea să facă bilanţul civilizației 
punînd într-o cumpănă toate jertfele nenumărate cîte le-a 

costat ea, iar în alta toate binefacerile ei, un lucru însă e 
sigur : că la un timp dat dezvoltarea progresivă a ome- 
nirii a putut să se facă numai pe baze individualiste, cu 
proprietate individuală și e iarăși sigur că progresul ome- 
nirii, din nenorocire, n-a călcat numai pe roze, dar și pe 
sînge şi cadavre. 

Omenirea civilizată pe aceste baze individualiste a fă- 
cut un mare pas înainte: ea a îmbunătăţit enorm pro- 
ducţia economică, a făcut un progres mare în știință, în 
arte, a făcut invenţiuni minunate. Mai ales era modernă, 
cea cu deosebire individualistă, era burgheză, e aceea care 
a făcut să progreseze enorm omenirea. În mai puţin de 
două sute de ani, ea a făcut pe omenire să facă un pas 
mai mare în producția economică, invențiile tehnice, şti- 
ințe etc. decît în două mii de ani care i-au precedat. În 
această mişcare înainte şi prin această mişcare înainte, 
bazele individualiste ale societăţii, între care cea mai 
importantă e proprietatea individuală, încep să se înve- 
chească — dacă putem să ne exprimăm așa —, devin tot 
mai şubrede, societatea începe să se încurce în cele mai 
mari şi în cele mai indisolubile contraziceri, ea ajunge în 
conflict cu progresul economic, devenind o piedică pentru 
el în loc de imbold. Prin dezvoltarea firească, societăţile 
civilizate au ajuns la o stare asemănătoare cu a societăți- 
lor comuniste primitive de altădată : cînd viaţa şi dez- 
voltarea societății nu mai e posibilă pe baze vechi, cînd, 
sub pedeapsa de moarte, societăţile trebuie să-și schimbe 
însăși baza pe care trăiesc şi care în cazul de faţă e pro- 
prietatea individuală asupra mijloacelor de producţie. 
Pentru a se reconstrui pe baze noi, după cum a făcut-o 
altădată societatea comunistă, societatea individualistă de 
azi trebuie să schimbe baza economică individualistă în 
colectivistă (comunistă), prefăcînd toate instrumentele de 
muncă — cum e sol, subsol, fabrici, ateliere etc. — în pro- 
prietatea comună a naţiunii întregi. Și aceasta nu din 
cauză că o cer socialiștii, dar din cauza dezvoltării firești 
a omenirii, e evoluţia firească însăși care face fatală dis- 
pariţia proprietăţii individualiste asupra instrumentelor 
de muncă şi prefacerea lor în proprietatea comună a socie- 
tății. Dovedirii acestui adevăr îi va fi consacrat articolul 
viitor. 


192 


III. 
Dispariţia fatală a proprietății 


Am zis în articolul trecut că în dezvoltarea evolutivă 
a societăţii civilizate am ajuns la un punct cînd dispariţia 
proprietăţii individuale e tot mai necesară, e fatală. Do- 
vedirii acestui adevăr, pe cît de important pe atît de netă- 
găduit, e consacrată întreaga parte critică a socialismului 
modern, şi deci e peste putinţă s-o fac aici, într-un singur 
articol de ziar. Cu toate acestea, voi încerca s-o arăt, pe 
cît e posibil, în cîteva cuvinte. 

Mai întîi și întîi, proprietatea individuală în dezvol- 
tarea societăţii a ajuns la propria sa negare. 

În adevăr, ce înseamnă că societatea e bazată economi- 
ceşte pe proprietatea individuală ? Evident, înseamnă că 
membrii acelei societăți au proprietate individuală, mai 
ales înseamnă că producătorii în societate stăpînesc indi- 
vidual instrumentele lor de muncă, așa cum a fost în 
vîrsta de mijloc, cînd pămîntul era al ţăranului și uneltele 
ale meseriașului. Este oare acum așa ? Evident că nu, şi 
cu atit mai puţin cu cît para e mai civilizată. Astfel, în 
Anglia, în Belgia, mai toţi producătorii sînt expropriaţi 
cu totul, sînt proletari. În alte ţări civilizate, mai sînt 
producători care au o umbră de proprietate, dar care, prin 
însuși mecanismul economic al societăţii de azi, sînt ex- 
propriaţi tot mai mult şi mai mult. 

Este ştiut şi de cei care nu cunosc economia politică 
cum că în societatea modernă, bazată pe concurenţă, ca- 
pitalurile mari bat pe cele mici şi deci fabricanţii mari şi 
comercianții mari înving pe meseriaşii și pe micii comer- 
cianţi, care tot mai mulți și mai mulţi trec în rîndul pro- 
letarilor. Astfel, în societatea de azi, prin dezvoltarea ei 
firească pe bazele individuale, se creează tot mai mult 
dintr-o parte un număr foarte mic de membri ai societăţii 
care au concentrată în mîinile lor mai întreaga bogăţie a 
nației și din alta — imensa majoritate a naţiei, şi toţi 
producători manuali ca şi intelectuali, proletari fără pro- 
prietate. Deci societatea modernă în dezvoltarea ei ajunge 
la următoarea contrazicere, la următoarea arhiabsurditate : 
e o societate bazată pe proprietatea individuală, dar în 
care enorma majoritate a membrilor acestei societăți și 

mai toți producătorii n-au proprietate. Proprietatea indi- 
viduală deci a ajuns la propria sa negare. 

Judece deci oricine dacă o societate poate să se dez- 
volte pe o bază atît de şubredă și absurdă și dacă, înainte 
chiar de a ajunge la proletarizarea tuturor producători- 
lor, nu va fi fatal nevoită să înceapă să se dezvolte pe 
alte baze decît proprietatea individuală, care, în definitiv, 
în societăţile cele mai civilizate nu există pentru enorma 
majoritate a membrilor lor. Acum alt fapt tot aşa de 
important. 

Am zis în articolul trecut că formele proprietății 
atîrnă în primul rînd pe formele și modurile producţiei 
economice, şi o formă de proprietate care ar veni în con- 
trazicere cu progresul producţiei economice e osîndită să 
piară, va fi măturată de acesta din urmă din drumul său 
victorios. 

Ei bine, tocmai forma proprietăţii individuale moderne 
ajunge tot mai mult în contrazicere cu progresul produc- 
tiei economice. 

Pentru a dovedi în marginile restrînse ale acestui ar- 
ticol, am să iau o pildă, dar o pildă foarte clară şi dove- 
ditoare — acesta e fenomenul economic atît de cunoscut 
acum sub numele de criză de supraproducţie ; e acuma și 
la noi destul de cunoscut pentru că criza noastră în parte 
se datorește supraproducției. În ce consistă acest feno- 
men ? Iată în ce. În societatea noastră se produce mai 
mult decît poate fi vîndut, se produce prea mult, de aici 
criza de supraproducţie cu toate nenumăratele nenorociri 
ale ei. Se poate oare o absurditate mai mare și mai dure- 
roasă decît aceasta la care a ajuns societatea modernă în 
dezvoltarea ei? Marea majoritate a membrilor societăţii 
moderne trăieşte într-o mizerie cumplită, e lipsită de cele 
mai necesare vieţii: hrană, îmbrăcăminte ş.a.m.d., şi 
aceeași societate e zguduită pînă la temeliile ei nu de 
această lipsă dureroasă a majorităţii membrilor ei, ci de 
prea multă producere, prea multă hrană, îmbrăcăminte 
produse. 

Se poate oare o absurditate mai nebună ? Nu e clar că 
o societate ajunsă la astfel de absurdităţi nu poate să se 
dezvolte pe temeliile ei vechi ? Dar acest fapt are şi o altă 
importanţă, mai mare. E evident că, dacă societatea su- 
feră de crize de supraproducţie, tot ce va mări considera- 

bil această producţie va provoca şi crize de supraproducţie 
mai mari. | | 

Astfel, dacă s-ar descoperi pămînturi mai roditoare 
decât cele din America sau un procedeu ştiinţific de a 
mări producţia în general a pămîntului, s-ar mări grozav 
crizele agricole, iar dacă s-ar mări mult printr-o invenţie 
producţia de mărfuri industriale, în industrie ar izbucni 
şi o criză mai înfricoşată de supraproducţie, cu toate ur- 
mările ei nefericite. Astfel deci, progresul producţiei eco- 
nomice e menit să provoace crize și nenorociri enorme în 
societatea modernă, ceea ce înseamnă, cu alte cuvinte, că 
această societate a ajuns într-o contradicție flagrantă cu 
progresul producţiei economice, încît orice progres mare 
economic o zguduie din temeliile ei, îi face rău, în loc să-i 
facă bine. n 

Mai e încă o pricină care face absolut de neînlăturat 
dispariţia proprietăţii individuale : aceasta e contrazicerea, 
dezarmonia care s-a dezvoltat între producerea și apro- 
prierea productelor. 

Ca o societate să poată trăi şi să se dezvolte normal, 
trebuie negreşit să existe o legătură logică între „produ- 
cere și aproprierea produotelor. Astfel, în societăţile pri- 
mitive comuniste, productele (pescărit, vînat, producte 
agricole) se căpătau în comun şi ele aparţineau comuni- 
tăţii. Dacă pe urmă productele se consumau în comun 
sau dacă se împărțeau şi se consumau individual, aceasta 
e de puţină importanţă, pentru că important e acordul! 
între felul producerii şi apropriere, dar nu neapărat şi cu 
consumarea productelor. Sub domnia producerii indivi- 
duale, unde un țăran lucrează bucata lui de pămînt sau 
meseriașul cu uneltele lui de muncă, e natural ca produc- 
tele lor căpătate individual să fie apropriate individual, să 
le aparţină tot lor. Acum însă, în ţările înaintate în civili- 
zație, productele industriale se produc în fabrici imense, 
unde lucrează împreună, colectiv, în comun, mii de lucră- 
tori, de asemenea, pe moşiile întinse ale marilor proprie- 
tari, lucrează iarăşi sute sau mii de lucrători împreună, 
în comun, astfel încât cea mai mare parte a producţiei țării 
e făcută pe baze comuniste, pe cînd aproprierea produc- 
telor e individuală, aparţine fabricanţilor şi moşierilor ; 
e deci o contrazicere flagrantă între producerea colecti- 
vistă și aproprierea individuală. 

Această contrazicere poate să înceteze numai în două 
cazuri : sau schimbînd producerea, sau schimbind pro- 
prietatea. Sau întorcîndu-ne înapoi la producerea indivi- 
duală, şi deci distrugînd toate fructele civilizaţiei mo- 
derne, sau punînd în concordanţă cu producerea colecti- 
vistă şi aproprierea, prefăcînd toate instrumentele de 
muncă — cum e solul, subsolul, fabricile, atelierele etc... 
— în proprietate colectivă a naţiunii întregi. Întoarcerea 
înapoi fiind imposibilă chiar dacă am vrea, rămîne un 
singur lucru de făcut : prefacerea tuturor instrumentelor 
de muncă în proprietatea comună a naţiunii. 

După mii de ani de dezvoltare pe baze comuniste, 
societatea a ajuns la un punct unde bazele economice 
vechi nu permiteau o dezvoltare mai departe și societatea 
trebuia să le schimbe pe altele, individualiste. După mii 
de ani de dezvoltare pe acestea din urmă, societăţile ci- 
vilizate au ajuns la un punct, și anume epoca noastră, 
unde mișcarea și viața progresivă nu mai sînt posibile pe 
bazele vechi, individualiste, şi aceste societăţi trebuie ne- 
greşit să se întoarcă la un fel de comunism, însă la un 
comunism cu mult superior celui primitiv. După cum so- 
cietăţile civilizate, trecînd prin monarhia absolută, consti- 
tuţională, tind să devină republici asemănătoare încâtva 
cu republicile societăţilor primitive, tot așa societăţile ci- 
vilizate de azi, trecînd prin mai multe forme individua- 
liste, tind să devină societăţi comuniste asemănătoare, dar 
mult superioare la formă şi fond celor primitive. Și 
aceasta nu din cauza vreunor idei subversive sau a unor 
revoluționari ce sapă bazele societăţii moderne, ci în vir- 
tutea însăși a evoluţiei omenești aceste baze s-au învechit 
şi se surpă mereu. 

Ne mai rămîne acum să mai spunem cîteva cuvinte 
despre bazele cele noi pe care își va începe traiul societa- 
tea transformată. 

Despre aceasta în articolul viitor. 


IV. 
Priceperea falsă a socialismului 


Înainte de a se vorbi de aproprierea colectivă, care e 
totodată esenţa socialismului, trebuie să spunem cîteva 

cuvinte asupra priceperii false şi a celei dintii şi celei din 
urmă, pentru că ceea ce foarte adesea se pricepe sub 
socialism sînt nişte avantaje şi absurdităţi. Și trebuie să 
spunem adevărul că socialiștii chiar ei înşişi sînt, sau mai 
bine zis au fost în cîtva de vină că socialismul din for- 
mulă clară şi adevărată a devenit o fantasmagorie în capul 
chiar [al] acelora care în adevăr ar fi dorit să-l priceapă. 

Aceasta s-a întîmplat cam astfel. 

Temeliile economice pe care trăiește o societate, mai 
ales felul de producere și de apropriere a productelor 
muncii, hotărăsc felul dezvoltării sociale şi generale, felul 
instituţiilor politice, ale relaţiilor sociale între membrii 
societăţii, pînă chiar şi felul dezvoltării intelectuale şi ar- 
tistice. E evident deci că o organizare economică atît de 
diferită și atît de superioară celei de azi va avea de rezul- 
tat o viaţă socială neînchipuit mai frumoasă şi din toate 
punctele de vedere superioară celei de acuma din punc- 
tul de vedere material, ca şi intelectual şi moral. 
Orbiţi de astă lumină intensă a traiului social viitor, unii 
din socialişti au început asupra organizaţiei societăţii vii- 
toare să construiască în imaginaţia lor o societate socialistă 
în toate amănuntele ei. Scopul, desigur, a fost lăudabil, 
socialiştii de care vorbim au vrut prin aceste construcţii 
fantastice şi atrăgătoare să-i entuziasmeze şi pe ei, și pe 
alții pentru idealul luminos al socialismului. Toate aceste 
fantezii pot să aibă şi o parte folositoare, iar produse de 
artiști pot să rămînă ca lucruri de artă, nu trebuie însă 
să li se dea o valoare real-socialistă, nu trebuie să se ia 
fanteziile drept realități şi nu trebuie să se considere ca 
obligatorii nici pentru societatea viitoare, nici pentru lupta 
socialistă de azi. 

În adevăr, ce putem şti noi despre toate amănunțimile 
organizaţiei viitoare a societăţii cînd ele depind de mii 
și mii de factori pe care nici nu ni-i putem închipui în 
toate combinaţiile lor ; cum putem hărăzi societăţilor vii- 
toare anumite instituţii şi anumit mod de viață cînd o 
descoperire tehnică poate să se producă dintr-» zi într-alta 
și va reduce la absurd toate presupunerile noastre și, 
mai presus de toate, cum putem să construim o societate 
viitoare în toate detaliurile ei cînd n-avem elemente pen- 
tru aceasta ? 

Pentru că e evident că un geniu chiar nu poate să spe- 
culeze asupra unei alte societăți decît cu elementele ma- 

teriale, intelectuale şi sufleteşti pe care i le dă societatea 
în care trăiește. Greşeala tuturor acestor speculaţii fan- 
tastice poate fi pricepută prin următoarea pildă : 3 

Doi călători se duc într-un oraș străin. Aceşti oameni 
trebuie, se înțelege, să ştie drumul exact pe care trebuie 
să meargă. Cu cît ei se vor apropia de oraş, vor putea 
să vază în cîtva poziţia lui, contururile şi mărimea lui 
aproximativă ş.a.m.d. Închipuiţi-vă că drumeţii noştri, 
nemulțumiți cu aceste cunoştinţe exacte, pe care pot să 
le capete din elementele reale, pe care le au înaintea sim- 
ţurilor şi a inteligenţei lor, s-ar apuca să ghicească și să 
speculeze asupra stradelor, caselor, asupra împărţirii odăi- 
lor în case, asupra frumuseţii femeilor şi asupra mora- 
vurilor din acel oraş — toate nişte lucruri pe care nu 
le-ar putea afla decît fiind în oraş. Se înţelege, dacă dru- 
meţii noştri consideră toate aceste presupuneri ca nişte 
simple fantezii, atunci nu poate fi pentru ei nici o pa- 
gubă, ba poate [fi] chiar un folos. Dar ce ar fi dacă dru- 
meţii noştri ar lua fanteziile drept realităţi şi prin aceste 
fantezii ar hotărî purtarea lor viitoare în oraş și condiţiile 
călătoriei ? Din nenorocire, cam așa făceau socialiștii fan- 
tastici. De cîte ori socialiștii se despărțeau şi se combă- 
teau din principiu pentru că nu se învoiau asupra felului 
cum trebuie să fie organizate serviciile comunale în vii- 
toarea societate socialistă !... 

De această slăbiciune a unora din socialişti s-au folosit 
protivnicii socialismului. Aceştia din urmă au simţit, în- 
tr-un mod conştient sau inconștient, că le vine foarte bine 
la socoteală această strămutare a discuţiei de pe terenul 
realităţii pe terenul fanteziei şi îndată s-au amestecat şi 
protivnicii ; discuţiile asupra a fel de fel de chestii de or- 
dine materială sau morală care priveau viitorul depărtat 
al societăţii se făcură tot mai aprinse. 

Protivnicii făceau (fac şi acuma) pe şireţii şi puneau 
fel de fel de întrebări socialiștilor asupra viitorului depăr- 
tat, şi, deoarece chiar un prost poate să întrebe mai mult 
decât o sută de înţelepţi ar fi în stare să răspundă, putem 
să ne închipuim ce s-a întîmplat cînd între cei care între- 
bau erau şi oameni inteligenţi şi culți. 

— Bine — zice d-l X —, societatea va hotărî canti- 
tatea şi felul producţiei, dar dacă între stofele produse nu 
se va găsi nici una care să placă nevestei mele ce te 
faci ? 

— Aşa e, — zice Y, dv. veţi av ijloa: | i 
de comunicație excelente, dar că aa papă cea sp 
cupeu, supita iile ? 

— Excelent — ă — i ie să 
într-un fel sau "Ea pag e eu ei rea pri 
rep i sep aia u să voiajez cîțiva 

= Dar cu leneşii ce faci ? — repetă iar X 

Şi socialistul utopist îşi bătea capul ca să găsească 
Ata ară P i în societatea lui imaginară sa X să 

rochie upă gust, d-l Y să poată să se plimbe în 

AP: Sn a să voiajeze împrejurul lumii, hit că de 

E e n mijloc de a satisface pe protivnici să 
u a lor de imorală. 

Cînd aceste discuţii copilărești se prefăcură în discuţii 
adevărat serioase, unde socialiștii stăteau pe terenul real 
al faptelor exacte şi unde socialiștii operau cu element 
reale și indiscutabile, atunci protivnicii socialismului Sa 
vînd încotro, alergau la ultima ratio a discuţiunii decinis 
tite, la falsificarea nerușinată a vorbelor şi tezelor pro- 
tivnicilor lor. Și astfel egalitatea condițiunilor oe 
pentru toți producătorii în societatea socialistă s-a pre. 
făcut în capetele sau în vorbele protivnicilor socialismului 
în absurdissima egalitate fiziologică și psihologică | în i 
velarea inteligenţelor. se 
i Egalitatea juridică și economică a femeii s-a prefăcut 
in surpare a tuturor bazelor familiale, iar afirmarea so- 
cialiștilor că societatea burgheză de azi singură pregăteşte 
în dezvoltarea ei toate condiţiunile de trai pentru se 
tatea socialistă s-a prefăcut de protivnicii socialismului 
în pornirea socialiştilor de a distruge toate temeliile so- 
cietăţilor civilizate fără să știe ce vor pune la loc şam d 

F Din cauza tuturor discuțiilor fantaziste şi falsificărilor 
rău-voitoare, priceperea socialismului adevărat a suferit 
enorm. 

La imensa majoritate a publicului care vorbeşte despre 
socialism, priceperea acestuia din urmă consistă din cî- 
teva fraze luate din discuțiile fantastice asupra societăţii 
viitoare, amestecate cu cîteva falsificări făcute de protiv- 
nicii socialismului, plus cîteva afirmări adevărate dar dog- 
matice ale socialiștilor, și această mixtură indigestă ei o 
numesc socialism. 

Şi nicăieri poate această nepricepere nu e atit de mare 
ca la noi, şi, ce e mai regretabil, nepriceperea e deopo- 
trivă la micul băcan ca şi la marele profesor universitar. 

Și cu toate acestea, dacă socialismul e foarte greu de 
priceput în toată întinderea lui, cu toate domeniile ştiinți- 
fice şi practice pe care le atinge, dacă pentru această pri- 
cepere se cer ani de muncă şi studiu şi gîndire, socia- 
lismul ca formulă, esenţa socialismului, dacă putem să 
ne explicăm așa, e uşor de priceput. A arăta ce e socia- 
lismul în sensul întîi e absolut imposibil în articole de 
gazetă, a-l expune însă în al doilea sens e posibil şi 
aceasta o vom face în articolul viitor. 


V. 
Ce e socialismul ? 


Ce e socialismul, ce e aproprierea colectivă, ce e so- 
cietatea socialistă ? Iată acele întrebări cu care e întîm- 
pinat fiecare socialist din partea acelora care nu vor să 
studieze socialismul, dar care ar vrea să-l priceapă şi 
să-l ştie din cîteva cuvinte : 

La aceste întrebări vom răspunde şi noi în scurt : 

Societatea socialistă e aceea care se va dezvolta din 
societatea burgheză de azi și care o va înlocui, iar socia- 
lismul e acea doctrină care arată, bazată pe știința mo- 
dernă, cum, de ce şi prin ce societatea de azi se va trans- 
forma în cea socialistă. 

O întrebare se impune imediat. Societatea evoluează 
continuu, zi cu zi, an cu an; aceasta o ştie fiecare. În 
acest sens însă, societatea din anul acesta e alta încitva, 
decît aceea din anul trecut şi va fi alta după un an, dar 
această schimbare continuă nu implică numaidecit o so- 
cietate nouă ; în această evoluţie continuă, care e punctul 
unde încetează o societate și începe să existe alta? La 
această întrebare, din lipsă de spaţiu, pot să răspund aici 
numai prin următoarele exemple : 

Luaţi apa, începeţi s-o încălziţi cîte puţin ; treptat cu 
încălzirea se vor face anumite modificări în ea, dar tot va 
rămîne apă pînă la anumitul punct de încălzire cînd se va 
preface prin această cantitativă schimbare de temperatură 
într-un corp calitativ altul — în abur ; începeţi să răciţi 
apa şi iarăși cu toate schimbările va rămîne apă pînă la 
un anumit punct, cînd se va preface în alt corp : gheaţa. 

Un alt exemplu, și mai plastic, e un ou pus la o anu- 
mită temperatură. În el încep să se producă anumite mo- 
dificări pînă la un punct cînd se preface în pui. 

Aici vedem manifestîndu-se o lege universală formu- 
lată de genialul filozof Hegel şi care se cheamă trecerea 
cantității în calitate. Această lege e de cea mai mare im- 
portanță pentru priceperea evoluției în general și se aplică 
deopotrivă la lumea anorganică, organică, psihică şi so- 
cială. 

Și societatea se dezvoltă mereu, dar, cu toată cantitatea 
modificărilor care se produc în ea, rămîne tot societatea 
veche pînă ce prin acumularea cantitativă a modificărilor 
ea se preface în altă societate, calitativ deosebită. 

Aici, bineînţeles, nu putem da o dezvoltare mai mare 
celor cuprinse mai sus, de altminteri e îndeobşte cunoscut 
că a fost o societate antică, pe urmă cea feudală, acum e 
cea burgheză, şi teoria evoluţiei s-a vulgarizat într-atit 
că mai fiecare pricepe încîtva că şi această societate bur- 
gheză de azi se va preface în alta. 

Altă întrebare care se impune e următoarea : dacă o 
societate în dezvoltarea ei se transformă în alta, care e 
factorul principal, puterea care mai ales provoacă această 
schimbare și transformare ? În exemplul nostru din lumea 
neorganică (apa), această putere e aceea mecanică a căl- 
durii, în exemplul din lumea organică (oul) sînt anumite 
schimbări fizice, chimice, biologice, iarăși provocate de o 
anumită temperatură ; care e acea putere care provoacă 
schimbările în societate ? 

Am arătat în altă parte * că această putere e progresul 
economic, mai ales dezvoltarea producţiei economice. 

Dezvoltarea producţiei economice hotărăște în primul 
rînd dezvoltarea și schimbarea societății; şi iarăși teme- 
liile economice ale unei societăți, adică forma ei de pro- 
ducere, apropriere şi distribuire a productelor, și relaţiile 
sociale provocate de ele sînt acelea care dau caracterul 
distinctiv unei societăţi, deosebesc o societate de alta. 

Dezvoltarea producţiei economice merge încet, pas cu 
pas, ea mai deloc nu atîrnă de voința socială : progresul 
producției nu poți să-l decretezi. 


* Vezi Concepţia materialistă a istoriei, [volumul de faţă, 
p. 9—33]. 

Felul aproprierii şi distribuirii productelor atirnă în- 
câtva mai mult de voinţa societăţii, dar şi ele depind, la 
rîndul lor, de felul producerii — astfel deci temeliile eco- 
nomice în general nu atârnă de la capriciul şi voinţa so- 
cietăţii. 

Aceste temelii economice însă sînt acelea care, mai 
ales, caracterizează şi constituie o organizaţie socială şi 
deci, dacă ele nu atîrnă de capriciul şi voința societății, 
atunci nici o prefacere mare socială în general nu atîrnă 
de la capriciul şi voința societăţii. 

Aceasta înseamnă, cu alte cuvinte, că o organizație 
socială nouă, o societate nouă nu poate fi creată numai 
prin voința unui om, dar nici prin voința societăţii întregi 
pînă ce nu se vor dezvolta temeliile economice necesare 
acelei societăţi. Acestea sînt 'adevărate în general şi deci 
adevărate şi pentru societatea socialistă. 

O societate socialistă a fost odată o dorinţă frumoasă, 
dar absolut utopică și nerealizabilă, acum însă această 
societate se va realiza cu siguranţă, pentru că s-au dez- 
voltat condiţiile economice necesare ei. Iată unele din cele 
mai principale : 

Mai întîi, progresul producţiei economice a făcut 
munca omenească atît de productivă încît acum întiiaşi 
dată se face cu adevărat posibilă o societate unde mem- 
brii ei, muncind cu toţii solidar, pot să fie cu toţii asi- 
guraţi foarte bine materialicește. Pe urmă, ceea ce de ase- 
menea e foarte important şi ce am pomenit într-un alt 
articol, în societatea modernă s-a dezvoltat producţia co- 
lectivă, s-au strîns grupe mari de lucrători proletari, care 
lucrează colectiv în fabrici, mine, moşii întinse, astfel că 
de pe acum producţia se face în mod colectiv, şi în aceste 
grupe de lucrători societatea de azi ne dă organizate gata 
colectivităţile de producători pentru societatea socialistă. 
Afară de aceasta, cum iarăși am arătat, societatea de azi 
proletarizează o mare majoritate a locuitorilor unei ţări, 
îi strînge în colectivități puternice, îi învaţă să lucreze 
productiv, îi disciplinează şi, prin contact, le dezvoltă so- 
lidaritatea de clasă şi conștiința de puterea lor, și astfel 
societatea, ea însăși, pregătește, disciplinează şi solidari- 
zează acea clasă de oameni, proletarii, căreia îi incumbă 
istoriceşie rolul de a preface societatea burgheză în cea so- 
cialistă, după cum burghezimea a avut rolul de a preface 
societatea feudală în burgheză. Astfel, societatea de azi 

nu numai pregătește condiţiunile economice necesare unei 
societăți socialiste, dar şi acea armată care trebuie s-o 
realizeze. S-ar putea aduce încă mai multe pilde cum so- 
cietatea de azi pregăteşte condițiunile de trai pentru cea 
viitoare ; aceasta o vom face cînd vom expune socialismul 
mai pe larg, aici şi aceste cîteva pilde importante ajung. 

Afară de acest proces al creării condițiunilor econo- 
mice necesare societăţii viitoare, alăturea merge un alt 
proces — procesul descompunerii societăţii burgheze de 
azi. Noi am văzut cum societatea de azi se încurcă în cele 
mai absurde, indisolubile și dureroase contraziceri, cum 
ajunge în contrazicere cu progresul economic, cum ex- 
propriază o imensă majoritate a naţiei în folosul unei 
miini de oameni etc. Altă dată vom arăta mai pe larg 
acest proces de descompunere materială și morală a so- 
cietăţii de azi. Așadar, în societatea de azi se dezvoltă 
un dublu proces — de compunere şi descompunere, un 
proces social asemănător cu acel proces biologic care se 
petrece în oul din care iese puiul. Se înțelege că ăst pro- 
ces nu e ceva special societăţii de azi, în toate societăţile 
care evoluează se petrece același proces ; decît el e clar 
şi bbătător la ochi numai la sfîrşitul societăţii vechi, 
aproape de începutul societăţii nouă. 

Ce fac deci socialiștii faţă cu această transformare care 
se operează în societatea modernă ? 

Socialiştii dintr-o parte explică şi aduc în conştiinţa 
poporului acest dublu proces care se petrece în societate, 
arată cum societatea de azi se descompune materialmente 
și moralmente şi cum în ea se dezvoltă condiţiile necesare 
vieţii societății socialiste — aceasta e partea de doctrină 
și de propagandă. De altă parte, socialiștii organizează 
masele proletare, acelea care mai ales au interes și cărora 
le incumbă istoricește rolul transformării societăţii — 
aceasta e partea militantă a socialismului. 

Organizînd proletariatul, dîndu-i conștienţă de rolul lui 
istoric, socialiștii se luptă împreună cu proletariatul pentru 
căpătarea puterii politice în stat, ceea ce nu poate să în- 
tirzie, avînd în vedere că proletariatul devine o putere tot 
mai mult și mai mult precumpănitoare în societate. 
| Odată stăpîn pe puterea politică, proletariatul, socia- 
liștii pășesc spre treptata naţionalizare sau socializare a 
tuturor instrumentelor de mumcă, ceea ce înseamnă în- 
ceputul erei socialiste. 

Dar ce înseamnă această socializare a tuturor instru- 
mentelor de muncă ? În cîteva cuvinte înseamnă urmă- 
toarele : 

Stăpini în stat, socialiștii expropriază prin răscumpă- 
rare (Marx și Engels vorbesc deopotrivă de răscumpărare, 
nu de confiscare) în folosul naţiunii întregi toate proprie- 
tăţile private asupra instrumentelor de muncă, ajungînd 
astfel națiunea stăpină asupra întregului sol, subsol, asu- 
pra fabricilor, atelierelor, mijloacelor de camunicare etc. 
Odată ajunsă acolo, țara, ea însăşi prin anumite organe 
ale ei, administrează întreaga producţie a ţării. Colecti- 
vităţile de lucrători care și acum lucrează la fabrici, mine, 
pe moșii întinse vor urma în mare parte să lucreze tot 
aşa înainte (bineînţeles, în condițiuni morale şi materiale 
mai bune), de astă dată însă pentru proprietarul cel nou 
al pămîntului, fabricilor, minelor etc. ...adică pentru so- 
cietatea întreagă, ai cărei membri egalitari, economicește 
vorbind, sînt şi ei ; astfel, împreună cu producerea colec- 
tivă, aproprierea productelor muncii va fi de asemenea 
colectivă. 

Se înțelege că distribuirea productelor care atîrnă ho- 
tărit de felul producerii şi aproprierii se naţionalizează, 
se socializează şi ea, adică societatea, administrînd întreaga 
producţie a țării, administrează şi distribuirea producte- 
lor prin serviciile naţionale speciale, cum sînt poșta sau 
drumurile de fier acum. Aceasta, de altminteri, se înţe- 
lege de la sine. 

O societate care reprezintă o unică imensă gospodărie 
şi care produce după un plan hotărît productele necesare 
membrilor ei nu produce valori de schimb, mărfuri me- 
nite a fi schimbate și speculate, ci produce valori de în- 
trebuințare pentru consumaţiunea membrilor ei, după 
cum o gospodărie mică primitivă producea lucruri nece- 
sare consumațiunii, ci nu pentru vînzare, nu pentru spe- 
culă. Evident, comerţul n-are ce căuta în societatea socia- 
listă, unde distribuirea productelor se administrează de 
societate, ca şi producerea. 

Această societate socialistă reprezintă deci o singură 
vastă gospodărie cu foarte multe ramuri. 

Din productul astfel produs în această mare gospodă- 
rie naţională, o parte e destinată tuturor instituţiunilor și 
așezămintelor sociale, cum sînt școlile, spitalele etc. ..., 
altă parte e destinată reproducerii economice (sămînța de 

semănat, uzarea instrumentelor de muncă etc.), iar restul 
e fondul destinat 'consumației acestei societăți producă- 
toare, unde toţi, direct sau indirect, sînt producători ma- 
nuali sau intelectuali şi toți au drept la parte din acest 
fond de consumaţiune. 

Se poate face o idee mai clară asupra unei astfel de 
societăți micşorînd mult dimensiunile ei. Să luăm o pildă 
ipotetică. Să ne închipuim o mică societate consistînd din 
vreo mie de producători ; această societate hotărăște ce 
și cît e de produs, avind în vedere puterile producătoare 
de care dispune, şi tot ea hotărăște cum trebuie de distri- 
buit productele între membrii societăţii. Această mică 
societate va fi deci o unică gospodărie, un fel de familie 
producătoare. Același lucru, în liniile generale, va fi şi 
societatea socialistă. Se înțelege, o naţiune mare nu e o 
mică societate-familie şi deci toate fenomenele economice 
în ea sînt nemăsurat mai complexe, de aceea şi transfor- 
marea societăţii e așa de grea şi, desigur, nu într-o zi şi 
nu într-un an se va organiza o societate socialistă. 

O idee oarecare asupra unei societăţi socialiste ar pu- 
tea da societățile actuale pe acţii. Se ştie că în vremea 
noastră se formează puternice societăți pe acţii, care au 
în exploatarea lor moşii, fabrici, mine etc. Societatea so- 
cialistă va fi un fel de vastă societate pe acţii care cu- 
prinde întreaga naţiune şi unde toţi membrii naţiunii sînt 
totodată și producători şi acţionari egalitari ai acestei mari 
societăţi. 

Iată dar ce e socialismul și care sînt scopurile socia- 
liștilor : socializarea tuturor instrumentelor de muncă, 
cum e solul, subsolul, fabricile, atelierele, mijloacele de 
transport, iar ca rezultat al acestei socializări — o socie- 
tate egalitară, economiiceşte vorbind, reprezentind o unică 
gospodărie cu o mulţime de ramuri, unde producţia se face 
în contul societăţii, unde producţia, ca și distribuirea, e 
administrată de societaite. 

Acesta e socialism şi aici sînt scopurile lui, dar nu 
acele fantezii care circulă în privința lui, cum e împărți- 
rea averilor și alte imibecilităţi de acest soi. 

„În cît priveşte amănuntele organizării acestei societăţi, 
noi am zis că socialiștii nu-și bat capul cu asta ! Mai mult 
decit atit, socialiștii nu discută chiar condiţiunile unei 
epoci mai apropiate de noi, epoca de tranziţie, cînd ei vor 
fi chemaţi să înceapă treptata naționalizare a tuturor in- 

strumentelor de muncă ; nu discută deoarece condiţiile în 
care se va face această trecere sînt imposibil de prevăzut, 
ele pot să fie altele de la o vreme la alta, vor fi altele în 
fiecare ţară, după condițiunile speciale ale ţării. 

În loc de aceste speculaţiuni, socialismul modern se fo- 
loseşte de toate fenomenele economice, politice, intelec- 
tuale, morale pe care societatea le dezvoltă în mișcarea ei, 
le întrebuințează pentru a grăbi, pentru a face mai puţin 
dureroasă, pentru a face mai conştientă transformarea ne- 
înlăturată a societății burgheze de azi în cea socialistă. 

Ne rămîne acum să mai spunem cîteva cuvinte asupra 
urmărilor organizării societăţii socialiste, ceea ce vom 
face în articolul viitor. 


VI. 
Urmările organizaţiei socialiste 


Am zis în articolele trecute că nu se pot preciza ur- 
mările depărtate ale organizaţiei socialiste: sînt însă 
unele, de cea mai mare importanţă, care se pot prevedea 
cu cea mai mare siguranţă, care într-un mod absolut evi- 
dent trebuie să rezulte din organizaţia socialistă a socie- 
tăţii. Şi aceste urmări evidente arată cum organizaţia so- 
cialistă dizolvă toate contrazicerile absurde la care a ajuns 
societatea modernă şi-i lecuieşte toate rănile profunde. 
Pentru a dovedi asta, să luăm numai contrazicerile și ma- 
rile neajunsuri semnalate în articolele trecute și să vedem 
ce se face cu ele în societatea socialistă ? 

Am văzut cum societatea modernă, bazată pe pro- 
prietatea individuală, ajunge la negarea propriei ei baze 
prin faptul că preface în neproprietari imensa majoritate 
a naţiunii. În societatea socialistă, unde toate instrumen- 
tele de muncă sînt ale naţiei întregi de producători, toți 
membrii naţiunii devin coproprietari ai acestei imense 
averi naţionalizate, sau, cum am zis, devin coacţionari 
egalitari. În societatea socialistă deci, toți producătorii de- 
vin iarăși proprietari ai instrumentelor de muncă, numai 
pe altă bază, pe bază colectivistă — unica posibilă, avînd 
în vedere progresele uriașe ale producțiunii. Am văzut 
că a face pe toţi producătorii proprietarii instrumentelor 
de muncă pe bază individuală ar însemna să ne întoarcem 

la producţia mică, ar însemna să distrugem toate bunurile 
dobîndite ale civilizaţiei. 

Altă contrazicere absurdă la care a ajuns societatea 
modernă, după cum am văzut, sînt crizele de suprapro- 
ducţie. Sînt oare aceste crize posibile în societatea socia- 
listă ? Evident că nu. O societate socialistă, după cum am 
văzut, e o mare şi unică gospodărie, unde societatea ad- 
ministrează producţia și o potrivește cu consumarea. 

Dar să presupunem, cu toate acestea, că s-a produs 
într-un an o cantitate de producte mult mai mare decît 
era necesar. Va urma oare de aici cel mai mic neajuns ? 
Deloc. Societatea socialistă nu produce doar pentru vîn- 
zare, speculă ; ce-i pasă deci dacă vor rămînea producte 
în depozit — cu atît mai bine, n-are decit să micşoreze 
producţiunea pentru anul viitor, reducînd orele de muncă 
sau întrebuinţînd munca de prisos pentru producerea altor 
articole pe care nu le are încă societatea. 

Și aici avem dezlegarea altei coniraziceri importante. 
Noi am văzut cum în societatea de azi un progres repede 
în producţie (o invenţie genială generalmente aplicabilă) 
ar provoca mari nenorociri, lăsînd o mulțime de lucrători 
fără de lucru și provocând o criză întinsă de suprapro- 
ducţie, de unde urmează că societatea a ajuns în contra- 
dicţie cu progresul producției economice. 

Altminteri e în societatea socialistă. Fiind o unică 
gospodărie, care produce pentru întrebuințare, şi nu 
pentru schimb, orice progres în producere va fi numai 
folositor tuturor membrilor societății socialiste. Dacă s-ar 
tace vreo invenție minunată care ar mări întreaga pro- 
ducție de două ori, atunci societatea socialistă, care e 
administratoarea producţiei, avînd o îndoită cantitate de 
productivitate a muncii, sau scade orele de muncă pentru 
toţi membrii producători la jumătate, sau întrebuințează 
o jumătate din munca socială pentru producerea artico- 
lelor noi, sau alege un drum mijlociu ; în orice caz deci, 
orice progres în producție va produce numai folos pentru 
toţi şi cu atît mai mare folos cu cît mai mare e progresul. 
Astfel, societatea socialistă ajunge în completă armonie 
cu progresul producerii economice. 

În legătură cu cele spuse, mai e un fapt important 
despre care n-am pomenit în această serie de articole, dar 

despre care am vorbit de mai multe ori în alte articole 
economice şi literare. * 

În societăţile civilizate, moderne se produce nu pentru 
întrebuințare, ci pentru vînzare, speculă, pentru piață, şi 
nici pentru piaţa internă, ci pentru piaţa universală. 
Această producere are drept unic regulator concurenţa ; 
producătorii produc fără ca să ştie cît trebuie pentru 
această piaţă enigmatică, fără ca să ştie dacă alții n-au 
produs mai mult decât trebuie. Această producere anar- 
hică şi concurența individualistă modernă au nişte urmări 
dezastruoase morale şi materiale, ele sînt izvorul crizelor, 
ele produc acea nesiguranţă a zilei de miine, care ame- 
ninţă întreaga societate, începînd cu proletarii manuali şi 
intelectuali și sfîrșind cu marii negustori și fabricanți. 

În societatea socialistă, unde nu se produce pentru 
piaţă, unde producerea e administrată de societate şi po- 
trivită consumaţiei, evident că dispare producția anarhică, 
cu toate urmările ei. Asemenea societate socialistă, prin 
caracterul ei economic, reprezintă o vastă societate de 
asigurare mutuală și deci în ea teama de ziua de mîine 
va rămîne doar ca o jalnică amintire a trecutului. 

În sfîrşit, ceea ce am văzut de mai multe ori, socie- 
tatea socialistă nimiceşte contrazicerea fundamentală care 
există în societatea de azi între producerea colectivă şi 
aproprierea individuală, prefăcînd și pe aceasta din urmă 
în colectivă. 

Şi în felul acesta organizaţia socialistă dezieagă toate 
problemele vitale, dizolvă toate contrazicerile, distruge 
toate absurdităţile economice la care a ajuns societatea 
modernă. 

Tot așa, organizaţia socialistă a societăţii distruge oate 
contrazicerile şi neajunsurile dureroase morale la care a 
ajuns cea modernă și deschide o cale largă și frumoasă 
pentru dezvoltarea morală a societății. 

După cum am zis, e imposibil a preciza formele mo- 
rale sociale într-o societate atît de deosebită de aceea de 
azi prin temeliile ei economice, este însă o parte care se 
poate preciza cu siguranţă, care urmează necesar din 
această organizaţie specială economică a societății so- 
cialiste. 


i Vezi Concepţia materialistă a istoriei, Cauzele pesimismului 
în literatură și viață şi Artiştii proletari intelectuali. i 

E evident că într-o societate solidară şi egalitară eco- 
nomiceşte se vor dezvolta altminteri de puternic instinc- 
tele altruiste decit într-o societate bazată pe aţi se claa 
pe luptă, unde fiecare e nevoit să scoată bucata : Pe 
din gura vecinului său dacă nu vrea să piară el sing să 
unde luxul şi desfriul provoacă mizeria fără seamăn, unt 
unii sînt abrutizaţi şi corupți de bogăţie, alţii de are 

Şi e iarăşi sigur că într-o societate unde Isa A 
o producătoare epgalitară economiceşte cu citi A e 
gurată materialmente se vor crea altfel de relații fami sa 
decit într-o societate unde familia e bazată pe bani, zes i 
si are un corolar necesar : prostituţia. Și e tot așa = 
sigur că într-o societate unde toți vor fi asiguraţi ma - 
rialmente se vor dezvolta altfel de caractere decît într-o 
societate unde nesiguranța zilei de mîine preface pe oa- 

eni în mici la suflet, lași şi cruzi. a Ă 
POS melege că toate acestea par generalități, dar sa 
ai ajuns să pătrunzi marea lege socio.ogică iii e odă 
mării forţelor economice sociale în energii mora e e, Si 
o lege de aceeași importanță pentru sociologie e A Nei 
și transformarea forțelor pentru fizică, atunci eşti abs t 
convins de imensa superioritate morală a societății so 
cialiste asupra celei de azi. 


Viitorul economic, ca şi cel moral, al societăților i 
amănuntele lui este, se înţelege, într-o parte însemnat 
ascuns ochilor noştri, dar societatea modernă ea însăşi a 
mişcarea ei ni-l descoperă mai mult şi ne convinge tot 

i îtă dreptate avem. S i 
su bg cara aia viitorului societăţii am putea a 
ne comparăm cu un mecanic al drumului de a care 
pe o maşină care are o lampă electrică pentru MID 
drumului de parcurs. În fiecare moment e ere i je 
tanţă mărginită luminată. Această distanţă e ru A 
mare, cu cît lampa e mai puternică și cu cît ochiu a Ă 
nistului e mai ascuţit. Dar, oricît de puternice ar a E 
este o margine peste care nu pot să treacă, şi mașinistui 
care vede clar împrejurul mașinii va vedea cu atit a 
puțin clar și desluşit cu cît vederea lui se va A, 
această margine, iar dincolo de ea — întuneric beznă $ 
necunoscut. 

Dar ceea ce nu 


ochi i iscusi 
ul cel mai iscusit face maşina prin mişcarea ei. În 


pot face lampa cea mai puternică şi 


fiecare moment, mergînd înain 
are ent, nainte, ea descoperă 

SaPA a PR Astfel, poe ăia da 
imbecil descoperă tot mai clar şi mai vădit niște 
rele sie cărora pînă atunci erau posibile numai con- 
tinut a aunen, ŞI cu cît ea le arată mai bine, cu atît 
aai C ar cîtă dreptate avem noi, socialiștii. Și iată 
eseu a socialist conștient nu numai că nu se d d. 
a = . se Anti îmbătrinește, ci capătă tot mai multă pi 
a sii insă alea cauzei lui. Bineînţeles, vorbesc de 
Ti a A care au pătruns socialismul, și nu de cei 
su a Zis agite dar îl pricep cât şi protivnicii Fie. 
us i a alte dovezi zdrobitoare, aduce alte fapte 
te-a scompunerea societății de azi, aduce alte ele 
ut i aia a socialistă, aduce alte are 
tuziasm pentru socialiştii Bae A atita bca 

C. Dobrogeanu-Gherea 


LUMEA NOUA (BUCUREŞTT), NR. 35, 


14, 17, 18 ŞI 22 DECEMBRIE 1894 AES TASE E SEPEN 


LEGEA MINELOR ȘI SOCIALIȘTII“ 


I. 


Legea minelor a d-lui Carp a provocat o mulțime 
de discuţii ; a provocat o mişcare întreagă în țară ; aceasta 
nu poate să nu ne bucure. Pînă acum opinia noastră pu- 
blică se pasiona numai de sfezile ministeriale, de intrigile 
parlamentare ş.a.m.d. ; interesul deci care se arată pen- 
tru această lege de ordine economică e un progres netă- 
găduit pentru viaţa noastră politico-socială. Din neno- 
rocire, discuţia urmată, cu cîteva excepţii onorabile, n-a 
fost deloc la înălțimea la care trebuia să fie. Cauza aces- 
tei scoboriri a discuţiei e uşor de găsit: e nepregătirea 
ziaristicii şi opiniei noastre publice a discuta legi eco- 
nomice ; pe urmă e spiritul de partid, de gaşcă — dar, 
oricât de clar ne-am explica pricinile, faptul regretabil 
rămîne același. 

Pentru guvernamentali legea e ideală, ireproşabilă, 
pentru opoziţie legea e detestabilă. Nu-i vorbă, această 
tactică a partidelor noastre istorice pentru noi nu e 
ceva nou; mai original e că unele elemente democratice, 
a căror judecată nu e influențată de buget, au admis cam 
acelaşi mod de a discuta legea minelor. Pentru dum- 
nealor, legea e sau bună, şi atunci trebuie s-o lauzi, sau 
e rea, şi atunci trebuie s-o înjuri, altă cale nu se află 
pentru ei. Şi se ştie ce fulgere şi-a atras Lumea nouă 
fiindcă a îndrăznit să trateze chestia obiectiv şi din punc- 
tul său de vedere, arătînd ce e în lege şi cum e legea. 
Acest mod simplist de a judeca prin propoziţii hotărite, 
nenuanțate și neschimbate e mai totdeauna fals în ge- 

neral, mai ales însă în cazurile speciale cînd avem a 
judeca legi economico-sociale. 

O lege sau o reformă economică mai totdeauna se 
face de o clasă în folosul ei, deci atitudinea celorlalte 
clase către această lege va fi foarte diferită, fiecare clasă 
judecînd-o din punctul de vedere al intereselor ei. 

Dar, chiar presupuniînd că ar fi una din acele rare 
legi care încîtva folosesc în adevăr întregii naţiuni, tu- 


turor claselor, încă fiecare clasă are să vadă în altă parte ` 


a legii folosul ei și în altă parte neajunsurile ; și o parte 
a legii mai ales tolositoare unei clase ori unei grupe de 
cetățeni va fi mai ales păgubitoare altei grupe şi vice- 
versa. Aceasta se poate zice dinainte cu siguranță despre 
orice lege importantă economică, avînd în vedere deose- 
birile de clasă și antagonismul de interese ale feluritelor 
clase și antagonismul de interese chiar al indivizilor din 
aceeași clasă. Faţă cu această complexitate de interese 
deosebite şi chiar contrarii atinse de o lege economică 
şi de care totuși încîtva, cel puţin, trebuie să [se] țină 
seama (vorbim de legi relativ mai drepte), e peste pu- 
tinţă de a califica o lege însemnată economică în tota- 
litatea ei de bună sau rea, ci din punctul de vedere al 
fiecărei clase în parte și fiecărui partid care reprezintă 
interesele clasei respective legea va fi în anumit sens 
și în anumite puncte bună, în altele rea, legea va fi deci 
în totalitatea ei bună și rea totodată, și această contra- 
zicere nu e în judecata celor care o analizează, ci e în 
realitatea vieţii sociale. 

Dacă cele spuse sînt adevărate pentru orice clasă și 
partid, cu atît mai mult pentru clasa muncitorilor şi 
partidul socialist al muncitorilor. Pentru că e posibil ca 
o lege însemnată economică să fie făcută numai şi nu- 
mai exclusiv în folosul uneia din clasele stăpînitoare și 
în paguba tuturor celorlalte, şi atunci ea e în adevăr 
inclusiv bună pentru clasa pentru care e făcută, dar 
asta e peste putinţă să se întîmple pentru clasa munci- 
toare, pentru că nu ea face legi, ci clasa stăpinitoare le 
face contra ei. 

O dovadă pentru dreptatea ziselor noastre e însăși 
legea minelor a d-lui Carp. Această lege e cu desăvir- 
şire capitalistă, făcută în scopul de a stimula dezvolta- 
rea capitalistă a ţării, şi cu toate acestea sînt tocmai 
clasele capitaliste, burgheze, care fac opoziţie înverșunată 

uneia sau alteia din părţile legii. Ce mirare dar iti 
judecata socialiștilor asupra acestei legi pare a se 

ice ? 

a adevăr, să vedem prin citeva exemple care pa 
fi atitudinea socialistă față cu astă lege şi față cu s 
ili roducţiei miniere în țară. PEETA 
ua a se înțelege, noi nu putem decît să fim 
foarte mulțumiți de faptul stabilirii EE parea 
i întîi, prin acea: e ridică în general produc! - 
Mai întîi, prin aceasta se ri d pi 

ării ăți: ţi ă. De altă parte, producţia m! 
tea ţării, bogăţia naţională. e ā J tari 
ieră ă ă solidă pentru industria 

ă poate să formeze o bază solidă u cola 
pei ării Dezvoltarea proa SUI n mo o 

j riei şi etariatului industrial, de are: 

a industriei şi a proletariatu t Ne a 
cata ieri, într-un cuvînt, este, san aibă pa 

i î ă zetă una din con i 
cat şi în această ga „ nu numai C yaar 

întări idului socialist, dar e temelia pe 
de întărire a partidului socialist, dar e a 

idi însăși societatea so stă. Din acest punc 

a zidi însăşi societatea socialistă. | 
ia noi trebuie să fim mulțumiți de legea aerul 
Dar productivitatea muncii, dar gina Ai xor ia a 

nui ri i - ape exclusiv capitaliştilor, loata- 

pi eg a Jetariatul minier va fi ne- 

torilor de mine, pe cînd proletariat Pe 
it să ze î adi trăind în acea Miz 

voit să lucreze în ocne adinci, k dl poi 

i î Ji rozave şi nelin 
atoare şi în acele primejdii groz n pen | 
ln ne dă idee minele din străinătate, şi acestea din 
i ă entuzi ze. 

ă, desigur, nu pot să ne entuziasmeze | | 
At stat Legea minelor, în principiu, dpi ie 
dreptul naţiunii în anumite condiții să exproprieze sei 
prietăţile private, iar în dispoziţiunile reale ale legii aplic 
încîtva chiar acest principiu. WERA 
w desigur, trebuie să fim foarte mulțumiți pentru 
recunoaşterea acestui principiu şi nu sîntem deloc oa 
rați dacă el s-ar aplica proprietarilor mari de pe rA 
dar legea minelor aplică acelaşi pracne pad LER 

i țără i, şi î z atitudinea noa: 

rietăţi țărănești, şi în acest caz atitud sai 

ile se schimbă şi, dacă astă expropriere e P 
tărănimii, noi nu putem decît să protestăm. Alt exemp 
Legea minelor violează constituția noastră „ Dacă asi Á 
violare ar atinge interesele claselor domnitoare, aun 
puțin ne-ar păsa, ba am trage chiar cu mulțumire 3 
cheierile noastre cum ştiu clasele domnitoare så respect 


* Articolul acesta a fost scris înainte de a se introduce mo- 
dificările făcute de Senat. 

legile fundamentale făcute de ele ; dar constituţia noastră, 
cu toată aplicarea ei rea, e totuşi încă un scut pentru li- 
bertăţile noastre şi ea dă putinţă partidului socialist de 
a trăi şi de a se dezvolta şi deci partidul socialist tre- 
buie să protesteze cu energie împotriva oricărei încercări 
de a se viola constituţia. Din aceste câteva exemple şi 
din cele spuse mai sus, socot că vor vedea cititorii acestui 
ziar că un organ socialist, vorbind despre o lege sau o 
reformă economică, poate să aducă în același număr chiar 
două articole — unul care laudă legea dintr-un punct de 
vedere, altul care o combate vehement din alt punct 
de vedere, fără ca asta să fie o contrazicere —, contra- 
zicerea fiind în legea sau mai bine și mai adevărat în 
viața reală modernă în care trebuie să se realizeze legea. 

Mai e încă un lucru care trebuie să fie lămurit în 
atitudinea socialiștilor faţă cu legile ce se prezintă ana- 
lizei lor, mai ales față cu importantele legi economice. 

Noi am spus mai sus că legile se făuresc de clasele 
domnitoare împotriva claselor muncitoare.  Altădată 
aceste legi se formulau brutal, dar sincer, fără înconjur ; 
de cînd însă muncitorimea a început să se deștepte şi să 
aibă o influență în stat, formularea, motivarea legii au 
ajuns o artă, legea trebuie să îmbrace o haină ideologică 
unde se vorbeşte de dreptate, de naționalism etc. Ase- 
menea și apărarea și analiza unei legi au ajuns o artă 
pentru clasele domnitoare. Un partid politic burghez, 
reprezentînd o anumită parte a burghezimii, se va feri, 
cu drept cuvînt, să spună întreg adevărul, el va pune în 
evidenţă din lege ceea ce-i vine la socoteală, va mai 
ascunde ceea ce nu-i convine să se vază într-însa, și 
această tactică pentru partidele burgheze e în adevăr 
cea practică, alta ar fi naivă. 

Cu totul altceva e cu socialiștii, care reprezintă in- 
teresele muncitorilor. În interesul muncitorilor e ca fie- 
care lege să se arate așa cum este ea, să se arate bru- 
tal, sincer, fără înconjur, să se arate dezbrăcată de mo- 
tivarea şi formularea ei ideologică ; în interesul lor e 
să nu se lase nimic nezis sau în umbră, pentru că nu- 
mai astfel se arată vădit că legile sînt făurite contra 
muncitorilor. Tactica socialiștilor trebuie să fie deci alta 
decît a partidelor burgheze la analiza unei legi, ei tre- 
buie să spună fără înconjur, fără meșteșugiri adevărul, 
întregul adevăr, fiind siguri că adevărul întreg poate să 

le fie numai în folos. Se înțelege că tuturor acelora care 
sînt învăţaţi cu tactica savantă a partidelor burgheze tac- 
tica socialiştilor trebuie să le pară naivă. Treaba lor. 
Socialiştii doar nu se vor conduce după opinia adversa- 
rilor şi celor care nu pricep socialismul. De acele an 
principii arătate mai sus se va conduce şi scriitor 

acestor rînduri în cîteva articole consecutive, care vor 
urma mai la vale. Aceste cîteva articole nu vor face 
o analiză completă a legii minelor şi a expunerii de 
motive a ei — pentru aceasta s-ar cere un alt cadru 
decît un articol de gazetă —, ci se vor. arăta cîteva obser- 
vații asupra legii şi cîteva observații care nu privesc 
direct legea, dar care sînt sugerate de ea. 


II. 


Avem mine sau nu? Avem sau nu mine, iată o în- 
trebare pe care şi-a pus-o fiecare „cînd s-a început zgo- 
motoasa discuție asupra legii minelor. Şi întrebarea 
aceasta e, desigur, cît se poate de justificată. Pentru că 
e vădit că dacă n-avem mine, apoi toate discuţiile sînt 
zadarnice şi întreaga lege e o fantezie ministerială ; e 
deci asemenea vădit că, înainte de toate, în expunerea 
de motive d-l Carp a trebuit să arate în scurt, cel pu- 
țin, ce-l face să creadă că avem acele mine despre în- 
semnătatea cărora se vorbește în acea expunere. 

Din nenorocire însă, tocmai despre aceasta proiectul 
de lege nu ne spune nimic. În expunerea de SER se 
vorbeşte despre importanța minelor pentru dezvol area 
industrială — un lucru de care sper că nimeni nu s-a 
îndoit —, ni se vorbeşte despre dreptul de proprietate 
într-un mod care arată că acela care a prezentat legea e 
nu numai un ministru, dar un om care studiază şi cu- 
getă, dar chestia primordială nu e atinsă deloc. D-l Carp 
are chiar prudența de a nu pomeni cu un cuvînt ea 
de experiențele făcute în această privinţă de stat, “ 
prudenţă cu atît mai justificată cu cât aceste experiențe 
au fost destul de nereușite. Această lipsă de date mai 
sigure lasă în voia fiecăruia să-și închipuie ce vrea asupra 
bogățiilor miniere ale ţării noastre, şi tocmai această ne- 
siguranță impune, ca o datorie, fiecăruia să-şi spună 
toate îndoielile în această privință. Aceasta am s-o fac 

eu, fiind poate chiar, în citva, în dezacord cu prietenii 
mei de la Lumea nouă asupra acestei chestii. 

De altminterea sînt şi fapte stabilite în această pri- 4 
vinţă, şi anume, cum s-a arătat și în cîteva articole din 
Lumea nouă, în munţii noştri sînt minerale felurite și 

de calitate bună. Acolo însă unde îndoiala e permisă și 
unde începe e cînd ne punem întrebarea dacă avem mine No. 1 
rentabile din punctul de vedere comercial, din punctul 
de vedere capitalist. 
Noi nu formăm o gospodărie izolată de lumea în- 
treagă. În acest din urmă caz, se înţelege, principala în- 
trebare ar fi dacă avem minerale, și, odată găsite, ar N E LOR 
trebui să le exploatăm, oricîte sacrificii ne-ar costa, pen- 
tru că sînt unele producții miniere care sînt însăși baza 
civilizației, după cum e fierul. Noi însă nu formăm, din 
fericire, astfel de gospodărie izolată, facem parte din f ŞI 
mulțimea gospodăriilor civilizate, cu care sîntem legaţi 
prin felurite căi de comunicaţie, prin relaţii comerciale. 
În acest caz însă, întrebarea care se impune e dacă SOCI ALISTII 
putem să avem mine rentabile nu din punctul de vedere ; 
al pieței naționale, ci din acela al pieței internaționale. 
Întrebarea e dacă putem să producem fier cel puțin tot $ DE 
așa de ieftin ca Germania, aramă ca Franţa, plumb ca f 
altele. 
Din productele miniere pe care le avem chiar în 4 DE LA OLT 
munţii noştri, sînt unele pentru desfacerea cărora piaţa | 
internă e mai mult decît neîndestulătoare (și, drept vor- ! 
bind, afară de combustibil [cărbuni] nu văd care product 
minier ar putea să se mulțumească cu piața internă), în 


acest caz însă trebuie să producem pentru export și deci s | 
trebuie să producem atît de ieftin incit, adond prețul PREȚUL: 50 BANI 
transportului şi vămii, să fim încă în stare să concurăm 
cu produsele miniere străine. Care sînt acele dovezi ce | 
ne-ar îndreptăţi să avem iluzii atît de optimiste ? Dacă | 
ne vom mărgini însă a produce numai pentru piaţa in- 
ternă, atunci această producere în cele mai multe cazuri, 
avînd în vedere piața restrînsă, nu poate fi făcută decit i BUCUREŞTI j 
în mic; producerea în mic însă, după cum se știe, e y 
mult mai costisitoare decit a papa mare, și deci € «TIPOGRAFIA NOUĂ» GRIGORE EAI 
îndoielnic iarăși dacă ea va putea concura cu cea străină. 1895 

Nu-i vorbă, în acest caz există un mijloc de apărare 
contra producerilor străine prin vămi, dar dacă e vorba 
să plătim mai scump decît acuma producerile miniere, 

mai ales cele necesare tuturor, numai pentru cinstea de 
a avea mine naţionale, apoi mai bine ne lipsim. Petrolul 
în afară de sare, unicul product minier pe care-l ave 
în cantităţi mari pentru ţara noastră, e tocmai acela care 
ne pune pe ginduri. Mai întîi nu ne pare tocmai exact 
ceea ce zice d-l Carp „că ceea ce avem astăzi nu sînt decît 
nişte slabe încercări în acele localități umde natura sin- 
gură a făcut să apară ţiţeiul la suprafață“ ; au fost com- 
panii străine care au făcut sondaje adinci — astfel, com- 
pania americană care a făcut sondaje în Prahova (la 
Poiana) şi, după ce a pierdut mai bine de un milion, a 
lăsat baltă toate instalaţiile, convingîndu-se că e în ade- 
văr mult petrol, dar nu în cantități rentabile pentru 
exploatarea capitalistă. În cât priveşte însă producţia in- 
ternă a petrolului, ea, după cum se ştie, e susținută prin 
colosalele drepturi de intrare puse asupra petrolului 
străin, astfel că îl plătim mult mai scump decît l-am fi 
plătit dacă n-am fi avut mine de petrol, dacă îl adu- 
ceam din Rusia. Și să nu uităm că lumina e necesară tu- 
turor, că petrolul se întrebuinţează de toată clasa munci- 
toare, care plăteşte deci un impozit special cîtorva indivizi 
pentru a-i îmbogăţi. Pentru astfel de industrie minieră 
vă foarte mulţumim. 

Altă obiecție importantă în chestia minelor e urmă- 
toarea : din toate productele miniere, cel mai important 
e, desigur, combustibilul, cărbunele. El şi încă fierul sînt 
adevăratele motoare ale civilizaţiei moderne ; combus- 
tibilul, cărbunele, e baza industriei moderne şi, ceea ce 
e important pentru noi, nu numai industriei în general, 
dar şi celei miniere în special. 

Pentru exploatarea minelor “de orice natură trebuie 
combustibil, şi combustibil mult. Nu-i vorbă, îl avem în 
munţii noștri unde sînt viitoarele mine presupuse : avem 
pădurile seculare. Dar despădurirea țării la şesuri de 
către burghezimea noastră rapace a pus în pericol viața 
economică a ţării întregi, expunînd-o la inundații şi la 
secetă. Distrugerea pădurilor seculare din munţii noştri 
de către burghezimea capitalistă exploatatoare a mine- 
lor ar pune vîrf acestui pericol, ar fi un adevărat de- 
zastru pentru țara noastră. Așadar, chiar condiţiunea 
principală a dezvoltării industriei miniere e combusti- 
bilul, cărbunele. Avem noi oare acest combustibil ? An- 
tracit, după toate probabilitățile, n-avem deloc. Avem 

lignit. Cu acest lignit însă nu se mai poate zice că nu 


a E ate i- 
s-au făcut experiențe ; s-au făcut, şi P piei eta a 
sitoare. Statul, el însuși, are mine a Pa i- n 
întrebuințat la drum de fier şi s-a Xe Nast lia 
tibil prost, că e foarte periculos et E pa E 
nicilor, fochiştilor, şi, în sfîrşit, car 1 e E pa 
glitera e încă mai puțin costisitor decît gn ae ea 

Aş putea să mai lungesc mult şirul argume A 
mă fac să am oarecare îndoială în piva dag 
realul gri - paie a a e înțelegem, eu 

ea sînt de ajuns. Pentru ca, sa ne i 

A UA să afirm cu siguranță Ear a gală a t 2 
îndrăzneală absurdă, se poate, în E Ki REEN 
comori în pămînt de care nici nu vis D pr ui 
la presupuneri, am arătat aici numai a BA a 
lile mele, cred, destul de serioase. Oricum sf pe A i 
cei mai optimişti nu pot să nege ca _aceas a A 
însăsi baza ei o parte foarte fantastică, pa g a r 
întrebarea : cum se poate ca tocmai d- i rE ii 
laudă atita cu practicitatea lui, să sirul ag aa 
o lege fantastică? Cum se poate că dela SE irma 
acum, cînd criza economică a arătat și celc ray 
utred e organismul nostru economic ȘI că egirl aia 
i practice, eroice și imediate paano p 
nenorociri şi mai mari decît cele de acuma ? 


III. 


D-l Carp, minele şi iarba fierului. pack pă eul 
m zis, între multe nedumeriri la care dă oc i. g pică 
acla a d-lui Carp este şi aceasta : cum s-a in P T 
di Carp, care se mîndreşte atit cu spiritul ~ ia pa 
stat eminamente practic, să înjghebeze a sil ri : 
aie lar a ici ae e aN junimiștii 

În adevăr, se ştie cu ce vioiciul it T 
legile liberale. Pentru junimiști, E ing t te pi 
utopiști, nişte idealiști, introduceau legi europ pala 

iei Europa apuseană, unde aveau asedia e i ENa 
Teale reale ale vieții, pe cînd la noi T Îl 
a aiba i ai ea ad le Şi iată 
lege liberală stimea amara i e a joia dea 

re fiind, d-l Carp vine cu legea 

i sept pei tata ina pe ea i ţările civilizate s-au 

regulamentat minele existente, în ţările civilizate legea 
asupra proprietății miniere e rezultatul unei lupte înde- 
lungate între stat și proprietarii individuali ai minelor 
în exploatare ; la noi însă se regulamentează minele ne- 
existente şi care poate nici nu vor exista. Dacă nu se vor 
găsi mine rentabile, liberalii vor putea să se răzbune 
zicînd d-lui Carp : „Ai criticat zeci de ani legile noastre 
liberale sub cuvînt că ţara nu e coaptă pentru ele şi, 
cînd colo, ai făcut legi pentru care ţara va fi coaptă după 
cel puţin o sută de mii de ani, cînd se va forma an- 
tracitul“. 

De altminterea pe noi nu ne interesează acel moment 
psihic și social care a hotărît pe d-l Carp să prezinte 
această lege. 

După opinia noastră, nașterea ei se explică astfel. 

D-] Carp, deşi n-a avut totdeauna dreptate în criticile 
sale contra liberalilor, e însă, între politicienii noștri, om 
cult şi cap gînditor, e unul din puţinii care pricep în- 
semnătatea chestiilor economice — pînă şi cele mai con- 
testabile dintre proiectele d-sale, cum e majoratul, tot 
arată o îngrijire pentru producţia economică a ţării, arată 
o pricepere că de acolea atîrnă întreaga viaţă socială. 

D-l Carp a venit deci la guvern cu unele idei, cu 
unele proiecte de reforme economice pe care sîntem de- 
parte de a le primi de bune, dar care, realizate, ar aduce 
oarecare îmbunătăţire clasei muncitoare şi 0 îmbunătăţire 
a producției ţării în general. Dar d-sa, cu toată inteli- 
genţa d-sale, e membru al clasei dominatoare, pătruns de 
prejudiţiile clasei, un om care n-a pătruns organizaţia 
societăţilor moderne, cu toate antagonismele ei, cu lup- 
tele ei de clase. Această nepătrundere l-a făcut să cadă 
într-un utopism atît de naiv şi să creadă că poate să 
realizeze reforme potrivnice unei clase, bazindu-se chiar 
pe ea, numai prin farmecul puterii politice pe care o 
are în mînă ; d-l Carp a fost atît de utopist încît a cre- 
zut că va putea să aducă îmbunătățiri economice în fo- 
losul ţărănimii bazat pe oligarhia noastră politică. Și 
realitatea vieții s-a răzbunat cumplit contra utopismului 
nostru. 

Se ştie soarta importantelor legi economice ale d-lui 
Carp. Mai întîi, cînd a venit vremea să le dea o formă 
practică, d-sa, în calitate de ministru conservator, a sim- 
tit că trebuie să facă unele concesii. Pe urmă au venit 

proiectele de legi în consiliul de miniştri, unde au fost 
pieptănate rău de tot. După ce s-au mai dres cîte ceva 
de membrii influenţi ai partidului, de președinții Came- 
rei și Senatului, au venit proiectele la Cameră, unde s-a 
început schilodirea generală. Din toate aceste concesii 
pieptănări şi schilodiri, legea vînzării bunurilor statului 
şi [cea] a tocmelilor agricole s-au prefăcut în adevărate 
caricaturi, despre care vom vorbi altă dată. Acelasi lucru 
l-a pățit d-l Carp cu alte legi mai puţin însemnate şi a 
ajuns pînă acolo încît, tot cedînd, a alungat din şcolile 
țării o parte din populaţia ţării. Atunci, învins de tovără- 
şia răilor, imbecililor şi ignoranţilor, autoritarul si mîn- 
drul Carp a plins în mijlocul parlamentului de necaz şi 
umilire. Nu-i vorbă, şi-a venit în fire d-l Carp și acuma 
face „bonne mine à mauvais jeu“ sau, „făcînd haz de 
necaz“, se plimbă prin incinta Camerei cu jiletca des- 
cheiată și ca triumfător. Se înțelege că majorităţii foarte 
puțin îi pasă de aceste mutre: ea ştie foarte bine că 
învinsul e d-l Carp, nu ea. 

__ Acuma în urmă, d-sa a dat peste alt neajuns : s-a dez- 
lănţuit o criză economică fără pereche în țara noastră. 

D-1 Carp, în însemnatul său discurs din Senat, desigur 

cel mai însemnat din cîte s-au pronunțat în sesiunea 
aceasta, a dat vina întreagă a crizei pe supraproducție. 
Aceasta e perfect adevărat pentru crizele din celelalte 
state ; la noi însă, criza de supraproducție se complică 
şi cu nişte cauze speciale interne cît se poate de îngri- 
jitoare. Avem prea bună părere de inteligența d-lui Carp 
pentru ca să credem că nu pricepe. 

| Şi, dacă sîntem dezarmați față cu supraproductția din 
piața universală, față cu concurența Americii, putem să 
luăm măsuri contra cauzelor interne ale crizei. Dar aceste 
măsuri trebuie să fie măsuri radicale, eroice, si d-l Carp 
ştie ce a păţit cu reforme mai puţin eroice. i 

| Ce e dar de făcut ? Răspunsul e lămurit ca lumina 
zilei. Dacă n-ai reușit tu, om de stat, să-ţi treci refor- 
mele pe care le crezi absolut necesare prin votul restrîns 
trebuie să cauţi autoritate morală și putere pentru rea- 
lizarea acestor reforme în votul universal. Dar d-l Carp 
pătruns încă de utopism cezarian, tocmai această soluție, 
unică, practică, o crede utopie. Dar atunci, încă o dată, 
ce e de făcut ? Condus de utopie politică, în mrejele că- 

reia se zbate încă, d-l Carp simte că nu e de făcut ni- 
mic; și, tocmai din pricină că vede că nu poate face 
ceva serios, trainic şi practic în împrejurările politice 
în care se găseşte astăzi, s-a aruncat în fantezii, agăţin- 
du-se de legea minelor, dîndu-i însemnătatea de rege- 
neratoare economică a ţării românești. După cum un om 
care a dat faliment, s-a ruinat, în setea lui după căpă- 
tarea averii pierdute, începe să umble după comori, astfel 
d-l Carp, dînd faliment cu reformele d-sale, a început să 
caute comorile ascunse ale pămîntului. 

Și iată cum a ajuns d-l Carp să ne fabrice iarba fie- 
rului (legea minelor) menită să deschidă comorile ascunse 
ale pămîntului, asta pentru că s-a văzut ne în stare a 
ne da reforme practice. Se înțelege, poate să nimerească, 
și, după cum se întîmplă ca un om, tot căutînd comori, 
să dea, în sfîrşit, peste una, tot așa s-ar putea să găsească 
mine și d-l Carp. Noi am scris acest articol nu pentru a 
dovedi astă neputinţă, ci pentru a arăta acel moment psi- 
hic şi social care a făcut pe d-l Carp să-i dea atita în- 
semnătate acestei legi, care are o bază practică atit de 
problematică. 

De astă dată credea, în sfîrșit, d-l Carp că a nime- 
rit-o. Cu oarecare dreptate d-l Carp putea să argumen- 
teze cam astfel : „N-am reușit să trec reformele mele decit 
trunchiate și schilodite, fiindcă loveau în interesele toc- 
mai ale acelora care trebuiau să le voteze, dar iată acum 
propun o lege a minelor; minele nu există, nu-s exploa- 
tate, nu sînt ale nimănui ; dacă se vor găsi comori, ce au 
ei cu norocul meu ?*. Dar nici [de] data asta n-a nime- 
rit-o ! D-l Carp n-a ţinut seama de lăcomia, rapacitatea, 
perversitatea caracterului produse de sentimentul proprie- 
tăţii individuale, care preface pe proprietar într-un cîine 
care nici singur nu roade osul, dar nici pe altul nu-l lasă 
să se apropie de el. 

Şi astfel iarba fierului a d-lui Carp a făcut pe pro- 
prietarii noştri să-şi arate colții, i-a făcut să înceapă o 
crîncenă opoziţie, şi astfel un guvern care n-a păţit ni- 
mica pentru că a împuşcat pe ţărani e zguduit pînă-n 
temelie din pricina unor mine care nu se ştie măcar dacă 
sînt. N-a nimerit-o nici acuma d-l Carp, şi, după toate 
probabilitățile, această lege va suferi niște operaţii ase- 

mănătoare cu cele suferite de legea vinzării pămintului 
statului şi a tocmelilor agricole *. 

Din partea noastră putem asigura pe d-l Carp că, dacă 
va propune o lege pentru locuitorii planetei Marte care 
ar atinge interesele proprietarilor de acolo, proprietarii din 
țara românească nu vor vota-o... din spirit de solidari- 
tate cu proprietarii din Marte. Dacă nici astă din urmă 
lecţie nu va sluji d-lui Carp pentru a-i arăta că nu se 
poate face nimic în ţara românească fără votul universal, 
atunci, cu mare părere de rău, vom fi nevoiţi să pier- 
dem iluziile noastre asupra puterii d-sale de pricepere. 
De altminteri, d-l Carp prin concesiunile ce face în proiec- 
oa fă lege proprietarilor, le-a dat singur arme contra 

-sale. 


IV. 


Chestia proprietăţii şi minele. Am zis că d-l Carp a 
dat singur arme victorioase potrivnicilor legii minelor 
tocmai prin faptul concesiunilor ce face proprietarilor. 
Citi orii vor vedea îndată cîtă dreptate avem. 

Prima dificultate în materie de mine, zice d-l Carp, 
este greaua și completa chestiune a proprietăţii. 

Nu-i vorbă, noi nu sîntem aicea perfect de părerea 
d-lui Carp. După noi, cum au văzut cititorii noștri, prima 
dificultate în materie de mine e chestia dacă minele 
există. 

Dar nu mai facem şicane şi, admiţind că mine renta- 
bile există, atunci prima chestiune importantă e în ade- 
văr a proprietăţii. Să vedem deci cum dezleagă d-l Carp 
această chestiune. 

Mai întîi, d-sa începe printr-o arătare absolut lim- 
pede că proprietatea solului n-are absolut nimic a face 
cu [cea] a subsolului. Dacă, raţionează d-l Carp, pro- 
prietatea solului e condiționată prin munca cheltuită în 
el (aceasta e teoria justificativă a proprietăţii funciare 
după economiștii burghezi), atunci cu ce s-ar justifica pro- 
prietatea subsolului, unde afară de meşterul dumnezeu 
n-a cheltuit nimeni nici o muncă? La acest argument 
s-ar putea adăuga încă unul: că proprietarul care cum- 


E PA Aceste prevederi ale  colaboratorului nostru exprimate 
înainte de venirea legii în Senat s-au realizat pe deplin. 

pără pămînt cumpără în definitiv productivitatea solului, 
dar nu pămîntul pînă în centru şi mineralele. Mai de- 
parte, d-l Carp stabileşte adînc deosebirea ce există între 
sol şi subsol ca proprietate şi, în sfîrşit, aduce argu- 
mentul cel mai hotărîtor că în toate statele civilizate 
afară de Englitera şi Statele-Unite ale Americii proprie- 
tatea minelor nu e a proprietarilor de pămînt. Din par- 
tea noastră putem adăuga că nici pentru Englitera aceasta 
nu e perfect exact. 

Dar care e deducţia logică la care trebuia negreşit să 
ajungă d-l Carp ? Ea e perfect evidentă. Dacă proprieta- 
tea subsolului n-are nimica a face cu proprietatea so- 
lului, dacă mai toate ţările nu-i recunosc proprietarului 
solului proprietatea subsolului, atunci proprietatea sub- 
solului la noi trebuie recunoscută statului, națiunii. Așa 
e şi practic și logic. Ce face însă d-l Carp? D-sa, luînd 
în mărturie pînă şi De Officiis ale lui Cicero, dovedește 
că proprietarul solului nu e proprietarul subsolului, iar 
concluzia logică a d-sale este: „Proprietarul suprafeţei 
deci se recunoaște ca proprietar şi al subsolului“. Și 
pentru ce această ilogicitate monstruoasă ? Pentru că, 
zice d-l Carp, „ne-am sfiit de a periclita măsuri sa- 
lutare pentru susținerea îndărătnică a unui principiu 
abstract“. 

Vă place logică ? Să dovedești negru pe alb că pro- 
prietarii solului nu sînt și proprietarii subsolului, să arăţi 
că ăst principiu e recunoscut mai de toate statele Eu- 
ropei și pe urmă tot ce ai arătat să declari de principiu 
abstract, de unde urmează că tocmai contrariul celor ce 
ai arătat e pentru d-ta principiul concret; nu e așa? 
Adevărul sfint însă e că d-l Carp, prin această concesie 
făcută proprietarilor, nu numai c-a jertfit un mare prin- 
cipiu, dar a compromis hotărît, definitiv şi pentru tot- 
deauna, și în principiu şi în practică, întreaga lege a 
minelor. Acesta e păcatul ei originar. D-l Carp a vrut 
să fie isteţ, politician, a vrut să împace şi capra și varza; 
şi, cum se întîmplă în cazurile acestea, n-a împăcat pe 
nimenea, ci numai a dat arme potrivnicilor. 

În adevăr, spunînd în principiu că proprietarul minei 
e proprietarul pămîntului, d-l Carp ştia că astfel con- 
damnă producţiunea minieră şi, de aceea, recunoaște, 

dintr-o parte, această proprietate, din altă parte o re- 
duce la un drept iluzoriu. E evident că a ridicat contra-i 
pe toți proprietarii. D-l Carp n-a înțeles că proprietarul 
individual e ca dracul din poveste — dacă-i dai nu- 
mai degetul, te trage pe urmă cu totul. Odată recunoscuţi 
de proprietarii minelor, ei vor să fie proprietari în toată 
puterea cuvîntului. „Dacă sînt proprietar — își spune 
moșierul român —, atunci ce ai d-ta cu proprietatea mea ; 
cum vii de-mi impui un tovarăş pe care nici nu l-am 
văzut în ochi și nu numai mi-l impui, dar stabilești dina- 
inte condiţiile, hotărîndu-mi 30%, din venit; cum dai 
dreptul fiecărui vagabond să vină să-mi găurească pă- 
mîntul meu ?* D-l Carp, ca om de stat, trebuia să pre- 
vadă toate aceste simţăminte individualiste, proprietărești. 
La aceste argumente s-a mai adăugat și spectrul străinis- 
mului. Capitaliştii străini vor acapara țara românească ! 
Și de astă dată cu oarecare drept cuvînt. Noi ştim cît de 
puternice sînt companiile capitaliste miniere în occiden- 
tul Europei, ce influenţă deci vor căpăta ele la noi, unde 
puterea de rezistență e mult mai mică. Și astfel agitația 
contra legii îmbracă o pavăză patriotică, obişnuită în noi 
pentru apărarea scopurilor necurate ale clasei domnitoare. 

La aceste critici interesante ale proprietarilor se adaugă 
criticile curate şi dezinteresate ale noastre, ale socialişti- 
lor, ale democraţiei întregi. Noi îi zicem şi generaţiile 
viitoare îi vor zice d-lui Carp : „Cum ai putut d-ta, care 
ai recunoscut că proprietatea subsolului aparține națiunii, 
să. deposedezi națiunea de drepturile ei asupra subso- 
lului în folosul proprietarilor, capitaliștilor naţionali și 
străini ? Cum ai putut să faci această deposedare cu şti- 
ință, pentru că e făcută cu ştiinţă, dovadă expunerea 
de motive a legii“. Toate aceste critici şi neajunsuri 
le-ar fi înlăturat d-l Carp dacă, consecvent cu sine în- 
suși, ar fi declarat în lege marele principiu al dreptului 
naţiunii asupra subsolului, dacă ar fi declarat subsolul 
de proprietate naţională inalienabilă. Și în acest caz ar 
fi sfărimat cele mai multe arme în mîna potrivnicilor. 
Nu ei, ci d-l Carp s-ar fi luptat atunci sub pavăza pa- 
triotismului, apărînd subsolul națiunii contra corbilor ca- 
pitalişti. Întreaga platformă de agitaţie a potrivnicilor 
ar fi fost distrusă. 

D-l Carp a fost într-o situație foarte avantajoasă pen- 
tra a da o soluție dreaptă și logică chestiei proprietăţii 
minelor ; însăşi baza problematică a legii îl ajută — e 
foarte greu să te lupţi acolo unde se află mine bogate în 
exploatare și unde deci interese puternice sînt în joc, 
dar la noi aceste mine nu există încă şi nu știm cu si- 
guranță dacă vor exista. În privinţa aceasta, foarte plină 
je învățămînt pentru noi e chiar Englitera. 

Aici a durat sute de ani lupta între coroană şi pro- 
prietarii pămîntului, pînă ce, sub domnia Elisabetei, prc- 
prietarii au învins : toate minele au ajuns proprietatea 
proprietarilor de pămînt, afară de minele de argint și 
ur. De ce s-a reușit a apăra pe acestea din urmă contra 
proprietarilor ? Pentru că ele nu existau pe vremea Eli- 
sabetei şi deci era uşor să scapi din ghearele proprieta- 
rilor nişte mine problematice. Acuma e aproape sigur că 
mine de aur și argint nu sînt în Englitera, dar în timpul 
Elisabetei lucrul nu era sigur. 

Proprietarii se luptă cu înverșunare pentru interesele 
vădite şi reale, mai puțin pentru interese problematice 
și foarte domol pentru chestii de principii. 

În alte ţări, pentru apărarea proprietăţii naţionale a 
minelor au trebuit lupte înverșunate. În Franța, în timpul 
cînd burghezimea beată de victorie tăia capul celor în- 
drăzneți care i se puneau în cale, Mirabeau are curajul 
să se lupte contra pretențiilor burghezimii şi după o cam- 
panie strălucită face pe Adunarea națională să declare 
minele de proprietate naţională ; iar la noi d-l Carp, 
după ce recunoaște singur cît de neîntemeiată e proprie- 
tatea proprietarilor de pămînt asupra minelor, absolut 
fără nici o luptă, le recunoaște această proprietate. Dacă 
se impune în adevăr revizuirea constituţiei, atunci tre- 
buie s-o ceară d-l Carp în folosul naţiunii întregi, așa 
cum singur recunoaşte că e drept. Frica de drumul cel 
larg, de soluții clare, logice : obiceiul omului de stat de 
a prefera soluţii în doi peri au făcut pe d-l Carp să 
prezinte această lege hibridă, l-au făcut să compromită 
chestia minelor. De altminterea, di Carp ar fi trebuit 
nu numai să se lupte pentru ca minele să fie declarate 
de proprietate națională, de proprietate a statului, dar 
și exploatarea lor să se facă de stat. 

V 


Legea minelor și proprietatea *. Am zis că declararea 
minelor de proprietate inalienabilă a națiunii ar fi o mă- 
sură fără mult temei dacă totodată nu s-ar prevedea 
dreptul exclusiv al statului de a exploata minele. 

E evident că nu e mare deosebire, mai ales în ziua 
de azi, cînd recunoşti pe cineva de stăpîn pe vecie sau 
îi dai concesiune pe 90 de ani. Pentru noi, socialiștii, 
mai ales e absolut egal — pentru că sîntem absolut con- 
vinşi că mult mai înainte de acest termen nu vor mai 
exista nici exploatatori capitalişti, nici exploataţi — da- 
rea dar a minelor pe un timp așa de îndelungat sau da- 
rea pe vecie e tot atîta. În caz deci dacă statul, în loc 
de a exploata minele în folosul său, le-ar conceda pentru 
un timp îndelungat capitaliştilor, întreg neajunsul ex- 
ploatării capitaliste și toate argumentele contra acestei 
exploatări rămîn în picioare. Franța e cea mai bună do- 
vadă pentru acest adevăr. Aici, deşi subsolul e declarat 
de proprietate națională, companiile miniere cărora le-a 
fost concedată exploatarea au ştiut să aducă la nimica 
această proprietate. 

Se va zice însă dar pentru explorări trebuie bani și 
deci statul ar trebui să facă cheltuieli foarte mari fără 
a fi sigur de succes, şi dacă li se cedează capitaliştilor 
foloase mari, apoi ei vor avea de înfruntat şi un rizic 
mare. 

Această obiecţie nu ne pare însă serioasă pentru că 
una din două : sau avem mine foarte bogate, după cum 
susține d-l Carp în Legea minelor (fără a dovedi), și 
atunci cele mai mari cheltuieli pentru găsirea lor sînt 
rentabile şi deci a deposeda națiunea de aceste bogății 
în folosul 'capitaliștilor naţionali sau internaţionali e o 
despoiere curată și îndrăzneață, sau nu sînt mine, şi 
atunci pentru ce atita zgomot şi fanfare ? 

Altă obiecţie contra exploatării minelor de către stat 
e că statul e un gospodar foarte prost. Aceasta e totuşi 
fără temei. Statul nostru are în exploatare cea mai mare 
industrie a ţării, industria transportului, drumurile de 


* (Acest articol este reprodus după Lumea nouă din 20 ia- 
nuarie 1895]. 

fier, şi, cu toate neajunsurile acestei administrări, ea e 
totuşi mult superioară administraţiilor private, drumu- 
rile noastre de fier sînt administrate nemăsurat mai bine 
decît au fost administrate de companiile capitaliste străine. 
Asemenea statul nostru are în exploatarea sa unica pro- 
ducţie bogată minieră a ţării, sarea, şi această producţie 
e foarte bine administrată, statul nostru s-a arătat un 
administrator mult superior capitaliştilor noştri și chiar 
celor străini. Este deci evident că soluţia aceasta ca sta- 
tul să fie proprietar şi exploatator de mine e nu numai 
dreaptă în principiul abstract, după cum susține d-l Carp, 
dar e şi unica soluție adevărat practică. 

Iar d-l Carp, prin inconsecvența d-sale, a compromis 
această chestie nu numai principial, dar şi în practică. 
Credem că în felul inconsecvent după cum e organizată 
legea d-l Carp nu va atrage în țară nici capitalişti străini, 
nici capitaluri străine. Pentru că în adevăr ce împiedică 
mai ales sosirea capitalurilor mari din occidentul în orien- 
tul Europei ? Aceasta e nesiguranța, mai ales neîncrede- 
rea capitaliştilor mari din occident în justiţia țărilor orien- 
tului Europei cînd în joc sînt milioane. Și trebuie să 
recunoaştem că astă neîncredere nu e cu totul fără te- 
mei. Prima condiţie deci pentru a atrage capitalurile 
străine e ca afacerile în care ele sînt atrase să fie cît se 
poate mai puţin încurcate, supuse proceselor. E oare. așa 
legea minelor ? Desigur că nu. După legea d-lui Carp, 
mai la fiecare mină vor lua parte trei tovarăşi. Mai întîi 
e proprietarul pămîntului care a făcut legea minelor 
și proprietarul minei, acesta e un tovarăș fără voia lui, 
e un asociat pe care legea îl bagă în tovărăşie cu oa- 
meni pe care nu i-a văzut în viaţa lui și îi fixează şi 
un venit de 3 la sută. Se înțelege că ăst asociat fără 
voie se va socoti frustrat, și asta cu atît mai mult cu 
cît mina va fi mai bogată. Pe urmă vine exploatatorul 
pe care d-l Carp îl pune în tovărășie cu 50 la sută din 
profitul net. 

Drept vorbind aş vrea și eu, tare m-ar interesa să 
văd acea companie de capitaliști care ar primi să bage 
milioane în pămînt, să administreze o afacere de milioane 
şi să plătească 500/, (!! !) din venitul net aceluia care a 
descoperit mina, şi asta în toată vremea cît va dura 
exploatarea. Afară de aceşti trei tovarăși cu voie şi fără 

voie mai e şi statul, care, prin dispoziţiile legii, se ames- 
tecă în afacerile exploatării şi poate chiar să confiște în 
anumite condiţii mina (cînd exploatarea ei ar fi fost 
părăsită pentru un timp). Poate să-și închipuie oricine 
la cîte procese va da loc la noi în ţară această înjghe- 
bare industrială. Într-o broşură scrisă contra minelor și 
subscrisă un naţional-liberal, între mai multe gogomănii 
se arată însă cu drept cuvînt de acuma chiar motive 
de procese numeroase. Şi, oricît de explicită ar fi le- 
gea d-lui Carp în felul cum e înjghebată baza princi- 
pală a legii, procese nenumărate sînt inevitabile ! 

Nu știu dacă vor înflori alte industrii în urma legii 
minelor, dar industria chițibușurilor avocăţești va în- 
flori cu siguranţă, şi pentru avocaţi legea minelor poate 
ajunge în adevăr o mină nesecată. Subsemnatul nu sînt 
capitalist, nici naţional, nici internaţional, dar dacă ar 
fi să fi avut capitaluri mari mai bine le băgam în 
construcția unui drum de fier în centrul Africii sau în 
industria spirtului după ce se va vota legea monopolului 
spirtului după d-l Cuza. 

Deci marile capitaluri străine în adevăr vor veni în 
țară apoi numai într-un caz problematic, cînd în adevăr 
s-ar găsi bogății imense în pămîntul ţării românești, dar 
în acest caz, încă o dată, cum de deposedează d-l Carp 
societatea de aceste bogății după ce singur recunoaște că 
ale ei sînt ? Numai făcînd minele să fie ale statului s-ar 
putea vorbi cu adevărat despre o lege de protecţie a 
muncitorilor, pentru că, chiar dacă ar fi excelentă legea 
de protecţie propusă de d-l Carp (ceea ce nu e), această 
lege va fi platonică, puternicele companii capitaliste vor 
şti s-o reducă la nimica ; numai cînd minele ar fi ale sta- 
tului şi ar fi exploatate de el, o lege de protecţie a mun- 
citorilor votată acum ar putea să rămînă în putere. 

Astfel dar, din orice punct de vedere am înfățișa 
chestia, soluţia unică satisfăcătoare ar fi fost monopoli- 
zarea minelor de către stat. D-l Carp a văzut această so- 
luție, a adus chiar argumente în susținerea ei, dar n-a 
avut curajul să meargă pînă la sfîrşit, să tragă toate 
concluziile logice din premisele d-sale chiar ; dumnealui 
a vrut să fie șiret, practic (!), să împace capra cu varza 
şi, ca rezultat, a compromis chestia minelor în principiu 
şi în practică. 


230 


Rămiîne acuma să mai spunem citeva cuvinte asupra 
protecţiunii muncii din legea minelor, ceea ce vom face 
într-un alt articol. 


VI. 


Minele şi protecţia muncii. Legea d-lui Carp păstrează 
încă multe surprinderi acelora care se ocupă de ea. Între 
alte surprinderi este şi asta: s-a vorbit aşa de mult 
asupra protecţiei muncitorilor din legea minelor și, în 
focul discuţiei, nu s-a băgat de seamă că în această lege 
nu există deloc măsuri de protecţie a muncitorilor, ci 
cel mult o făgăduință nelămurită pentru viitor. 

— Dar case de ajutor şi asigurare ? — va zice cititorul. 

Da, case de ajutor şi asigurare silită a muncitorilo» 
există, dar legi de protecţie nu. Pentru aceia care nu 
sînt deloc familiarizați cu chestia, se va părea că ne ju- 
căm cu cuvintele, adevărul însă e că între aceste două 
lucruri e o deosebire uriaşă. 

D-l Carp, care se inspiră în legile lui din legislaţia 
gerrnană, trebuie să ştie foarte bine noua deosebire care 
există între „Arbeiterschutzgesetzgebung“ (legiuirea pro- 
tectoare a muncitorilor) şi „Arbeiterversicherung“  (asi-- 
gurarea muncitorilor). 

Între aceste două serii de măsuri în folosul muncito- 
rilor e o mare deosebire practică, principială şi chiar o 
deosebire de origine. Pentru a pricepe mai bine această 
deosebire, trebuie să vedem, în cîteva cuvinte, ce e și 
de unde provine proteguirea muncii. 

Legile protectoare ale muncii, deşi au existat într-un 
fel încă în vîrsta de mijloc, în forma lor specifică de azi 
sînt un product al societății capitaliste. 

Capitalismul burghez, după ce a despărţit pe muncitor 
de instrumentele lui de muncă, prefăcînd munca lucră- 
torului într-o simplă marfă, după ce a rupt toate legă- 
turile de solidaritate care existau altădată între meșter 
și calfele lui — capitalismul, chiar de la începutul dez- 
voltării lui, s-a arătat un lacom, nesăţios și crud exploa- 
tator al muncii omenești. Avînd monopolul tuturor pie- 
telor, capitalismului i-a trebuit muncă, pe cît se poate 
mai multă muncă, de aceea el a început să stoarcă, peste 
închipuirea omenească, munca lucrătorilor adulți, pe urmă 
a atras în ocnele lui femeile, fetele şi copiii nevirstnici. 

Și atunci, avînd în ocnele lui întreaga familie lucrătoare, 
s-a început acea exploatare îngrozitoare despre care ne 
vorbesc anchetele oficiale. Bărbaţi, femei, fete, grămă- 
diţi în nişte localuri oribile, muncind 18 ceasuri pe zi ; 
copii mici de la 5 sau 6 ani muncind în ateliere și fabrici 
pînă la istovire, pînă ce cădeau jos de oboseală, toate 
acestea sînt nu excepţii, ci fapte obișnuite, tipice, pe 
care le-au constatat anchetele guvernamentale. Această 
distrugere a vieţii omenești a început să amenințe exis- 
tența însăși a societății : dintr-o parte, direct prin creş- 
terea mortalității, prin degenerarea poporului muncitor, 
din altă parte, prin revolte, prin organizări revoluționare 
formidabile ale muncitorilor. Sub amenințarea înfiia și 
mai ales a doua, clasele domnitoare, ele înseși au început 
să facă legi pentru proteguirea muncitorilor contra ne- 
saţiului şi lăcomiei capitaliștilor. Se înțelege că la toate 
aceste măsuri legislative de protecţie capitaliștii opuneau 
o rezistență desperată. Pe unde puteau, mai opreau vo- 
tarea cîte unei legi; se înțelege că faţă cu această re- 
zistenţă desperată a capitaliştilor legiuirea protectoare a 
muncii putea să se facă numai pas cu pas. Mai înainte 
ea s-a întins asupra copiilor, care pînă la o vîrstă anu- 
mită n-au mai putut fi întrebuințaţi la muncă ; pe urmă 
protecţia s-a întins asupra femeilor, s-a interzis între- 
buinţarea lor la lucrul de noapte; s-a interzis munca 
duminica şi sărbătorile ; s-a redus ziua de muncă la 
12 ore, pe urmă la 11, la 10 şi chiar la 9; s-a oprit aşa- 
numitul 'Trucksystem, adică plătirea silită a salariului 
în mărfuri, un sistem prin care caputaliştii, după ce-i 
luau nouă piei lucrătorului în fabrică sau mină, îi luau 
şi a zecea, afară din fabrică. 

Se înţelege că aici nu putem să numărăm toate măsu- 
rile proiectoare, am adus unele ca pilde. Cam acestea sînt 
în câteva cuvinte istoria şi originea protecţiei legale a 
muncii în Englitera — țara clasică a capitalismului si a 
legislaţiei uvriere — şi celelalte ţări civilizate-capitaliste. 

— Ei bine, din toate acele măsuri şi legi protectoare, 
ce a luat în legea minelor d-l Carp ? 

Nimica, afară de o promisiune vagă, făcută în treacăt 
într-un aliniat. 

Un aliniat al articolului 81 zice : 

„Raporturile exploatatorilor şi ale exploratorilor de 
mine cu lucrătorii lor sînt supuse dispoziţiunilor şi regu- 
lamentelor ce se vor stabili pe baza legii de faţă“. 

Atita tot, dacă vă place. Cam puţin democratism pentru 
atîta zgomot cît se face din cauza lui. 

Și ce a împiedicat pe d-l Carp de a preciza unele din 
măsurile mai importante protectoare ? Prejudiciile clasei ? 
Dar aceste prejudicii, foarte puternice odinioară, nu mai 
sînt aşa de înrădăcinate acuma. 

Elster, profesor de ştiinţe de stat din Breslau și specia- 
list în materie de legislație uvrieră, zice în studiul său din 
Enciclopedie pentru ştiinţe de stat : „De la început a fost 
combătută această amestecare a statului în relaţiile libere 
dintre lucrător şi patron ; acuma însă această opoziţie a 
amuţit și în ziua de azi nici nu mai e nevoie de justificarea 
necesității amestecării statului pentru protejarea lucră- 
torilor“ *. 

Și d-l Carp ar fi putut să aducă sute de aceste măr- 
turii ale învățaţilor străini, unii mai burghezi şi mai con- 
servatori decât alții. Mai mult decît atita, d-sa ar fi putut 
aduce ca argument legislația uvrieră a vecinilor noștri. 
În Austria există o legislaţie protectoare uvrieră specială 
pentru lucrătorii din mine și, ceea ce e foarte important, 
acolo ziua maximală de muncă în anine e fixată la 10 
(zece) ore. În Rusia chiar, în barbara Rusie, există o lege 
protectoare a muncitorilor. 

Cum dar nu precizează nimica în această privință 
d-l Carp ? 

Și cu toate acestea, d-sa zice singur în expunerea de 
motive că munca din mine e „o muncă care sleieşte re- 
pede forțele, e făcută în mijlocul unor pericole de tot mo- 
mentul...“ şi nu prevede nici o lege apărătoare pentru 
lucrători, în contra capitaliştilor care le vor slei repede 
forţele ! 

Știu ce au să răspundă apărătorii legii. „D-l Carp n-a 
putut prevedea măsurile protectoare pentru a nu stîrni o 
şi mai mare opoziţie contra legii ; lăsați să treacă legea, să 
se înceapă exploatarea minieră, pe urmă se vor lua măsuri 
protectoare, fie pe calea regulamentelor, fie pe calea le- 
gilort. Așa o fi. Dar cum cred dumnealor că dacă acuma, 
cînd nu e angajat nici un interes, cînd n-avem nici mine, 


* Vezi Handwörterbuch der Staatswissenschaften, vol. I, p. 401. 

nici uvrieri minieri, cînd toată legea e platonică şi, to- 
tuşi, un ministru nu îndrăzneşte să propună măcar o 
lege protectoare a muncii, ce va fi atunci cînd interese 
puternice se vor opune, cînd a lua o astfel de măsură va 
însemna să lovești în interesele milionarilor ? Capitaliștii 
au știut să nimicească legile protectoare votate şi apărate 
de un ministru ca Palmerston şi într-o ţară atit de lega- 
listă ca Englitera, dar la noi? Și, afară de asta, să o 
apere prietenii legii cum vor şi cum pot să fie apărată 
cu succes, dar să nu vorbească de protecția muncii, care 
în legea de faţă nu există. 

Dar, vor zice cititorii : legea prevede case de ajutor 
şi asigurarea muncitorilor. 

Da, acestea le prevede în adevăr, dar cit de puţine pa- 
rale fac aceste asigurări cînd n-au ca bază o legiuire pu- 
ternică protectoare a muncii vom vedea imediat. 


VII. 


Protecţia muncii şi asigurările muncitorilor. După cum 
am văzut, protecţia muncii e rezultatul unei lungi şi grele 
lupte, unei glorioase lupte a proletariatului muncitor con- 
tra capitaliștilor şi capitalismului. Nenumărate jertfe a 
costat fiecare pas făcut înainte pe calea proteguirii muncii, 
dar fiecare pas făcut înainte, fiecare victorie repurtată pe 
acest vast cîmp de luptă între capital şi muncă, dădea noi 
puteri, noi arme de luptă muncii contra capitalului. 

Căpătînd o zi de lucru regulamentată la 11 ore, lucră- 
torii începeau lupta pentru ziua de lucru de 10, pe urmă 
9 şi 8 ore; fiecare victorie cîştigată de lucrători slujea ca 
o armă pentru lupta ulterioară, pentru alte victorii. 

Legiuirea protectoare a muncii nu împacă interesele 
antagonice ale claselor, nu face să înceteze lupta, ci o 
face mai puţin aspră şi distrugătoare, mai civilizată. 

În lupta capitalului cu munca, asta din urmă, fiind cu 
desăvîrşire dezarmată față cu cel dintii, ar fi menită să 
fie măcelărită, distrusă ; legiuirea protectoare mai înar- 
mează munca, mai face armele capitalismului mai puţin 
ascuţite şi astfel mai egalează în cîtva șansele luptei, însă 
nu distruge, bineînţeles, lupta însăşi. Această luptă nu 
poate fi înlăturată în societatea de azi. 

În societatea de azi, cu bazele ei economice-sociale, ex- 
ploatarea muncitorului de către capitalist e necesară ; fără 

ea, fără ca să încaseze gratis, capitalistul, o parte din 
munca muncitorilor, nu e posibilă producţia economică, 
nu e posibilă deci viața societății. 

Lupta lucrătorilor contra capitaliştilor poate deci să 
aibă de rezultat în societatea de azi exploatarea mai puţin 
intensă, mai puţin crudă, dar nu dispariţia exploatării. Și, 
fiindcă în societatea de azi nu se poate înlătura cu desă- 
vîrşire exploatarea, nu se poate deci înlătura nici lupta 
exploataţilor contra exploatatorilor, lupta va înceta în altă 
societate, cu alte baze economice, unde nu vor exista nici 
exploatatori, nici exploataţi şi unde nu va exista nici luptă 
de clasă. 

În societatea de azi, legiuirea protectoare a muncii nu 
numai că nu înseamnă dispariția luptei între capital şi 
muncă, ci e, dimpotrivă, cel mai vădit semn de existenţa 
acestei lupte și de antagonismul dintre capitaliști şi mun- 
citori. 

Fiecare lege nouă de protecție votată şi afişată în fa- 
brici, mine etc. e un memento lucrătorilor pentru toată 
lupta trecută între clasa lor şi [cea] a capitaliștilor, fiecare 
inspecţie din partea inspectorilor industriali cu scopul de 
a obliga pe capitalist să execute legile față cu lucrătorii 
e o nouă dovadă pentru lucrători de antagonismul intere- 
selor lor cu ale capitaliștilor ; fiecare sforțare făcută pen- 
tru a căpăta alte legi protectoare, superioare, e cel mai 
bun argument pentru lucrători că în societatea de azi nu 
pot exista o împăcare şi o armonie de interese între 
muncă şi capital. 

Acesta e în cîteva cuvinte caracterul pașnic, dar revo- 
luționar al legiuirii protectoare a muncii. Proletariatul 
muncitor a simţit toate acestea foarte clar prin instinctul 
său adevărat de clasă, socialismul — care e numai expre- 
siunea teoretică a proletariatului muncitor — i-a tălmăcit 
şi i-a arătat la lumina ştiinţei acest caracter al legiuirii 
protectoare a muncii. 

Dar case de ajutor şi asigurarea muncitorilor la bă- 
trîneţe etc... ? 

Aceste sînt, se înțelege, de asemenea rezultatul dez- 
voltării economice capitaliste, de asemenea rezultatul miş- 
cărilor lucrătorilor ; dacă n-ar exista amenințarea miş- 
cării revoluționare a muncitorilor, cine s-ar mai gîndi la 
asigurarea lor ? Dar, cum am zis, este şi o însemnată deo- 
sebire între o serie de măsuri şi cealaltă, în folosul mun- 

citorilor, şi prima deosebire e că în casele de ajutor și asi- 
gurări dispare caracterul revoluţionar, caracterul luptei 
de clasă. Ba chiar, dimpotrivă, s-ar părea la prima vedere 
că aici e o împăcare a intereselor. 

Cînd statul şi capitaliștii participă cu o sumă oarecare 
la casa de ajutor şi de pensii, apoi aceasta are un aspect 
foarte filantropic şi sentimental, se pare că ei dau din 
pricina bunătăţii lor, pentru că se gîndesc așa de mult 
la soarta bieţilor lucrători. 

Cum vedem deci în casele de ajutor şi în asigurarea 
muncitorilor — contrar măsurilor legale pentru protecția 
muncii — nu se vede caracterul antagonist al societății 
moderne, nu se vede lupta de clasă ; măsurile acestea n-au 
un aspect revoluţionar. Această împrejurare și aspectul 
filantropic al caselor de ajutor şi al asigurărilor munci- 
torilor le-au făcut favorite unor utopiști burghezi învățați 
şi unor oameni de stat burghezi. Apologiștii caselor de 
ajutor şi asigurărilor au devenit Bismarck și Bismarckienii 
de catedră, pe nedrept numiți socialiști de catedră. Aceș- 
tia din urmă vedeau chiar în aceste asigurări o rezolvare 
a chestiei sociale. Utopişti absurzi, ei au vrut să rezolve 
chestia socială fără a atinge bazele economice de azi. Fără 
a atinge exploatarea capitalistă, ei au vrut să împace cla- 
sele în luptă prin farmecul unei pensioare garantate fie- 
cărui muncitor. E o soluție foarte asemănătoare cu a lui 
conu Leonida, din frumoasa comedioară a lui Caragiale, 
unde conu Leonida de asemenea rezolvă chestia socială în 
ţara românească propunînd ca statul să dea fiecărui român 
cîte-o pensie grasă. 

Din altă parte, oamenii de stat, mai ales Bismarck, 
vedeau în casele de ajutor și în asigurările muncitorilor o 
armă de luptă împotriva social-democraţiei, prin aceste 
măsuri oamenii de stat au voit să ia apa de la moara so- 
cial-democraţiei : asigurînd un ajutor şi o pensioară mun- 
citorilor, ei credeau că vor distruge orice teren pentru 
agitaţiile socialiste. Popularitatea de care se bucură aceste 
măsuri între oamenii de stat se datorește tocmai faptului 
acesta că sint socotite ca măsuri profilactice împatriva 
socialismului. Că toate aceste proiecte sînt utopii — utopii 
au rămas —, că socialiștii chiar din aceste arme îndreptate 
împotriva lor au făcut arme pentru întinderea puterii lor, 
dovada cea mai bună e social-democraţia germană. 

Am arătat în cîteva cuvinte deosebirea de origine şi 
principii între protecţia muncii și asigurarea muncitorilor. 

Ca să arăt deosebirea la practică, iau următoarea pildă 
explicativă : d-l Carp, în expunerea de motive, recunoaşte 
că munca în mine istoveşte iute puterile omenești şi e 
grozav de periculoasă pentru însăşi viaţa lucrătorilor. Să 
vedem care va fi atitudinea faţă de această constatare a 
preconizatorului protecţiunii legale a muncii şi celui al 
caselor de ajutor şi asigurărilor lucrătorilor. 

Cel dintii va zice: „Dacă aţi constatat că munca 
aceasta istoveşte puterile omenești, să regulamentăm deci 
o zi de muncă raţională de opt ore, ca să nu istovească 
puterile lucrătorului, iar în privința pericolelor pentru 
viața muncitorului să impunem capitalistului ventilarea 
minei şi alte măsuri pe cari ni le pune la dispoziţie şti- 
ința modernă — măsuri foarte costisitoare nu-i vorbă — 
pentru a preveni radical aceste pericole“. 

Cel de-al doilea va zice: „Muncitorii se istovesc în 
mină, de muncă, hai să le facem o casă de ajutor de unde 
vor căpăta medicamente şi un doctor cînd se vor îmbol- 
năvi de istovire — muncitorii sînt îngropaţi uneori de vii 
în ocnele adînci ale minelor, hai să facem o pensie co- 
piilor lor...%, 

Şi aceste vorbe ale apologistului burghez vor fi cu atit 
mai sincere cu cât el simte că restabilind în cîtva puterile 
istovite ale muncitorului prin arta medicinală îl capătă 
iarăși în minele lui pentru a-l istovi mai departe. 

Cred că din acest exemplu, e clară deosebirea practică 
între aceste două serii de măsuri luate în folosul lucră- 
torilor : prima, protecţiunea legală a muncii loveşte în 
cauzele mizeriei lucrătorilor, casele de ajutor şi asigurări 
în efecte. 

Nu mai insist asupra deosebirilor. 

Ar trebui poate să mai arăt cît de absurdă e preten- 
țiunea utopiștilor burghezi care cred că prin oasele de 
ajutor şi asigurările muncitorilor dezleagă chestia socială 
și împacă clasele în luptă — aceasta o vom face altă 
dată. 

De altmintrelea sper că oricine are capul ca oamenii şi 
ştie puţină economie socială trebuie să priceapă că aste 
măsuri pot în cel mai bun caz să facă o minimă parte 
din suma stoarsă de exploatare de la muncitori să se 
întoarcă muncitorului îndărăt, ceea ce e mult, dar nu în- 

seamnă dezlegarea chestiei sociale, nici dispariţia luptei 
de clasă, care presupune dispariţia exploatării. 

Dar, nefiind o dezlegare a chestiei sociale, casele de 
ajutor şi asigurările muncitorilor organizate bine și raţio- 
nal în folosul acestora din urmă în adevăr le sînt folosi- 
toare. Social-democraţia deci, care nu e ceva deosebit de 
proletariatul muncitor, care e însuși proletariatul munci- 
tor conştient, care nu poate să aibă alt interes decit al 
proletariatului, social-democraţia apără şi preconizează și 
ea aceste măsuri în folosul lucrătorilor, deşi nepricepuţii 
au crezut că ele vor ucide social-democraţia. 

Să vedem însă dacă oare casele de ajutor şi asigurările 
muncitorilor propuse de d-l Carp sînt în adevăr bine și 
raţional organizate. 


VIII. 


Asigurarea muncitorilor şi pomana boierească. Am ară- 
tat mai sus cum casele de ajutor și asigurările muncito- 
rilor sînt preconizate în străinătate, mai ales în Germania, 
de unii oameni de stat ai burgheziei ca măsuri contra so- 
cialismului. D-l Carp, care se inspiră din legiuirile ger- 
mane, s-a grăbit să transcrie această naivitate (ca să nu 
întrebuinţăm un cuvînt junimist mai obişnuit, dar mai 
puţin cuviincios). „Să dăm lucrătorilor noştri, zice d-sa, 
o organizare astfel încît să ne punem la adăpostul unor 
pericole care în țările cele mai mari ameninţă [nu] numai 
prosperitatea statului, dar care în ţările cele mici ame- 
ninţă chiar existența lor“. 

Foarte frumos, foarte patriotic şi, mai ales, cuvinte 
foarte de efect pentru a încheia proiectul de lege. 

Noi nu vom tulbura visurile frumoase ale d-lui Carp 
pînă ce nu vom avea mine şi lucrători minieri. Ne e per- 
mis însă să întrebăm ce face d-l Carp pentru lucrători ca 
să-l îndrituiască să aibă nişte vise aşa de trandafirii. Asta 
vom vedea-o pe dată, studiind legea. 

Înainte de a intra chiar în studierea mai adîncă a legii, 
trebuie să arătăm un fapt care dovedește cu ce ușurință 
legea a fost alcătuită : casele de ajutor și de pensii au în 
vedere numai pe lucrători, dar nu prevăd nimica pentru 
lucrătoare. La casele de ajutor și pensii iau parte numai 
bărbaţi și numai ei trag foloasele prevăzute de lege. În 
felul acesta, un lucrător, dacă se va îmbolnăvi, va fi cău- 

tat gratis, iar o lucrătoare, o fată sau o femeie (divorțată 
sau văduvă), n-are nici un drept absolut la nici un ajutor ! 
Asemenea un lucrător, îmbătrinind, după 30 de ani de 
muncă va căpăta o pensie, o femeie însă și după 30 de 
ani de muncă poate să moară de foame. De ce-i femeie ?! 
În caz de moarte prin accident, orfanii unui lucrător cap 
de familie vor primi o pensioară ; dacă însă o văduvă 
cu un copil mic a început să lucreze în mină și după cîțiva 
ani a fost ucisă de o explozie, copilul ei nu primeşte ni- 
mica. E şi logic — cine l-a pus să fie copilul unei femei, 
şi nu al unui bărbat ?! 

întocmirea casei de ajutor şi de pensii a propuitorilor 
legii minelor arată că ei sînt foarte puțin deprinși cu ca- 
racterul producţiei industriale capitaliste. Astfel, legea ne 
spune că în caz de moarte prin accident a unui lucrător 
văduva lui va primi ca pensie 20 la sută din salariul băr- 
batului, dar, în schimb, nu prevede nimic pentru femeia 
fără bărbat în caz de boală, pentru copiii ei în caz de 
moarte etc... Aceasta arată că propuitorul legii îi consi- 
deră pe lucrătorii industriali ca pe niște mici funcţionari 
care au leafă anume şi ale căror femei şed acasă şi cu ve- 
cinele lor pun lumea la cale ; se înţelege că la moartea 
funcţionarului se dă o pensie văduvei hui, iar aceasta din 
unmă, nefiind un producător independent, ci numai un 
auxiliar al bărbatului, nu are nici un drept în afară de 
drepturile căpătate de bărbatul său. Lucrătorii însă nu 
sînt funcţionari, iar femeile lucrătorilor sînt producă- 
toare independente, ca şi bărbaţii, deci a le considera ca 
pe femeile funcţionarilor e o absurditate. D-1 Carp poate 
să interzică munca femeilor în subsol, ceea ce nu credem, 
dar cu siguranţă nu va opri munca femeilor în afară de 
mine şi la fabricile ce sînt legate de producţia minieră 
şi care sînt supuse legii de față. Legea d-lui Carp a uitat 
o jumătate dintre lucrători. 

Sperăm că se va găsi cineva la Senat sau Cameră să-i 
aducă aminte de această greşeală gravă. De altminterea, 
greşeala e mai mult logică, practiceşte vorbind, nu ştim, 
zău, dacă, așa cum e întocmită legea, pierd sau cîștigă 
femeile lucrătoare prin faptul că sînt scoase din ea ? 

Am zis că aste case de ajutor și de pensii sînt de foarte 
puţin folos pentru lucrători dacă nu se bazează pe o le- 
giuire protectoare temeinică a muncii. 

În adevăr, ia să vedem ce dă aspect filantropic şi de- 
mocratie caselor de ajutor şi de pensii propuse de d-l 
Carp ? 

Faptul că lucrătorii vor plăti silit cinci la sută din sa- 
lariul lor pentru aceste case ? 

Desigur că nu. 

Căci dacă ar fi vorba numai de contribuţiile lucrăto- 
rilor, apoi ei ar putea să se asigure tot așa de bine la so- 
cietăţile de asigurare sau să facă societăți de ajutor mu- 
tual, cum sînt multe în țară la noi. 

Statul iarăși nu contribuie cu nimica pentru aceste 
case, aspectul lor filantropie și democratic le dă deci 
acestora numai faptul că patronul, capitalistul, contribuie 
şi el cu o parte egală cu a lucrătorului. Dacă lucrătorul 
primește trei franci pe zi, el va plăti pentru casele de 
ajutor şi pensii 15 bani pe zi și tot atita va plăti pentru 
aceste case şi capitalistul. l 

Dar, ca plata capitalistului să nu fie fictivă și să nu 
meargă tot din punga lucrătorului, trebuie ca exploatarea 
lucrătorului prin capitalist să fie regulamentată ziua de 
muncă, pentru că altmintrelea capitalistul va şti să se 
despăgubească pentru partea sa, va ști s-o pună tot în spi- 
narea lucrătorului. Așa, luînd pilda noastră, capitalistul, 
avînd a plăti 15 bani pe zi pentru un lucrător, îi va scă- 
dea lucrătorului din salariu plătindu-i 2 franci 85 de bani 
pe zi, sau, întrebuințînd o metodă mult mai obişnuită, ca- 
pitalistul va prelungi ziua de lucru cu atita cît îi trebuie 
să se despăgubească. 

Aşa, spre pildă, dacă ziua de lucru e de 12 ore, capi- 
talistul va pune pe lucrători să lucreze 12 ore și jumătate, 
şi astfel partea capitalistului tot lucrătorul o va plăti. Ba, 
avînd în vedere că lungimea zilei de muncă se întinde şi 
asupra lucrătoarelor, pentru care capitalistul nu plătește 
nimic, el va face chiar un gheșeft bun asupra acestor asi- 
gurări, avînd pe deasupra încă și aerul de a fi filantrop. 

Mi se va zice poate : „Lucrătorii n-au decît să nu pri- 
mească prelungirea zilei de muncă, doar nu-s robi, ei con- 
traatează doar liber cu stăpînii“. 

Dar toate legiuirile de protecţie ale muncitorilor ce 
sînt alta decît cea mai bună dovadă că așa-zisul contract 
liber între lucrător şi stăpîn e robirea lucrătoruluui ? 

În ziua în care legiuitorul s-a amestecat în relaţiile 
dintre stăpîni şi lucrători pentru a apăra pe aceştia din 

urmă contra celor dintii, el a recunoscut deci că a lăsat 
contractul liber între ei, va să zică a da pe lucrător în 
exploatare fără margini, în stăpînirea capitalistului, care 
va stoarce din el atîta muncă cât va voi. Legiuirile făcute 
deci de clasele domnitoare din toate ţările civilizate arată 
că dacă nu pui frîu lăcomiei capitalistului prin lege ca- 
pitalistul stoarce atita muncă din lucrător cît crede, şi lu- 
crătorul nu e în stare să se apere. 

Este deci absolut evident că fără o proteguire temei- 
nică a muncii, în primul rînd, şi mai ales fără reglemen- 
tarea unei zile raţionale de muncă, capitalistul va pune 
pe lucrător să plătească şi partea lucrătorului și partea 
capitalistului, prin prelungirea zilei de muncă capitalistul 
va face ca lucrătorul să plătească 5 la sută ale lui şi 5 
la sută ale capitalistului, va face să plătească adică toate 
10 la sută. Și aceasta nu din punctul de vedere socialist, 
după care orice ar plăti capitalistul tot din plusvaloarea 
scoasă de la muncitor va plăti, — nu, ci din punctul de 
vedere cel mai burghez. 

Cum vedem deci, pomana pe care o face legea minelor 
lucrătorilor miroase prea din cale-afară a pomană boie- 
rească, dar adevăratul caracter crud ale acestei pomeni se 
va vedea mai jos. 


IX. 


Mine şi lucrători. S-a văzut cît de problematic e folosul 
caselor de ajutor şi pensii pentru lucrători fără o temei- 
nică protecţie a muncii ; vom vedea îndată cum aceste 
instituţii se întorc chiar în dauna lucrătorilor. 

Am arătat cum legea minelor lasă regulamentarea re- 
laţiilor între lucrători și capitaliști în grija unui regula- 
ment ce se va elabora mai în urmă. 

De cine va fi făcut acest regulament ? De administraţia 
minelor. 

Cred că fiecare om care cunoaşte țara noastră şi se gin- 
deşte la soarta lucrătorilor va fi, cu drept cuvînt, îngrijit 
de conţinutul acestor regulamente viitoare. Această dispo- 
ziţie a legii nu se aseamănă oare cu cea care ar fi luat-o 
legiuitorul făcînd o lege rurală și strecurînd în ea artico- 
lul următor : „Relaţiile între țărani şi arendași vor fi re- 
gulamenitate de administraţie printr-un regulament spe- 
cial“. N-ar fi oare acesta monstruos pentru toţi aceia care 

știu că administraţia noastră în înțelegere cu proprietarii 
și arendașii calcă în picioare chiar legile făcute în folosul 
țăranilor ? Ce ar fi deci cînd relaţiile între ţărani şi aren- 
dași ar fi lăsate să fie chiar regulamentate de adminis- 
traţie ? 

Dar administraţia minelor nu va fi oare tot o admi- 
nistraţie românească și nu e evident oare pentru oricine 
cunoaște țara asta că aceste regulamente vor fi făcute în 
înțelegere cu capitaliștii, împotriva lucrătorilor ? 

Ca să putem vedea cam ce fel de regulamente vor fi 
acestea, legea ne spune de acum, în privința caselor de 
ajutor şi pensii, că un regulament special va determina 
cazurile „pierderii avantajelor oferite de această lege“, 
ceea ce înseamnă, cu alte cuvinte, că regulamentele vor 
prevedea cazurile cînd sumele depuse de lucrători pot să 
fie. confiscate. 

Poate să-și închipuie cineva care vor fi aceste cazuri 
cînd ele vor fi determinate de o administraţie românească 
chemată să regulamenteze relaţiile între stăpîni şi lu- 
crători. 

Dar, ca să nu mai fie nici o îndoială în această pri- 
vinţă, legea ne spune de acuma foarte clar cînd vor fi 
confiscate sumele depuse de lucrători la casa de ajutor și 
pensii. Va pierde dreptul la ajutor și pensie „lucrătorul 
care va fi dovedit că a silit pe un alt lucrător să participe 
la o grevă sau că a împiedicat lucrul acelora care nu vor 
să se asocieze la grevă. Asemenea orice lucrător condam- 
nat pentru delicte sau crime“. 

Las la o parte acele monstruoase abuzuri care pot să 
se facă şi care se vor face cu siguranţă prin aceste arti- 
cole ale legii. În privința aceasta, d-l Carp poate să ne 
spună că dacă vom bănui corecta executare a legii, apoi 
știind cît de mult administraţia noastră părtineşte pe stă- 
orice lege e de prisos, deşi și aici am putea obiecta că, 
pîni împotriva lucrătorilor, dumnealui ar trebui să nu-i 
dea în mînă arme atît de periculoase. 

Noi întrebăm însă pe d-l Carp altceva: cu ce drept 
scoate dumnealui pe lucrători din legea comună și fău- 
reşte pentru ei pedepse speciale ? Pentru un delict oare- 
care, orice cetățean român e pedepsit cu atîta amendă 
sau cu atitea zile de închisoare, afară de lucrătorii mi- 
nieri, cărora, pe lingă pedeapsa obișnuită, li se mai con- 

fiscă şi toate sumele ce au depus în casele de ajutor şi de 
pensii instituite de d-l Carp. 

Ce i-au greșit d-lui Carp viitorii lucrători minieri de 
instituie de pe acuma pentru ei pedepse speciale nepre- 
văzute pentru nici un om în ţara românească, ba chiar 
oprite de constituţie ? 

Un lucrător de mine care va avea salar 800 de franci 
pe an va fi silit să plătească în casele instituite de d-l 
Carp 40 de franci anual! Lăsînd acum la o parte că în 
lipsă de regulamentarea zilei de muncă tot el va plăti şi 
cei 40 de franci ai capitalistului, dar chiar suma plătită 
direct de el e enormă. Patru zeci de lei plătiţi de o fa- 
milie lucrătoare dintr-un buget de 800 de franci pe an re- 
prezintă jertfe imense pentru lucrător și pentru copiii lui. 

Să presupunem acuma că un lucrător, după douăzeci 
de ani de muncă, face un delict oarecare. Ei bine, acest 
lucrător, afară de pedeapsa prescrisă de lege, va suferi 
încă o confiscare a tuturor sumelor depuse de el în timp 
de 20 de ani cu atîtea privaţiuni, şi nu numai el, ci şi 
copiii lui pierd dreptul la orice ajutor, pentru că de s-ar 
întîmpla ca lucrătorul, după săvîrşirea delictului, să fie 
ucis printr-un accident în mină copiii lui nu mai au drept 
la pensie. Nu e oare monstruos aceasta ? 

Şi care sînt aceste delicte ? Insultarea unui inginer de 
mine e un delict pentru care, afară de pedeapsa prescrisă 
de lege, lucrătorului i se vor confisca toate sumele depuse 
în toţi anii de el cu atîtea privaţiuni imense ! 

Dar astfel de conflicte între lucrători și capitalişti, ori 
şi oamenii lor, sînt, din nenorocire, necesare, de neînlătu- 
rat în lupta ce au de susţinut lucrătorii pentru îmbunătă- 
ținea soartei lor — întreaga viaţă industrială a ţărilor ci- 
vilizate ne-o arată. 

În lupta grea şi dureroasă pe care o duce proletariatul 
contra capitaliştilor, în cazul scăderii salariilor, prelun- 
girii zilei de muncă ş.a.m.d. se întîmplă o mulţime de 
aceste delicte provocate de stăpîni, dar săvîrșite de cei 
mai buni, energici şi inteligenţi lucrători, în apărarea 
cauzei lor. 

Toţi acești lucrători fruntaşi vor pierde dreptul la aju- 
tor şi pensie, vor pierde toate sumele depuse și toţi anii 
cât au muncit. Sper că din acest exemplu se vede clar 
tendinţa acestor case de ajutor şi de pensii instituite de 
d-l Carp. Ele vor servi pentru disciplinarea lucrătorilor, 

ele vor fi o armă de luptă nu a lucrătorilor contra capi-. 


taliştilor, ci a acestora din urmă contra lucrătorilor. 
Am întreba însă pe d-l Carp : cu ce drept gospodăreşte 


așa cu paralele lucrătorilor ? Lucrătorii nu plătesc de voie, 


legea minelor le impune ca o contribuţie silită să dea 
cinci la sută din salar : noi am arătat că, în lipsa regula- 
mentării unei zile legale de muncă, şi celelalte cinci la 
sută tot de lucrători în definitiv vor fi plătite. 

Odată punind mîna pe aceste sume vărsate de lucră- 
tori, d-l Carp începe să gospodărească cu ele parcă ar fi 
ale d-sale, începe să le confişte, să le întrebuințeze ca 
armă de admonestare a acelorași lucrător, le preface 
într-o armă împotriva lucrătorilor. 

Curios democratism o fi şi acesta ! 

De altmintrelea, acest caracter vrăjmășesc al legii îm- 
potriva lucrătorilor se va vedea mai bine mai la vale. 


X. 


Lucrătorii minieri şi protecţia capitaliştilor. După ar- 
ticolul 127 și 130 din legea asupra caselor de ajutor şi 
de pensii, e prevăzut că un lucrător care ar părăsi munca 
în mine fără voia lui — spre pildă cînd e licenţiat [con- 
cediat] de capitalist din cauza lipsei de lucru —, atunci lu- 
crătorul nu pierde dreptul la pensie și cotizaţiunile de- 
puse de el; dacă însă schimbă serviciul și nu mai intră 
în mine, atunci pierde toate paralele depuse de el. Nici 
mai mult, nici mai puţin ! i 

Ca să vedem cît de vrăjmășească e această dispoziţie 
a legii faţă de lucrători, să luăm următoarea pildă. 

Un lucrător muncește în mine 15 ani ; în acest timp, 
de multe ori rămîne fără de lucru din cauză, spre pildă, 
a contracțiunii producțiunii în mine ; dar rabdă de frig şi 
de foame aşteptînd lîngă mină pînă ce mersul afacerilor 
va face posibilă reintrarea lui la muncă. După 15 ani de 
serviciu se întîmplă o criză în producţie care durează ani. 

Lucrătorul nostru, neavînd de muncă, muritor de 
foame, pleacă în căutarea muncii, o găseşte într-un colţ 
al ţării şi rămâne acolo. După legea d-lui Carp, dacă acest 
lucrător reintră în mine, nu pierde drepturile lui, dacă 
însă rămîne la meseria lui cea nouă, pierde toate sumele 
ce le-a depus în timp de 15 ani. 

Alt exemplu. Producţia capitalistă e foarte variabilă : 
consistă din contracțiuni și dilatațiuni, depinde de cererea 
măriurilor din piața universală. Într-un an înfloritor 
pentru producţia minieră vor fi atrași în mine o mulţime 
de lucrători. Unui an sau unor ani de înflorire a produc- 
tiei urmează, după cum se ştie, luni sau ani chiar de con- 
tracțiune a producției, cînd o mulţime de lucrători rămîn 
fără de lucru, şi între ei, bineînţeles, poi să fie de aceia 
care au lucrat ani şi ani în mine și deci ani întregi au 
contribuit pentru case de ajutor şi pensii. Ce să facă 
acești lucrători ? Evident că trebuie să caute muncă în 
altă parte, negăsind-o în mine. Aceşti lucrători se îm- 
prăştie deci prin ţară, apucîndu-se de alt lucru. 

În acest caz însă nu se întorc în mine, pierd toate su- 
mele depuse de ei în toată vremea cît au muncit. 

Dar cum să se întoarcă, de unde vor şti ei, împrăştiaţi 
cum sînt, că e nevoie de munca lor în mine? Vor ţine 
corespondenţă cu administratorii de mine ca să se prezinte 
la prima chemare a proprietarilor ? Dar dacă noua ocu- 
pație nu le permite să lase lucrul la prima chemare a ca- 
pitaliştilor minieri, şi acest dacă se preface în sigur, avînd 
în vedere că un lucrător n-are drept să lase pe stăpînul 
său fără a-l preveni cu cîteva săptămîni înainte. Dar, 
presupunînd toate aceste absurdități ca realizabile, pot fi 
foarte bine capitalişti minieri care să nu mai aibă nevoie, 
în total sau în parte, de lucrătorii licenţiaţi, fie că nu le 
permite mersul afacerilor, fie că ei au înlocuit pe lucră- 
torii licenţiaţi cu alţii. 

Ce fac toți acești lucrători rămași pe drumuri şi care 
nu mai pot să intre în mine ? 

Ei pierd toate sumele pe care le-au depus la casa de 
pensii toată vremea cît au muncit în mine. 

Am văzut cum legea d-lui Carp confiscă sumele depuse 
de muncitori pentru delicte și crime ; acuma vedem cum 
aceste sume sînt confiscate lucrătorilor prin lege pentru 
singura lor vină că au fost lăsați pe drumuri de capi- 
talişti. 

Această absurdă dispoziţie a legii arată două lucruri 
foarte importante. 

Primul e că întocmitorii legii nu pricep caracterul pro- 
ducţiei capitaliste. 

D-l Carp, a force de a se gîndi la corporaţiile ev-me- 
diale, a uitat, se vede, că trăiește la sfîrşitul veacului al 

nouăsprezecelea, în plină epocă a capitalismului, și se 
crede, se vede, în epoca corporațiilor. Astfel, noi am văzut 
cum d-sa uită cu desăvîrșire lucrătoarele şi consideră fe- 
meia lucrătorului industrial ca femeia unui funcționar mic 
sau a unui meseriaş evumedial, a cărui nevastă făcea gos- 
podărie și nu lua parte la meseria bărbatului. Acum noi 
vedem cum minele îi par d-lui Carp nişte ateliere medie- 
vale unde numărul lucrătorilor era hotărît prin lege, unde 
lucrătorul nu putea fi licenţiat prin capriciul stăpinului 
şi unde lucrătorul nici nu putea să rămînă fără muncă. 

Această absurdă dispoziţie a legii arată însă încă ceva 
mult mai serios şi mai trist, şi anume că legea caselor de 
ajutor şi pensii, aşa cum e întoamită, leagă pe lucrător de 
mină și îl robeşte capitalistului şi mai mult decit e robit 
muncitorul prin organizaţia capitalistă. 

Și aceasta voi arăta-o imediat. 


* 


Noi am văzut că legea d-lui Carp pedepseşte de fapt 
pe lucrătorul minier care ar schimba ocupațiunea sa cu 
confiscarea cotizațiilor lui pentru toți anii cît a muncit 
în mină; de fapt aceasta înseamnă deci că legea robește 
pe lucrătorul minei, și cu cît el va lucra mai multă vreme, 
cu cît deci va avea mai multe parale depuse, cu atît va fi 
mai legat de mină, mai robit capitalistului. Contractul 
liber între lucrător și stăpîn, care și el, cum am văzut, 
prezintă foarte puțină garanție pentru lucrător, acest 
contract e falsificat în folosul stăpînului. Capitaliştii vor 
putea să scadă, să se poarte mai mizerabil cu lucrătorii 
decît de obicei, şi lucrătorul va trebui să sufere pentru 
că, plecînd din mină, pierde toate avantajele caselor de 
ajutor și pensii, toate cotizațiile, care reprezintă atîtea pri- 
vațiuni pentru el. Dacă în mine salariul, spre pildă, va fi 
3 lei pe zi, iar în alte feluri de muncă 3 fr. 50 bani, atunci 
muncitorii minieri, prin amenințarea trecerii la muncă 
mai bine plătită, ar sili pe capitaliştii minieri să le plă- 
tească și lor 3 fr. 50 bani pe zi. Avînd însă în vedere avan- 
tajele caselor de ajutor şi pensii și avînd în vedere că, 
schimbînd meseria, lucrătorul pierde toate cotizaţiile lui, 
capitalistul va plăti tot 3 franci pe zi, iar lucrătorul va 
prefera şi astfel de condițiuni ; mai bine să lucreze cu trei 
franci, Astfel, lucrătorul va fi frustrat cu cincizeci de bani 

ve zi numai din cauza acestei legi, atit de democratică. 
Din acest exemplu se vede lămurit cît de adevărată e aser- 
tiunea noastră că lucrătorul minelor va plăti tot el partea 
capitalistului la casele de ajutor și pensii ; mai mult decît 
atîta : pe baza acestor case, capitalistul va pune pe lucră- 
tor să-i plătească cu vîrf şi îndesat cotizaţia ce o dă în 
casele instituite de d-l Carp. Folosindu-se de aceste case, 
așa cum sînt întocmite, va avea capitalistul mai multă 
latitudine de a scădea salariile, de a prelungi ziua de 
muncă, de a stoarce pe lucrători, de a paraliza lupta de 
dezrobire. 

Lupta lucrătorilor, ca orice luptă, e dusă sub conduce- 
rea unei elite lucrătoare. Sînt lucrătorii cei mai energici, 
mai culţi, mai curajoşi, mai devotati, care se împotrivese 
unei exploatări exagerate, care capătă pentru ei şi frații 
tor de suferință salarii mai omenești, o zi de lucru mai 
scurtă, o purtare mai demnă etc. 

Capitaliştii minieri. cum fac şi fraţii lor în toate tă- 
rile capitaliste, n-au decît să se înțeleagă ca să nu mai 
primească pe acești fruntaşi la lucru, şi atunci aceştia din 
urmă nu numai că rămîn pe drumuri — un neajuns contra 
căruia legea în societatea de azi e neputincioasă —, dar 
vor pierde drepturile la pensii şi toate sumele depuse în 
case. 

E clar deci că, în felul cum e întocmită, legea va sta 
în mîna capitaliştilor de a face pe cutare sau cutare lu-. 
crător să piardă toate drepturile cîștigate și toate sumele. 
depuse de el. 

Cred că e evident numai din aceste cîteva exemple 
date ce armă puternică de luptă și apăsare contra lucră- 
torilor va deveni această lege poreclită lege democratică. 
de proteguire a muncitorilor. Așa cum e întocmită, ea 
e o perfectă lege de proteguire a capitaliștilor contra 
muncitorilor. 

Am arătat mai sus cum toţi legiuitorii, chiar burghezi, 
în ţările civilizate s-au convins că a lăsa contractul liber- 
între muncitori şi capitalişti va să zică a lăsa pe munci- 
tori într-o exploatare îngrozitoare a stăpînilor, care-i store: 
şi-i distrug fizicește şi moraliceşte. Convinşi de aceasta și 
împinși de muncitori, legiuitorii străini au făcut o serie. 
întreagă de legi proteguitoare ale muncitorilor, prin care. 
îi mai înarmează puţin pe aceștia din urmă şi mai dezar-. 
mează puţin pe capitaliști şi astfel fac lupta muncii con-. 

tra capitalului ceva mai puţin distrugătoare pentru mun- 
citori. 


D-l Carp însă, pînă una alta, lasă contractul liber - 


între stăpîni și lucrători şi, în loc de a apăra pe lucrători, 
dă o puternică armă de prisos în mîna capitaliştilor îm- 
potriva lucrătorilor. f 

Concluzia noastră e următoarea : ca institutele de aju- 
tor şi casele de pensii întocmite de d-l Carp să fie în 
adevăr folositoare lucrătorilor, trebuie, mai întîi şi mai în 
general, să se ia măsuri temeinice de proteguire a munci- 
torilor, iar în special să se modifice legea asupra caselor 
de ajutor şi pensii în acest sens ca nici într-un caz sumele 
depuse de lucrători să nu poată fi confiscate, iar în caz 
de a-și schimba muncitorul meseria după un an sau doi 
să i se restituie sumele depuse pentru casa de pensii. În 
caz contrar îi prezicem d-lui Carp că, dacă vom avea mine 
şi deci lucrători minieri, cea dintii grevă a acestor lucră- 
tori va fi împotriva caselor d-sale de ajutor şi pensii. 


De la Olt 


LEGEA MINELOR ŞI SOCIALIȘTII, BIBLIOTECA ZIARULUI LUMEA 
NOUĂ, NR. 1, BUCUREȘTI, TIPOGRAFIA, NOUĂ, 1895, 67 P. 


TACTICA SOCIALIŞTILOR ROMÂNI 


(Rezumat al conferinţei ţinute la „Clubul muncitorilor“ din 
Bucureşti în seara de 21 ianuarie de C. Dobrogeanu-Gherea) 


Subiectul conferinţei mele e : Tactica socialiștilor ro- 
mâni ; ca punct de plecare pentru dezvoltarea lui, voi lua 
articolul meu : Legalismul socialiștilor *, publicat în Lu- 
mea nouă nr. 10. 

Articolul acesta a ridicat cîteva obiecţii din partea ad- 
vensarilor noștri. Ziarele Constituţionalul şi Tara au scris 
două articole împotriva lui, şi, fiindcă e tocmai în subi- 
ectul conferinței mele, voi răspunde şi la acele obiecţii. 

Am arătat acolo că există o mare deosebire între sta- 
rea legală a ţării noastre şi cea reală, de fapt. Evident că 
starea noastră legală e mult superioară celei reale, de 
fapt. 

Acum patruzeci de ani s-a introdus la noi, ca stare 
legală, aceea din occidentul Europei. Moravurile feudale 
(iobage) au rămas însă şi constituie în mare parte starea 
noastră reală de azi şi determină colosala deosebire dintre 
ea și starea legală. 

Starea legală fiind cea superioară, socialiștii sînt le- 
galiști. 

În articolul meu ziceam : „La noi starea legală, relaţiile 
de drept, sînt mult mai superioare stării reale, relaţiilor 
de fapt, pentru că o aplicare cinstită a legilor existente 
ar fi în primul rînd folositoare poporului muncitor şi 
pentru că legile ţării cinstit aplicate permit o creştere şi 
o dezvoltare a social-democrației înseși“. 


* [Vezi volumul de faţă, p. 183—185] 

Și, pentru a plasticiza aceasta, scriam : 

„Ca să ne facem o idee clară de adinca deosebire ce 
este între starea noastră legală şi cea reală, să ne închi- 
puim că într-o zi, printr-o minune oarecare, țara noastră 
s-a prefăcut într-o ţară unde legile sînt cinstit și strict 
aplicate, unde deci starea legală şi reală s-ar potrivi per- 
fect“. 

În această țară utopică nu s-ar face legalmente nici 
o deosebire între mari şi mici, bogați şi săraci. Un pro- 
prietar sau un stăpîn care ar lovi pe un țăran sau slugă 
s-ar pedepsi tot aşa de aspru după cum dacă aceștia din 
urmă s-ar face vinovați de aceeaşi faptă. Proprietarul sau 
arendaşul care ar falsifica socotelile agricole ar intra în 
puşcărie. Un subprefect n-ar putea pedepsi nu numai să 
lovească în țăran, dar măcar să-l înjure — că aşa e legea. 
Un ofițer ar putea să dea în judecată pe un soldat, dar 
prin propria putere n-ar putea nu numai să-l bată, dar 
măcar să-l înjure pentru că așa e legea. Alegerile în acea 
țară utopică ar fi absolut libere, după cum poruncește 
legea noastră neutopică, iar libertatea cuvîntului şi a în- 
trunirilor ar fi respectate la țară pentru ţărani, după cum 
sînt respectate în orașe pentru boieri. Țăranii ar putea să 
facă asociaţii şi întruniri unde să fie propagate orice idei, 
ar putea să facă manifestații paşnice nu numai fără a fi 
împușcați, dar fără ca să aibă cineva dreptul să se ames- 
tece în treburile lor — după cum e legea. Să-şi închipuie 
numai cititorul acestea și toate celelalte relaţii cetăţeneşti 
regulate în acelaşi fel numai după lege — nu e oare evi- 
dent că această ţară închipuită legală a fi nemăsurat su- 
perioară celei reale în care trăim ? 

Chiar noi nu ne mai mirăm de deosebirea dintre starea 
legală şi cea reală. Cu toţii ştiţi că bătaia e oprită de lege. 
Să ne închipuim un boier care trimite sluga la poliţie ca 
să i se tragă o bătaie, nimic extraordinar nu vi se pare; 
pe cînd închipuiţi-vă o slugă care trimite pe boier la po- 
liţie să i se tragă o bătaie! (ilaritate). Risul dv. însuşi 
ne arată deosebirea. Ambele cazuri sînt egal nepermise 
de lege, totuşi cu cel dintii v-aţi deprins ; cel de-al doilea 
vă pare extraordinar. 

În obiecțiile aduse articolului meu : Legalismul socia- 
liștilor, atît Constituţionalul cît şi Tara au recunoscut su- 
perioritatea stării noastre legale. 

Constituţionalul însă ne spune : „Dacă recunoaşteţi su- 
perioritatea acestei stări, veniți să lucrăm împreună pen- 
tru realizarea ei“. 

Dar ce am zis eu? Am arătat că noi, socialiștii, avem 
un. scop, un ideal pe care trebuie să-l aducem la îndepli- 
nire. Care sînt împrejurările în care lucrăm ? Cum am 
spus : E o stare reală, de fapt, cu moravuri feudale (io- 
bage), şi altă stare, legală, mult superioară celei dintii. 
Iată împrejurările în care trebuie så lucrăm pentru rea- 
lizarea scopului nostru ideal. Dar a constata împrejurările 
în care trebuie să ajungi la scop nu vrea să zică să-ţi faci 
un scop din aceste împrejurări. 

Constituţionalul ne invită să lucrăm împreună numai 
pentru realizarea stării legale şi să lăsăm deocamdată la 
o parte toate celelalte revendicări care tind la îndepli- 
nirea. scopului nostru final. Pricina acestei obiecţii a Con- 
stituţionalului e modul simplist al autorului în judecata 
fenomenelor sociale. Chiar pentru a face cu putinţă rea- 
lizarea stării noastre legale, trebuie legi superioare şi, 
mai înainte de toate, schimbarea actualului sistem elec- 
toral prin introducerea votului universal 4%, a revizuirii, 
adică a Constituţiunii. Trebuie ca relaţiile dintre diferi- 
tele pături sociale să devină mai echilibrate. Să ne închi- 
puim — și cred că o fi existat şi chiar există — un mi- 
nistru care să voiască ca starea legală să devină reală. 
Dar în zadar ar fi voinţa lui, el nu o poate face, căci, 
cum zicea chiar cea mai reacționară gazetă de la noi, 
L'Indépendance roumaine, el e prizonierul alegătorilor de 
azi şi, aceştia fiind numai dintre aceia cărora le convine 
starea reală, de fapt, zadarnice vor fi toate sforțările ace- 
lui ministru. Numai o echilibrare a relaţiilor dintre dife- 
ritele pături sociale ar putea aduce cea mai mare revo- 
luţie practică, adică împăcarea stării reale cu cea legală. 
Dar această echilibrare în relaţii nu poate fi atinsă decît 
prin introducerea sufragiului universal — adică o refor- 
mă și mai superioară. 

Cauza greșelii făcute de Constituţionalul rezidă în 
amestecul pe care mulţi îl fac între fenomenele fizice și 
cele simple mecanice şi fenomenele sociologice, istorice ; 
amestecarea a făcut pe oameni mai de seamă decît redac- 
torul Constituţionalului, cum e Spencer, să facă cele mai 
mari greșeli în sociologie. Să luăm o pildă. Avem două 
bucăţi de lemn : una așezată mai sus, alta mai jos. Voim 

să facem o nivelare, atunci ori coboară bucata dintii, ori 
ridică pe cea de-a doua pînă ce se nivelează. Ei, în feno- 
menele sociale nu e același simplism. Aici nivelarea cere 
adesea să ridicăm şi mai mult partea înaltă, iar nu, cum 
propun junimișştii, să facem nivelarea cu partea cea mai 
jos pusă, adică, în cazul nostru, fiindcă starea legală e 
mai superioară, să facem legi care să se potrivească mai 
bine cu starea reală, de fapt, care e mai inferioară, adică 
să facem reacțiune. 

Ziarul Țara a repetat obiecțiile Constituţionalului, dar 
cu ironie ne-a întrebat : „Oare cînd veţi ajunge să puteți 
căpăta proprietatea colectivă, tot legalişti veţi rămîne ? 
Cum o să atingeţi, în mod paşnic, un scop atit de revolu- 
ționar ?“. Și aici același simplism în judecarea fenomene- 
lor sociale. Autorul articolului din Țara şi-a zis : „Pe cît 
putem. surprinde raționamentul autorului articolului în 
ches ie — ca să dai jos un epistat din funcţie, trebuie să 
faci puţin scandal ; ca să dai jos un comisar, trebuie mai 
mult scandal ; ca să dai jos un prefect trebuie și mai mult 
scandal ; pentru un ministru, și mai mare scandal ; pentru 
rege trebuie scandal mare de tot — dar pentru ca să dai 
jos o societate întreagă ? Pentru asta trebuie să ai măcar 
un milion de morţi ! Iată judecata celor de la Țara: cu 
cît mai mare scopul cu atîta mai violente mijloacele“. 

Există aici o mare confuzie între mijloc şi scop. 

Anarhiştii cred şi ei că prin mijloace violente vor 
provoca revoluțţionarea societății și raționează cam astfel ; 

„Multe, foarte multe revoluţii mari sociale s-au făcut 
pe cale violentă, ia să întrebuințăm și noi violenţe, nu vom 
ajunge oare la o mare schimbare socială ?*. Acest raţio- 
nament s-ar potrivi cu următorul : un individ vede că e 
secetă, dar a observat că de cîte ori plouă lumea iese cu 
cortelele deschise și-și zice : „la să ies cu cortelul deschis, 
să vedem n-are să plouă !“ (ilaritate). 

Mijlocul nu este condiţionat numai de scop, ci şi de 
împrejurările în care lucrăm. De exemplu : vedem două 
pungi, una e în apă, alta într-un copac. Scopul nostru e 
să luăm pungile. Dar mijloacele de a le lua ? Evident că 
pentru ca să capeţi una trebuie să te viri în apă, pentru 
ca să capeţi pe cealaltă trebuie să te sui în copac. Scopul 
a fost același, dar pentru a-l realiza ai fost nevoit să uzezi 
de mijloace diferite, fiindcă diferite erau împrejurările. 

Dar să luăm un exemplu din viaţa socială: doi mi- 
niștri tot atât de răi și unul și altul ; unul în Persia, altul 
în Belgia. Voim să-i returnăm. Ca să-l dăm jos în Belgia, 
vom face agitație prin ziare, prin întruniri, prin parla- 
menit. Dar în Persia ? Acolo, dacă faci agitaţie, poate să 
te omoare. Ei, cum îl răstorni? Desigur că recurgi la 
cuţit şi-l omori, căci altfel nu poți. Așadar, alegerea mij- 
loacelor depinde de împrejurări. 

Unul din cei mai mari social-democraţi, bătrinul Lieb-, 
knecht, răspunzind, în Congresul de la Zürich, anarhiști- 
lor şi semianarhiștilor (cum e Nieuwenhuis din Olanda), 
care acuzau de reacţionarism partidul social-democrat ger- 
man. pentru că, în loc.să întrebuințeze mijloace revolu- 
ționare, agită prin presă, întruniri și iau parte cu boierii 
în parlament și întrebuinţează mijloace reacționare, Lieb- 
knecht i-a răspuns : 

„Nu există mijloace revoluţionare şi mijloace reacţio- 
nare, există mijloace pentru scopuri revoluţionare și există 
mijloace pentru scopuri reacționare“. 

Iar cunoscutul social-democrat rus Plehanov, cu ace- 
laşi prilej, a zis: 

„Nu există mijloace revoluţionare şi mijloace reacțio- 
nare, există mijloace care lucrează revoluționariceşte şi 
există mijloace care lucrează reacţionariceşte.“ 

Iată de pildă : munca de 8 ore pe zi e un mijloc pașnic 
şi totuşi lucrează revoluționariceşte, pe cînd, de pildă, 
Don Carlos, care a omorît o mulțime de lume pentru ca 
să ajungă la tron, a lucrat reacționaricește. 

Am amintit munca de 8 ore pe zi. Cît de revoluţionar 
e acest mijloc de luptă! Închipuiţi-vă milioanele de lu- 
crători lucrînd numai atita cît e necesar în producție, și 
socialiștii vor cere şi 6 ore și mai puţine în raport cu cît 
va permite producţia. Închipuiți-vă muncitorii dispunînd 
de 10 ore libere pe zi, asistînd la întruniri, frecventînd 
cursuri universitare etc... S-ar schimba întreaga faţă a 
lumii, şi nu va fi acesta cel mai bun mijloc pentru socia- 
lism ? Și societatea nu va fi ea mai morală ? 

“Trec la altă chestie. Odată stabilit înțelesul termeni- 
lor : scop şi mijloc, ni se poate face — și ni se face me- 
reu — întrebarea : am voi să știm cum va fi schimbarea 
socială în occidentul Europei. Se va rezolva ea prin vio- 
lențe sau nu? La această chestiune e greu de răspuns. 
Mulţi din socialiștii de frunte răspund : va depinde de 

împrejurări ; toți însă spun: am dori ca ea să fie paș- 
nică. 

Eu voi îndrăzni să-mi dau totuşi părerea mea. 

Sînt de părere că e o greşeală cînd cineva crede că va 
fi nevoie de coliziuni, sînt de părere că schimbarea va fi 
mai pașnică decît se crede de obicei; să luăm numai o 
pildă, o comparaţie. 

Să presupunem că s-a dat jos un rege. S-a proclamat 
republică. Fi-va vreo mare schimbare ? Deloc. Închi- 
puiţi-vă bine viaţa ce vă înconjoară : a doua zi, de pildă, 
croitorii ar croi înainte hainele, capitaliștii ar continua 
să mănînce şi să digereze bine, cârciumarii şi-ar vinde ra- 
chiul lor. Viaţa de familie ar fi aceeaşi. Nimic schimbat. 

Închipuiţi-vă însă o societate socialistă : nu mai e stat 
ca azi, nu mai e negoţ, ci numai servicii publice, fiecare 
act social din viaţă se petrece altfel. Ei, cînd ne gîndim la 
aceasta, se poate ea face cu revoluţie de stradă? Repu- 
blică da. Dar societate socialistă nu. 

Trebuie pas cu pas să meargă dezvoltarea societăţii. 
Nici cu bombe, nici cu mișcare de stradă. Din contră, cu 
astfel de mijloace poţi da societatea îndărăt. 

Iată de ce cred că schimbarea şi în Occident va fi 
mult mai pașnică decît se crede de obicei. 

Nu afirm însă că n-ar putea fi şi violentă. 

De multe ori ca să ajungi la un scop mare e nevoie 
de mijloace pașnice, ca să ajungi însă un scop mic ade- 
sea e nevoie de mijloace violente. 

Socialiştii cu educaţie franceză au adesea această pă- 
rere greşită că nu se va putea face schimbare socială 
fără violenţe și de multe ori am constatat această lipsă 
de pricepere şi la unii din socialiștii noştri. 

Și acum trec la adevăratul subiect al conferinței 
mele : tactica socialiștilor români. 

Dacă nu e exclusă putinţa că în Occident transfor- 
marea socială să dea loc la violenţe, deși părerea mea e 
că nu va da loc, apoi la noi ea nu va putea fi decît cu 
desăvirşire pașnică. La noi sîntem înţeleși. Dar să ne 
punem şi pentru noi întrebarea dacă atunci cînd se vor 
apropia de transformarea socială în Occident noi vom 
avea tot o tactică pașnică. Răspunsul meu se prevede : 
schimbarea la noi va fi şi mai pașnică. 

Să ne întoarcem cu 10—15 ani în urmă. Atunci pe 
cînd ne dezvoltam teoriile noastre, cîțiva burghezi mai 

învăţaţi ne ziceau : „Bine, admitem socialismul din Oc- 
cident, dar la noi e o plantă exotică, nu poate prinde 
în ţara noastră“. Dar pentru ce deocamdată nu poate 
prinde n-au știut. A trebuit să le-o explicăm chiar noi. 
Am răspuns că e adevărat că e o plantă exotică şi că n-ar 
putea prinde dacă n-am fi în legătură cu Europa. Tot 
așa a fost și cu liberalismul burghez la noi. După cum 
noi, socialiștii, nu avem azi toate condiţiile pentru so- 
cialism, tot astfel burghezii n-au avut la '48 toate con- 
dițiile pentru capitalism. Și totuși a trebuit să urmăm 
Europa. (Unii spun : iată Rusia! Apoi să ne ierte, Rusia 
are capitalism foarte dezvoltat, ceea ce-i lipseşte este 
regimul politic corespunzător dezvoltării economice.) 

Şi, cum liberalismul de la noi a făcut-o, va trebui 
s-o facem şi noi : să urmăm Europa, numai cît, desigur, 
transformarea socială va veni la noi după ce se va fi 
realizat în Apus. Deci noi trebuie să ne pregătim elemen- 
tele, să organizăm un partid numeros. 

La aceste ale noastre argumente, burghezii şi pînă 
azi ne-au rămas datori cu răspunsul. 

Au trecut de atunci doisprezece ani. Noi nu vă hră- 
nim cu iluzii că vom face societate socialistă peste 6 sau 
8 sau 10 ani. Putem face însă legi de îmbunătăţire ime- 
diattă în starea muncitorilor. 

Chiar presupunînd că s-ar dezvolta la noi un capita- 
lism ca în Apus, încă nu am putea face nimic, căci in- 
tervine alt motiv : noi sîntem o țară mică, între două 
țări mari ca Austria şi Rusia. Deci trebuie să aşteptăm 
transformarea în societate socialistă a țărilor capitaliste 
mari din Apus. Asta dovedeşte și mai mult cît de pașnică 
va fi la noi, din punct de vedere al tacticii, trecerea la 
societatea socialistă. Solidaritatea socialistă va face totul 
Cine se va împotrivi la noi ? Ftizicele noastre partide po- 
litice ? 

Voi face o analogie : 

Burghezia apuseană a învins feudalismul cu jertfe 
imense, dar la noi fosta straşnică revoluţie la 1848 ? Azi 
așa revoluţie se face aproape cînd ai de răsturnat un 
minister. Mişcarea revoluţionară din 1848 a fost la noi 
aproape pașnică. Așa şi acum nu putem preconiza decit 
mijloace pașnice, 

Dar s-ar putea să ajungem la violenţe. 

De pildă, un guvern trădător de ţară ne vinde Rusiei 
sau comite un coup d'état (o lovitură de stat) pentru a 
distruge libertăţile publice. Nu cred aşa ceva, dar pre- 
supun. 

Atunci ar fi o trădare din parte-ne să vă îndemnăm 
la atitudinea pașnică. Atunci, din contra, vă chemăm la 
arme, dar atunci nu mai lucrăm pentru socialism, ci în 
contra celor care vor să distrugă civilizaţia, şi burghezii 
onești vor fi cu noi. 

Dar socialismul trebuie să fie pașnic acum, pașnic în 
viitor. 

În Occident, socialiștii pregătesc o transformare so- 
cială, noi ne pregătim să primim. acea transformare. 
Această idee voi dezvolta-o încă într-o altă conferinţă. 

Ura şi pica burgheziei noastre contra noastră provin 
sau din ignoranță sau ne urăsc (inconştient) ca sinceri 
apărători ai legalismului, nu ca socialiști. 

Să presupunem un burghez din străinătate care zice : 
socialiștii vor să mă deposedeze. Atunci ura ce se naşte 
în el se explică. 

Dar un burghez deștept de la noi şi relativ de treabă 
își va zice : ori e o utopie socialismul în genere şi atunci 
nu se va realiza nicăieri şi deci nici la noi și atunci de 
ce să mă mai îndîrjesc împotrivă-i ? Ori nu-i o utopie, 
şi atunci, realizîndu-se în apusul Europei, se va impune 
și la noi, şi atunci în zadar m-aş împotrivi. 

Întrebarea este : ce trebuie să facem noi aci cînd ve- 
dem că în Europa socialismul va ieşi învingător ? 

Trebuie să organizăm un partid politic al muncitorilor, 
manuali şi intelectuali, căci, dacă socialismul va găsi un 
popor vlăguit, dezvoltarea lui va suferi ; trebuie să lu- 
crăm pentru ridicarea culturală şi morală a poporului, 
căci numai astfel socialismul va găsi condiţii favorabile 
dezvoltării sale. Și toate acestea trebuie să le facem pe 
cale legală. 


LUMEA NOUĂ (BUCUREȘTI), ANUL I, NR. 77 ȘI 78 DIN 25 ȘI 26 IA- 
NUARIE 1895 

CONGRESUL NOSTRU* 


f __ Ziua a doua 


La ordinea zilei chestia de reorganizare a partidului. 

Se pune în discuţie proiectul de reorganizare prezentat de 
d-nii Văleanu şi Gentilis. 

Se propune şi se susține şedinţa secretă pentru discutarea 
acestei chestii. Cererea aceasta este combătută de Gherea, An- 
ghel, Dulceanu, Atanasiu care combat asemenea şi propunerea 
Văleanu, sub cuvînt că e prea lungă, că ridică obiecţiuni deja 
tranşate prin practica partidului şi hotăririle congreselor an- 
terioare /.../ 

Nădejde combate pe Diamandi, arătind că primul Congres 
a votat deja niște statute, că prin urmare cele ce se aduc sînt 
inutile. N-avem decît să propunem adăogiri sau schimbări la sta- 


tutele deja existente. 


Gherea se raliază şi el la părerea lui Nădejde și spune 
că partidul nu de statute are lipsă, ci de energie şi de- 
votament. A? : 

Pusă la vot propunerea de a se ține ședință secretă, se 
respinge. 


LUMEA NOUA (BUCUREŞTI), ANUL I, NR. 142 DIN 6 APRILIE 1895 


* [Intervenţie la Congresul al II-lea al P.S.D.M.R.]. 

Marile transformări sociale care se pregătesc nu pot 
fi preţuite la adevărata lor valoare nici măcar de aceia 
care le pregătesc, care iau parte directă la luptă ; aceasta 
e adevărat în general, aceasta e adevărat şi în special 
pentru transformarea socialistă care se pregăteşte acuma 
şi care e poate evenimentul cel mai mare din viaţa isto- 
rică a omenirii. Cauza acestei scurtimi de vedere e pe 
de o parte faptul că oamenii în general sînt prea miri 
faţă cu evenimentele mari pe care le pregătesc, pe de 
altă parte e perspectiva socială. După cum un munte 
mare nu poţi să-l vezi în toate contururile lui cînd eşti 
prea aproape de el, tot aşa nu poţi să-l vezi şi să pricepi 
întreaga importanţă a unui mare eveniment social cînd 
ești părtaş la el. Cîteodată însă un episod izolat al aces- 
tei lupte face să se lămurească şi pentru cei mai scurți 
la vedere toată importanţa nemăsurată a evenimentelor 
care se pregătesc. Unul din aceste episoade ale luptei 
socialiste, desigur, serbarea de 1 Mai. Această serbare, 
această manifestare solidară a muncitorimii internaţio- 
nale, nu e numai unul din mijloacele de luptă pentru 
ajungerea la societatea socialistă, ci e deja începutul 
realizării societăţii socialiste în partea ei importantă : 
frăția şi solidaritatea tuturor oamenilor în afară de rasă, 
nație și religie. Fenomenele sociale se cunosc şi pot să 
fie prețuite mai bine prin comparaţie. Cînd treci cu 
ochiul sufletesc întreaga istorie dureroasă a omenirii de 
la triburile sălbatice, care se sugrumă între ele, pînă 

la societatea modernă burgheză, unde naţiile mari ivili- 
zate stau înarmate pînă-n dinți, gata la cel a Se 
nal să se sugrume unele pe altele Şi întreaga civi Lu 
a omenirii, atunci pricepi imensa însemnătate a acestei 
serbări internaţionale a muncii, unde milioane a T 
citori, pe deasupra granițelor şi tuturor prej R 
religioase şi şoviniste, își întind minele strigind : pace, 
muncă şi frăție. 


C. Dobrogeanu-Ghereu 


LUMEA NOUĂ (BUCUREȘTI), ANUL 1, NR. 153 DIN 16 APRILIE 1895 


SUPRAPRODUCŢIA INTELECTUALILOR % 


Anteproiectul instrucției 47 a ridicat discuţii foarte vii. 
Cu această ocazie s-au adus în dezbatere unele adevă- 
ruri, probleme sociale de cea mai mare importanță. 

Una din aceste probleme a fost adusă în discuție de 
conservatorii noştri, mai ales de ziarul L'Indépendance 
roumaine. Iată în cîteva cuvinte cum a prezentat această 
problemă ziarul conservatar. 

În țara noastră săracă, unde instrucţia secundară şi 
superioară e gratuită, sînt mulţi tineri care primesc o 
instrucţie secundară sau superioară. Acești tineri săraci 
n-au alt mijloc de trai decît instrucţia lor. Statul român 
însă şi societatea română nu sînt în stare să dea ocu- 
paţie la toţi, dindu-le funcții, catedre, locuri de ingineri 
ete. =-~- de aceea rămîn mulţi și vor rămîne tot mai multi 
fără ocupație şi deci fără mijloc de trai. Aceşti proletari 
intelectuali sînt nenorociţi, nefolositori sieşi şi periculoși 
pentru ordinea socială existentă. Remediul contra acestui 
rău ar fi împiedicarea claselor sărace de la instrucția 
secundară și superioară. Astfel vom scăpa de prisosul 
proletarilor intelectuali, ceea ce, în definitiv, va fi un 
bine şi pentru viitorii proletari intelectuali — că se vor 
apuca de alte meşteşuguri — și va fi o garanţie de linişte 
pentru statul român. l 

Iată în cîteva cuvinte constatarea şi argumentarea 
ziarului conservator. 

Trebuie să declarăm că sîntem perfect de acord în- 
trucît e vorba de constatarea faptelor. 

L'Indépendance roumaine a constatat aici un fenomen 
social de cea mai mare importanță și care se cheamă su- 
praproducția proletarilor intelectuali. 

Acest fenomen social e analog și slujeşte de corolar 
unui alt fenomen — supraproducției de mărfuri — care 
are ca rezultat crize de supraproducție. 

Noi am vorbit într-o serie de articole despre aceste 
crize şi deci cilitorii noştri ştiu ce înseamnă ele. În societă- 
tile civilizate capitaliste moderne se produc mai multe 
bogății, mărfuri, nu decît ar fi necesare societății — e 
evident că o societate nu poate să aibă niciodată prea 
multe bogății —, ci mai multe decît pot să fie vindute; 
de aici criza de supraproducţie, cu toate nenorocirile ei. 

Asemenea, în societatea modernă capitalistă se produc 
mai mulți oameni instruiți nu decit ar fi necesar socie- 
tăţii (e evident că o societate niciodată nu poate să aibă 


“prea multă lumină şi instrucţie), ci mai mulţi oameni in- 


struiți decît pot să-și găsească ocupaţie, de aici supra- 
producţia de proletari intelectuali, cu toate nefericirile ei. 
Acest fenomen de supraproducţie, fie de producte eco- 
nomice, fie de oameni instruiți, nu e special nouă, ci ne 


e comun cu toate statele civilizate capitaliste ; deosebirea 


e numai acolo că noi, intraţi prea tîrziu în concertul ță- 
rilor civilizate capitaliste, suferim toate neajunsurile ca- 
pitalismului fără să ne folosim de toate avantajele lui. 

În adevăr, ţările occidentale capitaliste suferă mult de 
crize de supraproducţie, dar ele au început să sufere de 
aceste crize după ce au dezvoltat enorm productivitatea 
muncii, după ce au dezvoltat imens mijloacele de pro- 
ducție și au însutit bogăţia națională. Iar noi — săraci, 
prăpădiţi de săraci, cu mijloace de producere evumedi- 
ale — suferim şi noi de crize de supraproducţie. 

Asemenea, ţările occidentale suferă de supraproducţia 
proletarilor intelectuali, oamenilor instruiți, dar ele au în- 
ceput să sufere de acest rău după ce au ridicat enorm 
cultura ţării, după ce au răspîndit imens instrucţia în 
toate clasele sociale. Iar noi, ignoranţi cum sîntem, atît 
de ignoranți încît cuvîntul ignoranță e prea slab pentru 
a o exprima, noi suferim de supraproducţia oamenilor 
instruiți ! 

E trist, dar e adevărat. Şi, oricît de trist ar fi acest ade- 
văr, ori la cîte gînduri pesimiste ne-ar predispune com- 
paraţia între noi şi Europa occidentală, oricite deducţii 

Importante am face din fenomenul supraproducţiei în- 


seşi, adevărul rămîne totuşi adevăr și trebuie să-l recu- 
noaștem, şi dacă am îndrăzni să-l negăm, faptele ne-ar da 


o dezminţire flagrantă. Cînd pentru un post de funcţionar ` 


sînt zeci de postulanţi, cînd pentru o catedră școlară sînt 
zeci de concurenţi, cînd pentru cîteva catedre la școala 
de fete sînt o sută de concurente, mai poate fi o îndo- 
ială că avem o supraproducție de proletari intelectuali ? Și 
această supraproducţie are să meargă crescînd, nu scă- 
zînd. 

Aşadar, sîntem perfect de acord cu cele constatate de 
ziarul conservator, însă sîntem departe, foarte departe, pe 
cît se poate de departe, de a fi de acord în cît priveşte re- 
mediul de adus răului constatat. Remediul pe care îl pro- 
pune L'Indépendance roumaine arată că gazeta conserva- 
toare, constatîind un fenomen social de atîta importanţă, 
nu l-a priceput deloc și, de aceea, și încă din cauza inte- 
reselor de clasă, remediul pe care îl propune e nedrept, 
absurd. Aceasta o vom vedea mîine. 


+ 


Dezbrăcate de orice frazeologie, constatarea şi argu- 
mentarea ziarului conservator francez se reduce, cum am 
văzut, cam la următoarele : în ţara noastră se produc 
prea mulţi proletari intelectuali, ceea ce poate fi pericu- 
los ordinii sociale existente, deci trebuie de restrîns în- 
tr-un fel numărul acestor proletari, restrîngînd instrucţia 
clasică secundară şi superioară pentru clasele sărace. În 
societăţile moderne însă, o parte infimă a celor care stu- 
diază învaţă ştiinţă pentru ştiinţă; enorma majoritate 
studiază știința pentru a face din ea un mijloc de trai: 
cei care învaţă filologie, științe le învață ca să devină 
profesori, cei care învaţă la şcoala de poduri și şosele ca 
să devină ingineri etc... 

Cînd zici deci că trebuie de restrîns numărul proleta- 
rilor intelectuali, asta înseamnă că trebuie de restrîns 
suma instrucției secundare şi superioare în general în 
ţară. 

Înainte de a vedea pe cît e de justificată deducţia zia- 
rului conservator, ținem să constatăm următoarea contra- 
dicţie flagrantă în care cad politicienii noștri, 


262 


Cînd e vorba de reforme democratice, obiecţia stereo- 
tipă a politicienilor e următoarea : „Da, reforma e foarte 
frumoasă, nu zicem ba; dar nu se potriveşte cu ţara 
noastră, care nu e destul de cultă ; lăsaţi să se lăţească 
şi să se mărească cultura, știința, şi atunci vom fi copţi 
pentru reformele cele mai democratice“. 

Cînd însă e vorba de lăţirea culturii superioare, ei 
găsesc că o avem prea multă, că e primejdioasă ordinii 
sociale existente. Astfel încît pentru reforme democratice 
sîntem prea inculţi, iar pentru cultură prea învăţaţi. Fru- 
moasă logică ! 

Dar să lăsăm la o parte toate nenumăratele contrazi- 
ceri care s-ar putea constata și să trecem la chestiunea 
principală, și anume la deducţia [pe] care o face ziarul 
conservator din fenomenul constatat al supraproductţiei 
intelectualilor. 

După dinsul, fiindcă creşterea proletarilor intelectuali 
— şi deci implicit a instrucției secundare și superioare — 
poate să devină periculoasă întocmirii sociale de azi, de 
aceea trebuie de restrîns răspîndirea acestei instrucții. Dar 
oare nu vede L'Indépendance roumaine că aici se poate 
face o deducere mult mai dreaptă și mai adevărată, şi 
anume : fiindcă creșterea, răspîndirea instrucției secun- 
dare și superioare poate să devină periculoasă întocmirii 
sociale de azi, fiindcă ea nu se împacă cu întocmirea so- 
cială de azi, de aceea trebuie de reformat această în- 
tocmire socială. Aceasta e unica deducție în însăşi teza 
ziarului conservator, unica deducție dreaptă, adevărată și 
logică. 

O întocmire socială nu e nici bună, nici rea în sine, 
ci poate fi rea sau bună după anumite împrejurări, după 
anumitul timp şi loc. Pe de altă parte, cea mai bună în- 
tocmire socială se învechește, dacă putem să ne exprimăm 
aşa, cu timpul devine tot mai puţin şi mai puţin potrivită 
pentru societatea care creşte și se dezvoltă mereu. Această 
nepotrivire între organizaţia socială şi societatea pe care 
ea trebuie s-o cîrmuiască se manifestă prin fel de fel de 
fenomene sociale, unele mai dureroase şi mai absurde 
decît altele. În societatea modernă capitalisto-burgheză 
s-au dezvoltat tocmai o mulțime dintre aceste fenomene 
care arată că întocmirea socială de azi nu mai cores- 
punde cu toate nevoile sociale moderne și deci trebuie 
să fie negreşit modificată. 

În mulţimea acestor fenomene simptomatice nu există 
mai dureroase și mai absurde decit acestea două : supra- 
producţia economică şi crizele de supraproducţie şi su- 
praproducţia intelectuală. 

Cum nu e oare dureros de absurd ca societatea să su- 
fere de crize de supraproducție de mărfuri, de producte 
agricole, spre pildă, cum a fost criza din anul acesta, să 
suferi de supraabundenţă cînd enorma majoritate a so- 
cietăţii moare de foame ? Cum nu e oare absurdism ca 
societatea să fie periclitată prin faptul că se răspîindește 
tot mai mult instrucţia superioară ? 

Şi nu e oare evident că, odată ce societatea a ajuns 
să producă fenomene sociale atit de absurde, ea trebuie 
să-și schimbe organizaţia, trebuie s-o schimbăm. în așa 
fel încît cea mai gigantică producere de producte să-i 
fie numai binefăcătoare, dar nu să-i pericliteze existenţa 
prin crize de supraproducţie ; trebuie să schimbăm or- 
ganizaţia socială aşa fel încît cea mai mare răspîndire a 
instrucției superioare să-i fie de folos imens, dar nu să-i 
pericliteze existența prin crearea unui surplus de pro- 
letari intelectuali. 

Iată fenomenul social pe care l-a constatat L'Indepen- 
dance roumaine şi iată adevăratul lui înţeles şi adevăra- 
ta-i însemnătate. 


C. Dobrogeanu-Gherea 


LUMEA NOUĂ (BUCUREȘTI), ANUL I, NR. 162 ȘI NR. 163 DIN 26 ȘI 27 
APRILIE 1895 


MORŢII NOȘTRI 


Din Berlin ne vine ştire tristă, peste măsură de tristă, 
despre moartea prietenului nostru Iosif Bolocan. 

Acest nume scump într-un cere restrîns de prieteni 
e, desigur, necunoscut cititorilor Lumii noi. Iosif Bo- 
locan aparţinea mulţimii anonime a luptătorilor pentru 
fericirea omenirii și, afară de aceasta, era așa de mo- 
dest... încît e natural să moară necunoscut. El s-a năs- 
cut în Piatra, a făcut liceul în ţară şi pe urmă a plecat 
în străinătate, unde studia științele fizico-chimice, mai 
înainte în Stuttgart, apoi în München şi acum în urmă 
în Berlin. Dacă în ţară suferea de lipsă, apoi în străinătate 
trăia într-o cumplită mizerie. După propria-i mărturisire, 
pentru el a devenit un ideal să fie sătul cîteva zile de-a 
rîndul. Se înţelege că un organism slăbit prin atîta mi- 
zerie n-a putut să reziste celei dintii boli mai serioase, 
care l-a şi ucis. 

Bolocan a murit într-un spital al sărăcimii, „Caritas“. 
„N-am putut să intru într-un spital mai bun — scria 
înainte de a muri unui prieten — pentru că mi-au ce- 
rut 375 de lei, adică tocmai venitul meu pe un an întreg“. 

Încă o parte dureroasă ; cu două săptămîni înainte de 
a muri, Bolocan s-a cununat cu d-ra Lelia Neustein, o 
bună şi convinsă socialistă și ea. Dacă adincile regrete 
şi profundele simpatii pot să aline în cîtva o durere atît 
de mare și ireparabilă, apoi primește-le, iubită prietenă, 
din partea tuturor prietenilor lui Bolocan, din partea 
tuturor socialiștilor români. 

Bolocan era o natură atît de blindă, atit de simpa- 
tică, era un socialist atît de cult şi convins, şi cinstit 
încât nu credem ca cineva să poată auzi fără lacrimi trista 
știre despre moartea lui. Cititorii Adevărului trebuie să-şi 
aducă, desigur, aminte despre seria de articole admira- 
bile care s-au tipărit sub pseudonimul „Cer-Negură“ şi 
unde se arată şi un temperament de scriitor şi un om cu 
vederi largi, cu cultură serioasă, lucru atît de rar în 
ziaristica noastră. „Cer-Negură“ era Bolocan. Tot el a 
scris un şir de admirabile corespondențe din Berlin în 
primele numere din Lumea nouă. 

Bolocan a scris în ziarele socialiste, germane, era în 
relaţii cu conducătorii socialismului german, care au ştiut 
să-l preţuiască mai mult decît noi din ţară. 

Ah ! Anul din urmă a fost peste măsură de crud pen- 
tru social-democraţia română. Păun şi Rion, și Bolocan 
morţi de moarte naturală — dacă a fi ucis de mizeriile 
lumii înseamnă a muri de moarte naturală —, iar Jurist, 
Horowitz şi Iuga și-au curmat singuri zilele. 

Ce înseamnă aceasta ? E oare numai un joc crud a! 
soartei nemiloase sau cauza e mai puţin mistică, dar 
mult mai dureroasă ? Într-o societate rea, la un mediu 
social mizerabil pot să se adapteze cu mare succes ca- 
naliile, dar dintre cei cinstiţi, buni, generoşi pot să re- 
ziste numai cei înarmaţi cu o putere extraordinară de 
rezistență, iar cei mai slabi pier ca florile frumoase ră- 
sădite pe gunoi. 

Nu e oare aceasta cel puţin una din cauzele morții 
premature a tuturor acestora : Păun, Rion, Bolocan, Ju- 
rist, Horowitz, Iuga, morţi aşa de tineri, aproape copii, 
copii atît de buni, atît de cuminţi, atît de generoşi și atît 
de nenorociți ? 

C.D.G. 


Că 


LUMEA NOUĂ (BUCUREȘTI), ANUL Il, NR. 171 DIN 25 MAI 1895 


FRIEDRICH ENGELS * 


Friedrich Engels a murit. 

Iată o ştire îngrozitor de tristă, care va face să tresară 
de durere inima fiecărui socialist. 

Friedrich Engels, genialul teoretician socialist, marele 
înainte-mergător şi întemeietor al social-democraţiei in- 
ternaţionale, sfătuitorul înțelept al socialiștilor din toate 
țările, nu mai este. 

Când acum doi ani, m-am întâlnit cu Engels la Londra, 
el, cu toată vîrsta înaintată, era așa de bine, așa de să- 
nătos, mintea lui genială era aşa de clară încît nici prin 
gînd nu putea să treacă oarecui că fatala catastrofă era 
așa de aproape. Și numai cu o lună mai tîrziu l-am văzut 
pe Engels în Zürich, grozav de ostenit şi îmbătrinit. 
Cînd i-am strîns mîna, zicîndu-i : „La revedere peste trei 
ani în Londra“, el mi-a răspuns cu glas obosit : „Cine ştie, 
trei ani e vreme lungă, şi eu sînt bătrîn“. Trista presim- 
tire n-a fost înșelătoare şi de acum nici eu, nici nimeni 
nu va mai vedea pe Engels al nostru, pe marele nostru 
dascăl. 

Ca înaintea fiecărei pierderi mari şi ireparabile, stai 
neputincios și pierdut şi nu-ţi vine a crede că aşa neno- 
rocire e cu putinţă, că ea în adevăr s-a întimplat. Ne-am 
deprins aşa de mult să legăm în mintea noastră întreaga 
mișcare a social-democraţiei internaţionale de numele lui 
Engels încât multă vreme ne va fi încă peste putință să 
ne obişnuim cu acest adevăr trist şi fatal că marele nostru 
învăţător nu mai este. Și într-o privință desigur că pentru 

multă vreme pierderea lui Engels este ireparabilă. Pentru 
că Engels nu era necesar numai prin perspicacitatea min- 
ţii sale geniale, prin experiența lui revoluţionară de o 
jumătate de veac, dar Engels era unicul care, prin situaţia 
lui excepţională între partidele social-demiocratice din fe- 
lurite ţări, putea sluji ca legătură între dînsele. Engels 
era întruparea însăși a internaţionalismului socialist. 

Ca înaintea fiecărei pierderi imense şi ireparabile, su- 
fletul ţi se îneacă de revoltă amară contra acestor legi 
imuabile, dar nedrepte, stupide și mizerabile ale naturii. 

Cum se poate ca un Engels să moară cînd atîția ne- 
putincioşi, netrebnici şi neputincioşi trăiesc, constituind o 
adevărată ofensă la adresa naturii creatoare ? 

Cum se poate ca natura să distrugă un copil sublim al 
ei, creat într-o zi de lumină şi de sărbătoare şi care lu- 
mină [el] a împrăştiat-o în toată viaţa lui, şi să lase în 
viață atiţia tiritori nemernici, copii ai întunericului și care 
întuneric împrăștie în jurul lor. 

Și, dacă chiar Engels tot prin moarte sfirşeşte, atunci 
pentru ce să mai trăieşti, pentru ce să te mai lupţi... dacă 


Ori buni, ori răi, tot un mormînt! 
Nu-i nimeni drac şi nimeni sfînt! 
Credinţa-i val, iubirea vînt 

Și viaţa fum. 49 


Dar nu, o viață ca a lui Engels consacrată întreagă 
luptei bărbătești chiar cînd se stinge nu trebuie şi nu 
poate să sugereze gîndiri pesimiste şi descurajatoare, ci 
chiar prin moarte cheamă la lucru, la luptă pentru se- 
menii noștri. 

Engels prin viaţa sa atît de bogată în întîmplări, în 
gîndiri, în simţiri, Engels a trăit sute de vieţi. 

Engels a avut o rară fericire pentru precursorii marii 
mișcări sociale de a vedea cu ochii rezultatele măreţe ale 
activităţii sale — în această privinţă, el a fost mai fe- 
ricit decît genialul său prieten și frate de luptă, Karl Marx. 
El a putut să vadă cum genialele descoperiri ştiinţifice 
făcute de Marx şi de dînsul s-au împrăștiat în lumea-n- 
treagă ; el a putut să vadă cum socialismul științific, ale 
cărui baze au fost puse de Marx și de diînsul, a ieşit 
triumfător din lupta cu fariseii şi cărturarii claselor stă- 
pînitoare. Engels a putut să vadă cum armatele proletare 

socialiste menite să transforme societatea de azi, zărite 
de Marx și de dînsul acum jumătate de veac, au crescut, 
s-au întărit, au ajuns armate formidabile, gata de luptă, 
sigure de izbîndă. 

Câte rînduri de vieţi preţuiește așa viaţă ? Dar Engels 
a văzut mai mult, el a văzut propria sa apoteoză. Cînd 
la Zürich prezidenta congresului internaţional — revo- 
luționara rusă Ana Kulişov — a anunțat că Engels e 
între congresişti, atunci, ca electrizat, întreg congresul 
s-a sculat în picioare aclamînd cu aplauze nesfîrşite pe 
Engels şi ori de cîte ori se încerca să mulțumească tu- 
nete de aplauze şi strigăte nesfirșite de bucurie şi en- 
tuziasmul îl întrerupeau. Erau reprezentanţii a optsprezece 
năţiuni socialiste, care într-o însuflețire și entuziasm fără 
margini aclamau și sărbătoreau pe unul din cei doi în- 
temeietori ai socialismului științific şi ai social-democraţiei 
internaţionale. 

În acest moment, Engels a trăit propria lui nemurire. 
În acel moment, el trebuia să vadă şi să simtă că genialele 
gîndiri ale lui şi ale lui Marx au aprins gîndiri în creierii 
noștri, că simţirile calde din inima lor largă au încălzit 
inimile noastre, că activitatea lor ori a sa pentru binele 
şi propășirea omenirii s-au prefăcut în activitate similară 
în noi, milioanele de social-democraţi din lumea întreagă. 

În acel moment, Engels trebuia să vadă şi să simtă, şi, 
desigur, a văzut şi a simţit, că tot ce poate muri din el 

„e numai aceea prin care se aseamănă cu ceilalţi oameni, 
iar ceea ce a făcut din el un Engels și din marele lui 
prieten un Marx va trăi cît va trăi și omenirea. Aceasta 
e glorioasa nemurire pe care o întrevedeau aşa neclar şi 
de brutal religiunile mari. 

Oh, nu, nici viața, dar nici moartea unor bărbaţi mari 
ca Engels nu pot să ne dea gînduri pesimiste şi tinguiri 
neputincioase. 

Din groapa deschisă a lui Engels, 

„din bubuitul frânt 

Al bulgărilor de pămînt“ 
se ridică un glas dătător de putere, care zice : „Muncește 
pentru binele semenilor tăi şi vei fi“. 

Şi milioane de socialiști în faţa gropii marelui nostru 
dascăl vor zice cu inima îndurerată, dar cu hotărire și 
bărbăţie : 

Engels a murit, să trăiască opera lui, socialismul știin- 
tific și social-democrația internaţională. 


C. Dobrogeanu-Gherea 


LUMEA NOUĂ ȘTIINȚIFICĂ ȘI LITERARĂ (BUCUREȘTI), ANUL I 
(SERIA 2), NR. 8 DIN 31 IULIE 1895 


THIVRIER 


Cristophe Thivrier, numit de prietenii săi în mod fa- 
miliar Christon, s-a născut la 1841 la Commentry. 

Încă din tinereţe Thivrier, deşi simplu muncitor în 
mine, se amestecă în luptele politice. Sub Imperiu era su- 
fletul societăţii secrete Marianna, care a făcut atîta sînge 
rău zbirilor imperiali. Din pricina propagandei sale neobo- 
site printre fraţii săi de suferinţă, cari îl iubeau atita, a 
fost gonit din mine, după ce 20 de ani își sleise puterile 
în infernul lor. 

Atunci Thivrier fu nevoit să-și agonisească pîinea sa 
şi a lor săi prin muncile cele mai anevoioase : a fost pe 
rînd salahor, agricultor, pe urmă cîrciumar. Mizeriile însă 
mai rău îl întărîtau decit să-l descurajeze ; în zilele de 
lipsă de lucru cutreiera satele şi centrele lucrătoare, pro- 
povăduind şi lămurind credința în revoluţie. 

Graiul lui țărănesc şi stilu-i figurat captivau de la 
prima vorbă; umorul iar nu-i lipsea; astfel se explică 
popularitatea imensă de care se bucura printre lucrători. 

Nici în faţa burghezilor panamiști nu se deconcentra ; 
la ironii și batjocuri răspundea cu umorul lui admirabil. 

În 1874 fu ales consilier municipal, iar în 1883 primar 
la Commentry. Fu revocat din astă din urmă funcţiune 
din pricina unei adrese către congresul socialist ţinut la 
Bordeaux în 1888. Alegătorii însă se răzbună, alegîndu-l 
în anul următor consilier general și mai pe urmă deputat 
al departamentului Allier, împotriva reacţionarului Mar- 
tenot. 

La alegerile din 1893 cîştigă victoria definitivă, zdro- 
bind pe adversar cu 8 871 de voturi contra 6 535. 

Cu toată modestia lui, se ştie ce purtare demnă şi 
energică a avut faţă cu turma guvernamentală și cu reac- 
ționarul de tristă memorie Dupuy, cînd a fost expulzat 
provizoriu din Cameră pentru că strigase: „Vive la 
Commune !“. 

Thivrier e tipul militantului cinstit şi sincer care şi-ar 
fi dat pînă la cea de pe urmă picătură de sînge pentru 
cauza muncitoare. 

La înmormîntarea lui civilă, care a avut loc la Com- 
mentry, o mulțime enormă de peste 15.000 de oameni. 
asista. Erau reprezentați : grupul socialist din Parlament, 
comitetul revoluționar central, sbudențimea socialistă şi 
o mulțime de comune şi oraşe din toată Franța. 

S-au ţinut discursuri de către prietenii: Viviani, din 
partea deputaţilor socialiști, Vaillant, prietenul intim al 
lui, din partea comitetului revoluţionar central, Baudin, 
Turot, din partea ziarului La petite République, Chauvier, 
Gerault-Richard şi alţii. 

Gerault-Richard exclamă la sfîrşit: „Jurăm pe mor- 
mîntul tău unirea tuturor socialiștilor Christophe, da o 
jurăm !“. Toţi asistenții emoţionaţi repetară jurămîntul. 

„Un strigăt izbucni de-odată din piepturile celor 
15.000 de oameni, un strigăt de speranţă, ca o protestare 
teribilă împotriva bandei reacționarilor panamiști ; „Tră- 
iască Comuna !“. 

Pe urmă mulţimea, tăcută, mișcată peste măsură, de- 
filează în fața mormântului acestui viteaz printre viteji, 
apărător al cauzei proletare. 

Să repetăm şi noi jurământul fraţilor francezi și să 
strigăm ca ei: „Jurăm unirea tuturor sodialiștilor împo- 
triva reacţiunii burgheze !“. 


C.D.G. 


LUMEA NOUĂ ȘTIINȚIFICĂ ȘI LITERARĂ (BUCUREŞTI) ANUL Il, 
SERIA A II-A, NR. 9 DIN 7 AUGUST 1895 

REFORMELE POLITICE ȘI ECONOMICE 


Măsurile încă atît de timide şi de răzlețe luate de 
d-l Fleva pentru asigurarea coreatei executării a legilor 
au fost întimpinate cu mare bunăvoință şi simpatie din 
partea tuturor nuanţelor democratice, din partea tuturor 
oamenilor cinstiţi, chiar din partidele burgheze. Aceeaşi 
bunăvoință și aceeași simpatie s-au arătat faţă cu re- 
forma comunală și reforma instrucției primare pe care 
ni le promit d-nii miniștri de interne şi instrucţie. Această 
bunăvoință şi simpatie, foarte meritate de altmintrelea, 
nu trebue să ne facă să uităm un moment măcar că baza 
întregii vieţi sociale e viața economică, că cheia care 
deschide bolta vieţii sociale sînt schimbările şi reformele 
economice, fără de care cele politice dau rezultate în 


general minime, iar uneori chiar contrare acelora la care 


se aşteptau reformatorii. 

A, se înțelege, nu eu voi nega importanţa în ţara 
noastră a măsurilor pentru asigurarea strictei aplicări a 
legilor existente. De zeci de ani, prin scris şi prin grai, 
cu orice prilej, am arătat ce disproporţie și ce dizar- 
monie e între starea legală și starea reală în ţară la noi; 
am arătat pricina acestei dizarmonii şi imensa importanţă 
a dispariţiei ei; dar tocmai pentru că-mi dau perfect 
seama de pricinile acestei dizarmonii eu nu cred că ea 
va putea să dispară fără de profunde schimbări econo- 
mice, fără de ridicarea economică și deci culturală și 
morală a claselor apăsate, calicite, degenerate. 

Fără de aceste reforme economice, chiar dacă d-l Fleva 
ar avea de zece ori mai multă energie și îndrăzneală, 
teamă ni-e că se va trezi în situaţia acelui pustnic din 
vegendele rusești care a voit să taie o pădure fermecată, 
dar cu cît tăia mai mult, cu atît creştea mai multă și 
mai deasă. Și teamă ni-e ca d-l Fleva să nu arunce sin- 
gur, dacă nu i se va lua mai dinainte din mînă, securea 
cu care a început să lovească în pădurea fermecată, bles- 
temată şi atît de deasă a nelegiuirilor. 

E foarte importantă autonomia comunală ; prin ea co- 
muna rurală va scăpa din robia rușinoasă a subprefec- 
ților ; dar fără de ridicarea economică şi deci culturală 
şi morală a ţăranilor comuna rurală va cădea în mîna 
țăranilor bogaţi, lipitorilor satului, burgheziei ţărăneşti. 
Se înţelege că această din urmă stare de lucruri e totuşi 
superioară celei dintii, dar, desigur, nu acesta poate fi 
idealul nostru și nici măcar a acelora care au luat ini- 
țiativa acestei legi. 

Reforma promisă a instrucției primare e iarăşi de 
cea mai mare importanţă, și mai ales e importantă dis- 
poziţia prin care construcţia şcolilor se va face de stat 
printr-un împrumut special. Fără de aceasta, noi nu vom 
avea niciodată școli. Dar atîta vreme cît marea majori- 
tate a ţăranilor va fi într-o stare hibridă şi absurdă nici 
proprietari, nici proletari — mai mult proletari decît 
proprietari —, atîta vreme cit vor munci într-un mod 
primitiv pămîntul, risipind în zadar munca, atîta vreme 
cît vor fi îndatoraţi pînă în gît proprietarilor și arenda- 
şilor şi ruinaţi de acești din urmă, țăranii vara, în timpul 
muncilor agricole, nu vor putea da copiii la școală, avînd 
absolută nevoie de munca lor. Iar atîta vreme cît tă- 
ranii vor fi săraci lipiţi pămîntului, ei nu pot să dea 
copiii la şcoală nici iarna pentru că n-au haine, cărți, și 
astfel școlile vor rămîne, în mare parte, tot pustii și 
tot vom fi cea mai analfabetă țară de pe continentul 
european. 

Se înţelege, nu vreau deloc să micșorez însemnătatea 
reformelor politice ; ştiu, foarte bine chiar, că reforme 
economice mai impertante poporul muncitor le poate 
dobîndi numai avînd, ca unealtă de luptă, anumite drep- 
turi politice. Dar atunci ne învîrtim într-un cerc vră- 
jit, din care nu putem ieși ; reformele politice rămîn li- 
teră moartă fără cele economice, iar acestea din urmă nu 

pot fi căpătate fără cele dintîi. Ieşirea din acest cere 
vrăjit e foarte simplă : trebuie de făcut, împreună cu 
anumite reforme politice, corespunzătoare reforme eco- 
nomice şi, mai ales, nu trebuie de uitat că cele mai în- 
semnate sînt acestea din urmă. 


C. Dobrogeanu-Gherea 


LUMEA NOUĂ (BUCUREȘTI), ANUL II, NR. 403 DIN 12 IANUARIE 1896 


CE ESTE SOCIALISMUL ? 
O conferință a lui Const. Dobrogeanu-Gherea * 


Cu drept cuvînt, Dobrogeanu-Gherea. înainte de a intra în 
dezvoltarea conferinţei sale Ce este socialismul ?, s-a întrebat dacă 
nu cumva ar fi trebuit să dezvolte mai întîi o conferinţă despre 
Ce nu este socialismul ? [căci] atita a fost de fals învinuită, rău 
înțeleasă şi calomniată doctrina socialistă. 


Cînd întrebi adesea chiar pe un prieten al socialişti- 
lor, el îţi răspunde că socialismul doreşte să vină o vreme 
mai bună, iar dușmanul îţi răspunde că socialismul ur- 
măreşte împărţirea averilor. La amândoi e, în fond, ace- 
eași lipsă de cunoștință. 

Ce înseamnă împărțirea averilor ? Aceasta e o absur- 
ditate colosală. Ce să împarţi ? Hirtia-monedă de schimb ? 
Dar aceasta n-are absolut nici o valoare și ea poate foarte 
bine dispare după o simplă măsură a unui guvern. Să 
împarți monedele de aur, argint, aramă? Ar veni vreo 
20—30 de lei de cap de om şi ar ajunge să trăieşti 2—3 
zile. Ei, nu aceasta e rezolvarea problemei sociale. Atunci 
ce să împarți ? Casele ? Adică unul să ia un coş de casă, 
altul o podea, altul cărămizi ? Sau să împarţi o fabrică ? 
Cum ? Să ia unul o roată a unei mașini, altul altă roată? 


Ceea ce conferenţiarul și-a propus în special să trateze în 
această conferință este : ce înseamnă societate socialistă ? 


Pentru aceasta trebuie mai întîi stabilit adevărul is- 
toric că nu totdeauma lumea a fost cum este, că în di- 
ferite epoci trecute a avut altă structură economiico-socială 
și în diferite epoci viitoare va avea o alta decât cea de azi. 

Insistind cu exemple asupra acestei chestiuni, conferenţiarul 
a trecut apoi la comparaţia între dezvoltarea organismului 
omenesc și dezvoltarea organismului social şi a constatat că, 


precum organismul omenesc trece prin fazele de: copi- 
lărie, tinerețe, maturitate, înflorire (apogeul), apoi înce- 
putul declinului, bătrîneţea, şi, în fine, moartea, tot aşa 
și organismul social are fazele sale de dezvoltare, începînd 
cu copilăria, evoluînd pînă atinge apogeul și în urmă în- 
cepe declinul, care sfîrşește cu moartea — decît moartea 
societăților nu se aseamănă cu moartea organismului 
omenesc. Ei, societatea de azi, numită capitalisto-burgheză, 
a avut şi ea copilăria, maturitatea, apogeul ei, acuma e 
în declin și se apropie de moarte. Socialismul, prin în- 
vățaţii lui cei mai autorizaţi, Marx şi Engels, a recu- 
noscut acestei societăți burghezo-capitaliste că a produs 
pentru progresul omenirii mai mult decît toate epocile 
trecute la un loc, ceea ce dovedeşte cît de departe e de 
socialism sentimentul de ură în potriva societăţii. Dar cea 
mai frumoasă fată devine cu timpul gîrbovă și... moare ! 

Pentru a arăta ce este societatea socialistă, conferen- 
țiarul zice că e neapărat să cunoaştem ce este societatea 
capitalistă 51. 


LUMEA NOUĂ (BUCUREȘTI), ANUL II, NR. 457 DIN 7 MARTIE 1896 


ÎNSEMNĂTATEA ISTORICĂ A LUI 1 MAI” 


Fapte şi evenimente de mare importanţă istorică în 
domeniul creării individuale sau sociale nu pot să fie 
preţuite în adevărata lor valoare istorică de contempo- 
ranii acestor fapte şi evenimente. 

A trebuit mai bine de două sute de ani pentru o 
adevărată pricepere şi prețuire a lui Shakespeare şi mai 
mult încă pentru aceea a lui Dante. 

Motorul cu abur după ce s-a inventat a rămas o vreme 
oarecare fără nici o întrebuințare, dar și după introdu- 
cerea lui în industrie cine ar fi putut să prezică revo- 
luţia ce era menit să producă în toată viaţa socială ? 
Puteau oare să prevadă tovarășii de luptă ai lui Luther 
rezultatele reformei 55 ? Ar fi putut oare, măcar aproxi- 
mativ, să prevadă luptătorii stării a treia 5 rezultatele 
enorme ale luptei lor pentru viitor? Această lege a 
perspectivei istorice rămîne adevărată și pentru vremea 
noastră, decît acuma ea se modifică întrucîtva, şi anume 
în sensul că tot mai mult şi mai mult se scurtează vre- 
mea necesară pentru prevederea rezultatelor evenimen- 
telor istorice. 

Această prevedere nu se datorește atita superiorității 
noastre intelectuale asupra predecesorilor și strămoșilor 
noştri, cât înseși acţiunilor obiective din viaţa socială 
modernă. În vremea noastră, evenimentele istorice își 
arată rezultatele lor cu iuţeala aburului și electricităţii, 
astfel că e natural să avem o prevedere mai repede și 
mai sigură. Dovada cea mai strălucită a celor zise e ser- 

barea de 1 Mai. Cînd, acuma șapte ani, la Congresul in- 
ternațional din Paris 55, a fost făcută întiia dată propu- 
nerea de a se hotărî ca ziua de 1 Mai să fie sărbătoarea 
internaţională a muncitorilor, apoi nici propuitorul, nici 
congresul care a adoptat această propunere nu puteau 
să aprecieze însemnătatea pe care trebuia s-o capete 
această serbare. După hotărirea congresului din Paris, 
serbarea de 1 Mai trebuia să fie o manifestare interna- 
ţională a muncitorilor pentru reglementarea zilei de lucru 
la 8 ore. Se înțelege, această reformă e de o mare im- 
portanță practică, dar nu mai puţin e adevărat că însăşi 
serbarea astfel mărginită nu mai avea atit de mare în- 
semnătate și în orice caz ar fi putut să aibă numai o 
importanţă vremelnică : pînă la reușita reformei înseși. 

Dar nu s-a oprit numai aici însemnătatea marii şer- 
bări a lucrătorilor şi în fiecare an se desemnează mai 
clar ceea ce a ajuns deja și va ajunge tot mai mult și 
mai mult această serbare, adică o manifestare a solida- 
rității şi frăţiei tuturor lucrătorilor conștienți în lupta 
lor pentru transformarea societăţii de azi în societate 
socialistă. Și astă însemnătate a căpătat-o această ser- 
bare cu toată opunerea unora dintre social-democraţi cu 
influenţă, care doreau ca serbarea să nu piardă din în- 
semnătatea practică hărăzită ei de congresul din Paris, 
să nu se piardă în cerul sentimentalismului nebulos. Dar 
viața reală şi instinctul revoluționar al maselor au în- 
vins — acuma e neîndoielnic că marea însemnătate a 
acestei serbări e în faptul că servește 'de expresie a soli- 
darităţii şi frăției în lupta tuturor lucrătorilor conștienți, 
tuturor socialiștilor din lumea întreagă. Sensul şi însem- 
nătatea serbării de acuma arată ce va fi ea în viitor — să 
sperăm nu într-un viitor atît de depărtat. Dacă serba- 
rea de 1 Mai e acuma o manifestare a solidarităţii tuturor 
lucrătorilor conștienți în lupta lor pentru transformarea 
societății antagonice, bazată pe lupte de clasă, într-o 
societate socialistă, apoi mîine după victorie, cînd nu 
vor mai fi antagonisme și luptă de clasă, această ma- 
nifestare pentru luptă se va preface în manifestare pen- 
tru pace şi frăție. 

Şi în acest sens serbarea de 1 Mai întrece prin în- 
semnătatea, sa toate serbările politice şi religioase, chiar 
pe cele populare care au fost pînă acuma. O serbare 
politică populară memorizează câteodată un moment din 

viața unui popor, cînd interesele tuturor claselor sînt 
solidarea — astfel e liberarea unui popor de sub jugul 
străin —, dar acest moment de solidaritate nu micșorează 
deloc toată vrajba şi antagonismul care există într-o clasă 
și cealaltă şi chiar între membrii aceleiaşi clase. Marile 
serbări religioase servă de manifestare a solidarităţii re- 
ligioase între oameni şi popoare de aceeași religie, dar 
iarăşi acest moment de solidaritate nu micşorează nici 
antagonismul și ura între membrii aceleiaşi națiuni, nici 
lupta între popoare, și de cîte ori o mare serbare reli- 
gioasă n-a fost martora unor războaie crude șt distrugă- 
toare între popoarele de aceeaşi religie. 


+ 


Serbarea de 1 Mai servă chiar acum de manifestare 
a solidarității tuturor lucrătorilor conștienți, tuturor 
popoarelor civilizate : într-un viitor mai depărtat, ea va 
sluji de manifestare a solidarităţii şi frăţiei tuturor 
popoarelor și oamenilor. Aci stau marea însemnătate is- 
torică a acestei serbări pentru zilele noastre și enorma 
ei însemnătate istorică pentru viitor. 


C. Dobrogeanu-Gherea 


LUMEA NOUĂ LITERARĂ ȘI ȘTIINȚIFICĂ (BUCUREȘTI), ANUL II, 
NR. 24 DIN 21 APRILIE 1896 


DIN VIAȚA NIHILIŞTILOR RUŞI 


Prieteni, 

Îmi cereţi cîteva cuvinte din amintirile mele asupra 
mișcării nihiliste la care eu însumi am luat parte. Dacă 
aţi şti cît de greu e de satisfăcut cererea voastră! Şi 
nu că n-aş avea nimica de spus, dar dimpotrivă e prea 
mult de zis asupra acestor vremi extraordinare : fapte, 
evenimente, imagini se grămădesc tumultuos în me- 
morie și nu ştii de unde să începi şi nu știi ce să spui. 

Cînd mă gîndesc la gigantica luptă a nihilismului 
rus, totdeauna mă cuprinde o adîncă, nesfirșită părere 
de rău că nu s-a găsit, și de acum probabil nu se va mai 
găsi, un genial artist pentru a eterniza această luptă 
într-o operă nepieritoare. Și ce grandios subiect ar fi 
fost acesta pentru un mare artist! Ce mari, ce sublime 
caractere ; unii prin puterea voinței, alţii a inteligenți, 
alţii prin nesfîrşită bunătate şi blindeţe, alţii prin iubire 
curată și neprihănită pentru semenii lor, toţi printr-un 
devotament fanatic pentru marea lor cauză. Era parcă 
o generaţie creată într-adins, unde caracterele obișnuite 
care se întîlnesc zilnic au fost exaltate, mărite în pro- 
porţii neobişnuite, aproape supraomenești. Cauzele mari 
cer caractere mari, şi mișcarea nihilistă a fost o mare 
cauză, şi caracterele și devotamentele trebuiau să fie 
mai puternice decît oriunde. Aci au fost hotăritoare două 
pricini, care sînt totodată două mari contraste. Civili- 
zaţia înaintată a Europei occidentale a pătruns în Rusia 
aproape barbară şi a creat o pătură cultă, care stă sub 

toate rapoartele la înălțimea culturală a aceleiaşi pături 
din occidentul Europei. 

Dar această civilizaţie n-a putut, natural, cu aceeași 
ușurință să schimbe întreaga întocmire politico-socială 
a Rusiei, care în mare parte, mai ales întru cît priveşte 
regimul politic, a rămas neatinsă, tot barbară. Și tocmai 
de aici au izvorît acele două mari contraste de care vor- 
bim. Primul contrast izbitor e între cultura și civiliza- 
ţia înaintată a păturii culte-ruseşti — întelighenția — 
şi înapoierea aproape barbară a ţării. Al doilea mare 
contrast e, şi mai ales era, între numărul inferior de 
mic al acestor oameni culți, înaintați, generoşi și numă- 
rul covârșitor de mare al celor rămași în afară de civili- 
zaţie sau al celor cărora însăși civilizaţia le slujeşte de 
mijloc de îndobitocire a ţării. Era natural ca în sufletul 
păturii culte înaintate să se nască o ură arzătoare îm- 
potriva stării barbare a ţării, stare personificată în pri- 
mul rînd în regimul politic despotic, şi o năzuinţă neîn- 
frîntă către o schimbare a acestei stări nenorocite de 
lucruri, şi iarăși era natural ca această ură și năzuinţă să 
fie cu atît mai mari cu cît era mai mare însuși contras- 
tul dintre intelighenția şi barbaria care o înconjura. 
Lupta între această intelighenţie şi regimul despotic al 
Rusiei era inevitabilă. Dar numărul celor care puteau 
să formeze cadrele de combatanți contra stării barbare 
de lucruri personificată prin regimul politic era, cum 
am văzut, infim de mic față cu puterea imensă în po- 
triva căreia ei se răsculau. De aici urma în mod firesc 
că nihiliştii trebuiau să recompenseze prin calitate lipsa 
de cantitate şi, fiind atît de infim de puţini faţă de ad- 
versarul lor, să arate cu atît mai multă voinţă, curaj, 
devotament, fanatism. 

Se înţelege că revoluționarii ruși n-aveau un calapod 
anume după care se forma un nihilist : faţa întunecată, 
vorba misterioasă, porniri implacabile — într-un cuvînt 
un tip de nihilist după cum îl zugrăvesc romanele stu- 
pide de senzaţie. În mişcarea nihilistă au luat parte o 
mulţime de oameni, diferiți ca stare socială, ca stare cul- 
turală, ca porniri, gusturi, caractere. 

Erau oameni din înalta aristocrațime și lucrători din 
fabrici, erau savanţi și de o cultură mediocră, erau oa- 
meni maturi (bătrîni nu erau mai deloc) şi tineri aproape 
copii, erau oameni calmi, prudenţi, și erau și impetuoși, 

nesocotiţi, oameni severi şi oameni buni, blinzi, iertători. 
Dar deasupra acestei diversităţi de stări sociale, culturale, 
deasupra deosebirii profunde de caractere era cauza co- 
mună, erau condiţiile implacabile ale luptei, care im- 
puneau o unitate, care făceau o selecţie necesară, care 
exaltau şi măreau pînă dincolo de marginile posibilului 
unele caractere trebuincioase, folositoare luptei şi lăsau 
în umbră: [pe] cele indiferente, comprimau |pe] cele vă- 
tămătoare. Și în felul acesta se crea acea psihologie spe- 
cială a nihilismului ; atît de diferită a oamenilor şi rela- 
țiunilor obişnuite. Dar tocmai această psihologie atît de 
profundă, de neobișnuită şi această unitate în marea di- 
versitate de caracter și aceste condiţii crude de luptă 
formează un subiect grandios, sublim pentru o genială 
operă de artă. 

Dar şi geniul artistului ar trebui să fie la înălţimea 
subiectului : un geniu mare epic pentru a povesti această 
luptă grandioasă, epică şi, totodată, un mare geniu dra- 
matic pentru a zugrăvi aceste suferințe adinci, sfişie- 
toare. Aceste două mari calități artistice foarte rar se 
întîlnesc cu aceeași intensitate la acelaşi artist. 

Dintre marii scriitori contemporani ruşi, Dostoevski 
a fost un protivnic mistic al nihilismului și l-a zugrăvit 
în “caricaturi. Turgheniev avea profunde simpatii pentru 
nihiliști, dar nu-i cunoştea, şi Tolstoi, unicul care ar fi 
fost la înălțimea problemei, a rămas totdeauna străin 
acestei mișcări. 

Și iată cum nihilismul, ca atîtea alte mișcări gran- 
dioase revoluţionare, n-a mai găsit pe acela ales, care 
l-ar fi nemurit și pe el şi pe sine însuşi într-o operă de 
geniu. 

Un mare scriitor al viitorului poate îl va lua de pre- 
text pentru o operă artistică, dar el nu va putea zugrăvi 
în definitiv decît oameni din epoca sa, şi nihilismul va 
răminea numai un pretext. 

Istoria ? 

Da, se înțelege, istoria va vorbi despre această luptă, 
care va fi una din cele mai mari glorii ale Rusiei, dar 
istoria presupuind-o chiar o artă, după cum în parte 
cel puţin ar fi trebuit să fie, va da caracterul general al 
mișcării revoluţionare, dar nu va putea să reînvie în 
imagini luminoase toată căldura dogoritoare a pasiunilor, 

intensitatea urii, profunzimea iubirii, sfințenia jertfei 
de sine. 

Şi, afară de aceasta, istoria va vorbi despre eroii 
mișcării nihiliste, dar aceia necunoscuţi, luptători de 
rînd? — peste ei se va aşterne marea tăcere. Despre 
una dintre aceste luptătoare umile, dispărută deja în 
„mare tenebrarum“, vreau să spun aici cîteva cuvinte. 


* . 


Am cunoscut pe Betty K... la Harkov la 1873. Era 
tinără, avea abia 19 ani, dar înfăţişarea o avea şi mai 
tînără, aproape un copil. Era de statură mică, dar atît 
de subțirică părea mai înaltă. Nu era o frumuseţe, dar 
nespus de atrăgătoare. Avea o faţă inteligentă, nervoasă, 
frumoasă, și mai ales era frumoasă fruntea-i albă, nobilă, 
palidă și ochii mari, trişti, severi, cercetători, care armo- 
nizau perfect cu tristeţea feţei. : 

Se zice că ochii sînt oglinda sufletului; de ochii 
Betty s-ar putea zice că prefăceau în oglindă ochii ce- 
lorlalţi, atit de mult pătrundeau cu ei în suflet. Era de 
un caracter necomunicativ și concentrat. În sine ea își 
măcina toate bucuriile, ca şi durerile, iar ochii mari, 
trişti, severi parcă stăteau acolo de strajă sub truntea-i 
palidă pentru a apăra frămîntarea-i sufletească de pri- 
virile curioase. 

Copil de 17 ani, ea a plecat la Ziirich, dusă acolo de 
curentul de emancipare femeiască, ce pe atunci stăpînea 
inima şi cugetul fetelor inteligente în Rusia. 

Aici în Zürich a făcut ea cunoștință cu cîţiva revolu- 
ționari ruși, s-a pătruns de ideile lor și a hotărît împre- 
ună cu cîteva alte colege, între care era Bardina, mai 
tirziu celebră revoluționară rusă, să părăsească univer- 
sitatea, să se întoarcă în Rusia, ră meargă în popor. A 
merge în popor era prima formulă revoluţionară cu care 
s-a început marea mișcare nihilistă. Tinerii de amb= sexe, 
îmbrăcaţi în cizme şi haine ţărăneşti, cu pașapoarte 
false de lucrători şi lucrătoare se scufundau în masa ţă- 
rănimii, „pentru a munci împreună cu ea, a suferi îm- 
preună cu ea şi a-i duce vestea cea bună despre apro- 
pierea domniei binelui, [a] dreptăţii“. Pe cît era de uto- 
pică această mișcare n-am nevoie s-o spun, aici nu fac 

critica nihilismului. Între cei dintii porniţi în popor era 
Betty K... 

Pe drum spre Harkov, ea s-a oprit într-un sat la o 
cunoscută a ei pentru a observa moravurile țărănești, 
pentru a se obişnui cu viața ţărănească. Rezultatele aces- 
tor observări au fost nespus de triste şi dureroase. 

Pe Betty n-a speriat-o viaţa grea ţărănească, plină de 
privaţiuni şi mizerii ; pentru aceasta ea a fost pregătită, 
dar a spăimîntat-o pînă la nebunie purtarea crudă a tă- 
ranilor cu nevestele lor. În toate ţările din lume, țăranii 
bat femeile, dar nicăieri nu sînt bătute nevestele atît 
de crud, sălbatic, neomenos ca în Rusia. Poate să-şi În- 
chipuie oricine cum a spăimîntat această cruzime săl- 
batică pe acest copil gingaș, blind, simțitor. Pe ea o 
chinuia nu numai mila adîncă pentru cele schingiuite, 
dar ea era rănită profund în idealul său: prin țărănime 
trebuia să se realizeze pace, liniște, iubire pe pămînt, şi 
iată acum o jumătate de țărănime chinuind pe cealaltă 
jumătate. f 

În Harkov ne-am împrietenit intim cu Betty. Priete- 
nie ! 

Cît de rece, banal sună acest cuvînt, cît de puțin ex- 
primă el acest sentiment de iubire, de frăție, de devota- 
ment reciproc de atunci. Cuvîntul, se înțelege, nu e de 
vină, el a fost creat în vremuri prozaice, pentru rela- 
ţii obişnuite. Betty, cu puţinii prieteni intimi pe care-i 
avea, era tot atît de comunicativă pe cît era de tăcută 
cu lumea cealaltă. 

Ea vorbea mult și mereu, ca un refren trist şi dure- 
ros, revenea aceeaşi frază ; 

— Nu poţi să-ți închipui cît de crud bat ei fe- 
meile lor ! 

În curînd trebuia să ne despărțim cîţiva prieteni câţi 
am fost: venise vremea să ne punem vorbele în fapte. 
Eu plecam în sudul Rusiei, Betty mergea la Moscova. 

Ziua din urmă, cîțiva prieteni am petrecut împreună. 
Era tristă această despărțire. Pe toţi parcă [ne] apăsa 
ceva de care nu ne dădeam seama. Era presimţirea si- 
gură că de acum nu ne vom mai revedea niciodată şi 
erau deja semne prevestitoare de furtună care se dez- 
lănţuia deasupra Rusiei, furtună care a nimicit două ge- 
neraţii de oameni generoşi, plini de viaţă. În fiecare zi 
primeau știri că cutare sau cutare a dispărut din rîn- 

durile frăţeşti. Zic dispărut şi nu arestat pentru că cu- 
vîntul dispărut exprimă mai exact o arestare politică 
în Rusia. Un om tînăr, voinic într-o noapte dispare din 
cercul familiei, [al] prietenilor şi deasupra dispărutului 
se aşterne o tăcere adincă, misterioasă. A doua zi, nici 
o gazetă, nici printr-o aluzie măcar, nu poate să anunţe 
această întîmplare, cunoscuţii tac plin de îngrijorare, 
înseși rudele şoptesc între ele, uitindu-se cu grijă îm- 
prejur. Misterul acesta, spaima tăcută a publicului lo- 
veau mai mult imaginaţia şi nervii decît înseși arestă- 
rile, că pentru închisoare, exil, muncă silnică fiecare era 
pregătit. 

Betty în ziua cînd ne-am despărţit era tristă, distrasă, 
vorbea puţin, şi ochiil[-i] erau mai cercetători. O, nu era 
grija de propria ei persoană, de asta nu se îngrijea ea 
niciodată, dar nu primise de mult ştiri de la prietenele ei 
din Moscova, unde tocmai atunci se făcuseră mai multe 
arestări. Şi ochii Betty, distraşi, căutau parcă în spaţiu 
un răspuns, parcă întrebau: unde sînteţi voi, dragele 
mele ?, după cum mai înainte întrebau duios și mustră- 
tor : de ce bat ei femeile ?. 

După cîteva zile, Betty era în Moscova, unde a găsit 
în siguranță pe toţi din cercul revoluţionar căruia apar- 
ținea şi ea. Îmbrăcată ca lucrătoare, ea a început să co- 
lindeze atelierile şi fabricile căutînd de muncă. În unele 
locuri n-aveau nevoie de lucrătoare, în altele o dădeau 
afară după cîteva zile, pînă ce s-a fixat pentru o vreme 
mai îndelungată într-o fabrică de cîrpe. Munca aici era 
grozav de grea şi periculoasă. Trebuiau curățite și sor- 
tate cîrpele strînse de pe stradă şi de pe gunoiul curților. 
Între cîrpe erau multe şi din hainele sau rufele mur- 
dare de la oameni bolnavi de boale infecțioase, astfel 
că lucrătoarele (acolo lucrau mai mult fete de la 12 la 
16 ani) riscau să se îmbolnăvească de aceleași boli. În 
cîteva odăi strîmte lucrau o mulţime de fete. Aerul era 
otrăvit de putoare şi încărcat de praf și de mici bu- 
căţele de ţesături de bumbac şi lînă care se ridicau din 
cîrpe. Acest praf pătrundea în ochi, în urechi, în gît, 
sub haine. Și aici se lucrau 16 ore pe zi! Acuma, în 
sfîrşit, Betty era între cei umili şi suferinzi, în infern, 
după care era însetată. Și era uimitoare rezistența pe 
care o arăta Betty la această muncă istovitoare. După 
16 ore de lucru, ea găsea încă vreme seara să citească 

lucrătorilor şi lucrătoarelor broşuri de propagandă, să 
le vorbească despre mizeria prezentă, despre mîntuirea 
viitoare. În timpul muncii o chinuiau de multe ori som- 
nul, lipsa de odihnă. Lucrătoarele celelalte simțeau ace- 
lași chin și de multe ori înșelau vigilenţa supravegheto- 
rului — un beţiv brutal şi crud —, treceau în comodi- 
tate, unde adormeau cîteva minute, de multe ori însă 
erau trezite în bătăi. Aici, chinuită de somn, a adormit 
odată Betty şi a fost crunt bătută. 

Ea urma să lucreze în aceeaşi fabrică, iar părinții, 
care o adorau, o aşteptau în saloanele aerisite. 

în vremea aceasta, jandarmii o căutau deja pretu- 
tindeni, şi în curînd a şi fost arestată. 

Jandarmii s-au bucurat mult văzînd-o aşa de tînără, 
slăbuţă ; credeau că vor afla multe de care aveau ne- 
voie. Dar cînd, la prima cercetare, generalul jandarmilor 
a auzit vorba ei rară și hotărită, cînd a întîlnit privirea 
ei serioasă, liniștită, el a înţeles imediat — o, jandarmii 
ruşi sînt admirabili psihologi! —, el a înţeles că dacă 
s-ar rupe cu cleşte de foc carnea bucată cu bucată din 
acest corp mic și slab, nu s-ar putea scoate o vorbă de 
trădare. Atunci ea a fost lăsată în pace în celula ei. 

Celula închisoarei ar fi putut să fie un loc de odihnă 
pentru Betty. Caracterul concentrat, necomunicativ, con- 
templativ chiar ar fi putut să suporte închisoarea celu- 
lară mai uşor decît ceilalţi, dar ea a fost aruncată acolo 
rănită de moarte de o boală care n-are nici leac, nici 
nume, dar care s-ar putea numi hyperestesia altruistă. 
Această boală — pentru că, oricît de sublime ar fi senti- 
mentele cărora ea le dă viaţă, tot boală trebuie s-o nu- 
mim — consistă într-o sensibilitate exaltată, mărită peste 


măsură pentru suferințele altora şi o mare indiferenţă : 


pentru propriile dureri. E o groaznică suferinţă aceasta 
şi incurabilă. Propriile dureri, oricît de mari ar fi ele. 
pot să fie alinate odată, dar durerile celor mulţi, dure- 
rile lumii înconjurătoare sînt așa de mari, aşa de multe, 
aşa de continue, așa de constante încît inima în care 
încep ele să răsune cu atîta putere exagerată trebuie să 
se rupă. Aşa s-a ucis, nemaiputind suporta aceste sufe- 
rinţi, cel mai talentat dintre scriitorii ruşi ai gneraţiei 
tinere : Garşin. 

Betty, în scurta ei viaţă, a văzut prea multe şi prea 
arzătoare suferințe ca să poată să le liniștească în ce- 
lula ei. 

Nu știu: o fi insuflat milă înşişi jandarmilor această 
fată slabă, serioasă, tăcută sau era opinia doctorului că 
închisoarea celulară o va duce la nebunie sigură, sau 
erau stăruinţele disperate ale părinţilor, care au făcut 
ca Betty să fie liberată pe cauţiune. ; 

Dar se vede că sortit e jandarmului rus să facă rău 
chiar cînd vrea să facă binele. Dacă Betty putea să mai 
trăiască şi cît putea să mai trăiască, apoi numai în exil 
sau închisoare, ar fi putut-o, oricît de straniu ar părea 
aceasta. Dacă Betty suferea mult, mai ales de suferința 
celorlalţi închişi în aceeaşi sau în alte închisori, apoi 
această suferinţă era micşorată în sufletul şi în con- 
ştiinţa ei prin faptul că şi ea era închisă ca și dînşii. 
Dacă ea nu mai putea să-și facă datoria către cei apă- 
saţi, suferinzi, cărora şi-a jertfit viaţa, apoi avea iarăși 
o justificare înaintea propriei ei conştiinţe, atît de sim- 
țitoare, în faptul că o ţineau închisă. Dar acuma, odată 
liberă, această mîngiiere şi această justificare au dis- 
părut. 

Liberă ? 

Dar de ce să fie tocmai ea liberă ? De ce să fie tocmai 
ea o excepţie dintre sute de închişi pentru aceeași cauză 
mare ? Oare jertfa ei nu e tot așa de curată, oare nu e 
adusă din prisosul inimii, oare n-ar da ea ca și alții şi 
altele sîngele sîngelui său pentru triumful cauzei? Și 
un alt gînd mai îngrozitor decît toate celelalte o tortura. 
Dar dacă prietenii şi prietenele din acelaşi cerc revolu- 
ționar cu ea — toţi închiși acuma și pentru care ea şi-ar 
da de o sută de ori viaţa vor afla de eliberarea ei, nu va 
trece oare nimănui prin gînd că această libertate e re- 
zultatul unei mărturisiri indiscrete, complezante ? 

Trădătoare ! 

Și acest gînd înfiorător îi dădea sudori de gheaţă, de 
moarte. Ce să facă ? Să plece iar de acasă ? Dar de data 
aceasta părinții, rudeniile stăteau vigilente de strajă, 
tratînd-o ca pe o bolnavă. . 

Să facă vreun fapt revoluţionar, care ar aduce-o ia- 
răşi în închisoare ?. 

Dar înşişi jandarmii ar întoarce-o acasă, tratînd-o 
ca pe o nebună, căci pe motivul de boală psihică tusese 
liberată. 

Cercul de fier cu care au înconjurat-o părinţii prin 
iubirea şi îngrijirile lor era mai fatal și o stringea şi o 
durea de o mie de ori mai mult decît celula închisoarei. 

Nesocotiţii ! 

Desculţă, cu crucea în mîna ridicată, cu cununa de 
spini împrejurul frunţii palide şi sîngerînde, pe drumul 
presărat cu urzici, pășind spre Golgota, iată după ce era 
însetat sufletul fetei lor, și ei au vrut s-o mingiie cu 
zaharicale ! 

Şi de afară veneau veşti una mai rea decît alta. Po- 
liţia ţarului, exasperată de atîta energie, curaj, devota- 
ment pe care le arătau nihiliştii, a început o goană nă- 
praznică, nebună. Arestările s-au început cu grămada, 
fără a căuta cine e vinovat, cine nu. Închisorile au de- 
venit neîncăpătoare pentru atîția arestaţi. Din închisori 
veneau vești despre bătăi, chinuri. Toate acestea izbeau 
cumplit în inima bolnavă a [lui] Betty. O torturau nu nu- 
mai compătimirea și mila pentru prizonieri, dar ea, în si- 
guranţă, în mijlocul belșugului, se simţea aproape com- 
plice a călăilor. 

Ziua găsea încă destulă putere să se stăpînească, să 
pară liniștită, dar nopţile, nopţile plingea ca nebună, 
muşca perna, își muşca mîinile de durere. 

După primirea uneia din aceste veşti, în culmea dez- 
nădejdii, ea a băut otravă. 

Agonia a fost lungă, grozavă şi ultimele-i momente au 
fost otrăvite nu de groaza morţii, ci de spaima vaietelor 
care i se părea că vin din închisorile rusești. 


Au trecut douăzeci de ani de la moartea Betty, și cu 
cît trăiesc mai mult, cu atît mi se luminează mai bine 
în minte imaginea ei curată, cu atît o simt, o pricep mai 
bine. Nu de mult am recunoscut-o citind viaţa Berna- 
detei din Lourdes. Acuma trei ani, am văzut-o în Italia, 
zugrăvită într-o biserică de un maestru vechiu. Era o 

asemănare uimitoare, și mai ales semănau ochii: tot 
așa de mari, trişti, îndurători, îndreptaţi spre cer, cu o 
expresie de credinţă nesfîrşită şi hotărîre de a-și jertfi 
viaţa pentru această credinţă. 


C. Dobrogeanu-Gherea 


LUMEA NOUĂ (BUCUREŞTI), ANUL II, NR. 521 DIN 16 MAI 1896 


PREFAŢĂ * 


Cititorii lucrării de faţă 57 se vor mira poate ce caut 
eu, profan în ale medicinei, cu o cuvîntare la o lucrare 
medicală. Ei vor găsi un început de explicaţie în faptul 
că lucrarea aceasta a mult regretatului dr. Stincă mi-a 
fost dedicată mie — dedicație însoțită de cuvintele mă- 
gulitoare că studiile mele literare şi sociale au și ele o 
parte în lucrarea de faţă. ete i i 

Dar pe deplin edificaţi vor fi după citirea a înseși 
lucrării acesteia ; atunci ei vor vedea cum şi de ce un 
om care se ocupă cu științele sociale are și el de zis aici 
cuvîntul său. | 

Medicina nu este o știință ; ea este arta de a afla şi 
lecui bolile omeneşti ; dar, nefiind ea însăşi o știință, 
se bazează totuşi pe o serie întreagă de ştiinţe particu- 
lare, începînd cu cele mai simple, cum este fizica și chi- 
mia, şi sfirşind cu științele complexe, cum este fiziologia 
și psihologia. , 

Există însă o întreagă serie de cunoştinţe omenești, 
o întreagă serie de ştiinţe care au fost excluse cu totul 
dintre cele pe care se bazează, și anume ca ştiinţe care 
n-au nimic comun cu ea. Acestea sînt ştiinţele sociale, 
cum este, de pildă, economia politică, istoria critică, socio- 
logia propriu-zisă. Această excludere însă și această ig- 
norare sînt absolut nejustificate. 

În adevăr. Cu ce se ocupă științele sociale ? Cu stu- 
diul vieţii societăţilor, cu legile creșterii, funcţionării, 
dezvoltării organismului social. Bineînţeles că organis- 

mul social nu trebuie identificat cu un organism indivi- 
dual, biologic ; dar nu mai puţin este adevărat că orga- 
nismul social este tot un organism, iar individul-om face 
parte integrantă din acest vast organism, după cum, spre 
pildă, o celulă sau un organ face parte din organismul 
individual. 

Cu ce se ocupă economia politică ? În parte cu struc- 
tura acestui vast organism ; s-ar putea deci numi ana- 
tomia lui. Alte părţi ale economiei politice, filozofia 
istoriei, sociologia se ocupă cu funcţionarea acestui orga- 
nism, cu legile creşterii şi dezvoltării; s-ar putea deci 
numi fiziologia lui. 

Dar această structură şi funcţionare a organismului 
social sînt oare indiferente pentru organismul individual 
omenesc ? Evident că nu. Organismul social este doar 
compus din organisme individuale și dacă viaţa, felul de 
a fi al organismului social, depinde de felul de a fi al 
oamenilor individuali, care-l compun, apoi, pe de altă 
parte, felul de a fi al indivizilor depinde de starea or- 
ganismului social în care ei trăiesc. Structura, funcționa- 
rea normală sau anormală a organismului social au o 
influență hotăritoare asupra vieţii fizice şi psihice a in- 
divizilor care compun societatea. 

-Şi medicina se ocupă doar de viaţa fizică şi psihică 
a omului! Cum poate dar să ignoreze ea întocmirea, 
structura, funcţionarea organismului social, în care şi 
prin care trăieşte omul ? Dar aceasta ar fi tot aşa de ab- 
surd cum, de pildă, un medic, tratînd splina sau ficatul, 
ar ignora organismul omului în care şi prin care tră- 
ieşte și funcţionează splina sau ficatul ! 

Care a fost cauza acestei ignorări a ştiinţelor sociale ? 
Au fost oare anume împrejurări sociale, a fost oare sta- 
rea înapoiată a înseși ştiinţelor sociale ? Probabil și una, 
şi alta. Atît este sigur însă că şi acuma o mare parte 
din medici s-ar mira foarte mult dacă ar auzi că socio- 
logia şi economia politică au o legătură foarte importantă 
cu medicina. 

Medicul practic ştie bine că chlorosa e o alterare or- 
ganică a sîngelui, care produce anumite boli. Dar dacă 
această alterare este produsă de mizeria economică, ca 
rezultat inevitabil al unei anumite structuri şi funcţio- 
nări a organismului social, aceasta puţin îi pasă. Medi- 
cul știe că microbul patogen produce oftică, dar că or- 

panizaţia socială pregăteşte acele piepturi vlăguite, în- 
guste, îndurerate, menite parcă înadins să fie receptate 
pentru cultivarea microbului, aceasta nu-l priveşte. 

Este o parte a medicinei unde priceperea rolului pa- 
togen al mediului social este mai clară : aceasta este 
igiena. 

Igiena, prin însuşi obiectul ei, care este „ştiinţa des- 
pre păstrarea sănătăţii și îndepărtarea pricinilor poale- 
lor“, trebuie să vie negreșit în atingere cu cauzele sociale 
ale boalelor. De aceea, cîmpul de vedere al igienistului 
este mai larg și în această privinţă igiena a avut o in- 
fluență binefăcătoare asupra medicinei în general. Dar 
punctul de vedere al igienistului este departe de a avea 
claritatea şi lărgimea trebuincioase. Igienistul vede cauza 
unor suferinţe şi boale nu numai în factorul natural cel 
mai apropiat — microbul, anume modificarea patologică 
în organism —, dar el vede și cel mai apropiat feno- 
men social, factorul patologic producător de boală; el 
nu pricepe însă legătura necesară între acest fenomen 
social şi întreaga organizaţie socială al căreia cel dintii 
e numai un rezultat firesc, de aceea şi priceperea lui 
teoretică este întunecată și activitatea practică de multe 
ori zădărnicită. Igienistul ştie că oftica e produsă nu 
numai de microb, dar şi de condiţiile mizerabile ale vie- 
ţii ; el nu ştie însă întrucît aceste condiţii sînt un pro- 
duct necesar al organizării sociale. Igienistul ştie nu nu- 
mai că sifilisul e produsul unui microb şi trebuie tratat 
cu mercur, ci știe, de asemenea, că lățirea boalei se da- 
toreşte prostituţiei, care e un fenomen social; ceea ce 
nu ştie însă de obicei igienistul e care sint rădăcinile 
profunde din organizaţia economică şi socială modernă 
care produc fenomenul prostituţiei. 

Citeodată igienistul este nevoit chiar să constate cele 
mai importante fenomene sociale, de obicei însă tocmai 
importanţa lor socială nu o pricepe el. Se ştie că ceea 
ce a contribuit la lăţirea cu atîta furie a holerei în Ham- 
burg a fost purtarea criminală a municipalității orașu- 
lui. Pentru a-și aranja unele afaceri comerciale, edilii 
Hamburgului au ascuns cîteva zile faptul ivirii holerei, 
au aglomerat în taină cîteva sute de cadavre într-un șo- 
pron şi au format astfel un îngrozitor focar de întin- 
dere a epidemiei, punînd în primejdie nu numai orașul, 
dar și Germania și întreaga Europă. Brouardel, celebrul 

savant francez, intervievat deunăzi asupra pericolului 
ciumei, a răspuns că pericolul nu e mare, că ştiinţa are 
destule arme de luptă împotrivă-i, dar că unica primej- 
die amenințătoare ar fi în caz cînd municipalităţile ora- 
şelor unde s-ar ivi ciuma ar tăinui faptul mai multe 
zile, din interese comerciale. 

| Astfel, igienistul este pus faţă în față cu multiplele 
interese ale societăţii şi este nevoit să constate cele mai 
importante fenomene sociale ; această constatare însă, de 
obicei este brutal empirică, şi igienistul, constatînd fap- 
tul, nu pricepe care sînt acele pricini ce zac în struc- 
tura şi funcționarea organismului social şi permit o dez- 
voltare atît de monstruoasă a antagonismelor de interese 
o exaltare atît de bestială a individualismului încît un 
om cult, pentru un interes comercial de moment, să 
poată pune în primejdie îngrozitoare şi rudele sale, şi 
oraşul său, şi țara sa, şi o întreagă lume. dt, 

Această constatare empirică a fenomenelor sociale ca 
factori patologici, fără însă a le pricepe întinderea şi în- 
semnătatea ca factori sociologici propriu-ziși, fără a pri- 
cepe rolul lor în structura și funcţionarea organismului 
social, o asemenea constatare nu întunecă numai price- 
perea teoretică a igienistului, dar, cum am zis, îi zădăr- 
niceşte în parte şi activitatea practică, făcînd-o uneori 
de un comic irezistibil, asemănătoare cu activitatea sa- 
nitară a unui ispravnic dintr-o scriere a unui satiric rus 
Ispravnicul muscălesc, văzînd că în ţinutul lui ţăranii 
mor de foame, a dat un ordin ca oamenii să mănînce 
piine albă, ouă proaspete şi friptură fiindcă ştiinţa a 
arătat în mod neîndoios că o abţinere îndelungată de la 
mincare strică stomacului. 

„Câte ordine sanitare și la noi și aiurea nu se asea- 
mănă cu ordinul ispravnicului rus! Un igienist român 
constată, de pildă, starea mizerabilă a locuinţelor ţără- 
neşti şi cît de vătămătoare sînt ele sănătății. Igienistul 
nostru însă nu pricepe cauzele complexe ale acestui fe- 
nomen întristător, nu pricepe acele cauze obiective, eco- 
nomice, pentru care, în parte, nu putem învinui pe ni- 
meni, căci au sărăcit, abrutizat, degenerat pe țăranul 
român şi l-au împins să trăiască într-o cocină întune- 
coasă şi umedă, în loc de casă. Dar, dacă el, nefiind eco- 
nomist şi sociolog, nu pricepe aceasta, el, în calitate de 
igienist știe cîți metri cubi de aer trebuie să aibă casa, 


295 


cum trebuie să fie situată etc. şi de aceea va construi 
la Buşteni o vilă frumoasă, drăgălașă pe care va scrie 
un model de casă ţărănească nr. 1, dînd astfel o formă 


concretă şi arhitectonică ucazului ispravnicului rus. În: 


articolele regretatului dr. Stincă asupra serviciului sani- 
tar rural, se vor găsi destule exemple de acestea. Cum 
vedem, nepriceperea economică și sociologică are ur- 
mări rele nu numai teoretice, ci şi practice. 

Stîncă a fost unul dintre cei dintii medici tineri în 
tara noastră care a priceput importanța cunoştinţelor 
economice şi sociologice pentru medic, care a priceput 
însemnătatea organizării sociale, a mediului social ca fac- 
tor patologic, producător de suferințe omenești, fizice 
şi psihice. Rezultatul acestei priceperi este lucrarea lui 
de faţă. Se înţelege, Stîncă n-a produs vreo revoluţie în 
ştiinţă, el n-a făcut decît să-și aproprie anumite vederi 
deja existente în apusul Europei și să le expună în lu- 
crarea de faţă, care, după însuşi a lui mărturisire, este 
o simplă încercare. Meritul lui Stîncă este că a fost cel 
dintii dintre medicii noștri care a abordat chestia me- 
dicală din acest nou punct de vedere, a expus-o într-o 
lucrare interesantă — şi pentru medici, şi pentru ne- 
medici — şi a avut îndrăzneala să prezinte această lu- 
crare ca teză de doctorat în medicină, riscînd să-i fie 
refuzată pentru ideile noi şi subversive — și o idee nouă 
mai totdeauna-i subversivă — conţinute în ea. 

Şi Stîncă a făcut mai mult: el a avut îndrăzneala să 
trăiască viaţa lui, din nenorocire atît de scurtă, ca om şi 
medic de plasă, medic țărănesc, în concordanță cu ve- 
derile largi şi umanitare expuse în această carte. 

Locul de medic de plasă, medic țărănesc, se soco- 
teşte, şi cu oarecare drept cuvînt, un loc de exil de către 
tinerii noştri medici. E firesc ca un tînăr doctor care 
studiază medicina în unicul scop de a face carieră să 
fugă de sat — căci, desigur, nu acolo poţi face carieră 
medicală. Dar chiar un tînăr cu năzuinţe mai înalte, cu 
iluzii mai multe, care vede în specialitatea sa nu numai 
o meserie propriu-zisă, ci şi un mijloc de alinare a sufe- 
rinţelor omeneşti — şi acest tînăr încă cu greu se va 
acomoda cu postul de medic țărănesc. Plecînd la ţară, 
plin de iluzii, el va da de atîtea greutăţi din cauza în- 
săşi a organizării serviciului sanitar la sate, va da de 
mizeria ţărănească, care în mare parte zădărniceşte orice 

ajutor medical, va da de ignoranţa, de abrutizarea ţă- 
ranului și va sfîrşi sau printr-o completă dezinteresare 
de serviciul său, sau va fugi la oraş, făcînd pe decep- 
ţionatul. 

„Lasă, am avut și eu odată iluzii, ştiu ce sînt ţăranii: 
beţivi, leneşi, abrutizaţi ; ce să caut acolo ?“ 

Și numai acela dintre medici care va avea lărgimea 
de vederi sociale şi sentimentele umanitare ale unui 
dr. Stîncă, numai acela va ști ce să caute acolo. 

Acesta nu se va deziluziona, el plecînd la ţară ştie 
foarte bine ce-l aşteaptă, oricît de neagră ar fi reali- 
tatea, ea nu poate să fie mai neagră decît aceea pe care 
poate să și-o închipuie un om care a studiat şi a price- 
put starea ţărănimii în complexul întreg al organismului 
nostru social. 

Pe de altă parte, lipsurile ţărănimii nu pot să-l dez- 
guste, ci trebuie să-i insufle milă și compătimire. El ştie 
doar cauzele sărăciei înfricoşate de care ţăranul, prin 
sine însuși, este atît de nevinovat. El cunoaşte cauzele 
obiective economice care îl silesc pe ţăran la nemuncă 
timp de şase luni pe an, el știe că beţia pe cît există este 
pricinuită de foame, el ştie că neajunsurile şi fizice şi 
morale țăranul le datoreşte unor cauze obiective a căror 
jertfă este, şi ştiind şi pricepînd clar toate acestea me- 
dicul poate să aibă numai milă şi compătimire pentru 
țăranul nostru şi dorinţa de a-l ajuta ca om şi doctor. 
Dar medicul nostru ştie mai mult, şi anume că întreaga 
noastră civilizaţie orăşenească se ţine pe spatele țără- 
nimii, că din munca ei se ţin toate școalele şi universi- 
tăţile şi deci tot lui datorește medicul și cunoștințele 
sale, şi faptul că este medic... și astfel, alături de senti- 
mente de milă și compătimire, în sufletul lui trebuie să 
se dezvolte şi un sentiment de gratitudine şi datorie 
către ţăran, un sentiment cu atit mai adînc cu cât mi- 
zeria ţăranului este mai mare. 

Un medic țărănesc însuflețit de această pricepere şi 
aceste sentimente a fost Stîncă. 

Toţi care cunosc viaţa lui ştiu că dacă el ar fi luat 
tot aşa de neserios rolul de medic de plasă ca şi alţii, 
ar fi stat în sat la aer «curat, mîncînd leafa și trecînd din 
cînd în cînd prin comune pentru a se înscrie, ca act de 
prezenţă, în condicele primăriei el ar fi trăit şi acuma. 
Dar el a luat în adevăr în serios rolul de medic țărănesc, 

el muncea mult, muncea din greu știind la ce se expune, 
ştiind că poartă moartea în plăminii lui atinși de ftizie. 

Durerile fizice şi morale ale ţăranilor îl dureau și-l 
durea neputinţa de a aduce un ajutor mai radical. Stincă 
muncea din răsputeri să aducă pe cît posibil o alinare 
suferințelor şi o aducea nu numai ca medic, ci şi ca om, 
prin purtarea lui omenească, prin sfatul, prin lumina 
puţină cît putea aduce în coliba țărănească. Și Stincă 
avea de luptat cu piedici excepţionale. În primul loc 
sînt administraţia şi stăpînii satelor, care văd în orice 
purtare adevărat omenească cu ţăranii un fapt subversiv 
și împotriva străinului Stîncă ei aveau arme neobișnuit 
de puternice. Pe urmă avea de luptat cu prevenţiunile 
țăranilor înşişi împotriva medicului jidan. Nu ştiu pe cît 
a învins prevenţiunile stăpînilor, dar pe acelea ale ţăra- 
nilor le-a învins cu totul. Să treceţi în Muntenia şi Mol- 
dova prin satele unde a fost Stîncă medic ca să vă con- 
vingeţi cu ce mulţumire şi recunoștință vorbesc ei de 
doctorul lor Stîncă, cît jelesc plecarea lui şi cît le pare 
rău că ceilalţi doctori nu-i seamănă. Cît de mult îl durea 
pe Stîncă starea nenorocită a țărănimii arată următorul 
fapt foarte caracteristic : 

Cu cîteva săptămîni înainte de a muri, Stîncă ajun- 
sese într-o stare de slăbiciune că nu mai putea ieși din 
casă, moartea se apropia cu paşi grăbiţi, îi rînjea în faţă 
şi el pricepea foarte bine rînjetul acesta sinistru, că era 


doar medic. Îi lipsea aerul din plămiînii îndureraţi, îi vuia’ 


capul, şi Stîncă, cu gheaţă la cap, scria articole despre 
starea rea sanitară a țăranilor, despre organizarea sani- 
tară la sate, despre îmbunătățirile de adus în această orga- 
nizare. Acestea nu sînt fantezii romantice, ci lucruri ade- 
vărate, ca însuși adevărul. Copil nenorocit al unui neam 
pribeag, el pînă la moarte s-a gîndit la mizeria ome- 
nească în general, la aceea a ţăranului român în special. 

Acest mare devotament se explică, bineînţeles, prin 
adîncile convincţiuni socialiste ale lui Stincă. 

Și, vorbind de socialism, nu înţeleg acel socialism 
care slujeşte spre mulțămire unor anumite sentimente de 
fanfaronadă şi vanitate, nici acel socialism care serveşte 
de semn distinctiv unei anumite vîrste şi care trece fatal 
împreună cu ea, nici acel socialism care se rezumă în 

cîteva formule doctrinare, învăţate pe de rost din re- 
viste străine şi vînturate prin întruniri publice, ci so- 
cialismul ca principiu activ, care, hotărînd convincţiunile 
omului, îi hotărăște pentru toată viața felul de a fi, de 
a trăi; înțeleg socialism și socialiști aşa cum a fost so- 
cialist doctorul Stîncă. 


C. Dobrogeanu-Gherea 


DR. ȘT. STINCĂ. MEDIUL SOCIAL CA FACTOR PATOLOGIC, IAȘI, 1897, 
P. I—VIII 


PE MALUL NIPRULUI 


Cînd mergi cu vaporul pe largul rîu ucrainian Nipru, 
mai jos de oraşul Kanev, pe malul Niprului, vezi o mo- 
vilă cu o cruce de lemn. Cînd trece vaporul în dreptul 
movilei, publicul de pe punte își descoperă capul, cei 
credincioși îşi fac cruce. Dacă vei întreba ce înseamnă 
această ceremonie, ţi se va răspunde nu fără o privire 
de bănuială (adică, ce D-zeu, nici atita nu ştii) că aici 
e îngropat pravedni (adică sfîntul, dreptul) Taras Sev- 
cenco. În multe poezii şi verbal, el a rugat pe prietenii 
săi ca să-l îngroape în o movilă de pe malul Niprului, 
rîu larg, iute și puternic, ce a fost atît de iubit şi atît 
de cîntat de nefericitul poet. Sevcenco a voit ca bătrînul 
Nipru, trecînd pe lingă mormîntul lui, să-i spună po- 
veştile cîteodată vesele, dar mai des îngrozitoare ale po- 
porului său. Să-i plingă şi după moarte, ca și cînd nu 
i-ar fi plins destul în viaţă : şi de atunci bătrînul Nipru, 
ducînd apele lui, cînd limpezi, cînd tulburi, în Marea 
Neagră, îi tot cîntă marelui şi nefericitului poet, îi tot 
cîntă, îl tot plînge și îi tot spune. Și îi povestește poetu- 
lui bătrînul Nipru că pe lumea asta totul se preface şi 
se schimbă şi, după cum el, bătrînul Nipru, trece cu alte 
ape pe lingă mormîntul poetului, tot aşa totul curge și 
se schimbă, şi cu fiecare clipă se naște şi se încheagă 
altă viaţă. Şi-i mai spune că de la moartea lui multe 
s-au schimbat, că poporul lui s-a eliberat din iobăgie, dar 
că a căzut în altă robie, în alte dureri și suferințe, în 
alte lanțuri din care însă se va libera mai uşor. Şi-i 

mai spune bătrinul Nipru, ducînd apele lui, ba limpezi, 
ba tulburi, în Marea Neagră, că poporul muncitor din 
toată lumea civilizată începe să deschidă ochii de-a bi- 
nelea, că începe să priceapă şi ce e, şi ce trebuie să fie, 
că din apus suflă un vint din ce în ce mai puternic, un 
vînt de deșteptare, de reînviere, de prefacere a întoc- 
mirilor obștești, că popoarele muncitoare încep să-şi în- 
tindă miinile peste graniţe și, într-un gînd şi suflet, să 
lucreze pentru dezrobirea lor desăvîrșită şi deci pentru 
fericirea lumii întregi. Şi va veni vremea cînd bătrînul 
Nipru, ducînd în Marea Neagră apele lui, sunînd din va- 
luri, va striga nemîngiiatului poet: scoală, frate Taras, 
n-auzi ? Nu vezi că pămîntul e în sărbătoare, că ceea 
ce aţi visat voi, tu şi cel de la Golgota, și aceea ce a 
murit tînguitoare în buruieni sub un gard și atîtea mii 
alţii, n-auzi, nu vezi că visul vostru s-a îndeplinit şi că 
pacea, iubirea şi adevărata frăţie domnesc între oa- 
meni? Şi atunci din Golgota, din mormîntul poetului, 
ca şi din miile de morminte ale celor buni și drepţi se 
va înălța un cînt, un imn sfînt care parcă dintr-o orgă 
imensă va psalmodia deasupra lumii întregi cîntul iz- 
bîndei, şi din acest cînt curat, limpede, duios vor răsări 
cuvintele : „Fiţi fericiţi voi, oameni şi popoare, şi nu ne 
uitaţi pe noi, cei care prin durerile, prin suferințele, prin 
cel mai curat sînge din sîngele nostru am pregătit izbînda 
voastră“. Și popoarele nu-l vor uita. 


C. Dobrogeanu-Gherea 


LUMEA NOUĂ (BUCUREȘTI), ANUL III, NR. 834, DIN 20 APRILIE 1897 


LEGENDE * 


Într-unul din discursurile sale parlamentare, d-l 
P. Carp şi-a arătat mirarea cum în ţara românească se 
creează şi lăţesc nişte legende absurde. Ca pildă d-l Carp 
dă legenda frazei ce i se atribuie, frază care ar fi menită 
să caracterizeze crezul şi programul politic al junimis- 
mului. Lozinca ar fi : „Regele şi dorobanţul“. 

Iată istoria acestei legende. Răspunzind unui liberal 
care susţinea în Cameră că Ion Brătianu a făcut inde- 
pendența României, d-l Carp a zis că astfel de fapte nu 
pot fi atribuite unui singur om și dacă e vorba să dăm 
cuiva meritul acesta, apoi aceia sînt regele și dorobanţul. 

Avut-a dreptate d-l Carp făcînd această afirmare ? 
Cred că da. Partea a doua, anume ceea ce priveşte pe 
dorobanţi, e în afară de orice discuţie ; după tipărirea me- 
moriilor regelui, în care se vede rolul hotăritor jucat de 
prințul Carol în declararea războiului, cred că și în par- 
tea întîia a afirmării sale d-l Carp are dreptate. 

Într-o privinţă, fraza aceasta e numai şi numai con- 
statarea unui fapt. 

Independenţa ţării 5 a fost rezultatul unui război 
victorios, războiul a fost făcut de armată, deci cauza cea 
mai apropiată a independenței sînt armata şi conducă- 
torul ei, regele şi dorobanţul rămînînd, bineînţeles, ca 


* Acest articolaş e un fragment dintr-un articol mai mare? 
care va fi tipărit probabil în volumul al IV-lea din Studii 
critice. 

o cauză mai depărtată şi mai adincă întreaga dezvoltare 
a ţării. 

Dar, oricum ar fi, aibă ori n-aibă d-i Carp dreptate, 
vorba e: ce legătură, ce asemănare e între spusa d-sale 
că regele şi dorobanţul sînt cauza cea mai apropiată a 
independenţei ţării cu prefacerea regelui şi dorobanţului 
într-un crez politic, într-un program politico-social, care 
ar însemna nu numai absolutismul monarhic, şi deci 
nimicirea tuturor libertăţilor constituţionale ale țării, dar 
şi dictatura militară ? 

Se înţelege că nu e nimic asemănător între aceste 
două înţelesuri ce se dau vorbelor în chestie. 

Cum dar a putut să se prindă această legendă că d-l 
Carp a făcut din Regele și dorobanțul crezul şi 
programul său politico-social ? 

Ei cum ? 

Foarte simplu ! 

Cuvintele s-au rostit, dușmanii politici care le-au au- 
zit, mînaţi de patimi şi de interese politice, le-au dat un 
înțeles pe care nu l-au avut, cei interesaţi le-au trîm- 
biţat în cîteşi patru colţurile ţării ; publicul incult, lesne 
crezător şi deci foarte lesne sugestionat, a început să le 
repete, la rîndul său, și de astă dată cu bună-credinţă. 
Și astfel s-a creat legenda, trăiește și va trăi oricât ar 
protesta d-l Carp, asta pentru că legenda o repetă un 
domn nemăsurat mai puternic decît d-l Carp, d-l Tout 
le monde, da, toată lumea, opinia publică! Şi asta tot- 
deauna are dreptate, căci e de bună-credinţă și are un 
argument sui generis, nebiruit, care sună cam astfel: 
„Tot trebuie să fie ceva; ce dracul, unde nu-i foc fum 
nu iese !“. 


Legenda „Regele și dorobanţul“ e departe de a fi 
unica. Dimpotrivă, e numai legenda tip. Ţara noastră e 
bogată în asemenea legende. Nu e om politic, nu e un 
om cu nume cîtuși de puţin însemnat în politică, în lite- 
ratură şi ştiinţă pe seama căruia să nu se fi făurit fel 
de fel de legende, care îi falsifică gîndurile, cuvintele, 
actele publice şi, de multe ori, cele private. Ceea ce la 
mahala sînt mahalagismele, la mica burghezie cleveti- 
rile băbești, în viața noastră publică sînt legendele. Și 


303 


ca să dau încă o pildă din o ramură de viață mai re- 
strîinsă decît cea politică, din viaţa literară, îndrăznesc 
să iau ca pildă propria mea umilă persoană. 

Sînt acuma vreo zece ani, în cele dintii ale mele stu- 
dii critice am susținut următoarea teză : prima condiţie 
a creării unei opere artistice e talentul, geniul artistic. 
Şi opera de artă va fi cu atît mai mare cu cît talentul 
va fi mai mare. Puterea moralizatoare a unei opere de 
artă, înălțimea ei morală și socială atîrnă de înălţimea 
morală şi ideală a artistului, de înălțimea morală a idei- 
lor lui sociale. 

Cu alte cuvinte, mărimea operei artistice atîrnă de 
mărimea talentului artistului, iar înălțimea morală și 
ideală a operei de înălțimea morală și ideală a artistului. 
Se înțelege că asta e un adevăr aproape banal şi ca atare 
cu greu ar fi putut fi combătut de cineva. Dar s-au găsit 
cîțiva tineri care au voit să mă combată nu din dragostea 
literaturii, cu asta n-au ei nimic comun, dar a trebuit 
să mă combată pentru că erau... tineri şi erau băieţi să- 
raci, şi băiatul sărac trebuie să-şi facă şi el drum în 
viaţă. Combaterea mea e şi ea unul din instrumentele 
de luptă în „struggle for life“. 

Dar cum să combaţi lucruri vădit adevărate ? 

În deznădejde de cauză, tinerii au alergat la următo- 
rul meșteșug. Întreaga parte a articolelor mele unde e 
vorba de talent artistic, s-au făcut că nici n-au văzut-o, 
au trecut-o cu vederea, au tăcut despre dînsa şi pe urmă 
au combătut cam în modul următor : „Va să zică pentru 
d-l Gherea mărimea unei opere artistice atîrnă numai 
de înălțimea morală și ideală a artistului, de idealurile 
lui sociale, ceea ce în limba d-sale înseamnă idealuri 
socialiste. Deci adevărat artist e numai cel care e socia- 
list, deci pentru d-l Gherea talentul nu e necesar, e 
destul să aibă omul idealuri sociale ca să fie artist. D-l 
Gherea deci, sub cuvint de critică artistică, falsfiicînd 
adevărul, vrea să introducă în mod fraudulos ideile so- 
cialiste ş.a.m.d.“. Această boscărie literară s-a prins, s-au 
găsit alţi tineri care au luat în seamă această comba- 
tere şi au popularizat-o. Publicul, văzînd străduinţa şi 
tonul răstit cu care vorbesc tinerii noștri, a crezut cel 
puțin în parte și el, și astfel legenda s-a creat, trăiește 
și probabil că va trăi. Și degeaba în toate articolele, timp 
de cîţiva ani, am dat iarăşi şi iarăși lămuririle necesare ; 

degeaba e chiar faptul brutal că din patru studii mai 
mari pe care le-am scris e unul asupra lui Eminescu, 
care era conservator, altul asupra lui Caragiale, care e... 
să-i zicem conservator ; în sfîrşit, Coşbuc şi Vlahuţă nu 
se ocupă de politică şi în orice caz socialişti nu-s. 

Aşa! 

Parcă cei ce creează legende au nevoie de argumente ! 

Iată chiar acuma un literat român, nelipsit de talent, 
într-un interviev ce i-a făcut ziarul Epoca, găsea chiar 
geneza şi explicarea articolului meu despre Coşbuc. în 
faptul că una din poeziile lui mi-a părut socialistă ; iar 
alt literat român lipsit de orice talent, intervievat şi el, 
găsea că am introdus frauda în literatura română. 

Şi cel puțin dacă numai naivii sau oamenii de rea- 
credință ar fi împrăștietorii legendelor ! Cel puțin dacă 
criticii voluntari de la revista Convorbiri literare din 
epoca ei de decadenţă, cum sînt d-nii Negulescu, Drago- 
mirescu, Evolceanu, Saint Pierre, Mehedinţi, Antemireanu 
şi alţi analfabeți *, ar fi creatorii legendelor ! Din neno- 
rocire însă, odată legenda fiind creată, sînt şi oameni de 
talent care contribuie la lăţirea ei. Astfel, nu de mult, 
un om cu foarte mult talent şi cu foarte mult spirit, 
combătea teoriile critice care văd în năzuinţele și idealu- 
rile sociale un fel de pomadă minunată cu care dacă 
freci pe cineva pe cap pe dată zisul ins capătă talent 
artistic. 

Articolul era de spirit negreșit, dar... 


* 


Se înţelege, dacă legendele ar fi rare, atunci n-ar 
avea nici o însemnătate, din nefericire însă ţara noastră 
e plină de aceste legende, şi ele falsifică și strică grozav 
atmosfera noastră politico-socială și culturală, de aceea 
cred că Lumea nouă trebuie nu numai să se păzească să 


+ Analfabet, după însemnarea proprie a cuvîntului, înseamnă 
un om care nu ştie a citi, cred însă că însemnarea cuvîntului 
trebuie lărgită asupra celor care nu pricep ce citesc, și asta 
din cauza perfectei asemănări a unora şi a altora. Cred că este 
o perfectă asemănare între un om care nu poate citi o carte 
și între cel care n-o poate înţelege. La urma urmei, pentru 
ambii cartea nu există, amindoi nu pot trage folos din născo- 
cirea tiparului. 

ia parte la lăţirea legendelor create — aceasta merge 
fără doar şi poate —, dar trebuie să și înceapă o cam- 
panie împotriva legendelor ori împotriva cui aceste le- 
gende false ar fi create. 

Această campanie ar fi asemănătoare cu ceea ce a în- 
treprins Contemporanul odinioară împotriva plagiatori- 
lor și ar aduce același folos cultural. 


C. Dobrogeanu-Gherea 


LUMEA NOUĂ (BUCUREȘTI), ANUL IV, NR. 992 DIN 4 NOIEMBRIE 1897 


CONGRESUL AL V-LEA 
AL SOCIAL-DEMOCRAȚIEI ROMÂNE * 


Congresul admite următoarea propunere : Să se aleagă o co- 
misiune de verificare compusă din trei membri, care să verifice 
raportul financiar al Consiliului general, precum şi rapoartele 
financiare ale Societăților afiliate la partid. Această comisiune 
să-și prezinte raportul său în ziua a treia a congresului (I.C. Ata- 
nasiu, S, Edelstein, A. Borlacov, Gherea, I. V. Prenta). În urma 
acestei propuneri se proclamă aleşi: Borlacov, Tabacovici şi Ro- 
senberg. 


Se intră în discuţiunea raportului pronunțat de delegatul 
Consiliului general al partidului. [...] 


Gherea : Este o vorbă românească „a critica e ușor, 
dar a lucra e greu“. E în firea omului să cugete că poate 
să facă un lucru, iar cînd se apucă să lucreze numai 
atunci vede bine toate greutăţile. Printre alte meserii 
ale mele, am avut şi pe aceea de ferar. 

Cînd m-am apucat să învăţ meșteșugul eram student. 
Cu cultura de student, credeam că în trei săptămîni pot 
învăţa uşor meseria, cînd m-am apucat însă de lucru am 
văzut cât e de greu, căci o lună mi-am ars miinele cu 
fierul roşu, fără să fi putut ţine bine fierul în clește. 

Ceea ce e adevărat pentru muncitori e mult mai ade- 
vărat pentru politică. E adevărat că nu-ţi arzi miîinele, 
însă îţi arzi creerul, inima şi sistemul nervos. 


* [Intervenții.] 

Acum cum e organizaţia ţării noastre, nu se poate 
urma toate după tipic. 

A trebuit inteligența și talentul lui Morţun ca să în- 
vingă toate piedicele și să ajungă acolo unde a ajuns 
astă-zi. (Aplauze). 

Morţun e singurul deputat socialist printre cei 183 
de deputaţi din Cameră, închipuiască-şi ori-cine cu cîtă 
abilitate s-a strecurat Morţun printre toate stîncile aces- 
tea. 

Dacă Morţun s-ar fi ţinut de programul de la Erfurt, 
atunci n-ar fi dobîndit strălucitele succese de astă-zi: 

Ionescu a pus în discuţie întreaga tactică teoretică 
şi practică a partidului social-democrat din România. 

Ne lăsăm conduși mai mult de fraze şi nu căutăm să 
studiem cu stăruință starea politică şi economică a mun- 
citorilor din România. E neadevărat că putem lua cu sila 
votul universal. În Germania, un reacţionar ca Bismarck 
a putut să dea votul universal. Și dacă în Belgia, mun- 
citorii au dobîndit votul plural, în urma unor lupte uriașe, 
l-au dobîndit pentru că acolo muncitorii sînt luminaţi și 
proletarizați în adevăratul înţeles al cuvîntului. 

În România însă, muncitorii se ştie că nu sînt lumi- 
naţi ca cei din Belgia, Germania, Austria şi Franţa. 
Chestia aceasta e prea complicată și de aceia cred că 
nu se poate desbate în cîteva zile. 

Deci, nu trebuie să aducem nimănui învinuiri cu 
atita uşurinţă. 

Cît priveşte chestia breslelor, vom discuta-o cînd va 
veni la ordinea zilei. 


Congresul votează apoi următoarea propunere: Congresul, 
aprobînd raportul Consiliului general de activitatea partidului 
social democrat pe timpul expirat, trece la ordinea zilei. 

(s.s.) Dobrogeanu Gherea, Achil Ioanide, Ştefan Petică, Al. Geor- 
gescu, M. Făgărășanu, V. I. Popovici şi Th. V. Ficşinescu. 


V. I. Prenta citeşte rapoartele membrilor și societăţilor afi- 
tiate la partid [...] 


Discuțiunea se închide. 

Congresul votează în unanimitate și aclamaţiuni entuziaste 
următoarea Moţiune : Congresul recunoaşte că tactica parlamen- 
tară a deputatului socialist V. G. Morţun e bună şi în consecinţă, 
îşi exprimă călduroasele sale mulţumiri. 

(s.s.) Frimu, Gherea, J. Kalber, Friedman, Ion Lazăr, Muller, 
Rosenberg, Da Rin, Ficşinescu, V. I. Popovici, A. Mayer, Ştefan 
Petică, S. Edelstein, Gh. I. Sprangate, I. C. Atanasiu, I. Ban- 
ghereanu, I. Nădejde, Al. Borlacov, E. T. Roman, Făgărăşanu, 
Giensberg [...] Al. Ionescu. Înainte de a intra în ordinea zilei, 
cer congresului să binevoiască a releva chestia mea personală 
de acum un an. 

I. Nădejde: Cred că chestiunea aceasta se poate rezolva 
prin o moţiune de încredere dată lui Al. Ionescu. Am formulat 
şi am depus pe birou o moţiune în acest sens. 


Gherea : Se poate zice despre oricine după cum s-a 
zis despre Ionescu — că a lucrat „cu ușurință“. De aceia. 
propunem moţiunea despre care a vorbit Nădejde [...] 

Discuţiunea se închide. 


Şedinţa de seară [...] 


A]. Ionescu. Declar că nu primesc nici o moţiune de în- 
credere, căci aceasta însemnează o indulgență din partea con- 
gresului. 


Gherea : Votîndu-se moţiunea, care se discută, asta 
însemnează o satisfacţie pentru Ionescu. Prin aceasta se 
ușurează, pe de altă parte, lucrările congresului [...] 

Discuţiunea se închide. 


Al. Georgescu. După cum s-a zis că dl. Ionescu a lucrat 
„cu ușurință“, tot astfel putem să zicem și noi că judecătorii de 
la congresul trecut au lucrat cu ușurință. Dealtfel după cum 
a spus d. Gherea, asta se poate zice despre oricine. Totuși tre- 
buie să dăm satisfacţie lui Ionescu. 


Ziua a doua 


Reorganizarea breslelor [...] 


Gherea : Prietenul Da Rin a spus cu, mici diferenţe, 
ceea ce voiam să spun și eu. Pe de altă parte sînt și 
de părerea lui Nădejde şi a lui Miller, — cu toate că 
o să spuneți: spiritul împăciuitor al lui Gherea caută 
să îmbuneze şi pe unul şi pe altul. În această mare și 
importantă chestiune nu mai poate fi vorba de spiritul 

împăciuitor, ci de calea adevărată pentru organizarea 
breslelor. 

Deşi organizarea economică a muncitorilor e de o 
valoare netăgăduită, totuşi nu cred să se găsească ni- 
meni care să nege necesitatea organizărei şi luptei po- 
litice. E vorba însă de gradul şi importanţa breslelor, pe 
care le aveam de organizat. 

E adevărat că la noi în ţară am urmat după tactica 
germană dînd o mai mare importanţă politicii. Germania 
însă, în timp de două, trei decenii, a avut o enormă dez- 
voltare industrială ; în timpul acesta muncitorii germani 
s-au organizat economiceşte — şi numai în urmă şi-au 
îndreptat toate puterile în lupta politică. 

În Anglia s-a întîmplat contrariu : institniiunile de- 
mocratice s-au dezvoltat treptat, treptat cu dezvoltarea 
economică a breslelor. 

Fără să fi trecut prin aceiași evoluţie, muncitorii din 
România s-au apucat de o dată de politică — neglijiînd, 
prin asta absolut cu totul, organizarea economică. Aceasta 
e şi cauza pentru care a luat naștere, în timpul din urmă, 
mica dezidenţă în partidul nostru. Într-adevăr o seamă 
de prieteni vor să facă în Capitală un club electoral. Mă 
mir cum nu s-a găsit nici un muncitor, dintre toţi aceștia, 
ca să ceară şi organizarea breslelor de muncitori, din care 
chiar ei fac parte. 

E prea multă încordare politică! În provincie, clubu- 
rile trăiesc pe baze şubrede, căci ele au fost înființate în- 
tr-un moment de entuziasm de câţiva socialiști binevoitori 
care din diferite motive şi nevoi au plecat — lăsînd pe 
muncitori să conducă singuri organizaţia lor politică. E 
foarte greu cu un club socialist-politic să poată trăi. Do- 
vada avem clubul muncitorilor din Brăila și multe alte 
cluburi, care au căzut tocmai din cauză că muncitorii din 
port n-au fost organizaţi pe bresle. Exemplu dat de Săn- 
dulescu arată dreptatea celor spuse de mine. Săndulescu 
a spus că s-a alcătuit un cerc al unor lucrători fierari ; în 
loc să-şi vadă de nevoile şi de interesele breslelor, s-au 
apucat să facă teorie și doctrină politică. 

Oricine ştie că prin bresle puternice muncitorii pot 
să capete treptat, treptat oarecare îmbunătăţiri. Pentru 
socialism, organizarea muncitorilor în bresle puternice 
aduce un folos nemărginit de mare, căci după un an doi, 
fatal acele bresle vor veni la socialism, chiar dacă — de 

şi e absurd s-o credem asta — ar considera pe socialişti 
ca pe cei mai periculoşi oameni din lume. 

S-a zis că n-avem destule puteri. Într-adevăr, de unde 
voiţi să le avem, cîtă vreme sînt foarte puţini muncitori 
care au venit la socialism. 

Ca să-i atragi pe muncitori la socialism trebuie mai 
întîi să fie organizaţi în bresle puternice. Nu vreau să zic 
ca să se schimbe tactica politică a partidului, ci înțeleg 
ca să se lucreze mai mult pentru organizarea economică 
a muncitorilor. 

Chiar dacă la început ne-ar înjura, dar la urmă mun- 
citorii organizaţi în breaslă vor ajunge tot la aceleași ce- 
rinţe şi revendicări, la care am ajuns și noi socialiștii. 

Bazat pe cele spuse pînă acum, am redactat urmă- 
voarea propunere : 

„Organizarea muncitorilor fiind îndatorirea principală 
a socialiștilor şi partidului socialist, congresul invită pe 
membrii partidului de a întrebuința toate puterile pentru 
organizarea de bresle de muncitori. Refuzul unei bresle 
de a se alia la partidul socialist, de a face politica mili- 
tantă sau de a admite învăţăturile socialiste nu constituie 
încă un argument pentru un socialist de a nu lucra pen- 
tru organizarea şi prosperarea acelei bresle, lăsînd ca 
vremea şi propaganda socialistă să-i convingă pe munci- 
torii de utilitatea luptei politice şi de adevărul învăţătu- 
rilor socialiste“. 

Această moţiune împacă aproape și pe Nădejde și pe 
Da Rin. 


Sedinţa se suspendă pentru 5 minute. 

[...] 

I. C. Atanasiu. E de netăgăduit că lupta politică trebuie să 
meargă mînă în mînă, cu lupta economică [...] Ca să aibă însă şi 
o nouă politică, breslele şi societăţile de muncitori ar trebui să 
admită programul social-democrat după cum ne-a spus şi Ghe- 
rea, putem să adăugăm la moţiunea, care ne-a propus-o, această 
condițiune. [...] 

I. C. Frimu. Numai prietenul Gherea a vorbit de reorga- 
nizarea breslelor şi în provincie. Cred că trebuie să se aleagă 
si în provincie o comisiune. care să aibă însărcinarea specială 
ca să organizeze breslele [...] 

Propunerea prietenului Gherea se contopeşte cu a priete- 
nului Da Rin. 

Propaganda la sate 
Preşedintele anunţă că discuţiunea generală e deschisă [...] 


Gherea : Prietenul Edelstein a spus că cunoaște destul 


chestia țărănească — şi că ar dori numai să ştie cine să 
facă propaganda la sate. Lucrul acesta mă miră — de 


oarece în privința chestiei teoretice și practice a propa- 
gandei socialiste la sate au fost discuţiuni aprinse în 
Franţa, Germania etc... şi nici acuma, de şi la discuţie 
au luat parte oameni ca Bebel, Vollmar, Kautsky, Jaurès, 
Engels etc., chestia încă nu e limpezită. Or poate Edel- 
stein e mai fericit și genial decît toţi ? 

| Chestia asta e foarte grea și e imposibil s-o tratăm 
aici, în vremea scurtă, pe care o avem la dispoziţie. E 
indiscutabil că numai atunci partidul socialist va însemna 
mult politiceşte cînd se va baza şi pe țărani. 

Nădejde a spus că țărănimea e atit de desnădăjduită 
încît e gata să urmeze şi pe un nebun. Deci, dacă e ușor 
să ridici satele, să faci mișcare socialistă printre țărani, 
nu cred că e tot atît de ușor a domina, a stăpini o miş- 
care uriașă, care ar izbucni în urma propagandei la sate. 
Prin o propagandă imprudentă, să nu provocăm un pe- 
ricol atît pentru țărănime cît și pentru partidul socialist. 

O mișcare ţărănească la noi în felul celei din nordul 
Ungariei ar fi după opinia mea, o mişcare nenorocită. 
Ceea ce putem și trebuie să facem pentru țărănime, ar fi 
să lucrăm din toate puterile pentru a ajunge ca institu- 
tiile democratice ale ţărei să devie o realitate și pentru 
țărani. Țăranul român, care are atîtea drepturi pe hîr- 
tie, e lipsit de orice drepturi în realitate, afară de drep- 
turi de a fi bătut și schingiuit. Să facem din ţăran un 
cetățean conștient, care să se folosească de drepturile lui 
în lupta economică și politică. Acest program e foarte 
modest și moderat la prima vedere, dar colosal de im- 
portant în fond. El poate să ajungă încă pentru mai mulţi 
ani. Frazele obișnuite revoluţionare, care aduc efecte 
foarte încete în oraş, pot să devie foarte primejdioase la 
sate. Acolo trebuie foarte multă prudenţă şi foarte mult 
tact. Apărînd interesele țărănimii în marginile instituţiu- 
nilor democratice existente, socialiștii vor avea țărănimea 
în partea lor, şi atunci vor deveni în adevăr o putere 
politică. 

Nădejde. Într-o vreme ţăranii ştiau că socialiștii le dau 
sfaturi [...]. Cred că Gherea nu e contra organizării ţăranilor pe 
breslă, așa că la un moment dat, în înţelegere cu toate breslele 
din ţară, să facă o grevă generală [...] 


Gherea. Prin exemple, Nădejde a confirmat cele spuse 
de mine. Într-adevăr e foarte ușor de provocat o mișcare 
printre ţărani, însă e greu de dominat. 

Cind vedem că mii de țărani nu pot şi nu se pricep 
să se miște politiceşte, datoria socialiștilor este să ridice 
nivelul ţăranilor, — să ceară din răsputeri respectarea 
drepturilor pentru ţărani, scrise în legi. 

De o cam dată, ar fi mulțumitor dacă ţăranii ar fi de 
fapt egali politiceşte cu muncitorii din oraşe. 

Eu, în articolele mele, și Morţun, în discursurile sale, 
am arătat că cea mai mare revoluţie în țara românească 
ar fi intrarea în legalitate, — respectarea legilor. 


Ziua a treia 


Tipografia, ziarul, finanţele. Inainte de a se trece la alte 
chestiuni: se agită ideea dacă pentru anii viitori n-ar fi bine 
să se schimbe timpul congresului [...] 


Gherea. Am ţinut la formă şi de aceea am hotărit să 
ținem congrese. Foarte bine ! Dar cred că e destul de ne- 
merit să nu se convoace congresele de cît din doi în doi 
ani. În timpul acesta, comitetul executiv al partidei va 
conduce afacerile şi va controla pe consiliul general. 


Peţică : Sînt de perfect acord cu Gherea. Fiecare din noi 
avem o prea mare doză de imitație burgheză ; pentru că s-a 
zis că congresul e un parlament, unii au fost înşelaţi de această 
vorbă şi ţin, fără să ştie poate nici ei singuri pentru ce, ca 
acest Parlament să se convoace cît mai des, neţinînd seamă de 
marile jertfe pe care le necesită. 

A]. Ionescu : Jertfele acestea sînt trebuincioase căci în timpul 
unui an se pot ivi turburări în partid şi congresul trebuie să-și 
spună cuvîntul său în privința lor. 

Propunerea de amînare a congresului susținută de Gherea, 
Atanasiu și Petică, se respinge. 

Propunerea prin care se cere convocarea congresului pentru 
a doua zi de Paşti se admite şi se votează. [...] 

Gherea. Sînt de părerea lui Nădejde de a se cere un 
impozit cît de mic de la fiecare membru al partidului, 
cum e de pildă în Germania. Aici, fiecare membru plă- 
tește cu o regularitate matematică cotizaţia sa către 
partid. Datorită acestei regularităţi, se zice chiar că Par- 
tidul social democrat din Germania are un foarte mare 
fond de rezervă. [...]. 


Ficşinescu. Eu cred că numai bazaţi pe un fond de re- 
zervă am putea vinde gazeta cu 5 bani. [...] 


Gherea. Cred că în această chestie nu ar trebui să se 
amestece congresul. Numai redacția şi administraţia ştiu 
nevoile gazetei. 

În privința redactării, aci în congres găsesc nimerit 
să observ că prea s-a făcut pînă acum chestii personale 
din pricina cărora Lumea nouă are mulţi vrăjmași. De 
aceia cred că n-ar strica mai multă băgare de seamă la 
redactarea informaţiunilor. [...] 


Banchetul nostru 


După închiderea congresului al 5-lea a social-democraţiei 
române, aseară la ora 8 a avut loc un frumos banchet Ja clubul 
german Arbeiter — Bildungs-Verein. 

În tot timpul banchetului corul clubului german și corul 
clubului muncitorilor din Capitală au cîntat mai multe cîntece 
din repertoriul socialist. 

Discursurile s-au pronunțat în 12 limbi, 

Au vorbit prietenii : 

Da Rin, Atanasiu, Nădejde, Jean Lazăr, Gherea, Borlacov, 
Edelstein, Sofia Nădejde, 'Țura, Frimu, Al. Ionescu, Günter, 


Müller, Pop, Al. Georgescu, Șt. Petică, Prenta, Ficşinescu, Figa- 
rovski, Tabacovici, Klein şi V. I. Popovici. 


Banchetul s-a încheiat cu Marseilleza, care s-a cîntat în 
limbile germană, franceză și română, 


LUMEA NOUĂ (BUCUREȘTI), ANUL IV, NR. 1117, 1118, 1119, 1120, 1123, 

STUDIU CRITIC E i 
ASUPRA SOCIALISMULUI ÎN ROMÂNIA 


Socialismul român 
este el o plantă 


emote? Paris, iulie... [1900] 


Să mă scuzi, dragă prietene, de întârzierea a A 
răspuns. Ocupațiile mele, depărtarea de ţară, gti le 
la care trebuia să dau un T lung cugetat — to 

î icinile întârzierii mele. ya: 
a a judecă singur, nu e glumă ceea ce mă în- 
trebi și la ce ceri un răspuns, şi încă detaliat. i 

E oare posibilă o mişcare socialistă în țara "r 
nească luînd în seamă condițiile speciale țării noastre : 
Care e rezultatul muncii depuse de socialiști la noi în 
timp de 20 ani? T: £ 

Care e pricina crizei socialiste de azi? SRI 

Ce cred despre intrarea unor căpetenii socialiste în 

) iberal ? | : p 
HRA n că întrebările nu sînt uşoare și, dacă, d d 
proverb cunoscut, la o întrebare făcută de un pros K 
multe ori e greu să răspundă zece înţelepţi, ce na h 
zicem dar când întrebările sânt făcute de un e 49 e 
ca tine, iar răspunsul trebuie să fie rs de P lp seg Are 
puțin înţelept ca mine ? Unde mai pui depăr ; 


că toate trebuie să le judec după gazete (în schimb le 


puteți să vă faceți o idee voi, care trå 

vezi, întîrzierea era fatală. Mărturisesc că de la început 
eram chiar să nu răspund deloc. 

Ce interes, gîndeam eu, poate să aibă opinia unui om 
puțin important ca mine şi care par dessus le compte 
trăieşte încă în străinătate ? 

Fiecare ar putea să obiecteze : „Așa judecă dumnealui 
pentru că e în străinătate, ia să-mi poftească în ţară şi 
atunci să stăm de vorbă“. 

Și era să nu-ți mai răspund. Dar cu cât cugetam mai 
mult, cu atît vedeam mai clar că tocmai faptul că sînt 
departe de țară mă obligă să răspund. Cine stie? Poate 
tocmai faptul depărtării actuale de țară mă face să văd 
lucrurile mai limpede decît le văd cei ce trăiesc în văl- 
măşagul lor. În viața fiecărei grupări politice, literare 
științifice sînt momente asemănătoare cu acelea prin care 
au trecut bravii constructori ai turnului Babel, şi anume 
cînd se încep amestecarea limbilor și întunecarea jude- 
cății clare. În acest caz trebuie să pui o distanță între 
tine și lucrurile ce vrei să judeci — o distanță în timp 
sau în spaţiu — ca să le poţi judeca drept. E chestie de 
perspectivă sociologică. 

î Și dacă — așa gîndeam eu — cine ştie, poate eu, care 
văd lucrurile așa de deosebit decît cei din ţară, am drep- 
tate, deși n-am nici experienţa, nici priceperea lor ? 

Și atunci am decis să-ți răspund, şi rezultatul acestei 
hotăriri sînt cele multe şi mărunte care urmează. Dacă 
sin dreptate sau ba, bineînțeles nu eu trebuie s-o ho- 
ărăsc. 


Şi acum fără nici o tranziţie trec la întrebările tale. 
„E oare cu putință o mișcare socialistă la noi ?« 

Ş S-ar părea că răspunsul negativ se impune și încă 
fără drept de apel sau recurs după ce nu numai potriv- 
nicii socialismului, dar înşişi din căpeteniile socialiste au 
dat acest răspuns negativ, au declarat că după ani de 
luptă ȘI muncă s-au convins că socialismul n-are încă 
teren în țară la noi fiindcă n-avem industrie, proletariat 
industrial etc. 

M-aş închina singur înaintea acestui răspuns făcut 
după 20 de ani de muncă și luptă dacă nu m-ar opri ur- 
mătoarele consideraţii foarte serioase. 

Că socialismul în ţară e o importaţie, o plantă exotică, 
că n-avem mare industrie şi un proletariat industrial, 
asta o ştiam noi, socialiștii mai vechi, de acum dacă nu 
20, apoi cel puţin 15 ani şi nu ne-au trebuit 20 de ani ca 
să ne convingem de acest adevăr, care nu e altceva decit 
constatarea unui fapt evident. Și dacă de aici ar atîrna 
justificarea existenţei socialismului în țară la noi, apoi 
el n-ar fi început să existe, pentru că, o repet, faptul era 
cunoscut de la început, Socialiștii însă chiar de atunci 
au răspuns acestor obiecţii şi au justificat existenţa lor 
printr-o serie de argumente care n-au pierdut nici acuma 
nimica din valoarea lor, care au rămas în picioare prin 
faptul că nici atunci, nici acum nimenea nu le-a putut 
comibate cu succes. 

În adevăr, să ne aducem aminte de cele zise pe atunci 
de teoreticienii socialismului român. Știu că pentru socia- 
liștii noștri toate acestea vor părea vechi, banale, banali- 
zate mai ales prin faptul că au fost vînturate de 15 ani 
prin toate cluburile muncitoare din ţară. Dar un adevăr 
banal sau banalizat nu încetează de a fi adevărat, iar 
spus la vreme poate să aibă puterea și valoarea „origi- 
nalităţii, 

Ne obiectaţi, ziceau socialiștii adversarilor lor de acum 
15—20 de ani, că socialismul la noi este o importaţie 
străină, o plantă exotică. 

E adevărat. Dar ce nu e la noi o importaţie din străi- 
nătate şi ce nu e la noi o plantă exotică ? 

Oare instituţiile noastre politico-sociale nu sînt im- 
portate din străinătate, parlamentarismul nu e? Însuși 
pactul nostru fundamental, Constituţia, nu e importat 
din străinătate ? Legile civile şi penale care ne guver- 
nează nu-s importate de acolo ? Drumurile de fier, insti- 
tuţiile de credit, organizarea serviciilor statului, știința 
noastră, arta noastră, înseși moravurile noastre le-am im- 
portat. Întreaga organizare, întreaga viață a statului, în- 
treaga noastră viață socială e importată, de ce adică so- 
cialismul ar face o excepție ? Pentru o țară mică rămasă 
în urmă în dezvoltarea ei și care intră în contactul state- 
lor mai civilizate, mai înaintate, această importare e în- 
săşi o lege a dezvoltării şi vieții ei, de ce adică socialis- 
mul ar face o excepție de la această lege ? 

„Socialismul în țara românească nu izvorăşte din în- 
seşi condițiunile și nevoile țării noastre pentru că n-avem 

mare industrie şi proletariat industrial“, zic adversarii 
lui. 

Dar ce a izvorît din înseşi aceste condiții ? Am intro- 
dus instituțiile burgheze liberale înainte de a avea o 
burghezime liberală, care să le ceară, am introdus insti- 
tuții de credit înainte de a avea comerțul nevoie de ele, 
am introdus universități înainte de a avea profesori, tea- 
tre înainte de avea actori, Codul Napoleon fără ca el să 
aibă rădăcină în viața de la țară etc. În ţările occiden- 
tale înaintate şi civilizate, care ne servesc de model, s-a 
născut o puternică burghezime care, după o luptă crîn- 
cenă şi îndelungată, a creat instituții prielnice vieții și 
dezvoltării ei; iar la noi s-au creat înainte instituțiile 
ca să ajute dezvoltarea unei burghezii naţionale. Pentru 
țările înaintate în civilizaţie e adevărată importanta lege 
de fiziologie socială că funcţia creează organul; pentru 
țările mici, rămase în urmă şi care nolens volens* tre- 
buie să ajungă pe cei dintîi, legea s-ar putea formula 
invers, la ele organul creează funcţia. 

În epoca noastră, a aburului şi a electricităţii, a rela- 
țiilor continue și a schimbului neîncetat între naţiuni, 
fiecare ţară civilizată capitalistă e întru cîtva o provincie 
a tuturor ţărilor civilizate, a lumii civilizate, iar o țară 
mică și rămasă în urmă în cultură și civilizație — cum 
e a noastră — e o provincie mică şi înapoiată şi deci cu 
atît mai mult trebuie să urmeze pe cele dintii. A spune că 
sînt imposibile existența şi manifestarea socialismului în 
tara românească din cauza înapoierii ei în cultură și in- 
dustrie ar fi tot așa cum, s-ar zice că nu e posibilă ma- 
nifestarea socialismului într-o provincie înapoiată a unei 
ţări civilizate cum e Bretagna în Franța, Posnania în 
Germania etc. În aceste provincii înapoiate, socialismul 
desigur nu va avea aceeași putere, se va manifesta poate 
în alte forme, potrivite cu condiţiunile speciale acestor 
provincii, dar se va manifesta desigur, provinciile înapo- 
iate urmînd viaţa socială a ţării întregi. 

Afară de asta se exagerează cînd se iau ca unică con- 
diție de manifestare a socialismului o mare industrie şi 
un mare proletariat industrial. Desigur că e o condiţie 
esenţială, dar într-un sens mai larg socialismul e un pro- 
dus al vieții şi organizaţiei capitaliste a societăţii. Orga- 

nizația ţării noastre însă e capitalistă, deși n-are industrie 
mare. 

O organizație socială în de-a lungul traiului şi dezvol- 
tării ei produce anomalii și dureri şi boli sociale, dar 
printr-o reacție, dacă viața şi dezvoltarea societăţii e nor- 
mală, tot ea produce și elemente de îndreptare şi însă- 
nătoşire. Aceasta e o lege fundamentală a dezvoltării so- 
cietăţilor omenești, a organismului social, analogă cu o 
lege similară din fiziologia onganismului individual. Ast- 


fel, societatea şi organizaţia feudală a societăţii au produs . ; 


în timpul dezvoltării ei o mulţime de anomalii și dureri, 
iar ca o reacţie îndreptătoarie liberalismul burghez. Astfel, 
organizația capitalistă modernă produce o mulțime de 
anomalii și dureri, iar ca o reacţie îndreptătoare și progre- 


sătoare — socialismul modern. Nu e nenormal dacă o 
organizaţie socială în dezvoltarea ei produce o mulţime 
de anomalii și dureri — asta, din nenorocire, pare a fi 


o lege inexorabilă a înseşi dezvoltării societăţilor ome- 
neşti. Dar ce nenormal ar fi dacă producînd acestea n-ar 
produce și elemente îndreptătoare ! Deci nu existența so- 
cialismului ar fi o nenormalitate, ci lipsa lui. 

Nimeni nu va putea nega că în ţara noastră capitalistă 
nu se produc mari suferințe şi dureri, chiar mai multe 
decît în Occident, pentru că la suferinţele produse prin 
capitalizare se adaugă unele și mai mari, produse prin 
rămășițe de feudalism. Şi atunci toţi cei subjugați şi lo- 
viţi unde să caute dacă nu chiar îndreptarea soartei, apoi 
cel puţin un cuvînt de mîngiiere, şi mai ales unde să 
caute priceperea cauzelor relelor de care sufăr, întru cît 
s-ar putea ele îndrepta chiar în prezent şi prin ce mij- 
loace s-ar putea ajunge ca să dispară odată? Unde să 
caute toate acestea dacă nu la socialism și la socialişti ? 

Dar, lăsînd chiar la o parte toate aceste argumente, 
chiar dacă ele n-ar fi atît de convingătoare pe cît sînt în 
adevăr, ar rămîne încă o întrebare, pe cît de logică pe 
atât de clară, convingătoare, decisivă, şi anume: cum 
poate un socialist să nu fie socialist ? 


II. 
Ce a făcut el în România 


Socialismul presupune o anume pricepere a mersului 
dezvoltării societăţilor omeneşti, are deci o proprie filo- 


320 


zofie a istoriei. Socialismul presupune o anurne pricepere 
şi preţuire, valoarea practică socială şi morală a prin- 
cipalelor fenomene sociale, mai ales a celor economicn- 
sociale, care se petrec în societățile noastre capitaliste, şi 
deci presupune o anumită relaţie către ele, o anume con- 
duită față de ele, prin urmare socialismul presupune şi 
o anumită morală : morala socialistă. Într-un cuvînt, so- 
cialismul presupune o anumită concepție socială asupra 
vieții sociale şi o activitate socială şi o conduită morală 
în armonie cu această concepție. Dacă un om s-a convins 
de adevărul învățăturilor socialiste, dacă s-a pătruns de 
concepția socialistă asupra vieţii sociale, el nu poate să 
fie socialist în Franţa şi nesocialist în România sub cu- 
vînt că aici sînt alte condițiuni sociale decât acolo. Aceste 
alte condițiuni îl obligă numai să-şi modifice activitatea 
practică în raport, în concordanţă cu ele, dar nu însăși 
concepția socială şi morală socialistă. Și socialistul fran- 
cez şi cel român, lucrînd fiecare practicește altfel, pentru 
că lucrează în două medii deosebite, nu încetează prin 
aceasta de a fi socialişti. „Se zice (acum o spun şi unii 
socialişti) că în România nu e posibilă acuma o manifes- 
tare socialistă pentru că nu sînt destule elemente necesare 
nici în pătura cultă, nici în cea muncitoare“. 

Dar să presupunem că în ţară n-ar fi decît un singur 
socialist convins — singur-singurel. 

Or, prin aceasta că el ar fi singur, ar înceta de a ve- 
dea în felul lui fenomenele sociale din ţară, ar căpăta o 
altă pricepere, o altă preţuire a lor? Și pricepindu-le în 
anume fel, dacă s-ar exprima prin scris sau grai asupra 
lor, n-ar fi oare moralmente obligat să susţie felul lui 
de a vedea dacă îl crede cel adevărat ? Cu alte cuvinte : 
făcînd o presupunere redusă în absurd că în țară n-ar fi 
decit un singur socialist, acesta n-ar putea decât să ră- 
mînă tot socialist și să se manifesteze şi să lucreze ca 
atare. Aşadar e absurd de a vorbi de imposibilitatea unei 
manifestări socialiste în ţara românească şi e adevărat 
numai că felul lucrării, al manifestării socialiste, trebuie 
să fie altfel, după cum altfel vor fi şi rezultatele dobîn- 
dite, întrucît altele sînt condiţiunile sociale ale ţării noas- 
tre. Pentru că este evident că, dacă socialismul este 
același în orice țară capitalistă, aplicările lui practice, 
rezultatele ce va da, tactica ce va trebui să urmeze vor fi 

altele întru atîta, întrucît altele sînt condiţiunile sociale 
de viaţă ale fiecărei ţări. 

Tată cu ce cuvinte, cu ce şir de dovezi și argumente 
clare și concise socialismul teoretic român de acum aproa- 
pe 20 de ani şi-a justificat şi demonstrat dreptul lui de 
viață în ţara românească. Ce s-a întîmplat de atunci ? 
S-a arătat oare falsitatea lor ? Eu nu m-am învrednicit 
să citesc măcar un singur argument serios împotrivă-le 
şi, dacă există așa ceva, te rog să-mi trimiţi şi mie să 
văd și eu. ” 

Ai să spui desigur: la ce toate aceste dovezi că so- 
cialismul are teren în țară la noi, la ce toate aceste argu- 
mente teoretice dacă practica a dovedit contrariul, dacă 
unii din vechii socialiști, ei înşişi afirmă că după 20 de 
ani de muncă s-au convins că au muncit degeaba? Aici 
am ajuns la a doua întrebare, şi anume: ce au făcut 
socialiștii în țară la noi, ce rezultate a produs lucrarea 
lor ? Poate greşesc judecînd de departe, sau poate toc- 
mai din cauza asta văd mai clar, dar îmi pare că afirma- 
rea pesimistă a socialiștilor se datorește unei descura- 
jări momentane — un lucru pe care l-au pățit alţii mai 
mari decît ei. 

De cînd există socialism pe lume, nu cred să fi făcut 
cineva pe lume mai mult pentru el decît Lassalle. l 

Acesta din urmă însă, cîteva săptămîni înainte de a 
muri, se plîngea amar de rezultatele activității sale, se 
plîngea că în altă ţară, în Franţa, el ar fi obţinut rezul- 
tate imense, pe cînd în Germania a trebuit să se mulţu- 
miească cu unele meschine. 

Socialiştii români n-au făcut, bineînţeles, nici pe de- 
parte cît Lassalle, ei n-aveau nici geniul lui, nici condi- 
tiile favorabile în care s-a manifestat el, dar nu e mai 
puţin adevărat că ei au făcut totuși o lucrare însem- 
nată. 

Socialiştii români au ridicat — cel puţin în centrele 
mai însemnate orăşeneşti — nivelul moral, intelectual şi 
social al muncitorilor industriali, așa de puţini cîţi sînt ei. 

Acum 20 de ani cînd, a început să se manifesteze so- 
cialismul în ţară la noi, relaţiile între lucrători și patroni 
erau asemănătoare cu acelea de la ţară între proprietari 
şi țărani. 

Lucrătorii erau un fel de iobagi și la nivelul cultural 
şi. moral al iobagilor. Socialismul a ridicat mult acest ni- 

vel, a făcut pe lucrător să se simtă om şi pe patron să-l 
considere ca atare, a deschis ochii lucrătorilor asupra 
intereselor lor de clasă, a făcut pe cei mai inteligenți să 
priceapă mecanismul economic şi tendinţele economico- 
sociale ale societăţii moderne, şi cîţi lucrători sînt acum 
în ţară la noi care pricep chestii politice şi economnico-so- 
ciale mai bine decît majoritatea parlamentarilor noștri ? 
Socialismul român n-a putut să facă mult pentru ţără- 
nimea română, dar dacă a fost cineva care să muncească 
cinstit și devotat pentru desființarea rămășițelor de iobă- 
gie feudală, precum și împotriva imenselor nelegalități 
şi başbuzucii care se petrec la ţară, apoi aceştia au fost 
socialiștii. Şi dacă s-a făcut vreo încercare serioasă și 
cinstită de a chema la viață cetățenească țărănimea, apoi 
de socialism a fost făcută. Socialismul a luat apărarea 
cauzei ţărăneşti în toate ocaziile şi sînt zeci de mii de 
țărani care o știu. Socialismul într-un timp de două ge- 
neraţii a dat un ideal și un reazem moral celor mai bune 
şi mai inteligente elemente din pătura cultă, a tineretului 
intelectual. În această privinţă, succesul socialismului ro- 
mân a fost chiar relativ mai mare decît în unele ţări din 
occident. Și în ce vremuri defavorabile a făcut-o ! 

Exporturile favorizate de noile căi de comunicaţie, 
împrumuturile succesive, despădurirea ţării şi istovirea 
solului ei prin export de grîne, toate acestea au făcut să 
se abată o ploaie de aur asupra ţării încît se părea că 
nu se va mai sfiîrşi. Îmbogăţirea era așa de ușoară, carie- 
rismul atît de ademenitor ! Şi tocmai atunci a putut so- 
cialismul să facă pe cei mai buni să aibă ochii ațintiți 
asupra unui ideal mai înalt, să se gindească la cei obij- 
duiţi şi suferinzi, la interesele superioare ale ţării. 

Socialismul român a pus în circulație o serie de idei 
noi economico-sociale și umanitare din care unele au pă- 
truns pînă și printre adversarii lor (aceia dintre foştii 
socialiști care au intrat la conservatori, liberali, juni- 
mişti şi care au dus acolo aceste idei pot s-o ateste). 

Că socialiștii au avut o însemnată influenţă culturală 
și morală, aceasta o recunosc şi adversarii socialismului ; 
bineînţeles că ei, din punctul lor de vedere, socotesc 
această influenţă ca vătămătoare. Socialiștii au supus cri- 
ticii din punctul de vedere al concepţiei lor socialiste în- 
treaga viaţă politico-socială și morală a ţării, au arătat de 
atitea ori că mergem spre un faliment sigur material, 

moral şi intelectual. Acum o vede şi un copil; acum 15 
ani n-a vrut să o vadă nimeni. 

Socialiștii n-au putut împiedica acest faliment, dar 
și-au făcut datoria. Socialiştii au desfășurat o activitate 
mare împotriva tuturor călcărilor de lege, împotriva lip- 
sei de garanții legale personale în țară la noi, și campa- 
niile socialiste împotriva schingiuirilor din armată, în 
contra torturilor de la poliţie, a bașbuzuciilor de la sate 
au rămas memorabile. 

Socialismul român, împreună cu radicalismul, care și 
el e o creaţie a socialismului, a făcut mult — și ăsta e 
unul din rezultatele mai importante ale lui — pentru 
democratizarea ţării. 

Asta e atît de adevărat că şi acum, în presă, o ga- 
zetă, ca să aibă trecere în public, trebuie să adopte o notă 
democratică, iar partidele noastre politice, simțind cu- 
rentul făcut, caută, cel puţin în vorbă, să adopte fel de 
fel de etichete democratice. 

În fine socialismul român, atîta vreme cît a fost şi 
atîta vreme cât a avut influență mai mare, a împiedicat 
ivirea mai intensă a două curente deopotrivă de absurde, 
deopotrivă de periculoase, deşi în deosebite sensuri, pen- 
tru existenţa ţării noastre : antisemitismul devastatori- 
lor de stradă și anarhismul. 

A fost destul ca să slăbească socialismul, ca antise- 
mitismul de stradă al devastatorilor din Iaşi şi Bucu- 
reşti să înceapă a înflori. Pe de altă parte, lipsa de cul- 
tură mai serioasă, destrăbălarea morală şi intelectuală 
au făcut din ţara noastră un teren foarte prielnic pentru 
dezvoltarea anarhismului. Dar de cîte ori el a încercat 
să ridice capul la noi în țară socialiștii îl doborau, fie 
pe cale de argumentare, arătînd toată stupiditatea lui 
teoretică, fie pe cale practică, excluzînd pe oricine care 
se manifesta partizan al anarhiei din toate cluburile so- 
cialiste și împiedicîndu-l să vină sub masca socialismului 
în contact cu muncitorii. 

De cînd a slăbit socialismul la noi în ţară, au în- 
ceput mişcări și curente jingoiste, antiumane, barbariste 
în politică, obscurantism, propovăduire de înlocuire a lui 
Laplace, Darwin, Pasteur prin minunile sfintului Sisoe, 
în viaţa culturală : sarpelandanism, simbolism decadent 
și alte pornografii sadice în literatură. 


325 


Acum cînd începe să sufle cu putere asupra ţării un 
vînt pestilențial de reacţionarism, de obscurantism negru 
medieval, de feroce ură de rasă şi cînd nu se ridică nici 
o voce măcar din cele autorizate pentru a protesta în 
contra tuturor acestor puteri ale întunericului — pentru 
că toţi s-au făcut oameni grav politici şi nu pot să-și 
compromită situația —, acum trebuie să apară clar și 
pentru un orb ce impontanță a avut socialismul în ţară 
la noi! 

Și, nota-bene, rezultatele enumerate mai sus au fost 
dobîndite cu o sumă de sforţări și jertfe relativ mici. 

Și aici, cum vezi, sînt iar în dezacord cu unii dintre 
socialiştii din ţară care afirmă că s-a făcut foarte puţin 
cu sforțări imense și jertfe mari. 

Să ne înțelegem. E adevărat că sînt doi, trei socialişti 
care de bună seamă au făcut mari sforțări și sacrificii, 
peste chiar măsura puterilor lor, care şi-au istovit toate 
puterile în serviciul cauzei socialiste. Sînt alţi cîţiva care 
și-au făcut toată datoria şi încă cîţiva care au ajutat pe 
cei dintii, iar restul, majoritatea, sau n-au făcut nimica 
sau au împiedicat pe ceilalți să facă ceva. E adevărat dar 
că s-au făcut mari sforțări şi sacrificii, dar cei care le-au 
făcut sînt foarte puţini și deci suma acestor sforțări și 
sacrificii e relativ mică. 

Se înțelege că şi eu sînt de acord că socialismul român 
n-a făcut cine ştie ce lucru mare și cred şi eu că ar fi 
putut face mai mult, dar cînd judeci activitatea socialişti- 
lor români nu trebuie de luat ca termen de comparaţie 
şi judecată ceea ce judecătorul în mod abstract ar fi 
vrut să se fi făcut fără să ţină seamă de loc şi timp, și 
nici nu trebuie luate ca termen de comparaţie alte ţări 
unde sînt alte condiţii. 

Socialiștii români au trebuit să lucreze în ţara noastră, 
cu toate neajunsurile ei, fiind şi ei tot din țara asta, cu 
toate neajunsurile lor. 

De altmintrelea sînt și eu de părere că socialiștii 
noștri, chiar în condițiunile acestea defavorabile, ar fi 
putut face mai mult decât au făcut, ba nici n-ar fi ajuns 
la criza la care au ajuns dacă n-ar fi făcut o serie în- 
treagă de greşeli importante. 

Și iată-ne deci, dragă Teodorescule, ajunși şi la a treia 
întrebare a ta, anume: care sînt cauzele udevărate ale 
marii slăbiri a socialismului român, adevăratele cauze 
ale crizei socialiste din România ? 


III. 
Criza socialismului român 


Cauzele crizei socialiste la noi sînt incontestabil mul- 
tiple. Aşa desigur în primul rînd sînt condiţiile nepriel- 
nice pentru dezvoltarea socialismului în țară la noi, 
condiţii create de istorie, de care nimeni nu e vinovat. 
Astfel a fost pregătirea nesuficientă a socialiștilor noştri 
în socialism, astfel e faptul că mișcarea socialistă în mare 
parte a fost dusă de așa-numita pătură cultă, ale cărei 
interese personale sînt cu totul în altă parte decît la so- 
cialism, şi dezacord între interesele personale și [cele] 
ideale ă la longue e greu să dureze. 

Unele din cauze sînt inevitabile, fatale, cum sînt con- 
dițiile neprielnice ale țării; despre ele ar fi degeaba să 
vorbim, inevitabilul e inevitabil... şi pace. 

Altele însă ar fi putut fi evitate, acestea sînt greşe- 
lile făcute de socialişti, ei înșiși, care de ar fi fost evitate 
nu s-ar fi produs criza de acum. Deci ele sînt şi trebuie 
socotite cauze ale crizei. 

Despre aceasta trebuie să vorbească și să cugete 
fiecare socialist dacă nu pentru altceva, apoi ca să-şi 
tragă învățăminte pentru viitor — pentru că criza so- 
cialistă, ca orice criză, e trecătoare şi ar fi, desigur, mai 
mult decît trist dacă greşelile s-ar repeta şi înainte. 
Aceste greșeli pot fi subsumate sub trei rubrici : f 

1) Imitarea fără destulă critică a tacticii socialiste 
din Occident. 

2) Politica şi politicianismul. 

3) Exagerarea nemăsurată a propriilor forțe. 

Ai să-mi permiți, dragă prietene, să spun citeva cu- 
vinte despre fiecare serie de greşeli în parte. 

Am zis că socialismul ca o concepție socială și filo- 
zofică e acelaşi pentru orice țară capitalistă ; e evident 
însă că aplicările lui practice, tactica ce trebuie de ur- 
mat, rezultatele ce va da vor fi altele întru atîta întru 
cît altele sînt condițiile sociale de viață ale fiecărei țări. 

Socialismul român încă de acum 15 ani a priceput 


perfect acest adevăr şi cu o claritate şi cu o preciziune . 


care nu lasă de dorit a tras şi concluziunile [pe] care 
le comportă. 
Plecînd de la marea deosebire ce există între noi şi 


prevăzut că socialismul nu poate deveni o forță hotă- 
ritoare în ţară la noi, lipsindu-i marea industrie şi un 
proletariat puternic. Chiar într-un viitor mai mult sau 
mai puţin depărtat, cînd socialismul va triumfa în Occi- 
dentul Europei, el nu se va impune în ţara românească 
prin propria lui forță, ci, ca și liberalismul burghez, va 
fi adus şi impus prin Occident. Rolul socialismului ro- 
mån e deci de a pregăti pe cît e cu putinţă cadrele viito- 


și moral —, rolul lui de asemenea e de a fi apărător 
pe cît e cu putinţă -al celor slabi și objiduiţi, protestator 
împotriva nedreptăţilor strigătoare rezultate din rămă- 
șițele feudalismului nostru național, rolul lui e aseme- 
nea şi mai ales un rol democratizator, şi anume prin pre- 
facerea în realitate a legilor democratice care nu există 
decît pe hirtie. Astfel, după cum o știi foarte bine și tu, 
au fost schiţate drumul socialismului român și condiţiile 
speciale în care trebuia să se dezvolte la noi. În privinţa 
tacticii practice, voi zice următoarele : Din nenorocire, 
în această privinţă socialiștii români au făcut greşeli în- 
semnate, cărora chiar se datorește în bună parte criza de 
azi, ei n-au ştiut întotdeauna să tragă concluziile practice 
din premisele lor teoretice, partea practică s-a arătat 
mult inferioară celei teoretice. 

Dar chiar aicea socialiștii români au fost mai ori- 


nuca în perete. 

Ca exemplu vom aduce legalismul socialiștilor români, 
din care ei au făcut una din bazele tacticii lor practice. 
Prin legalism nu înțeleg neieșire din lege ; așa legaliștii 
sint şi socialiștii din Occident, ci legalismul în sensul 

e RI III 


apărării legilor existente, lupta pentru a le procura o 
ființă reală. 

Socialismul a fost cel dintii care a înţeles, în toată 
însemnătatea lui, faptul marii nepotriviri între starea 


A face deci ca legile democratice să devină o realitate 
e în fond a preface România într-o țară democratică, 


electorale şi deci nu poate face mare lucru. Şi- chiar 
C. A. Rosetti, cu toată autoritatea lui, cînd a luat le- 
galismul în serios a fost gonit de la putere. 

Ca starea legală să devină o realitate e numai în in- 
teresul claselor muncitoare, al claselor apăsate, care su- 
făr teribil de acest dezacord ; deci numai socialiștii, ca 
reprezentanţi ai intereselor clasei apăsate, au tot cu- 
vintul să se lupte pentru adevărata intrare în legalitate. 
Aceasta au priceput perfect socialiștii și au prefăcut le- 
galismul într-un articol de program împrejurul căruia au 
Srupat o bună parte din activitatea lor. Cîtă bătaie de 
joc a fost pentru acest legalism din partea radicalilor și 
a unora dintre socialiști.care pină la sfîrşit n-au priceput 
noima lui, o ştii desigur ca şi mine. 

Din nenorocire, socialiștii noștri n-au știut să fie 
totdeauna atît de originali, n-au ştiut nici să tragă con- 
cluzii din propriile lor premise teoretice și, la rîndul lor, 
în bună parte au imitat în tactica și activitatea practică 
pe socialiștii din Occident, mai ales pe social-democraţia 
germană. Se înțelege că rezultatele trebuiau să fie pă- 
Subitoare. Uneori activitatea identică cu aceea germană 
a sSocialiştilor din România dădea rezultate diametral 

opuse, şi nu e de mirat, avînd în vedere neasemănarea 
mare a condiţiunilor sociale din țara noastră şi din Ger- 
mania. 

Aşa spre pildă : 

Cînd un socialist spune lucrătorilor industriali din 
Germania că ei sînt puterea hotărîtoare în țară, că ei pro- 
duc toate bogăţiile ţării, că pe spinarea lor trăiesc toţi, 
că odată treziţi şi luminaţi ei n-au decit să pună mîna 
pe puterea politică pentru a transforma ţara în interesul 
lor — toate acestea nu sînt nici ridicule, nici demagogice, 
pentru că sînt adevărate, corespund realităţii. i 

În Germania 3/4 din toată producția ţării e formată 
de proletariatul industrial, ei sînt zeci de milioane, so- 
cialiştii au deja milioane de alegători. Cînd însă la clu- 
bul muncitorilor de la noi se repetau aceleaşi fraze la 
cîteva sute de lucrători, dintre care marea majoritate nu 
stia ce e socialismul, între care erau cîțiva numai cu 
dreptul de alegători, atunci frazele acestea au fost ri- 
dicule și demagogice, producînd toate rezultatele rele ale 
demagogiei. 

Asemenea cînd în Occident se exaltează rolul prole- 
tariatului manual şi mişcarea socialistă faţă de rolul pro- 
letariatului intelectual, apoi această exaltare și acolo a 
produs rezultate rele. Se ştie cît rău a făcut socialismu- 
lui francez teoria așa-numită de mains cailleuses. Dar 
acolo cel puțin această exaltare corespunde unui fapt real, 
pentru că în adevăr forța şi importanța proletariatului 
lucrător faţă cu pătura cultă din mișcarea socialistă sint 
covîrşitoare. 

Cînd însă aceeași exaltare se făcea la noi, ea nu co- 
respundea deloc realităţii, a fost demagogică față de 
lucrător și nedreaptă faţă cu pătura cultă, a băgat zizanie 
între aceste două elemente atît de necesare una alteia 
şi, dezgustînd pe mulţi din pătura cultă, a introdus, tot- 
odată, un spirit de particularism între unii din lucrători. 

Şi cîte şi mai cîte neajunsuri au izvorit din această 
imitare fără critică a social-democraţiei germane ! 

Dar cea mai mare a fost băgarea socialismului în po- 
litică şi în politicianismul parlamentar al ţării. 

Dar aici să ne înţelegem asupra cuvîntului, pentru că 
e politică şi politică. 

Cînd un socialist convins caută să convingă pe alții, 
cînd din punctul său de vedere supune criticii toate fe- 

nomenele sociale ce se petrec înaintea lui, cînd prin seris 
sau prin grai caută să protesteze împotriva strigătoarelor 
nedreptăţi care se petrec în societate, cînd organizează 
bresle şi sindicate de muncitori sau cooperative de pro- 
ducere şi de consumaţie şi caută să le pătrundă de ideile 
și sentimentele de solidaritate socialiste ca să formeze 
astfel cadrele unui viitor mai bun — toate acestea sînt 
asemenea o activitate politico-socială, şi încă în sensul 
cel mai bun al cuvîntului. Această activitate socialistă în 
Occidentul Europei e cea mai importantă, deşi în apa- 
renţă, prin zgomotul pe care-l face, pare a fi mai im- 
portantă cealaltă activitate mai special politică : lupta în 
alegeri și în parlament, lupta politică parlamentară. 

Să le deosebim aceste două activități prin două de- 
numiri deosebite, și anume pe cea dintîi politico-socială 
și cea [de-]a doua parlamentară. După cum am zis, acti- 
vitatea de genul întîi există şi în Occidentul Europei şi 
e cea mai importantă, dar aproape exclusivă, iar cea 
de-a doua, redusă la proporţiile minime, poate de la în- 
ceput [să fie] cu totul neglijată. 

De ce ? 

Mai întîi şi întîi pentru că la noi lupta şi activitatea 
în genere vorbind politico-parlamentare nici pe de de- 
parte n-au aceeași importanţă ca în ţările occidentale. 

La noi între organismul politic și organismul social al 
ţării e atit de puțină legătură încît aceste două organisme 
par uneori a nu avea nimic comun şi fiecare trăieşte cu 
viața lui proprie. 

În parlament se pronunţă discursuri frumoase, se dis- 
cută și se votează vrafuri de legi, se propun și se adoptă 
sau se resping mii de amendamente, toate acestea însă au 
foarte puţin a face cu viața reală a ţării și o influenţează 
foarte puţin, mai ales în bine. 

Cauzele acestui fapt sînt multe, principalele sînt : ti- 
nerețea regimului nostru parlamentar şi faptul că par- 
lamentarismul la noi n-a avut la introducerea lui teren 
pregătit ca în Occident, ci a fost o plantă exotică. 

Afară de asta, principala activitate a parlamentaris- 
mului e legislativă. La noi însă starea legală de fapt în 
cît priveşte mai ales relaţiile cele mai importante între 
clasele dominante și muncitoare dominate nu există. 
Aceste relaţii sînt conduse de un codex uzual, rămas din 
iobăgie şi care are foarte puţin a face cu legile oficiale. 

Astfel dar, activitatea parlamentară cea mai principală, 
legislativă, e de la început lovită de sterilități — e o 
activitate factice. 


IV. 
Lupta politică şi socială 


Dar socialiștii au avut încă un cuvînt mult mai decisiv 
pentru a nu se confunda în politica și politicianismul ţării : 
aceasta e imposibilitatea existenţei înseși în condiţiile ac- 
tuale ale ţării a unui partid însemnat, social-democrat. 

Primordiala condiţiune de existență [a] unui partid 
politic parlamentar sînt alegătorii — aceasta este mai 
mult decât evident : Pas d'argent, pas de suisses*, zice 
dictonul cunoscut — tot așa: nu-s alegători, nu-i partid. 
Această putere electorală ar fi putut să dea socialismu- 
lui numai proletariat industrial plus cel intelectual. 
Acesta în ţară la noi e încă în faşă și chiar cît este e 
redus la neputinţă prin regimul nostru electoral. 

Așadar, chiar premisele teoretice puse de socialiștii 
înșiși trebuiau să-i facă foarte prudenți în chestia po- 
liticii parlamentare. 

Din nenorocire, socialiștii au fost asurziţi de zgomo- 
tul pe care-l face politica la noi, orbiţi de importanţa 
ce și-o dă ea înseși. 

Pe cît de puţin reală și mai ales binefăcătoare e 
influenţa politicii parlamentare asupra vieţii ţării, pe atât 
de mare importanţă ea își dă sieşi ; în această privinţă, 
importanța ei reală e invers proporțională cu importanța 
ei aparentă. 

Cine nu știe că la noi toată lumea face politică, iarăși 
politică şi numai politică ? 

Întreaga opinie publică nu e preocupată decît nu- 
mai de politica parlamentară. 

Știința, literatura, arta, chestiuni economice, culturale, 
morale sînt fleacuri ; politica și iar politica e totul. Cînd 
e vorba de o remaniere ministerială, de ieşirea din mi- 
nister a d-lui x şi de intrarea d-lui y, apoi acest eveni- 
ment capătă o importanţă colosală. Toate convorbirile 
publice, toate articolele de gazetă, întreaga opinie publică 


* [Nu-s bani, n-ai mercenari] 

e pasionată de acest eveniment — s-ar părea că de aicea 
atîrnă prezentul şi viitorul ţării. În realitate însă, acest 
eveniment are tot atita influenţă reală asupra vieţii şi 
dezvoltării ţării cât scăderea apei în lacul Cişmigiu asupra 
climei ei. 

Această nemăsurată importanţă ce se dă politicii par- 
lamentare la noi, plus marea importanță reală ce are în 
adevăr în Occidentul Europei, și care de departe pare 
şi mai mare decit e în realitate, au făcut pe socialiștii 
români să comită marea greşeală de a se cufunda chiar 
de la începutul activităţii lor în politica și în politicia- 
nismul ţării. 

Rezultatele acestei activităţi au fost ceea ce pot să fie 
rezultatele unei activităţi factice. 

Socialiştii au cheltuit cele mai multe și cele mai bune 
puteri ale lor pentru a-şi da aere de un adevărat partid 
politic social-democrat, au făcut atitea sacrificii şi jertfe 
nu pentru a fi, ci pentru a părea. 

Pentru că ce altă a fost această activitate neobosită 
cheltuită pentru a forma cluburi politice pînă şi în cele 
mai îndepărtate orașe provinciale, însă fără membri care 
să priceapă ceva în socialism, şi această alegere, după 
număr, după cantitate, în detrimentul calităţii și această 
organizare completă și pompoasă de partid cu comitete, 
consilii generale etc. ?... 

Și. acest fast atît de costisitor al congreselor ţinute cu 
120 de membri cînd partidul n-avea 100 de socialişti 
luminaţi și perfect convinşi ; şi discuţiile aprinse la con- 
grese asupra condiţiilor de alianţe politice cu alte partide 
cînd partidul avea numai câteva sute de voturi în toată 
țara ; şi punerea continuă de candidaturi în unele orașe 
pentru a-și număra puterile cînd invariabil partidul avea 
acolo 8 voturi. Și cîtă activitate, cît devotament, cite 
jertfe pentru toată această activitate factice, și ce păcat 
că toată această activitate dezinteresată, profund cinstită, 
s-a distras de la destinaţia ei naturală în țara româ- 
nească, de la ceea ce au numit ca politică socială, anume : 
în lucrare culturală și morală, în organizarea de bresle de 
lucrători și pătrunderea lor de ideile şi idealurile so- 
cialiste, în „propagarea socialismului etc. Atunci puterea 
culturală, morală şi în mod indirect chiar cea politică 
ar fi fost alta. Zic chiar influenţa politică, pentru că 
între multe alte ciudăţenii din țara noastră e şi asta 

că cei care stau în afară de politica militantă au de 
multe ori o influenţă indirectă care e mai mare decît a 
acelora care fac politică militantă. Aşa-numitele „oculte“ 
din fiecare grupare politică, care fără să se amestece di- 
rect conduc totul, nu sînt un fenomen occidental, ci 
izvorăsc din înseși condiţiile politico-sociale ale ţării 
noastre. 

Se înțelege, această calitate are o parte bună prin aceea 
că în timpul agitaţiilor electorale și de la tribuna par- 
lamientară s-au pus în circulaţie ideile socialiste. Dar 
acest bine a fost cumpărat prea scump prin faptul că 
s-a îndreptat întreaga activitate deja destul de modestă 
(foarte puternică ea nu poate fi în ţară la noi) într-o 
direcție cu totul factice, făcînd pe socialiști, în timp de 
câțiva ani, să piseze apa în piuă. 

Cel mai mare neajuns al acestei activități — comun 
tuturor activităților factice, fără teren real — e ci a 
dezgustat, istovit şi descurajat pe cei mai mulţi din lup- 
tătorii socialişti şi i-a făcut să ajungă la concluzia falsă 
că manifestarea socialistă e imposibilă în ţară la noi, ceea 
ce e profund greşit. De mult deja, adversarii socialismu- 
lui au susținut că în condițiile speciale ale ţării noastre 
nu este posibilă o manifestare socialistă, acum și unii so- 
cialiști, hipnotizaţi de politică şi confundînd -sp=ciala ma- 
nifestare a socialismului prin un partid politic cu ma- 
nifestarea lui generală, nevăzînd în tot socialismul decit 
„politică parlamentară, susțin şi ei că nu e posibilă în 
țară la noi pentru moment o manifestare socialistă. 

Adevărul însă e — şi un adevăr foarte important — 
că de bună seamă nu e posibil la noi un partid politic 
parlamentar social-democrat, dar e posibilă, foarte utilă 
şi necesară manifestarea socialismului în sensul politico- 
social și care e cea mai importantă manifestare a lui. 

A treia serie de greşeli făcute de socialişti rezidă în 
faptul că ei și-au exagerat grozav puterile, nu și-au dat 
seama exact de propriile lor puteri, n-au știut să şi le 
măsoare şi să lucreze în consecință, să atace probleme 
în raport cu puterile lor reale, nu imaginare. Dimpotrivă, 
socialiștii noștri atacau probleme pentru care n-ar fi de 
ajuns înzecite forțe ca acelea pe care le aveau şi, cum 
ajungeau să aibă un succes oarecare într-o direcţie, se 
aruncau în altă direcție, fără să-şi fi asigurat rezultate 
cît de puţin trainice în cea dintîi. 

Această nerăbdare și lipsă de socotinţă, desigur, nu 
sînt particulare numai socialiștilor, e un păcat general 
ad ţării. s 

În Englitera dacă un cerc de oameni reuşesc să facă 
în vreun cartier sărac din Londra o operă umanitară, 
utilă, ei îşi dau toată viaţa pentru ea şi socotesc că şi-au 
făcut datoria. În Rusia, dacă un-cerc de tineri, în timp 
de vreun an-doi au reușit să-și împrăștie ideile, ei se 
duc bucuros în exil, în Siberia, socotind că n-au trăit 
degeaba. 

La noi însă, cînd un cere de tineri generoși intră în 
lupta socială, el are pretenția nici mai mult, nici mai 
puțin ca să regenereze întreaga viață socială a țării du 
fond au comble şi dacă această intrare în viața politică 
n-ar însemna cel puţin un punct istoric de la care va 
începe o altă viață, atunci nu s-a făcut nimic. Cauza aces- 
tui fenomen e în primul rînd cultura noastră socială, așa 
de tînără încă. Această cultură în Occident a făcut să 
pătrundă în spiritul păturilor culte priceperea imensității 
problemei regenerării sociale a unei ţări. La noi această 
pricepere lipsește. Și iată de ce avem în fiecare lună 
câte o altă „eră nouă“. T 

Afară de asta, aceia care fac politică parlamentară şi 
socială la noi aparţin clasei noastre dominante, oligarhiei 
noastre naţionale. Oligarhul însă, prin faptul că-i este 
permis totul în viaţă, pierde noțiunea şi măsura adevă- 
rată a puterii lui. Popoarele muncitoare, care prin istoria 
lor grea și dureroasă şi-au săpat bine în minte și suflet 
ceea ce nu se poate, au creat o serie întreagă de dictoane 
şi proverbe înțelepte în această privinţă. 

Astfel, poporul francez zice : „Qui beaucoup embrasse, 
mal étreint“ *, iar poporul român zice foarte înțelept şi 
el : „Să nu alergi după doi iepuri că nu prinzi nici unul“. 

Socialiştii noștri care au început mișcarea n-au ieșit 
din popor, ci din oligarhia naţională și poate de aceea 
au alergat nu după doi, ci după douăzeci de iepuri care 
fugeau în diferite direcţii cu scop de a prinde nu numai 
pe toţi, dar şi cîțiva pe deasupra. Chiar de la început so- 
cialiștii — o mînă de oameni — au început să aibă un 
mare ascendent cultural şi moral mai ales într-o revistă 
literară și științifică. De s-ar fi urmat cu insistenţă pe 


* [Cine îmbrățișează mult, strînge puțin]. 

mului şi ţării. Dar acestei reviste au urmat propaganda 
și organizarea cercurilor socialiste între studenţii univer- 
sitari, de acolo între muncitorii sătești, apoi organizarea 
muncitorilor de la orașe, cluburi politice, organizarea pe- 
tiționarei din partea țăranilor pentru cererea de pămînt, 
lupta politică, alegerea de deputați etc., ete., etc. Verti- 
ginos au urmat una după alta, de la una s-a sărit la 
alta, fără să se fi asigurat vreun rezultat trainic în ceva, 
fără măcar să se fi asigurat că statul-major socialist s-a 
pătruns cu adevărat de învățăturile socialiste, de etica 
socialistă. 

Un exemplu caracteristic de această nesocotință a 
fost eroarea de a funda o gazetă zilnică socialistă. Cînd 
nici Englitera și nici Franța socialistă nu aveau încă o 
gazetă zilnică pe motivul că nu fuseseră în stare, n-aveau 
destule puteri pentru a susține o întreprindere aşa de 
grea, micul şi slabul partid socialist român fundează o 
gazetă zilnică ! 

Rezultatul a fost că gazeta în timp de 3—4 ani a 
absorbit toate puterile partidului, a paralizat orice altă 
activitate, astfel că nu gazeta a existat pentru partid, ci 
partidul pentru gazetă. 

Iar partidul a fost mai slab, mai istovit ca oricînd din 
pricina acestei nesocotințe în muncă, din pricina activi- 
tăţii factice de partid politic, din pricina neînțelegerilor 
dintre socialiști, rezultatul iarăși în mare parte al acestei 
nesocotințe şi al acestei activităţi factice — atunci socia- 
liștii au abordat cea mai formidabilă dintre problemele 
politico-sociale de la noi : formarea cluburilor politice tă- 
rănești, mișcarea țărănească. 

O, ştiu, socialiștii au vrut să cheme țărănimea la viață 
politică şi, mai ales, au voit să dobîndească domnia le- 
gilor la ţară, garanţii legale pentru țărani. Ei au voit să 
facă să devină o realitate întocmirea noastră democratică 
și pentru țărani. Ei au fost în limitele programului, au 
lucrat în acea direcție care era recunoscută de ani şi 
care era cea mai importantă însărcinare a socialismului 
român. 

Tendinţe anarhice, învinuire de escrocherie sînt cea 
mai mare calomnie şi cea mai înfiorătoare nedreptate 
care s-a făcut vreodată unei grupări sociale. Știu că 
intenţiile le-au fost pure şi scopurile nobile. Dar, pentru 

a aborda o problemă așa de vastă, socialiștilor le-ar 
trebuit puteri foarte mari pentru a rupe acele o ta 
care despart România în două tări deosebite i satele a 
oraşele româneşti. Şi le-ar fi trebuit și mai multe și B7 
meroase puteri conştiente socialiste pentru a tine pi, ă 
mişcare în marginile legaliste, în limitele scopului pen i 
care a fost făcută ca să nu debordeze, să nu crească ai ș 
capul lor, să nu ia o direcţie și un drum care ar fi putut 
să devină fatale socialismului, pernicioase P 
chiar țării. Și Sociale ci n-au avut măcar atitea puter 
ă-și mai ţină gazeta ! 

ii a a ea să fie, fatal, acela care a n 
Ca în fabulă, broasca socialistă a vrut să ajungă pe bou 
liberal şi conservator şi a pățit-o tot ca în fabulă. 


V. 
Intrarea socialiștilor la liberali 


N-aş vrea, dragă amice, să crezi măcar un moment 
că toate aceste critici au de scop de a face vreo impu- 
tare socialiştilor noştri, că le bănuiesc ceva, că aş vrea 
să împuţinez meritele wr, 

rească Dumnezeu ! | | 

te st întîi, vorba românului : după bătălie mulți 
voinici se arată. Ceea ce n-a fost limpede acuma un an 
încă poate fi clar acum. Pe urmă tocmai eu recunosc că 
socialiștii noștri au făcut mai mult bine, incomparabil 
mai mult decît o cred ei înşişi. pa ONSE 

Afară de aceasta, greşelile în lupta politico-socială ri- 
dică uneori foarte sus moralmente pe cei care le-au 
Ta chiar în cazul de față. Socialiștii noştri — vor- 
besc de aceia care în adevăr au muncit și s-au devotat 
cauzei lor — au făcut o greșeală că au luat în spate mult 
mai mult decît puteau să ducă. Dar ei au dus această 
greutate, care uneori se prefăcea în cruce, ei singuri au 
plătit această greşeală şi toate consecințele ei. Activita- 
tea socialistă, pe cît realmente e posibil în ţară la noi, 
e peste măsură de grea, dar socialiștii au abordat-o şi 
au ajuns aproape să facă imposibilul. Ei au ajuns să 
aibă aproape un partid, să aleagă deputați, să țină ani 

o gazetă zilnică etc. Ei au arătat ce poate o mare idee 
pusă în mișcare de un mare devotament. Dacă vreo doi 
din ei s-au retras din orice luptă socială, istoviţi, sfirșiţi 
de puteri, aceasta arată numai cît de istovitoare a fost 
munca, arată că ei n-au făcut socialism diletant sau 
de paradă, ei și-au cheltuit toate puterile pînă la istov 
în serviciul cauzei. Sînt convins că în istoria socialis- 
mului internaţional lor le e conservată o pagină frumoasă. 

Dacă împotriva lor se ridică învinuiri din partea 
unora din lucrătorii socialiști pentru retragerea lor din 
luptă, asta arată încă o dată că la cluburile noastre s-a 
făcut prea multă politică și prea puţină educaţie morală. 

Greşelile sînt şi ele uneori foarte preţioase, și anume 
atunci cînd arată ce nu trebuie de făcut şi dau indicaţii 
de ce trebuie făcut. Dar pentru asta trebuie de pus în 
relief greşelile așa cum le crede fiecare și tocmai asta și 
numai asta vreau să fac. În ţară, după cum ni se pare, 
se trag concluzii greşite din criza actuală socialistă. 

Unii socialiști, confundind manifestarea socialistă în ge- 
neral cu manifestarea ei politico-parlamentară, neagă 
pentru un moment posibilitatea oricărei manifestări so- 
cialiste, iar cei rămași socialişti, lucrătorii socialiști, care 
prin însăși existența lor dezmint afirmarea pesimiștilor, 
dau vina crizei pe alte cauze, tot aşa de greşite. Aşa, spre 
pildă, după unii această cauză ar fi stînd în faptul că 
socialiștii români n-au fost destul de revoluționari, n-au 
fost republicani, antidinastici, au fost prea legalişti etc. 
Dacă s-ar acredita opinia aceasta, ea ar deveni pericu- 
loasă și viitorului socialismului, și chiar ţării. 

Dacă eu, de aci, de departe, aș avea voie să dau sfa- 
turi celor rămași socialişti, ca și celor ce vor veni de 
acum înainte spre socialism, le-aș spune următoarele : 

Mai întîi şi întîi să caute să se convingă, să se pă- 
trundă bine de adevărurile socialiste, de concepția so- 
cialistă asupra vieţii sociale, de morala socialistă. Eveni- 
mentele din urmă au arătat că între socialiști au fost și 
sînt mulţi care sînt departe de a fi convinși şi conştienţi 
socialiști. 

Odată pe deplin convinşi — nu prin fraze sforăitoare, 
ci prin muncă, studiu, cugetare —, odată pătrunşi de 
concepția socialistă, de idealurile, de morala superioară 
socialistă, timpul de activitate ce li se deschide chiar în 
țară la noi e destul de însemnat şi rodnic. 

Sînt în primul rînd propagarea socialismului, răspin- 


direa concepţiei şi moralei socialiste, critica şi analiza tu- 


turor fenomenelor sociale ale ţării din punctul de vedere 
al concepţiei socialiste. 

Pe urmă sînt protestarea şi lucrarea în marginea pu- 
terei fiecăruia împotriva acelor nedreptăți şi fărădelegi 
speciale ţării noastre, care sînt fărădelegi chiar din punc- 
tul de vedere al partidelor noastre politice ele înseși. 

Apoi trebuie să vină organizarea muncitorilor _în 
orașe, în bresle şi societăţi cooperative, lupta pentru îm- 
bunătăţirea, pe cât e cu putinţă a soartei lor, pătrunderea 
lor de adevărurile socialiste, de solidaritatea socialistă. 
Cînd socialiștii odată au să fie destul de puternici, cînd 
din altă parte proletariatul industrial se va dezvolta, va 
deveni o putere, iar țărănimea se va trezi şi ea la viaţa 
politică, atunci va veni vremea pentru fundarea unui 
partid politic social-democrat. Dar și pînă atunci munca 
socială indicată mai sus nu e numai însemnată și rod- 
nică, dar şi foarte grea, în țară la noi mai ales. La noi, 
în condițiile morale și reale (nu legale) ale ţării, lucrurile 
cele mai simple cer foarte multă muncă şi sacrificiu și 
un mare devotament. 

Ca un lucrător într-un atelier să-şi apere demnitatea 
lui de om şi lucrător, ca un judecător la țară să îm- 
partă dreptate deopotrivă la țărani și la boieri, ca un 
medic de plasă să-și facă datoria în toată conștiința și 
să protesteze în contra celor mai vădite fărădelegi care 
se petrec la țară, astea și altele de asemenea natură, 
care în alte ţări sînt făcute de orice om cinstit, de orice 
convincţie politică, cer la noi un mare devotament pen- 
tru binele obștesc, aproape un eroism. 

Dar, tocmai pentru că se cere aşa de mare devota- 
ment şi uitare de propriile interese, numai un socialist 
poate să săvîrşească această operă. SESA 

Pentru a săvîrşi o operă așa de grea, trebuie să fii 
pătruns de un mare ideal social şi moral — şi acest ideal, 
care în epoca trecută era idealul liberal, pentru epoca 
noastră e idealul socialist. Pentru un atare devotament 
şi uitare de sine, trebuie să te simţi că faci parte din 
acea imensă mulţime de lucrători ai viitorului care sînt 
împrăștiați în câteşi patru colțurile lumii, trebuie să simți, 
ca să poţi rezista împotriva vrăjmașilor și împotriva unui 
mediu atît de insalubru, că în mica şi modesta ta lucrare 

conlucrezi la aceeași mare operă la care lucrează Bebelii, 
Liebknechţii, Jauresii. În această direcție, nu numai acti- 
vitatea unei organizaţii socialiste, dar activitatea fiecărui 
socialist răzleț e foarte binefăcătoare şi rodnică. 'Dar pen- 
tru toate acestea trebuie ca socialiștii noştri să fie oa- 
meni convinși în toată puterea cuvîntului, să se păzească 
de fraze sforăitoare şi deşerte, mai ales de cele revolu- 
ționare-demagogice, de îndemnul la aşa-numita practică 
revoluționară. Prin aceasta ei nu numai că vor compro- 
mite opera lor, ceea ce e un rău relativ, dar şi viitorul 
socialismului în țară la noi, ceea ce e un rău cu mult 
mai mare. 

Scrisoarea aceasta amenință să devină un op întreg 
şi n-am zis încă nimica asupra faptului care a provo- 
cat-o chiar : trecerea la partidul liberal a cîtorva fruntaşi 
socialişti. 

Dar în urma celor de mai sus n-am să am multe 
de spus în această privinţă. După cum ai văzut, nu prea 
am iluzii multe în privința activității parlamentare în 
țară la noi. Nu neg însă că se poate face bine şi pe această 
cale. Dacă s-ar putea împiedica cel puțin o parte, o 
parte din rău, dacă s-ar putea face ceva pentru prefa- 
cerea în realitate a fictivelor noastre instituții democra- 
tice, şi încă ar fi mult, foarte mult. 

E evident că un socialist convins poate să fie folositor 
luptînd şi pe calea politică parlamentară. Dar pentru 
această luptă n-avem un partid politic socialist și nu-l 
putem avea încă. E deci natural ca aceia care vor cu 
orice preț să facă politică s-o facă cu partidele celelalte. 

Desigur că ar fi fost mai bine chiar de la început 
dacă gruparea socialistă, în loc de a se arunca în activi- 
tatea politică, ar fi dat voie şi putinţă acelora din mem- 
brii săi care ardeau de dorința acestei activități s-o facă 
cu partidul liberal, spre pildă, ocupindu-se grosul grupu- 
lui cu acea activitate socială despre care am vorbit mai sus. 

De altmintrelea asta nu e o noutate. Nu de mult, gru- 
pările socialiste din unele țări occidentale au procedat 
astfel. Şi acuma încă majoritatea socialiștilor din En- 
glitera și America nu fac politică pe seama lor, ci pe 
seama unuia din partidele burgheze. 

Dar ce e de zis despre cei cîțiva socialiști care au 
intrat în partidul liberal ? 

Aceasta, desigur, schimbă chestia, dar de aici de de- 
parte nu pot să judec despre oportunitatea şi utilitatea 
acestui pas. | 

Ipotetic însă admit că s-ar putea face şi asta, dar cu 
condiția ca socialiștii să declare că rămîn tot socialiști. 
După umila mea opinie acei cîțiva socialişti la intrarea 
în partidul liberal ar fi trebuit să facă o declaraţie cam 
în termenii următori : „Domnilor, noi sîntem şi vom 
rămîne pentru totdeauna socialiști. Convicţiile noastre, 
concepţia noastră socialistă, morala socialistă vor rămîne 
și mai departe ale noastre: ele sînt rezultatul a ani 
de gîndire, de luptă, și acestea nu se schimbă după îm- 
prejurări, ca o pereche de ghete. La noi însă, în ţară, 
actualmente nu e şi nu poate fi încă un partid politic 
parlamentar socialist. Pe de altă parte, lupta parlamen- 
tară, care ni s-ar impune în țară la noi în condițiile ei 
speciale e lupta pentru a preface parlamentarismul fictiv 
în realitate, pentru realizarea pe cît e cu putinţă a insti- 
tuţiilor noastre democratice, care sînt numai pe hîrtie, 
a domniei legilor, a introducerii corectitudinii în aface- 
rile publice etc. Toate acestea le aveţi înscrise în progra- 
mul dv. De aceea, noi venim între dv. nu ca să facem 
socialism militant — ceea ce ar fi absurd —, ci sincer, 
fără nici o reservatio mentalis, să lucrăm din toate pu- 
terile pentru democratizarea reală a ţării în marginile 
chiar ale programului dv., şi atîta vreme cît veţi merge 
pe acest drum nu veţi avea colaboratori mai sinceri, mai 
devotați, mai corecţi ca noi, pentru că lucrînd așa noi 
rămînem fideli convicţiilor noastre socialiste“. 

Acest limbaj sincer, franc, lipsit de echivoc, pentru 
moment, ar fi făcut, desigur, mai grea situaţia lor în par- 
tidul liberal, dar în schimb ar fi fost neprețuit pentru 
viitor, cînd le-ar fi făcut situația cu mult mai ușoară și 
mai limpede. 

Aşa însă cum s-a întîmplat intrarea în partidul libe- 
ral, fără nici o lămurire şi declarație, ea dă loc și va da 
în viitor și mai mult loc la fel de fel de echivocuri şi 
situaţii falșe. 

Astfel acum conservatorii consideră această intrare 
ca o stratagemă cu tot felul de scopuri infernale, revo- 
luționare ; liberalii o consideră ca o pocăire : oameni ti- 
neri, copii generoși, au umblat cu capul în nori, dar cînd 
au dat de practica vieţii s-au lăsat de fantazii copilăreşti. 

În sfîrşit, cei rămaşi în gruparea socialistă o consideră 
ca o trădare. Aceasta nu e just. În Occident, unde există 
un partid parlamentar social-democrat, trecerea unui so- 
cialist din partidul lui într-un partid burghez ar fi o ade- 
vărată şi autentică trădare. 

La noi însă, unde partidul social-democrat există nu- 
mai cu numele și unde nu poate încă să existe, intrarea 
unui socialist într-un partid burghez pentru a face poli- 
tică în concordanţă cu convicţiile lui nu e deloc trădare. 
Numai viitorul, în acest caz, poate să arate dacă socialis- 
tul în chestie va şti să rămînă fidel idealului lui socialist. 

Așadar, cum vezi, după cum pot să judec de aici, de 
departe, nu sînt necondiţionat împotriva intrării cîtorva 
socialiști, care vor să facă politică parlamentară, în par- 
tidul liberal; de departe ar fi greu să mă pronunţ. Sînt 
însă împotriva felului cum s-a întîmplat această intrare. 

Ai să spui poate că aceasta e numai chestie de for- 
mă și nimic mai mult. O nu, e chestie aicea mai ales de 
fond. Millerand asemenea a intrat într-un guvern bur- 
ghez, unde conduce pentru moment cel mai important 
minister, dar el a declarat hotărît că a fost, este și va ră- 
mîne socialist. 

Prin aceasta el a precizat întru cîtva şi ce va face în 
minister, şi la ce nu se va preta cît va rămîne acolo, şi 
ce va face cînd împrejurările îl vor sili să părăsească gu- 
vernul. 

Natural că în Franţa sînt alte împrejurări decît în 
ţara noastră. 

Dar în privinţa îndatoririi morale a unui socialist de 
a se declara ca atare, împrejurările tuturor ţărilor con- 
stituționale rămîn aceleaşi. 

Astfel o judec și eu de aici, de departe; poate n-am 
dreptate, dar o spun cum o înţeleg și cum o cred. Încă 
o dată, dacă am sau n-am dreptate să judece alţii. 


Un vechi socialist 


STUDIU CRITIC ASUPRA SOCIALISMULUI ÎN ROMÂNIA. EDITURA TI- 
POGRAFICĂ „SPERANȚA“, BUCUREȘTI, 1900, 34 P. 

DEOSEBIREA 
DINTRE SOCIALISM ȘI ANARHISM *“ 


Studiu sociologic 


Anarhismul ravaşolist 62 e, desigur, o boală socială, 
dar nu lesne trecătoare. Ca boală pricinuită de înseși de- 
fectele organizaţiei sociale, ea miine-poimiine, va izbucni 
iarăşi şi iarăşi va face să se ocupe lumea de ea. A 

Așadar, poate ai dreptate. Te rog însă să nu crezi ca 
ceea ce mi-ai cerut e un lucru uşor ; ba, nu-i uşor deloc, 
şi greutatea în tratarea deosebirii dintre socialism şi 
anarhism provine mai ales de la acesta din urmă. 

Socialismul are o doctrină clară, solid construită, care 
a adunat în jurul ei milioane de prozelitți, desigur nu toți 
de aceeaşi părere în privința detaliilor doctrinei, dar cu 
toții de acord în privința esențialului ei. | 

“Poţi, desigur, fi pentru sau contra socialismului, nu 
poți însă să nu recunoşti nici soliditatea logică a con- 
strucţiei doctrinei, nici claritatea ei. | 

Acestea însă constituie un mare avantaj pentru cine 
studiază și expune o doctrină. 

Cu totul altceva e cu doctrina anarhistă. Despre ea 
s-ar putea zice ceea ce spune Caţavencu despre industria 
română : „E admirabilă, splendidă, dar nu există“. Cel 
puţin nu există ca o doctrină asupra căreia toţi ar fi 
de acord. 

Anarhiștii fac în primul rînd aplicarea anarhismului 
la propria lor cugetare : e o strașnică anarhie în cugeta- 
rea şi teoriile lor. EN 

În adevăr, cine sînt teoreticienii recunoscuţi ai anar- 
hismului de azi? Reclus, Kropotkin, Grave, Merlino f 

Aceştia, dar mai ales cei doi diniii, sînt oameni de-o 
rară nobleţe de suflet, de un mare devotament pentru 
idee, de un altruism înalt, dar sînt foarte slabi econo- 
mişti și sociologi. Însăşi noblețea de suflet, bunătatea de 
inimă nu-i lasă să tragă cele din urmă consecinţe din 
teoriile lor ; ei rămîn în drum şi teoriile le sînt eclectice, 
sînt un amestec de anarhism umanitar, socialism indivi- 
dualizat, plus multă poezie utopică, umanitară. 

Ceea ce însă e mai important e că anarhiştii mili- 
tanţi cei mai consecvenţi — ravaşoliştii — nu-i recunosc 
deloc de adevăraţi teoreticieni ai anarhismului, şi cîte un 
ravaşolist mai violent găseşte că n-ar fi deloc rău ca 
desființarea societăţii moderne să se înceapă prin supri- 
marea acestor apostoli falși, trădători ai adevăratului 
anarhism. 

E greu în adevăr de găsit cîţiva anarhiști din cei mi- 
litanți care să fie perfect de acord asupra doctrinei lor. 

E adevărat însă că anarhismul reprezintă un mare 
principiu, o mare idee socială care e comună tuturor. 

În lupta ce durează de mii de ani între societate şi 
individ, anarhismul în ziua de azi reprezintă interesele 
individului împotriva societății — el ridică pe individ 
deasupra societăţii, îl exaltează, îl divinizează, îl preface 
aproape într-o entitate religioasă și prin aceasta, ipso 
facto, desființează şi dizolvă societatea însăși. 

Cel mai consecvent teoretician al anarhismului, în 
acest sens, e însemnatul filozof Max Stirner. Hegelian 
de mare talent, un cap dialectic distins, gînditor şi filo- 
zof de elită, el — prin absoluta lui consecvență, dusă 
pînă la absurd — poate fi socotit ca adevăratul teore- 
tician al anarhismului ravaşolist modern, chiar mai mult 
decît discipolul său Bakunin. De aceea, în articolul de 
față am în vedere mai ales pe Stirner, ca teoretician, şi 
pe ravaşoliști, ca tacticieni ai anarhismului. Anarhismul 
eclectic al lui Kropotkin şi Reclus nu reprezintă adevă- 
ratul anarhism, și ar fi nepotrivit pentru demonstrarea 
„deosebirii clare şi profunde dintre socialism și anarhism. 
Pentru arătarea acestei deosebiri a trebuit să iau și pe 
unul și pe altul în cele din urmă consecvenţe ale lor, nu 
în formele lor atenuate, eclectice. 

Pentru a nu mă cufunda în consideraţii și abstracții 
teore ice, care ar îngreuia foarte mult priceperea artico- 
lului, am admis metoda următoare : în acest articol arăt 

prin exemple concrete felul cum socialiștii şi anarhiştii 
consideră principalele categorii sociale, cum sînt : socie- 
tatea, statul, morala, proprietatea individuală, plecînd 
fiecare de la concepțiile lor teoretice și concluziile .ac- 
tice, practice, ce trag din aceste considerații şi concepții 
teoretice. 

În felul acesta se arată ad occulos marea deosebire 
teoretică și practică ce există între ei. 

Din punctul de vedere metodologic ar fi, desigur, 
multe de zis împotriva procedeului aces a, e însă cel mai 
potrivit şi cel mai practic pentru un articol de revistă şi 
pentru cititorii care nu s-au ocupat în special cu chestii 
sociologice, și aceștia, desigur, sînt marea majoritate. 

Repet încă o dată că în articolul meu am în vedere 
mai ales anarhismul teoretic, consecvent, al unui Stirner, 
şi cel practic, al unor Caserio și Lucheni, iar nu anarhis- 
mul eclectic al lui Kropotkin şi Reclus. 

Te previn, de asemenea, că articolul de faţă e un mic 
fragment, mai mult decît atîta, e un fragment fragmen- 
tar, și cred că nu poate să fie ceva mai fragment decît 
dacă e fragmentar. 

Pentru moment nu pot să fac mai mult și nu cred că 
e necesar. 

Și acum trec la chestie. 


* 


Prima şi fundamentala deosebire dintre socialiști și 
anarhiști e felul cum înţeleg unii și alţii societatea. 

Pentru socialişti, societatea e un product special al 
evoluției universale şi cel mai înalt product al acesteia ; 
e culmea pînă unde ea a putut ajunge. Ca product spe- 
cial al evoluţiei universale, societatea e supusă legilor 
acesteia, pe de o parte, și legilor speciale sociale, parti- 
culare ei, pe de altă parte. Fiind un product special al 
evoluţiei, societatea nu-i deci o abstracţie metafizică ; ea 
are o existenţă reală şi legi speciale, obiective, necesare 
— legi sociale. E adevărat că societatea nu înseamnă ni- 
mic fără indivizii care o compun, dar asta nu vorbeşte 
împotriva existenței obiective şi reale a societăţii şi a 
legilor sociale, după cum faptul că individul e format 
din celule nu vorbeşte împotriva existenţei reale a indi- 

vidului ca un product special al evoluţiei, cu legi cărora 
e supus, cum sînt legile fiziologice şi psihologice. 

Dacă societatea are legi speciale sociale sau sociolo- 
gice, acestora e supusă viaţa societăţii, deci istoria ei, 
care e desfăşurarea vieţii sociale în timp şi în spaţiu. 
Istoria omenirii, prin urmare, nu-i nici rezultatul unui 
hazard, nici numai al voinţei, inteligenţei, activităţii oa- 
menilor ; ea e supusă legilor sociale inerente. E adevărat 
că istoria omenirii se face de oameni, prin intermediul 
voinţei, inteligenţei, activităţii, relaţiunilor lor, dar toate 
acestea, la rîndul lor, atîrnă de mediul cosmic, pe de o 
parte, iar pe de altă parte de mediul social, de legile 
sociale — în epoca istorică, mai ales de acestea din ur- 
mă. Voința, inteligenţa şi activitatea omului sînt nişte 
factori ai dezvoltării istorice, dar, la rîndul lor, sînt influ- 
ențați de alţi factori; ele deci joacă în istorie un rol 
supus, fiind determinate de epoca și treapta culturală 
la care a ajuns societatea. Oamenii deci n-au făcut is- 
toria după cum le-a venit la socoteală, ci, dacă s-ar pu- 
tea zice aşa, au cooperat la facerea ei și mai de multe 
ori au suferit ca ea să se facă în virtutea unor legi so- 
ciale independente de voinţa lor. Instituţiile, întocmirile 
sociale nu sînt, prin urmare, numai rezultatul nici al re- 
lei-voinţe a unora, nici al bunei-voinţe a altora — ele 
sînt rezultatul unei lungi evoluţii istorice, de neînlăturat, 
în care voinţa, inteligenţa, conștiința oamenilor sînt nu- 
mai unii din factori, nu unicii, şi care niciodată n-au fost 
atît de puternici încât să determine evoluţia istorică. În- 
tocmirile sociale, deci, au o, necesitate obiectivă, nefiind 
determinate numai de conștiința şi voinţa subiectivă a 
oamenilor. De asemenea, dispariţia unor întocmiri sociale 
nu poate fi decit tot rezultatul aceleiaşi evoluţii istorice, 
rezultatul legilor sociale care cîrmuiesc viaţa societăţii. 
Numai acum, în urmă, oamenii au început să aibă con- 
ştiinţa mai limpede despre legile sociale care cîrmuiesc 
societatea ; această conștiință însă e foarte departe de 
a fi perfectă. Va veni o vreme cînd o altă organizaţie 
socială, pe de o parte — organizaţia socialistă —, iar pe de 
altă parte cunoştinţa mai perfectă a legilor sociale vor da 
putinţă oamenilor să-și facă în mod conștient istoria ; 
pînă atunci, ei trebuie să sufere, ca în bună parte ea să 
fie făcută. 

Această concepție socială hotărăşte drumul pe care 
au să-l urmeze socialiștii, și anume : pe de o parte, ei au 
a studia viața societăţii, legile dezvoltării și prefacerile 
ei — aceasta e activitatea lor teoretică şi rezultatul e 
doctrina socialistă ; pe de altă parte, ei au a lucra 
pentru prefacerea treptată a acestei societăţi în societate 
socialistă, către care o mînă evoluţia socială, ei au a con- 
tribui ca prefacerea aceasta să fie mai puţin dureroasă, 
mai conştientă, mai rodnică şi, pe cît aceasta poate atirna 
de activitatea omenească, mai accelerată. 

Dar anarhiştii! Anarhiştii sînt și ei evoluţioniști 
— cine nu-i evoluționist în vremea noastră! — ei se 
opresc însă în evoluţie, la individ. Individul e acea culme 
la care a ajuns evoluţia universală, care culme, după cum 
am văzut, pentru socialiști e societatea. În acest sens, 
anarhiștii admit legile necesare biologice, fiziologice, psiho- 
logice, nu însă şi sociologice. Societatea pentru anarhiști e 
o adunare mai mare sau mai mică de indivizi şi care are 
o existenţă reală întru atita întrucît au această existenţă 
indivizii care o compun. Fiindcă fără indivizi nu poăte 
exista o societate, de aci urmează că ea n-are o existenţă 
reală. Societatea, ca un product special al evoluţiei, cu 
o viață proprie şi legi, stînd deasupra indivizilor, e o 
himeră, e o abstracţie metafizică, inventată mai cu seamă 
de aceia care au avut interes să robească pe oameni și 
pentru aceasta le-au umplut capul cu fel de fel de iluzii 
și himere. Fiind o abstracţie metafizică, neavînd propria 
ei viață, societatea, bineînţeles, nu poate avea legi spe- 
ciale. sociale, obiective şi necesare. Pot fi, şi chiar sînt, 
legi necesare biologice, fiziologice, psihologice, dar legi 
sociale nu ! Istoria deci e un product al activităţii indi- 
vizilor, al conştiinţei, inteligenţei și voinţei lor ; legi care 
condiționează mersul istoric desigur că sînt, dar aceste 
legi, pe de o parte, sînt legi cosmice, fizice, pe de altă 
parte, legi care privesc pe individ ca atare. 

Întocmirile sociale sînt iarăşi un rezultat al voinţei, 
conştiinţei, activităţii indivizilor, nedeterminate şi neţăr- 
murite prin alte legi decît doar legile fizice ale naturii. 
Fireşte că, deoarece întocmirile sociale sînt datorite nu- 
mai voinţei şi activităţii indivizilor, ele pot fi schimbate 
după plac şi înlocuite cu altele, şi această schimbare își 
găseşte țărmurirea numai în legile obiective naturale şi 

cele care privesc pe individ (fiziologice, psihologice), nu 
însă în vreo lege obiectivă socială. 

Dacă instituţiile sociale sînt și au fost apăsătoare pen- 
tru mulţimea obijduită, cauza e că minoritatea mai inte- 
ligentă, mai şireată, mai fără scrupule, a înșelat şi pros- 
tit majoritatea naivă și ignorantă. Aceste instituţii vor 
exista pînă ce le va suferi mulțimea, pînă ce ea se va 
trezi şi le va distruge, pentru că instituţiile sociale n-au 
vreo necesitate obiectivă în afară de dorinţa și voința 
subiectivă a indivizilor. 

Din această concepţie socială urmează logic şi nece- 
sar activitatea teoretică şi praciică a anarhișştilor con- 
secvenţi. 

Pe de o parte, anarhiştii trebuie să deschidă ochii 
mulțimii prostite, să-i arate toată urzeala şireată a mi- 
norităţii dominante, să-i arate cum e prostită, apăsaiă, 
exploatată — aceasta e propaganda teoretică. Pe de altă 
parte, anarhiștii au a lovi prin toate modurile şi căile în 
întocmirea socială de azi spre a o distruge. Pentru că e 
evident că ceea ce e zidit numai prin voinţa arbitrară a 
oamenilor poate fi distrus printr-o voinţă arbitrară con- 
trarie și înlocuit printr-o altă zidire mai convenabilă. 

De aici, activitatea practică a anarhiştilor, propagandă 
prin fapt, răscoale, atentate etc. 

Se înţelege că din aceste concepţii sociale atît de deo- 
sebite urmează o deosebire tot așa de profundă în înfăţi- 
șarea tuturor importantelor fenomene sociale. 

Şi mai întîi e o. deosebire profundă în însuși idealul 
social al unora şi altora. 

Pentru socialiști, obiectul primordial al tuturor. pre- 
ocupărilor e societatea. Se înțelege, scopul socialiștilor e 
fericirea individului, dezvoltarea lui armonică în toate 
direcţiile, perfecțiunea lui fizică, sufletească, morală; 
dar acest scop nu poate fi realizat decît în societate și 
prin societate. = 

Individul, el însuşi, e un product al mediului natural 
şi al celui social. | 

De la început, în vremea preistorică și chiar la înce- 
putul vremurilor istorice, omul atîrnă mai ales de me- 
diul natural ; dar cu cît oamenii, prin faptul unirii lor în 
societate, se fac tot mai mult și mai mult stăpînii năturii 
înconjurătoare, cu atit se fac mai independenţi de ea, 
cu atit ajung tot mai mult un product al societăţii. E 

societatea, în sensul larg al cuvîntului, aceea care faso- 
nează individul, îi dă fizionomia lui morală, intelectuală, 
sufletească și, în anume sens, chiar cea fizică. Însăşi ere- 
ditatea, în anumit sens, e un fenomen social și nu numai 
individual. Un om la naştere moşteneşte o anumită orga- 
nizaţie fizică și sufletească, anumite calități și po'enţe 
intelectuale, anumite predispoziţii sufleteşti şi morale. 
Dar toate acestea au fost acumulate prin societate în- 
tr-un șir întreg de generaţii. A trebuit ca societatea, în 
decursul vremurilor, să acumuleze cîte puţin, pas cu pas, 
aceste calităţi intelectuale și sufleteşti, pentru ca la un 
timp dat ele să poată apare la un individ. 

Fără societate, individul ar fi acum o fiară, dacă ar 
mai fi. Numai în societate şi prin societate au putut să 
se dezvolte indivizii, să evolueze pas cu pas, pînă să se 
acumuleze în ei acele calităţi fizice şi sufleteşti pe care 
le pot transmite urmaşilor. Și numai în societate şi prin 
societate pot ei sâ se dezvolte mai depar:e, acumulînd 
tot mai multe calităţi sufleteşti, tot mai multă perfec- 
țiune omenească. 

Societatea deci e adevăratul creator al omului ca om, 
ea creează omul, după cum funcţia creează organul. Dar, 
dacă societatea fasonează pe om, felul cum îl fasonează 
atîrnă de felul societăţii, de mediul social, de acea atmo- 
sferă pe care o creează societatea şi în care se naște, 
creşte, se dezvoltă și se fasonează individul. Dacă o anu- 
me societate, o anume organizaţie socială, un anume me- 
diu poate să fie priincios pentru viaţa şi dezvoltarea fi- 
zică şi morală a individului, altă societate, alt mediu pot 
să fie fatale acestei dezvoltări, pot favoriza degenerarea 
individului în loc de dezvol area lui progresivă. 

De aici urmează consecvent idealul socialist. Acest 
ideal e social, e societist, dacă putem să ne exprimăm așa. 

Idealul socialist e o societate ideală, o organizaţie so- 
cială, un mediu social care ar favoriza dezvoltarea inte- 
grală a oamenilor, a tuturor oamenilor, dezvoltarea inte- 
grală şi omnilaterală — fizică şi sufletească, morală şi 
intelectuală. Idealul socialist e o societate, o organizaţie 
socială care asemenea ar favoriza în acelaşi sens dezvol- 
tarea ulterioară a indivizilor în generaţiile viitoare. 

Din această concepţie socialistă a idealului urmează 
consecvent drumul practic care duce acolo: aceasta e 
treptata prefacere a organizaţiei sociale, a mediului so- 

cial, a instituţiilor şi relaţiilor sociale. Dacă societatea, 
organizaţia socială este aceea care face pe oameni așa 
cum sînt și să trăiască cum trăiesc, atunci pentru a face 
ca să fie şi să trăiască altmintrelea trebuie modificată or- 
ganizaţia socială. Deci, cu alte cuvinte, pentru a schimba 
adînc, chiar sufletește și moraliceşte etc., pe oameni, 
trebuie schimbată întîi organizaţia socială, relaţiile so- 
ciale. Iată de ce socialiștii îşi îndreaptă mai ales activi- 
tatea lor spre schimbări și reforme sociale, adică ale insti- 
tuţiilor, ale relaţiilor de clasă, ale relaţiilor economice şi 
politice. 

Pentru anarhiști, punctul de plecare și obiectul pri- 
mordial al preocupărilor lor nu e societatea, ci individul. 
Scopul e acelaşi, fericirea individului, dezvoltarea 
omnilaterală a tuturor calităţilor lui fizice şi sufletești, 
perfecțiunea sa ; dar acest scop nu numai [că] nu poate 
să fie realizat prin societate, ca organizaţie socială, ci 
mai curînd ar putea fi realizat împotriva societăţii ca 
atare. 

Aceasta din urmă, ca un supraorganism social, ca 
organizaţie socială ce stă deasupra individului, îi apasă 
conştiinţa și libertatea, pune tocmai piedici dezvoltării 
tuturor facultăţilor sale fizice și sufleteşti, ea e tocmai 
inamicul. A stărui în a perfecționa organizaţia socială 
e cum ai stărui să perfecţionezi și să îmbunătăţeşti regi- 
mul închisorii ; scopul nu poate fi îmbunătăţirea acestui 
regim, ci desfiinţarea lui. Numai cînd individul se va 
libera din cătuşele societăţii, din apăsarea ei, numai 
atunci el va putea să se dezvolte în toate direcţiile ca 
individ, numai atunci el își va atinge scopul. A lucra 
pentru schimbarea treptată a instituţiilor sociale sau 
chiar pentru schimbarea întregii organizaţii sociale va să 
zică a lucra pentru schimbarea unei apăsări prin alta, 
care poate fi chiar mai rea decît cea de azi. 

Ceea ce se cere e tocmai distrugerea oricărei organi- 
zaţii sociale care ar sta deasupra individului, impunîndu-i 
regulile şi normele ei. Numai atunci indivizii liberaţi din 
jugul societăţii, liberi, absolut autonomi, se vor uni şi 
aranja ei între ei ca să trâiască fericiţi, prin absolută 
libertate. 

Se înțelege că și aceasta e un fel de societate, dar nu 
în înţeles de organism sau mai ales de supraorganism 
social. Acei oameni uniţi își conservă absoluta autonomie 

trăind de bunăvoie unul lîngă altul atita vreme cît vor 
voi, cum vor voi, făcînd ce vor voi, nefiind împiedicaţi 
de nici o normă socială. Ei nu dau din ei nimic, ca prin 
suma acestor mărginiri ale voinţei şi personalităţii fie- 
căruia să se formeze acel supraorganism social — s0- 
cietatea. Nu, ei trăiesc unul lingă altul întregi, fără 
a da ceva din personalitatea lor, din individualitatea lor. 

Aşadar, scopul primordial al anarhismului e individul, 
mijlocul e iar individul, idealul iarăşi individul — e un 
ideal individualist, nu societist, nu socialist. N 

De aici urmează şi activitatea practică a anarhiştilor. 

Pe de o parte, educarea anarhistă a individului, libe- 
rarea lui intelectuală, sufletească de toate prejudiciile, 
credinţele, instinctele și sentimentele ce i-a inoculat so~ 
cietatea — asta e propaganda teoretică. De altă parte, 
distrugerea, prin orice mijloc, a organizației sociale, pen- 
tru liberarea efectivă a individului — aceasta e activita- 
tea practică. 


Pentru a urmări mai departe deosebirea dintre con- 
cepția anarhistă și [cea] socialistă, să mai arătăm cum, 
din punctul de vedere al uneia şi alteia, ni se înfățișează 
unul din cele mai importante fenomene și categorii so- 
ciale, cum e, spre pildă, morala. | SI 

Morala, după socialism, e un fenomen social, ea își 
are obiîrşia în relaţiunile sociale și decurge din aceste 
relaţiuni. Morala hotărăște normele de conduită a oa- 
menilor unii faţă de alţii, deci şi conduita socială. Aceste 
norme de conduită își găsesc sancţiunea fie în opinia 
publică, fie în întocmirea juridică, fie, în sfîrşit, în sen- 
timentele şi conștiința individului însuși. 

Dacă morala își are obiîrşia și e condiţionată de re- 
lațiile între membrii societăţii, aceste relaţii, la rîndul 
lor, sînt condiţionate de întocmirea materială-economică 
(în primul rînd de organizarea producţiei şi distribuirii 
bogățiilor) şi de treapta culturală la care a ajuns socie- 
tatea, cu alte cuvinte, de întocmirea socială — în sensul 
larg al cuvintului. Morala deci, în fond, au bout du 
compte, e un product al întocmirii, al organizaţiei sociale, 
ale cărei prefaceri, a cărei evoluţie ea o urmează — e 
un product al evoluţiei sociale. 

un factor pasiv, urmînd dezvoltarea societăţii, dar pînă la 
un punct e şi un factor activ, avînd o contrainfluență 
asupra ei. Înălţimea morală atîrnă de treapta de dezvol- 
tare economică şi culturală la care a ajuns societatea. Ca 
product al evoluţiei sociale, morala nu e totdeauna ace- 
eaşi, ci atîrnă de timp şi loc. Ceea ce e moral într-un 
timp şi o societate poate să fie foarte imoral în al. timp 
şi altă societate. 

Dar nu numai societăţile felurite au o morală deose- 
bită, ci chiar în aceeași societate sînt deosebite morale, 
întru atît întrucît sînt diferite clase : fiecare clasă avînd 
întrucîtva alte norme de conduită, între membrii aceleiași 
clase şi între membrii claselor diferite, unii faţă de alţii. 
Astfel că există nu numai morale deosebite sociale, dar 
şi morale deosebite de clasă. 

Morala, hotărînd normele de conduită a oamenilor 
unii faţă cu alţii, ca şi a claselor între ele, consacră totde- 
odată aceste norme de conduită, dîndu-le o sancţiune, fie 
pur etică, fie juridică. Relaţiile însă între oameni şi între 
diferite clase sînt în de-a lungul istoriei relații de luptă, 
de silnicie și dominare, și deci morala le dă consacrarea 
ei. Întru atîta întrucît înseși relațiile de silnicie şi do- 
minare sînt un product necesar al istoriei și corespund 
treptei de dezvoltare la care a ajuns societatea, ele nu 
sînt un fapt regresiv, nici reacționar, și nici morala care 
consacră anume norme de conduită, corespunzătoare aces- 
tor relaţii de silnicie şi dominare, nu e regresivă sau re- 
acţionară. Ea devine însă şi una şi alta cînd consacră 
norme de conduită şi precepte morale care nu mai cores- 
pund treptei de dezvoltare la care a ajuns societatea. 
Aceasta ea o face în interesul celor tari și privilegiați, 
ale căror putere şi privilegii le susţine, dîndu-le o consa- 
crare morală, chiar atunci cînd ele nu mai corespund 
necesităților istorice și sociale. Morala, urmînd evoluţia 
societăţii, ar fi atunci perfect adaptată la societate cînd 
ar corespunde întotdeauna treptei de dezvoltare econo- 
mică și culturală la care a ajuns ea. Însă această ideală 
adaptare nu există. 

De obicei, morala rămîne în urma dezvoltării sociale : 
adică, după ce societatea a ajuns la o treaptă de dezvol- 
tare mai înaltă, care ar cere şi schimbarea unor norme 
morale în sens superior, acestea întîrzie să Yosească, mai 

ales din pricina acelor clase care au interese să oprească 
mișcarea societăţii în sensul progresiv. i 

De altă parte, în fiecare societate „care se dezvoltă, 
dacă sînt puteri sociale care tind s-o ţină în loc sau s-o 
întoarcă îndărăt, sînt și altele care o duc înainte, sînt 
germenii viitorului societăţii, cărora le corespund norme 
de morală superioară. Astfel deci, în aceeaşi societate 
există o dublă neadaptare morală : dintr-o parte, o stare 
morală inferioară, rămasă în urma stării reale (materiale 
şi culturale) a societăţii, de altă parte, o stare morală 
superioară, care întrece societatea. Această dublă neadap- 
tare morală dintr-o parte, plus lupta între moralele deo- 
sebite ale claselor diferite produc acele multiple şi ne- 
spus de dureroase conflicte morale care din antichitate 
pînă acum fac conținutul tragediei „literare, pentru că 
fac, în bună parte, conţinutul tragediei vieții reale. 

Morala, urmînd evoluția societăţii, va fi progresivă 
dacă însăşi societatea se dezvoltă, va fi regresivă dacă so- 
cietatea regresează ; o societate care decade va avea o 
morală. corespunzătoare. : 

În formele ei regresive şi nesănătoase, morala a făcut. 
mare rău, şi nenumărate crime au fost făptuite în nu- 
mele ei ; în formele ei progresive şi sănătoase, ea a făcut 
un nemăsurat bine omenirii. Și, ca bilanţ de bine şi rău, 
se poate afirma că ea a fost un puternic factor de dez- 
voltare socială, de socializare a sentimentelor și ideilor, 
de fasonare şi domesticire a bestiei omeneşti în omul so- 
ciabil şi social, iar în formele ei superioare a fost un 
puternic factor de umanizare şi înnobilare a oamenilor. 

A distruge starea morală dintr-o societate sau a o în- 
locui cu o cu totul altă stare e absolut imposibil. 

Dar să presupunem că printr-o minune, printr-o miş- 
care morală puternică venită de afară, s-ar introduce 
într-o societate noile forme morale, fundamental deo- 
sebite de cele vechi. 

Ce s-ar întîmpla ? 

Starea morală atîrnînd și izvorînd din starea econo- 
mică, culturală şi chiar psihică a societății, și toate aces- 
tea neputînd fi schimbate deodată, fiindcă evoluează în- 
cet, starea morală cea nouă ar veni în conflict cu socie- 
tatea, cu organizaţia socială. Și fiindcă nu din morală 
izvorăște societatea, ci viceversa, de aceea formele mo- 
rale noi ar fi distruse sau ar rămînea forme goale și s-ar 

reconstitui în liniile generale (bineînțeles, nu în mod ab- 
solui) starea morală cea veche, sau că cea nouă ar trăi 
numai ca o formă goală, ca spoială. 

Din această concepţie socialistă a moralei urmează 
consecvent activitatea etică a socialiștilor. 

Morala izvorăşte din relaţiile dintre oameni, deci so- 
cialiștii au de lucrat pentru stabilirea unor mai drepte şi 
mai superioare relaţii economice și politice între oameni, 
şi aceasta chiar în societatea de azi. Şi, lucrînd aşa, ei 
lucrează implicit şi pentru superioare relații morale. Lu- 
crînd pentru o organizaţie socială superioară în viitor, 
ei, ipso facto, lucrează şi pentru o morală viitoare su- 
perioară. În sfîrşit, reprezentînd în societatea actuală ger- 
menii societăţii viitoare superioare, ei au de propagat şi 
de realizat normele morale superioare, pe cît acestea s-au 
dezvoltat deja în societatea actuală, ca prevestitoare ale 
unor vremuri mai bune. 

Aşadar, pentru socialiști, morala e un fenomen social 
care are origine socială, nu teologică sau metafizică; e 
un product necesar al vieții şi dezvoltării sociale și își 
găsește explicaţia în legile acestei dezvoltări. Poate să 
existe o morală superioară sau inferioară, dar nu se 
poate o societate fără morală, după cum nu se poate o 
societate fără viaţă socială. 

Cu totul alta e concepţia asupra moralei a anarhis- 
mului consecvent. 

După concepţia aceasta, morala nu e un product ne- 
cesar și natural al vieţii și dezvoltării sociale, ci un pro- 
duct artificial. Relaţiunile de morală decurg în adevăr 
din relaţiunile dintre oameni, însă în acest sens că o 
minoritate mică și şireată — cea dominantă —, în inte- 
resul dominării sale, a creat şi creează normele de con- 
duită morală, prostind astfel majoritatea, mulţimea apă- 
sată. De vreme însă ce morala cu normele ei de con- 
duită a fost creată, ea, din pricina ignoranței, a robit 
nu numai mulțimea dominată și apăsată, dar întrucîtva 
pe dominatorii ei înşiși. Morala a devenit un instrument 
de robire a tuturor oamenilor, întrucît le impune anume 
norme morale, anume norme de conduită. Creată în sco- 
pul, social bineînţeles, de a domina, ea se preface cu 
vremea într-o entitate religioasă, metafizică, impersonală, 
care robește pe individ, pe toţi indivizii. Morala deci își 
are originea sau în interesele dominării și apăsării, sauiîn 

ignoranţa oamenilor ; e sau un instrument conştient de 
apăsare, sau un prejudiciu. Și aceasta e adevărat nu nu- 
mai de morala, de normele de conduită, întrucît ele sînt 
impuse din afară — de legile juridice sau de opinia pu- 
blică —, dar chiar şi de acele norme care sînt impuse 
de propriile sentimente și conștiința morală ale indivi- 
dului, şi în unele privinţe mai ales de acestea. Acestea 
din urmă sînt inoculate individului în scopul de a-l robi, 
au intrat însă în nervii şi sîngele lui şi întru atita sînt 
cele mai rușinoase. O robie impusă de afară nu poate 
să constituie o ruşine pentru individ pînă cînd el o simte 
şi doreşte să se libereze de ea ; dar cea mai abjectă robie 
e aceea care s-a infiltrat în sîngele şi conștiința indivi- 
dului, făcînd pe rob să idealizeze propriile sale lanţuri. 

Ce este deci de făcut, avînd în vedere idealul anar- 
hist, care este : individul absolut autonom, liber de orice 
apăsare, obligaţie, datorie, de oriunde ar veni ele ? 

E evident că trebuie distrusă morala ca atare, distruse 
toate normele de conduită existente şi toate prejudiciile 
morale infiltrate individului. Prin propagandă, prin edu- 
caţie şi prin propriul exemplu, trebuie scos din capul şi 
sufletul individului prejudiciul moral. 

Această concepţie morală anarhistă a găsit un expri- 
mator de foarte mare talent în filozoful la modă Fr. Nie- 
tzsche ; deosebirea e numai — și această deosebire e în 
favoarea anarhiștilor — că Nietzsche predică distrugerea 
tuturor normelor de morală și liberarea individului de 
sub dominaţia lor cu scop de a crea niște oameni excep- 
ționali, supraoameni, pe cînd anarhiştii cer acelaşi lucru 
în interesul fericirii neamului omenesc, al tuturor oa- 
menilor. Dar dacă filozoful anarhist-aristocrat Nietzsche 
e de acord în această privinţă cu cei mai extremi și con- 
secvenţi anarhiști, în schimb anarhiștii democrați eclec- 
tici, ideologi şi sentimentali din școala lui Kropotkin, 
Reclus, Grave se deosebesc în această privință de anar- 
hiştii consecvenți. 

Aceştia nu pot să considere în mod consecvent mo- 
rala ca un product social necesar, pentru că atunci ar 
trebui să admită toate consecințele pe care le trag de 
aici socialiștii, după cum e relativitatea noțiunilor şi re- 
gulilor morale şi necesitatea unor stări morale, în de-a 
lungul istoriei omenirii, chiar inferioare, întrucît ele sînt 

sau au fost un product al unor anumite stări economice- 
sociale şi culturale. 

Ei nu pot s-o admită pentru că, oameni mai ales de 
sentiment, ei nu pot să se împace cu necesitatea, nici 
măcar trecătoare, a unor stări morale pe care ei — în cele 
mai multe cazuri cu drept cuvint — le socot inferioare și 
neumane. De altă parte, oameni de inimă, pătrunși ei 
înșiși de înalte sentimente umane şi morale, ei nu pot să 
admită nici nihilismul moral al anarhismului consecvent, 
care, dezbrăcînd pe individ de orice obligaţie morală, îl 
duce drept la ravaşolism. Ca orice eclectici, ei aleg dru- 
mul mijlociu. Pe de o parte, admit că trebuie distrusă 
starea morală de azi, ca inferioară şi neumană, iar pe de 
altă parte cer ca în locul celor distruse să fie inoculate 
alte noțiuni şi sentimente morale pe care ei le cred 
superioare. Acestea din urmă, în gîndul lor, sînt menite 
chiar să fie piementul, resortul şi conducătorul societăţii 
anarhiste. 

Astfel, aceşti anarhiști, din punctul de vedere socia- 
list, comit deodată două greşeli însemnate. Pe de o parte, 
din felul lor de a vedea, ar urma că ei consideră starea 
morală a unei societăți ca un product social artificial, 
care poate fi schimbat oricînd şi înlocuit cu aitul ad libi- 
tum, pe de altă parte ar urma că nu societatea și orga- 
nizaţia socială produc şi determină stările morale, ci in- 
vers : starea morală determină organizaţia socială. 


x 


Ar fi, desigur, foarte interesant de a urmări întrucît 
se deosebeşte concepţia socialistă şi [cea] anarhistă pe 
cît e vorba de alte importante noţiuni și categorii sociale, 
după cum sînt : libertatea *, familia, religia etc. Aceasta 
însă ne-ar duce prea departe și ar avea mai ales un 
interes teoretic, pe cînd ceea ce în mod practic intere- 
sează pe cititori e cum unii şi alții consideră înseși bazele 
societăţii de azi, cum sint: statul, starea juridică, pro- 
prietatea. Împrejurul acestora clocotesc pasiunile și se 
dă lupta, fie împotriva lor, fie pentru ele. Aici deci e un 


* În privința libertăţii, a se vedea mai pe larg studiul meu 
Robia și socialismul, scris împotriva lui Spencer. [Vezi: C. Do- 
brogeanu-Gherea, Opere complete, vol. 1, Editura politică, Bucu- 
resti, 1976, p. 224—285.] 

imediat interes practic. De aceea vom trece şi noi la 
aceste categorii sociale ca să învederăm deosebirea ce 
există între socialism şi anarhism în ce priveşte relația 
către ele. 

Statul n-a existat totdeauna. Triburile egalitare pri- 
mitive n-au avut stat. El a început să se dezvolte din în- 
ceputurile puterii publice născute în trib cu scop de a 
regula diferendele dintre membrii tribului și din nece- 
sitatea de a se apăra împotriva triburilor străine. Ade- 
vărata sa înfăţişare însă statul a căpătat-o împreună cu 
dezvoltarea proprietăţii individuale şi a claselor și luptei 
de clase, astfel că în forma lui mai dezvoltată el s-ar 
putea numi : organizarea socială a luptei de clase. Statul 
nu creează această luptă ; ea există fără el și e o formă 
socială a unei lupte universale, a luptei biologice pentru 
existenţă. Statul organizează numai această luptă, care 
fără el ar fi şi mai distrugătoare, mai anarhică. Statul, în 
forma lui dezvoltată, e în bună parte rezultatul acestei 
lupte de clasă și la fiecare epocă socială exprimă rela- 
tiva putere a claselor. Statul, exprimînd lupta de clase 
şi fiind şi rezultatul acestei lupte, exprimă mai ales şi 
apără interesele claselor dominante împotriva claselor 
stăpînite, ca atare deci are un mare element de silnicie 
şi oprimare. Dacă relativa putere a claselor se schimbă 
mulţumită dezvoltării economice, culturale, morale în fo- 
losul unei anumite clase, statul trebuie să se schimbe în 
consecință, uneori treptat, paşnic, alteori prin revoluții. 
Statul, fiind un product necesar al societății, evoluează 
împreună cu ea, îşi schimbă caracterul, pierde şi va 
pierde tot mai mult în viitor din caracterul lui de opri- 
mare. 

În societatea egalitară socialistă, unde ne duce treptat 
evoluția socială, nu vor mai fi clase şi luptă de clase. 
Acolo statul va pierde cu desăvirşire caracterul lui de 
oprimare, se va preface şi se va cufunda în organizarea 
socialistă a societăţii bazate pe solidaritate şi armonie 
de interese ; a vorbi însă pînă atunci despre desființarea 
statului e o absurditate. 

Mai întîi, e absurd și absolut imposibil a desfiinţa o 
instituţie care trăieşte de mii de ani și a izvorit din ne- 
cesităţile sociale dacă însăși prefacerea socială nu ne-a 
adus acolo, ceea ce e încă departe de a fi cazul acum. 
Dar să presupunem că s-ar putea ajunge la acest rezul- 

tat, că elementele revoluţionare ar putea să provoace o 
coliziune atît de mare, o răscoală atit de formidabilă a 
claselor apăsate încît statul, cu toate organele sale, să 
fie desfiinţat pînă la rădăcină. 

Ei, bine, ce s-ar întîmpla ? : 

Statul a izvorît din anumite necesităţi sociale, s-a 
dezvoltat împreună cu proprietatea individuală, exprimă 
şi e rezultatul luptei de clasă. Aceasta din urmă însă şi 
proprietatea individuală sînt rezultate necesare istorice 
ale treptei de dezvoltare economică-materială, culturală 
şi morală la care a ajuns societatea. Statul e deci strîns 
legat de întreaga viață socială a unei epoci. Coliziunea 
însă de care vorbim, oricît de formidabilă ar fi, nu va 
schimba însăși epoca istorică, treapta de dezvoltare eco- 
nomică-socială, starea sufletească a unei societăți. 

Statul deci, ca rezultat al acestei trepte de dezvoltare 
economică, culturală și morală, se va reconstitui cu sigu- 
ranţă și după toate probabilitățile — ca reacţie împotriva 
coliziunii produse — cu un caracter mai oprimator pen- 
tru clasele dominate decît mai înainte *. 

O astfel de tactică deci, care e tactica anarhistă, ar 
fi absurdă şi criminală. 

Absurdă : pentru că e bazată pe absoluta necunoaştere 
a caracterului societăţii și legilor dezvoltării ei; crimi- 
nală : pentru că impune claselor apăsate nenumărate şi 
teribile jertfe pentru un rezultat nenorocit. 

Din această concepţie socialistă a statului rezultă tac- 
tica practică a social-democraţiei. 

Social-democraţia nu caută să distrugă statul — ceea 
ce ar fi o absurditate —, ea lucrează pentru transforma- 
rea socialistă a societăţii, deci pentru treptata atenuare și 
în viitor nimicirea desăvîrșită a caracterului oprimator 
al statului. 

Socialiştii iau parte la viaţa şi lupta în stat aşa cum 
este el (lupte electorale, parlamentare, comunale etc.). 

Socialiștii organizează clasele dezmoșştenite într-un 
partid politic, chemîndu-le la viața politică, şi aceasta cu 
dublu scop. 


* Bineînţeles, vorbim aici despre tendința de a desfiinţa sta- 
tul, nu sforțarea revoluționară chiar, de a-l reforma în interesul 
unor anumite clase sau chiar al tuturor claselor (în caz de do- 
minațiune străină). Această sforțare, bineînţeles, poate să fie 
foarte necesară, progresivă, binefăcătoare şi încoronată de succes. 

Primul e ridicarea puterii politice a claselor dezmoş- 
tenite faţă cu clasele dominante, ceea ce de la sine im- 
plică micşorarea caracterului oprimator al statului ; ast- 
fel e: votul universal, dreptul de întruniri, de coaliţie 
etc. Al doilea scop e: prefacerea statului, pe cit e cu 
putinţă, dintr-un instrument de apăsare într-un instru- 
ment de apărare a claselor dezmoșştenite. Astfel sînt le- 
gile de protecţie a muncitorilor, legea de asigurări pentru 
pătrîneţe, legea tocmelilor și altor relaţii agrare în sens 
proteguitor pentru ţărani ș.a.m.d. 

Acelaşi lucru e cu legile sau starea de drept; şi aci e 
aceeaşi deosebire între socialism şi anarhism. 

După socialişti, legile şi relaţiile de drept, starea de 
drept într-o ţară e rezultatul stării de fapt, stării econo- 
mice-sociale, culturale, morale, rezultatul relaţiilor de pu- 
tere între felurite clase sociale, și starea de drept expri- 
mă această stare de fapt. Dacă s-ar întîmpla ca în rela- 
tiile de putere ale feluritelor clase, în virtutea transfor- 
mării sociale, să se producă schimbări adînci, atunci şi 
dreptul şi legile ţării ar suferi o schimbare corespunză- 
toare, înregistrînd şi introducînd ele în relaţiile de drept 
ceea ce s-a întîmplat deja în relaţiile de fap-. 

Se înţelege că în viaţa socială reală această adaptare 
a stării de drept la starea de fapt nu se face ca în carte, 
ci prin lupte între membrii societăţii şi clasele sociale, 
lupte uneori pașnice, alteori violente sau sîngeroase. 
Aceste din urmă lupte și revoluţii se întîmplă de obicei 
atunci cînd puterea materială și morală a unei clase cade 
în urma prefacerilor adinci economice și culturale care 
s-au întîmplat în societate, iar starea ei privilegiată de 
drept rămîne încă cea veche. În acest caz, clasele privi- 
legiate pe nedrept — adică acelea a căror poziţiune de 
drept e superioară celei de fapt —, caută să-şi apere privi- 
legiile, iar clasele nedreptățite — adică cele a căror pozi- 
țiune de drept e inferioară celei de fapt —, caută să aducă 
legile, starea de drept în armonie cu realitatea lucrurilor, 
a faptelor reale, de aici conflict, care se rezolvă une- 
ori numai prin revoluții singeroase. 

De obicei, starea de drept merge şi rămîne în urma 
stării de fapt. După ce, în urma transformărilor econo- 
mice şi sociale, s-au făcut prefaceri reale, care ar nece- 
sita schimbarea corespunzătoare în legile ţării, acestea 
din urmă sînt totuşi întîrziate din cauza opunerii clase- 

lor interesate. De aici sforţarea tuturor reformatorilor de 
a grăbi aceste legi. Se întîmplă uneori, foarte rar, că 
starea de drept depăşeşte starea de fapt. Acesta e în 
parte cazul ţării noastre *. 

Am zis că starea legală urmează celei reale, de fapt 
adică, după ce se schimbă relaţiile de fapt, în acelaşi 
raport se schimbă relaţiile de drept, starea legală. De aici 
ar urma că starea legală e pasivă şi urmează vicisitudi- 
nile stării reale, de fapt. Această pasivitate însă a celei 
dintii e relativă şi are şi ea un element activ prin faptul 
că starea legală influenţează, la rîndul ei, asupra stării 
de fapt şi tinde, deși în anumite margini, s-o adapteze 
la ea. 

Aceasta e, în cîteva cuvinte, concepţia socialistă asu- 
pra dreptului sau, dacă voiţi, filozofia dreptului a socia- 
lismului. i 

Din această concepţie a dreptului rezultă, în mod con- 
secvent, tactica socialistă față de legile existente. 

Socialiștii luptă pentru ridicarea puterii economice și 
politice a claselor apăsate și prin aceasta — legile fiind 
rezultatul relaţiilor de putere — clasele apăsate pot să 
capete şi legi mai bune în folosul lor. 

Pe urmă, luptă socialiștii pentru o mai grabnică rea- 
lizare a acelor legi, care sînt cerute deja de starea reală 
a ţării, dar pe care interesele claselor privilegiate le îm- 
piedică să fie votate sau aduse la îndeplinire după ce sînt 
votate. În fine, socialiştii luptă pentru aducerea la înde- 
Plinire a unor legi care, strict vorbind, nu sînt cerute 
încă de relaţiile de fapt existente, de starea reală a ţării, 


dar care totuşi — în virtutea principiului enunțat mai 
sus, că starea legală, în anumite margini, influenţează 
starea reală —, pot să aibă o influenţă oarecare, fie în 


sensul îmbunătățirii stării materiale, culturale sau morale 
a muncitorilor, fie în înțelesul grăbirii prefacerii sociale 
în sensul socialist. 
Netăgăduit că aici socialiștii pot să cadă în utopii, să 
ceară legi utopice, care devansează cu mult starea reală 
* În unele din articolele mele economice-sociale, chiar şi în 
unele din articolele mele literare, am ârătat cum acest fapt 


dominează întreaga: noastră viață socială de mai bine de un 
sfert de veac. 

a ţării şi deci cu neputinţă de realizat. Aceasta atîrnă de 
tactul şi priceperea lor. 

Dar, întrucît ei luptă pentru schimbarea legilor, ei le 
admit ca atare în principiu. 

Distrugerea oricărei stări legale, după concepţia so- 
cialistă, e cea mai mare absurditate cu putinţă. Lasă că 
e imposibil a imagina măcar așa ceva, dar chiar dacă, 
prin vreo minune, s-ar putea provoca o astfel de coli- 
ziune care ar siărîma toate legile și relaţiile de drept 
existente rezultatul ar fi identic cu aceia care ar urma 
distrugerii statului. 

După cum am văzut, starea legală, starea de drept 
dintr-o societate exprimă relaţiile de fapt, relaţiile de 
putere existente ; acestea din urmă însă sînt expresiunea 


“reptei de dezvoltare materială, culturală şi morală la 


care a ajuns societatea în vir utea legilor transformării 
sociale. Coliziunea însă care ar distruge relaţiile de drept 
existente nu va schimba doar, totodată, și treapta de dez- 
voltare materială, economică, culturală, psihică, morală 
la care a ajuns societatea, deci aceasta din urmă va pro- 
duce negreșit aceleași relaţii de putere şi se vor recon- 
stitui, în liniile generale, aceleași relaţii de drept, desi- 
gur însă — ca reacţie — cu un caracter mai apăsător 
decit înainte. 

Așadar, după nenumărate jertfe, un rezultat negativ. 

Se înțelege că, din punctul de vedere al filozofiei 
anarhiste, ajungem la cu totul alte concluzii în ce pri- 
vește statul și legile. l 

După concepția anarhistă, statul nu izvorăște în mod 
necesar din starea economică, culturală, morală dintr-o 
anumită epocă și o anumită treaptă de dezvoltare, ci 
e un product artificial social, e rezultatul plănuirilor 
omenești, și anume al plănuirilor unei minorități şirete 
şi rele împotriva unei majorități prostite. După definiția 
unui scriitor anarhist de talent, statul e complotul mino- 
rității împotriva majorității. Creînd statul, minoritatea 
dominantă. a inoculat mulțimii un respect mistic pentru 
el, bazîndu-l nu numai pe legile făcute de oameni, ci pe 
însăși voința lui dumnezeu. 

Statul trăieşte deci, pe d? o parte, prin organizația 
lui însăşi, organizație apăsătoare şi oprimatoare, pe care 
i-au dat-o clasele dominante, iar pe de altă parte prin 

ignoranţa mulţimii şi prejudiciile * ce i-au fost ino 
culate. 

Pentru a scăpa omenirea de stat, care e cel mai mare 
inamic al liberei ei dezvoltări, al fericirii omeneşti, trebuie 
săpate şi distruse amindouă temeliile pe care se ţine. Pe 
de o parte, trebuie arătată mulțimii prostite întreaga ma- 
șinărie infernală care se ascunde în dosul statului și care 
e menită să robească mulțimea claselor dominate — aceasta 
e propaganda teoretică anarhistă ; pe de altă parte, trebuie 
distrus statul cu toată organizaţia lui, cu toate orga- 
nele iui, începînd de la cel mai înalt — monarhul — 
şi sfirşind cu cel din urmă jandarm, de unde atentate 
şi organizarea de revolte. Odată statul distrus, mulțimea 
va deveni liberă și stăpiînă pe soarta ei şi își va aranja 
viaţa spre mai marele bine al tuturor. 

Statul, după această concepţie, e un fel de dominație 
străină, care odată distrusă și jugul străin scuturat, naţia 
devine liberă şi independentă. 

Statul fiind, după concepția anarhistă, complotul mi- 
norității împotriva majorităţii, legile sînt fabricate de 
stat tocmai în acest scop, al robirii şi apăsării mulţimii, 
legile sînt deci instrumentul acestei apăsări. 

Legile şi relaţiile de drept — oricare ar fi ele — sînt 
prin sine însele o negare a anarhismului, după cum 
anarhismul prin sine însuşi e negarea lor. O lege trebuie 
să aibă o sancţiune, trebuie să fie executată în mod 
coercitiv. O lege deci, prin firea ei, are un element de 
silnicie împotriva individului. Individul însă, după cum 
am văzut, trebuie să fie liberat de orice fel de silnicie 
sau apăsare. Raporturile între indivizi nu trebuie să fie 
determinate nici de relaţii de morală, nici de relaţii de 
drept : acestea din urmă sînt în afară de individ, dea- 
supra individului și deci apăsătoare pentru el. 

Relaţiile între indivizii absolut autonomi ai unei so- 
cietăți trebuie să fie determinate (dacă putem întrebuința 
această expresie absolut antianarhistă) numai de instinc- 
tele, sentimentele, afinitățile, dorințele şi voința absolut 
liberă a indivizilor ei înşişi. Tot ce stă deasupra indivi- 
zilor şi caută să determine aceste relaţii trebuie nimicit. 

Consecvenţi cu concepţia lor simplistă, anarhișştii caută, 
prin așa-numita propagandă prin fapt, să distrugă orice 


* [Prejudecăţile]. 

sentiment de legalitate, şi revolta împotriva stării legale 
şi de drept, oricare ar fi ea, e dogma de credinţă a 
anarhismului. 

Alt exemplu al profundei deosebiri e relaţia anarhis- 
mului şi a socialismului către o altă instituţie esenţială : 
proprietatea individuală; 

După concepţia socialistă, proprietatea individuală e 
o formă de convieţuire şi de relaţii economice-sociale 
prin care omenirea trebuia să treacă în virtutea legilor 
necesare ale transformării sociale. Această formă de viață 
şi aceste relaţii economice-sociale nu sînt veşnice. A fost 
o vreme cînd ele n-au existat și va veni iarăși o vreme 
cînd vor dispare. 

Proprietatea individuală a luat naştere acum cîteva 
mii de ani, cînd a înlocuit o altă formă de convieţuire şi 
relații economice-sociale : comunismul primitiv. 

De atunci, ea a suferit nenumărate schimbări (rămă- 
şiţele comunismului au supravieţuit multă vreme, iar cu 
desăvîrşire n-au dispărut nici acum), dar, după caracterul 
ei general, a rămas tot proprietate individuală. Ei i se 
datorește contrastul dureros din societăţile moderne al 
unei sărăcii îngrozitoare, alături de concentrarea unor 
bogății imense ; dar tot ei, în bună parte, i se datorește 
civilizaţia modernă cu toate minunile ei. 

Cu vremea, această formă de proprietate începe să 
devină, în loc de pîrghie, o piedică pentru dezvoltarea 
societăţii ; ea dezvoltă tot mai mult în societăţile moderne 
contradicții de neînlăturat, care tot mai mult îi minează 
existenţa. Ea trebuie, fatal, să împărtășească soarta a 
tot ce există pe lumea asta — trebuie să dispară. 

În virtutea acelorași legi ale transformării sociale, 
proprietatea individuală va dispare, cînd în societatea 
socialistă proprietatea va îmbrăca o altă formă : colecti- 
vistă, socialistă — proprietatea socialistă. 

Dar pînă atunci proprietatea individuală e o nece- 
sitate absolută şi nici nu se poate închipui cum ar putea 
o societate care n-a ajuns încă la forma de viaţă socialistă 
să fie fără proprietate individuală. Dacă, prin vreo mi- 
nune, puterea și statul ar cădea azi în mîna socialiștilor 
şi ei ar decreta desfiinţarea proprietăţii individuale și 
înlocuirea ei cu proprietatea colectivă, apoi aceasta din 
urmă, neavînd condiţiunile necesare de existenţă pregătite 
pentru traiul ei de evoluţia economică-socială, de dezvol- 

tarea culturală și morală, n-ar putea să existe nici o 
săptămînă. Asemenea, dacă s-ar desființa regimul marii 
proprietăţi individuale și toate averile şi capitalurile mari 
s-ar împărţi între cei care muncesc (s-a arătat de atitea 
ori cît de absurdă e însăși presupunerea aceasta, nu 
mai vorbesc de realizare), apoi acest fapt, după socialişti, 
nu numai că n-ar fi revoluţionar, dar ar fi reacţionar, 
ne-ar întoarce înapoi, la regimul micii proprietăţi indi- 
viduale şi, în virtutea legilor economice inerente so- 
cietăţilor moderne. am ajunge după o vreme oarecare 
iarăşi la concentrarea averilor. 

Socialiștii deci nu caută să desființeze proprietatea 
individuală, ceea ce ar fi absurd. 

Socialiștii (eocial-democraţii), prin lucrarea lor în di- 
recţia prefacerii socialiste a societăţii, caută să grăbească 
pe cît e cu putință sosirea acelei vremi cînd regimul 
proprietăţii individuale va trece în regimul proprietății 
socialiste. Iar pină la vremea aceea, destul de îndepăr- 
tată, socialiștii se luptă pentru a mai tăia din colții re- 
gimului individualist, a mai micşora relele pe care le 
produce acest regim, şi anume prin protecția economică 
a claselor muncitoare, asigurările muncitorilor, reduce- 
rea orelor de lucru, minimum de salar, regulamentarea 
relaţiilor muncitorilor agricoli cu proprietarii în scop de 
a protegui pe cei dintii, şi aşa mai departe. 

Se înţelege că concepția și tactica anarhistă sînt cu 
totul altele. 

Fondatorii înșiși ai doctrinei anarhiste, Proudhon în 
Franţa şi Stirner în Germania, consecvenţi cu teoria 
lor arhiindividualistă, au fost cei mai mari vrăjmași ai 
proprietăţii colectiviste sau socialiste şi cei mai călduroşi 
ciraci ai proprietăţii individuale. Proprietatea trebuie să 
rămînă individuală, mai individuală chiar decit acum 
dacă s-ar putea ; însă să fie echitabil împărțită între 
membrii societăţii. La aceasta, după Proudhon, care a 
fost un economist foarte slab, se putea ajunge prin cre- 
dit gratuit, iar după Stirner și mai simplu : fiecare in- 
divid să ia din tot ce este produs oricît îi trebuie și orice 
îi trebuie, și... basta. 

Anarhiștii care au urmat acestor doi corifei ai anar- 
hismului au înțeles și greșeala unuia, și simplicitatea 

altuia *. Ei au înţeles că cele mai mari şi mai dureroase 
anomalii din societăţile moderne sint în legătură cu pro- 
prietatea individuală. Şi, odată înţeles acast lucru, ei şi-au 
zis „anarhiști-comunişti“, punîndu-se astfel în con ra- 
dicţie flagrantă cu fondatorii anarhismului. Dar şi aici 
anarhișştii au introdus metoda lor atit de simplistă, ne- 
ştiinţifică sau mai bine-zis antiștiinţifică. În loc de a stu- 
dia proprietatea individuală ca o categorie sociali cu o 
vechime de mii de ani, a o studia în dezvoltarea ei evo- 
lutivă pentru a vedea rezultatele ei pozitive şi negative ; 
necesitatea ei istodcă la o anumită epocă a dezvoltării 
omenirii ; transformările ce a suferit, schimbările adînci 
care se petrec în ea în vremea noastră și schimbările 
adinci ce va suferi în viitor — în loc de acest studiu 
greu, lung, penibil, dar necesar, anarhiștii, credincioşi 
metodei lor simpliste, raţionează cam astfel : în 

E adevărat că proprietatea individuală face posibile 
aşa de monstruoase enormalităţi sociale cum sint: gră- 
mădirea unor imense bogății la un singur om, de o parte, 
și sărăcie îngrozitoare, de alta? E adevărat că tot ea 
face posibilă şi favorizează dezvoltarea unor feroce sen- 
timente egoiste şi individualiste ș.a.m.d.? E adevărat ?, 
da sau ba? Da. Apoi dacă da, dacă acestea sint adevă- 
rate, atunci... delendum est... - 

Dar după acest delendum ? 

Fi, după aceasta, norodul, liberat de stat, de legi, 
de proprietatea individuală, de toate lanțurile şi piedicile 
puse de clasele dominante în drumul dezvoltării libere 
a popoarelor, se va constitui în grupe autonome co- 
muniste, după voința liberă și afinităţile individuale 
— iar dacă nu credeţi — întrebaţi pe gravul sociolog 
Grave. i N 

Încă un exemplu și cel din urmă: deosebirea între 
<ocialiști şi anarhiști pe cît e vorba de relaţia lor către 
membrii individuali ai claselor dominante. 

Pentru socialişti, poziţiunea. socială, mai ales cea 
economică, a unui om se datoreşte în mică parte omu- 
lui însuşi; în cea mai mare parte, ea e rezultatul orga- 
nizaţiei sociale — pentru ea deci, el nu poate fi făcut 
responsabil. Dacă în societatea noastră există milionari 

* Vorbesc de anarhiştii mai culţi şi mai cuminţi; cei ra- 
vaşolişti sînt perfect de acord cu teoria lvi Stirner şi, pe cît e 
zu putinţă, caută s-o pună în practică. 

şi proletari, aceasta se datorește organizaţiei capitaliste 
moderne a societăţi : şi unul și altul sînt un product ne- 
cesar al acestei organizaţii, şi unul şi altul s-ar putea 
zice că împlinesc o anumită funcţie în organismul social. 
Această funcţie este impusă de organizaţia socială. Deci, 
dacă se poate învinui cineva, e aceasta din urmă, şi nu 
individul. Un capitalist milionar şi un lucrător proletar 
sînt deopotrivă un product necesar al organizaţiei capi- 
taliste moderne a societăţii, şi unul e tot aşa de puţin 
vinovat de situația lui ca şi celălalt. E adevărat că 
milionarul, capitalistul, exploatează pe muncitor, că ve- 
nitul celui dintii e făcut din munca neplătită-a munci- 
torului, din așa-numita plusvaloare, iar capitalul e aceeaşi 
plusvaloare capitalizată. Această exploatare însă e o ne- 
cesitate în societatea capitalistă ; fără ea nu poate să 
existe şi să se dezvolte această societate, pentru ea deci 
nimeni în parte nu poate fi făcut responsabil. S-ar putea 
zice că exploatarea e impersonală : exploatează milionul, 
care în societatea capitalistă trebuie să dea plusvaloare 
în orice mină s-ar găsi — a lui X sau a lui Y. 

Ca să ne convingem mai bine, n-avem decit să ne 
închipium acelaşi milion în bonuri închis într-o cutie 
şi lăsat în drum. Oricine va pune mîna pe cutie va de- 
veni un exploatator, un capitalist, un încasator de muncă 
neplătită, în formă de cupoane. 

De aceea, nu e absolut nici o contrazicere ca un mi- 
lionar — fabricant, moșier, bancher etc. — să devină 
un consecvent socialist, rămînind totuşi milionar. Și 
aceia care cred că pun într-o grozavă dilemă pe un so- 
cialist bogat cînd îi zic că el trebuie să înceapă socia- 
lismul prin a-şi împărți averea fac o aserțiune naivă, 
care arată absoluta nepricepere a socialismului. Milionul 
dat altora va continua în societatea noastră să aducă 
plusvaloare, să pompeze muncă neplătită. Iar dacă, su- 
părat pe el pentru această pompare a plusvalorii, pro- 
prietarul lui l-ar distruge, atunci capitalul rămas în viaţă 
s-ar însărcina să pompeze el și partea ce s-ar fi cuvenit 
şi celui dispărut. Singurul lucru pe care morala socialistă 
l-ar putea cere socialistului bogat e ca să-și întrebuinţeze 
venitul în mod moral și superior omenesc, iar nu în lux 
şi desfrîu, cum fac feciorii de bani gata. 

Așadar, e clar că socialiștii nu se pot lupta împo- 
triva indivizilor, întrucît aceştia sînt corecţi din punctul 

de vedere al cererilor legale şi morale ale societăţii 
noastre capitaliste, ea însăşi, ci ei luptă împotriva institu- 
ţiilor și organizaţiei capitaliste sociale pentru a le trans- 
forma în sensul socialist în viitor şi a mitija * relele ce 
decurg din ele în prezent. pp l 

Și social-democraţia e așa de conştientă de toate aces- 
tea, ştie aşa de bine că pînă să vină vremea regimului 
proprietății colectiviste socialiste trebuie să trăim, şi nu 
putem trăi decît sub regimul proprietății individuale, încît 
înfrîngerea acestui drept de proprietate din „partea vre- 
unui membru al social-democraţiei, cum ar fi: înşelarea, 
escrocheria, furtul, ea le pedepsește cu cea mai mare 
pedeapsă ce are la dispoziţie: excluderea pentru tot- 
deauna din toate organizaţiile socialiste. 

Bineînţeles că anarhiștii, consecvenţi cu metoda lor 
și concepţia ior simplistă, văd lucrurile cu totul altminteri. 
© Pentru ei fiecare om bogat e apropriatorul plusvalorii, 
al muncii neplătite, al produsului muncii altuia, deci nu 
numai că e inamic, dar [e] și tilhar și, prin urmare, tre- 
buie tratat în consecinţă. A lua cu sila sau prin viclenie 
din averea unui om bogat nu poate fi o faptă moralmente 
reprobabilă, e mai curind restituirea unui lucru furat. Şi 
anarhiştii ajung pînă la imbecilitatea atentatelor indivi- 
duale împotriva bogaţilor. 


+ 


Sper că aceste exemple sînt îndestulătoare. 

Iată două concepții fundamental deosebite, care dau 
loc la două feluri de activitate practică diametral opuse. 

Se înţelege că această deosebire fundamentală între 
concepția socială și tactica practică a unora şi a altora tre- 
buia să provoace o luptă acută între anarhiști şi socia- 
lişti, cu atît mai violentă și acută cu cît e mai mare 
deosebirea dintre ei. Şi, în adevăr, această luptă a şi 
izbucnit, chiar din momentul apariţiei social-democraţiei 
şi a anarhiştilor pe arena iuptelor politice. a-i 

De cînd lupta a început în Internaţională între ba- 
kuniştii anarhiști, de o parte, şi marxiştii social-demo- 
craţi, de alta, de atunci lupta aceasta urmează neincetat, 
violentă, implacabilă și va dura atîta vreme cît vor fi 
socialişti şi anarhiști. 


* [îmblinzi]. 

Social-democraţii acuză pe anarhiști că concepţia lor 
socială e naivă şi copilărească, iar tactica practică im- 
becilă şi criminală. 

E naivă şi copilărească o concepţie socială care face 
abstracţie de întreaga dezvoltare a omenirii, cu toate 
necesitățile ei, iar marii probleme sociale moderne — în 
imensa ei complexitate — îi substituie cîteva formule şi 
deziderate umanitaro-sentimentale de o naivă simplici- 
tate. E imbecilă și criminală tactica anarhiştilor pentru 
că duce la rezultate diametral opuse acelora pe care ei 
le aşteaptă şi provoacă poporul muncitor la o mulțime 
de jertfe dureroase pentru a ajunge la un rezultat negativ. 

Aceia cărora le convine mai ales tactica anarhistă 
sint reacționarii de orice fel. Tactica nebună a aşa-nu- 
mitei propagande prin fapt — atentate şi asasinate 
anarhiste — stîrnind oroare în opinia publică, reacţio- 
narii de tot soiul caută să se folosească de asemenea îm- 
prejurări și provoacă represalii împotriva tuturor acelora 
care lucrează în folosul mulţimii obijduite, și mai ales 
împotriva social-democraţilor. 

Tactica anarhistă convine așa de mult reacţionarilor 
de orice fel încît, ori de cite ori le trebuie vreo lege 
reacționară draconică, fabrică ei înșiși cîte un atentat 
anarhist. După social-democraţi, anarhiștii se împart în 
oameni de inimă, dar naivi — uneori degeneraţi — şi 
în agenţi provocatori. 

Din parte-le, anarhiştii acuză pe social-democraţi de 
trădare a cauzei poporului, 

Social-democraţii înşală poporul muncitor — zic 
anarhiștii — cînd îi sugerează deşarta speranţă că pe 
cale legală, pe calea luptei parlamentare, poate fi ame- 
liorată stare lui tristă, deznădăjduită, înșelătorie cu atit 
mai mare cu cît îl deturnează de la singura cale adevă- 
rată și mintuitoare, calea răzvrătirii revoluţionare. 

După anarhiști, socialiștii adorm şi distrug energia 
revoluționară a poporului, îl înșală cu știință, se interpun 
între cele două armate inamice — a apăsaţilor şi [a] apă- 
sătorilor — și, dindu-se de prietenii celor dintii, în rea- 
lita.e lucrează în folosul celor din urmă. În felul acesta 
insă, social-democraţii sînt mai periculoși decît armata 
inamică a apăsătorilor, pentru că sint trădători strecurați 
în rîndurile proletariatului, falși amici. mai periculoși 
decît inamicii pe faţă, oameni care, servind propriile lor 

ambiții acum, sînt viitorii apăsători ai poporului mun- 
citor cînd acesta se va libera de apăsătorii de azi. 

Şi acest antagonism merge aşa de departe încît, pe 
cînd anarhiștii declară că cei dintii care trebuie supri- 
maţi în timpul unei revoluții sînt conducătorii social-de- 
mocraţiei, aceasta din urmă, chiar de pe acum, exclude 
din toate organizaţiile social-democrate pe oricine s-ar 
dovedi că e anarhist, și primul lucru cu care pină acum 
şi-au început lucrările toate congresele internaţionale So- 
cialiste a fost excluderea oricărei suflări anarhiste din 
acele congrese. 


Înainte de a sfirşi aş dori să răspund la o bănuială 
sau obiecţie ce neapărat trebuie să se nască în mintea 
cititorilor mei. ` l 

Mulți se vor gîndi cu drept cuvint: „Dacă deosebi- 
rea între concepția teoretică și tactica practică a so- 
cialiştilor şi anarhiştilor e aşa de mare, dacă lupta ce 
duc unii împotriva altora — nu pe ascuns, ci la lumina 
mare a zilei — e atît de acerbă, cum se poate ca să se 
facă o confuzie atî: de mare între unii și alții ?“. . 

Cauzele acestei confuzii sînt multiple, încît n-ar fi 
aici locul să le examinăm pe toate. Această confuzie, ca 
orice greşeală de altminteri, se bazează pe o părticică 
mică de adevăr. | | 

Astfel, netăgăduit că între socialism şi anarhism e şi 
o asemănare oarecare. Și unii, şi alţii sînt împotriva 
organizaţiei sociale moderne ; şi unii, și alții îi fac o 
critică acerbă și cîteodată, în focul luptei, cu aceleași fraze 
violente ; şi unii, și alţii visează o societate în care n-ar 
exista toate nedreptăţile și mizeriile de azi. 

Dir aceste asemănări nu pot șterge deosebirile pro- 
funde. Socialiștii, cu drept cuvint, obiectează că între li- 
beralii individualişti, umanitarişti, şi manchesterieni, de 
o parte, și anarhiști, de alta, e o mai mare asemănare 
decît între aceştia din urmă şi socialiști. Cu toate astea, 
desigur, nu se poate face confuzie între liberali și 
anarhiști. 

Aceste asemănări, reale sau aparente, sint însă în- 
deajuns pentru ca cei in eresaţi și ignoranţi să facă re- 
gretabila confuzie. 

Ignoranța e deci prima cauză a acestei confuzii. Cu- 
noașterea socialismului nu e uşoară deloc, aprofundarea 
lui e cît se poate de anevoioasă. Publicul cel mare şi 
chiar oamenii culți sau aşa-zişi cunosc socialismul din 
fapte diverse ale gazetelor sau din acele pasaje din ma- 
nualele de economie politică unde se vorbeşte de so- 
cialism, iar în cel mai bun caz din broșurile populare 
ale adversarilor sau prietenilor socialismului. A cunoaşte 
socialismul din aceste surse, așa de puţin autorizate, e 
tot aşa de greu cum ar fi a cunoaște medicina dintr-o 
broșură populară asupra căutării şi vindecării bolilor. 

Ignoranţa e deci prima cauză a confuziei. Dar alta, 
și mai puternică, e interesul politico-social. 

În luptele violente militante politico-sociale sînt in- 
terese puternice care comandă această confuzie. 

Se ştie însă că atunci cînd e vorba de lupte mili- 
tante politico-sociale, de pasiunile politice încetează nu 
numai judecata rece, imparţială, dar încetează cea mai 
elementară argumentare logică. Mai mult decit atît: în- 
cetează constatarea adevărurilor evidente, a axiomelor 
matematice ele însele. 

În luptele politice, de două ori două de multe ori nu 
numai că nu fac patru, dar nici cinci sau trei, ci un ceva 
care n-are nimic a face cu numerele abstracte matema- 
tice, spre pildă : un cornişon în oţet. 

Asta e adevărat pentru luptele politice din alte ţări, 
dar încă pentru ţara noastră ! 


C. Dobrogeanu-Gherea 


NOUA REVISTĂ ROMÂNĂ PENTRU POLITICĂ, LITERATURĂ ȘI ŞTI- 
INȚĂ (BUCUREȘTI), NR. 31 DIN 1 APRILIE 1901, P. 289—303 


SOCIALISMUL 
ÎȘI ARE OARE RAŢIUNEA ?... 


Socialismul are el oare rațiune de a fi în ţările fără 
mare industrie, cum e ţara noastră? Și nu e oare mai 
bine ca socialiștii să se lepede de socialism decît să se 
încăpăţineze într-o activitate socială pentru care nu 
există condițiuni necesare în ţară la noi ? 

Sînt convins că însăși întrebarea astfel pusă e absurdă. 
Socialismul are o concepţie a lui proprie asupra vieţii 
sociale și deci acela care are această concepţie şi suma 
convingerilor și principiilor ce se referă la dinsa va fi 
socialist şi trebuie să fie socialist în. orice ţară euro- 
peană va fi el: fie Franţa sau Germania, fie Bulgaria 
sau Ungaria. 

Socialismul are filozofia lui, şi mai ales socialismul 
are filozofia istoriei lui, prin care înfățișează și judecă 
în anumit mod desfășurarea evenimentelor din istoria 
omenirii, 

Socialismul înfățișează și judecă în modul lui special 
relaţiile între oameni, unii față de alţii, conduita lor, 
adică are o etică, o morală a lui. 

Dar ceea ce deosebește şi caracterizează în special pe 
un socialist sînt vederile şi convingerile lui care se re- 
feră la viaţa economico-socială a societăţii. 

Acela care are convingerea că organizaţia capitalistă 
modernă a societăţilor — adică acea organizare în care 
capitalul hotărăşte şi felul cum se produc bogăţiile în 
societate, şi felul cum se împart între membrii socie- 
tății — nu este o organizare veşnică, ci trecătoare, care 

trebuie să facă loc unei alte organizaţii sociale unde în 
locul capitalului e munca socialmente și raţionalmente 
organizată, care va hotărî și producţia şi împărţirea bu- 
nurilor sociale, acela care are convingerea aceasta mai 
ales este socialist. 

l Într-un cuvînt, un socialist are o sumă de principii 
și convingeri de ordine filozofică, etică, politică, econo- 
mico-socială, care constituiesc aceea ce am numit o con- 
cepție proprie socialistă asupra vieții sociale, şi cine are 
această concepţie e socialist, oriunde ar fi el. 

E eviden: că o ţară cu o viață economică și culturală 
mai înaintată va fi nemăsurat mai prielnică pentru o ac- 
tivitate socialistă decit o ţară înapoiată economiceşte și 
culturalicește — şi o activitate socialistă în aceasta din 
urmă nu poa'e să dea decît rezultate foarte modeste — 
dar același lucru va fi cu orice altă activitate pe terenul 
economico-social și cultural, şi aceasta deci nu poate să 
constituie un argument special împotriva activității so- 
cialiste. l 
. Un socialist care avînd principii și convincţii * socia- 
liste, le păstrează — dacă putem să ne exprimăm așa — 
pentru propria lui întrebuințare, acela e un socialist pla- 
tonic. 

A socialist care caută să pună în acord viaţa sa 

ivată cu convincții iali iali 
pede incţiile sale socialiste e un socialist con- 

Un socialist care prin viu grai sau scris, sau printr-o 
altfel de activitate, caută să convingă pe alţii de drep- 
tatea principiilor sale și caută să influențeze viata reală 
în acord și în sensul convincțiunilor sale e un socialist 
militant. 


Un socialist care trăieşte în dezacord cu principiile 
sale e un socialist inconsecvent. 

„În sfîrşit, un socialist care lucrează chiar împotriva 
principiilor sale e un socialist necorect. 
i Dar un socialist care e socialist într-o tară de mare 
industrie şi e nesocialist într-o țară de mică industrie 
n-are — după modesta mea părere — nici un sens. 

Să ne închipuim că un englez, credincios fervent, pă- 
truns de înaltele învățături creștine, ar pleca din Engli- 
tera și s-ar stabili într-o ţară mahomedană, spre pildă în 


* [Convingeri ]. 

Arabia. Stabilit acolo, el şi-ar face următorul raţiona- 
ment : religia e un produs al unei anumite stări politice, 
economico-sociale, morale, culturale. Creştinismul în for- 
ma sa înaltă e produsul unei civilizaţii superioare şi nu- 
mai acolo poate să înflorească. Pentru Arabia însă — o 
tară semibarbară —, mahomedanismul e acea formă reli- 
gioasă care rezultă din starea ei socială şi culturală şi 
deci creștinismul ar fi aci o plantă exotică ce n-ar avea 
raţiunea de a fi. Şi, bazat pe acest raționament, englezul 
nostru, în loc de a face prozelitism creştin, în loc de a 
căuta să ridice pe mahomedani pînă la creștinism, s-ar 
preface el însuși, fără nici o reservatio mentalis... în ma- 
homedan. 

E serios aceasta ? 

Şi, cu toate astea, cam așa argumentează excelentul și 
vechiul meu amic I. Nădejde. 

Ceea ce face ca chiar oameni de valoarea unui I. Nă- 
dejde să cadă într-o greșeală așa de mare e confuzia pe 
care ei o fac între socialism în general şi tactica socialistă 
în special. 

Socialismul, ca o concepţie socială a vieţii, e, cu oare- 
care deosebiri, același pentru toţi socialiștii. 

Lucrarea practică însă a  socialistului, socialismul 
aplicat, dacă s-ar putea zice așa, tactica pe care trebuie 
s-o urmeze socialiștii pentru a pune în practică învăţă- 
mintele socialiste trebuie să fie deosebită în fiecare ţară, 
după condiţiile reale politice, culturale şi economice ale 
fiecărei ţări. 

Şi e evident că cu cît deosebirea în această privinţă 
va fi mai mare între două ţări, cu atît și tacticile socia- 
liste se vor deosebi mai mult. 

E evident că lucrarea practică, tactica socialismului 
într-o ţară de mare industrie ca Germania și într-o ţară 
agricolă ca Bulgaria trebuie să fie profund deosebite. 

Şi din doi socialişti din care unul va căuta să aplice 
tactica socialistă cvasiortodoxă — greşit socotită ca unica 
socialistă — a social-democraţiei germane, iar altul va 
căuta să stabilească o tactică special convenabilă stării 
reale a Bulgariei cel din urmă va avea dreptate. 

Ei bine, S. Sanielevici, ca şi excelentul şi vechiul meu 
prieten I. Nădejde fac tocmai această din urmă greșeală 
şi confuzie. 

Ei confundă socialismul în general cu tactica social- 
democrată germană în special şi din imposibilitatea reală 
a acesteia din urmă conchid la neraţiunea de a fi — ab- 
solut aparentă însă — a celui dintii. 


Pe această greşeală este bazată toată argumentarea lor. 


C. Dobrogeanu-Gherea 


ROMÂNIA MUNCITOARE (BUCUREȘTI), ANUL I, NR. 1 DIN 1 IA- 
NUARIE 1902 ` 


SERBAREA SOCIALISTĂ DE IERI“ 


Întrunirea. — Declaraţiile d-lui C. Dobrogeanu- 
Gherea. — Discursurile. — Banchetul 


Ieri membrii Cercului socialist „România muncitoare*, cum 
şi numeroşi socialişti neînscrişi încă în cerc s-au întrunit în nu- 
măr de peste 600, în grădina Societăţei de dare la semn, spre 
a serba ziua de 1 Mai. 

Au asistat dintre vechii socialişti d-nii C. Dobrogeanu-Gherea, 
Al. Ionescu, Al. Georgescu şi întreg statul-major al vechiului 
club socialist. 


D-l Dobrogeanu-Gherea, luînd informaţii asupra mer- 
sului noii mișcări, a declarat că de data aceasta va fi o 
mişcare serioasă, fiindcă e condusă de muncitori. 


Au luat pe rînd cuvîntul, pentru a explica însemnătatea 
zilei de 1 Mai, d-nii Grigoriu, Anagnoste, Frimu, Georgescu 
și alții. 

După întrunire a avut loc un banchet intim. 

Un cor de bărbaţi a cîntat numeroase cîntece revoluţionare. 


Rep. 


ADEVĂRUL (BUCUREȘTI), ANUL XVII, NR. 5824 DIN 20 APRILIE 
1904 

DEFINIŢII SOCIALISTE * 


Definiţiile și rezumatele socialiste, ca toate definițiile 
dealtfel, n-au așa mare preț. Ceea ce e important e cu- 
noașterea aprofundată şi detaliată a unui subiect, aceea 
ce o definiție, desigur, nu poate da. Cu toate acestea au 
şi ele rostul și importanţa lor. 

De cite ori n-auzi întrebarea: dar ce e în definitiv 
societatea socialistă ? Ce e socialismul ? Ce e un socia- 
list ? Răspunsul dat în cîteva cuvinte clare, nu numai 
altora, dar chiar sieși, e de multe ori mai important de- 
cît s-ar părea. 

, Aşadar, ce este societatea socialistă ? Societatea so- 
cialistă e acea formă şi organizare a societăţii în care, în 
virtutea legilor de transformare socială, se va preface 
societatea capitalistă de azi. Sau societa:ea socialistă e 
acea formă și organizare a societăţii, care va înlocui so- 
cietatea capitalistă de azi. l 

Caracterul distinctiv și esențial economic al acestei 
societăți va fi că toate instrumentele de muncă vor fi 
socializate, naționalizate. Caracterul distinctiv si esenţial 
juridice va fi o adevărată libertate și egalitate bazată. e 
egalitatea economică, pentru că în societatea” capitalistă 
de azi și libertatea și egalitatea tuturor înaintea legii Sînt 
făcute iluzorii prin lupta de interese si enorma neegali- 
tate economică. Semnul distinctiv moral şi sufletesc va 
o adevărată fraternitate bazată pe solidaritate de in- 
erese — în societatea capitalistă de azi, această frater- 

nitate e făcută iarăşi iluzorie prin antagonismul vrăjmaş 
de interese și o înfiorătoare neegalitate economică. 

La aceste cîteva cuvinte de definiție socialistă, cineva 
ar putea să facă următoarea obiecţie serioasă : 

E evident, ar putea să zică cineva, că socieiatea de 
azi, cum au fost dealtfel toate societăţile trecute, se gă- 
sește în veșnică transformare şi preiacere. Aceste nenu- 
mărate prefaceri, acumulindu-se în societate, fac ca la 
un moment dat ea să-și schimbe forma ei socială. După 
cum apa încălzindu-se mereu rămîne tot apă pînă la 
anume grad şi ajungînd acolo se preface în alt corp 
— abur, tot așa societatea, transformîndu-se mereu, la un 
moment dat se preface în altă formă, în altă organizaţie 
socială. Admitem deci că şi societatea capitalistă, prin 
acumularea continuă a prefacerilor ce se operează în sî- 
nul ei, va trebui să se prefacă şi ea în altă organizaţie 
socială. Dar de unde se știe că această formă sau orga- 
nizare socială va fi socialistă și nu va fi alta, spre pildă, 
tot o organizaţie capitalistă în fond, dar sub o altă 
formă ? 

Întrebarea şi obiecţia, cum se vede, sînt foarte se- 
rioase și temeinice. Dar tocmai la ele răspunde socia- 
lismul. 

Ce este dar socialismul ? 

Socialismul e o doctrină, sau mai bine zis un corp de 
doctrine, care se bazează pe toată știința modernă și care 
arată şi dovedește cum, în ce fel, de ce societatea capi- 
talistă de azi se transformă pas cu pas în societatea so- 
cialistă aşa cum am definit-o mai sus, sau, vorbind ca 
un marxist, cum societatea capitalistă în dezvoltarea ei 
crește în societate socialistă. 

Socialismul arată care sînt acele pu'eri materiale, care 
sînt acele forţe morale și sufleteşti care se dezvoită în 
societatea de azi şi o împing spre transformare socialistă, 
socialismul arată cum schimbirile care se operează în 
mecanismul social al societăţii de azi o împing spre ace- 
laşi sfîrşit. În fine, socialismul arată care clasă socială 
mai ales este aceea care, prin interesele ei vitale mate- 
riale și morale de clasă (proletariatul, muncitorimea), 
are menirea istorică de a realiza această transformare 
socială. 

De aicea urmează ce e un socialist şi care e menirea 
lui. Socialist e acela care e pătruns de adevărurile, de 

învăţăturile socialismului şi caută să lumineze şi să pă- 
trundă şi pe alţii de aceleași adevăruri şi învățături. 
Aceasta s-ar putea numi activitatea teoretică. De altă 
parte, socialistul caută să organizeze masele socialiste, în 
primul rînd proletariatul, în dublul scop de luptă : pri- 
mul pentru îmbunătăţiri imediate ale soartei celor obij- 
duiţi şi apăsaţi şi pentru îndulcirea tuturor relelor pro- 
duse de societatea de azi, şi al doilea în scop de a rea- 
liza mai curînd — bineînţeles, pe cît poate să fie vorba 
de accelerarea unui proces natural istoric — transfor- 
marea societății capitaliste în cea socialistă şi de a face 


ca această transformare să fie cît se poate mai armonică, 
mai rodnică. 


t C. Dobrogeanu-Gherea 


ROMÂNIA MUNCITOARE (BUCUREȘTI), ANUL I, SERIA A II-A, NR. 4 
DIN 27 MARTIE 1905 


DIN ETICA SOCIALISTÃ“ 


Un socialist conștient ştie foarte bine că rezultatele 
muncii lui socialiste nu depind numai de sforțările, de 
energia, de devotamentul lui, ci şi de acele condițiuni 
obiective istorice, de acel mediu istoric în care îi e dat 
să lucreze. Şi e evident că într-un mediu social prielnic 
rezultatele aceleiaşi munci vor fi mult mai rodnice decît 
într-un mediu neprielnic, și e evident că într-o ţară mai 
înaintată în cultură, în dezvoltarea ei industrială, eco- 
nomico-socială rezultatele muncii socialiste vor fi mult 
mai mari decît într-o ţară rămasă în urmă în dezvoltarea 
ei economico-socială, culturală și e evident, într-un cu- 
vînt, că rezultatele muncii socialiste în ţări cum sînt 
Franţa, Belgia sau Germania vor fi mult mai mari decît 
în ţările rămase în urmă, cum sînt România, Bulgaria 
sau Serbia. Acestea sînt lucruri adevărate şi evidente, 
și un socialist care le-ar nega ar arăta sau inconștienţă, 
sau dorinţa de a face demagogie. 

Cu totul altceva e cu consecinţele care se trag din 
acest adevăr evident; ele de multe ori sînt tot atît de 
nesigure și neexacte pe cît faptul însuși e de adevărat. 
Astfel, prima consecinţă care se trage şi s-a tras este că, 
sub cuvînt că rezultatele socialismului în ţările rămase în 
urmă nu pot fi decît foarte modeste în comparaţie cu 
țările înaintate, socialiştii din acele ţări ar trebui să se 
lase de socialism şi să treacă la partidele burgheze mai 
înaintate. Am arătat de mai multe ori absurditatea aces- 
tei concluzii. 

Aici voi să spun cîteva cuvinte despre o altă conse- § 
cinţă falsă, şi anume despre deprecierea valorii etice a j 
muncii unui socialist ce lucrează în condițiuni obiective 4 
mai nefavorabile. Sub cuvint că rezultatele acestei munci 
sînt relativ mici, în aceeași proporţie i se reduc şi meri- 4 


tul socialist şi valoarea etică a muncii și strădania lui. 
Și aceasta o fac nu numai potrivnicii socialismului, dar 
chiar mulţi socialişti şi la noi, şi în străinătate. 

Aici se vede influenţa eticii mercantilo-burgheze a so- 
cietăţii de azi, care vede și judecă totul prin prisma suc- 
cesului şi a rezultatului material. Un om mercantil mo- 
dern care a făcut o afacere cu un capital de 100 000 de 
franci și a pierdut o parie din capital a făcut o afacere 
rea, dacă a cîștigat 20 000 de franci, a făcut o afacere 
bună, dacă a cîştigat 50000 — o afacere excelentă. Şi 
felul acesta mercantil de a judeca după succesul şi 
rezultatul material — omul modern îl introduce în toate 
relaţiile omenești, în cele afective, ca şi în cele etice, 
morale. Valoarea etică și socială a unei acţiuni omeneşti 
nu. e judecată și preţuită după motivul care a inspirat-o, 
nu după sforțarea și cheltuiala de energie morală, după 
abnegaţia, devotamentul, jertfirea de sine cu care a fost 
săvîrşită, ci după succesul final, după rezultatul care l-a 
dat. Şi acest fel de a vedea influenţează pe unii, socialişti 
ei înşişi. l 

Etica noastră însă, etica socialistă, e alta. Ea judecă și 
prețuiește valoarea morală şi socială a acțiunilor ome- 
neşti tocmai prin motivul moral prin care aceste acțiuni 
au fost inspirate, prin devotamentul, dezinteresarea, ab- 
negația cu care au fost săvîrşite. Și din doi socialiști care 
au lucrat şi şi-au ars toate puterile sufleteşti în serviciul 
cauzei socialiste, dar din care unul a lucrat într-un mediu 
foarte favorabil, iar celălalt într-un mediu nefavorabil 
e evident că cel dinţii va obţine rezultate nemă- 
surat mai mari decît cel de-al doilea, dar valoarea 
morală, socială, valoarea socialistă a acţiunii lor va fi 
aceeași. Ba, fără teama de a greşi, aş putea zice că va- 
loarea moralo-socialistă a acţiunii celui din urmă e mai 
mare chiar decit a celui dintii. Și iată pentru ce. Socia- 
listul care lucrează într-un mediu foarte prielnic vede 
cu ochii rezultatele însemnate ale muncii sale, în aceste 
rezultate el găseşte nu numai satisfacția și răsplata vă- 
dită a străduințelor sale, dar şi un imbold şi o încura- 

jare pentru lucrarea sa ulterioară. Cheltuiala de energie 
pe care o face nu numai că nu-i scade puterile, ci le 
măreşte pentru că în mediul favorabil înconjurător dă- 
tâtor de energie şi putere el reînnoieşte forțele sale. Pe 
cînd socialistul care lucrează într-un mediu defavorabil 
sau mai puțin favorabil de multe ori e redus numai la 
propriile sale puteri. În conștiința sa, în puterea convin- 
gerilor sale, în devotamentul pentru cauză, în conștiința 
datoriei împlinite trebuie să caute socialistul imbold la 
lucru, în sine însuși trebuie să găsească putere pentru 
iupta sa. Ce însemnează toate acestea pot spune numai 
aceia care ani îndelungaţi au muncit în condiţiile acestea. 
Dar cu atît mai merituoasă e lucrarea lor. 

Toţi acei socialiști care lucrează în condiţii rela iv 
mai puţin favorabile trebuie să aibă totdeauna în minte 
această superioară lege etică — că valoarea morală a 
unei lucrări sociale nu se judecă după rezultatele ei, în 
orice caz nu numai după rezultatele ei, ci mai ales după 
curăţenia motivelor care au inspirat-o, de o parte, Şi după 
abnegaţie, devotament, energie și sacrificii, de altă parte. 


C. Dobrogeanu-Gherea 


ROMÂNIA MUNCITOARE (BUCUREŞTI), ANUL I, SERIA A II-A, NR. 14 
DIN 5 IUNIE 1905 


MAREA REVOLUŢIE RUSEASCĂ 
Interviu cu d-l C. Dobrogeanu-Gherea 


I 


D-l Gherea arată asemănările și, mai ales, deosebirile dintre 
revoluția rusă şi cea franceză 


Trăim într-o mare vreme istorică. Cei mai culţi oameni bă- 
nuiesc numai importanța revoluţiunei rusești, abia viitorul va 
arăta toată măreţia ei, după cum în sînul nepătruns al viito- 
rului ascunse sînt urmările ce această enormă zguduire trebuie 
să le producă. Rusia, țara aceasta de atît de mulţi temută, e nu- 
mai de foarte puţini cunoscută și de aceea se manifestă şi atît de 
puţină pricepere pentru uimitoarele evenimente ce se petrec 
acum într-însa. Am voit să rugăm o persoană competentă ca 
să arate cititorilor noștri revoluția rusă sub toate aspectele ei; 
să arate cauzele care au produs-o, modul cum s-a produs, urmă- 
rile ce va avea. O asemenea persoană competentă este necontestat 
marele nostru critic şi sociolog d-l Const. Dobrogeanu-Gherea. 

. Rus de origine, d-sa a urmărit de aproape tot ceea ce se petrece 

în Rusia şi, înarmat pentru priceperea evenimentelor — după 
frumoasele cuvinte ale lui Lassalle — cu toată știința secolului, 
e mai în măsură ca oricine să lumineze marele eveniment istoric 
ce se petrece colo sub ochii noştri, sub influența căruia stăm, 
desigur, în acest moment. Am cerut d-lui Gherea să ne acorde 
un interviu şi d-sa a binevoit să ne satisfacă cerința. La gura 
sobei, în care focul pilpîia, am putut asculta mai bine de o oră 
cel mai frumos curs de istorie, sociologie, etică... 


y 


Nici nu se putea să nu vorbesc, chiar la prima întrebare pe 
care am pus-o d-lui Gherea, de asemănarea ce există între revo- 

luția rusă şi cea mare franceză. D-1 Gherea m-a întrerupt, găsind 
că tocmai această comparaţie merită ca să insiste mai mult 
asupra ei. 


— Comparaţia — mi-a spus d-l Gherea — nu mi se 
pare tocmai potrivită. Necontestat că la suprafaţă există 
o asemănare între cele două revoluţii. Incendii, vărsări 
de sînge, ezitări din partea monachilor, lupta reacţiunii 
etc. etc. Această încercare de căutare de asemănări însă, 
pe care am găsit-o în presa noastră, ca şi în cea ger- 
mană sau franceză, mi se pare banală. E poate în firea 
omului să caute totdeauna, în fața unui fenomen nou, 
asemănările lui cu altul vechi. Mai ales scriitorii obţin 
prin aceasta uşor un efect. De aceea vedem şi în litera- 
tură persoane ocupîndu-se mereu de a găsi asemănări 
între opera unui literat şi a celuilalt. Germanii au pentru 
acest soi de critici şi un nume special foarte potrivit, ei 
le zic Ahnlichkeitsjăger, adică vînători de asemănări. 
Acești vinători, dintre care se găsesc mulţi în breasla 
gazetarilor, au făcut şi cu revoluţia rusă ceea ce fac în 
literatură. Sigur că revoluţia rusă are asemănări cu cea 
franceză, dară mult mai însemnat pentru priceperea ei 
este să găseşti, să vezi deosebirile dintre cele două re- 
voluţii, pe care le desparte mai bine de un secol. 


— Aţi avea bunăvoința de a insista asupra acestor deo- 
sebiri ? 


— De vreme ce ţi-am acordat interviul, trebuie să-ți 
spun tot ce, după mine, poate contribui la priceperea re- 
voluţiunii, tot ce poate înlesni aprecierea ei pe baze 
ştiinţifice. 


Şi d-l Gherea începu : 


— În primul rînd, momentul istoric în care se face 
revoluţia rusă este cu desăviîrşire altul decît acela în care 
s-a făcut cea franceză. Ajunge să vezi cuceririle tehnice 
și transformările sociale produse de ea în decursul ulti- 
mului secol pentru ca să înţelegi aceasta. Apoi mai tre- 
buie să ai în vedere deosebirea dintre cele două ţări în 

care revoluțiile s-au produs. Franţa era locuită de un $ 


popor omogen ; existau oarecare deosebiri de clase, dar 
clasa proletară nu atinsese nici importanţa, nici numărul 
pe care le are astăzi. Rusia este o ţară locuită de sute 
de popoare : ruși, ruteni, estoni, finlandezi, polonezi, tă- 
tari, evrei, armeni, grigoreni [georgieni], lituani ete.. etc. 
Printre aceste popoare domnește o diferență enormă de 
cultură. Un savant ar putea studia evoluţia culturii stu- 
diind numai culturile diferitelor popoare din Rusia, în- 
cepînd de la ghiliacii, locuitori ai Kamciatkăi, care sînt 
încă antropofagi, și isprăvind cu clasa aceea intelectuală 
care se mișcă pe culmile culturii omenești. 

Mai e ceva. Revoluţia actuală din Rusia, ca şi cea 
franceză, nu poate spera să obție mai mult decît drep- 
turile şi libertăţile politice. Pe cînd însă în Franţa bur- 
ghezia a luptat pentru aceste drepturi cu concursul unui 
proletariat inconştient, care credea că odată cu cucerirea 
lor vine şi emanciparea lui, în Rusia burghezia luptă ală- 
turi de un proletariat absolut conștient de evoluţiunea 
istorică. 

Proletariatul rus ştie că tot sîngele ce-l varsă şi toate 
sacrificiile ce face nu aduc realizarea idealului său; că 
el scoate în fond castane din foc pentru alții, care mîine 
îl vor oropsi relativ poate tot atît de mult cît ţarismul ; 
totuşi el luptă asemenea soldaţilor care dau asaltul unei 
pozițiuni strategice importante pentru cucerirea unei ce- 
tăți. Cu cucerirea acelei poziţiuni cetatea n-a căzut ; cu- 
cerirea ei va mai cere victime multe, dar fără acea po- 
zițiune strategică nu se poate spera de a se lua vreodată 
cetatea. Cu alte cuvinte, muncitorimea e conștientă că 
în Rusia nu se poate face decît o revoluţie burgheză și 
totuşi ea, care o face, care o plăteşte cu sîngele ei, este 
o muncitorime socialistă. dușmană burgheziei, de care 
e dușmănită. De aci rezultă mari încurcături, şi nu e de 
mirat că s-au găsit socialişti, așa-zişii „economiști“ 67, 
care s-au opus luptei politice, recomandînd lupta pentru 
maximul de libertăţi și avantaje economice. 


4 


Toate acestea fac — a continuat d-l Gherea — ca 
revoluția rusă să fie mult mai grea şi mult mai com- 
plexă. Sînt prea multe şi prea diferite interese care caută 

să fie satisfăcute, prea multe şi prea diferite idealuri 
care mînă pe oameni la luptă. 

Dar mai e o deosebire mare între revoluția franceză 
şi cea rusă. Cea diniîi a schimbat fața Europei, ea a 
luptat pentru ceva cu desăvîrşire nou, a proclamat o 
viață nouă, necunoscută pînă atunci, a creat o ideologie 
nouă. Revoluția rusă luptă pentru lucruri vechi, care în 
restul Europei există demult — ea luptă pentru realiza- 
rea ideilor pe care revoluția franceză le-a răspîndit în 
toate statele civilizate ale lumii. E aceasta o deosebire 
fundamentală între revoluția rusă şi cea franceză 
— aceasta deşi actuala revoluție din imperiul țarului cere 
mai multe sacrificii, mai multe victime, mai mari vărsări 
de sînge decît a cerut aceasta din urmă — azi în luptă 
pentru drepturile elementare ale omului. 

Și acum gîndeşte-te că la toate aceste dificultăți se 
adaugă faptul că țarismul, din sistem, a lăsat masa tu- 
turor acestor popoare în cea mai neagră ignoranță, că 
n-a făcut nimic pentru luminarea lor şi priveşte şi la 
eroismul şi devotamentul ce-l desfăşoară pătura cultă 
şi proletariatul intelectual şi vei vedea şi mai bine mă- 
reția revoluţiei ruseşti, unica comparaţie cu cea fran- 
ceză, care e cea jusiă... 


— Sau poate nu, căci mi se pare că revoluţia rusă e mai 
grandioasă... 
— Poate !... 


Întrerupem un moment, pentru ca să revenim apoi asupra 
partidelor care fac revoluţia şi a celor care au interes ca auto- 
crația să se menţină. 


Il 


D-l Gherea arată care sînt partidele cărora se datorește re- 
voluţia, precum și pe aceia care au interes s-o împiedice 


Pentru priceperea revoluțiunei este în primul rînd necesar 
să vezi cine o face. Auzim mereu relatîndu-se despre diferite 
partide, nu prea le cunoaştem pe aceste partide nici prin pro- 
gramele lor, nici prin faptele lor. Am cerut şi în această pri- 
vinţă lămuriri d-lui Gherea, şi iată re ne-a spus: 

— Numeroase partide au lucrat în această revolu- 
iune. Au lucrat de mult timp şi au lucrat aşa încît lu- 
mea a rămas într-adevăr uimită de cele ce a văzut. Cîtă 
vreme afla numai despre actele de curaj şi teroristice 
individuale, avea admiraţie pentru aceşti oameni, care 
sacrificau totul pentru idee. Admiraţia s-a prefăcut însă 
în uimire cînd lumea a văzut că în Rusia, în mijlocul 
celor mai înverşunate persecuţiuni, s-au putut organiza 
masele muncitoare. Meritul în acest caz este al partide- 
lor socialiste, în primul rînd al socialiștilor-revoluţio- 
nari 68, Acest partid a dat pe cei mai admirabili martiri, 
precum pe Sazonov, care a comis atentatul contra ma- 
relui duce Sergiu, şi pe Balmașev, care a pus capăt zi- 
lelor cîinelui sîngeros Pleve 68. 

Acest partid, a cărui metodă teoretică este slabă, s-a 
dovedit în practică de o tărie extraordinară. El n-a agitat 
numai printre orășeni, ci s-a dus şi la ţară, organizînd 
pe cît posibil și pe ţărani. Alături de socialiştii-revolu- 
ționari, deși teoreticește în luptă cu dînşii, se află parti- 
dul social-democrat al muncitorilor ruși. Acest partid ad- 
mite tecmile marxiste și, dacă în alegerea mijloacelor 
practice a fost mai puţin fericit, în constatările şi pre- 
vederile sale teoretice, care au ajutat mult ca lupta să 
se organizeze pe baze solide, a fost admirabil, căci a 
prezis și prevăzut tot ceea ce s-a întîmplat acum în Ru- 
sia. Acest partid este, la rîndul său, divizat în două 
părţi : în grupul majorităţii (Bolşeviki), sub conducerea 
lui Lenin, şi acela al minorităţii (Menșeviki), sub condu- 
cerea lui Plehanov 10. Afară de aceasta, fiecare naţiune 
are partidul ei socialist, care, pe lîngă altele, urmăreşte 
autonomia naţională, şi alături de acestea mai există Fe- 
derația muncitorilor evrei, „Der Bund“ t, cum i se zice, 
care a jucat un însemnat rol în această revoluţie. 

Mai adaugă: partidul poporanist 72, care face trecerea 
dintre socialiști şi burghezi, și apoi diferitele partide li- 
berale, de la nuanța cea mai radicală pînă la cea mai 
moderată, şi vei avea partidele care au făcut revoluţia. 

Pe toate aceste partide le despart multe şi numeroase 
chestiuni teoretice și practice, una mare însă le unește 
— lupta contra ţarismului. 

D-l Gherea s-a oprit un moment, apoi a continuat: 


— Şi cât de grea este lupta pentru aceste partide. Apoi 
nu trebuie uitat că în Rusia lipseşte cu totul școala po- 
litică. A face politică este acolo o crimă; a fi bănuit 
numai că faci politică e o crimă! Cine îndrăznea să se 
ridice numai puţin era imediat arestat, trimis în Siberia. 
Această completă lipsă de libertate de mişcare face ca 
convingerile căpătate să ducă pe om pînă la fanatizare. 
Și, după cum raskolnicul * e gata să meargă la moarte 
pentru că voieşte să facă altfel semnul crucii, idealistul 
rus nu ezită să moară pentru convingerile sale teore- 
tice. 

Și aceasta îţi arată cît de originale, de deosebite sînt 
condiţiunile în care se dă lupta în Rusia. Şi lupta se dă, 
deşi nici o clasă socială din Rusia nu are interes să 
menție țarismul. Acesta a existat numai mulţimi ă lipsei 
oricărei organizaţii politice. 

— Dar acum ţarismul s-a dat învins, el a dat Constituţia! 


— Prin acordarea Constituţiei, lucrurile s-ar mai pu- 
tea linişti dacă n-ar fi elementele reacționare, care, cu 
puţine excepţii de interese foarte personale, doresc men- 
ținerea statu-lui-quo. Acești reacţionari sînt însă foarte 
puternici și pînă acum au reuşit să împiedice ca drep- 
turile să se dea. Întrucît însă aceste drepturi există de 
fapt, revoluționarii și le-au luat. Dealtfel, Witte, care a 
fost totdeauna un slujitor credincios al ţarismului, e 
acum sincer partizan al Constituţiei ; ţarul, de asemenea, 
de astă dată sincer. Căci ţarul s-ar simți mult mai 
bine ca monarh constituţional. Reacţionarii se sprijină 
însă pe marii duci, care sînt cei mai aprigi dușmani ai 
constituționalismului, fiindcă acesta i-ar împiedica să je- 
îuiască după voie şi le-ar lua puterea nelimitată ce o 
au astăzi. Acești mari duci — în total treizeci și două 
de familii — au cel mai mare interes ca autocraţia să fie 
menţinută pentru ca să continuie a se îmbogăți. Și cum 
se îmbogăţesc ! Ajunge să-ţi spun că marele duce Sergiu 
a lăsat 400 00v 000 ruble, adică un miliard de lei. Şi cei- 


* [Schismaticul.] 

lalți mari duci nu sînt mai săraci. Ei bine, gîndeşte-te 
cum trebuie să jefuiască acești oameni pentru ca să strin- 
gă asemenea averi într-o ţară nespus de săracă cum este 
Rusia, în care — statistica o dovedeşte — 400000 de 
oameni mor pe fiecare an de foame. 

Pe lîngă aceşti mari duci, stîlpii reacţiunii îi for- 
mează camarila, care e compusă din oameni ajunși fără 
a avea aptitudini, ca faimosul Frederiks sau sîngerosul 
Trepov. : 


Cum înţelege această reacțiune să combată pe revoluţio- 
nari şi să susţie țarismul — iată ce mi-a arătat amănunţit d-l 
Gherea şi ce voi arăta cititorilor în numărul de miine. 


III 


D-l Gherea arată cum luptă reacţionarii contra revoluţiei, 
dacă această luptă poate fi eficace și jertfele ce cere revoluția 


Cititorii au luat cunoştinţă de partidele care au făcut şi fac 
revoluția, precum şi de grupul care luptă pentru menţinerea 
statu-lui-quo. Asupra modului cum luptă acest grup, d-l Gherea 
a binevoit să-mi spuie următoarele : i 


Totul este în Rusia altfel decît aiurea, altfel decît în 
timpul revoluţiei franceze. Atunci au luptat două partide 
cu convingeri bine hotăriîte şi pentru convingerile aces- 
tea : partidul revoluţionar şi cel reacţionar sau conserva- 
tor. În Rusia, luptă toată inteligenţa, tot ce ar putea asi- 
gura viitorul patriei, ce e îngrijată de acest viitor, pen- 
tru libertate. De altă parte se află, cum am mai spus, 
un grup foarte restrîns de oameni fără nici o capacitate 
sau merit, mari duci, datorînd nașterii lor situaţia, lipsei 
de scrupul sau hazardului. Cum luptă acești oameni con- 
tra libertăţii, poţi vedea după ştirile ce vin acum din 
Rusia. Mase de desculți și derbedei se găsesc poate și în 
alte oraşe mai mari, dar așa cum se găsesc în Rusia sînt 
un produs special al ţarismului. Fără nici o cultură, fără 
nici un mijloc de existenţă, aceşti derbedei sînt gata în- 
totdeauna la jafuri şi omoruri. Și această drojdie a so- 
cietăţii, care se află întotdeauna sub privegherea poli- 
ției, a fost trecută sub protecţia poliţiei, care i-a înlesnit 


388 


furtul şi omorul. Unde aiurea ar fi cu putinţă un ase- 
menea spectacol ? Unde aiurea oameni în fruntea sta- 
tului ar putea concepe planul acesta infernal de a or- 
ganiza fosta şi viitoarea populaţie a temniţelor şi a lăsa 
curs pasiunilor ei celor mai rele pentru a-și apăra situa- 
ţia ? Aceasta este eminamente rusesc, este unul din roa- 
dele cele mai caracteristice ale ţarismului autocrat. Şi e 
locul să spun aici că à quelque chose malheur est bon, 
căci două fenomene mari au arătat absurditatea autocra- 
tismului : războiul, care a arătat că Rusia oficială nu 
este un stat organizat, ci o bandă de hoţi, care fură de 
stinge, şi masacrele, care arată cum hoţii de sus au tre- 
buit în cele din urmă să-şi caute sprijinitori printre hoţii 
de jos. Orice viață de stat regulată a încetat astfel: nu 
mai există nici autoritate, nici lege. Nu revoluţia, ci 
contrarevoluţia a răsturnat în modul cel mai radical or- 
dinea publică. 

E ceva diabolic în procedarea aceasta a reacționarilor, 
care organizind masacrele au urmărit un triplu scop: 
1) a canaliza mișcarea, îndreptînd-o împotriva evreilor ; 
2) a teroriza partidele revoluţionare ; 3) a arăta ţarului 
poporul căruia voiește să-i dea libertăţi şi a-i spune: 
uite ce face poporul acesta înainte de a i se da libertăţi 
— ce va face după aceea ? Afară de aceasta, reacţionarii, 
care se tem de străinătate, mai urmăresc două scopuri : 
să arate opiniei publice străine, care joacă un mare rol, 
că poporul rus nu e copt pentru libertăţi și — last not 
least * — să riştige de partea sa marea finanţă, fără spri- 
jinul căreia nu mai poate dăinui. 


x 


— Şi credeţi că reacţiunea îşi va atinge scopul ce urmă- 
rește ? Credeţi că țarul va retrage Constituţia ? 


— E greu să răspund la această chestiune aşa de-a 
dreptul. Conducătorii revoluţiei au comis însă o mare 
eroare... Cînd prin greva generală au smuls țarului cu- 
noscuta promisiune, ar fi trebuit să ceară o chezășie că 
promisiunea se va respecta. Această chezășie ar fi fost 


* [Last but not least (fam.) — ultimul dar nu cei mai puţin 
însemnat]. 

o imediată şi generală amnistie pentru acuzaţii şi con- 
damnaţii politici. Aşa însă s-au mulțumit cu promisiuni 
vagi, care din capul locului erau dubioase. Căci mani- 
festul spune că ţarul acordă libertăţile în calitate de auto- 
crat. Or, în logica autocrației este ca să-și rezerve drep- 
tul de a lua ceea ce acordă; ea dă, tot ea poate lua. Și. 
dacă judeci ceea ce s-a petrecut de fapt, vei trebui să-mi 
dai dreptate ! Țarul acordă libertăţi, numește pe Witte 
ca prim-ministru, menţine însă pe Trepov cu toate pu- 
terile de dictator. Witte e șeful teoretic, Trepov e şeful 
real al statului. Și atît de departe merge aceasta încît 
țarul acordă amnistia, iar Trepov o aplică cum voiește, 
reținînd în închisorile Petersburgului peste o sută de lí- 
berali şi revoluționari, tocmai cei mai însemnați și mai 
de valoare. Si astfel se manifestă din nou toată nepu- 
tința ţarismului ; revoluționarii își iau drepturi fără să-l 
întrebe, reacţionarii execută voinţa lor fără să ţină seama 
de a lui. Și în asemenea condițiuni mai întrebi dacă 
Constituţia va rămîne sau nu? Mi s-ar părea mai justă 
întrebarea dacă va rămîne ţarismul ? De Constituţie nu 
mai încape îndoială. Nimeni nu mai are puterea de a 
înăbuși mișcarea liberală şi revoluţionară. Dar Rusia are 
rezerve colosale reacționare, rezerve de oameni incon- 
ştienți, dar care pot face ce vezi. De acești inconștienţi 
reacţionarii se vor folosi pentru a întîrzia de fapt acor- 
darea libertăţilor, pentru a smulge pentru ciîtăva vreme 
aceste libertăţi cîştigate cu jertfe de sînge cum nu s-au 
mai pomenit în istorie ! 


— Cum ? Revoluţia franceză... 


— N-a cerut atîta sînge, n-a costat viaţa atitor fii 
dintre cei mai nobili şi mai buni ai patriei. Dacă iei 
mișcarea revoluționară de la cunoscutul complot al deca- 
briștilor *, enormă e seria martirilor, a victimelor ţaris- 
mului crud şi fără de judecată. Și apoi mai gindește-ţe, 
cum ţi-am mai spus, că revoluționarii francezi au luptat 
pentru ceva nou, cu totul necunoscut, pe cînd cei ruși 
luptă pentru ceva cunoscut şi aplicat în tot restul lumii 
cu cele mai bune rezultate ! 


* [Decembriștilor. 72] 

D-l Gherea a încheiat astfel această parte a interviului ce 
a binevoit să ne acorde: 


— Mă rezum deci: cred că libertăţile cîștigate vor 
putea fi întîrziate, dar nu vor mai putea fi împiedicate 
cu desăvîrşire. Succesul revoluţiei este definitiv, deşi nu 
complet. Revoluţia completă nu se va putea face decit 
în mod spasmodic; vom mai asista deci la scene emo- 
ționante şi poate grozave. Triumful dreptăţii nu e însă 
departe. 


Miine despre personalitățile revoluțiunei şi despre d-l de 
Witte, care joacă un rol atît de mare. 


IV 


D-l Gherea vorbește despre persoanele care s-au distins în 
actuala revoluțiune și despre oamenii noi pe care revoluţia i-a 
produs și-i va produce încă 


Ajungem la un capitol interesant al interviului cu d-l 
Gherea. Care sînt oamenii mari în actualele evenimente, o ca- 
racterizare a lor, iată ce am întrebat, iată ce l-am rugat pe d-l 
Gherea să ne arate. D-sa a binevoit a răspunde şi la aceste 
chestiuni cu competența cunoscută. Cititorii vor înțelege că o 
convorbire despre care am putut face numai în treacăt notițe 
şi în redarea căreia sînt redus aproape exclusiv la memoria mea 
nu poate apare decît cu multe lacune în acest ziar, Ea rămîne 
totuşi foarte interesantă şi arată numai cît de interesantă a fost 
la origine, cînd interlocutorul meu vorbea singur, nu prin inter- 
mediul modestului meu condei. 


D-l Gherea a început prin a-mi vorbi de revoluționarii so- 
cialişti. 


— Întrebarea ce mi-o puneţi — a zis d-l Gherea — 
mi-au mai pus-o mulţi. Pînă acum, cel puţin pentru cei 
străini de mișcarea revoluţionară, nu s-au manifestat încă 
bărbaţii fruntaşi care să se impuie atenţiunei tuturor. 
Aceasta se explică prin condiţiunile speciale ale Rusiei. 

Țarismul n-a lăsat niciodată un talent ca să se coacă. Cum’ 


se ridica vreunul, era sugrumat. Jeleabov — un om cu 
necontestate calităţi de bărbat de stat, un cap genial — 
a murit spinzurat, iar Mîşkin, un om cu un talent ora- 
toric uimitor, însoţit de un fond serios de cunoştinţe şi 
un devotament cu adevărat rusesc, a murit împuşcat în 
fortăreața Schllăsselburg. Rusia posedă un mare număr de 
oameni tineri, cu deosebite talente politice şi de oameni 
de stat. Am putut să mă conving și personal de aceasta. 
Nici unul dintr-înșii însă nu putea să se manifesteze și 
să se desfăşoare la lumina zilei. Astfel au ajuns a fi cu- 
noscuţi de Europa numai acei oameni, în cea mai mare 
parte membri ai partidului socialiștilor-revoluţionari, care 
au comis atentate contra reacţionarilor. Și aceşti oameni 
pot da o idee despre forțele vii ce stau ascunse. Gîndeş- 
te-te la Balmașev, un tînăr de 20 de ani. Nici Pleve nu 
îndrăznea să-l execute. L-a chemat la dînsul şi două ore 
a insistat asupra lui ca să semneze o cerere de grațiere 
către ţar. Zadarnic ! Balmașev observă numai rîzînd, după 
aceste două ore : „Eu văd că d-voastră vă vine mai greu 
să mă ucideţi decît mie ca să mor !“. 


D-l Gherea se opreşte un moment evident mișcat, apoi 
continuă : 


— Și acum fă-ţi idee de eroii anonimi ai revoluţiunei. 
Giîndește-te la acei conducători anonimi ai partidului so- 
cial-democrat, care în Rusia, reţine bine: în Rusia, au 
organizat muncitorimea așa încît au putut după poruncă 
să provoace și să oprească greve, au luminat muncitori- 
mea aşa încît au putut face cu succes apel la dînsa pentru 
ca să vie să moară pentru idee şi să moară apărînd pe 
evrei de furia bandelor. Asta în Rusia, unde orice om 
bănuit ca revoluţionar era ameninţat de temniţă, iar de 
secole ţarismul lucrează sistematic la îndobitocirea mul- 
țimii, la ațîtarea ei contra evreilor. Dacă în aceste mo- 
mente, cînd civilizaţia şi umanitatea sînt călcate în pi- 
cioare, demnitatea omenească a mai licărit în Rusia, 
aceasta se datorește eroilor anonimi care sînt cu atît mai 
măreţi, mai vrednici cu cît n-au pentru devotamentul lor 
nici mingiierea laudei celor de o seamă, nici satisfacerea 
vanității omeneşti, care la atîţia — căci, de! oameni sîn- 
tem — e adeseori martorul faptelor frumoase. Cît devo- 

tament nu le-a trebuit pentru ca în Rusia să organizeze 
acest partid social-democrat, care avea comitete în aproape 
toate centrele, şi ale cărui comitete au ajuns în Caucaz, 
de exemplu, o aşa putere încît chiar guvernatorul general 
s-a văzut silit să parlamenteze cu dînsele. Și, ca să-ţi mai 
citez un exemplu, același partid social-democrat prin aşa- 
zisul „Krîmski Soliuz“ („Federaţia Crimei“) a organizat 
întreaga flotă a Mării Negre, organizaţie pentru tăria că- 
reia a fost simptomatic cazul cuirasatului „Fotemkin“. 
Acelaşi lucru l-a făcut la nord partidul social-democrat 
pentru flota baltică. Ei, îşi dă oare lumea seama cît de- 
votament, cîtă muncă și cît curaj îi trebuie unei miini de 
oameni ca să pătrundă în mod eficace cu propaganda în- 
tr-un corp al armatei ? Printre toţi aceşti organizatori şi 
conducători sînt, desigur, multe talente, mulţi oameni 
mari, și cînd libertatea se va stabili şi aceste suflete se 
vor putea dezvolta în voie, atunci vor apare abia acele 
nume pe care un mod greșit de a pricepe istoria ne-a în- 
vățat să le considerăm ca indispensabile pentru priceperea 
evenimentelor. 


* i 


Și ce am spus despre socialiști e adevărat şi pentru 
liberalii din burghezie. Lasă că talentele mari ale aces- 
teia au trecut în lagărele radicale, dar şi întrucît au fost 
moderate nu s-au putut manifesta în voie, deoarece asupra 
lor atîrnau exilarea administrativă şi întemnițarea sa- 
mavolnică. Totuși Congresul zemstvelor 74 a permis să se 
distingă oameni de mare valoare, ca, de pildă, Rodicev, 
un om cu un mare talent oratoric, Petrunkevici, care a 
fost de multe ori exilat, contele Heiden, preşedintele con- 
gresului, care ca preşedinte al societăţii economiştilor a 
întreţinut şi propagat multă vreme spiritul moderat li- 
beral; în sfîrșit, mai trebuie să-ţi citez pe prinții Şa- 
hovskoi, Dolgorukov şi Trubeţkoi, care și în timpul din 
urmă s-au arătat a fi oameni de curaj şi caracter. În 
aprecierea tuturor acestora ar trebui să ţii seamă că ţa- 
rismul, autocraţia, n-a permis nimănui să se manifesteze 
pe cale politică şi a silit pe mulţi să-și îndrepte activita- 
tea spre literatură, ştiinţă, căutînd să propage pe această 
cale ideile liberale. Și Europa cunoaşte şi asemenea mari 

bărbaţi ai Rusiei ? Cunoaşte pe neuitaţii Cernișevski şi 
Mihailovski, şi pe Gorki şi Tolstoi, a căror influenţă este 
colosală... 


Pe mîine despre domnul de Witte. 


V 


Cîte ceva despre domnul de Witte 


În convorbirea ce am avut-o cu d-l Gherea nu se putea să 
nu ajungă vorba şi la acel bărbat care în acest moment repre- 
zintă, pentru europeni cel puţin, speranţa că lucrurile se vor 
linişti în Rusia. Domnul de Witte este personajul care a putut 
să cucerească într-o măsură oarecare încrederea țarului, deși re- 
prezenta ideile liberale. Cititorii vor fi surprinşi ca şi mine, de 
modul cum apreciază d-l Gherea pe Witte; vor vedea că acest 
bărbat nu este un mare liberal, cum a ştiut să facă pe o lume 
să-l creadă, deși nu este un reacționar. 


* 


— Să vorbeşti de Witte în aceste momente —a spus 
d-l Gherea — e foarte greu. Evident că are cea mai mare 
bunăvoință de a ręaliza oarecare reforme liberale ; nu are 
însă puterea. Cum ţi-am mai spus, pînă acum Witte e 
şeful teoretic al guvernului ; cel practic este Trepov. Tre- 
pov e mai puternic chiar decît ţarul — pentru că ţarul, 
cu sfatul lui Witte, propune, iar Trepov dispune... tocmai 
pe dos. Poate că acum lucrurile se vor schimba, deoarece 
se anunță că Trepov a demisionat, dar pînă acum așa a 
fost cum am spus. Ei bine, din aceste fapte se poate ve- 
dea că ţarul nu-i un om întreg, dar că nici Witte nu este. 
Altfel nu accepta în momente grele puterea, tolerîndu-l 
pe Trepov alături de dinsul, pe Trepov, despre care ştia 
că reprezintă principiul contrar aceluia în vederea căruia 
țarul l-a chemat la cîrma statului. D-l de Witte este, de- 
sigur, un om foarte inteligent și mai viclean decît inte- 
ligent, dar liberalismul lui mai are nevoie să se manifes- 
teze prin fapte. Liberalii nu pot uita că acum doi-trei 
ani el a adresat ţarului un raport contidenţial prin care îi 
recomanda să ia măsuri contra zemstvelor liberale, care 

amenințau foarte grav autocraţia. Poate că îţi vei fi adu- 
cînd aminte ce senzaţie enormă a produs publicarea 
acestui raport în ziarele europene de către revoluționari, 
care reușiseră să-și procure o copie după el. Contrazice- 
rea dintre protestările liberale ale lui Witte și sfaturile 
reacționare ce dădea în taină ţarului au produs o deplo- 
rabilă impresie... i 


— Nu credeți deci în sinceritatea d-lui de Witte ? 


— Nu aceasta vroi s-o spun astăzi, din contră astăzi 
cred în sinceritatea lui. D-l de Witte nu-i nici liberal, 
nici reacționar, el este oportunist. Dacă n-a fost sincer 
liberal, a devenit acum liberal sincer. E un om, cum ştii, 
foarte inteligent şi a înțeles că acum nu poți fi un bun 
sfetnic al țarului decît recomandîndu-i să acorde oarecare 
măsuri liberale. Apoi este un om foarte vanitos şi-i su- 
ride mult ideea de a fi nu numai primul preşedinte al 
unui minister constituţional, ci să treacă și drept reforma- 
tor al Rusiei. Trebuie să o afirm însă cu toată tăria că 
domnul de Witte nu este omul ce s-ar cere în aceste mo- 
mente grele. Acum s-ar cere un om cu adevărat mare, un 
bărbat integru nu numai în ce priveşte cinstea materială 
sau formală, un om de mare putere morală, avînd adinci 
convingeri liberale şi un devotament fără margini pentru 
cauza liberală. La acestea ar trebui să se adauge o putere 
de voinţă care nu ar ceda odată cu moartea. Numai un om 
dotat cu asemenea calităţi ar putea trece cu succes prin 
actualele greutăţi. Şi, dacă aceste calităţi s-ar cere oricum 
şi pretutindeni de la un bărbat menit să desăvirșească 
opera unei asemenea revoluțiuni, cu cît mai mult nu tre- 
buie cerut de la un sfetnic al lui Nicolae II. 

Poate că puterea de voinţă, unicul lucru ce avea 
Trepov, l-a susținut atîta pe lîngă ţar, care sau se simte 
atras, sau e sub autoritatea oamenilor ce au această ca- 
litate, care lui îi lipseşte cu desăvîrșşire. Vom vedea dacă 
d-l de Witte va avea măcar această putere de voinţă. 
Cînd a trebuit s-o aibă, cînd a putut impune condițiuni, 
în momentul chemării sale la cîrmă, n-a avut-o. 


* 


— Dar poate că momentul, îmorejurările îl vor face mare! 

— Asta. se poate tocmai pentru că, după cum ţi-am 
spus, e atît de inteligent și de viclean. El mai are însă 
de luptat cu o mare greutate. D-l de Witte nu se ba- 
zează pe nimeni în aceste momente grele. Ai putut ve- 
dea cite greutăţi a avut în alcătuirea guvernului. Țarul 
recurge la dinsul de nevoie, dar în fond are o profundă 
antipatie pentru el. Marii duci îl duşmănesc pentru că 
îl consideră ca pe purtătorul ideilor liberale. Liberalii, 
radicalii şi partidele socialiste însă nu-l iubesc pentru că-l 
ştiu că a fost altădată unul dintre cei mai energici sus- 
țiitori ai ţarismului. Primul prim-ministru constituţional 
nu se poate deci baza pe nimeni şi trebuie, în definitiv, 
să se sprijine tot pe ţar. În asemenea condițiuni trebuie 
noroc şi condiţii extraordinar de favorabile pentru ca 
Witte să se poată menţine. În tot cazul, după ce liniştea 
se va stabili şi dacă libertățile acordate vor rămîne de- 
finitive, Witte va trebui să facă loc unui guvern ieșit 
din sînul partidelor liberale. 


VI 


D-l Gherea arată că, departe de a fi o primejdie, o Rusie 
liberală va garanta pacea și liniștea Europei 


Este o părere pe care o întîlnești acum foarte des că dacă 
Rusia autocrată a fost o primejdie pentru Europa cu atît mai 
vîrtos va fi o Rusie liberală; cea dintii este slabă înăuntru, un 
uriaş cu picioare de lut; cea din urmă va fi un gigant cu 
sufletul mare. Am rugat pe d-l Gherea, ca încheiere a inter- 
viului ce ne-a acordat, să se pronunţe şi asupra acestei păreri. 


+ 


— Dintre toate părerile greșite ce domnesc, aş putea 
zice, biîntuie, acum. despre Rusia, aceasta este cea mai 
greșită. Rusia autocrată a fost o primejdie pentru Eu- 
ropa şi o primejdie mare; ea a fost o piedică pentru 
orice mișcare liberală, un sprijin pentru toate apucăturile 
medievale. Rusia liberală intră în rîndul statelor civi- 
lizate : războaiele în asemenea stat nu mai depind de 
voința unei persoane sau [a] unei clici ; voinţa poporului, 
opinia publică decide. Or, opinia publică civilizată, 

poporul întreg nu poate avea un interes mai mare decit 
pacea. 'TȚarismul, prin firea lui, nu poate trăi decît în- 
tinzîndu-se mereu şi cotropind tot ce este împrejurul 
său. Rusia constituţională nu poate trăi decît limitînd 
cercul activităţii sale, descentralizind guvernarea prin 
acordarea de libertăţi şi de autonomie la diferitele po- 
poare care compun marele imperiu. 

Autocraţia nu poate trăi decît din cuceriri noi. De- 
venită azi stăpină pe o bucată de pămînt nou, pe o 
populaţie nouă, ea le stoarce pînă la sînge şi cînd le-a 
sărăcit nu-i mai rămîne decit să caute noi păminturi, noi 
popoare de stors. Autocraţia e deci din fire cuceritoare. 
În interesul ei este să împiedice ridicarea popoarelor prin 
cultură şi bogăţie ; unde se aşază, ea distruge şi pustiește 
şi cînd a transformat o ţară într-un adăpost de cerşetori 
supuşi și resemnaţi, care ştiu că ţarul e deparie şi că 
trebuie să moară de foame fără a protesta, pornește la 
noi cuceriri. O Rusie democrată are interese cu totul 
opuse și atît de adevărat este aceasta încît revoluționarii 
ruşi au luptat întotdeauna pentru liberarea popoarelor 
apăsate. Ajunge să-ţi amintesc că la 1863 a luptat de 
partea polonezilor, pentru libertatea lor, bunul rus Her- 
zen ; același Herzen care a făcut în această privinţă atît 
de bine deosebirea între ţarism şi democraţie cînd a 
spus : „Fiecare popor nou, fiecare țară nouă pe care ţa- 
rismul le cucereşte formează un inel nou în greul lanţ 
cu care autocraţia încă.ușează poporul rusesc“. 


+ 


— Dealtfel — a continuat d-l Gherea —, atitudinea 
tuturor liberalilor şi revoluţionarilor îți arată ce ar face 
o Rusie nouă. Toate partidele ruseşti înaintate sînt de 
acord asupra unui punct: că este în interesul Rusiei 
înseși ca diferitele naţionalităţi să fie provocate a se pro- 
nunța prin plebiscit asupra situaţiunei ce vor să aibă. 
Unele popoare nici nu vor să se despartă de o Rusie 
liberală ; cele mai multe, în special polonezii, se mulţu- 
mesc cu o autonomie administrativă. Încolo, de ce s-ar 
despărți de Rusia, care reprezintă pentru produsele ţării 
lor un imens şi foarte rentabil debușeu? Dealtfel, la 
Congresul zemstvelor, nici n-a fost discuţie asupra acestor 
chestiuni. În unanimitate s-a votat că trebuie acordată 

Poloniei autonomia şi că naţionalitățile trebuie să fie 
lăsate a se pronunţa asupra soartei ce vor să-şi creeze, 
Și, dacă ai aceasta în vedere, trebuie ca români să ne 
bucurăm cu deosebire. Prin instituirea Rusiei moderne, 
un milion şi jumătate de români, printre care eroi oțe- 
liti în luptele marii revoluţiuni, gata să facă jertfe şi 
să-și dea și viața pentru dreptate, vor deveni liberi. De 
pe acum îi vezi mişcîndu-se, îi vezi scoțînd ziare româ- 
nești şi căutînd să dea iar avînt celor mai scumpe bunuri 
naţionale. Oare acest milion şi jumătate de români, de- 
veniţi oameni ca toţi oamenii, nu vor conta în luptele 
românismului ? 


Un moment de repaus, și d-l Gherea urmă în aceeaşi ordine 
de idei: 


— Dar asupra restului Europei stabilirea unei Rusii 
moderne nu crezi că va avea un efect înviorător ? În 
definitiv, lumea întreagă trăieşte astăzi încă din roa- 
dele revoluţiei franceze! Marile principii ale acesteia 
începuseră să fie aruncate în odăile de vechituri ale re- 
chizitelor istoriei şi dreptului, dar revoluţia rusă nu le 
dă oare putere nouă de viață ? Priveşte cum Austria e 
gata să acorde sufragiul universal, și dacă în Ungaria 
a început să sufle vîntul acela liberal pe care îl simţim 
şi noi indirect — oare revoluţia din Rusia să nu aibă 
nici o parte în aceasta ? Este absurd să te temi de Rusia 
liberală cîtă vreme, se înţelege, ești liberal. Reacţionarii, 
cei care trăiesc pe spinarea popoarelor, care aveau un 
sprijin necondiționat în autocraţie, ei da, ei trebuie să 
se teamă. Dar noi, noi ceştia care trăim în libertate, care 
ştim că libertatea e atmosfera în care se dezvoltă toate 
faptele bune și frumoase, noi să ne temem ? În întreaga 
lume civilizată este numai o voce : moartea ţarismului e 
un bine pentru omenire; Rusia liberală, de asemenea! 
Descoperindu-ne în fața miilor de martiri care au dat 
sîngele lor pentru a cimenta libertățile cîştigate, să ne 
hotărîm a imita exemplele măreţe şi a lupta fără preget 
pentru tot ce-i bun, ce-i omenesc, ce-i frumos! 

Cu aceasta convorbirea s-a terminat. N-am pana d-lui Ghe- 
rea. n-am cunoştinţele d-sale, n-am puterea d-sale de _pătrun- 
dere! Interviurile — aşa cum le-am scris eu = după scurte 
notițe pe care mi le puteam face, atit mă captivase interlocu- 
torul meu, sînt departe de a reda tot ce mi-a spus d Gherea. 
Voi fi fericit însă dacă şi aşa am mijlocit mai buna pricepere a 
evenimentelor din Rusia, am determinat pe unul sau altul să 
se ocupe de ele din punctele de vedere notate. 


B. 


ADEVARUL (BUCUREŞTI) ANUL XVII, NR. 5820, 5821, 5822, 5823, 5824 
ŞI 5825 DIN 28, 29, 30 ȘI 31 OCTOMBRIE, 1 ŞI 2 NOIEMBRIE 1905 


RĂZBOI RĂZBOIULUI 


Pe cînd în Conferința de la Algesiras 75 durează dis- 
cuțiuni interminabile între diplomaţi, al căror rezultat 
poate fi cea mai mare crimă şi monstruozitate socială, un 
război între popoarele ajunse la culmile civilizației mo- 
derne — Franţa, Anglia, Germania —, în Belgia, la Bru- 
xelles, s-a adunat de asemenea o conferință, aceea a 
Biroului Internaţional Socialist. Aicea reprezentanții au- 
torizaţi ai proletariatului celor trei naţiuni civilizate 
— Jaurès, Vaillant, Bebel, Kautsky, Hyndman, Keir 
Hardie — au declarat de comun acord un război, răz- 
boiul cel sfînt, război războiului. 

Froletariatul celor trei țări, ca şi proletariatul tu- 
turor țărilor civilizate, e invitat ca prin toate mijloacele 
de care dispune să împiedice această catastrofă oribilă : 
războiul. 

Parcă îi aud zicînd pe oamenii aşa-numiți practici : 
utopie, visuri sentimentale, războiul nu va pieri atîta 
vreme cît vor exista oamenii, el a fost, este și va fi. 
Pentru un om politic și cugetător burghez practic, tot 
ce n-a fost .şi nu este e o pură utopie, încît acele imense 
transformări sociale, noi, care se realizează mereu și mereu 
în viaţa socială, scapă cu totul din strîmtul orizont, din 
strimtul cerc de cunoștințe şi pricepere a omului practic. 
Se înţelege, nu zic că nu există utopii și utopişti, şi încă 
utopii copilărești. Așa, spre pildă, credinţa că războiul 
va trăi veşnic, cît va trăi omenirea, e o utopie, și încă 
una copilărească. Dealtfel, teoreticienii socialişti sînt aceia 

tocmai care au arătat cum războiul a fost o necesitate 
în societăţile trecute şi de ce a rămas încă inevitabil în 
societăţile moderne, civilizate, capitaliste. 

În societăţile burgheze moderne se petrece o veşnică 
și necurmată luptă de interese materiale potrivnice : e 
lupta între indivizi, lupta în sînul aceleiași familii, lupta 
între diferite grupe sociale, lupta de profesii, lupta între 
clasele sociale şi, în sfîrşit, lupta şi concurenţa aprigă 
economică între naţiuni. 

Această luptă, cu dezvoltarea capitalismului, nu nu- 
mai că nu se îmblînzește, ci, dimpotrivă, se înteţeşte şi 
devine tot mai aprigă și mai crudă. Lupta între naţiunile 
capitaliste diferite se face mai ales pentru întinderea co- 
lonială. Acestei întinderi însă îi este pusă o stavilă prin 
înseși marginile restrînse ale planetei noastre. Dar toc- 
mai de aceea lupta pentru întinderea colonială e mai straş- 
nică, mai feroce, Această luptă veșnică, necurmată, a 
tuturora împotriva tuturora, prin tocirea simțului de so- 
lidaritate şi umanitate, face posibilă apariţiunea acelor 
crize sîngeroase care în mijlocul aceleiași naţiuni se 
cheamă războaie civile, iar între naţiuni diferite războaie 
naţionale ; și aceeași luptă, prin exaltarea tuturor instinc- 
telor rele, prin exaltarea intereselor brutale materiale ale . 
claselor stăpînitoare ale diferitelor naţiuni, face răz- 
boaiele inevitabile. 

Organismele sociale moderne sînt otrăvite, bolnave de 
frigurile ciîștigului și ale luptei intereselor potrivnice şi 
aceste friguri latente, în evoluţia lor, duc fireşte la iz- 


“bucnirea crizelor acute, care se cheamă războaie. Și nu- 


mai în altă societate, cu o altă organizare socială, unde 
lupta veşnică de interese antagonice va fi înlocuită prin 
solidaritatea intereselor armonice, numai acolo, în so- 
cietatea socialistă, războaiele vor deveni o imposibilitate 
absolută, numai acolo, în societatea socialistă, se vor 
realiza în toată plenitudinea lor cuvintele aceluia care 
a zis : Pace vouă. 

Și socialismul teoretic a arătat, de asemenea, că nu 
numai în societatea socialistă, care este un ideal mai în- 
depărtat, războaiele devin o imposibilitate, dar că sînt, 
în sînul însuşi al societăților capitaliste burgheze, puteri 
lăuntrice care lucrează pentru înlăturarea războaielor 
chiar acum, cel puţin între naţiunile cele mai civilizate. 
Din aceste puteri, însemnate şi hotărîtoare sînt mai ales 

două. Prima e dezvoltarea puternică şi încontinuă a teh- 
nicii ştiinţifice industriale în general, iar ca rezultat al 
ei dezvoltarea tehnicii războinice în special. Fiecare ştie 
ce vertiginos se dezvoltă ştiinţa aplicată la industrie şi 
în aceeași proporţie se dezvoltă mașinăria, utilajul in- 
dustrial. Dar şi mai vertiginos se dezvoltă mașinăria, 
utilajul, tehnica de război. Inventivitatea minţii ome- 
neşti pentru uciderea oamenilor n-are pereche în nici o 
altă ramură a activității omeneşti şi în această privinţă 
am făcut progrese uriașe, ca nicăiri. Ce nevinovat joc 
de copii e un război din vremurile trecute în compa- 
raţie cu îngrozitorul și distrugătorul război ruso-japo- 
nez ! Şi ce neînsemnat e acest din urmă în comparaţie 
cu un război care s-ar face acum între două state civi- 
lizate, cum sînt Franţa și Germania! Și ce puţin în- 
semnat ar fi acesta din urmă în comparaţie cu un război 
care s-ar face între aceleași ţări peste 15—20 de ani, 
cind toate explozibilele și toate mașinăriile de distrugere 
vor fi nemăsurat mai puternice decît acuma ! 

Un război în aceste condiţii e distrugător şi nimicitor 
nu numai pentru cel învins, ci și pentru învingător. Re- 
zultatul unui astfel de război e un faliment financiar 
pentru amîndoi beligeranţii, pustiirea năstrușnică a ţării, 
distrugerea culturii și a civilizaţiei. 

În astfel de condițiuni, evident, un război începe să 
devină o imposibilitate. Nu numai opinia publică va opri 
o astfel de grozăvenie, dar războiul în acest caz devine 
o pură pagubă chiar pentru clasele dominante, în folosul 
cărora el se face. Astfel, războiul prin însuşi excesul lui 
devine o imposibilitate, uciderea de oameni e distrusă 
prin excesul de ucidere. Un hegelian ar zice că războiul, 
ca orice categorie socială, în evoluţia lui, ajunge la propria 
sa negare. 

Dezvoltarea tehnicii războinice este un factor social 
obiectiv şi este un altul subiectiv este un factor social 
cel dintii : acesta e creşterea priceperii, conştiinţei și 
conștienţei poporului muncitor. Popoarele muncitoare în 
țările civilizate și mai ales proletariatul acestor ţări, or- 
ganizat și luminat de învăţăturile socialismului modern, 
popoarele acestea muncitoare încep să înțeleagă minunat 
că războaiele moderne nu numai că nu sînt făcute în in- 
teresul lor, ci, dimpotrivă, contra intereselor lor; răz- 
boaiele sînt făcute numai în interesul claselor domni- 


402 


toare. Popoarele muncitoare încep să înțeleagă perfect că 
chiar dacă se întorc învingătoare din război ele aduc 
doliul și mizeria în familiile lor şi de multe ori o scădere 
de drepturi politice şi o creștere de robie economică drept 
trofee de învingători. Învingătoare sau învinse, ele au nu- 
mai de pierdut dintr-un război. 

De altă parte, popoarele muncitoare din ţările civi- 
lizate încep să priceapă perfect că interesele lor nu nu- 
mai că nu sînt protivnice intereselor muncitorilor din 
țările vecine, ci le sînt identice. De aici o dezvoltare 
crescîndă a simțului de solidaritate și frăție între popoa- 
rele muncitoare, mai ales între proletariate!e ţărilor ci- 
vilizate. Proletarul francez începe să socotească pe pro- 
letarul german aceea ce el e în adevăr pentru dînsul 
după interese și simţăminte de solidaritate — un frate. 

Or, cu această pricepere clară de interese şi cu aceste 
sentimente crescînde de solidaritate şi de frăţie între 
proletariatele diferitelor ţări civilizate, e oare posibil ca 
un proletariat al unei ţări să fie mînat la uciderea, ma- 
sacrarea și exterminarea unui proletariat din altă ţară 
fără să murmure ? Evident că nu. Și cu atît mai puţin 
cu cît proletariatul va deveni mai conștient şi mai pu- 
ternic organizat. 

Membrii Conferinţei internaţionale din Bruxelles cer 
proletariatului ţărilor civilizate să oprească prin toate 
mijloacele această monstruoasă crimă : războiul. Şi dacă 
ei se adresează proletariatului e că ştiu că de va voi e în 
stare să o facă. Pentru aceasta el are multe mijloace, din 
care aci vom pomeni unul din cele mai sigure — greva 
generală. Am văzut cu toţii, acum în urmă, cum slabul 
și puțin organizatul proletariat rus, printr-o grevă ge- 
nerală, a oprit în loc viaţa socială a întregii țări și a 
silit ţarismul să facă concesii largi. Ce va fi cînd puter- 
nicul, luminatul şi admirabil de bine organizatul prole- 
tariat german și francez, spre pildă, ar uza de același 
mijloc ? Ce ar fi dacă în aceeaşi zi în care s-ar declara 
război între Franța şi Germania proletariatul acestor două 
țări, de comun acord, ar declara greva generală ? 

Atunci întreaga viață socială a acestor țări s-ar opri 
în loc, armatele respective n-ar putea nici măcar să se 
puie în mișcare şi ar da un aspect tragico-comic, as- 
pectul a două fiare gata să se sfişie, dar care nu pot 
nici măcar să ajungă una la alta ca să se încaiere. 

Şi atunci, în loc de mîinile crispate de ferocitate și 4 


ură, care se întind peste graniţă pentru a ucide şi a 
sugruma, se vor întinde miini ca să strîingă mîini de 
fraţi. 

Din ziua în care proletariatul ţărilor civilizate va fi 
destul de puternic și va voi, războiul declarat războiului 
de Conferinţa internaţională de la Bruxelles se va sfirşi 
prin învingerea completă şi definitivă a celui din urmă, 
cel puţin între ţările cu adevărat civilizate, iar învingă- 
torul va fi : Pacea. 


C. Dobrogeanu-Gherea 


ROMÂNIA MUNCITOARE (BUCUREȘTI), ANUL II, SERIA A II-A, NR. 1 
DIN 5—12 MARTIE 1906: 


ui 


SERBAREA DE ÎNTÎI MAI” 


Aceia care la Congresul internaţional 77 au propus ziua 
de Întîi Mai ca zi de manifestaţie internaţională a pro- 
letariatului nu și-au dat, desigur, ei înșiși seama ce în- 
semnătate va căpăta această zi în viața omenirii. În gîn- 
dul lor, această manifestare urmărea scopuri imediate şi 
concrete, cum e, spre pildă, reducerea zilei de lucru la 
opt ore. Cînd partidele muncitoare au cerut această re- 
ducere, burghezimea răspundea că această reformă nu 
poate fi făcută decît în mod internațional, de toate prin- 
cipalele popoare industriale. Altfel, primul popor care 
ar admite-o s-ar pune într-o situaţie de concurenţă in- 
ferioară faţă cu rivalii săi, ceea ce ar avea de rezultat 
slăbirea industriei şi, indirect, înrăutățirea stării mate- 
riale a lucrătorilor ei înşişi. Prin manifestaţia de Întii 
Mai, partidele muncitoare puneau deodată această cerere, 
o puneau în mod internațional. Dar, în curînd, ziua și 
serbarea de Întîi Mai căpătă o însemnătate mai vastă. 
În această zi se manifestează unirea și solidaritatea tu- 
turor popoarelor muncitoare în lupta pentru îmbunătă- 
țirea imediată a soartei muncitorilor, precum şi unirea 
şi solidaritatea în lupta lor pentru emanciparea definitivă 
a muncitorimii şi împreună cu ea a întregii omeniri din 
lanţurile ce au mai rămas, din robia economică. În acest 
sens, această manifestare și serbare ia proporţia unei 
mari serbări a muncii în general. 

Ca atare, serbarea aceasta întrece în însemnătatea ei ` 
toate serbările populare ce au fost vreodată, întrece în 


însemnătatea ei marile serbări religioase. 

În adevăr. În serbările religioase sînt de asemenea 
exprimate simţăminte de unire şi solidaritate între oa- 
menii aceleiaşi religiuni. Dar religiunea n-a putut nici 
să distrugă lupta fratricidă între oameni, nici chiar să 
o atenueze simţitor şi de aceea n-a putut nici măcar să 
proclame unirea şi solidaritatea reală între oameni prin 
serbările ei. Neputind să o facă aicea pe pămînt, ea a 
transplantat această unire şi solidaritate în cer. 

Oamenii, în marile serbări religioase, se unesc şi se 
înfrăţesc nu ca oameni din viaţa reală, cu interesele lor 
de toate zilele, ci ca fraţi în Christ, în Mohamed sau 
Iehova, frați în abstracţie. Această unire şi înfrățire din 
serbările religioase e deci abstractă și fictivă, pe cînd 
unirea, solidaritatea și înfrăţirea ce proclamă ziua de 
1 Mai, serbarea muncii, e din viaţa asta de pe pămînt, 
e reală şi adevărată. 

Altă deosebire foarte importantă este următoarea : 
marile serbări religioase, după ce cheamă numai la o 
înfrățire abstractă şi nu reală, apoi şi asta caută s-o 
realizeze numai între membrii aceleiași religiuni : creş- 
tină, mahomedană, evree etc... Şi cîteodată zilele de mari 
serbări religioase sînt zilele de predilecție pentru masa- 
crarea semenilor din alt neam și religie. 

Serbarea însă de Întîi Mai cheamă la înfrățire reală 
pe muncitorii din toate neamurile şi din toate religiunile. 

Dar tocmai pentru că serbarea aceasta e atît de plină 
de însemnătate socială și de înţeles omenesc, ea nu va 
dispare nici în viitor, ci va deveni şi mai mare în scur- 
gerea timpurilor. 

Azi ea e serbarea de înfrățire, dar şi de luptă pentru 
emanciparea definitivă a muncii. Miine, cînd luptele de 
azi vor fi încoronate de izbîndă, cînd emanciparea se va 
desăvirşi, serbarea de Întîi Mai va fi o serbare de vic- 
torie, de aducere-aminte a luptelor trecute, serbare de 
amintire pentru luptătorii ce au adus izbînde, pentru ne- 
număra'ele și anonimele gloate proletare. 

Și... pe cit se poate vedea în întunericul viitorului 
depărtat ! 

Cînd însuşi ecoul îndepărtat al luptelor de azi va în- 
ceta, cînd înseși amintirile vii ale luptelor trecute vor 
muri, prefăcîndu-se în istoria moartă, atunci serbarea de 
Întîi Mai va fi serbarea iubirii şi serbarea înfrăţirii 
universale. 


C. Dobrogeanu-Gherea. 


ROMÂNIA MUNCITOARE (BUCUREȘTI), ANUL Il, SERIA A II-A, NRF 
DIN 16—23 APRILIE 1906 


DIN IDEILE FUNDAMENTALE 
ALE SOCIALISMULUI ŞTIINŢIFIC 


Conferinţă ţinută în sala Cercului 
„România muncitoare“ în ziua 
de 28 mai 1906" 


V-am spus într-unul din articolele din România mun- 
citoare ° că dacă cineva v-ar întreba, cu scopul poate 
de a vă încurca, știind bine cît de grele sînt în general 
definițiile, dacă, zic, cineva v-ar întreba : „Ce este so- 
cietatea socialistă despre care se vorbește atîta ?“, 
d-voastră puteți să răspundeţi scurt și clar: „Societatea 
socialistă e acea formă a societăţii care, în virtutea le- 
gilor de dezvoltare socială, va înlocui societatea capita- 
listă de azi“. Răspunsul va fi pe cît de limpede, pe atita 
de categoric și sugestiv. Pentru că, desigur, în starea 
cunoștințelor de azi mai nu e om care să nu priceapă sau 
să nu ştie că formele sociale evoluează, că nici o formă 
socială nu e veşnică, că deci trebuie să moară și forma 
socială de azi şi să fie înlocuită cu alta. 

O obiecţie poate să vă facă interlocutorul d-voastră, 
şi cu foarte mult temei. El poate să vă spuie: „Foarte 
bine, e adevărat şi evident că nici o formă de convieţuire 
socială nu e veşnică, după cum nimic nu e veșnic pe lu- 
mea asta, şi deci și societatea capitalistă va fi înlocuită. 
Dar de unde ştim noi că acea viitoare societate va fi toc- 
mai socialistă şi nu altfel, oricum o fi ea 7. 

La aceasta răspundem : Apoi tocmai ăsta e unul din 
scopurile socialismului științific ca doctrină. Socialismul 
științific, în primul rînd, arată cum, de ce, în ce fel, 
prin ce puteri lăuntrice sociale societatea de azi capitalistă 
se transformă în societate socialistă. Și, tocmai pentru că 

noi știm că societatea de azi ajunge la societate socialistă, 
de aceea sîntem socialiști. 

Aicea, chiar de la început, sînt nevoit să fac o mică 
digresiune asupra termenului socialism ca știință, so- 
cialism ştiinţific. În străinătate, în Germania, patria în- 
săşi a socialismului ştiinţific, chiar între socialiști s-a 
iscat o aprigă polemică dacă socialismul e o ştiinţă, dacă 
e ştiinţitic. Polemica a fost deschisă de cunoscutul so- 
cialist german Ed. Bernstein printr-o conferinţă la Cer- 
cul studiilor sociale al studenţilor din Berlin. În această 
conferinţă care purta titlul „Wie ist wissenschaftlicher 
Sozialismus möglich?“ („Cum e cu putinţă socialismul 
ştiinţific ?%), Bernstein, cu o mare desfășurare de ştiinţă 
teoretică, filozofică, dar foarte confuz, caută să dove- 
dească ba că nu e posibil socialismul ca știință, ba că 
nu e posibil socialismul ştiinţific. Deşi, după propria măr- 
turisire a lui Bernstein, toată tema asta nu are impor- 
tanță decit strict teoretică, deloc practică, totuşi s-a iscat 
o mare polemică, care durează încă. 

Şi acum în urmă cunoscutul învăţat Werner Sombart, 
profesor la Universitatea din Breslau, unul din cei mai 
mari cunoscători ai mişcării sociale, în cartea lui din 
urmă asupra socialismului 8, reia iar polemica şi se aso- 
ciază la opinia lui Bernstein. 

După părerea mea, neînțelegerea din această polemică 
se datorește confuziei care se face între termenii ştiinţă 
şi științific. Și, pentru ca să nu ne cutundăm în înaltele 
abstracţiuni ale metodologiei, clasificării şi terminologiei 
ştiinţifice, am să vă dau un exemplu clar, care are să 
vă limpezească gîndirea mea. Acest exemplu e medicina. 

Ce este medicina, o știință sau ba? Pentru marele 
public, nici o îndoială nu încape. Apoi dacă n-ar fi ști- 
ință de ce ar trebui studenţii s-o studieze atita amar 
de ani ? 

Marele savant şi logician englez John Stuart Mill, 
din punctul de vedere tocmai al metodologiei, clasificării 
şi terminologiei științifice, aşază medicina între arte, nu 
între ştiinţe. 

Ca să vorbim popular, medicina e arta de a lecui 
boalele omenești. A fost o vreme cînd ea se baza pe cu- 
noştinţele empirice ale babelor şi preoţilor, şi atunci me- 
dicina a fost empirică, nu ştiinţifică. Acum însă medi- 
cina, această artă de a lecui boalele omenești, se ba- 

zează pe o serie întreagă de discipline științifice ; pe o 
serie întreagă de științe, cum sînt, spre pildă : fizica, chi- 
mia, mineralogia ; pe ştiinţele biologice, cum sînt: bo- 
tanica, anatomia, fiziologia, microbiologia şi altele. Aşa- 
dar, medicina, deşi nu e propriu-zis o ştiinţă, dar e. pro- 
fund ştiinţifică. 

Și absolut acelaşi lucru trebuie de spus despre so- 
cialism. Socialismul e o doctrină care se bazează și își 
ia întreaga argumentaţie, în primul rînd, din ştiinţele so- 
ciale, istorice şi morale, dar și din ştiinţele biologice şi 
chiar din generalizările ştiinţelor fizico-chimice — socialis- 
mul e ştiinţific pentru că se bazează pe întreaga ştiinţă 
a veacului. Şi dacă socialismul a ajuns, din empiric și 
utopic, științific, şi dacă noi ştim acuma hotărît unde 
mergem și drumul care trebuie să-l urmăm şi unde 
vom ajunge ; și dacă sîntem convinşi că lupta de azi va 
duce la victoria de mîine, asta în primul rînd o datorăm 
marelui nostru dascăl Karl Marx. 

Se înţelege, socialismul nu datează numai de la el, 
el e vechi, foarte vechi. La sfîrşitul veacului al XVIII-lea 
şi în prima parte a veacului al XIX-lea, el a dat o li- 
teratură bogată, o eflorescenţă varie și abundentă și a 
fost reprezentat prin trei oameni de geniu: Fourier, 
St. Simon și Owen, de la care s-a adăpat şi Marx. Oa- 


meni de geniu, cu o puternică intuiţie artistică și cu ma- 


rea lor inimă, ei simțeau, vedeau și pricepeau toate ne- 
ajunsurile societăţii înconjurătoare, presimţeau unde pot 
duce aceste neajunsuri și cu ochi de artiști, cu puternicul 
lor spirit intuitiv-artistic se uitau, presimţeau şi vedeau 
adînc şi pătrunzător în viitor. Dar ceea ce făcea puterea 
creațiunii lor — spiritul intuitiv, artistic, bogăţia fan- 
teziei — aceea era şi slăbiciunea lor. Ei erau mai mult 
artişti decît oameni de știință. Şi ceea ce în primul rînd 
a ruinat creaţiunea lor e metoda falsă întrebuințată de 
ei — metoda raţionalistă. Încrezători peste măsură în 
puterea minţii omenești, a raţiunii suverane, ei își fă- 
ceau cam următorul raționament. Dacă mintea, raţiunea 
omenească ne arată care sînt dezarmoniile, neajunsurile, 
defectele societăţii, dacă tot prin ea putem să ne deslușim 
cum anume trebuie să scăpăm de cutare neajuns, să 
corijăm cutare defect social, de ce adică, prin raţiunea 
noastră, n-am putea să inventăm, să construim o astfel 
de organizaţie socială perfectă, încît să nu mai fie acolo 

nici o dezarmonie, nici un neajuns, nici mizerie, nici 
lacrimi, nici dureri : o societate ideală. Ceea ce se cere 
numai e o rațiune, o minte puternică şi o fantezie in- 
ventivă, bogată. 

Și, bazaţi pe acest raţionament, pe această metodă 
raţionalistă, utopiştii s-au pus pe lucru, pe inventat ma- 
șinării sociale ideale. Se înţelege de la sine că societăţile 
ideale construite de fiecare inventator puri.au pecetea per- 
sonală a inventatorului şi se deosebeau după tempera- 
mentul, inima, spiritul, mintea, fantezia fiecăruia. Puteţi 
să vă închipuiţi ce ar fi devenit o societate dacă ar fi 
început să-şi cioplească şi recioplească organizaţia ei so- 
cială după fantezia, foarte bogată dealtfel, a fiecărui in- 
ventator. Cînd citeşti aceste planuri utopice de construcţii 
ale unor societăţi ideale, vezi, alături de izbucniri de 
adevărate genii, niște lucruri ridicole şi copilăreşti, care 
te fac să rîzi. 

Marx a priceput toată greșeala acestei metode raţio- 
naliste şi toată zădărnicia acestor construcţiuni utopice. 
Marx a înţeles înainte de teoreticienii organismului so- 
cial, cum sînt Spencer, Schăffle sau Lilienfeld, și mult 
mai profund decît dînşii că societatea este şi ea un or- 
ganism viu, nu un organism biologic, un organism ome- 
nesc, dar un fel de supraorganism viu, care are viaţa lui, 
legile lui de dezvoltare. El a priceput că, după cum nu 
poți să ciopleşti un organism omenesc după voie, sub 
cuvint ca să-l faci mai perfect, după cum nu poţi unui 
corp omenesc să-i pui încă o pereche de ochi îndărăt, ca 
să vadă și cu ceafa, sau încă un nas, ca să miroasă şi cu 
spatele — oricît ar fi aceasta de avantajos în alte pri- 
vințe —, tot așa nu poţi să procedezi astfel şi cu so- 
cietatea. El a înţeles că o societate are o lungă istorie, de 
mii de ani de viaţă, creștere și dezvoltare și ca să pricepi 
ce e de făcut spre binele societății trebuie să cunoşti or- 
ganizarea ei, legile ei de dezvoltare, istoria ei, şi din ea, 
din istoria reală a societăţii, trebuie să deduci şi so- 
cialismul ei. 

Și astfel Marx a pus socialismul pe o bază reală is- 
torică, dîndu-ne și o metodă nouă de cercetare, realisto- 
istorică, în loc de raționalisto-utopică de altădată. Această 
așezare a socialismului pe bază reală istorică și această 
metodă nouă de cercetare pe care ne-a dat-o e prima 
mare descoperire şi meritul lui Marx. Şi, aplicînd propria 

sa metodă, Marx a studiat dezvoltarea istorică a omenirii 
şi a văzut că ceea ce face în primul rînd conţinutul în- 
tregii istorii e lupta pentru interes între oameni, lupta 
între grupuri sociale, lupta între clase sociale. Și astfel 


Marx ne-a dat teoria lui a luptei de clase, a doua mare şi. 


nemuritoare descoperire a lui. Făcînd această descoperire, 
el şi-a spus : foarte bine, lupta de grupuri sociale, lupta 
de clase dă adevăratul conţinut al istoriei omenirii, dar 
care e puterea lăuntrică care creează grupurile sociale şi 
clasele şi le pune în mișcare, care e temelia pe care se 
construiește întreg mecanismul social? Și el a găsit 
această putere şi temelie, ea se cheamă felul cum oa- 
menii produc bunurile sociale și le împart între ei, or- 
ganizaţia producţiei şi distribuirea bogățiilor. Aceasta 
este a treia mare şi nemuritoare descoperire a lui Marx. 

Ca să pricepeţi puţin mai clar și mai plastic sensul 
şi importanța acestor descoperiri mari, am să-mi permit 
să vă dau un exemplu cu un ceasornic. 

Ştiţi că sînt ceasornice foarte complicate. Pe cadran 
sînt arătători care arată anul, ziua, ora, minuta, secunda, 
ba ceasornicul ne şi deşteaptă din somn. Ei, cum poate 
să facă ceasornicul toate aceste minuni ? 

Deschideţi capacele ca să vă dumiriţi şi ce vedeţi? 
O groază de roate şi rotițe în mișcare, ceea ce vă mă- 
reşte numai nedumerirea. lar un om simplu, văzînd toată 
comedia aceasta, zice : „Nu, aice nu e lucru curat, trebuie 
să fie vreun duh nevăzut care pune în mișcare toată 
comedia asta“. Dar iată că vine meşterul ceasornicar şi 
vă arată cum printr-o savantă aranjare a roţilor şi roti- 
telor şi a mișcărilor lor, prin mișcarea şi frecarea acestor 
roţi şi rotițe — dacă ar fi fiinţe vii, am zice prin lupta 
lor — se mişcă arătătorii pe cadran şi ne arată toate mi- 
nunăţiile de care am vorbi. 

Dar după ce aţi înţeles minunea aceasta vă rămîne 
încă o întrebare : Cine şi ce pune în mişcare maşinăria 
asta complexă ? 

Și iată că meşterul vă desface ceasornicul, vă arată în 
fundul lui o rotiţă închisă, iar în ea o coardă subţire şi 
îngustă de oţel, care, prin puterea elasticităţii, pune în 
mişcare maşinăria toată şi al cărei rezultat este : măsura- 
rea scurgerii vremii veșnice. 

Și aşa e.şi cu societatea. Cînd o consideri pe din 
afară, în manifestările ei exterioare, vezi palate somp- 
tuoase şi colibe dezvelite, bogăţie trufașă şi sărăcie umi- 

lită, vezi veşnica mişcare şi forfoteala veşnică, alergarea 
după cîştig şi onoruri, gelozie şi invidie, luptă de interese 
între indivizi, grupe, clase, popoare, vezi războaie sîn- 
geroase. Se învirtesc vertiginos roţile sociale ale noro- 
cului, ridică sus pe unii, zdrobesc pe alţii, se aud stri- 
găte de triumf şi răcnete de durere, șoapte de iubire şi 
înţepări de ură, chiote de veselie și scrîşnet de dinţi. Şi 
uluiți, căutînd să se lumineze, stau oamenii de sute şi 
mii de ani înaintea propriei lor creaţiuni — a societăţii 
lor, istoriei lor — întrebînd : Cum s-a întocmit întreaga 


această atît de complexă maşinărie socială, care e resor-- 


tul și pivotul istoriei omenirii ? 

Dumnezeu din cer, răspund credincioşii. Spiritul 
abstract al omenirii în realizarea lui, răspunde metafizica 
împreună cu un Hegel. Mintea, rațiunea omenească reală, 
răspund raţionaliștii. Și iată că vine Marx şi, deșuru- 
bîndu-ne maşinăria socială, arată cum se mișcă roţile 
sociale, cum mișcarea, frecarea și lupta de grupuri şi 
clase sociale formează conţinutul istoric al istoriei ome- 


nirii şi cum organizaţia materială, economică a produc- : 


ţiei și distribuirii bogățiilor e temelia pe care se clădeşte 
mecanismul social, și această temelie şi luptă de clase 
e resortul şi pivotul istoriei omenirii *. 

În privința aceasta, Marx poate să fie comparat cu 
Darwin, cu care, dealtfel, are multe comune în multe 
privințe. Mii de ani au stat uimiți oamenii înaintea reg- 
nului vegetal și animal întrebîndu-se cu mirare: Cum 
s-au produs toate aceste nenumărate specii vegetale şi 
animale ? De unde vin, cine sînt, cum s-au format? Şi 
a venit Darwin și prin cîteva legi geniale descoperite de 
el — cum e lupta pentru existenţă, selecţia naturală, 
fixarea caracterelor dobîndite prin ereditate — a răs- 
pîndit lumina în această mare de întuneric. Ceea ce a 
făcut Darwin în biologie a făcut Marx în sociologie. 

Dacă din cele spuse pînă acuma vă daţi seama cît de 
puţin de marea însemnătate a legilor sociale descope- 
rite de Marx, atunci puteţi să vă daţi asemenea seama 


* Despre societățile preistorice, a căror temelie și resort e 
[o formează] mai ales mediul geografic şi dezvoltarea forțelor 
[formelor] sexuale-familiare, am vorbit în conferința mea Con- 
cepția materialistă a istoriei. [Vezi volumul de față, p. 9—33.] 

de marea ignoranță ce domneşte în această privinţă în 
public, chiar cel cult. 

Foarte caracteristic şi sugestiv s-a arătat această ig- 
noranţă cu ocazia mișcărilor studențești din urmă 8t. Miş- 
cările studenţeşti, pe cît se pare, aveau de scop să facă 
pe high-life-ul nostru, care vorbeşte bine franțuzește, să 
vorbească prost româneşte. Se pare că de aci ar trebui să 
rezulte o nouă înflorire a literelor române... Dar nu despre 
asta e vorba. E vorba că în timpul acestor mișcări s-a vor- 
bit straşnic de mult de lupta de clase. Potrivnicii studen- 
ţimii acuzau pe studenţi că ei provoacă lupta de clase. Stu- 
denţii răspundeau că, ferească Dumnezeu, nici gind n-au 
să facă aşa poznă. Iar politicienii dădeau a înţelege şiret 
că, sub guvernul actual, e natural să se provoace lupta 
de clase, dar vin ei la guvern și au s-o facă să dispară ca 
prin minune. Toate aceste discuţii produceau impresia că 
lupta de clase nu ar fi un principiu de existenţă a so- 
cietăţilor istorice, după cum e în adevăr, ci un fel de 
jucărie căreia un student poate să-i dea drumul, iar un 
politician poate s-o oprească. 

Am enunțat cîteva principii și legi descoperite de 
Marx. Să facem acuma aplicarea acestor principii făcînd 
analiza unei organizaţii sociale din punctul lor de ve- 
dere. Pentru aceasta, desigur, cea mai potrivită este so- 
cietatea de azi, societatea capitalistă, în care trăim și 
luptăm. Se înţelege că această analiză putem s-o facem 
numai foarte superficial, scurt, sumar, altfel am ieşi prea 
mult din cadrul unei conferințe. 


= 


Ca să pricepem ce este societatea noastră capitalistă, 
trebuie mai întîi si ne dăm seama ce e capitalul, care, 
după cum vedem, i-a dat chiar numele. 

Pentru publicul neştiutor şi pentru economiştii vul- 
gari, orice bogăţie existentă e capital. Această definiție 
este o greşeală vulgară pentru că ea nu ne lămureşte ce 
funcţie are capitalul în societate. 

Școala clasică a economiştilor englezi a priceput gre- 
șeala, a priceput că noţiunea capitalului trebuie să ne 
dea, să ne arate lucrarea lui în societate, funcțiunea lui 
socială, şi, pricepînd aceasta, economiștii englezi au răs- 
puns : Capitalul sînt bogăţiile care servă de instrumente 


415 


de muncă, de producere — cum sînt fabricile, atelierele, 


minele, pămîntul ș.a.m.d. Această noţiune, această defi- 
niţie e, desigur, superioară celeilalte, dar nici ea nu e 
exactă pentru că nu ne arată funcțiunea specifică a capi- 
talului în societatea noastră specială. Karl Marx, care 
avea darul artistic de a lumina o întreagă stare de lu- 
cruri printr-o imagine sau o comparație, a răspuns eco- 
nomiștilor englezi: Un negru e un om de rasă neagră 
şi astfel va rămîne el în orice organizaţie socială ; numai 
în o societate sclavagistă însă el se face rob. Tot așa 
instrumentele de muncă vor fi instrumente de muncă în 
orice organizaţie socială şi numai în societatea noastră 
capitalisto-burgheză ele se prefac în capital. 

Care este deci această proprietate specială, care pre- 
îace, în societatea noastră, instrumentele de muncă în 
capital, care este funcțiunea specială a capitalului în so- 
cietatea noastră modernă ? 

Această proprietate a lui e de a-şi apropria o parte 
din. munca omenească, această funcţiune a lui e de a-şi 
însuși o parte din rezultatele muncii omeneşti, de a per- 
cepe muncă neplătită. Instrumentele de muncă în socie- 
tatea noastră au deci un fel de funcţie de perceptor, care 
percepe în folosul lor, sau mai bine zis al detentorilor * lor, 
o parte din produsul muncii omeneşti, și întru atîta, întru- 
cît fac această percepere, ele sînt capital; altfel sînt 
simple instrumente de muncă. De pildă: iată un ţăran 
care pe bucăţica lui de pămînt cultivă lucruri de hrană 
pentru familia lui. Această bucăţică de pămînt este, se 
înțelege, un instrument de muncă, dar nu e capital. Cînd 
însă ţăranul va tocmi un lucrător care să lucreze bucata 
lui de pămînt sau va închiria această bucată de pămînt 
altuia pentru un preț oarecare și deci prin aceasta va 
percepe în folosul său o parte din munca omenească, 
atunci această bucată de pămînt, acest instrument de 
muncă se preface în capital. 

S-ar părea că aicea e numai o chestie de subtilitate, 
adevărul însă e că a pricepe bine ce sînt capitalul și 
funcțiunea lui socială însemnează a pricepe societatea 
noastră modernă pînă în cele mai nepătrunse adîncimi ale 
ei. De aceea să mergem mai departe cu cercetările noas- 


*. [Deţinătorilor.] 

tre şi să vedem cum îndeplineşte. capitalul funcțiunea 
lui de perceptor al muncii neplătite.. :. a 

„Această percepere el o face nu în cîmpul distribuirii, 
împărțirii bogățiilor sociale, ci în cîmpul producerii lor. 
Să mergem deci şi noi acolo ca să vedem capitalul la 
lucru. N 

Să luăm ca exemplu o fabrică, fie una de mașini. Pen- 
tru a produce mașini, fabricantul va cumpăra fel de fel 
de mărfuri. Aicea o mică digresiune, un mic ocol. 

În societatea noastră modernă căpitalistă, întreaga 
producţie se face pe baza producerii: de mărfuri, de va- 
lori de schimb. În organizaţiile trecute, cea mai mare 
parte a productelor se produceau ca valori, ca lucruri de 
întrebuințare. În gospodăria ţărănească medievală se pro- 
duceau grîu, ţesături de haine ş.a. pentru propria între- 
buinţare. Tributul pe care-l plătea servul, clăcașul stă- 
pînului era tot în aceste producte de întrebuințare. Dacă 
un meşteșugar făcea o căruţă pentru un ţăran, acesta din 
urmă îi dădea pentru aceasta alte valori de întrebuin- 
tare — grîu, ţesături şi altele —, deci peste tot valori de 
întrebuințare şi numai o mică parte din întreaga produc- 
ţie se vindea ca marfă. În societatea capitalistă însă, în- 
treaga producţie a societăţii se preface în marfă, astfel 
încît lucrătorul unei mari fabrici de încălțăminte trebuie 
să-și cumpere din prăvălie, sub formă de marfă, chiar 
ghetele făcute de el. Capitalistul are atit de mult ten- 
dința de a preface toate în mărfuri încît preface în marfă 
nu numai bunurile materiale, ci şi valorile morale, ca 
cinstea, iubirea și altele. 

Să ne întoarcem acum îndărăt, după acest mie ocol. 
Am zis că pentru a produce maşini fabricantul va cum- 
păra mărfuri : fier, aramă, cărbuni. Aceste mărfuri el 
le plăteşte după valoarea lor de schimb. Valoarea de 
schimb a unei mărfi este egală cu cîtimea de muncă ne- 
cesară pentru producerea ei, sau, cum zic economiștii, 
cu cheltuielile necesitate de producerea ei. Fabricantul 
produce maşina, în ea au intrat mărfuri în valoare, să zi- 
cem, de zece mii de lei. La vînzare, el va lua tot zece 
mii de lei — fiindcă nimenea nu dă pentru un lucru mai 
mult decît costă, decît face. Dar atunci nu e nici o afa- 
cere, nu iese nici un cîştig și fără cîştig nici un capitalist 
n-ar lucra, aşa că ar trebui să înceteze întreaga producţie 
în societate. ER 

Din fericire pentru capital și capitalist, în piaţă, între 
multe mărfuri, se găsește un negustor special care are de 
vînzare o marfă foarte originală. Negustorul e muncito- 
rul, iar marfa lui, unica lui marfă, pe care trebuie s-o 
vîndă ca să poată trăi, este forța lui de muncă. Capita- 
listul cumpără această marfă, forţa de muncă a munci- 
torului, după valoarea ei, după costul ei, adică cheltuie- 
lile necesare pentru producerea ei — ceea ce în cazul 
de faţă însemnează cheltuielile necesare pentru întreţi- 
nerea muncitorului şi a familiei sale. Aceasta e valoarea 
forței de a munci şi atîta, în termen de mijloc — cîte- 
odată mai puţin, cîteodată mai mult —, plătește capita- 
listul muncitorului pentru marfa lui, forţa lui de muncă. 

Veţi obiecta desigur : Ei bine, atunci iar nu mai este 
nici o. afacere! Dacă capitalistul plătește muncitorului 
valoarea întreagă a muncii lui, atunci nu-i rămîne nici 
un câștig şi nu mai poate fi vorba de exploatarea muncii 
lucrătorului deoarece i se plăteşte întreaga valoare a 
mărfii lui, a forței lui de muncă. În aparenţă așa este. 
Deciît aicea e un mic clenci, mic, dar care face posibilă 
existenţa capitalismului, a societăţii capitaliste însăși, şi 
anume forţa de muncă e unica marfă care poate, repro- 
ducîndu-se, să producă mai mult decît costă ea. Aşa, spre 
pildă, dacă fabricantul plăteşte lucrătorului patru lei 
pentru o zi de lucru de 12 ore, lucrătorul reproduce va- 
loarea forţei lui de muncă, valoarea acestor patru lei, în 
şase ore, iar în restul de şase ore creează un plus de va- 
loare, care nu mai costă pe capital nimic și pe care capi- 
talul şi-l însuşeşte gratuit. Productul acestei munci în 
plus pe care capitalul şi-o însușește fără s-o plătească 
se numeşte plusvaloare. Și, aşa cum face capitalistul cu 
un lucrător, aşa face cu toți, şi, aşa cum se face în fa- 
brica de mașini, se face în toate fabricile, în toate ate- 
lierele, aşa şi la lucrul pămîntului, care este şi el un fel 
de fabrică, așa se face mai toată producţia în țările ca- 
pitaliste. 

Pentru o mai mare limpezire a celor ce vor urma, să 
luăm ca pildă o ţară capitalistă mică, în care întreaga 
producţie anuală este egală cu două miliarde — două mii 
de milioane de lei. Să presupunem că o jumătate din 
această producţie, un miliard, primesc toți muncitorii, 
de toate categoriile — manuali şi intelectuali —, ca plată 
pentru munca lor ; iar a doua jumătate, al doilea miliard, 

va reprezenta suma plusvalorii naționale. Întîia jumătate 
o vor lua toţi muncitorii la un loc, salariaţii, proletaria- 
tal ; a doua, toţi capitaligtii la un loc, burghezimea. 

Aşadar, pe baza acestui fel de producţie capitalistă, 
care se face prin vînzarea forței de muncă, vedem în- 
dată cum se creează două mari clase deosebite: de o 
parte muncitorimea, proletariatul, care reprezintă munca, 
de altă parte burghezimea, care reprezintă capitalul. Să 
mergem mai departe. Am văzut că în societatea capita- 
listă se; produc numai mărfuri. Acestea trebuie _vîndute, 
şi iată o clasă puternică, nouă, negustorimea. Capitalul, 
instrumentele de muncă sînt şi ele diferite şi se împart 
mai ales în două grupe mari: capitalul industrial şi pă- 
mîntul. Iată dar două mari clase capitaliste — indus- 
trialii și agrarii. Pentru a face o fabrică sau un atelier, 
trebuie bani şi cîteodată fabricantul n-are deajuns şi 
atunci se împrumută de la acela care are. În felul acesta 
se creează o clasă de bancheri, reprezentanţii banilor li- 
chizi, care în dezvoltare ulterioară se prefac în mare 
finanţă, institute de credit ş.a.m.d. Casele de locuit se 
prefac în societatea capitalistă în capital — ele se con- 
struiesc pentru a fi închiriate cu apartamentul sau în 
total ; iată deci clasa capitalistă a proprietarilor de case. 

Și astfel se creează o mulţime de clase, de grupe, de 
grupuleţe. Fiecare clasă se desface iarăşi în subdiviziuni, 
precum : marii, mijlociii şi micii industriali, marea, mij- 
locia și mica negustorime, marii financiari, bancheri şi 
micii cămătari ş.a.m.d. Un întreg caleidoscop de clase, 
grupe, cete, grupuleţe cu diviziuni şi subdiviziuni. 

Această societate trebuie apărată pe dinafară şi pe 
dinăuntru, trebuie asigurate dominaţia şi privilegiile de 
clasă, trebuie garantată organizaţia ei, trebuiesc apoi fe- 
lurite servicii publice, de instrucţie, sanitare și altele. Și 
iată statul cu felurite clase şi grupe de funcţionari, cu 
serviciile lui publice, cu armata lui. 

Și astfel vedem cum, pe baza de producţie mai sus 
pomenită creşte, se dezvoltă un întreg organism social. 
Aceasta este statica socială, e organismul social în repaus. 
e anatomia societăţii. 

Să vedem acuma viața acestui organism, dinamica lui, 
fiziologia lui: organismul social în mișcare, în func- 
țiune. Dacă anatomia societăţii trebuie să o căutăm mai 

ales în felul de producţie, fiziologia ei o căutăm mai ales 
în felul de distribuire, de împărţire a bogățiilor. 

Să trecem dar la distribuire şi, pentru aceasta, să re- 
luăm iarăşi exemplul nostru cu societatea mică capita- 
listo-industrială, care produce în total două miliarde pe 
an. Se înţelege, d-voastră puteţi să luaţi un exemplu real, 
spre pildă Franţa, cu producţia ei anuală de 30 de mi- 
liarde. Am luat un exemplu ipotetic, mai mic,. pentru 
ușurința demonstrării. Așadar, mica noastră naţiune ca- 
pitalistă produce anual, în total, două miliarde. Aceasta 
e suma totală care există şi poate să fie împărţită între 
toate clasele, grupele și grupulețele sociale. Pentru ea 
va începe lupta. De ce? Foarte natural. Pentru că ori 
de cite ori este o sumă de împărţit, cu cît unul ia mai 
mult, cu atîta altora le rămîne mai puţin. De aici lupta. 

Mai întîi şi întîi este lupta între cele două mari clase 
fundamentale ale societăţii — muncitorimea proletară şi 
burghezimea capitalistă. Proletariatul, prin cereri de mă- 
rire a salariului, prin organizaţii de rezistenţă, prin sin- 
dicate, prin greve, prin neîncetata luptă zilnică, va căuta 
să-și mărească partea ce i se cuvine ca plată pentru forța 
lui de muncă, să zicem, de la un miliard la un miliard și 
două sute milioane. Burghezimea capitalistă, la rîndul ei, 
prin reduceri de leafă şi altele, va căuta să reducă aceas- 
tă parte, să zicem, la opt sute de milioane. Ca rezultat 
al acestei lupte presupunem, cum am zis mai sus, că 
muncitorimea, proletariatul, va primi un miliard. Ră- 
mine încă un miliard. De aci să scădem două sute de 
milioane pentru stat, presupuniînd că atita e bugetul sta- 
tului. Rămîn atunci opt sute de milioane care trebuie să 
se împartă între clasele, grupele şi grupuleţele capitaliste. 
Din împărțirea acestei plusvalori naţionale, din împărți- 
rea acestor opt sute de milioane va urma o luptă aprigă 
între ele. Fiecare clasă, fiecare grup, fiecare grupuleţ, 
fiecare individ va lupta să-și aproprie sieşi mai mult, ceea 
ce, desigur, va face ca altora să le rămînă mai puțin. 

Cum şi în ce fel va urma această luptă? Modurile 
sociale ale ei sînt nenumărate, ar trebui volume pentru 
descrierea lor. Spre pildă, clasa capitalistă agrară va 
căuta, prin stat, să puie vamă asupra productelor agri- 
cole străine ca astfel să-şi poată vinde mai scump griul, 
porumbul şi celelalte. În acest chip, ea își va realiza un 
profit mai mare, va rupe o bucată mai mare din plusva- 

loarea naţională în folosul său. Dar prin scumpetea tra- 
iului vor pierde toţi ceilalţi. Scumpindu-se întreţinerea 
vieţii, se va scumpi şi marfa lucrătorului, forţa lui de 
muncă. Deci toţi ceilalţi capitalișşti, în special cei indus- 
triali, vor fi nevoiţi să plătească forţa de muncă a: lucră- 
torului mai scump, să plătească salarii mai mari. Aşa că, 
în bună parte, ce va cîştiga clasa capitalistă agrară va 
pierde cea industrială. De aceea, clasa capitaliştilor: in- 
dustriali va ţipa straşnic împotriva. acestor vămi. În 
schimb, clasa capitaliştilor industriali, la rîndul ei, va 
căuta prin toate mijloacele. să capete vămi protectoare 
pentru mărfurile produse. de ea și să joace aceeaşi festă 
agrarilor şi celorlalte grupe de capitalişti. 

Clasa negustorească. va căuta să cumpere cît se poate 
mai ieftin de la fabricanți, fabricanţii vor căuta să vîndă 
cit mai scump. Aceeaşi luptă între grupa marilor negus- 
tori şi detailişti * şi aceeaşi luptă între membrii fiecărei 
grupe ca să capete o porţie mai mare din plusvaloarea 
naţională în folosul său. 

Sau să luăm ca pildă statul. Statul va căuta să. mă- 
rească cît se poate de mult bugetul. Contribuabilii se vor 
lupta să plătească cît, se poate mai puţin. Odată bugetul 
stabilit, în. exemplul nostru, la două sute de milioane, va 
începe lupta între feluritele grupe de funcţionari pen- 
tru mărirea lefurilor. Dar întreg bugetul statului — şi 
asta e mult mai important — trebuie să-l plătească con- 
tribuabilii, adică toate grupele, grupuleţele și clasele so- 
ciale, şi iată o luptă aprigă între grupurile şi clasele so- 
ciale pentru a scăpa pe cît se poate de biruri și a le pune 
în spinarea celorlalte clase sociale. Există niște cărți, 
manuale, strașnic de groase, asupra impozitelor directe şi 
indirecte. Iar sensul ultim al întregii filozofii de acolo e 
lupta între feluritele grupe sociale pentru a arunca greu- 
tăţile birurilor din spinarea sa în spinarea vecinului. Se 
înţelege că în lupta aceasta, ca în orice luptă, cel mai 
tare biruie şi, de aceea birurile, în cea mai mare parte, 
cad în spinarea celor nevoiaşi şi slabi. 


* 


* [Negustori cu amănuntul.] 

Am vorbit pînă acum despre luptele interne din o so- 
cietate. Să spunem acum cel puţin cîteva cuvinte despre 
luptele între diferitele naţiuni capitaliste, despre luptele 
economice pentru convenţiuni, tarife, pieţe de desfacere 
a mărfurilor şi pentru colonii. Ca să pricepem aceste 
lupte trebuie, după metoda noastră, să ne lămurim din 
însăşi baza vieţii sociale — din forma şi relaţiile de pro- 
ducere a bogățiilor. Am văzut că la bază e capitalul, care 
cumpără forța de muncă a muncitorului. Dar muncitorul 
produce mai mult decît primeşte, deci cu salariul, cu 
'echivalentul pe care îl primeşte el, nu poate să răscum- 
pere tot productul pe care l-a produs, ci numai o parte. 
Și întreaga muncitorime proletară, care lucrează în aceste 
condiţii, iarăşi nu poate să răscumpere întreg productul 
naţional produs de ea, ci numai o parte. 

Dar, poporul muncitor formînd imensa majoritate a 
naţiunii şi deci pe cel mai important. cumpărător, e na- 


tural ca societatea capitalistă să aibă totdeauna o mulţime. 


de mărfuri pe care n-are cui să le vîndă, să aibă, cum 
se zice, o supraproducţie de mărfuri. Aceasta este o su- 
praproducţie latentă ; dar este şi alta acută şi care re- 
zultă din modul anarhic de a produce bogăţiile. 

În societatea capitalistă, după cum v-am spus, nu se 
produc lucruri de întrebuințare pentru producători, ci 
valori de vînzare, mărfuri. Și se produc nu numai pen- 
tru piaţa internă, ci şi pentru continentele depărtate, pen- 
tru cele patru colţuri ale lumii. Cu cît produci. şi vinzi 
mai mult, cu atîta cîştigi mai mult. Iar tehnica modernă 
pune la îndemînă instrumente de producere formidabile. 
Fabricantul nostru, pentru orientarea lui cît să producă, 
n-are alt mijloc de ştiinţă decît prețul mărfii. Dacă preţul 
mărfii — rezultat din oferta şi cererea din piață —, dacă 
starea pieţei e bună, dă un cîştig însemnat, fabricantul 
produce, produce în mod nesocotit, nebun. Dar el nu știe 
cît produc alţii în ţara lui, dar încă în alte țări îndepăr- 
tate. Şi acolo se produce tot atit de febril, nesocotit dacă 
starea pieţei e bună. Și se adună grămezi peste grămezi 
de mărfuri. Și iată vreo întîmplare socială, te miri ce, 
vreun război în Abisinia sau un mare faliment în Ame- 
rica, şi se arată că sînt prea multe mărfuri produse. 
Atunci se începe panica. Toţi vor să vîndă, nimenea nu 
vrea să cumpere, mărfurile se depreciază teribil, fabri- 
canţii şi negustorii mari nu mai pot să facă faţă plăţilor, 

dau faliment. Se închid fabricile, zeci de mii de lucrători 
rămîn pe stradă, fără de lucru, pe stradă rămîn și mulţi 
negustori şi fabricanți. Toţi aceştia, ruinindu-se — fie 
prin faptul că nu mai pot cumpăra ca înainte din alte 
branşe de producţie neatinse încă de criză, fie prin faptul 
intimei legături ce există în general între toți produ- 
cătorii —, tirăsc şi pe alţii în viltoarea crizei. De aici 
alte falimente, alte închideri de fabrici, alte mii de oa- 
meni pe stradă, iar sărăcia și ruina se întind ca pecin- 
ginea. 

Pe urmă, după ce scade producţia, se nimicesc atitea 
mărfuri și vieţi omeneşti, din nou se încep activitatea şi 
dansul producției. 

Supraproducția latentă e boala latentă, care roade zi 
cu zi viața societăţii moderne, iar în timpul crizelor acute 
această supraproducţie ameninţă serios însăși viața so- 
cietăţilor capitaliste. Care este deci leacul împotriva 
acestei boli ? Exportul. Trebuie de exportat marfă cît se 
poate de multă, nu numai pentru cîştig, aceasta se pri- 
cepe de la sine, dar și pentru a scăpa de supraproducție, 
de grămădire de mărfuri, sub greutatea cărora sînt ame- 
nințate să fie strivite societăţile capitaliste. De aicea lupta 
pentru pieţe de desfacere, pentru convenţii de export, 
pentru tarife, de aicea, mai ales, lupta pentru colonii, 
unde se poate exporta mai cu siguranţă şi de unde poate 
să fie înlăturat exportul oricărei alte ţări concurente. 

Dar în lupta pentru pieţe de desfacere şi mai ales 
pentru colonii, al căror număr e atît de limitat, biruie 
cel mai puternic. De aici înarmările din ce în ce crescînde 
ale societăţilor capitaliste, armate din ce în ce mai nu- 
meroase, bugete militare imense, a căror greutate stri- 
veşte societăţile de azi, de aici războaiele moderne sîn- 
geroase pentru dobîndirea coloniilor. Un om care nu cu- 
noaște organizaţia intimă economico-socială a societăţilor 
capitaliste se miră cu drept cuvînt: cum se poate ca o 
țară bogată, pentru o cărpănoasă colonie din Africa, în 
care poate să exporteze 10 sau 20 de milioane pe an, al 
căror cîştig va fi de cîteva milioane, cum se poate ca, 
pentru această sumă neînsemnată, o țară să riște un răz- 
boi singeros, în care să piardă zeci de mii de vieţi ome- 
netși şi miliarde de lei ? 

Dacă m-aţi ascultat cu atenţie, acuma pricepeţi cum 
se poate asta. Pieţele de desfacere şi mai ales coloniile, 

afară de cîştigul pe care-l aduc, sînt canale prin care se 
scurge prisosul (supraproducţia) mărfurilor, care altfel ar 
inunda ţara şi ar pricinui dezastre. 

Luptele internaţionale şi războaiele sînt deci necesităţi 
inexorabile pentru societăţile capitaliste. 

Şi aici o mică reflecţie. Se zice că leproşii care trăiesc 
izolaţi pe o insulă, ca să nu răspîndească infecția leprei, 
după o vreme oarecare încep să creadă că leproşia e o 
stare normală a omului. Astfel și noi, trăind mereu între 
anomaliile sociale, începem să nu ne mai mirăm chiar 
de cele 'mai absurde dintre ele. În adevăr, ce poate să 
fie mai absurd decît supraproducţia. latentă sau acută ? 
Cum se poate ca o ţară să sufere şi să se înăbușe de prea 
multă bogăţie, de prea multe mărfuri ? Şi cum se poate 
mai ales asta cînd o imensă majoritate a aceleiaşi ţări 
suferă tocmai din lipsa aceloraşi mărfuri ? Deja asta e o 
anomalie absurdă. Ea devine însă o monstruozitate cînd 
o populaţiune întreagă suferă de lipsa de bunuri pentru 
că a produs prea mult, cînd producătorii umblă goi şi 
desculți pentru că au produs prea multe haine și încăl- 
țăminte. Și monstruozitatea. aceasta nu mai are nume 
cînd două popoare pornesc un război sîngeros, se măce- 
lăresc unul pe altul, ca să scape de mărfuri de care, cu 
toate acestea, cei dintîi ar avea o imperioasă nevoie. Ade- 
vărat balamuc. Şi, ca simptom, aceasta arată că socie- 
tatea capitalistă începe să ajungă la degenerescență şi la 
senilitate. 


Am văzut deci pînă acum lupta în sînul societăţilor 
moderne între indivizi, grupe, clase, naţiuni diferite, 
lupte paşnice și violente și războaie șîngeroase. 

E o luptă socială asemănătoare cu „lupta pentru exis- 
tență“, lege descoperită de Darwin, și care are aceeași 
importanţă în sociologie ca și cea darviniană în biologie. 

Am vorbit de lupta din sînul unei țări capitaliste și 
de lupta internaţională dintre diferite ţări. Să spunem 
acum cîteva cuvinte despre solidaritatea specială care se 
dezvoltă în ţările capitaliste. Noi zicem solidaritate spe- 
cială pentru că există și o solidaritate generală, care se 
dezvoltă între oameni prin faptul că trăiesc în aceeaşi 
societate. Această solidaritate va exista oricînd. 

În societatea capitalistă se dezvoltă o solidaritate spe- 
cială, care atîrnă de felul luptei ce se petrece în ea, cum 
s-ar zice în ştiinţă, solidaritatea din societatea capitalistă 
este corolarul luptei ce se petrece în sinul ei. Este evi- 
dent că, fiind două clase în luptă, se dezvoltă în:ele sim- 
ţăminte de luptă una faţă cu alta, dar în același timp şi 
simţăminte de solidaritate în sînul aceleiași clase. Aşa, 
spre pildă, în lupta între clasa proletară şi cea burgheză 
se vor dezvolta simțăminte de solidaritate în sînul fie- 
cărei clase — proletarii se vor simţi solidari faţă de bur- 
ghezi, burghezimea față de proletariat. Burghezimea agra- 
ră, în lupta ei pentru scumpirea productelor pămîntului 
în folosul său, se va simţi solidară faţă de toţi consuma- 
torii, fie burghezi sau muncitori, după cum și aceștia se 
vor simţi solidari, în lupta lor de a ieftini productele de 
hrană, faţă de burghezimea agrară. Şi astfel, după cum 
se distribuie şi se împart grupările pentru lupta în so- 
cietate, tot aşa se împart între ele și sentimentele şi legă- 
turile lor de solidarizare. 

Dar sînt grupe şi clase sociale permanente, în care, 
prin organizare și luptă socială și prin felul de trai, se 
dezvoltă un anume fel de a simţi şi de a gîndi, se dez- 
voltă o specială psihologie, viaţa sufletească de clasă. Şi 
nu e nevoie de mare bătaie de cap pentru a se convinge 
de acest adevăr. Luaţi ca pildă cîteva clase, boieri vechi 
şi mari proprietari de pămînt, negustorime, lucrători in- 
dustriali şi țărănime. Iată patru clase mari. Mai poate 
fi oare îndoială de adinca deosebire care există între 
ele ? Între un boier high-life şi un ţăran plugar e o ade- 
vărată prăpastie în felul lor de a simţi, de a gîndi, de a 
pricepe lucrurile și viaţa înconjurătoare. Nu este numai 
o adîncă deosebire de cultură — aceasta din urmă de 
multe ori lipseşte și unuia, și altuia —, dar felul întreg 
de a gîndi și de a simţi e altul. 

Şi aici dăm de o altă genială idee a lui Marx, și anu- 

e: felul de producere și împărțire a bogățiilor într-o 
societate, împărţind-o în grupe și clase şi punîndu-le pe 
acestea în luptă socială şi politică, nu numai că hotărăște 
viaţa politică şi socială a acelei societăți, ci și felul ei 
special de a simţi, de a gîndi, psihologia ei. 

Cea mai înaltă expresie însă a simţirii sociale este 
literatura, cea mai înaltă expresie a gîndirii sociale e filo- 
zofia, şi pînă și felul acestora, după Marx, e hotărît de 

felul de producere și împărțire a bunurilor sociale. Aceas- 
tă teorie, cea mai înaltă şi abstractă din teoriile lui Marx, 
e şi cea mai contestată. Regret că nu pot să insist aicea, 
n-avem vreme și am ieşi prea departe din cadrul acestei 
conferinţe. | 

Şi aşa simt că pe unii dintre d-v. vă ia îndoiala. 
Cum se poate ca felul de producere și împărțire a bo- 
găţiilor să fie temelia şi deci întrucîtva cauza întregii 
organizări sociale — nu numai a celei materiale şi poli- 
tice, ci şi a celei sufletești ? Se înţelege, o deplină con- 
vingere nu se face prin o conferinţă ; pentru aceasta tre- 
buie studiată istoria dezvoltării societăţilor omenești. Aici 
mai mult vă indic numai problema și, pentru o mai mare 
limpezire a ei, am să vă dau încă un exemplu sau am 
să fac încă o presupunere. pă 

Să presupunem că s-a făcut o modificare adincă în 
felul de producere şi împărţire a bogățiilor în societatea 
noastră şi să vedem cam ce ar urma de aicea. 

Noi ştim acum care este cea mai simplă relaţie de 
producere în societatea capitalistă : este capitalistul care 
cumpără forţa de muncă a muncitorului, ce are proprie- 
tatea de a reproduce peste costul ei încă un plus pe care 
îl numim plusvaloare. Să presupunem acuma că marfa 
muncitorului, forţa lui de muncă, n-ar avea această pro- 
prietate de a produce un plus asupra valorii sale, că ar 
reproduce pur și simplu această valoare. Ce s-ar întim- 
pla? N-ar mai exista atunci plusvaloare. „Neexistînd 
plusvaloare, n-ar exista o clasă capitalistă, a cărei menire 
şi sens este de a o încasa. Neexistînd plusvaloare, n-ar 
exista toată acea luptă, pe care am văzut-o, între diferite 
grupe sociale pentru împărțirea ei. Dacă muncitorul ar 
reproduce numai valoarea muncii lui, el ar primi în sa- 
lar o sumă egală cu aceea cît produce, deci ar răscum- 
păra întreg productul lui şi nici n-ar mai putea îi vorba 
de supraproducţie, nici de crize de supraproducţie, nici 
ca lupte pentru colonii şi războaie din aceste pricini. Ne- 
existînd toate aceste grupări sociale, toate aceste clase în 
luptă pentru împărţirea plusvalorii, nu s-ar fi dezvoltat 
acea specială psihologie de grupe şi clase, acel mod spe- 
cial de a simţi şi gîndi caracteristic societăţii capitaliste 
ş.a.m.d. 

Încît, cum vedeți, modificînd temelia societății ca- 
pitaliste, felul cum se produc şi se împart pogăţiile, se 

surpă întreg edificiul, întreaga organizaţie socială se duce 
în praf şi fum. Se înţelege, o societate nu poate să tră- 
iască fără o organizare socială oarecare şi deci ea se va 
clădi fie pe temelia asta modificată, fie pe alta, dar aceea 
ar fi o altă societate. Ar fi acolo alte grupări, în luptă 
sau ba, și alta ar fi împărțirea lor pe întreaga întindere 
a societăţii, ar fi alte relaţii sociale, s-ar dezvolta altă 
psihologie a grupărilor, într-un cuvînt, aceea ar îi o altă 
societate, o aită epocă istorică, o altă civilizație. 


V-am arătat pe scurt temelia pe care este așezată so- 
cietatea capitalistă, precum şi organizarea ei de grupuri 
și de clase în luptă. Pe această temelie și cu această or- 
ganizare a crescut, s-a dezvoltat și a mers tot înainte so- 
cietatea capitalistă, dînd naștere la nenumărate şi cum- 
plite mizerii, dar săvîrșind totodată și o operă grandioasă 
de progres în toate ramurile activității omeneşti, o operă 
care întrece tot ce au săvirşit la un loc trecutele orga- 
nizaţii sociale. Vi s-a vorbit de atîtea ori aci la cerc de 
aceste nenumărate mizerii şi, dealtfel, le cunoaşteţi din 
propria-vă viață. Aci să vă spun cîteva cuvinte despre 
opera grandioasă săvîrşită de actuala societate capitalistă, 
operă despre care vi se vorbeşte mai puţin. 

“Pentru aceasta am să vă citez cîteva pasaje răzlețe din 
arhigeniala lucrare a lui Marx şi Engels, din Manifestul 
Comunist, unde într-un stil concis şi în vorbe lapidare 
e zugrăvită această operă : 

„Burghezimea întîia oară a arătat ce-i în stare să facă 
munca omenească. Ea a făcut alte minuni decît pirami- 
dele egiptene, decit apeductele romane și decit catedra- 
lele gotice ; a condus cu totul alte expediţii decît migra- 
ţiunile de popoare şi cruciadele. 

Burghezimea nu poate trăi fără să revoluţioneze in- 
strumentele de producţie, deci modul de producere, și, 
prin urmare, toate raporturile sociale“ 82. 

Și mai departe : 

„Spre marea mîhnire a reacţionarilor, ea a luat indus- 
triei temelia ei naţională. Vechile industrii naţionale sînt 
nimicite şi pe zi ce merge se tot nimicesc. Ele sînt înlo- 

cuite prin industrii noi, a căror introducere a ajuns pen- 
tru ţările civilizate o chestie de viaţă“ 8. 

Şi în altă parte : 

„Burghezimea tirăşte spre civilizație chiar și pe na- 
țiunile cele mai barbare, prin îmbunătăţirea repede a 
tuturor instrumentelor de muncă și prin mijloacele de 
comunicaţie foarte lesnicioase“ 8. 

Și în altă parte: 

„De-abia o sută de ani și ea a creat puteri de produc- 
ție mult mai mari şi mai colosale decit toate generaţiile 
trecute la un loc, Supunerea puterilor naturii, maşină- 
riile, întrebuinţarea chimiei în industrie şi agricultură, 
vapoare, drumuri de fier, telegrafe electrice, desțelenire 
de continente întregi, navigabilitatea fluviilor, popoare 
ieşite parcă din pămînt — ce veac s-ar mai fi gîndit că 
atîtea puteri de producţie dormeau în sînul muncii so- 
ciale“ 85. 

Aşa scria Marx acum 60 de ani! Ce ar mai fi scris 
acum ! 

S-a zis de atitea ori că Marx e cel mai mare detractor, 
defăimător al capitalismului. Dar din pasajele citate aci 
vedeţi că, cu acelaşi drept, el se poate numi şi cel mai 
mare apologist al lui. 

Dar nu, Marx n-a fost nici detractor, nici apologist. 
Marx a fost un mare om de ştiinţă, dar, și mai mult 
decît atîta, a fost un geniu și, ca atare, a avut darul, dat 
numai geniilor, de a descoperi raporturi noi între feno- 
mene şi de a vedea un fenomen complex sub toate feţele 
sale, sub toate raporturile. Și tocmai aşa a văzut el ca- 
pitalismul și l-a arătat zămislit în noroi şi în singe şi 
cum a dus o viaţă ignobilă, dar, totodată, a arătat ce ope- 
ră mare de civilizaţie şi de progres a săvirșit, a arătat 
aşa pentru că așa este, pentru că aşa e adevărat. 

O întrebare s-ar putea naşte : de ce în toată propa- 
ganda socialistă, care se face aici şi oriunde în străină- 
tate, se vorbeşte mai mult de opera negativă, de mizeriile 
capitalismului şi mai deloc de opera lui pozitivă şi pro- 
gresivă. Aceasta e foarte natural, explicabil şi chiar le- 
gitim. În lupta mare dintre capital și muncă, burghezime 
şi proletariat, fiecare se luptă cu armele sale : Burghezi- 
mea exaltează binefacerile capitalismului, socialiștii, re- 
prezentanţi ai proletariatului, arată toate ticăloşiile lui. 
Fiecare cu armele lui. Cînd stau în fața unei armate ina- 

mice, n-am să spun inamicului : „ia ascultă, onorabile, 
tunurile d-tale sint îndreptate rău şi ghiulele vor trece 
peste capetele noastre“. Nu cumva? Treaba lui. Afară 
de asta, muncitorimea suferă atît de mult de la capitalism 
încît îi trece gustul să mai vadă și să audă despre frumu- 
seţile lui. 

Dar ce-i unilateral rămîne unilateral, şi nepriceperea 
și a părţii pozitive a capitalismului poate să aibă urmări 
practice rele chiar pentru muncitorime, şi iată cum: 

Împotriva capitalismului există o dublă luptă — din 
partea proletariatului socialist și din partea partidelor re- 
acţionare. Proletariatul şi socialiştii se luptă pentru a 
merge înainte spre societatea socialistă. Reacţionarii, re- 
prezentanţi ai trecutului, ca ultramontanii, clericalii, iun- 
cherii, boierii vechi, luptă împotriva capitalismului, ca 
să întoarcă, de s-ar putea, mersul societăţii înapoi spre 
privilegiile vechi. Dorind să atragă în partea lor forţa 
muncitorimii, reacţionarii de tot soiul își însuşesc critica 
societăţii actuale făcută chiar de socialiști şi. chiar lim- 
bajul socialiștilor şi formează partide care au la coadă 
denumiri de socialişti, de sociali şi altele. Aşa, spre pildă, 
partidul catolicilor-sociali din Germania și Belgia, parti- 
dul creștin-social din Austria. Aceşti reacţionari spun 
proletariatului cam următoarele : „Fraţilor, nu vedeţi cum 
vă împilă capitalul ? Capitalul a prefăcut munca voastră 
în marfă, v-a luat nevasta și copiii la fabrică și v-a dis- 
trus viața de familie. Capitalul a depravat femeile şi 
fetele voastre, a stricat toate credinţele religioase şi a 
introdus religia banului. De aceea, fraților, să mergem 
la preasfîntul nostru Papa de la Roma să ne absolve de 
toate păcatele ce a introdus capitalismul și să ne întoar- 
cem la credinţele și la viaţa mai liniştită a strămoșilor 
noștri, la viața de altădată“. 

Muncitorii, proletarii conștienți răspund cam astfel : 
„E foarte adevărat, domnilor, tot ceea ce spuneți despre 
capital şi despre relele care ni le face. Dar în ceea ce 
priveşte întoarcerea înapoi spre credinţele şi viaţa de 
altădată, apoi acest voiaj vă rugăm să-l faceţi fără noi 
— mergeţi d-voastră la Papa de la Roma, călătorie bună 
şi sprîncenată. Iar noi, noi vom merge la Bebel şi Jaurès“. 

Şi mai spun proletarii conștienți : „Noi, vislașii viito- 
rului, ne străduim ca, prin apele tulburi și furtunoase 
ale capitalismului, să ducem barca societății spre țărmu- 

rile scăldate în lumină ale socialismului, dar nu s-o în- 
dreptăm către stincile întunecoase şi mohorite ale tre- 
cutului medieval“. po 

Aşa răspund muncitorii conștienți. Dar sînt şi necon- 
ştienți, aceștia se prind în lanțurile demagogiei reacțio- 
nare. Astfel e partidul centrului catolic, cum și sindica- 
tele creştine și creştine-independente din Germania, care 
au zeci de mii de membri între lucrătorii industriali. Ast- 
fel e partidul reacționar-antisemit din Austria, supranu- 
mit creştin-social, care se bazează nu numai pe mica bur- 
ghezie, dar şi pe mii de proletari. ; 

Nepriceperea rolului capitalismului în toată întinderea 
lui şi sub toate raporturile produce confuzie mai ales în 
țările în care capitalismul nu s-a dezvoltat încă de tot, 
în ţările care au rămas în urmă în dezvoltarea lor ca- 
pitalistă — cum sînt Rusia, Bulgaria, Serbia sau ţara 
noastră. 

În ţările acestea, mai ales intelectualii, mai idealiști, 
mai generoşi, sînt expuși să cadă în multe greşeli, cum 
s-a întîmplat cu cei din Rusia. Şi de ce tocmai intelec- 
tualii vom explica imediat prin cîteva pilde concrete. 

Să presupunem că un lucrător industrial pleacă dir 
țara noastră sau Rusia, unde capitalismul nu s-a dezvol- 
tat încă în toată întinderea lui, pleacă într-o ţară occi- 
dentală — Franţa, Germania, Belgia, Englitera —, unde 
capitalismul e în floare, și intră acolo într-o fabrică ca 
lucrătoi. Cum are să se oglindească în capul și inima lu- 
crătorului nostru tot acest mediu nou, această viață 
nouă, în comparație cu aceea pe care a lăsat-o în ţara 
lui ? Mai întîi el va vedea o societate cu un nivel cultu- 
ral mai înalt, relaţiile între oameni mai omenești, o 'civi- 
lizaţie şi o cultură cu un nivel mai ridicat decît în ţara 
lui. Cînd are să compare condiţiile de muncă din această 
țară nouă cu acelea din ţara lui, va vedea din proprie 
experiență că, deşi sînt destul de mizerabile și acolo, în 
Occident, dar tot sînt mai omenești decît în ţara sa. Deci 
cînd un intelectual idealist aicea, în ţară, va începe să-l 
sperie pe acest lucrător cu dezvoltarea capitalismului la 
noi și cu toate mizeriile legate de această dezvoltare, lu- 
crătorul nostru, desigur, are să răspundă: „Lasă, dom- 
nule, nu te speria, că la noi doar e şi mai rău decît 
acolo. Şi afară de aceasta, cu dezvoltarea capitalismului 
se creează şi mai bune condiţii de luptă pentru clasa 

noastră muncitoare, căci noi, ca şi fraţii noştri din Occi- 
dent, luptăm ca prin capitalism să ajungem la socialism“. 
Să luăm acuma un alt exemplu, un ţăran român, aşa- 
numit mic proprietar, un adevărat țăran român, care 
trăieşte fără cele mai mici garanţii personale legale, care 
se zbate toată viaţa în mizerie și moare de pelagră în 
coliba lui de troglodit. Să presupunem că acest ţăran a 
tost dus în Occident şi pus la munca cimpului. Ce are 
să vadă el acolo ? Va vedea pe micul proprietar zbătin- 
du-se și el în nevoi, îndatorat capitaliștilor, cu pămîntul 
ipotecat și totuşi trăind incomparabil mai bine decît el, 
țăran român. Va vedea pe proletarul agricol din Occi- 
dent, cel mai sărac şi mai nenorocit dintre toţi, va vedea 
din propria lui experienţă că viața acestuia este totuşi 
mai omenească decît viața ţăranului român. Și cînd se va 
întoarce acasă şi intelectualul nostru idealist va începe 
să descrie toate pericolele ce-l ameninţă prin dezvoltarea 
capitalismului în ţara noastră ţăranul, cu bunul-simţ dez- 
voltat de greutăţile nemăsurate ale vieţii, scărpinîndu-se 
după ceafă, îi va răspunde : „De, domnule, e rău cu rău, 
dar parcă-i mai rău fără de rău...“. Și cu această zică- 
toare, care este rezultatul unei lungi vieţi de mizerii, ță- 
ranul va formula unul din cele mai profunde adevăruri 
ale filozofiei istoriei omenirii — pentru că fiecare refor- 
mă mare în omenire a fost, pentru poporul muncitor cel 
puţin, un rău fără de care însă ar fi fost şi mai rău. 
Acuma, să luăm pe tînărul nostru intelectual, idealist 
şi generos, din ţările rămase înapoi în dezvoltarea lor ca- 
pitalistă, cum sînt Rusia, România ș.a. Intelectualul idea- 
list, aparţinînd de obicei claselor mai avute ale societăţii, 
nu cunoaște suferințele și mizeria economico-socială din 
propria lui experienţă, ci din studiu și cugetare. Ideile 
lui generoase, compătimirea pentru suferinţele poporului 
şi simțămintele de revoltă împotriva nedreptăţilor sociale 
la el sînt mai mult de natură şi origine intelectuală. El 
le cunoaște, şi unele şi altele, din studiu, din cărţi. Izvo- 
rul nostru de studiu însă e mai tot din Occidentul euro- 
pean, mai toate cărţile vin de acolo. Dar în acele cărți 
cu conţinut social sînt descrise nu mizeriile care încon- 
oară pe intelectualul nostru și care sînt mult mai mari 
decit cele din Occident, nu mizeriile ţărilor înapoiate în 
capitalism, ci acelea de acolo, din ţările cu un capitalism 


431 


deja dezvoltat. E foarte natural ca intelectualul nostru, 
care n-are destulă cultură și pătrundere pentru a pri- 
cepe procesul istoric real şi fenomenele atit de încurcate 
economico-sociale, e natural, zic, ca acest intelectual să-şi 
spună : 
„Dacă capitalismul duce la astfel de rezultate, atunci 
mai bine lipsă, atunci să facem tot ce e posibil ca ţara 
noastră să nu treacă prin capitalism dezvoltat“. Şi,. odată 
ajuns la această concluzie, ce-i rămîne de făcut intelec- 
tualului nostru ? Îi rămîn două căi — altele nu există: 
Sau să apere instituţiile înapoiate existente și să-şi în- 
toarcă privirile la trecut, şi în acest caz, cu cele mai 
bune intenţii și fără ca să o priceapă, să cadă în cel mai 
cras reacţionarism. Sau să se încumeteze să găsească o cale 
nouă, pe care n-a mers încă omenirea și prin care să oco- 
lească capitalismul, şi în acest caz să cadă în raţionalism 
utopic antimarxist, un utopism de care, după cum aţi vă- 
zut, ne-a liberat Marx. | 
Aicea, în citeva cuvinte, aveţi explicaţia psihologică și 
intelectuală a unui curent important, care s-a născut 
printre intelectualii ruşi, care a numărat și numără mulţi 
oameni distinși şi talentați. Acest curent: se numeşte 
narodnicestvo, în traducere literară. română poporanism. 
Poporanismul a apărut şi la noi. El nu și-a precizat 
încă bine fizionomia, n-a arătat nici calea pe care voiește 
să meargă, nici mijloacele de care vrea să se servească, 
nici unde vrea să ajungă. E încă într-o stare nebuloasă 
și amorfă, dar, așa cum este, el seamănă întru atita cu 
cel rusesc : că are și el bune intenţii, dar din lipsa de 
pătrundere a fenomenelor economico-sociale ajunge la 
acelaşi amestec de reacționarism și de utopie. l 
Am făcut poate prea multe dezvoltări aci, dar am 
avut un scop practic important, şi anume să vă arăt că 
sint două lupte împotriva capitalismului, una socialistă, 
şi deci progresivă şi revoluţionară, și alta reacționară. E 
de cel mai mare interes practic de ţinut bine şi clar în 
minte aceasta, mai ales în ţările înapoiate, ca a noastră. 
Şi nu numai poporaniștii, dar și socialiștii trebuie să ţină 
bine seama ca în învălmășagul luptei să nu dea cu oiștea 
socialistă în gardul reacţionar. E adevărat că noi, socia- 
liştii, avem o armă puternică împotriva unei atare greşeli 
și confuzii : aceasta e metoda ştiinţifică de cercetare pe 
care ne-a dat-o Marx. Dar arma e armă şi trebuie să 

ştii s-o mînuiești ca nu cumva să te răneşti pe tine însuţi, 
în locul adversarului. T 

Și acum ţin să vă arăt, printr-un exemplu concret, 
cum cercetarea unui fenomen, unui fapt socialine des- 
chide vaste orizonturi asupra organizării sociale în care 
trăim şi la cîte urmări practice de natură socială și mo- 
rală ne conduce această cercetare. 

Fenomenul despre care voi să vă vorbesc este o socie- 
tate pe acțiuni. Desigur, știți ce.va să zică o atare socie- 
tate. În societăţile capitaliste, din cauza progresului teh- 
nicii şi lărgirii nemăsurate a pieţei de desfacere a măr- 
furilor, se cer capitaluri din ce în ce mai mari pentru 
întreprinderea unei afaceri. De aceea se asociază mai 
mulți capitaliști, mari și mici, pentru a ridica întreprin- 
derea, iar forma sub care se face această asociaţie e, de 
obicei, societatea pe acţiuni. Să presupunem că pentru o 
întreprindere, fie nişte mine de cărbuni în Transvaal, în 
Africa de sud, e nevoie de zece milioane de lei. Se tipă- 
resc atunci zece mii de acţiuni a o mie de lei una, care 
se împart între capitalişti și se vînd în piaţă. Cine vrea 
poate să cumpere o acţiune şi să participe la exploatarea 
afacerii. După ce s-au vîndut toate acţiunile şi s-au rea- 
lizat cele zece milioane, se începe exploatarea minei. Și 
la fiecare sfîrşit de an cîștigul, adică o parte din produsul 
muncii lucrătorilor din mină, se împarte ca dividende 
între acționari. tim, 

În ţările industriale, sub această formă începe să. se 
facă mare parte din exploatarea capitalistă. Mai toate 
societăţile străine de exploatare a petrolului în ţară la 
noi sînt societăți pe acţiuni. 

Acuma, cînd ştim ce este o societate pe acțiuni, să 
presupunem că un tolstoian, un adept al teoriilor religi- 
oase-sociale ale marelui scriitor rus Tolstoi — de ce un 
tolstoian şi ce sînt teoriile acestea vom vedea îndată —. 
să presupunem, zic, că un tolstoian, în Rusia sau la noi, 
are mai multe din aceste acţiuni. La un timp dat, el taie 
cupoanele și încasează printr-un bancher atiţia lei de fie- 
care acţiune, rezultatul muncii lucrătorilor din sudul 
Africii. Şi atunci tolstoianul nostru face următoarea re- 
flecţie : „Cum se poate așa nedreptate ? Eu șed în Bucu- 
reşti, nici nu-i cunosc pe lucrătorii din Transvaal, nici 
ei n-au habar de mine, pînă şi Transvaalul îl cunosc abia 
din auzite, și iau în fiecare an o parte din munca lor, din 


433 


străduinţa lor. E nedrept și e păcat“. Și, revoltat, tolsto- 
ianul aruncă acţiunile pe fereastră. Trece un om, ridică 
acţiunile şi începe el să taie cupoanele și să încaseze ast- 
fel produsul muncii lucrătorilor din Transvaal. Vede 
tolstoianul că a nimerit cu oiștea în gard, de aceea își reia 
acţiunile şi, aducîndu-şi aminte că există focul, care pu- 
rifică şi distruge totul, aruncă acţiunile în foc, iar cenuşa 
o împrăştie în vînt. „Și acum — zice tolstoianul ușurat — 
am scăpat de păcat și pe lucrători de o mică parte de 
exploatare“. 

Ce se întîmplă însă ? Acolo, în minele din Transvaal, 
se va lucra înainte, se va produce plusvaloarea, care se 
va împărţi între acţiuni și acţionari ca şi înainte, și, 
acţiunile tolstoianului nostru neprezentîndu-se la împăr- 
ţeală, partea lui va fi trecută la fondul de rezervă sau 
va intra, în alt mod, în punga celorlalți acţionari. Deci, 
după cum vedem, o fi scăpat, n-o fi scăpat tolstoianul 
nostru de păcat, dar pe lucrători nu i-a scăpat nici de cea 
mai mică părticică de exploatare. | 

Sînt multe urmări foarte importante care pot să fie 
trase din exemplul nostru sau, vorbind în stil evanghelic, 
din parabola noastră. Întîi e indestructibilitatea exploatării 
în societatea capitalistă. În această societate, exploatarea 
omului prin om nu poate să fie nimicită nici în total, 
nici în parte. Exploatarea capitalistă, cum am văzut, nu 
o ia nici focul, și ea, ca Phenix, renaşte din propria sa 
cenușă. Și noi știm, din dezvoltările dinainte, de ce. Am 
văzut doar că organizaţia societăţii actuale capitaliste e 
astfel făcută, mașinăria e astfel întocmită, încît ea îm- 
parte productul național în două părţi: una, valoarea 
necesară, care revine muncitorilor, şi alta, plusvaloarea, 
care revine capitalului, asemenea unei mașini de treierat, 
care împarte și aruncă într-o parte grîu şi în altă parte 
neghină. Tot ce se poate face, după cum am văzut, e să 
mărim partea care se cuvine muncitorilor şi deci să 
micșorăm exploatarea. Dar ca să se desființeze de tot 
exploatarea nu se poate, după cum nu se poate ca mașina 
de treierat să ţeasă sau mașina de cusut să fabrice lumi- 
nări de spermanţetă — nu îngăduie mecanismul. Va veni 
o altă societate, cu altă organizaţie socială, cu alt meca- 
nism social, societatea socialistă, şi acolo în adevăr va 
dispare exploatarea. 

A doua urmare importantă este impersonalismul ex- 
ploatării capitaliste. Exploatarea în societatea capitalistă 
dezvoltată tinde să devină tot mai impersonală, anonimă. 
Miile de lucrători care lucrează într-o întreprindere pe 
acţiuni, zecile de mii şi sutele de mii care lucrează în 
trusturi, adică în tovărășiile societăților pe acţiuni, toţi 
aceştia nu cunosc pe aceia care îi exploatează, acţiunile 
fiind împărţite în cîteşipatru colţuri ale lumii. Și nici 
capitaliștii nu cunosc pe lucrători. Faţă în față nu mai 
stau capitalistul şi muncitorul, ca altădată, ci capitalul, 
în cea mai pură a lui formă, şi munca. 

A treia urmare foarte importantă este internaţiona- 
lismul exploatării. Exploatarea, cu cît se dezvoltă capi- 
talismul, devine tot mai internaţională. Un capitalist care 
trăiește în Olanda sau America exploatează pe lucrătorii 
din Buştenari sau Cîmpina ; unul din Franţa, pe cei din 
Rusia ; unul din Germania, pe cei din America ; unul din 
Belgia, pe cei din Africa ș.a.m.d. Cu dezvoltarea capita- 
lismului încep să stea faţă în faţă nu capitalistul naţional 
exploatînd pe muncitorul naţional, nici capitalul na- 
tional exploatînd munca naţională, ci capitalul interna- 
tional care exploatează munca internaţională. 

A patra urmare, aceasta nu e importantă în sine, 
dar are un interes deosebit pentru conferinţa noastră şi, 
ca s-o pricepem, trebuie să cunoaștem mai întîi, pe scurt 
cel puţin, teoria tolstoianului, despre care am pomenit. 

Tolstoi e poate cel mai mare scriitor al veacului şi 
unul din cei mai mari scriitori ai omenirii. Dar Tolstoi 
n-a rămas numai scriitor, el a vrut să fie şi filozof şi 
reformator al omenirii. Ca atare, el a scris foarte multe 
scrieri cu un caracter religioso-filozofic şi economico-so- 
cial. Din tot noianul acesta de scrieri se poate degaja, în 
cîteva cuvinte, următoarea esenţă a învățăturilor lui Tols- 
toi. Cauza tuturor relelor din societăţile noastre și din cele 
trecute e că omul nu s-a condus după legea indicată 
lui de Dumnezeu. Dumnezeu a zis să nu ucizi, şi oamenii 
se masacrează ca fiarele. Dumnezeu a zis să nu dorești 
bunurile altuia, să mănînci pîinea ta din sudoarea frunţii 
tale, şi oamenii se exploatează unul pe altul. Dumnezeu 
a zis să iubeşti pe aproapele tău ca pe tine însuţi, deci 
să trăiţi ca fraţi, şi oamenii trăiesc în ură și zavistie 
ca vrăjmași. 

Ce e dar de făcut ? întreabă Tolstoi. Și răspunde : să 
ne întoarcem la poruncile date de Dumnezeu. Nu la po- 
runcile deformate şi falsificate de cler şi popi în folosul 
celor mari şi tari, ci la adevăratele porunci ale lui Dum- 
nezeu şi atunci vor dispare ura, răutatea şi exploatarea 
şi va începe domnia dreptăţii şi frăţiei pe pămînt. 

Socialiştii, zice Tolstoi, doresc şi ei stabilirea drev- 
tăţii şi a frăţiei, îndeplinirea legii lui Dumnezeu pe pă- 
mînt, dar drumul pe care merg și pe care vor să aducă 
această lege e greşit și rău. Ei propagă şi organizează 
lupta, aţiţă lupta şi ura de clase, voiesc răsturnarea unei 
organizări sociale şi înlocuirea ei cu alta, deci măresc 
încă lupta, zavistia şi ura între oameni, măresc păcatul 
pe pămînt. Ori, nu mărind păcatul se poate scăpa de pă- 
cat, ci, dimpotrivă, micsorîndu-l. 

Ce e dar de făcut ? Să ne pătrundem, zice Tolstoi, de 
legea lui Dumnezeu și să trăim întocmai după prescrip- 
tiile ei. Cei privilegiați să se lepede de privilegiile lor, 
capitaliştii de capital şi exploatare şi să înceapă să mun- 
cească și să-și cîştige pîinea în sudoarea frunţii lor. Cu 
cît se va mări numărul celor ce vor trăi după legea lui 
Dumnezeu, cu atîta va dispare tot mai mult păcatul de 
pe pămînt. Azi unul, mîine altul, şi cînd, odată, toți se 
vor pătrunde de legea dumnezeiască şi vor începe să 
trăiască după porunca ei, atunci păcatul va dispare cu 
totul şi pe pămînt va începe domnia dreptăţii, frăţiei, 
iubirii. 

Aceasta este, în cîteva cuvinte sumare, filozofia re- 
ligioasă şi socială a lui Tolstoi. Și, cu toată naivitatea 
ei, ea arată, fără îndoială, o mare înălţime sufletească și 
o inimă caldă la genialul scriitor. Dar să vedem această 
teorie aplicată, s-o vedem la fapte și de aceea să ne în- 
toarcem la tolstoianul nostru. 

Acuma știm de ce a aruncat tolstoianul nostru ave- 
rea lui, capitalul lui. Dar noi mai știm că prin aceasta 
n-a distrus nici o părticică din exploatare, ci numai a 
făcut ca rezultatul ei să intre în alte buzunare. Deci a 
făcut o gogomănie. Ba nu, a făcut mai mult decît o 
gogomănie. 

În adevăr. Societatea actuală, pentru a cărei organizare 
nimeni dintre noi nu e moralmente responsabil, ea fiind 
rezultatul unui proces istoric de mii de ani, această or- 
ganizare socială a dat pe mîna tolstoianului nostru o 

avere, un capital, ceea ce este în societatea noastră “o 
foarte mare forţă, o mare putere socială. Și tolstoianul 
nostru, om bun, idealist generos, în loc ca să întrebuinţeze 
această putere în bine, pentru alinarea suferințelor, pen- 
tru luminarea muncitorimii ş.a., în loc de acestea, el o 
aruncă şi ea trece în mîinile altora, care n-au principiile 
lui şi care o vor întrebuința la joc de cărţi pe la Mo- 
naco sau în alt desfriu. Tolstoianul nostru deci, avînd 
putinţa de a mări binele pe pămînt, mărește răul și astfel 
face nu numai o gogomănie, ci o faptă de-a dreptul imo- 
rală. După această ispravă, tolstoianul nostru sau tolsto- 
ienii noștri — în Rusia s-au format colonii întregi de 
tolstoieni —, tolstoienii noștri se prefac în muncitori, ca, 
după preceptul maestrului, să trăiască în sudoarea frunții 
lor — se prefac, să zicem, în zugravi. În piaţa de muncă, 
ei vor mări oferta de braţe muncitoare, deci prin con- 
curenţa lor vor mări plusvaloarea — vor mări exploa- 
tarea. D-voastră ştiţi ce' luptă amară există între capi- 
talişti, care caută să aducă muncitori străini ca să re- 
ducă salariile, şi lucrători, care caută să împiedice ve- 
nirea muncitorilor străini ca să-și poată conserva sau 
mări salariile. Tolstoienii noștri ar juca în piaţa muncii 
rolul acestor muncitori străini, ei ar mări exploatarea şi 
ar reduce salariile, ar reduce bunul trai al muncitorilor. 

Aşadar, noi vedem de o parte o teorie admirabilă, do- 
rinţă sinceră şi fierbinte de bine şi dreptate — zic sin- 
ceră şi fierbinte pentru că nimenea nu-și leapădă averea 
şi se face simplu muncitor dacă n-are inimă caldă și suflet 
însetat de dreptate. Dar, ca rezultat al acestei teorii, re- 
zultatul activităţii practice este : o gogomănie dublată de 
o imoralitate — mărirea exploatării, scăderea bunului 
trai al celor exploataţi. 

Deci ce urmează de aici? Urmează că nu sint de 
ajuns inimă caldă şi dorinţă de bine. E adevărat că fără 
inimă largă și caldă nu s-a făcut nimic bun şi trainic pe 
pămînt, dar inima trebuie să fie condusă de ceva, sau 
mai bine zis de cineva. Şi acest cineva e o veche cunoş- 
tinţă a noastră, ea se cheamă capul. Și nici capul nu-i de 
ajuns așa cum ni l-a dat Dumnezeu. Ci în acest cap 
trebuie să punem cunoştinţe sistematizate, știință. În el 
trebuie să aprindem făclia cunoștinței şi a adevărului, şi 
această lumină va lumina și ne va arăta drumul cel drept 

care duce spre bine. Numai așa vom fi siguri că, dorind 
binele, binele vom face şi nu, fără a dori, contrariul. 
Și deci cea din urmă concluzie care reiese de aicea 


şi, nădăjduiesc, și din toată conferința mea este urmă-. 


toarea : 
Să învăţăm, să învăţăm şi iar să învăţăm 8. 


* 


Din însuşi sensul conferinței se vede că aici n-am 
tratat subiectul întreg, ci e numai un fragment. 

Ar fi trebuit să vorbesc şi despre acele puteri lăun- 
trice care duc societatea noastră în mod firesc şi neîn- 
lăturabil către o altă organizare, către organizarea 
socialistă. Pe urmă ar fi trebuit să arăt ce este acea or- 
ganizaţie socialistă nu ca un produs al fanteziei, ci ca 
un rod firesc al dezvoltării societăţii actuale. Apoi ar fi 
trebuit să arăt care este acea putere care va trebui să 
aducă la îndeplinire această transformare. 

Dar mai ales ar fi trebuit să vorbesc despre socialism 
în ţară la noi. Socialismul, ca doctrină, e acelaşi pentru 
toate ţările. Dar chiar în ţările cele mai asemănătoare 
după gradul lor de dezvoltare capitalistă, cum sînt Franţa, 
Germania, Anglia, Belgia etc., el se deosebește după 
felul lui de a fi. 

Cu atît mai mult deci trebuie să se deosebească felul 
lui de a fi în ţările rămase în urmă în dezvoltarea lor 
capitalistă, cum e ţara noastră. 

Despre toate acestea vom vorbi cu alt prilej, fie prin 
“conferinţe, fie prin scrieri. Tot atunci vom lămuri unele 
chestiuni care au fost atinse aci numai în treacăt, cum 
e, de pildă, chestiunea crizelor de supraproducţie, crize 
care tind tot mai mult a se preface din acute şi periodice 
în crize cronice, fapt din care potrivnicii marxismului 
trag multe încheieri greşite : apoi chestiunea debușeurilor 
ş.a. care, încă o dată, au fost aci atinse absolut în treacăt. 

Dealtfel, despre toate aceste chestiuni am vorbit în 
mod răzleţ în toate scrierile mele în curs de douăzeci 
și cinci de ani. Dar, tocmai pentru că sînt spuse răzleț, 
“sper să mai revin asupra lor într-un chip mai sistematic. 


‘C. DOBROGEANU-GHEREA, DIN IDEILE FUNDAMENTALE ALE SOCIA- 
LISMULUI ȘTIINȚIFIC, TIP. „SPERANȚA“, BUCUREȘTI, 1906 

DIN TRECUTUL DEPĂRTAT 
Un fragment din amintirile mele” 


Trecuseră trei sau patru săptămîni; zic, trei sau 
patru pentru că în închisoarea celulară, unde timpul se 
scurge aşa de uniform și monoton şi unde ești lipsit de 
scrisori, reviste, gazete, de orice contact şi relaţie cu 
lumea din afară, pierzi repede șirul şi numărătoarea 
vremei. 

Şi vremea trecea grozav de încet, uniform şi mo- 
noton. 

Aceeaşi celulă mică şi întunecoasă, aceiași paşi greoi 
ai paznicilor în coridor, același ochi care te pindește 
şi te urmăreşte prin micuța ferestruică de la uşă, o 
ferestruică de îngustimea unui deget. Adică ochiul se 
schimba odată cu schimbarea paznicilor, însă din celulă 
se vedea, sau mai bine-zis se simţea, numai un ochi, un 
ochi viu, dar lipsit de anume culoare şi formă, un ochi 
desprins de tot restul trupului, un ochi de-sine-stătător, 
un ochi paznic, urmăritor al tuturor mișcărilor tale. 

Dealtfel mult n-avea de văzut și de urmărit acest 
ochi misterios. 

Primele săptămîni le-am petrecut într-o neîncetată. 
plimbare prin odăiţă ; dimineaţa, la amiază, seara, noaptea, 
în afară de cîteva ceasuri de somn, umblam și iar um- 
blam, mă zbuciumam încontinuu dintr-un colț într-altul 
al odăii. Era o veșnică alergare, asemănătoare aceleia 
a unei fiare închise într-o cușcă; e doar aceeași nevoie 
de descărcare a energiei fizice, cu deosebire numai că 
omul, şi intelectualul mai ales, în afară de descărcarea 

energiei fizice, mai are încă nevoie, are mai ales nevoie 
de descărcare psihică, de liniştirea zbuciumului sufletesc. 

Un om dotat cu o mare pătrundere sufletească ar pu- 
tea după felul cum se plimbă prizonierul prin odaie, mai 
încet sau mai repede, mai liniştit sau mai zbuciumat, 
după măsura, timbrul, după ritmul acestei plimbări să 
înţeleagă cam ce se petrece în sufletul aceluia ce se 
frămîntă zi şi noapte prin celula întunecoasă. Și gîndu- 
rile care mă frămîntau în lungile şi nesfîrşitele plim- 
bări prin celulă au fost, cel puţin în primele săptămîni, 
cam aceleași. 

Mai întîi mă gîndeam la ai mei. Ce se petrecea acolo ? 
Plecasem dimineaţa de acasă, din Brăila, cu vaporul la 
Galaţi. La prînz, nevasta și copilul mă așteptau cu masa, 
după cum le spusesem. N-am venit. Şi n-am venit nici 
seara, nici a doua zi la prînz, nici a doua zi seara, nici 
a treia zi şi nici a patra — și iată au trecut atitea 
săptămîni. 

În prima zi, cei de acasă fuseseră, desigur, liniștiți : 
„Cine ştie ce l-o fi reţinînd acolo ?!“. A doua zi, liniştea 
s-a turburat printr-o urmă de supărare : „Înţeleg să în- 
tîrzie dacă are treabă ; dar să nu ne dea de ştire?“ Pe 
urmă liniştea și supărarea s-au prefăcut în teamă ; apoi 
a venit grija, pe urmă frica, apoi spaima și, în sfîrşit, 
groaza şi dezolarea. „Nu-i și nu-i, şi nici o urmă l.. 
Unde-i ? A căzut în Dunăre, a fost ucis! Dar cum, fără 
nici o urmă ? !“ Și în fiecare zi, în drumul lung și ne- 
încetat pe care-l făceam prin odaie, retrăiam întreaga de- 
zolare a celor de acasă, cu toate amănuntele ei triste, 
bineînţeles așa cum mi le închipuiam și mi le cream cu 
propria mea imaginaţie. 

Într-o seară primesc o telegramă iscălită de o bine- 
cunoscută soră de caritate, prin care eram rugat ca a 
doua zi s-o întîlnesc la gara rusească din Galaţi. Această 
gară fusese construită provizoriu pentru transportarea mu- 
niţiilor şi trupelor ruseşti pe linia Galaţi-Reni, o linie 
de asemenea provizorie. 

Telegrama nu avea nimic straniu şi alarmant pentru 
mine. Sub numele de Robert Jinks, supus american, 
aveam afaceri cu Crucea roşie rusească şi foarte adesea 
intram chiar pe vapoarele sanitare ce circulau pe Du- 
năre și unde eram pe teritoriul rusesc; de ce dar nu 
m-aș fi dus la staţia rusească din Galaţi, care era pe te- 

ritoriul românesc ? Și totuşi în noaptea aceea am dormit 
rău, atit de rău cum nu dormisem de mult. 

A doua zi dis-de-dimineaţă eram la debarcaderul va- 
porului ce făcea cursa dintre Brăila şi Galaţi. Pe debar- 
cader. stătea un maior rus, şeful spitalului militar rusesc 
din Brăila. Mi s-a părut că mă aștepta şi că era mulţu- 
mit de plecarea mea. Îmi venea să mă întorc îndărăt... 
dar am plecat înainte. La Galaţi am luat o trăsură și am 
pornit spre gara rusească. Cînd am intrat pe peron — un 


pod lung şi lat de scînduri, care ducea la două căsuțe 


modeste ce serveau ca local de stație —, a venit în goană 
o trăsură, şi din ea s-a scoborît un om voinic; înalt, spă- 
tos, cu o şăpculiţă trasă pe ochi. Îl mai văzusem de cî- 
teva ori pe lingă casa mea din Brăila, avusesem chiar o 
oarecare bănuială că mă spiona. M-am oprit brusc pe 


peron — şi era să mă întorc înapoi. Dar un sentiment 


de ruşine, nejustificat, m-a reţinut: „Ce Dumnezeu, ar 
fi un act de poltronerie... Sîntem doar pe teritoriul ro- 


-mân. Peste un sfert de oră am să plec de aici şi are să-mi 


fie ruşine de închipuirile mele“; Am mers înainte și am 
intrat într-un coridor îngust, lung și întunecos ce du- 
cea la o ușă în fund. Și pe cînd întrebam pe un militar 
ce mi-a ieşit înainte unde aş putea să văd pe sora de 
caritate, acel om înalt, spătos, cu șapca trasă pe ochi, ur- 
mat de mai mulţi jandarmi, a năvălit deodată pe aceeași 
uşă pe care intrasem şi eu şi m-a împins repede într-o 
cameră prin ușa din fund. Înăuntru, îndărătul unui mic 
birou, stătea în picioare un om mic, uscăţiv, bătrîn, cu 
puţină barbă albă, îmbrăcat în plină uniformă de co- 
lonel de jandarmi. 

Colonelul m-a primit cu cuvinte grăbite, cărora stă- 
ruia să le dea un accent de solemnitate: „Imenem 
gosudaria arestuiu vas — în numele ţarului te arestez“ 
şi pe urmă, şi mai grăbit către civilul cu şapca trasă 
pe ochi : „Zarembowski, du-te fuga și plăteşte birja dom- 
nului ; spune că dumnealui are afaceri aicea, fă să plece 
îndată, dar fără să bănuiască ceva“. 

Peste un minut am auzit zgomotul surd al unei tră- 
suri ce se depărta. 

Şi din tot ce se petrecea în jurul meu zgomotul acesta 
era acum singurul lucru însemnat... 

Nu știu ce m-a impresionat atunci mai mult: faptul 
însuși al arestării — la urma urmei, în fundul inimii de 

cîte ori nu mă așteptasem la aşa ceva? — sau mutra co- 
lonelului de jandarmi... 

În zilele din urmă venise de cîteva ori pe la mine 
în Brăila un om bătriîn, mic, uscăţiv, cu puţină barbă 
albă și îmbrăcat în haine simple de mic negustor; se 
recomandase ca agent de transport al firmei „War- 
schawski“ și mă rugase, ca pe unul ce cunosc mai bine 
fara, să-i dau diferite informaţii privitoare la negoţul 
lui. I-am dat bucuros toate deslușirile cerute. Părea un 
om bun şi cumsecade, deși cam inoportun şi insinuant. Se 
juca cu fetiţa mea de doi ani, o lua pe genunchi, o dez- 
mierda și zicea că-i e dor de copii, că în Rusia are şi el 
nepoți tot aşa de mici. Acest pretins negustor şi agent al 
lui „Warschawski“ era colonelul care mă aresta acum ; 
era, cum am aflat pe urmă, colonelul de jandarmi Merklin, 
șeful jandarmeriei din ariergarda armatei ruse. Și acest 
colonel făcea pe simplul spion, și acest bătrîn săruta 
duios copilul ca să-l piardă pe tată-său. Ce meserie scîr- 
boasă !... Şi revolta surdă ce se ridica cu putere în sufle- 
tul meu mi-a permis să rămîn în aparenţă perfect liniștit 
și cu aceeași liniște aparentă să mă urc peste un sfert de 
ceas, însoţit de Merklin, Zarembowski și trei jandarmi, 
în trenul special de un singur vagon care mă aștepta 
se vede de mai de mult și care m-a transportat la Reni 
şi de acolo în Rusia. 

Pe urmă... pe urmă au venit închisorile din Bender 
Kiev, Kursk, Orel, Tula, Moscova şi... acuma închisoarea 
secției a treia din Petersburg, unde stau și unde retrăiesc 
în fiecare zi toate evenimentele din urmă. Și amintirea 
acestor evenimente îmi răscolește iarăşi toată revolta 
sufletului. Nu pentru că am fost arestat — cînd m-am 
afiliat la organizaţiile socialiste propagandiste din Ru- 
sia, ştiam doar ce mă așteaptă ; dar modul mizerabil şi 
cu totul neuzitat cum am fost arestat! O dispariţie mis- 
terioasă şi romantică, parc-ar fi din romanele lui Ponson 
du Terrail !58 Asta mă dezespera. Și revolta, ridicîn- 
du-mi moralul și energia vitală, aducea după sine mo- 
mente de mare satisfacţie şi mîndrie. Erau momente de 
așa miîndrie și mulţumire de sine cum puţine am mai 
avut de atunci în viaţă. Era mîndria de a suferi pentru 
o cauză mare, imensă, istorică : liberarea unui popor ; şi 
o satisfacţie egoistă a amorului propriu, că împotriva ta 
sînt mobilizate puteri din cele mai mari ale unui imens 

imperiu. Și toate aceste ginduri și sentimente diferite, 
și dezolarea, şi revolta, și mîndria, şi dorul de muncă şi 
de luptă pentru cauză, și indignarea de a nu putea vesti 
măcar pe ai mei unde sînt, şi revolta împotriva felului 
mizerabil şi cu totul neuzitat în care fusesem arestat 
— toate acestea convergeau și provocau aceeași idee ob- 
sedantă, aproape fixă : trebuie să fiu liber, trebuie să 
evadez, trebuie să mă întorc în țara românească. „Tre- 
buie să evadezk — gîndul acesta m-a urmărit din primul 
moment al arestării mele și mi-a fost sugerat în mod fi- 
resc chiar de felul banditesc în care fusesem arestat. Dacă 
aş fi fost arestat în Rusia în mod comun, ca toţi ceilalţi, 
probabil m-aș fi resemnat mai ușor. 

Și aşa, frămîntîndu-mă din colț în colţ în celula mică, 

îmi făuream fel de fel de planuri de evadare, le făuream 
şi le trăiam. Planurile erau unele mai fantastice decît 
altele. Era un drum atît de lung şi aşa de greu de făcut, 
şi erau atîtea greutăţi de trecut şi atîtea pericole de în- 
vins 1... Dar eu treceam toată calea asta atît de lungă, 
învingeam toate greutăţile, triumfam de toate pericolele 
și ajungeam cu bine la Prut. Prutul îl treceam cu con- 
trabandiştii — îl trecusem doară o dată — şi pe neaștep- 
tate apart om între ai mei — nevasta !... copilul !... prie- 
tenii...! Şi-n urechile mele răsuna deslușit un țipăt de 
bucurie, amestecat cu uimire și cu spaimă: „Tu eşti... 
De unde... ?!... Ce...?! Cum...?!“%. Iar eu, mîndru, pai 
liniștit, rizînd : „Unde am fost, dă-i dracului că n-a fost 
bine... Dar nici eu nu eram nebun să rămîn acolo... Adică 
altă treabă n-aveam ?*. Mă uitam împrejur, în celula 
mică, joasă, la salteaua de paie... reveneam la realitate 
şi repetam cu hotărîre : „Am să evadez ! Voi fi trimis în 
Siberia, în exil administrativ, la munca silnică — tot 
una : am să evadez“; am să evadez, de asta am fost si- 
gur. Simţeam în mine toate resursele trebuincioase : şi 
energie, şi îndemînare, și tinereţe, şi revoltă, şi mai ales 
dorința, și credința neînvinsă că trebuie să evadez. 
Trebuie !... 

Aşa e, dar numai după ce voi fi trimis în Siberia. Dar 
de aici, din închisoarea secţiei a treia, din celulă?! De 
aici nici vorbă nu putea fi. Așa îmbrăcat în caraghioase 
haine cazone, în pantaloni şi cămașă lungă de pînză 
groasă, păzit zi şi noapte, fără nici o legătură cu lumea 
de afară..., dar însuși gîndul de evadare ar fi o nebunie. 

Așa dară, după ce voi fi trimis în Siberia. Dar pînă 
atunci ? Ştiam foarte bine că prieteni de ai mei au stat 
trei şi patru ani în închisoarea preventivă celulară. Nu-i 
vorbă, unii din ei au fost pe urmă liberaţi ; nu s-au gă- 
sit împotriva lor destule dovezi de vinovăţie. Dar trei- 
patru ani îngropat de viu în celula asta! Şi pînă 
atunci ?! 

O, neputinţă, cel mai nenorocit din sentimentele. ome- 
nești !... 

Și așa, zbuciumîndu-mă din colț în colţ, mi-am făurit 
un plan de liberare. Era un plan naiv, copilăros, aproape 
ridicol, copil firav al revoltei și neputinței. Nu-mi făceam 
nici o iluzie. Eram convins de naivitatea şi zădărnicia 
planului. Dar n-aveam ce pierde; era şi o variaţie în 
viaţa asta atît de monotonă. Şi, afară de asta, cine ştie? 

Cine ştie ? | 

Şi într-o zi m-am apropiat hotărît de uşă și am in- 
ceput a bate cu putere. Zgomotul produs în mijlocul ace- 
lei veşnice linişti şi monotonii era aşa de tare încît: m-a 
asurzit parcă şi pe mine însumi. Coridorul a înviat ca 
prin minune. Se auziră pași grăbiţi. Ochiul apăru; re- 
pede la ferestruică și dispăru tot așa de repede. Peste 
cîteva minute, ușa se deschise şi intră supraveghetorul. 

— Domnule — zise el cu glas sever dar politicos; 
pe atunci era încă ordin de a trata politicos pe prizo- 
nierii politici ce stăteau în închisoare preventivă — 
domnule, ați bătut la ușă. De ce? Ce doriţi? 

— Vreau să vorbesc chiar acum cu directorul în- 
chisorii. " Kra 

— Bine — a răspuns scurt, milităreşte supraveghe- 
torul şi s-a retras încuind, bineînțeles, ușa după dinsul. 

Peste vreo jumătate de ceas, ușa se deschise iar şi 
intră directorul închisorii. Dacă supraveghetorul fusese 
politicos dar sever, directorul era politicos și insinuant. 

„__— Ai vrut să-mi vorbeşti; sînt la dispoziția d-tale. 
Cu ce te pot servi ? 

— Da, domnule, doresc să vorbesc personal cu șeful 
secției a treia, generalul Drenteln ; am să-i fac o co- 
municare, dar numai dumisale personal. 

— Cu excelența sa generalul Drenteln — repetă di- 
rectorul, şi faţa lui luă deodată un aer îngrijat, serios, 
grav, evlavios, ca acela al unui fanatic religios cînd îi 

pomenești de însuși domnul Isus Hristos. — Bine, dom- 
nule, am să raportez. 

Și înainte de a pleca directorul începu să examineze 
cu grijă şi atenţie patul, pereţii goi, plafonul, parcă i-ar 
fi fost teamă să nu dispar prin acoperiș tocmai acuma, 
cînd, printr-o convorbire eventuală cu însăși excelența sa 
generalul Drenteln căpătam o importanță deosebită. 

Eram perfect sigur că voi fi dus şi ascultat la secţia 
a treia, că voi avea o audienţă la generalul Drenteln. 

Ceea ce dezespera totdeauna pe jandarmii ruși era 
mutismul preveniţilor politici, refuzul de a vorbi, de a 
da orice fel de explicaţii sau depoziţii, şi de aceea era 
foarte încurajată vorba sub toate formele. Oricît de ino- 
centă ar fi părut o depoziţie [a] unui prevenit, din ea 


'se putea trage o concluzie cu totul neașteptată fie pen- 


tru 'dovedirea vinovăţiei acuzatului, fie pentru descope- 
rirea complicilor ; și vorba cvasiparadoxală a acelui di- 
plomat : „Daţi-mi trei vorbe scrise de un om şi am să 
fac să fie condamnat la moarte“ căpăta în Rusia o apli- 
cație practică sinistră. 

Peste două sau trei zile, nu-mi mai aduc bine aminte, 
a intrat la mine un căpitan de jandarmi, urmat de un 
soldat care-mi aducea hâinele mele civile. Acest căpitan, 
pe cît se pare, era ataşat cu serviciul la închisoare. 

“Era cea mai stupidă şi respingătoare mutră dintre 
toţi ofiţerii de jandarmi pe care i-am văzut cît am stat 
în Rusia. O mustață groasă, neagră, sprîncene groase ce 
atîrnau deasupra ochilor, o frunte surprinzător de mică, 
îngustă și un aer întunecat, și un glas tot așa de întu- 
necat şi răgușit. ` 

— Vă rog să vă îmbrăcaţi ; avem să mergem la sec- 
ţia a treia. i 

M-am îmbrăcat fără grabă, fără emoție; nu aşteptam 
nici un rezultat de la demersul. meu. Dar... cine ştie? 

Peste un ceas am fost introdus într-o odaie lungă, în- 
gustă, ocupată aproape în toată lungimea ei de o masă 
acoperită cu postav verde. La mijlocul mesei, într-un 
fotoliu, şedea un general încă tînăr, foarte elegant, blond, 
cu ochii albaştri, cu barbete blonde. La o extremitate a 
mesei şedea un căpitan de jandarmi, tot blond, subțire, 
înalt şi cu un aer inteligent și simpatic, încît uitîndu-mă 
la .dînsul mi-a trecut prin minte: „Dar acesta ce caută 
între jandarmi ?*. La extremitatea cealaltă a mesei şe- 

dea un domn civil în haine negre. În fața generalului 
era un scaun, pe care, cu foarte multă afabilitate, cu per- 
fecta politeţe a omului din lumea mare, am fost poftit 
să iau loc. 

— Așadar — începu generalul cu un aer surizător 
de perfect gentleman și cu un glas vesel, amabil, de 
bon enfant —, aşadar aţi exprimat dorinţa de a vorbi 
excelenței sale generalul Drenteln. Din nenorocire ge- 
neralul e foarte ocupat și nu poate să vă primească. Dar 
ceea ce aveţi de spus puteţi să ne spuneți nouă. Dacă do- 
riți, căpitanul va consemna cele spuse de d-voastră și eu, 
şi d-l procuror Poskocin — arătînd către domnul civil — 
vom transmite textual vorbele dv. 

Fără voie am ridicat ochii ca să văd pe „domnul pro- 
curor Poskocin“, celebrul procuror Poskocin, pe care-l 
cunoșteam doară aşa de bine din reputaţie — tristă şi 
mizerabilă reputaţie ! 

— Da, vreau în adevăr să fac o comunicare gene- 
ralului Drenteln, dar personal generalului Drenteln. 

Domnul procuror Poskocin ridică nervos şi supărat 
din umeri, generalul cu o căutătură veselă, afabilă, de 
bon enfant îl linişti şi cu acelaşi aer către mine: 

— Dar aceasta e imposibil, absolut imposibil. 
D-voastră sînteţi un om inteligent. Judecaţi singur. Avem 
sute de deţinuţi politici, în fiecare zi se arestează alţii. 
Ce-ar fi dacă toţi ar dori să vorbească numai cu ge- 
neralul Drenteln. Nu vedeţi că i-ar fi fiziceşte imposibil 
să-i asculte măcar? În schimb vă dau cuvîntul meu, 
cuvântul meu, că am să-i transmit textual, textual, vor- 
bele dv. 

Ce eram să fac? Am ezitat un moment şi pe urmă 
m-am hotărît să vorbesc. În definitiv era totuna. 

— Bine, domnule general, am să vă spun ce am de 
zis şi sper că le veţi transmite generalului Drenteln. 

Dv. ştiţi, desigur, că am fost arestat în România de 
colonelul Merklin, dar poate nu cunoaşteţi şi împreju- 
rările în care am fost arestat. 

Mă refugiasem din Rusia în ţara românească din 
cauze politice şi trăiam acolo ca emigrant politic. Româ- 
nia însă e o ţară constituţională, şi Constituţia română, 
pactul fundamental al ţării, ia sub scutul ei pe toţi emi- 
granții politici, nepermiţind nici măcar extrădarea lor. 
Am trăit dar sub scutul şi ocrotirea legilor ţării, ca 

toţi ceilalți cetățeni români. În mod legal, colonelul Merk- 
lin putea să mă ia din ţara românească numai cerînd pe 
cale regulată extrădarea mea. Or, dumnealui n-a procedat 
în modul acesta legal, ci într-un mod absolut incalificabil. 
Dumnealui mi-a întins o cursă într-o ţară străină şi 
m-a luat de acolo cu de la sine putere, conspirind nu 
numai împotriva mea, ci şi împotriva ţării românești. 
Prin aceasta dumnealui nu numai că a comis o monstru- 
oasă ilegalitate față de mine, dar a călcat în picioare şi 
toate uzanţele şi principiile dreptului internațional față 
cu o ţară amică. Şi, ca să vedeţi cît de monstruos și 
ilegal este ceea ce a făcut colonelul Merklin, închipuiţi-vă 
că un poliţist român ar veni în Rusia, s-ar ampara* cu 
de la sine putere de un cetățean rus și l-ar tîrî în Româ- 
nia. Cum vi s-ar părea o asemenea procedare ? 

Faţă cu această procedare monstruoasă și ilegală, cer 
dar să fiu retrimis în țara românească. 

Am vrut să vorbesc personal generalului Drenteln 
pentru că chiar acum un an dumnealui a stat în ţara 
românească în calitate de comandant al ariergardei ar- 
matei ruse, cunoaște ţara și legile ei și deci va pricepe 
mai bine toată monstruoasa ilegalitate săvîrşită de co- 
lonelul Merklin. 

Nu sînt orator, nici avocat, dar de data asta am ple- 
dat bine; era doar propria mea cauză, și era așa de 
limpede şi așa de dreaptă. Vorbisem clar, logic, convin- 
gător, dar cuvintele mele impresionară în mod deosebit 
pe fiecare din cei de faţă. Generalul rămase absolut im- 
pasibil, tot așa de surizător şi bine dispus, parcă ceea ce 
spusesem eu ar fi fost o anecdotă fără nici o relaţie reală 
cu noi, cei de faţă. Căpitanul era evident tulburat — ca- 
zul era așa de neobișnuit! Dar procurorul? Procurorul 
era nepreţuit. Toată vremea cît vorbisem, dădea nervos 
din cap, din umeri, se agita pe scaun și cînd am terminat 
s-a ridicat repede şi a început să se mişte nervos pe 
lingă colţul mesei ; apoi cu glas răstit către mine: 

— Asta era să ne spui?! Vezi minune! Foarte bine 
a făcut colonelul Merklin. Noi i-am fi foarte mulţumiţi 
şi recunoscători dacă ne-ar aduce tot așa pe toți emi- 
graţii din Elveţia, Franţa și Englitera !... 


* [De emparer (fr.) — a pune mina pe.] 

— Dar nu e vorba aici de mulţumirea şi recunoştinţa 
d-tale — am ripostat eu indignat de atita nerușinare —; 
e vorba de o monstruoasă ilegalitate şi de călcarea în 
picioare a tuturor principiilor de drept PURRA ca alla 

— Ce drept !... Ce internațional !... 

Generalul, văzînd situația stupidă şi penibilă. în care 
se pusese d-l procuror, interveni repede, privind . senin 
și surizător la d-l procuror şi apoi adresîndu-se afabil 
către mine (cred că tot așa de afabil şi grațios mi-ar fi 
citit sentința de condamnare: la moarte, nu știu însă dacă 
tot aşa de senin şi surizător ar fi ascultat propria sa 
condamnare) : 

— Foarte bine, domnule — zise prietenos d-l general. 
Am ascultat foarte atent tot ce mi-aţi povestit şi am s-o 
transmit cuvînt cu cuvînt excelenţei sale generalului 
Drenteln ; rezultatul vi-l vom comunica cuvînt cu cu- 
vînt — mă însoţi amical generalul pe cînd Terea din 
odaie urmat de doi jandarmi. 

Peste un ceas, îmbrăcat iarăși în pantaloni și cămașă 
lungă de pînză groasă, îmi urmam veșnica plimbare prin 
celulă. 

„Rezultatul vi-l vom comunica“. 

Cunoșteam eu acuma rezultatul şi dealtfel nu-mi fà- 
cusem nici o iluzie ; și totuşi parcă pierdusem ceva, parcă 
se făcuse mai gol în jurul meu. Cine ştie? Poate că în 
vreun colț ascuns al sufletului, scăpat de sub controlul 
evidenţei și al logicii, trăia totuşi o urmă de speranţă. 

Şi cu toate acestea, împotriva tuturor aşteptărilor, un 
rezultat a fost, şi încă unul pe care nu puteam nici să-l 
prevăd. 

Au trecut cîteva zile. Într-o dimineaţă a venit iarăși 
căpitanul de jandarmi. 

Cu un glas ce era menit să fie prietenos și: atabil 
și stăruind să dea feţei sale urîte şi întunecoase o ex- 
presie pe cît se poate mai plăcută şi mai veselă, mi-a 
spus : Vă aduc o veste bună. Aţi reclamat excelenţei sale 
generalului Drenteln pentru felul ilegal în care aţi fost 
arestat. Generalul a găsit că aveţi dreptate și a dat or- 
din să fiţi liberat. Vă felicit. Chiar azi veţi fi liber. Am 
ordin să vă întreb unde doriţi să plecaţi. i 

— Fireşte că în ţara românească, după cum am ce- 
rut — răspunsei eu cu un ton degajat, care era menit să 

arate că vestea adusă nu mă mira deloc și că o așteptam 
ca foarte firească, deoarece avusesem atîta sfîntă drep- 
tate. Mi se părea atunci, nu ştiu de ce, că dacă aş fi tră- 
dat o prea mare bucurie sau emoție aș fi compromis tot 
rezultatul cîștigat. 

— Foarte bine, am să iau informaţii cînd pleacă tre- 
nul spre sud; dealtfel veţi fi nevoit să mai așteptați 
pînă deseară — sînt atîtea formalități! Așadar, la re- 
vedere și vă felicit încă o dată. 

Căpitanul a dispărut. 

Ce-i asta, vis sau realitate ? E cu putinţă ? Generalul 
Drenteln a găsit cererea mea dreaptă! Mofturi! Acolo 
atotputernic e procurorul Poskocin. Dar ce interes ar avea 
el să mă înșele ? Absolut nici unul. Dar atunci ?!... 

Și, izbindu-mă așa din colţ în colţ, mi s-a părut că 
am găsit, în sfîrşit, explicaţia limpede şi lămurită a libe- 
rării mele. Probabil că nevasta şi prietenii mei din ţară 
au dat, în sfîrşit, de misterul dispariţiei mele, de mizera- 
bila înjghebare a colonelului Merklin. Atunci au interve- 
nit la guvernul român. Guvernul român, revoltat de în- 
drăzneala unui ofiţer rus de a opera pe teritoriul român 
ca într-un codru, a cerut explicaţii guvernului rus. Acesta 
însă, pentru a evita o.neplăcere diplomatică și un scandal 
în presa apuseană — guvernul rusesc a ţinut totdeauna 
să treacă în ochii Occidentului drept stat civilizat — și 
pentru a da o satisfacţie României, a hotărît să mă elibereze 
și să mă retrimită în România. În definitiv, ce importanţă 
așa de mare aveam eu pentru guvernul rusesc ca să riște 
o neplăcere diplomatică şi un scandal în presa apuseană ? 
Asta trebuie să fie ! Desigur, asta. Şi pe măsură ce mi se 
lămurea în minte evidenţa acestei explicaţiuni intra în 
sufletul meu şi siguranţa că chiar azi voi fi liber. Respi- 
ram mai uşurat ! Un punct de îndoială rămînea încă : era 
înfăţişarea căpitanului, felul cum vorbea, cum mă felicita, 
expresia feţei lui respingătoare. 

Da, desigur, niciodată vestea cea bună n-a fost anun- 
tată de un înger mai urît. Dar în definitiv ce e de vină 
el că este aşa de urit și respingător ?... 

Uşa se deschide iar. De astă dată intră un alai întreg: 
căpitanul de jandarmi, directorul închisorii și în urma lor 
un jandarm ce aducea hainele mele. 

— Sînt vesel — zice insinuant directorul închisorii — ; 
sînt vesel că totul s-a sfîrșit așa de bine pentru d-ta. Și 

acuma iacă ce : fiindcă te liberezi, trebuie să primeşti hai- 
nele şi toate lucrurile d-tale. Iată surtucul, vesta, palto- 
nul, ceasul, iată și portmoneul cu treizeci și patru de ru- 
ble şi copeici. Atîta a fost, nu-i aşa ? Acuma te rog să-mi 
iscăleşti în acest registru de primirea lucrurilor şi a ba- 
nilor. 

Directorul deschide un registru şi-mi întinde condeiul. 


— Cînd pleacă trenul spre România ? — întreb eu, 
lăsînd pe director cu condeiul întins. 
— A, da, — intervine căpitanul —, trenul d-tale spre 


sud pleacă seara. Ai toată vremea. În două ceasuri, de- 
sigur, toate formalităţile vor fi îndeplinite. 

— Da, da, — confirmă directorul —, în două ceasuri, 
desigur. Și aveţi destulă vreme, veţi mai aştepta încă des- 
tul şi la gară. 

Şi mi se pare că în căutătura vicleană ce schimbă di- 
rectorul cu căpitanul e o înţelegere ascunsă, o batjocură. 

Iscălesc în registru, şi alaiul pleacă în ordinea în care 
a venit. 

Am rămas singur şi am început să mă îmbrac; dar 
hainele mele erau mizerabil cusute ; altfel cum s-ar ex- 
plica că nu reușeam cu nici un preţ să bag piciorul în 
pantaloni și nici mîna în mîneca surtucului, iar găurile 
de la vestă se potriveau aşa de rău cu nasturii încît îmi 
era aproape cu neputinţă s-o închei. Haine gata, nu de 
comandă !... 

În sfîrşit sînt îmbrăcat și iar încep să alerg prin odaie ; 
dar mult mai ușor ca altădată, probabil pentru că acuma 
sînt îmbrăcat în hainele mele proprii. Așa dară sînt li- 
ber ! De astă dată nu mai poate fi nici o îndoială. Am 
primit nu numai hainele, dar și lucrurile toate, și banii, 
şi am iscălit și în registru. Dar... și deodată îmi aduc 
aminte de căutătura de înţelegere schimbată între căpitan 
şi director. Atunci ea nu-mi produsese nici o impresie, 
acuma însă sînt nevoit să întrerup alergarea mea prin 
odaie şi să mă aşez pe pat. | 

Moituri ! Cine ştie cîte treburi au ei împreună, și 
poate mi-a și părut. Afară de asta, peste două ceasuri are 
să se vadă. Două ceasuri !... Lungi au mai fost, probabil 
cele mai lungi ceasuri din viaţa mea. l 

Se însera cînd uşa se deschise din nou şi căpitanul 
intră iar, îmbrăcat c-o manta peste tunică. 

— În sfîrşit !... Eşti, desigur, nerăbdător. Ce vrei, ati- 
tea formalităţi. Dar acum s-au isprăvit. Mergem. Nu-i 
vorbă, ai să mai aștepți destul și la gară. 

Ies în coridor, căpitanul după mine. În coridor ne aş- 
teaptă directorul. 

— Călătorie bună! — zice el insinuant. — Călătorie 
bună... nie pominaite nas lihom *. 

Cobor scările din coridor, dar mi se pare că merg 
tot pe loc plan şi în mintea mea se formulează un adevăr 
psihologico-filozofic : vezi, oricît de rău e omul şi oricît 
de mizerabilă îi este îndeletnicirea, dar sînt totuși mo- 
mente cînd se trezeşte şi în el un sentiment omenesc. 

În mijlocul curţii așteaptă un cupeu mare înhămat cu 
doi cai puternici. O fereastră a cupeului e deschisă. Pe 
capră, lingă vizitiu, un jandarm înarmat. În cupeu, pe lo- 
curile de dinapoi alţi doi jandarmi, iar în faţă, două locuri, 
pentru mine şi pentru căpitan. 

M-am oprit brusc : 

— Unde mă duceţi ? 

— La fortăreața Petropavlovsk — răspunse, rînjind cu 
plăcere nespusă, căpitanul. 

Scîrba, revolta, necazul, sentimente inferioare de obi- 
cei, dar atît de binefăcătoare şi sfinte cîteodată !... 

M-am urcat cu o linişte aparentă în cupeu şi am în- 
ceput să vorbesc căpitanului de lucruri indiferente — 
parcă nu s-ar fi întîmplat nimic. Faţa căpitanului, de obi- 
cei întunecată, se întunecă şi mai mult ; ochii mici se as- 
cunseră sub sprîncenele dese, fruntea se făcu parcă și mai 
mică. Îi stricam una din cele mai mari voluptăţi ale bes- 
tiei omeneşti, voluptatea cruzimii. 

Şi, cu cît se întuneca mai mult căpitanul, cu atita de- 
veneam eu mai vorbăreţ. Făceam observaţii asupra crîm- 
peielor din priveliștea Petersburgului, pe care-l vedeam 
prin fereastra cupeului ce zbura în goana cailor. Făceam 
o comparaţie între orașele de nord și cele de sud, între 
climele calde şi cele reci. Dacă jandarmii nu cunoșteau 
cele ce se petrecuseră în timpul zilei, trebuiau să se mire 
mult de ceea ce vedeau : era parcă nu mă ducea căpitanul 
pe mine la fortăreaţa Petropavlovsk, cea mai înfricoşată 
din toate închisorile politice (închisoarea din fortăreața 


* O vorbă rusească de petrecere la drum : Să nu ne pomeniți 
de rău. 

Schlüsselburg nu exista încă pe vremea aceea), ci parcă-l 
duceam eu pe căpitan acolo. 

„lar dacă cunoșteau cele petrecute, atunci în capetele 
lor de oameni simpli şi de jandarmi trebuiau să-și explice 
astfel scena la care asistau : „Vezi, căpitanul e aşa de su- 
părat pentru că răul pe care a vrut el să-l facă tînărului 
de alături nu şi-a ajuns scopul ; iar tînărul acesta e așa 
de mulţumit pentru că răul pe care vrea să-l facă căpita- 
nului își ajunge scopul“. 


* 


Era tirziu noaptea cînd, după toate formalităţile înde- 
plinite — nesfîrșite şi înjositoare formalităţi —, colonelul 
Bogorodsky, comandantul închisorii, urmat de căpitan şi 
de trei jandarmi ai fortăreței, au plecat din noua mea 
celulă. S-a închis ușa, s-a întors cheia grea, paşii s-au de- 
părtat. Am rămas singur. 

Eram grozav de ostenit — m-am așezat pe salteaua de 
paie. Capul mi-era greu, simțeam un tumult de ginduri 
multe, multe, dar nedeslușite, și acelaşi tumult de senti- 
mente în inimă, M-am uitat împrejur. 

Era o celulă mică, joasă, aproape sinistră : „Asta este 
celula din fortăreața Petropavlovsk“ — mă gindeam eu. Şi 
deodată un gînd mi s-a deslușşit în minte şi un sentiment 
în inimă, un gînd şi un sentiment la care, o mărturisesc, 
nu m-aș fi așteptat atunci. Era un gînd de mîndrie adîncă, 
întovărăşit de un sentiment aproape de beatitudine: 
m-am învrednicit şi eu să stau închis la fortăreaţa Pe- 
tropavlovsk. 

De unde au izvorit acest gînd și acest sentiment ? Au 
izvoriît ele oare din necesitatea religioasă a martiriului, 
adinc înrădăcinată în sufletele tuturor acelora care pro- 
voacă împotriva. lor imensele forțe sociale în numele unui 
suprem ideal ? Sau din altă necesitate, mai egoistă, dar 
înrudită cu cea dintii — necesitate de a-şi crea în pro- 
priul său suflet un aliat şi un susținător împotriva unor 
forţe imens de covîrşitoare ? Sau din miîndrie şi vanitate 
omenească, sentimente care, orice s-ar zice, întovărășesc 
şi ele într-un grad sau altul toate acţiunile noastre, chiar 

şi cele mai pure? Sau poate mai bine din toate aceste 
surse împreună ? Cine ştie! E aşa de mult de atunci! ... 
Mai bine de un sfert de veac, 


C. Dobrogeanu-Gherea 


CALENDARUL MUNCII PE ANUL 1907, BIBLIOTECA „ROMÂNIA MUN- 
CITOARE“, NR. 6, CERCUL DE EDITURĂ SOCIALISTĂ, BUCUREŞTI, 
1906, P. 67-88 


UN MIC RĂSPUNS LA O MICĂ 
RECENZIE * 


În numărul 7/907 al revistei Viața românească % a apă- 
rut o mică recenzie asupra conferinței mele Din ideile 
fundamentale ale socialismului ştiinţific, datorită ami- 
cului meu personal şi fostului prieten de idei şi convin- 
geri, G. Ibrăileanu. Această mică recenzie cere neapărat 
un mic răspuns. Așadar, după volumul lor, recenzia şi 
răspunsul la ea se vor potrivi perfect, se vor deosebi însă 
în formă şi fond. 

Recenzia lui Ibrăileanu e foarte blajină şi binevoitoare 
în formă şi foarte aspră în fond, pe cînd răspunsul meu 
e blajin și prietenesc şi în formă, şi în fond. Această deo- 
sebire ţine probabil de vîrsta care ne toceşte voioşia po- 
lemică. 

Ibrăileanu începe prin a-şi exprima simpatiile sale pen- 
tru mine, simpatii pe care le am şi eu pentru dînsul în 
aceeaşi măsură — de asta poate să fie sigur Ibrăileanu ; 
sînt amiciţii care, orice s-ar zice, rezistă dintelui rozător 
al vremii. Bineînţeles însă că prietenia noastră nu-l îm- 
piedică pe Ibrăileanu să-mi facă multe și severe obser- 
vaţii critice. Dealtfel sîntem și aicea de acord — o priete- 
nie care ar împiedica exprimarea unei convingeri n-ar 
merita acest nume. Aceste observaţii critice le vom cita 
textual, însoţindu-le pas cu pas de propriile noastre ob- 
servaţii. 


„După d-l Gherea — zice Ibrăileanu — s-ar părea că azi pe 
tot globul pămîntesc societățile omeneşti s-ar compune din ace- 

leaşi clase, că modul de producere şi împărţire al bogățiilor ar 
fi acelaşi“. . 


Dacă după d-l Gherea „s-ar părea“ aşa ceva, atunci 
stăm rău cu dumnealui şi, cu toată politețea cuvenită, 
trebuie să presupunem că anii nu iartă pe nimenea. Dar 
să mergem mai departe. 


„Aşa, d-l Gherea, deşi vorbeşte în România, zugrăveşte «socie- 
tatea modernă» ca o societate în care stau faţă în față mai ales 
clasa capitalistă şi cea proletară ; arată că cea mai mare anomalie 
a «societăţii moderne», «capitaliste», e supraproducţia ; explică 
politica, înarmările, războaiele din «societatea modernă» ca re- 
zultîind din necesitatea «exportului» mărfurilor, pentru a crea o 
supapă de siguranţă în contra «supraproducţiei» etc. Dar sînt 
țări pe glob în care nu sînt capitaliști şi proletari, în care «ano- 
maliile» nu vin din «supraproducţie», în care războaiele n-au ca 
pricină scurgerea în afară, în colonii, a «supraproducţiei». Cine 
ar face anatomia şi fiziologia unei țări din centrul Africii, chiar 
înarmat tot cu doctrina lui Marx, ar găsi alte clase, alte anta- 
gonisme, alte cauze ale războaielor decît cele pe care le arată 
d-l Gherea ca fiind caracteristice pentru «societatea modernă», 
cum ar găsi, făcînd istoria Atenei ori a Romei, iarăşi alte clase, 
alte antagonisme, alte cauze ale războaielor“. 


Și aici sînt perfect de acord cu Ibrăileanu şi mă mă- 
gulesc cu ideea că am contribuit şi eu cît de puţin, prin 
scrierile mele sociale, la priceperea acestui adevăr foarte 
important, că alta e anatomia şi fiziologia unei societăţi 
din centrul Africii, şi alta aceea a unei societăți moderne 
capitaliste ; că alte clase şi antagonisme au fost la Roma 
şi Atena şi altele la noi. Dar să mergem mai departe. 


„Făcînd anatomia societăţii noastre românești, disecînd-o în 
clase, făcînd fiziologia societăţii noastre româneşti, cercetînd adică 
modul de producere şi împărţire a bogățiilor, vom găsi oare că 
analiza d-lui Gherea ni se potrivește ? Vom găsi faţă în față mai 
ales două clase antagonice, capitalişti şi proletari ? Anomalii, mi- 
zerii din cauza «supraproducţiei de mărfuri» ? Tendinţe război- 
nice, înarmări în scopul de a ne păstra ori asigura debușeuri 
pentru export ? 

Răspunsul nu poate fi decît negativ“. 

Și aici sînt cam de acord... dar nu tocmai. Aşa, spre 
pildă, sînt de acord că nu vom găsi la noi faţă în faţă 
mai ales două clase antagoniste, capitaliști şi proletari, şi 
iarăşi sînt de acord că nu sîntem o ţară colonială şi nu 
vom face războaie pentru cucerirea de colonii în Africa ; 
dar că analiza conferinţei nu s-ar potrivi deloc țării româ- 
nești, asta nu! 

Aşa, spre pildă, dacă Ibrăileanu va voi să se dumi- 
rească asupra manifestării legii de supraproducţie în ţară 
la noi, să nu întrebe pe economiștii noștri. Să întrebe pe 
un agricultor experimentat, și acesta-i va explica că pe 
vremurile de recoltă rea, cînd el speră că cel puţin cu 
prețuri bune să-şi micşoreze deficitul recoltei, suprapro- 
ducţia de grîne de pe piaţa universală îi reduce preţurile 
sub cost și ameninţă să-l ruineze şi pe el, și ţara. Iar 
cînd e recoltă bună, şi cînd e și românul să zică „Doamne 
ajută“, prea marea producţie din Argentina şi din Rusia 
reduce preţurile la ridicol şi iar îl ameninţă cu ruina și 
pe dinsul, și țara. Și astfel trăieşte românul veşnic cu 
frica în sîn de această lege de supraproducţie, de a dra- 
cului ce este ea. 

Iar cînd Ibrăileanu va dori să se dumirească asupra 
războaielor să nu întrebe pe oamenii noştri politici. Să 
întrebe pe un exportator experimentat, pe un negustor 
serios şi cult, şi acela are să-i explice că antagonismele 
şi conflictele noastre internaţionale, ca și ale altor ţări 
moderne, au la bază motive economice ; că dacă am fi în 
stare să facem războaie, asta ar fi doar pentru a ne asi- 
gura exportul nostru de grîne, de vite, de porci, și dacă 
se va face vreodată monstruoasa abominaţiune a unui răz- 
boi cu Bulgaria, acest război se va face pentru portul 
Constanţa, pentru o bucată din Dunăre şi pentru alte in- 
terese mari economice legate cu acestea, iar nu pentru a 
mai tăia nasul bulgarului ca să nu se creadă mai al dra- 
cului decît este. Iar cînd Ibrăileanu va dori să se lămu- 
rească asupra capitalismului nostru şi antagonismelor eco- 
nomice din societatea noastră să nu întrebe pe sociologii 
noştri. Să întrebe... pe Ibrăileanu de altădată, și acela are 
să-i explice că în societatea capitalistă capital nu e numai 
fabrica sau atelierul, ci şi pământul, care e chiar un ca- 
pital foarte caracteristic ; că relaţiile dintre proprietari și 
arendași, de o parte, şi ţărani, de altă parte, deși întune- 

ZI, 
5, Li, 


NUMĂRUL I0—mMa1 1908 


C. DOBROGEANU-GHEREA , Un mic răspuns 
la o mică recenzie. 


numărul 7? 907 al revistei „Viaţa Rominească“, a apărut o 
il mică recenzie asupra conferinţei mele „Din ideile funda- 
A mentale ale socialismului ştiinţific“, datorită amicului meu 
personal și fostului prieten de idei și convingeri, G. Ibrăileanu. A- 
ceastă mică recenzie, cere neapărat un mic răspuns. Așa dar, după 
volumul lor. recenzia și răspunsul la iea se vor potrivi perfect, se 
vor deosebi insă in formă și fond. 

Recenzia lui Ibrăileanu te foarte blajină și bine-voitoare în 
formă și foarte aspră in fond, pe cind răspunsul meu ie blajin şi 
prietenesc și în formă şi in fond. Această deosebire jine probabil 
de virsta care ne tocește vioșia polemică. 

Ibrăileanu incepe prin a-și exprima simpatiile sale pentru mine, 
simpatii pe car! le am și jeu pentru dinsul in aceiași măsură — de 
asta poate să fle sigur Ibrăileanu; sunt amicițil cari, orl-ce s ar zice, 
rezistă dintelui rozător al vremei. Bine-inţeles insă, că prietenia 
noastră nu-l impiedecă pe Ibrăileanu să-mi! facă multe şi severe oh- 
servaţii critice. De altfel suntem și aicea de acord o prietenie care 
ar împiedeca exprimarea unei convingeri, n'ar merita acest nume. 
Aceste observaţii critice le vom cita textual, însoțindu-le pas cu pas 
«le propriile noastre observaţii. 

„După d. Gherea, zice Ibrăileanu, sar părea că azi, 
„pe tot globul pămîntesc, societăţile omeneşti s'ar com- 


cate şi viciate prin rămășițe de feudalism, sînt totuşi re- 
laţii semicapitaliste ; că relaţiile şi antagonismele acestea 
sînt antagonisme de capital şi muncă, viciate şi întune- 
cate prin rămășițe de feudalism ; că legile abstracte so- 
ciale ale capitalismului, descoperite de Marx, manifestîn- 
du-se în realitate într-un mod întrucîtva deosebit chiar şi 
în fiecare țară capitalistă, după împrejurările reale ale 
acelei ţări, cu atît mai mult se vor manifesta altfel într-o 
ţară înapoiată capitalistă, cum e ţara noastră ; că aceasta 
nu împiedică însă ca România — prin relaţiile ei interne 
de producţie şi distribuire a bogățiilor — să fie o ţară 
semicapitalistă ; iar prin faptul că într-însa se produc 
mărfuri, valori de schimb, iar nu valori de întrebuințare, 
şi prin relaţiile ei pur capitaliste cu alte ţări ca ţară 
exportatoare, ea, deși o ţară înapoiată, să rămiie totuşi o 
ţară înapoiată capitalistă ; că pentru acea „ocolire a ca- 
pitalismului“, pe care o visează acum Ibrăileanu sub in- 
fluenţa unor teorii ce cad în desuetudine chiar în ţara în 
care au luat naştere, ne-am trezit acuma tîrziu, fiindcă ar 
fi trebuit să ne gîndim la așa ceva acum 50 de ani, şi încă 
şi atuncea ar fi fost în zadar, dar încă acuma, cînd stăm 
cu mîinile şi cu picioarele în capitalism ; că, în sfîrşit, vi- 
sarea asta de a „ocoli capitalismul“ seamănă foarte mult 
cu aceea a unui marinar care, trezindu-se în corabie în 
mijlocul mării şi văzînd toate greutăţile şi pericolele le- 
gate de această călătorie, în loc să vislească curajos ca 
să meargă spre ţinta supremă, țărmurile viitorului, ar în- 
cerca să scoată corabia la mal ca s-o tragă pe uscat... 
pentru a ocoli oceanul. 

Dar asta, fie zise numai în treacăt — nici loc n-avem 
pentru discuţii teoretice — şi în specie; iar în general 
se înţelege că sînt perfect de acord cu Ibrăileanu că nu 
sîntem o ţară colonială ca Englitera şi nici măcar ca 
Germania. 


Să mergem mai departe : 


„D-l Gherea, în conferinţa sa, zugrăveşte foarte bine «socie- 
tățile capitaliste» (Germania, Anglia, Belgia etc.) ; dar societatea 
noastră nu e de felul acesta. Nu e aici locul a intra în amănun- 
tele chestiei ; se va vorbi, desigur, altă dată în această revistă 
şi cu mai multă competență decît o pot face eu“, 

Și aici sint de acord mai ales cu partea întiia, că d-l Gherea 
în conferința sa zugrăveşte foarte bine societăţile capitaliste. 
Mai departe. 


„Sîntem gata să admitem că «societatea socialistă», adică pro- 
prietatea colectivă, încetarea antagonismului de clase cu toate 
urmările lui mizerabile, este un ideal înalt şi realizabil, Desigur 
că în spre acea formă merge societatea omenească. Dar acea for- 
mă socială nu poate rezulta din dorința noastră, n-o putem făuri 
noi, ea se va naşte fatal din alta, premergătoare, pentru că, cum 
spune şi d-l Gherea, Marx a dovedit că organismul social se 
dezvoltă ca oricare altul, după legi, adică prin cauze determinante. 
O stare produce pe alta. Dar sînt aceste «legi» aceleaşi pretutin- 
deni şi întotdeauna ? Acest lucru nu l-a putut dovedi d-l Gherea 
şi nici din Marx nu rezultă el“. 


Aici sînt perfect de acord în totul și în parte. Și mai 
mult decît atîta: „acest lucru“ nu numai că nu rezultă 
din Marx, dar din Marx rezultă tocmai contrariul. Sînt 
economiști şi sociologi burghezi care cred sau au crezut 
că legile economico-sociale ale societăţii noastre capitaliste 
sînt veşnice, că ele„su guvernat societăţile trecute, guver- 
nează pe cele prezente şi vor guverna şi pe cele viitoare. 
Marx a arătat că nu există veșnice legi sociale, că nu 
numai societăţile din centrul Africii au alte legi decît so- 
cietățile civilizate, dar chiar fiecare ţară, în fiecare epocă 
istorică a dezvoltării sale, are alte clase, alte antagonisme 
și alte legi sociale. Aceasta e una din marile descoperiri 
ale lui Marx, şi eu, ca marxist, nu numai că n-am căutat 
să dovedesc contrariul, dar am căutat, fireşte, să afirm şi 
să explic spusele maestrului. Ei atunci ? Atunci vede şi 
Ibrăileanu că trebuie să fie vreo încurcătură aici. E evi- 
dent că sau eu dezic cele ce am spus în toată viaţa mea, 
sau Ibrăileanu n-a priceput conferința. Și fără supărare 
— între prieteni supărare nu încape — e mai probabil 
cazul al doilea. În adevăr, să vedem ce am spus eu. Am 
ţinut o conferinţă pentru lucrătorii socialiști și am vrut să 
fixez bine în mintea lor că o societate e un organism so- 
cial, care se dezvoltă în puterea unor legi, și nu o jucărie 
pe care putem s-o schimbăm după dorinţele şi fanteziile 
noastre. Am vorbit deci despre unele legi ale societăţii 
moderne capitaliste, descoperite de Marx. Aceste legi însă, 

ca legi abstracte sociale, se manifestă în pura lor formă, 
dacă putem să ne exprimăm aşa, în ţările înaintate capi- 
taliste, cum e Belgia, Germania, Anglia, şi mult mai com- 
plex și mai încurcat în ţările înapoiate capitaliste, cum e 
țara noastră. Și pentru a nu complica un subiect, cară 
și așa era prea complicat pentru o simplă conferință, am 
vorbit despre manifestarea acestor legi avînd în vedere 
țările capitaliste occidentale. 

Așadar, în acea parte a conferinţei unde am vorbit 
despre legile descoperite de Marx şi de manifestarea lor, 
am vorbit de Belgia, Anglia, Germania, și nu de ţara 
noastră. Iar cînd, la sfîrşitul conferinței, am spus cîteva 
cuvinte despre ţara noastră în legătură cu altă chestie (cu 
poporanismul, nu cu legile marxiste) am subliniat cu tot 
dinadinsul că ţara noastră nu e ţară capitalistă ca cele din 
Occident, ci ţară înapoiată capitalistă, semicapitalistă, ca 
Rusia, Serbia, Bulgaria. Sper că e clar. Da, e foarte 
clar ; dar eu sînt om prevăzător și de aceea, tipărind con- 
ferința, mi-am zis : „Dar dacă cineva va crede totuşi că 
cele tipărite aici se referă tale quale * ţării noastre ?%. Şi 
atunci am tipărit o postfață, în care spuneam că despre 
socialismul astfel cum se prezintă el în ţara noastră, aşa 
de mult deosebită de ţările occidentale, voi vorbi altă 
dată. Iată textual ce spun acolo : 

„Dar mai ales ar fi trebuit să vorbesc despre socialism 
în ţară la noi. Socialismul, ca doctrină, e același pentru 
toate ţările. Dar chiar în ţările cele mai asemănătoare 
după gradul lor de dezvoltare capitalistă, cum sînt Franţa, 
Germania, Anglia, Belgia etc., el se eosebeşte după 
felul lui de a fi. 

Cu atit mai mult, deci, trebuie să se deosebească felul 
lui de a fi în ţările rămase în urmă în dezvoltarea lor 
capitalistă, cum e ţara noastră. 

Despre toate acestea vom vorbi cu alt prilej“ **. 

Din exces de prevedere am făcut ca pictorul acela 
care, după ce a zugrăvit un leu, a scris dedesubt: „Acesta 
este un leu, și nu un cîine“ ; iar Ibrăileanu, după ce a ci- 
tit ce era scris dedesubt, întreabă cu mirare : „Ce fel de 
cîine o fi şi ăsta cu o coamă ca de cal ?“. Mă întreb : cum 
se poate ca un om cu cultura, inteligenţa şi perfecta bună- 


* [Aşa cum este, neschimbat.] 
** [Vezi volumul de față, p. 438.] 

credinţă a unui Ibrăileanu să facă o greşeală aşa de mare ? 
Pentru dezlegarea acestei enigme, căci enigmă este, vom 
cita şi restul recenziei lui Ibrăileanu ; poate acolo să găsim 
dezlegarea. 


„Noi însă credem că socialismul, dacă se va realiza odată 
pe acest pămînt, se va realiza pentru că se va fi realizat mai 
întîi în Apus — aşadar putem «ocoli» capitalismul ; pînă atunci 
trebuie însă să vedem care sînt nevoile reale și remediabile ale 
clasei dezmoştenite — la noi țărănimea — şi să luptăm pentru 
satisfacerea acelor nevoi spre a păstra neamul acesta, căci o 
nație nu trebuie să piară de foame şi de întuneric; şi din alt 
punct de vedere, spre a-l păstra viu pentru progres, pentru ca 
să poată primi odată şi formele superioare de viaţă socială. 

Căci altfel, dacă «societatea viitoare» nu va mai găsi aici, 
între Carpaţi şi Dunăre, şi chiar între Tisa şi Nistru, acest popor, 
pentru ce mai trăim, pentru ce să mai luptăm noi, care nu putem 
trăi şi lupta decit ca români ? 

În numele dar chiar al ştiinţei lui Marx, noi respingem con- 
cepția posibilității unui partid socialist, în înţelesul pe care îl are 
în Apus, în ţara noastră“. 


Un lucru va trebui să-mi conceadă şi mie Ibrăileanu : 
că pe vremea noastră noi scriam mai clar şi mai desluşit 
decît acuma. În adevăr, ce este limba pythiană * din pa- 
sajul citat, unde o mulţime de sublinieri, care ar trebui 
să mai limpezească sensul, îl întunecă mai rău prin as- 
cunsul şi ocultul ce par a cuprinde ? Și sincer și priete- 
nește vorbind, dar clar şi desluşit, ce cuprinde acest pa- 
saj decit următoarea dilemă : sau avem în ţară socialism 
şi un partid socialist, şi atunci naţia va muri „de foame 
şi de întuneric“, nu va fi „păstrată vie“ pentru progres, 
„societatea viitoare nu va mai găsi aici, între Carpaţi şi 
Dunăre, şi chiar între Tisa şi Nistru, acest popor“, şi 
atunci „pentru ce să mai trăim, pentru ce să mai luptăm 
etc...“ ; sau avem în țară poporanism liberal, și atunci 
naţia va înflori, neamul va fi „păstrat viu“ pentru pro- 
gres, societatea viitoare „va găsi“ aici, între Carpaţi şi 
Dunăre, şi chiar între Tisa şi Nistru, acest popor, şi atunci, 
bineînţeles, avem pentru ce să mai trăim, să luptăm etc... 
E o dilemă din care, după vorba lui Caragiale, nu putem 


* [Enigmaţică.] 

ieşi. Se înțelege că şi alegerea, chestiunea odată pusă 
astfel, nu e greu de făcut ; că românul demult a zis : decît 
cu un popor mort la cîştig, mai bine cu unul viu la pa- 
gubă. Dacă citim însă mai cu atenţie şi ne silim să des- 
cifrăm cuvintele subliniate : nevoile reale, remediabile, 
țărănimea, păstrat viu, acest popor, ca români, atunci în- 
cepem să ne dumirim că aicea e vorba tot de „înstrăinare 
sufletească“, de „jertfirea nevoilor şi durerilor reale ale 
poporului pe altarul unui program abstract“, de „prole- 
tarizarea țărănimii“ ş.a.m.d. E tot aceeaşi critică acerbă ca 
şi în articolul lui Șărcăleanu %, numai făcută într-un stil 
mai blajin. Și atunci începe să ni se lămurească toată 
enigma : conferința mea, citită cu ideile preconcepute ale 
unui poporanist şi din punctul de vedere al polemicii 
dintre narodnicii şi marxiştii ruși, a putut să-l inducă în 
eroare pe Ibrăileanu şi să-l facă să vadă într-însa ceea ce 
nu conţine. 

Și acuma am şi eu o rugăminte de făcut lui Ibrăileanu. 
Îl rog să-și aducă aminte de acea mișcare socialistă la 
care a luat parte doar și el. Să-și aducă aminte de acea 
generaţie de tineri care au consacrat mai toată activitatea 
lor ţărănimii şi apărării intereselor ei, şi asta nu o vreme 
scurtă, ci aproape 15 ani. Să-și aducă aminte de toată 
activitatea de atunci, agitația de atunci, organizarea peti- 
ționării în masă către parlament, candidaturile socialiste 
puse în colegiile țărănești, agitația din alegeri şi alegerea 
socialiștilor. Să-și aducă aminte cum în timp de 15 ani și 
mai bine au stat la straja intereselor ţărăneşti, oricînd şi 
oricum au putut s-o facă. Să-şi aducă aminte că însăși 
criza socialistă a fost provocată de cluburile țărănești, 
unica încercare serioasă în ţara noastră de a chema la 
viaţă cetățenească țărănimea — se înţelege pe calea legi- 
lor (dealtfel, socialiștii au fost totdeauna unicul factor 
politic cu adevărat legalist, principial legalist în ţara asta). 
Pe urmă, după ce-și va împrospăta în memorie această 
lungă activitate practică, să-și aducă aminte iarăşi de li- 
teratura socialistă ţărănească din vremea aceea, răspîn- 
dită în reviste, gazete şi broşuri. Să-și aducă aminte măcar 
de programul socialiștilor de pe vremuri Ce vor socialiștii 
români, o lucrare scrisă acum aproape treizeci de ani. 

Treizeci de ani ! 

„Cum curge vremea şi ne îngroapă“. 

Să revadă acolo programul agrar cu cererile acelea de 
trecere a pămîntului la obştile ţărăneşti şi altele, moşte- 
nite pe urmă de poporanișştii noștri. Să vadă acolo moti- 
vările teoretice ale programului, moştenite de asemenea 
în parte de poporaniști, să vadă acolo imprecaţiile împo- 
triva acelora care ar propovădui ori ar lucra pentru pro- 
letarizarea ţărănimii şi, cînd are să-și aducă bine aminte 
de toate acestea, să se întrebe : este oare vreo asemănare, 
este oare măcar ceva comun între acea tinerime și activi- 
tatea ei, aşa cum a fost, şi acea tinerime şi activitate aşa 
cum o zugrăveşte Şărcăleanu în articolul d-sale ? Şi rog 
să se bage bine de seamă că eu nu discut aici, nu discut 
deloc dacă socialiștii de atunci au făcut bine sau rău 
aceea ce au făcut; nu discut dacă lucrînd așa cum au 
lucrat au rămas consecvenţi cu ideile lor social-democra- 
tice, marxiste, nu discut teoriile din programul socialist 
de atunci: Ce vor socialiștii români. Ba, în privinţa 
aceasta, trebuie să mărturisesc că socotesc unele propoziţii 
teoretice de acolo ca naive și nu sînt acum cu totul de 
acord cu felul cum e tratată acolo problema agrară și 
[cu] soluţiile date ei (nu degeaba trăiește omul o viață 
de om — mai învaţă ceva), după cum sînt şi mai puţin 
de acord cu felul cum e tratată problema agrară și cu so- 
luţiile date ei de poporaniștii noştri (despre problema 
noastră agrară sper să mă explic altă dată). Dar aici nu e 
vorba de discutarea faptelor, ci de un lucru mult mai 
ușor, de constatarea lor. 

Şi faptele sînt aşa. Dintr-o parte o tinerime care, mai 
ales în Moldova, a pus toate puterile ei în serviciul cauzei 
ţărăneşti şi din altă parte, după d-l Șărcăleanu, o tinerime 
care, aducînd pe malurile Bahluiului nişte înalte idei ab- 
stracte, dar absolut nepotrivite pentru ţara noastră, s-a 
înstrăinat într-atîta de ţară şi de țărănimea ei încît a uitat 
că ţăranii sînt şi ei „oameni vii cu nevoi reale şi grele și 
ca oameni vii au şi ei dreptul să-şi spună cuvîntul...“ 
Dintr-o parte o tinerime care a luptat şi a suferit pentru 
cauza ţărănimii, din altă parte, după d-l Şărcăleanu, una 
care a considerat țărănimea „ca un material de experi- 
mentaţie pentru aplicarea formulelor abstracte...“. Dintr-o 
parte o tinerime care profera imprecaţii împotriva acelora 
care ar propovădui ori lucra pentru proletarizarea țără- 
nimii (vezi programul socialist de atunci), din altă parte, 
tot după d-l Şărcăleanu, o tinerime care preconiza prole- 

tarizarea țărănimii „spre a-și pregăti materialul comod | 


pentru experimentarea celor mai înalte idealuri ale vea- 
cului...&. 

E vreo asemănare măcar ? 

Şi atunci sîntem aici înaintea unei alte enigme, pentru 
că o enigmă e şi aici, deoarece cultura, priceperea şi per- 
fecta bună-credinţă a lui Şărcăleanu sînt în afară de 
orice discuţie. Şi această enigmă se explică iarăși destul 
de uşor. Șărcăleanu nici n-a fost în ţară, nici n-a cunos- 
cut perioada cea mai rodnică a activităţii socialiste şi nici 
literatura socialistă de pe atunci, împrăștiată în broşuri, 
reviste, gazete, apeluri electorale etc., mai toate dispă- 
rute acum, iar judecata d-sale asupra activităţii socia- 
liste de atunci o face prin analogie și prin reminiscență 
a oamenilor și lucrurilor din altă parte — da, a oame- 


nilor şi a lucrurilor. 92 Astfel, vorbind despre tinerimea . 


intelectuală de pe vremuri, Şărcăleanu o zugrăveşte ca 
pătrunsă și chinuită de probleme etice, filozoiico-sociale, 
pe intelectualul român îl zugrăvește între altele astfel : 
„Şi intelectualul solitar, în cununa-i de spini — setea-i 
de ideal și armonie sufletească —, şi-a urmat, stingher 
şi înstrăinat, mersu-i trudit spre Golgota veşnicei cău- 
tări...“. Eu, de cînd sînt, n-am văzut așa un contribuabil 
român în țară la noi şi nimenea nu l-a văzut, prin sim- 
plul cuvînt că n-a existat.: În altă țară da, acolo l-am 
cunoscut şi noi cu Şărcăleanu, puţin și din propria-ne 
experienţă. 

Și tot aşa şi cu polemica poporanistă împotriva mar- 
xiştilor. În Rusia în adevăr s-au vărsat lacuri de cer- 
neală și s-au cheltuit munţi de hîrtie în polemica dintre 
poporaniști şi marxiști pe tema antițărănismului marxiş- 
tilor, care jertfesc interesele. reale ale ţărănimii pe altarul 
unui program abstract sau care propovăduiesc proletari- 
zarea țărănimii spre a-și pregăti materialul comod pen- 
tru experimentarea idealurilor lor. Se înţelege că și acolo 
învinuirile acestea au fost nedrepte. Dar acolo, avînd în 
vedere de o parte felul cum puneau chestia agrară mar- 
xiştii ruşi şi de altă parte. dogmatismul unora dintre ei, 
s-a putut da măcar formal un prilej pentru astfel de în- 
vinuiri şi pentru o atare .polemică. Dar la noi nici nu 
se putea; naște o astfel de polemică, și socialiștii au fost 
învinuiți pentru orice, afară de preconizarea proletari- 
zării țărănimii. Dealtfel, cum am văzut, greşeala lui Șăr- 

căleanu e foarte explicabilă, dar nu şi acea a lui Ibrăi- 
leanu. Pentru că, o fepetăm, Şărcăleanu nici n-a fost pe 
vremea aceea în ţară, nici n-a cunoscut mișcarea socia- 
listă țărănească de pe vremuri și nici literatura din vre- 
mea aceea, iar apropierea unor evenimente uneori îm- 
piedică mai mult cunoaşterea lor decît o ajută ; pe cînd 
Ibrăileanu a fost contemporanul acestei mișcări, a luat 
parte și la literatura, şi la activitatea de atunci și, în loc 
să dea el lui Șărcăleanu elemente reale necesare pentru 
formarea judecății d-sale, a luat el elemente de la Șăr- 
căleanu pentru formarea judecății lui. Apoi n-am spus 
eu întotdeauna că în ţara noastră (deci și pe malurile 
Bahluiului) toate merg invers şi anapoda, și asta chiar 
în virtutea unei legi inexorabile, căreia sînt supuse socie- 
tăţile rămase în urmă în dezvoltarea lor capitalistă ! 
Despre ţara toată vom mai vorbi poate și altă dată, 
iar despre urbea de pe malul Bahluiului putem să dăm 
şi acum exemple cît de multe. Așa, spre pildă, în altă 
parte o baie se face unde este și apă; pe malul Bahlu- 
iului s-a făcut baie pe un loc mai uscat decit Sahara şi 
clienţii vin fiecare cu porţia lor de apă de acasă ca să 
se spele acolo. În altă parte, un abator mare se face 
unde sînt vite multe de tăiat ; pe malul Bahluiului, vastul 
abator stă închis și așteaptă ca oamenii noștri de stat să 
obție printr-o convenţie deschiderea graniţelor noastre 
pentru vitele străine ca să avem ce tăia în el. În altă 
parte, un tramvai electric se face cînd sînt pasageri, care 
să meargă într-însul; pe malul Bahluiului, tramvaiul 
aleargă toată ziua gol pușcă prin străzile oraşului şi aş- 
teaptă ca înmulțirea populației urbei să-i aducă şi ceva 
pasageri. În altă parte, un edificiu mai mare universitar 
se face cînd studenții nu mai încap în cel vechi; pe 
malul Bahluiului, cîte un profesor universitar caută în 
zadar prin vastele săli ale universității noi urmele vre- 
unui student. În altă parte, judecățile celor absenți se 
fac după elementele şi datele martorilor prezenți; pe 
malul Bahluiului, judecățile celor prezenți se fac din ele- 
mentele şi datele celor absenți. Aşa e legea. Și următorul 
fapt ne arată cît e de inexorabilă! D-l ministru al in- 
strucţiei publice, pentru a mai popula pustietatea uni- 
versităţii ieșene, a vrut să creeze citeva sute de catedre 
noi. Se știe că planul acesta a fost zădărnicit prin greva 
generală a sindicatelor unite ale profesorilor universitari 

din Bucureşti şi Iaşi.% Să presupunem însă că măsura 
aceasta s-ar fi realizat ; s-ar fi înfrînt oare acea lege? 
Nu, deloc, numai manifestarea ei ar fi fost alta, şi anu- 
me : în toată lumea, un profesor ţine de pe catedra uni- 
versitară prelegeri mulţimii de studenţi ce stau în bănci; 
pe malul Bahluiului, mulţimea de profesori ar fi stat în 
bănci și ar fi ţinut în cor o prelegere unicului student 


Se ar fi stat pe catedră. Dacă e lege, e lege, n-ai ce să-i 
aci. 


Ianuarie 1907 


C. Dobrogeanu-Gherea 


VIITORUL SOCIAL (IAŞI), ANUL I, NR. 10, MAI 1908, P. 241—251 

DIN REVOLUŢIA RUSĂ 


Una din caracteristicile revoluţiunei rusești, și a tu- 
turor revoluţiunilor dealtfel, este marea exasperare a pa- 
siunilor, care produce pe de o parte caractere şi fapte 
nemăsurat de mari, eroice, virtuţi nepreţuite, iar pe de 
altă parte, o abjectă şi sîngeroasă dezlănţuire de bestia- 
litate. 

De aceste contraste izbitoare e plină revoluţia ru- 
sească. Acea bestialitate sălbatică sîngeroasă, care se arată 
în închisorile ruseşti, în beciurile aresturilor, în expe- 
diţiile de pedeapsă şi în pogromurile şi masacrele înfio- 
rătoare ce le întovărăşesc, este îndeobşte cunoscută. Ea 
a îngrozit doar lumea întreagă. 

lată un nou exemplu pînă unde poate să meargă 
această dezesperare a  bestialităţii. În guvernămîntul 
Nijni-Novgorod, tribunalul militar a achitat pe un copil 
de 14 ani, găsindu-l absolut nevinovat. Bandele sînge- 
roase însă, revoltate că le scapă această jertfă nevino- 
vată, au asasinat pe avocatul copilului şi au ucis şi pe 
judecător. 

Şi alăturea cu această dezlănţuire de bestialitate, cîte 
fapte mari, eroice! Una din caracteristicile revoluţiei 
ruseşti este şi eroismul copiilor. Nici într-o revoluţie 
copiii n-au luat o parte așa de mare, aşa de eroică, şi nici 
într-una n-au fost atîţia copii condamnaţi şi executaţi. 
Pentru psihologia acestor mici revoluționari e caracte- 
ristic următorul fapt pe care-l povesteşte un scriitor rus, 
Voevodin. Într-o familie se află o veste grozavă, dar 

şi atît de obișnuită, că fiul cel mai mare a fost executat. 
În mijlocul desperării familiei întregi, un copil de 11 ani 
se aruncă în genunchi înaintea icoanei maicii domnului, 
şi plingînd și în gura mare, se roagă: „Maică curată, 
fă-mă mare, şi dă-mi putere ca să răzbun moartea fra- 
telui meu“. 

Se ştie că acela care a împușcat pe contele Ignatiev 
era un tînăr, aproape un copil. Cînd mumă-sa își fringea 
mîinile de durere înaintea supliciului, copilul o mîngiia : 
„Mamă dragă, tu ştii că n-am făcut în viaţa mea nimic 
care să te supere și știam doar că cu fapta mea îţi zdro- 
besc inima ; dar trebuia să fac așa, trebuia doar să plîn- 
gă o mamă ca să înceteze plînsul celorlalte“. 

În Pokrovsk, din guvernămîntul Samara, doi copii, 
dintre care unul avea zece, şi celălalt opt ani, în capul 
unei mulțimi de mai multe mii de oameni, escortau pe 
deputatul ales N. Kamar. Și vorbele lor inspirate erau 
aşa de calde şi pline de înțeles încît plingea mulţimea 
toată, plingea şi deputatul. 

Și același contrast de lumină şi întuneric pretutin- 
denea, același contrast şi în Dumă“. În manifestările de 
veselie şi mare înălțare sufletească ale unei tinerimi culte 
şi neprihănite şi ale unui proletariat eroic şi generos 
intrau în Dumă, la deschiderea ei, o sută cincizeci de 
socialiști. 

Sînt oameni care au urcat piscurile gîndirii omenești 
şi care şi-au însușit cele mai nobile sentimente ale epocii. 
Ei visează iubirea între oameni, o societate de frați, şi 
sînt gata să-și dea oricînd viaţa pentru acest vis. Și pe 
aceeași poartă a Dumei a intrat un alt cortej*. Într-un 
cupeu mare, tras de patru cai și îmbrăcat în steaguri na- 
tionale moscovite ; înconjurat de o mulţime de huligani 
sălbatici și sîngeroşi, care, ţipînd și chiuind, purtau icoa- 
ne și prapuri bizantine, își făceau intrarea în Dumă Cru- 
şevan, organizatorul masacrelor femeilor și copiilor de 
evrei, spre mai marea glorie a autocratismului rusesc. 
Se poate un mai izbitor contrast? Și însăși existența 
acestei Dume, după compunerea ei cel mai democrat par- 
lament din lume, dar nevoită să lucreze cu un guvern 
sîngeros şi reacţionar, care cere legi şi bugete de la o 
Dumă pe ai cărei susținători şi partizani îi masacrează în 


* [Cortegiu.] 

afară de Dumă — nu este aceasta oare nu numai un con- 
trast, dar una din cele mai tragice ironii pe care le cu- 
noaşte istoria ? Şi guvernul, autocratismul, birocratismul 
rusesc, a vrut să dea o dovadă că ştie să ajungă, în con- 
struirea acestor contraste tragice, pînă la o înălțime în 
adevăr necunoscută în istorie. 

E un obicei în Rusia ca în zilele mari să se arate cle- 
menţa imperială. Pentru o zi mare cum e ziua de des- 
chidere a Dumei, şi încă a unei Dume atît de democrate, 
se aştepta lumea la o clemenţă oarecare, la o amnistie 
cît de redusă. Nu-i vorba, se impunea o amnistie cît de 
largă. Oare nu este iarăși un contrast absurd ca să ţii 
închiși o sută de mii oameni, dintre care cel puţin nouă- 
zeci de mii sînt vinovaţi că au lucrat pentru realizarea 
acelei Dume pe care tu o chemi acuma ca să legiferezi 
cu ea? Dar Rusia e învățată cu astfel de contraste ab- 
surde și dureroase și de aceea aştepta acea amnistie ano- 
dină, care de obicei sună astfel : „Sînt amnistiaţi toţi acei 
cărora autorităţile nu le vor găsi nici o vină“. 

Dar birocraţia rusă s-a întrecut pe sine însăşi. Într-un 
ordin expres al guvernului către guvernatorii din pro- 
vincie, s-a poruncit ca cei condamnaţi la moarte să nu fie 
executaţi în ziua deschiderii Dumei; ci a doua zi..! 
Astfel, acea tortură oribilă şi neomenească pe care o 
suferă cel condamnat în așteptarea morţii să fie prelun- 
gită cu 24 de ore! Ca semn de clemenţă pentru deschi- 
derea Dumei, celor condamnaţi să le fie prelungită cu 
24 de ore MOARTEA... 

O, noi, cei din veacul al douăzecilea, avem nervii tari, 
sîntem obișnuiți cu tragediile groaznice, dar într-un vii- 
tor mai depărtat, cînd oamenii vor simţi mai adînc și 
mai cald, cine ştie dacă acea zi nu va fi însemnată ca o 
zi de doliu, ca o zi în care a fost ucisă Clemența... 


C. Dobrogeanu-Gherea 


ROMÂNIA MUNCITOARE (BUCUREȘTI), ANUL III, SERIA A II-A, NR. 1 
DIN 4—11 MARTIE 1907 


JUDECATA POSTERITĂȚII 
ŞI JUDECATA CONTEMPORANILOR" 


În tinereţele mele, şi eu, şi întreaga generaţie din 
care făceam parte ne pasionam strașnic pentru proble- 
mele de ordin filozofic, social şi poate, mai ales, etic. Așa 
era momentul istoric în care trăiam. Ca să te jertfeșşti 
unei cauze mari, trebuie să ai o sentimentalitate și o 
mentalitate corespunzătoare. Discutînd aprins, pasionîn- 
du-se şi pătrunzîndu-se în mod religios de chestiunile de 
conduită etică, de datorie către sine însuşi, către ideal, 
către poporul din a cărei muncă trăieşti şi te cultivi, ge- 
neraţia aceea se pregătea pentru drumul spre Golgota. 

Între altele ne pasiona, se înțelege, şi chestiunea ju- 
decăţii oamenilor, a opiniei publice, a posterităţii — ju- 
decata “istoriei ca sancţiune a faptelor omenești. Acela 
care luptă, se zbuciumă, își dă inima şi sufletul pentru 
aproapele său, acela care se jertfește, moare, suferă mar- 
tiriul pentru poporul său unde și în ce își va găsi răs- 
plata ? Pentru cel credincios, răspunsul e uşor : în cer, 
în rai, răsplata o dă Dumnezeu. Dar pentru cel ce a 
pierdut naivele credinţe strămoșești ? Acela își găsește 
răsplata cît trăiește în simpatiile tovarășilor de luptă și 
în conştiinţa datoriei împlinite, iar după moarte în re- 
cunoştinţa urmaşilor, în judecata istoriei. 

Pe cel ce se jertfește și moare pentru poporul său, 
poporul nu-l va uita, ci-l va pomeni veșnic cu evlavie 
şi recunoștință. Se poate oare o răsplată mai frumoasă ? 
Pe cînd cel ce trăiește numai pentru sine dispare fără 

urmă, cel ce se jertfeşte pentru alţii trăieşte în recuno- 
știnţa posterităţii, devine nemuritor. 

Această concepţie morală a răsplăţii ne părea pe 
atunci strașnic de înaltă, pe cînd de fapt ea nu era decit 
morala curentă mercantilo-burgheză, purtînd toate ca- 
racterele societăţii moderne, pînă și în termenii de plată 
şi răsplată. 

Într-o zi, o întîmplare a dat o mare lovitură concep- 
tiei noastre morale, iar prilejul pentru aceasta a fost 
generoasa dramă a lui Schiller Don Carlos. Ar fi de pri- 
sos, cred, să mai spun că citeam cu evlavie pe Schiller 
şi că operele lui cele mai favorite ne erau Wilhelm Tell 
şi Don Carlos. O, cu ce venerație ne închinam noi îna- 
intea marelui idealist, marchizul Posa, cîtă compătimire 
şi caldă simpatie aveam pentru bietul Don Carlos şi cum 
îl uram din fundul sufletului pe tiranul de rege şi pă- 
rinte, Filip al II-lea... Și iată că citim într-o zi cum că 
din colbul cronicilor vechi un istorician a scos nişte do- 
cumente care dovedesc că Don Carlos a fost un ticălos 
şi un stricat, marchizul Posa un intrigant şi un mize- 
rabil, iar Filip al II-lea un părinte bun, nenorocit și 
demn de compătimire *. 

Puteţi să vă închipuiţi ce perturbare morală a produs 
în noi această descoperire. Cum ? Vrea să zică e posibil 
ca un om care-și dă toată inima şi tot sufletul pentru 
semenii lui să fie nu numai huluit, torturat şi lapidat 
de contemporani, dar chiar și în viitor ; graţie unui com- 
plex imbecil de împrejurări, graţie nepriceperii voite sau 
nevoite a unui istorician, acest om bun și drept să tră- 
iască în mintea şi în sufletul posterităţii ca un ticălos și 
un mizerabil, iar în schimb un altul, rău, crud, mizerabil, 
graţie aceloraşi sau altor împrejurări, să trăiască în min- 
tea şi sufletul posterităţii recunoscătoare ca un om bun, 
drept, sfînt. Dar atunci unde e dreptatea ? Şi, dacă există 
nedreptăți mari ce trăiesc veșnic şi dacă fapta ta bună 
poate să rămiie nu numai veșnic nerăsplătită, dar şi 
pentru vecie prefăcută în contrariul ei, atunci există oare 
dreptate, etică în general? Și atunci pentru ce să mai 
trăieşti, să suferi, să te jertfeşti ? Și cîți vor fi în felul 
acesta osîndiţi pe nedrept de judecata urmașilor, de 
judecata istoriei ? Fi-vor mulţi, fi-vor nenumărați ? 


* Pe urmă s-a dovedit că tot Schiller avea dreptate. 

Privind cu băgare de seamă în jurul nostru, ne con- 
vingem că trebuie să fie nesfîrşit de mulţi. În adevăr, 
dacă judecăţile posterităţii le putem cu greu controla, pe 
cele ale contemporanilor însă cu mare uşurinţă. Sînt doar 
judecăţile ce se fac zilnic în jurul nostru. Şi ce judecăţi ! 
Începînd cu mahalagioaica ce-și cleveteşte vecinele toată 
ziua, urmînd cu prietenul care-şi „aranjează“ pe amici, 
trecînd peste ziaristul care judecă cu dezinvoltură despre 
toți şi despre toate şi ridicîndu-te pînă la opinia publicà, 
pînă la marele Galeoto, care judecă şi osîndeşte în ultima 
instanţă, ce mulţime imensă, nesfirşită de judecăţi strim- 
be, false, nedrepte !... Dar oare judecăţile posterităţii, ale 
istoriei, nu sint rezultatul judecății contemporanilor ? 
Și atunci judecata posterităţii, rezultatul judecății ne- 
sfîrşitelor generaţii de contemporani, nu trebuie să 
fie oare o întreagă hecatombă de osîndiți fără de 
cuvînt, şi osîndiți pe vecie? Ne îngrozim, ni se re- 
voltă tot simţul de dreptate cînd auzim că un om a fost 
prin greșeală osîndit şi că şi-a făcut osînda. Dar iată o 
întreagă hecatombă de spectri, a acelor ce pe nedrept au 
fost osîndiţi de posteritate ! Şi de ce micime, de ce frică 
şi de ce lașitate trebuie să fie pătruns sufletul omului 
față cu această stăpinire ruşinoasă !... Şi omul credin- 
cios e pătruns de același sentiment de micime, de frică 
şi de lașitate față de Dumnezeul sau judecătorul suprem, 
fiindcă nu ştie niciodată sigur cum are să-i iasă proce- 
sul. Dar omul cu adevărat credincios are cel puţin un 
respect adînc pentru judecătorul său, îl crede milostiv 
şi drept. Dar să atîrni de un judecător care poate să 
te condamne nu numai în viaţa asta, dar şi în cealaltă, 
pe vecie, fără ca să ai încredere în nepărtinirea lui, fără 
ca să ai măcar stimă pentru dînsul — se poate o robie 
mai degradatoare ? Şi atunci unde şi în ce să-ţi găsești 
reazem pentru viaţa ta morală, sancțiune pentru faptele 
tale, stimul moral pentru activitatea ta?! Şi, mai ales, 
unde e concepția etică liberatoare, care să scape pe om 
de acea înjositoare robie? Unde să-ţi găseşti armonia 
sufletească ? 

Chinuitoare întrebări. 

Au trecut anii, am trăit, am suferit, am muncit, am 
citit pe Spinoza, Goethe, filozofia ştiinţifică modernă, cea 
clasică germană, am studiat pe Marx, şi a venit libe- 
rarea, împreună cu concepţia etică liberatoare. 

Reazemul sufletesc, sancţiunea morală a faptelor noas- 
tre, stimulul activităţii noastre etice nu trebuie căutate 
în afară de noi, numească-se ele opinie publică, jude- 
cata posterităţii, a istoriei sau a lui Dumnezeu ci centrul 
de gravitate etic trebuie strămutat din afară înlăuntrul 
omului, în conștiința noastră morală, în înseși faptele 
noastre. 

După cum nu piere nimic în marele tot care se nu- 
mește Univers, nici un atom de materie, nici o undă 
de energie, tot aşa nu piere nimic din viaţa şi activi- 
tatea sufletească, socială. Fiecare om, care trăiește în 
societate, de la cel mai umil pînă la cel mai mare, după 
cum înrîurește şi schimbă prin activitatea sa materială 
mediul material în care trăiește, tot așa înrîurește şi 
schimbă prin viaţa sa psihică, socială și morală mediul 
psihic, social şi moral. Aceste schimbări, odată produse, 
nu mai dispar, cum nu dispare nimic în lume, ci trăiesc 
mai departe, trăiesc veșnic în lumea morală, răspîndin- 
du-se într-însa ca undele călătoare ale unei mări, ce merg 
veşnic, fără de sfîrşit, spre... aeternitas. 

În aceasta stă viaţa veşnică a omului. 

Draper%, pare-mi-se, a spus că în spațiul îngust al 
camerei în care trăiește omul se întipăreşte şi se înre- 
gistrează nu numai viaţa lui materială, dar şi cea psi- 
hică, astfel că întregul lui zbucium sufletesc ar putea fi 
descifrat de pe pereţii odăii de un om dotat cu cunoş- 
tinţe supraomenești. 

Tot așa un om dotat cu cunoștințe supraomenești ar 
putea citi viața morală a fiecărui om întipărită în acest 
imens nesfîrșit şi etern mediu ambiant care se numește 
lume, Prin urmare, omul trăieşte în adevăr veşnic în 
faptele lui morale, care sînt așa cum le-a făcut el şi așa 
Vor răminea în eternitate; viaţa morală viitoare și-o 
crează omul însuși prin felul cum trăiește viaţa trecă- 
toare de aici, în bine și frumosul moral, sau în oprobriu. 

Dar atunci omul nu mai depinde moralmente de gura 
lumii, de opinia publică, de judecata urmașilor, a is- 
toriei ?... Se înţelege că nu. Ba nici chiar de judecata 
cerească n-are dece să se tulbure. Să sune trîmbiţele 
judecății din urmă ; eu nu mă prezint înaintea ei. Ce 
poate face însuși Dumnezeu faptelor mele morale cînd 
ele odată create îşi urmează înainte pe vecie mersul lor 
nestrămutat ca destinul ?... Dacă însă prin modul vieţii 

mele trecătoare sînt eu însumi creatorul vieţii mele morale 
viitoare, care nu poate de nimenea şi de nimic să fie schim- 
bată, aceasta însemnează deplina, definitiva liberare a 
omului de toate lanțurile vedeniilor religioase şi ale nă- 
lucirilor sociale şi împreună cu spectrul „gintei dure- 
roase“ osîndite la infern de judecata cerească dispare și 
spectrul acelei hecatombe de osîndiți pe nedrept de ju- 
decata posterităţii ; şi una, şi alta devin basme fioroase, 
bune de speriat copiii şi naivii. lar omul emancipat în 
fine pe deplin de această robie înjositoare, robia morală, 
omul liber, senin, recăpătind cel mai mare bine omenesc, 
armonia sufletească, poate păşi, senin şi liniştit, printre 
semenii săi, iar deviza conduitei lui poate să fie minu- 
natele și mîndrele cuvinte ale marelui florentin : 


„Segui il tuo corso e lascia dir la gente“ *, 


„Segui il tuo corso“... ; bine, dar care „corso“, care 
e drumul ce duce spre bine ?... Aşa e, sînt singur crea- 
torul nemuririi mele morale prin suma binelui şi a fru- 
mosului moral ce voi făptui în această viață pămin- 
tească. Dar ce e bine ? Ce e rău? Pe care drum trebuie 
să merg ca să realizez cea mai mare sumă de frumos 
moral ? 

Chinuitoare întrebări... 

Şi la aceste chinuitoare întrebări răspunsul mi l-a dat 
marxismul. Aceia care au citit ceva din Marx sau, mai 
bine, asupra lui Marx nici nu bănuiesc că marxismul 
nu e numai un complex de geniale analize economice, o 
doctrină economico-socială, dar el conţine o filozofie a 
istoriei, o etică, o întreagă concepţie a vieții. 

Binele şi răul nu sînt creaţiuni absolute ale dum- 
nezeirii, ci creaţiuni foarte relative ale societăţii. Un om 
care ar fi singur pe lume n-ar putea să aibă nici cea mai 
mică noţiune de bine sau rău. Numai relaţiunile dintre 
oameni creează sentimentele şi noţiunile morale. Așadar, 
binele şi răul, precum şi drumul ce duce la ele, n-au 
prin ele însele semne distinctive după care să poată fi 
cunoscute, ci se pot distinge și pricepe numai din relaţii 
omeneşti. Relaţiile însă dintre oameni se schimbă grozav 
de mult de-a lungul evoluţiei omenirii, după diferitele 


* (Dante: „Urmează-ţi drumul şi lasă lumea să vorbească“. ] 

epoci istorice, şi împreună cu ele se schimbă şi noţiunile 
de bine şi de frumos moral, şi ceea ce azi e bine miine 
poate să fie rău. 

O epocă istorică se deosebește prin felul traiului ma- 
terial al oamenilor, și fiecărui fel material de trai îi co- 
respunde o anume ideologie, o anume etică. Fiecare epocă 
istorică are deci şi o etică a ei proprie. Această etică nu 
e omogenă pentru toată societatea, după cum nu e omo- 
genă nici societatea însăși, ci e împărţită în clase, care 
prin lupta lor dau întregul conținut al istoriei. Din aceste 
clase, unele, prin traiul şi lupta lor socială, sînt 
regresive, tind să ducă societatea îndărăt, iar altele sint 
progresive, adică prin traiul și lupta lor duc societatea 
spre progres şi lumină ; și după cum e tendința socială 
a claselor așa e şi etica lor. În fiecare epocă istorică 
există astfel o etică inferioară şi o etică superioară; 
aceasta din urmă reprezintă tocmai aspectul etic al lup- 
tei acelei epoci spre progres, spre lumină. De această 
ideologie, de această activitate și luptă, de această etică 
superioară a epocii tale leagă-ţi activitatea ta şi con- 
duita ta morală, pătrunde-te de cele mai înalte idealuri 
ale vremii tale și atunci eşti sigur că vei merge pe dru- 
mul cel adevărat, pe drumul cel drept; atunci, senin, 
poţi să-ţi urmezi calea, avînd ca deviză minunatele şi 
mîndrele cuvinte ale marelui florentin : 


„Segui il tuo corso e lascia dir la gente“. 
Pentru epoca în care trăim, această activitate şi luptă, 
şi idealurile ei înalte, și etica ei superioară se rezumă 


în cuvîntul Socialism. 


C. Dobrogeanu-Gherea 


VIITORUL SOCIAL (IAȘI), ANUL I, NR. 5, DECEMBRIE 1907, P. 409—414 


POST-SCRIPTUM 
SAU CUVINTE UITATE” 


Articolaşul de mai sus — un mic fragment din acelaşi 
articol din care s-a mai tipărit un fragment în Viitorul 
social % nr. 5 — a fost scris acuma mai bine de un an ; 
dealtfel și după forma și spiritul lui se vede că a fost 
scris înainte de martie anul trecut. Oribilul anul trecut ! 
Acuma, după apariţia seriei de articole ale d-lui Stere, 
articolul meu ar fi fost scris altfel şi ca formă și mai 
aprofundat. Seria de articole ale d-lui Stere apărute în 
Viaţa românească sub titlul comun de Social-democratism 
sau poporanism % ridică multe, variate şi importante pro- 
bleme sociale, le tratează într-un mod serios, cere deci 
și un răspuns la fel. 

Se înţelege, nu sînt de acord nici cu metoda în care 
sint tratate aceste probleme, nici cu argumentele, deduc- 
țiunile și concluziunile la care ajunge autorul lor, ceea 
ce, bineînţeles, nu mă împiedică să recunosc importanţa 
problemelor şi seriozitatea cu care sînt tratate. 

Sper (regret că nici de astă dată nu pot întrebuința 
un termen mai afirmativ) să răspund mai tîrziu la acele 
articole şi să tratez acele probleme din punctul meu de 
vedere 10, Aici, în acest mic post-scriptum, n-am, bine- 
înțeles, pretenţia să răspund la toate ; aici vreau numai, 
în strictă legătură cu articolașul de mai sus, să atrag 
atenţia asupra unui neajuns care e comun acestei serii 
de articole ale lui Stere și articolului lui Șărcăleanu 101 
despre Goga şi din care reies mai multe inconveniente : 
acesta e necunoașterea sau ignorarea mișcării socialiste 

din ţară de la începuturile ei și a literaturii acestei miş- 
cări. Se înţelege, cunoaşterea aceasta e destul de grea; 
deoarece, după cum am spus și în articolul de mai sus, 
această literatură e împrăștiată în broșuri, ziare, reviste, 
dintre care unele au devenit o raritate bibliografică. Dar 
eu nu fac aici învinuiri, constat numai un fapt care, 
indiscutabil, are consecințe. regretabile. Acea literatură 
conţine, desigur, şi multe iluzionisme şi teoretice şi prac- 
tice, importate sau ale noastre proprii — iluzionisme de 
pe vremuri ; asta se înţelege și apriori: unele lucruri 
sînt scrise doar acum treizeci de ani ! 

Dar, citind acea literatură, d-l Stere ar fi găsit şi 
lucruri a căror seriozitate n-ar putea s-o nege nici d-sa 
și, mai ales, ar fi găsit că unele chestii și probleme ridi- 
cate de d-sa au fost deja tratate acuma un sfert de veac, 
cu altă metodă și din alt punct de vedere; ar fi găsit că 
la unele obiecţii ridicate de d-sa s-a dat deja un răs- 
puns, ar fi găsit că unele argumente pe care le aduce 
acuma au fost refutate de atunci. Și atunci d-sa s-ar fi 
găsit în următoarea dilemă : sau şi-ar fi schimbat unele 
din vederi şi unele din concluzii, sau ar fi fost nevoit 
să aducă alte şi noi argumente și astfel să-și adîncească 
studiile şi investigațiunile, ceea ce ar fi chiar un avantaj 
pentru articolele d-sale. 

Așa să luăm, de pildă, însăși ideea centrală și obiectul 
principal al acestor articole. Aceasta pare a fi, după 
cum arată şi titlul : că social-democratismul marxist n-are 
teren, n-are condițiuni sociale de viaţă, n-are vreo jus- 
tificare pentru a exista în ţară la noi, pe cînd ceea ce 
în adevăr trebuie să fiinţeze în ţara noastră e popora- 
nismul. Asta vrea să dovedească autorul. Or, această ches- 
tie, dacă socialismul, social-democratismul are ori n-are 
teren, justificare, drept la existenţă, dacă e sau nu o 
plantă exotică, această chestie a fost discutată de acuma 
un sfert de veac. Și nici nu se putea altfel. E evident că 
socialismul, oriunde ar apărea, şi mai ales în ţările îna- 
poiate, e combătut teoreticeşte de la început, și de la 
început trebuie să-și arate dreptul lui la existență. Și 
argumentele aduse împotriva lui sînt cam aceleași, adică : 
că el n-are condițiuni sociale de existență, că neavînd 
mare industrie şi proletariat industrial, tocmai clasa ale 
cărei tendinţe sociale social-democratismul le reprezintă 
şi ale cărei interese le apără, socialismul n-are ce căuta 

în ţările lipsite de proletariat. Aceste obiecţiuni la d-l | 


Stere sînt numai mai sistematic, mai științific expuse 
decît altădată, în fond ele sînt aceleași. Să rezum aici 
în cîteva cuvinte răspunsurile date atunci, modernizîn- 
du-le sau, mai bine zis, contemporanizîndu-le întru atita 
întru cît luăm ca prilej obiecţii şi discuţii de acuma, în- 
colo fondul întreg al argumentării e acelaşi, scos aici 
mai în relief şi mai sistematizat. 


* 


Socialismul e o plantă exotică, socialismul e o im- 
portaţie străină ce n-are teren de existenţă în ţară la 
noi pentru că n-avem substratul social care să-i fi dat 
naştere, n-avem nici industrie, nici proletariat industrial 
ca în Occident. Așa e, faptul e adevărat, n-avem acest 
substrat social, n-avem proletariat industrial ca în Oc- 
cident (să nu se uite că discuţia aceasta a fost făcută acum 
mai bine de un sfert de veac, azi aserţiunea aceasta nu 
e în aceeași măsură adevărată ca atunci). N-avem prole- 
tariat, dar burghezime avem ? Evident că nu. Aceste 
două categorii sociale moderne, burghezimea şi prole- 
tariatul, sînt strîns şi indisolubil legate una de alta. Nu 
se poate burghezie fără proletariat, după cum nu se poate 
proletariat fără burghezie, ele se dezvoltă în aceeași vre- 
me și în aceeași măsură ; cu cît mai puternic ca clasă e 
proletariatul, cu atît şi burghezia, şi viceversa. Burghe- 
zimea şi proletariatul sînt tot aşa de indisolubil legate 
una de altul ca polul pozitiv şi [cel] negativ în magnet. 
Deci în aceeași măsură în care n-avem proletariat ca o 
categorie socială, n-avem nici burghezime. D-l Stere ştie 


asta şi de aceea, în articolul d-sale despre poetul Goga, 


ironizează pe marxiștii români pentru că au inventat pe 
malul Bahluiului nu numai un proletariat neexistent, ci 
şi o burghezime neexistentă, „aruncînd mantia de «Tiers 
Etat» pe umerii bietului Titircă inimă-rea“ 102, 

Așadar, în aceeași măsură în care n-avem proletariat, 
n-avem nici burghezime. Or, expresia teoretică a bur- 
ghezimii e liberalismul — în politică partidul liberal — 
şi deci dacă nu putem avea socialism, neavînd proleta- 
riat, nu puteam avea nici liberalism şi partid liberal, 
neavînd burghezime ca în Occident. Și atunci? Şi ce 
avem noi ca în Occident ? Avem noi oare o clasă de 'pro- 


- 

prietari rurali, stăpînitori de veacuri ai pămîntului, care 
îşi apără privilegiile şi tradițiile grupîndu-se într-un par- 
tid politic conservator, sau conservatorul nostru în imensa 
majoritate a cazurilor, e tot Titircă inimă-rea îmbogățit, 
care a cumpărat moşii şi face aici în țară pe landlordul 
englez sau pe baronul teuton, în apărarea privilegiilor 
străvechi feudale ? Se obiectează că socialismul n-are 
la noi acele condițiuni sociale care i-au dat naştere în 
Occident şi i-au permis acolo să crească și să se dez- 
volte. Bine. Dar ce are la noi aceste condițiuni ? Să luăm 
un exemplu important de tot, și anume : întocmirea noas- 
tră politico-socială, constituţională, întocmirea noastră 
juridică, legile care ne guvernează, toate acestea au re- 
zultat oare din înseși condiţiunile interne ale vieţii noas- 
tre sociale, au rezultat oare din necesităţile imperioase 
ale vieţii noastre naţionale ? Am avut noi oare o dezvol- 
tare seculară de tehnică economică, o creștere și dezvol- 
tare continuă a producţiei, şi această creştere şi dezvoltare 
a producţiei a venit ea oare la un timp dat în con- 
flict cu niște instituţii feudale învechite, care nu permi- 
teau o dezvoltare ulterioară, și acest proces şi progres 
economic a creat oare anume clase, un proletariat in- 
dustrial, copil încă, dar deja vînjos şi voinic, o mică şi o 
mare burghezime, armata şi generalii, care au doborit 
întocmirea veche feudală şi au înlocuit-o printr-o în- 
tocmire burghezo-capitalistă, liberalo-constituţională ? Am 
avut noi măcar ceva din acest proces social şi din aceste 
condițiuni sociale sau, dimpotrivă, am introdus instituţiile, 
legile capitaliste burgheze înainte de a avea măcar capi- 
talism și burghezime ? Acestea din urmă au început să 
se dezvolte mai tirziu, ele se dezvoltă cu greu și acuma, 
iar d-l Stere, conform teoriilor poporaniste, neagă chiar 
şi acuma, după patruzeci de ani de dezvoltare, existența 
lor la noi în ţară şi putinţa lor de a exista în viitor. Și 
atunci ! Şi atunci! 

Și aici n-avem doar a face cu un fapt social de de- 
taliu, ci cu unul foarte important, e vorba de însăși în- 
tocmirea politico-socială a ţării, pe baza căreia, de bine 
de rău, trăim şi ne dezvoltăm de mai bine de 40 de 
ani. Și ceea ce e adevărat pentru toată această întoc- 
mire e, bineînţeles, adevărat şi pentru elementele ei. 
Dar cu întocmirile noastre de ordin intelectual, cultural, 
artistic, cu ele stăm altfel? Ce sînt, spre pildă. univer- 

sităţile noastre? În străinătate, în Occident, universi- 4 


tățile erau rezultatul unei duble dezvoltări, culturalo- 


ştiinţifică de o parte şi economico-socială de altă parte. ` 


De o parte era dezvoltarea mare științifică, grămădirea 
imensă de cunoştinţe, care cerea instituirea unor instanţe 
superioare de control, de specializare, de regulare şi de 
dezvoltare ulterioară științifică ; din altă parte era progre- 
sul economic, tehnic, industrial, care cerea specialiști în 
domeniul vieții economice, practice. Am avut noi oare 
aceste condițiuni necesare, din care au rezultat universită- 
tile, sau am trecut la universităţi direct de la ceaslovul lui 
Lazăr 115 şi fără să avem măcar profesorii universitari ne- 
cesari, iar limbile rele spun că, afară de foarte puţine 
şi onorabile excepţii, nu-i avem nici acum. Și în domeniul 
artelor, al teatrelor, al muzeelor etc. nu-i acelaşi lucru ? 
Dar ce să mai vorbim de întocmirile politico-sociale sau 
de cele culturale, înseși întocmirile din domeniul mate- 
rialo-economic, acest fundamentum fundamentorum al so~- 
cietăţii, care, ca atare, nu poate fi transplantat, care tre- 
buie să se dezvolte din înseși măruntaiele societăţii; 
unele din aceste întocmiri n-au fost oare introduse la noi 
ca o plantă exotică ? Să luăm, spre pildă, drumurile de 
fier, unul din cei mai importanţi factori ai vieţii econo- 
mico-sociale. Drumurile de fier, ca invenţie, ca principiu 
tehnic, au fost inventate cu sute de ani înainte de Ste- 
phenson, dar ele n-au putut să ia fiinţă decît ca rezultat 
al unei lungi evoluţii economice. Au trebuit o dezvoltare 
extraordinară a producţiei, o. dezvoltare mare a oraşelor, 
o imensă diviziune a muncii în societate şi, ca rezultat, 
o necesitate de mari și intense transporturi ș.a.m.d., au 
trebuit toate acestea ca să poată lua fiinţă drumurile de 
fier. Am avut noi aceste condițiuni sociale sau, dimpo- 
trivă, tocmai drumurile de fier au determinat și deter- 
mină crearea acelor condițiuni, devenind astfel o cauză, 
în loc de a fi un efect? Noi am introdus, drumurile de 
fier şi vagoane de cel mai modern confort, trase de ma- 
şini de ultima perfecțiune a construcţiei, şi ele treceau 
(şi trec încă) pe lîngă lanurile țărănești lucrate cu plug 
de lemn, ca în evul mediu, pe lîngă bordeiele învelite şi 
dezvelite, ca în timpurile preistorice, care se uită cu mi- 
rare şi ironie tristă la această... plantă exotică, ce n-are 
nici o rădăcină în viaţa reală a ţării. Şi nu e oare același 
lucru cu introducerea celor din urmă invenţiuni tehnice 

în agricultura sau industria noastră începindă ? Dar in- 
stituţiile noastre de credit, organizate după ultimul model 
occidental ? Acolo ele au evoluat şi s-au dezvoltat din 
adîncile necesităţi economice, corespunzînd, prin orga- 
nizația lor treptată, fiecărei trepte de dezvoltare a pro- 
ducţiei şi distribuţiei bogățiilor ; noi am introdus instituţii 
de depozit cam înainte de a avea ce depozita și instituţii 
de circulaţie cam înainte de a avea ce să circule. Ce în- 
semnează deci toate aceste fapte ? Însemnează un lucru 
important, foarte important, cît se poate de important, 
că aici avem a face cu un fenomen general al vieţii noas- 
tre sociale, că nu numai socialismul e o plantă exotică, 
ci în același fel și sens e o plantă exotică întreaga noastră 
viață de stat modern; nu numai socialismul nu rezultă 
din condiţiunile adînci sociale ale vieţii noastre naţio-: 
nale, ci în același fel şi sens nu rezultă din ele mai toate 
fenomenele vieţii noastre moderne. Dar aceste fapte în- 
semnează și mai mult, ele însemnează un lucru impor- 
tantissim, că aici avem a face cu o lege însăși a dezvol- 
tării noastre sociale, cu o lege a dezvoltării societăţilor 
înapoiate, rămase în urmă în dezvoltarea lor socială, în 
dezvoltarea lor capitalistă. 

Priceperea acestei legi e o condiţiune indispensabilă 
și neapărată pentru priceperea tuturor fenomenelor so- 
ciale speciale ţărilor semicapitaliste. 

Această lege se explică prin însăşi situaţia şi condi- 
țiile reale sociale ale acestor ţări. Țările rămase în urmă 
întră în orbita ţărilor capitaliste înaintate, ele se mișcă 
în orbita acelor ţări şi întreaga lor viață, dezvoltare și 
mişcare socială sînt determinate de viaţa: și mișcarea tă- 
rilor înaintate, sînt determinate de epoca istorică în care 
trăim, de epoca capitalisto-burgheză. Și această determi- 
națiune a vieţii şi mişcării sociale a ţărilor înapoiate prin 
cele înaintate e însăși condiţia necesară de viaţă; şi în 
această alergare ele sînt. nevoite să facă de multe ori în 
ani ceea ce celelalte, care le-au distanțat așa de mult, au 
făcut în secole ; tempoul deci şi de multe ori însuşi ca- 
racterul mișcării lor trebuie să fie altul decit al ţărilor 
înaintate capitaliste, de aceea mișcarea lor şi toate ma- 
nifestațiunile vieţii lor sociale se fac de multe ori prin 
sărituri, prin zigzaguri, sînt sau par a fi anormale. 

Așa, una din marile descoperiri sociologice ale lui 
Marx e și aceasta, că formele politico-sociale ale socie- 

tăţii depind de fondul economico-social, că formele poli- 
tico-sociale se schimbă după ce s-a făcut o schimbare 
corespunzătoare în felul de producere şi împărţire a bo- 
găţiilor economice, după ce s-a făcut o schimbare cores- 
punzătoare în fondul material al vieţii sociale, că forma, 
cu alte cuvinte, urmează fondului. Dar iată vedem însă 
că în ţările înapoiate capitaliste, cum e ţara noastră, s-a 
introdus o formă politico-socială fără a avea un fond 
corespunzător, care fond se dezvoltă în urmă — la noi 
e deci contrariul celor ce zice Marx, e fondul care ur- 
mează formei. Contrazic oare societățile înapoiate capi- 
taliste legile lui Marx, contrazic ele oare o concepție 
sociologică generală, pentru care iarăși nimeni n-a făcut 
așa mult ca Marx şi marxismul, şi anume acea concep- 
ție : că transformările sociale nu depind de planurile, 
dorinţele și fanteziile noastre, ci ele izvorăsc şi trebuie să 
izvorască din înseşi condiţiunile de viață reală ale socie- 
tăţii ? Se înțelege că aici nu e nici o contrazicere. Decit 
— şi aici cred că, la rîndul meu, nu voi fi contrazis de 
nimeni — aceste legi și aceste concepţii sociologice tre- 
buie să fie bine şi corect pricepute. Or, cînd Marx a for- 
mulat legile lui și a vorbit de societate, el a avut în 
vedere societatea în general, el a vorbit de societatea ca- 
pitalistă ca atare, a vorbit de societatea capitalistă ca de 
o treaptă de dezvoltare a societăţilor, dar nu de fiecare 
societate în parte, chiar cînd acea societate e semicapita- 
listă ; se înţelege că în acest din urmă caz legile lui 
— dacă înţelegem bine ce e o lege socială — vor suferi 
modificări, întrucît mai ales acele ţări n-au ajuns încă 
a fi ţări capitaliste propriu-zise. Asta e una la mînă. A 
doua e şi mai importantă în cazul de faţă, şi anume 
cînd vorbim de condiţiunile sociale reale, din care pot 
să rezulte anumite transformări și fenomene sociale, tre- 
buie să avem în vedere şi să ţinem seamă de totalitatea 
condiţiunilor sociale ale acelei ţări, nu numai de o parte, 
nu să le ciuntim. Or, tocmai acest din urmă lucru îl fac 
de obicei sociologii noștri cînd, vorbind de condiţiunile 
sociale reale ale ţării, o izolează în mintea lor de alte 
țări și uită că, dacă fara noastră e un organism social- 
naţional, ea face însă parte dintr-un alt organism social 
superior, e în relaţii strînse de viaţă şi condițiuni sociale 
cu alte ţări mai înaintate, care determină chiar în bună 
parte condiţiunile noastre de viaţă națională ; uită de epo- 

ca istorică capitalistă în care trăim şi care influenţează 
şi modifică procesele de viaţă ce se petrec în țară, uită de 
toate condiţiunile sociale reale care rezultă de aci pen- 
tru ţara noastră. Și de aceea multe lucruri le par plante 
exotice, care la noi n-ar avea teren şi rădăcină, pe cînd 
dacă ar vedea şi pricepe totalitatea condiţiunilor reale ale 
țării şi-ar schimba, desigur, opinia. 

O mare şi clară dovadă pentru cele spuse aici ne-o 
dă Rusia. Acum şi pentru cei orbi e evident că marea 
nenorocire a Rusiei, care a adus-o la marginea prăpas- 
tiei, e că n-a ştiut la vreme să introducă o întocmire 
politico-constituţională, că n-a ştiut să devie la vreme, 
acum cel puţin un sfert de veac, politicește aceea ce nu- 
mesc nemţii eine bürgerliche Gesellschaft *. Or, Rusia, 
dacă exceptăm Polonia, nici azi, dar încă acum un sfert 
de veac, n-a avut acele condițiuni economico-sociale și 
n-a avut acele clase care au necesitatea şi au dobindit 
întocmirea politico-socială constituțională în Apus. S-ar 
părea că aici avem o contrazicere absurdă şi nerezolva- 
bilă : o societate care are o imperioasă necesitate de niște 
instituţiuni care nu rezultă din necesităţile vieţii sale. 
Această contrazicere însă e numai aparentă şi rezultă 
dintr-o neîndestulătoare și defectuoasă orientare și ana- 
liză sociologică. Dacă considerăm Rusia nu ca o ţară izo- 
lată robinsoniană, ci în relaţiile ei cu ţările înaintate, 
dacă luăm în seamă epoca în care ea se dezvoltă, o 
epocă al cărei conţinut, caracter şi puteri motrice sociale 
sînt date nu de ea, ci de țările înaintate capitaliste, dacă 
considerăm toate schimbările şi mișcările sociale pe care 
le introduc în organismul social rusesc aceste relaţii și 
această epocă, dacă, într-un cuvînt, considerăm condiţiu- 
nile sociale ale Rusiei în sensul cel larg, în totalitatea lor, 
atunci numai vom vedea clar că întocmirea politică con- 
stituţională era o necesitate imperioasă, rezultantă din 
totalitatea condițiunilor ei sociale şi că neîmplinirea aces- 
tei necesități a fost una din cauzele principale care au 
adus acest colos, cu imensele lui rezerve de putere și 
bogăţie, la marginea prăpastiei. 

Această lege a dezvoltării societăţilor rămase în urmă 
în dezvoltarea lor capitalistă şi necesitatea de a consi- 
dera totalitatea condiţiunilor sociale scapă de obicei din 


* [O societate burgheză.] 

vederea sociologilor noştri; de aci şi polemica dusă de 
partidele noastre politice pe tema copierii străinătăţii, 
pe tema introducerii plantelor exotice ș.a.m.d. : 

Se ştie ce polemică acerbă au dus conservatorii noştri, 
şi în special doctrinarii lor, junimiștii, împotriva libera- 
lilor, care, după dumnealor, au copiat şi au adus planta 
exotică a instituțiilor constituționale din Franța, pe cînd 
dumnealor n-au adus doară teoriile lor de stat, estetica 
lor, filozofia lor din Germania, spre pildă, pentru că 
Kuno Fischer şi Schopenhauer şi alții au fost autentici 
români şi numai naturalizați nemți. În schimb se cu- 
noaşte iarăşi polemica acerbă a liberalilor împotriva ju- 
nimiştilor pe tema cosmopolitismului şi antipatriotismu- 
lui acestora din urmă pentru că au adus nişte teorii, 
idei și concepții străine de neam, pe cînd d-nii liberali 
şi-au adus [pe] ale lor de la Michelet, Quinet şi alții și au 
tradus constituţia belgiană pînă și cu greșelile ei gra- 
maticale. 

Acuma în urmă, poporaniştii noștri pe aceeași temă 
ironizează pe socialiști, care au adus teoriile lor mar- 
xiste, cum zice cu ironie Şărcăleanu, din „inima lumii“, 
pe. cînd poporaniștii au adus pe ale lor tocmai de la 
periferia ei. Se înțelege, eu nu neg deloc că aceste îm- 
prumuturi din străinătate, făcute fără pricepere, sistemă, 
alegere, pot să devie un rău și că, exagerate, duc chiar 
la ridicol. La sfîrşitul articolului de sus am arătat eu în- 
sumi, sub forma unor glume polemice exagerate, ridico- 
lul la care duce imitarea fără critică, dar asta e altceva. 
Aplicarea exagerată şi fără critică a unui principiu va 
duce, se înţelege, la ridicol, de oricine ar fi făcută, deși 
trebuie să recunoaştem și să mărturisim că orientarea în 
privinţa asta în țările înapoiate e foarte grea. Leacul îm- 
potriva acestor exagerări e, se înţelege, tactul, simţul de 
măsură, practica și lupta vieţii și... vremea, dascălul nos- 
tru, al tuturora. 

~ D-1 Stere în articolele d-sale ironizează pe lucrătorul 
român, calfa de cizmar, care, zice d-sa, e, desigur, un 
cetăţean onorabil, dar nu e un proletar în sensul occi- 
dental al cuvîntului, și, minus ironia, d-l Stere are drep- 
tate. Și nu că n-am avea și noi proletarii noştri. O, nu, 
în privinţa aceasta stăm destul de bine și frumos. Aşa, 
afară de cîteva zeci de mii de proletari orășenești, avem, 
după d-l Creangă 104, cinci sute de mii, iar după d-l mi- 

nistru A. Carp 1% şapte sute de mii de ţărani lipsiţi cu 
totul de pămînt, deci proletari. Astfel că avem șansa să 
devenim o ţară eminamente proletară. Dar calfa de ciz- 
mar nu e proletarul în sensul proletariatului occidental, 
care a dat naştere şi conținut luptei socialiste, după cum 
și ţăranul nostru fără de pămînt e încă un semiiobag, nu 
proletar agrar în sensul occidental — aici d-l Stere are 
dreptate. Aş întreba însă : calfa de cizmar sub ce formă 
poate să-şi apere interesele sale ? Sub formă de corpo- 
raţii medievale ? Nu. Dacă el nu e o categorie economică 
în sensul proletarului occidental, nici calfă medievală 
nu e, el nu e nici una, nici alta. Afară de asta, el e pro- 
ducător liber, politicește el e cetăţean liber şi egal cu 
toţi ceilalţi, iar ca cetățean al unei epoci istorice date 
el ştie de antagonisme de clasă, de acelea dintre ca- 
pital şi muncă, de lupta pe care o duc fraţii lui de muncă 
din străinătate, de obiectivul acestei lupte ș.a.m.d. şi, 
cînd e vorba de apărarea intereselor sale, el le apără 
sub ultima formă occidentală a sindicatelor muncitorești 
social-democratice ; tocmai după cum şi burghezimea 
noastră, care nu e nici ea o categorie economică burgheză 
în sensul celei occidentale, își apără interesele ei nu sub 
forma de starostii medievale, ci sub ultima formă de 
Cameră de comerţ, (o servilă și, de aceea, absurdă tra- 
ducere din franţuzeşte, Chambre de Commerce) sau sub 
formă de cartele și trusturi americane. 

S-ar putea oare zice calfei noastre de cizmar urmă- 
toarele : sindicatele muncitoreşti, antagonismele de clasă 
și dintre capital şi muncă, lupta proletariatului, emanci- 
parea muncii, astea sînt bune şi adevărate, dar d-ta fă-te 
că nu le pricepi, pentru că n-ai ajuns încă o categorie 
economică ca proletarul din Occident. Se înţelege că ciz- 
marul ne va trimite la plimbare. Şi atunci cînd el se va 
pătrunde de învăţăturile social-democratice marxiste şi 
va stărui să trăiască şi să influenţeze viaţa lui încon- 
jurătoare în sensul acestor învățături, atunci va fi un 
bun social-democrat, ca şi tovarășul lui din străinătate, 
deși nu e o categorie economică ca cel din urmă. 

Bineînţeles că toate acestea se potrivesc cu atit mai 
mult lucrătorilor noștri, cu cît ei devin lucrători indus- 
triali chiar în sensul occidental. 

E evident că fenomenele acestea unui adversar al so- 
cialismului trebuie să-i pară rele și neplăcute, după cum 

unui social-democrat trebuie să-i pară bune şi agreabile ; 
dar amîndurora deopotrivă, dacă sînt oameni culţi și văd 
clar lucrurile, trebuie să le pară necesare, fatale și ine- 
vitabile. 


k 


În cît priveşte cele ce se afirmă asupra exotismului 


"socialismului ca o concepție, ca o credință economică şi 


etico-socială, acestea sînt şi mai greşite. E moda acum 
la noi să se zică : în Occident, în Germania, aş fi socia- 
list, iar în Rusia liberal. Dar cum se poate una ca asta? 
Socialismul e o concepţie întreagă a vieţii, care conţine 
o metodă de cercetare a ei, care are o filozofie a istoriei 
a ei, etica ei, e o concepţie teoretică, socială şi etică care 
obligă la o anumită activitate practică. Cum poate deci 
această concepţie să fie adevărată în Belgia şi falsă în 
Bulgaria ? Acesta e un nonsens. Sau concepția e adevă- 
rată, şi atunci e adevărată şi în Olanda și în Rusia, sau 
nu e adevărată, şi atunci nu e nicăieri, 

Se înţelege, socialismul ca concepţie economică şi 
etico-socială e un rezultat al unei anumite epoci, anume 
al epocii capitalisto-burgheze, e un produs al anumitelor 
împrejurări reale istorice, economice şi culturale. Dar, 
odată produs socialismul ca concepţie, el nu mai poate 
varia după împrejurările variabile ale diferitelor ţări, 
încît cineva să poată fi socialist într-o ţară şi liberal în 
alta ; asta e un nonsens, după cum ar fi un nonsens ca 
cineva să fie darvinian într-o țară şi antidarvinian în alta. 
Ceea ce variază în adevăr sînt împrejurările reale, isto- 
rice, ale diferitelor ţări şi, după ele, aplicabilitatea prac- 
tică a concepției socialiste și de aici activitatea practică 
a socialistului. Aceasta, în adevăr, poate să varieze de la 
o ţară la alta. Ceea ce caracterizează însă pe un socialist, 
îl determină și îl plasează ca atare nu e realitatea vieţii 
sociale şi nici problemele sociale ce rezultă din această 
realitate, ci atitudinea lui față cu această realitate şi 
aceste probleme, activitatea lui faţă de ele, atitudine și 
activitate condiționate de concepția și convincţiile * lui so- 
cialiste. Realitatea vieţii sociale, împrejurările ei, pro- 
blemele care rezultă din ea ne sînt date de dezvoltarea 


* (Convingerile.] 

istorică a societăţii, de istoria ei; în existenţa acestei 
realități, aşa cum este ea, n-avem nici un merit şi nici 
o vină, ea ne e dată ca un fapt social, și atita tot. Și 
această realitate socială şi istorică nu ne arată care e 
conservator, liberal sau socialist, ci aceasta ne-o arată 
activitatea şi atitudinea fiecăruia dintre ei faţă cu această 
realitate istorică, atitudine şi activitate condiţionate, la 
rîndul lor, de interese şi lupta de clase şi hotărîte de con- 
cepţiile şi convincţiile sociale respective. Împrejurările 
reale de la o ţară la alta fiind însă deosebite, și activi- 
tatea socialistului de la o ţară la alta poate să se deo- 
sebească ; şi poate să se deosebească uneori așa de mult 
încît să pară aproape opusă. Așa, spre pildă, pot să-mi 
închipui foarte bine ca un socialist, și încă un consecvent 
socialist, să lupte într-o ţară pentru protejarea industriei 
prin taxe vamale, iar în alte ţări împotriva acestei pro- 
tejări. Întrucît şi într-un caz, şi într-altul pleacă de la 
concepţia lui socialistă, el rămîne un foarte consecvent 
socialist, pentru că schimbarea atitudinii lui nu depinde 
de schimbarea concepţiei, sentimentelor şi convincţiilor 
lui “sociale, ci de schimbarea împrejurărilor în care se 
petrece activitatea lui. De aceste împrejurări variabile de- 
pinde felul activităţii unui socialist, nu însă socialismul 
lui; Aici e întregul nod al chestiunii şi cauza greşelii și 
'eonfuziunii atit de răspîndite : de la schimbarea obiecti- 
vului luptei, a împrejurărilor ei, de la variarea materia- 
lului asupra căruia lucrează socialismul, se conchide la 
“schimbarea şi variarea a însuși socialismului — aici e 
greșeala. 

Se înțelege că, în ţările rămase în urmă în dezvolta- 
rea lor capitalistă tocmai din cauza acestei înapoieri, 
problemele care se impun sînt de multe ori de-a dreptul 
burgheze. Așa, spre pildă, cum am arătat, în Rusia 
această mare problemă e prefacerea statului birocrato- 
feudal într-un stat constituțional-burghez. Oare din fap- 
tul că social-democratul, ca şi constituţional-democratul 
rus au acelaşi obiectiv pentru lupta lor — dobîndirea 
libertăților constituționale — urmează că social-democra- 
tul rus a încetat de a fi socialist și s-a prefăcut în con- 
'stituţionalist ? Desigur că nu. 

Obiectivul luptei e același şi de aceea și unul, şi altul 
pot să meargă în lupta lor multă vreme paralel şi ală- 
turi; dar motivele adinci ale acestei lupte, clasele so- 

ciale către care se adresează unul și altul pentru dobîn- 
direa reformei, conținutul şi întinderea reformei cerute, 
scopul apropiat și cel depărtat către care tind unul si al- 
tul şi pentru care cer reforma, toate acestea sînt deose- 
bite şi de multe ori profund deosebite, în conformitate 
cu interesele de clasă pe care le reprezintă, cu concepția 
şi convincțiile sociale ale unuia şi altuia ; şi astfel față 
de acelaşi obiectiv de luptă, față de aceeaşi problemă 
socială unul rămîne consecvent social-democrat, iar altul 
constituțional-democrat burghez. 

Nepătrunderea acestora dă loc la două feluri de gre- 
şeli : unele din partea adversarilor, altele chiar din par- 
tea adepților înşişi ai socialismului. Adversarii spun so- 
cialiștilor că, dacă sînt probleme. atît de importante care 
se impun societăţilor înapoiate capitaliste şi care sînt de 
natură burgheză, de ce socialiștii n-ar intra în rîndurile 
burgheziei ca să lupte pentru realizarea lor ? Pe de altă 
parte, socialiștii, intimidaţi de această argumentare cvasi- 
logică, încep a nega cu totul sau a contesta importanţa 
acestor probleme sub cuvînt că ele sînt burgheze. Gre- 
șeala unora şi a altora, după cum am mai spus-o rezidă 
în lipsa de orientare clară în aceste chestiuni atît de 
complexe. Se înţelege că sînt probleme burgheze care se 
impun societăţilor înapoiate capitaliste, se înțelege că 
aceste probleme sînt uneori foarte importante dar față cu 
aceste probleme social-democratul are propriul lui rost, 
propriul lui rol necesar, deosebit de al tuturor celorlalţi 
şi determinat de concepţia și convincţiile lui socialiste. 

Sper că e destul de clar. E adevărat însă că din fap- 
tul că social-democratul are de lucrat în ţările înapoiate 
asupra unui material social şi față de probleme sociale 
condus de o concepție izvorită din viaţa țărilor înaintate, 
ce au în citva alte probleme şi alt material social, e ade- 
vărat, zic, că din acest fapt rezultă pentru social-demo- 
cratul ţărilor înapoiate multe și varii greutăţi de orien- 
tare, de orientare şi teoretică, şi practică. E adevărat că, 
din cauza acestor însemnate greutăţi de orientare, sînt 
posibile iarăși multe greşeli şi teoretice, şi practice; 
exemple de acestea ne-ar putea da, din nenorocire des- 
tule, spre pildă, mișcarea socialistă din Rusia. Ne-ar da, 
desigur, şi cea românească. Și cea mai comună greşeală e 
disproporționata importanță dată unor probleme pentru 
că ele au atare importanță în ţările înaintate și neglija- 

rea relativă a unor probleme foarte importante pentru 
ţările înapoiate pentru că n-au aceeași importanță în 
țările dezvoltate capitaliste ș.a.m.d. De aceste greșeli însă 
de vină nu e concepția socialistă, ci aplicarea ei greșită, 
şi leacul ei... vremea, dascălul nostru, al tuturora. 

Dar de aceasta nu poate fi vorba aici, asta privește 


deja aplicarea principiului — şi noi, după cum am zis.! 
vorbim aici din principiu şi în principiu. Și pentru mai! 


marea lăimurire a principiului vom lua încă un exemplu, 
de astă dată din viaţa ţării noastre — acest exemplu e 


problema dezvoltării noastre capitaliste şi industriale, 


problema industrializării țării. Această problemă, ca și cea 


din Rusia, despre care am vorbit mai sus, e de natură; 


burgheză, nu socialistă ; deosebirea e numai că problema 
din Rusia e o problemă politică, pe cînd cea de la noi 


e economică. Să vedem care va fi atitudinea feluritelor 
grupări şi concepţii sociale faţă de această problemă. Cla- 


sa proprietăţii noastre latifundiare este şi va fi împo- 


triva dezvoltării industriale. Dezvoltarea industrială ar 
distrage atenţia şi protecţia statului de la agricultură la ; 


industrie, ar distrage de acolo şi forţele producătoare. şi 
de aceea : ce ne mai trebuie industrie cînd avem agri- 
cultură, din care decurg foloase aşa de însemnate pen- 


tru... marii agricultori. Poporaniștii consecvenţi sînt, ca : 
şi conservatorii agrari, împotriva dezvoltării capitaliste ! 


şi industriale a ţării, dar în acord cu concepţia lor din 
cauze şi motive cu totul diferite. Poporanișştii consec- 
venţi socotesc capitalismul și industrialismul ca o mare 
nedreptate socială, îl socotesc ca un rău în sine şi, de 
aceea, vor să ne retragem din drumul dezvoltării moderne 
capitaliste la o parte, să ne organizăm acolo pentru pro- 


pria-ne întrebuințare o democraţie rurală semisocialistă ; 
şi, stînd în această idilă rustică, sunînd din bucium şi ș! 
cîntînd din fluier, să aşteptăm pînă ce carul progresului ; 
modern, trecînd prin gropi, prin toate piedicile, perico- ; 


lele şi mizeriile drumului capitalist, va ieşi, în sfîrşit, în 


drumul cel larg al societăţii socialiste realizate ; atunci ne + 


suim şi noi în car şi mergem înainte pe calea largă a so- 


cietăţii viitoare. În felul acesta, șireţi cum sîntem, vom ! 


înşela vigilenţa istoriei şi vom ocoli capitalismul. 


D-l Stere nu e un poporanist consecvent și pricepe im- | 


portanța unei dezvoltări industriale în sensul celei occi- 
dentale, dar nu crede în posibilitatea unei atare dezvol- 

tări la noi; şi în sprijinul părerii lui aduce, dealtfel, 
foarte serioase argumente poporaniste. Se înţelege că, 
consecvent cu felul lui de a vedea, e de părere că nici nu 
trebuie să ne batem capul şi să luptăm cu imposibilităţi. 
În sfîrşit, eu, ca social-democrat marxist, cred că con- 
cepția poporanistă, cu ocolirea capitalismului, e o himeră 
naivă, că sîntem deja în capitalism, că dezvoltarea ca- 
pitalisto-industrială ni se impune, că trebuie să o dorim 
ca pe un mare progres asupra stării noastre înapoiate, 
că o dezvoltare capitalisto-industrială e posibilă, şi nu 
numai posibilă, dar şi necesară, şi nu numai necesară, 
dar e chiar o condiţie de existenţă în viitor a ţării, o con- 
diţie de a fi ori a nu fi. Iată deci cum din deosebite con- 
cepţii sociale rezultă deosebiri profunde în priceperea 
aceleiaşi probleme sociale şi de aci rezultă, bineînţeles, 
şi atitudini cu totul deosebite practice, activităţi sociale 
cu totul diferite față de ea. Se va zice poate : aşa e, 
atitudinea conservatorului agrarian, a poporanistului con- 
secvent și a social-democratului față de problema dezvol- 
tării capitaliste și industriale a ţării e profund deosebită 
din cauza însăși a concepţiilor sociale respective deose- 
bite ; dar nu e acelaşi lucru cu burghezimea capitalistă 
cultă şi reprezentantul ei politic, liberalismul luminat ; 
atitudinea acestora din urmă față de problema industria- 
lizării țării e' aceeași ca şi a social-democratului, şi ei 
pricep, sau trebuie să priceapă, şi posibilitatea, şi nece- 
sitatea, şi importanţa superioară și vitală a acestei dez- 
voltări pentru însăși existența ţării. Dat fiind însă că 
problema aceasta e de natură burgheză, după cum o re- 
cunoaşteţi singur, de ce n-ar intra social-democraţia în 
rîndurile burghezimii liberale, pentru ca, cu puteri co- 
mune şi unite, să realizeze această industrializare, chit că 
pe urmă, după ce împreună cu industria se va crea un 
puternic proletariat industrial, social-democraţia să în- 
ceapă propria ei existenţă în forma şi pe baze occiden- 
tale ? Obiecţia aceasta s-a făcut de atîtea ori. 

Şi este ceva adevărat într-însa. E adevărat că este o 
asemănare în atitudinea social-democratismului și libera- 
lismului luminat, bineînţeles vorbesc de un liberalism 
luminat faţă de problema dezvoltării capitaliste şi indus- 
triale a ţării, întrucît şi unul, și altul pricep importanța 
şi necesitatea ei vitală și întrucît şi unul, şi altul au de 
dus o luptă comună împotriva tuturor rămășițelor feu- 

dale ce stau în calea dezvoltării capitalismului industrial 
în ţările înapoiate. Dar, dacă este o asemănare, cite deo- 


sebiri în schimb, în priceperea problemei şi, dacă lupta, 
e asemănătoare, cîte deosebiri reies pentru această luptă: 


deja din faptul că unul şi altul se adresează în lupta lor 
la clase sociale deosebite ! Şi mai întîi e o deosebire pro- 
fundă în înseși motivele sociale şi etice, în îndemnurile 
sufleteşti ale activităţii unuia şi altuia. 


În adevăr, care sînt motivele şi îndemnurile burghe- ! 


zimii capitaliste şi liberalismului în lupta lor pentru dez- 
voltarea industrială ? Evident că motivele sînt materiale, 
dorinţa de îmbogăţire. Și nu spun aceasta cu vreun gînd 


de reprobare. O, nu! Social-democratul marxist nu e un | 


călugăr moralizant. El știe foarte bine că interesul ma- 
terial a fost cea mai puternică pîrghie a progresului ome- 
nirii, ştie că interesul de îmbogăţire a fost unul din acele 
imbolduri care au făcut ca burghezimea să creeze marea 


civilizaţie burgheză ; dar nu acesta e domeniul motivelor: 


de activitate social-democrată. Aici e aici. Social-demo- 
craţia tinde spre industrializarea ţării, pentru că un stat 
industrial creează relaţii omeneşti superioare statelor îna- 
poiate, cum sîntem noi; în societatea industrială se 
creează mai bune condiţii de trai pentru muncitorime, 
condiţii materiale, morale, intelectuale, se creează și mai 
bune condiţii de luptă pentru emanciparea muncii. În so- 
cietatea industrială se creează posibilități și elemente 
pentru dezvoltarea ulterioară a societăţii, la termenul că- 
rei dezvoltări social-democraţia îşi întrevede idealul. Iată 
care e domeniul motivelor social-democraţiei rezultînd din 
concepţia socială și convincţiile socialiste. Se înţelege că 
şi activitatea practică ce rezultă dintr-o concepție și din 
motive așa de deosebite de cele ale burghezimii va fi şi 
ea foarte deosebită, uneori ireductibilă. Așa, spre pildă, 
burghezimea capitalistă, în interesul dezvoltării indus- 
triale, va cere protecţia statului sub forma, să zicem, a 
taxelor vamale urcate asupra articolelor de importaţie 
străină. Social-democraţia, chiar în marginile în care 
această protejare e în adevăr necesară pentru dezvoltarea 
industrială — cererile industriei născînde întrec de obicei 
cu mult aceste margini — social-democraţia va avea de 
luptat ca sacrificiile ce trebuiesc făcute să atingă cit se 


poate de puţin interesele muncitorimii și ale claselor ne- | 


voiașe, să nu fie făcute pe spinarea lor. Altă pildă. Pro- 

ducţia capitalistă-burgheză e bazată pe exploatarea cla- 
selor producătoare, dealtfel ca şi toate celelalte forme de 
producţie anterioare ei (vorbim de vremurile istorice), 
aceasta e, desigur, o necesitate pentru existența însăşi a 
acestor societăţi. Dar această exploatare, după cum ne 
arată istoria dezvoltării industriale, e foarte intensă mai 
ales la început, atunci mai ales exploatarea ia nişte forme 
cu totul exagerate și deșănţate, care sînt foarte păgubi- 
toare înseși dezvoltării industriale ca atare, întrucît tind 
să degradeze și chiar să distrugă elementul cel mai im- 
portant pentru dezvoltarea industrială — pe lucrător. 
Rolul social-democraţiei e să lumineze muncitorimea, să-i 
ridice nivelul cultural și moral, să organizeze rezistența 
ei împotriva acestei exploatări deșănţate, pentru ca astfel 
să capete mai bune condiţii de trai. Și, lucrînd așa, so- 
cial-democraţia lucrează și pentru interesele bineînţelese 
ale dezvoltării industriale. Așa d-l Stere, în unul din ar- 
ticolele d-sale, arată foarte bine că una din condiţiile 
esenţiale ale unei dezvoltări industriale e lucrătorul să- 
nătos la trup şi suflet, inteligent, cult, avînd spirit de 
independenţă morală și politico-socială, cum e, spre 
pildă, lucrătorul american. Lipsa unui astfel de lucrător 
la noi în ţară e chiar unul din principalele argumente ale 
d-lui Stere din care deduce imposibilitatea creării la noi 
a unei industrii ca cea din Occident. Deci social-demo- 
crația, întru cît se străduiește pentru crearea unui astfel 
de lucrător, lucrează și pentru interesele bineînțelese ale 
dezvoltării noastre industriale, deși aceasta poate fi îm- 
potriva intereselor momentane ale unor industriași. Bur- 
ghezimea grupează lucrătorii în industrii, subiectivicește 
în interesul îmbogăţirii ei de clasă, obiectiviceşte în inte- 
resul producţiei țării. 

Social-democraţia îi grupează, mai întîi, pentru apă- 
rarea intereselor lor de clasă muncitoare, al doilea pen- 
tru a-i preface într-un element de dezvoltare intelectuală, 
morală și democratică a ţării şi, în sfîrşit, îi grupează 
pentru a-i preface în forța și elementul conștient al dez- 
voltării sociale, la termenul căreia e, cum am zis, idealul. 
Am putea să înmulţim foarte mult aceste exemple pentru 
a arăta că față cu toate problemele sociale importante ale 
țărilor semicapitaliste va fi acelaşi lucru ca şi cu proble- 
ma industrializării ţării. Faţă cu toate problemele impor- 

tante ale ţării, atitudinea şi teoretică, şi practică a social- 
democraţiei va fi mai mult sau mai puțin deosebită de 
a celorlalte grupări sociale întru cât mai mult sau mai pu- 
țin deosebite vor fi concepția şi convincţiile lor sociale, 
întru cât va fi deosebită concepția lor asupra lumii. Felul 
teoretic şi practic de a pricepe aceste fenomene, metoda 
de cercetare a acestora, valoarea lor etică, motivele so- 
ciale şi etice ale activităţii — de aici, bineînţeles, însăşi 
activitatea practică —, într-un cuvânt întreaga atitudine 
socială a social-democratului se va deosebi de a altora 
întru cât se deosebesc concepţiile lor sociale. Se înţelege, 
orientarea socială şi teoretică şi practică e foarte grea 
chiar în ţările occidentale înaintate capitaliste, unde re- 
laţiile sociale, economice sînt mult mai clare ca în ţările 
înapoiate ; cu atît mai grea deci va fi această orientare 
în ţările înapoiate, semicapitaliste. Se înţelege că această 
greutate a orientării poate duce la greșeli fie teoretice, 
fie practice, dar aceasta aparţine deja domeniului apli- 
cării principiului, de care nu ne ocupăm aici. În princi- 
piu însă e, cred, destul de clar chiar apriori — din cele 
puţine, prea puţine zise mai sus — că social-democraţia, 
chiar şi în ţările înapoiate, are propriul ei rost, are pro- 
pria ei lucrare de îndeplinit, are propriul ei domeniu de 
activitate, determinat de propria ei concepție a[supra] oa- 
menilor şi a lucrurilor. Această lucrare în societate tre- 
buie s-o facă ea, pentru că nimeni n-o va face în lo- 
cul ei. 

"Dar această lucrare, această activitate, dar rezultatele 
ei în ţările înapoiate nu pot fi decît foarte modeste în 
comparație cu aceeaşi lucrare şi rezultate din ţările îna- 
intate capitaliste. Fie. Deşi în anumite împrejurări şi 
în unele privinţe — cum sînt, spre pildă, lucrarea şi in- 
fluenţa culturală şi morală — ele pot fi tot aşa de im- 


portante. Dar chiar așa să fie, apoi mai întîi aceasta n-ar : 


fi ceva specific social-democratismului din ţările înapo- 
iate, ci şi celorlalte concepții și activităţi sociale ; şi în 
orice caz rămîne adevărată vechea vorbă: „Mon verre 
est petit, mais je bois dans mon verre“ 1%. Şi afară de 
asta şi mai presus de toate stă următorul fapt şi con- 
sideraţie. Nici în ţările înaintate social-democraţia nu 
trebuie să considere activitatea sa numai sub aspectul și 
cu criteriul succeselor briliante momentane, iar în ţările 
înapoiate social-democraţia cu atît mai mult trebuie să 


494 


considere activitatea sa sub acel aspect şi cu acel criteriu 
pe care l-a dat marele Spinoza pentru orice activitate ome- 
nească — estetică, etică sau politico-socială : Sub speciae 
aeternitatis. 


Mă opresc, şi cred că e şi vremea. Aceasta e doar un 
post-scriptum, nu altceva. Aici nu poate fi, bineînţeles, 
nici vorba de a discuta chiar în treacăt multele chestiuni 
importante ridicate de d-l Stere în articolele d-sale, chiar 
prea multe pentru cadrul acestor articole. Scopul meu, 
după cum am şi spus, e mult mai modest. În acest mic 
post-scriptum am vrut numai să reînviu unele din argu- 
mentele şi consideraţiile zise altădată, împrăștiate prin 
trecutele scrieri socialiste şi..., cum văd, uitate *. Şi, vai, 
cum se uită de uşor în ţara noastră chiar lucrurile cele 
mai recente, parcă ar fi... cuvinte din bătrîni ! 

Că cunoaşterea celor zise şi făcute e necesară, asta nu 
mai cere nici o dovadă, e necesară în multe privinţe ; 
intre altele şi pentru evitarea unor quiproquo-uri **, ca 
acela al amicului meu Ibrăileanu cînd vrea să mă înveţe 
că în societatea antică au fost alte antagonisme sociale 
ca [şi] în cea capitalistă modernă, că nu sintem o ţară 
cu un capitalism dezvoltat, ca Belgia şi Englitera, că 
legile sociale nu sînt imuabile ş.a.m.d. Sau cînd însuşi 
d-l Stere se străduiește să dovedească social-democraţiei 
şi democraţiei în general că în ţară la noi tactica și calea 
violenţelor revoluţionare nu pot și nu trebuie să fie în- 
trebuințate. Și nu că dumnealui n-are dreptate, aici, dim- 
potrivă, are perfectă dreptate — decît, dacă e ceva care 
e zis, rezis, făcut, dovedit și cu alt fel de puternice ar- 
gumente dovedit, cu argumente hotăritoare, dovedit de- 
finitiv, apoi desigur e aceasta. Şi din aceste dovezi defi- 
nitive teoretice au urmat consecvent o tactică şi o cale 
practică — faimoasa și clasica cale legală —, pe care so- 
cialiştii au urmat-o şi o urmează, iată mai bine de un 
sfert de veac. Şi, fiindcă lucrurile adevărate şi clare nu 


* Cele zise aici sînt, cum am spus mai sus, contemporanei- 
zate numai prin prilejurile şi polemicile noi şi duse uneori pînă 
la ultima consecvență. 

** [Quiproquo (fr.) — confuzie, încurcătură.] 

cer multe cuvinte și disertaţiuni, mă încumet ca să re- ` 


produc aici în cîteva cuvinte toate aceste argumente de- 
finitive. 

Primul, decisiv şi el, e teoria, practica, tactica social- 
democraţiei occidentale ea însăși, sau mai bine zis a so- 
cial-democraţiei universale. Se ştie că social-democraţia 
tuturor ţărilor constituţionale nu admite nicăieri tactica 
violentă revoluţionară, iar social-democraţia germană a 
inventat chiar un termen special de batjocură pentru o 
astfel de tactică, zicîndu-i revolutionärer Putsch, unde 
cuvîntul Putsch însemnează un amestec de bluff şi însce- 
nare ridicolă. Cauza acestei relaţii negative faţă de tac- 
tica pucisto-revoluţionară (ca să românizăm şi noi un ter- 
men german) din partea social-democraţiei universale e 
foarte de înţeles și clară. În vremea noastră se poate con- 
cepe şi pricepe o revoluţie politică cu scopuri progresiste 
sau reacționare, pentru schimbarea unui rege cu altul, a 
unei monarhii în republică sau a unei republici în monar- 
hie. Revoluţia odată făcută, noul rege sau președinte de 
republică guvernează mai departe cu aceiaşi miniştri sau 
cu alții, cu același parlament sau cu altul, cu aceeași 
administraţie sau cu alta, și mașina socială, după mai 
multe zguduiri, încurcături și  nepotriviri, reîncepe să 
funcţioneze, producînd rezultate mai bune sau mai rele, 
după felul și scopul cu care a fost făcută revoluția. Dar 
o revoluție socialistă ? Societatea socialistă presupune o 
bază şi o organizaţie economico-materială de trai cu de- 
săvirşire alta ca acuma, relaţii economice între oameni 
cu totul deosebite de azi, relaţii internaţionale economice 
asemenea. Ca să poată exista o astfel de organizaţie eco- 
nomică, un trai de toate zilele cu desăvîrșire deosebit de 
cel de azi, trebuie să se producă o corepunzătoare schim- 
bare în moravurile și în morala oamenilor, trebuie să se 
producă o schimbare corespunzătoare în cultura ome- 
nească. Într-o societate socialistă, toate relaţiile sociale, 
și cele materiale-economice, și cele morale și culturale şi 
juridice, sînt profund deosebite de cele de azi, și ca 
o atare societate să poată exista, ea trebuie să aibă pre- 
gătite condiţiunile obiective materiale necesare traiului 
ei şi condițiuni subiective morale și culturale. Dacă deci 
am presupune că social-democraţia, prin vreo minune 
oarecare, printr-o revoluţie violentă, conjurație etc..., ar 
reuși să puie mîna pe mașina socială, această maşină 

socială n-ar putea să funcționeze nici 24 de ore ca o 
societate socialistă tocmai pentru că n-are încă dezvol- 
tate condițiunile necesare obiective şi subiective de trai; 
şi după foarte scurtă vreme s-ar reconstitui societatea 
cea veche, burgheză, probabil în condițiuni mai rele şi 
mai puţin prielnice pentru proletariatul social-demo- 
crat. E dar de ultima evidență pentru cei care știu cîte 
ceva din socialism că prefacerea societăţii burghezo- 
capitaliste în societate socialistă e un proces de o 
complexitate imensă, și această prejfacere nu se poate deci 
efectua decît ca un proces de creștere și dezvoltare orga- 
nică socială, ca un proces de creștere gradată organică din 
societatea capitalistă în societatea socialistă, „Hinein- 
wachsen“ *, cum zic aşa de bine social-democraţii ger- 
mani. E adevărat că în însăși social-democraţia occiden- 
tală există o divergență de păreri şi o polemică în pri- 
vința următorului fapt. Cînd societatea va crește, se va 
dezvolta şi va ajunge să aibă deja condiţiunile de trai 
necesare obiective și subiective pentru o societate socia- 
listă, atunci trecerea ei din societatea actuală în cea vii- 
toare, acea ultimă etapă a prefacerii sociale, se va face 
oare în chip pașnic sau în chip violent revoluţionar ? 
Cred că toate aceste speculaţiuni asupra viitorului de- 
părtat sînt destul de zadarnice, dar, oricum ar fi, ele nu 
influenţează întru nimic tactica actuală, şi pentru tim- 
purile de faţă social-democraţia e unanimă în a condam- 
na o tactică pucisto-revoluţionară ca rea, absurdă şi ri- 
dicolă. Dar, dacă ea e absurdă în societăţile înaintate oc- 
cidentale, ea ar îi înzecit de ridicolă şi absurdă în societă- 
tile înapoiate, cum e, între altele, ţara noastră. Noi nu 
numai că nu avem condițiuni obiective şi subiective de 
existenţă pentru o societate socialistă — acestea, cum am 
văzut, nu le au încă nici societăţile capitaliste înaintate —, 
noi n-avem încă în parte condițiunile obiective și subiec- 
tive pentru existenţa unei societăţi burghezo-capitaliste ca 
cele din Occident. Noi trebuie să dezvoltăm încă forțele 
noastre productive, trebuie să prefacem relaţiile noastre 
economice, trebuie să schimbăm încă moravurile noastre 
semiorientale, relaţiile noastre semifeudale de morală, de: 
cultură, de drept uzual ca să ajungem să avem condițiuni 
subiective şi obiective de trai pentru o societate dezvol- 


* [Creştere, integrare în.] 

tată burghezo-capitalistă, nu socialistă. Ce noimă deci ar 
putea să aibă la noi o tactică violentă revoluţionară cu 
scopuri social-democratice ? Asta ar fi curat, dar curat 
cum s-ar face conjurații, atentate şi înscenări revoluţio- 
nare pentru a preface deodată un copil de cinci ani în 
flăcău de însurat. 

Argumentele de mai sus sînt luate din teoria şi prac- 
tica social-democraţiei occidentale ; dar este unul mai 
important, întrucît e luat din însăși viaţa şi condiţiunile 
sociale adinci ale ţării noastre şi care arată că social-de- 
mocraţia română nu numai că nu poate și nu trebuie să 
urmeze o tactică pucisto-revoluţionară în ţară la noi, dar 
trebuie să fie legalistă, şi nu numai legalistă ca social- 
democraţia occidentală, ci, îndeosebi de ea, legalistă din 
principiu. Aceasta fiind de foarte mare însemnătate, îmi 
voi permite să insist în mai multe cuvinte chiar în acest 
post-scriptum. 

Una din cauzele obişnuite, aş putea zice cauza clasică 
a revoluţiunilor sociale, e dezacordul şi antagonismul 
între fondul economico-material, moral şi cultural al so- 
cietăţii și forma ei politico-socială, între starea ei reală 
de fapt și între starea ei formală de drept. O societate se 
dezvoltă, îşi dezvoltă puterile productive, se schimbă şi 
creşte economicește. Cu dezvoltarea materială se schimbă 
relațiile economice între oameni, se creează grupări și 
clase noi, se deplasează puterea materială între clasele 
cele vechi. Împreună cu creșterea economică se dezvoltă 
și creşte cultura, iar împreună cu schimbările economice 
se schimbă relaţiile între oameni, şi împreună cu ele 
moravurile, morala societății. 

Faţă cu aceste schimbări adinci ale fondului social, 
ale stării reale de fapt a societăţii, stă de obicei o în- 
tocmire politico-socială, o stare de drept învechită, ultima 
redută a claselor vechi sociale privilegiate, care găsesc 
aici un ultim refugiu al privilegiilor lor. De aici de 
obicei conflict sîngeros între noua stare reală de fapt şi 
starea veche de drept ; între fondul social — starea nouă 
de fapt — reprezentat prin grupările, clasele şi intere- 
sele dezvoltate în urmă şi între forma politico-socială 
— starea veche de drept — reprezentată prin clasele pri- 
vilegiate de această întocmire politică. O astfel de stare 
de lucruri avem acum în Rusia. În Rusia, după desființa- 
rea iobăgiei rusești (krepostnicestvo) s-au dezvoltat for- 


498 


pre Ai piata, ZE 


tele productive economice, s-au modificat mult relaţiile 
economico-materiale şi, împreună cu ele, moravurile, mo- 
rala, s-a dezvoltat foarte mult în clasele mijlocii şi supe- 
rioare cultura ; aceasta din urmă pe de o parte sub in- 
fluenţa culturii occidentale, pe de alta prin faptul că 
toate forțele vii ale Rusiei, înlăturate de la trebile pu- 
blice, s-au concentrat în cultivarea spiritului. Faţă cu 
acest fond social superior, această stare reală de fapt atît 
de schimbată, stă o formă politică, o stare formală de 
drept absolutisto-ţaristă, birocrato-asiatică, care nu mai 
corespunde cu fondul social, o haină veche care nu mai 
încape pe corpul crescut al Rusiei şi care crapă în toate 
direcţiile. În acest dezacord adînc dintre fondul social și 
forma politico-juridică şi în conflictele acute ce rezultă 
de aici — conflicte agravate încă prin condiţiile speciale 
istorice ale Rusiei, întinderea ei imensă, mulțimea de 
popoare care o populează, așa de deosebite ca limbă, 
treaptă de dezvoltare economică, culturală — găsim ex- 
plicaţia stării anarhbico-revoluţionare a Rusiei, din care 
Dumnezeu știe cum va scăpa. Dar starea noastră în această 
privinţă e oare asemănătoare cu a Rusiei? Nu numai că 
nu e asemănătoare, dar nu e nici deosebită, ci diametral 
opusă. 

În Rusia, starea de drept a rămas în urma stării reale 
de fapt, la noi, dimpotrivă, starea reală de fapt a ră- 
mas în urma celei de drept; la noi, contrar Rusiei, sta- 
rea de drept e superioară celei reale de fapt. 

La noi, acum mai bine de patruzeci de ani, era cam 
următoarea stare reală de fapt: o treaptă economică de 
dezvoltare foarte înapoiată, relaţii economice semifeudale, 
moravuri semiorientale, o stare culturală primitivă ; pe 
acest fond social, pe această stare reală de fapt, s-a altoit 
o stare formală de drept luată din Occident, o stare de 
drept care corespundea şi era produsă de o stare de fapt, 
de o stare economică, morală şi culturală incomparabil 
superioară nouă. Dar odată cu introducerea acestei întoc- 
miri politice și juridico-sociale superioare nu s-au schim- 
bat în mod corespunzător şi organizaţia şi relaţiile eco- 
nomice ; dimpotrivă, acestea au rămas în bună parte 
semifeudale ; și tot aşa şi relaţiile care izvorăsc dintre 
dînsele au rămas și ele aceleaşi. De aici a urmat un de- 
zacord profund între starea noastră formală de drept su- 
perioară şi starea reală de fapt inferioară, un dezacord 

care a avut de rezultat că starea noastră legală a rămas, 
cel puțin în parte, nerealizată, a rămas numai pe hîrtie. 
Rezultatul — de o foarte mare importanţă pentru întreaga 
noastră dezvoltare socială — a fost că, pe lîngă regimul 
legal, s-a creat un regim de ilegalitate, sub care, în 
parte cel puţin, trăim şi acuma. Bineînțeles că aici nu 
poate fi vorba de a analiza toate consecvenţele |conse- 
cințele] acestui fapt social de foarte mare importanţă 


pentru întreaga noastră dezvoltare socială — pentru 
aceasta ar trebui un alt articol sau mai multe ; şi sper 
să revin mai pe larg altădată —, aici voi atinge numai 


în cîteva cuvinte acele consecvențe care sînt în legătură 
directă cu subiectul articolului nostru. Urmările acestui 
regim de ilegalitate au fost foarte deosebite pentru felu- 
ritele clase sociale. Pentru clasele dominante și oligarhia 
politicianistă, regimul de ilegalitate avea de urmare 
(și are încă, deşi nu în aceeași măsură) că aceste clase 
şi această oligarhie pot uza și abuza de lege, o pot şi 
eluda în relaţiile lor cu cei mai mici şi mai umili, și în 
'special cu poporul muncitor. 

În ţară la noi domnește în relaţiile dintre cei mari 
şi tari, de o parte, și cei mici și slabi, de alta, nu legea, 
ci bunul plac şi interesele celor tari ; aceasta e, cred, un 
fapt care nu mai cere nici o dovadă. Cei tari nu sînt le- 
gaţi de lege în relaţiile lor cu cei mici (vorbim, bineîn- 
teles, relativ, nu absolut), ei îşi valorează interesele lor 
față de cei mici după lege dacă le convine, în afară de 
lege dacă le e util. Aceasta a ajutat la prosperarea ma- 
terială a claselor oligarhice, nu însă şi la prosperarea lor 
morală, sufletească și culturală, nu, deloc, dimpotrivă ! 
Asupra claselor muncitoare, acest regim de ilegalitate a 
avut o influenţă dezastruoasă. 

Clasele muncitoare (mai ales cele sărace de la ţară) 
trăiau și trăiesc încă lipsite aproape de protecţia legii, 
scoase de fapt din lege, cel puţin întrucît privește rela- 
tiile lor cu cei tari (nu e vorba, bineînţeles, de absolut). 
Cei slabi n-au cele mai elementare garanţii legale per- 
sonale, n-au garanţia legală a persoanei lor, a averii lor, 
a familiei lor, a muncii lor, acele garanţii legale personale 
fără de care însăși viaţa e depreciată şi pierde orice va- 
loare. Pentru a arăta ce influenţă dezastruoasă a avut şi 
are acest fapt asupra vieţii morale, sufletești și culturale 
a poporului muncitor şi, bineînţeles, şi asupra energiei lui 

de muncă şi a vieții lui materiale, ar trebui scris un ar- 
ticol special, care ar fi pe cît de lung, pe atît de trist. In- 
tronarea regimului de legalitate pentru clasele de jos în 
general, pentru clasele muncitoare în special e deci o 
problemă de cea mai mare importanţă, care atinge inte- 
resele lor cele mai vitale, e, pentru ele, desigur, cea mai 
importantă problemă politico-socială, bineînțeles nu și 
economico-socială. Ca să pricepem toată importanţa aces- 
tei probleme pentru clasele muncitoare, ajunge să ne adu- 
cem doar aminte (și, nu-i vorba, e aşa de ușor de uitat 
aceasta, ca tot ce are puţină realitate) că întocmirea 
noastră politico-socială, starea noastră de drept e aceea 
din Belgia, din Occidentul european civilizat ; realizarea 
stării noastre de drept ar însemna deci, nici mai mult 
nici mai puţin, decît introducerea unor relaţii de drept 
la noi la țară asemănătoare cu acele din Occidentul eu- 
ropean ; ţăranul nostru, de pildă, într-o situaţie legală 
în relaţiile lui sociale asemănătoare cu aceea a ţăranului 
belgian... e un vis! Afară de marea însemnătate pe care 
ar avea-o realizarea stării noastre de drept pentru cele 
mai vitale interese ale claselor de jos, ea mai are încă 
şi o altă importanţă mare. 

Am zis mai sus că starea noastră formală de drept, 
fiind superioară, dar, totodată, în dezacord cu starea 
noastră reală de fapt, a rămas în bună parte numai pe 
hîrtie. Aceasta e adevărat, dar adevărat nu absolut, ci 
numai în parte. O stare formală de drept, odată introdusă, 
tinde tot mai mult, prin însăși existenţa ei, să se realizeze 
în viaţă. Din altă parte, e adevărat, cum am zis, că starea 
de drept e un rezultat al stării de fapt, un reflex al dez- 
voltării economico-materiale, morale şi culturale a so- 
cietăţii. Aceasta nu vrea să zică însă că starea de drept e 
o categorie socială absolut pasivă, care urmează în mod 
pasiv dezvoltarea economică şi culturală a societăţii, ba 
nicidecum, ci, la rîndul ei, această categorie socială formală 
influenţează starea reală economico-culturală. Cînd deci 
o întocmire politico-socială, o stare superioară formală de 
drept, e introdusă într-o societate înapoiată, în care nu 
găsește un substrat real corespunzător în starea reală de 
fapt — după legea sociologică enunțată mai sus —, această 
stare superioară de drept tinde, în măsura realizării ei, 
să influenţeze și starea inferioară de fapt în sensul său, 

e deci pentru ei o chestiune de tactică şi de tact. La ei, 
starea legală, fiind adecvată cu starea reală, se confundă 
împreună cu ea, formînd aceeaşi realitate socială ; social- 
democratul, fiind şi luptînd împotriva realităţii sociale 
existente, ipso facto luptă în aceeași măsură și împotriva 
stării legale, expresia adecvată a acelei reale de lucruri, 
iar tactica legalistă e un mijloc pentru realizarea anumi- 
tului scop. 

Pentru un social-democrat român, legalismul e, de 
asemenea, un mijloc, ca și pentru cel german, dar legea, 
afară de asta, e pentru el şi un scop în sine încă pentru 
multă vreme *. 

Ar fi încă multe de zis, dar am depășit şi aşa, demult, 
marginile unui post-scriptum. 

Toate cele de mai sus, zise şi dezvoltate teoreticeşte 
altădată, au fost formulate într-o singură frază lapidară 
în parlamentul român, acum vreo 15 ani, de reprezentanții 
socialiști — atunci cînd a avut şi socialismul român re- 
prezentanţi în parlament — ; această frază sună astfel : 
„Cea mai mare revoluţie în ţara românească ar fi întro- 
narea domniei legilor“. Da, desigur, aceasta ar fi o revo- 
luţie mai mare și mai importantă decît acea de la patruzeci 
şi opt. Prin revoluţia de atunci a fost proclamată o stare 
de lucruri pe hîrtie, ceea ce nu e, desigur, de puţină im- 
portanță ; prin întronarea domniei legilor, înțeleasă în 
sensul vast de mai sus, cele de pe hîrtie s-ar introduce 
în moravurile și viaţa reală a ţării, ceea ce, desigur, e 
mult mai greu, mai greu, dar şi mai rodnic. 

Ultimul cuvînt. Sînt absolut convins că prin clara sa 
activitate teoretică, ca şi prin cea practică, social-demo- 
craţia română a făcut şi face imposibil în ţară la noi 
pucismul revoluţionar ca şi sminteala anarhismului, de 
care n-au fost cruţate ţările mai înaintate ca noi în 


cultură. 


* Bineînţeles că aicea vorbim de legea în genere, ca expresia 
unei anumite întocmiri politice și juridico-sociale, şi nu de fiecare 
lege specială în parte. Lupta pentru modificarea unora din ele, 
precum e legea electorală, e mai mult decît justificată prin to- 
talitatea condiţiunilor vieţii noastre sociale. 

Mă opresc de-acum de-a binelea ! Constat cu destulă 
mirare că post-scriptum-ul acesta a depăşit de mult şi 
ca întindere, și ca conţinut însuși articolul. De, o fi și 
aici manifestarea aceleiaşi legi de dezvoltare a societă- 
ţilor înapoiate de care am vorbit mai sus : în ţările înain- 
tate, un post-scriptum e o mică şi neînsemnată adăugire 
la un articol, în ţară la noi articolul e o neînsemnată 
adăugire la post-scriptum. Apoi dacă așa e legea !... 


C. Dobrogeanu-Gherea 


VIITORUL SOCIAL (IAȘI), ANUL I, NR. 10, MAI 1908, P. 251—274 


UN INTERVIU 
CU TOV. DOBROGEANU-GHEREA 


Campania pentru votul universal 


La întrunirea care a avut loc duminică la Ploieştii%, a 
asistat şi tov. Gherea. Fireşte că oricînd e o mare mulţumire in- 
telectuală să asculţi vorbind pe tov. Gherea; dar în împrejură- 
rile de astăzi, cînd muncitorimea organizată de la noi a pornit 
lupta pentru cucerirea votului obştesc, părerile și sfaturile ma- 
relui nostru tovarăş au o însemnătate netăgăduită. Problema re- 
formei electorale nu poate decît să cîştige în expunerea precisă 
şi limpede a celui mai profund cunoscător al doctrinelor sociale ; 
iar clasa muncitoare va înţelege astfel mai lămurit cît de în- 
dreptăţite sînt, din punct de vedere ştiinţific, năzuinţele şi luptele 
ei. Convins că voi face astfel un mare serviciu cititorilor acestui 
ziar, am rugat pe tov. Gherea să-mi acorde un interviu. La auzul 
cuvîntului „interviu“, fruntea tov. Gherea s-a înnourat. Numai 
după ce i-am arătat că nu e vorba de unul din acele banale 
interviuri pe care le acordă politicienii noștri, ci că i-l cer spre 
deplina luminare şi folosul clasei muncitoare, numai astfel 
tov. Gherea s-a hotărît să-mi răspundă, 


— Mă întrebi dacă în momentele acestea de tulbu- 
rări balcanice 109 e bine să începeţi acţiunea pentru cu- 
cerirea votului universal. Ca socialist cred că orice mo- 
ment e potrivit. Niciodată nu e prea devreme sau prea 
tîrziu. Votul universal trebuie să fie prima revendicare 
a proletariatului, căci fără dreptul cetățenesc orice în- 
cercare de dezrobire economică va fi zădărnicită, va fi 
sfărîmată de oligarhia stăpînitoare. Nu numai socialismul, 
dar nici măcar democratismul cel mai palid nu va fi o 

realitate în ţara asta, cît timp vor dăinui colegiile res- 
trînse. Acum, dacă socotesc că orice moment e potrivit, 
nu încape vorbă că momentele de criză sint adeseori cele 
mai prielnice mişcărilor proletare. Proclamarea indepen- 
denţei bulgare, conştiinţa cetățenească pe care au dove- 
dit-o locuitorii unui stat educați sub regimul votului 
universal au trebuit să deschidă ochii multora şi la noi. 
Nemulţumirile ce se manifestează tot cu mai multă tărie 
împotriva politicii noastre externe sînt poate  întiile 
semne ale trezirii conştiinţelor 110. Rămîne de văzut dacă 
promotorii acestor manifestări se vor mulţumi să declame, 
să arunce în atmosfera înfierbîntată a sălilor de întrunire 
cuvinte și ameninţări zadarnice sau dacă vor înţelege 
că a venit vremea să clădească o operă durabilă pe te- 
melia celei mai esenţiale reforme democratice, vo- 
tul universal. În orice caz și oricare ar fi căile urmate 
şi soarta agitaţiilor proiectate, proletariatul socialist are 
datoria să iasă din inacţiune, să-și spuie el cuvîntul, să 
pornească el lupta pentru cucerirea votului obştesc. 


— Tov. Gherea, nu credeţi că partidele politice vor fi silite 
să acorde reforma electorală, chiar dacă muncitorii n-ar da nici 
un semn de viaţă ? 


— Nu. Din propria lor iniţiativă, partidele politice nu 
se vor atinge niciodată de colegiile cenzitare. Numărul 
mic al alegătorilor actuali şi felul cum se fac alegerile 
prezintă prea multe foloase politicienilor şi fracţiunilor 
politice ca să se renunţe așa de ușor la un mijloc practic 
şi simplu de guvernare şi de spoliaţiune a averii publice. 
Nu numai că nu se va acorda nimic de bunăvoie, dar 
prevăd o luptă îndelungată și intensă. Toate forțele 
noastre unite abia vor putea smulge cînd şi cînd cîte un 
punct numai din marea reformă electorală. Dar perspec- 
tiva aceasta, în loc să ne descurajeze, trebuie să ne oțelească. 
Trebuie să ne spunem, trebuie să repetăm muncitorimii 
că cu cît lupta va fi mai grea, cu cît nu ne vom putea bi- 
zui decît pe propriile noastre puteri, cu atit şi meritul 
nostru va fi mai mare, cu atît se va dovedi că în aceste 
zile, de materialism brutal, de mohoreală, de lipsă de 
idealuri, singur proletariatul socialist reprezintă forța 
cea mai înaltă de civilizaţie și de progres. 

— Dar oare cucerirea votului universal va răsplăti vreodată 
îndeajuns munca şi luptele noastre? Oare cînd dreptul de vot 
va aparţine tuturor locuitorilor starea de lucruri actuală se va 
schimba definitiv spre bine ? l 

Tov. Gherea clătină din cap, îngîndurat şi trist: 


— Votul universal nu e leacul universal. Nu e bine 
să ne facem iluzii prea mari. Dreptul de vot nu va 
schimba deodată faţa lumii şi faptele oamenilor. Ade- 
vărul e că oamenii vor continua multă vreme să fie răi, 
învidioși, cruzi cu semenii lor şi totdeauna gata să ex- 
ploateze munca altora. După cîștigarea votului univer- 
sal vor trece poate ani îndelungaţi în care partidele po- 
litice vor desfășura aceeaşi privelişte întristătoare — de 
corupere, de preocupări josnice, de anarhie intelectuală 
şi morală. Poate că tocmai noi, socialiștii, vom triumfa 
mai greu în sufletul întunecat al mulțimilor. Poate că 
adversarii noştri, naționaliști, antisemiţi și alţii, care se 
adresează patimilor și instinctelor celor mai comune de 
ură, ne vor lua înainte. 

Dar iarăşi perspectiva aceasta nu trebuie să ne în- 
gheţe entuziasmul. Să ne spunem că votul universal nu 
e un ţel, ci o şcoală. În această școală, în care noi vom 
fi liberi să propovăduim, să afirmăm doctrina noastră de 
dezrobire şi de înfrățire universală, încet dar sigur, vom 
găsi tot mai multe suflete și minţi capabile să înţeleagă 
idealul nostru şi să se jertfească pentru dinsul. Astăzi nu 
ne putem adresa decît unui număr restrîns de muncitori ; 
atunci, cînd votul universal va chema mulțimile mari 
la viața cetăţenească și socială, ne vom „putea adresa 
acestor mulţimi. 

În inima lor vom sădi setea de lumină şi nevoia 
unei vieţi mai drepte şi mai bune. Principiile mari ale 
socialismului, dacă nu vor triumfa din ziua întîi, vor găsi 
însă în votul universal mijlocul cel mai bun de răspîndire 
și infiltrare în straturile profunde ale poporului. Votul 
universal, nefiind leacul universal, va fi unealta și pîr- 
ghia cea mai puternică a viitoarei propășiri omenești. 

Și într-aceasta, în lipsa de interes imediat, în ab- 
negația cu care proletariatul luptă pentru smulgerea unei 
reforme care nu va folosi decît generaţiilor depărtate, 
stă încă o dată dovada că muncitorimea organizată re- 

prezintă singura forță socială de civilizaţie şi de progres. 
Pe cînd toate clasele societăţii nu văd și nu se îngrijesc 
decît de interesele zilei de astăzi, proletariatul socialist 
sacrifică interesele lui imediate realizării unei lumi pe 
care cine știe cînd vor apuca-o urmașii noștri. 


Tov. Gherea rămase pe gînduri. În ochii măriţi şi blinzi 


străluci o clipă viziunea lumii viitoare, 


ROMÂNIA MUNCITOARE (BUCUREŞTI), ANUL IV. SERIA A II-A, 
NR. 45 DIN 19 OCTOMBRIE 1908 


RĂZBOI SAU PACE? 


e 


Va fi ori nu va fi război? Iată o întrebare pe care 
şi-o pune fiecare cu grijă amestecată cu groază. Dar cînd 
observi toate zbuciumările diplomaţiei moderne, toate 
tribulaţiunile puterilor europene, cînd vezi cum discută, 
intervin amical și neamical, se sfădesc, se împacă, iar se 
sfădesc, se ameninţă reciproc, mobilizează, demobilizează, 
trimit armate la graniţă, le retrag, iar le trimit, cînd vezi 
cum în fiecare zi răspîndesc ştiri alarmante de război 
pentru ca să le dezmintă a doua zi, cînd vezi toate aces- 
tea, apoi la sentimentul de grijă şi groază se amestecă 
fără voie şi un sentiment de un comic irezistibil. Pute- 
rile europene se aseamănă acum foarte mult cu acel 
evreu din anecdotă care, stînd la răspiîntie, se lega, pro- 
voca şi ameninţa toată lumea pentru că-i era straşnic 
frică de bătaie. 

Care e explicaţia acestei frici de război în diplomaţia 
de azi? Altădată doar pentru cauze mult mai neînsem- 
nate s-ar fi făcut zece războaie. Am dat şi altădată expli- 
caţia de ce războaiele devin tot mai mult şi mai mult 
neprobabile ; s-o mai repet şi aici în cîteva cuvinte. 

K. Marx a arătat atît de luminos cum, în societatea 
modernă capitalistă, burghezimea, capitalismul nici nu 
pot să existe fără să revoluţioneze neîncetat, mereu .și 
mereu, fără să ducă tot la mai mare şi mai mare per- 
fecțiune mijloacele de producție, tehnica industrială. Dar 
împreună cu dezvoltarea nemăsurată a tehnicii indus- 
triale — rezultat necesar şi fatal al dezvoltării societăţii 

capitaliste — se dezvoltă știința aplicată la industrie, iar 
împreună cu ele şi mai mult chiar decît amîndouă se 
dezvoltă industria şi tehnica războinică, industria, teh- 
nica şi știința măcelăririi de oameni. 

În această privință am ajuns în zilele noastre la nişte 
rezultate cu adevărat fantastice. Nu de mult se discuta 
invenţia unui tun monstru care prin electricitate ar pu- 
tea să arunce niște ghiulele cu explozibile la distanţe 
enorme, care egalează depărtarea de la Londra la Paris. 
În cazul deci al unui război, Londra şi Paris, cele mai 
mari orașe din lume, ar putea să se distrugă reciproc 
fără să se mai deranjeze deplasîndu-se de acasă. Nu-i 
vorbă, pentru moment, invenţia aceasta pare încă o fan- 
tezie, dar cine ar putea garanta că miine, poimiine nu 
va deveni o realitate ? Interesul pe care-l arată cei pu- 
ternici, inclusiv împărații, aeronauticii, baloanelor diri- 
jabile nu e dictat de iubirea de știință și progres, ci de 
interese militare. O flotilă de baloane dirijabile ar putea 
de acolo, de sus, aruncînd explozibile puternice într-o 
noapte, în cîteva momente, să fulgere şi să distrugă oraşe 
întregi, armate întregi. 

Dar, afară de tehnica şi invențiile războinice care vor 
deveni o realitate în viitor şi acelea care există de acuma 
şi din care multe sînt ascunse de guvernele respective şi 
necunoscute cu tot spionajul militar, și cele existente sînt 
îndestulătoare pentru a preface un război de azi într-o 
distrugere și pustiire fără seamăn. 

Într-o conflagrație europeană în ziua de azi, cînd mi- 
lioane de soldaţi înarmaţi cu arme moderne, cu tehnica 
războinică de azi ar porni pe ucidere și jaf, ar fi un 
măcel îngrozitor, care întrece închipuirea omenească, şi 
ar fi un măcel absurd, grozav, lipsit de acel element ro- 
mantic şi cavaleresc pe care l-au avut războaiele în tre- 
cut, cînd războinicii se luptau piept la piept, pe cînd 
acuma s-ar măcelări mai ales la distanţă, fără să se vadă 
măcar. Și alăturea cu un măcel fără seamăn ce s-ar alege 
din cîmpiile înflorite ale societăţilor civilizate, ce s-ar 
alege din industria lor, de cultura lor, de toată această 
muncă și cultură acumulate în de-a lungul secolelor, de 
zeci şi zeci de generaţii ? 

Un război general între ţările civilizate ar ameninţa 
cu ruina, și materială şi culturală, lumea întreagă, un 
astiel de război ar avea de urmare un faliment finan- 

ciar, economic, material şi cultural, și, fiindcă în societă- 
tile moderne viaţa economică a unei ţări e intim legată de 
viaţa celorlalte, acest faliment, şi material şi cultural, s-ar 
întinde de la ţările învinse la cele ale învingătorilor. Or, 
în acest caz, războiul ameninţă nu numai interesele cla- 
selor muncitoare, asta se înţelege de la sine, dar şi inte- 
resele claselor dominante ale ţărilor învinse, şi chiar şi 
[pe] ale celor învingătoare. Chiar pentru învingători, pier- 
derile imense ale unui război european nu pot fi com- 
pensate prin foloasele posibile. În felul acesta însă, răz- 
boiul, chiar şi pentru clasele dominante, devine nu numai 
o afacere nerentabilă, dar de-a dreptul dezastruoasă. Şi 
aici tocmai avem cea mai bună garanţie a păcii. 

O altă garanţie a păcii este tot un rezultat al dezvol- 
tării societăţilor capitaliste, acesta e proletariatul socialist. 
Cunoscutul învăţat W. Sombart, în lucrarea lui din urmă 
asupra lui K. Marx, socoteşte la douăzeci de milioane 
numărul acelor proletari din lumea întreagă care stau 
sub influenţa socialismului marxist li. Douăzeci de mi- 
lioane ! O armată imensă de proletari! Și să nu uităm 
că aceste douăzeci de milioane de proletari reprezintă 
floarea, fruntea clasei muncitoare, partea ei cea mai cultă 
şi conştientă, şi e natural ca restul de sute de milioane 
să fie mai mult ori mai puţin sub influenţa cestorlalti. 
Or, pentru proletarii socialiști și pentru socialiști în ge- 
neral, războiul e o abominaţiune, o ucidere şi măcelărire 
de fraţi. Spiritul de solidaritate al omenirii în general, 
al muncitorilor proletari în special a pătruns adînc în 
conștiința oamenilor, şi mai ales în a lucrătorilor, şi ar- 
matele doar sînt formate mai ales din ei. Armatele de 
acuma nu mai sînt acelea ce au fost altădată. Dar mai 
important decît acele zeci de mii de proletari conştienţi 
care pleacă în război sînt acele milioane și milioane care 
rămîn. Cine garantează că după ce vor începe groaznicele 
măceluri şi pustiiri nemaipomenite aceste milioane nu 
vor apuca de piept pe conducătorii popoarelor şi nu-i vor 
întreba : Ce faceţi cu viaţa și sîngele copiilor noştri, ce 
faceţi cu avutul, cu cultura însăși omenească pentru care 
au muncit și au suferit sute de generaţii? Rusia semi- 
barbară a făcut un război peste mări și peste ţări şi s-a 
ales cu o revoluţiune internă 112, ce va fi cînd războaiele 
se vor petrece în mijlocul însuşi al popoarelor civilizate ? 

Faptul că războiul în ziua de azi a devenit o între- 


prindere nu numai peste măsură de riscantă, dar cu cea 


mai mare probabilitate o întreprindere dezastruoasă, fap- 
tul că războiului poate să-i urmeze şi un dezastru politico- 
social, acestor fapte se datorează că clasele conducătoare, 
guvernanţii, diplomații, oamenii de stat au devenit aşa 
de prevăzători, aşa de prudenți, aşa de iubitori de pace. 
Oamenii de stat, care nu demult încă socoteau congresele 
interparlamentare de pace ca nişte copilării umanitare, 
utopice, acuma iau parte la aceste congrese, cancelarii 
imperiilor ospătează pe congresiști și îi tratează cu şam- 
panie — oamenii de stat în ziua de azi s-au îmbolnăvit 
cu toţii de un pacifism acut. 

De această stare de lucruri şi de această stare de 
spirit pare că își dă seama mica Serbie cînd cu atîta în- 
drăzneală și temeritate provoacă lumea întreagă. 


„Ori îmi daţi — zice Serbia — ceea ce cer eu, ori 
fac război“. 
„Dar cum poţi să faci război — intervin amical ma- 


rile puteri : Anglia, Franţa, Germania, Rusia, Italia —, 
cum poți să te lupți, ţară mică, săracă, dezorganizată, 
cu un colos ca Austria ?“ 

Iar Serbia pare a răspunde: „Dar ce aveţi voi cu 
paguba mea? Asta mă priveşte. Vorba e, îmi daţi ce 
cer eu, că altfel fac război și dau foc Europei întregi“. 
Și socoteala Serbiei poate să nu fie tocmai așa de greşită. 

Cînd te gindești însă că, cu toată prudenta diploma- 
ţilor, cu toate că sîntem în veacul al XX-lea, cît de puţin 
trebuie ca să se dezlănţțuiască un război care ar avea de 
urmare măcelărirea a sute de mii de oameni, distrugerea 
avutului strîns în sute de ani, periclitarea însăşi a culturii 
omeneşti, nu poţi să-ţi comprimi un gînd amar și des- 
curajator ? Oh ! cît de barbari sîntem încă ! 


C. Dobrogeanu-Gherea 


ROMÂNIA MUNCITOARE (BUCUREȘTI), ANUL V, SERIA A II-A, NR, 1, 
2, 3 DIN 1, 5, 8 MARTIE 1909 


GHEREA DECORAT 
Interviu expres 113 


Întîlnind ieri pe cunoscutul nostru critic d-l C. Dobrogeanu- 
Gherea şi ştiind că ministrul instrucţiunii îi acordase o aşa de 
meritată distincţiune, mă grăbesc să salut pe literatul decorat: 

-— Felicitările mele, coane Costică, la mai mare! Ai fost 
decorat cu „Bene-Merenti“ cl. I. 


— Da, am văzut din ziare, cu toate că nu mi s-a co- 
municat încă decretul. Regret însă că mă găsesc în ne- 
plăcuta situaţie de a nu putea primi această distincție, 
care mă măguleşte, dar pe care principiile mele îmi in- 
terzic de a o accepta. i 


— Va să zică nu accept ? 


— Se înțelege. Cu toate că e totdeauna greu de a 
refuza ceea ce ţi se oferă, în definitiv, cu bunăvoință, cu 
atit mai mult cu cît aceasta ar putea fi interpretat de 
unii ca o lipsă de delicateţe sau o reclamă personală, cu 
totul străină firii mele, dar nu pot face altfel pentru că, 
încă o dată, principiile mele mă -opresc de a primi orice 
soi de decorație. 

i: J 

Am strîns cu căldură mîna criticului nostru gîndindu-mă cu 
mulțumire că tot se mai găsesc în țara noastră oameni care 
nu se dezmint. 


R. 


DIMINEAȚA (BUCUREŞTI), ANUL VI, NR. 1836 DIN 2 APRILIE 1909- 

DIN PROBLEMELE SINDICALISMULUI'"* 


N-am pretenţia să arăt aici toate foloasele sindicalis- 
mului, vreau să indic numai în cîteva cuvinte unele din 
caracterele lor principale. ; 

Aceste foloase s-ar putea împărți în două categorii : 
unele de ordin material, altele de ordin moral, intelec- 
tual. Cele dintîi sînt chiar prin natura lor mărginite, 
despre cele de-a doua categorie se poate însă zice. cu 
drept cuvînt, că sînt nemărginite. Să mă explic. 

Cele mai importante foloase materiale ca rezultat al 
luptei sindicale sînt : mărirea salariului și reducerea ore- 
lor de lucru. Se înţelege însă că și una, și alta au anu- 
mite margini, şi anume în productivitatea muncii, de o 
parte, şi în întinderea exploatării muncii, de altă parte. 
În adevăr. Să ne închipuim un atelier unde sînt ocupați 
o sută de lucrători şi patronul cîştigă cincizeci de mii de 
franci anual. În acest caz, patronul va încasa de la fiecare 
lucrător o plusvaloare de 500 de franci şi lucrătorul ar 
avea șanse prin lupta lui să-și ridice salariul, să zicem, 
cu un franc pe zi; cîştigul patronului fiind şi mai mare, 
lucrătorul ar avea șanse să-și ridice salariul în aceeaşi 
proporţie, dar în orice caz această ridicare e mărginită 
prin însăși suma plusvalorii ce încasează patronul. 

Dar, dacă acest folos material e mărginit, asta nu 
vrea să zică că nu e important. O, nu, e de cea mai mare 
importanţă. Un franc sau doi franci pe zi mai mult e 
enorm, aceasta reprezintă o îmbunătățire esenţială în 
hrana, locuinţa, îmbrăcămintea şi întreaga viaţă materială 

a familiei unui lucrător. Același lucru e cu reducerea 
orelor de lucru, care are şi ea anumite margini, și, după 
cum se ştie, proletariatul internaţional luptă pentru re- 
ducerea orelor de lucru la opt ceasuri pe zi. 

Dar dacă foloasele materiale care rezultă din sindi- 
calism sînt prin firea lucrurilor mărginite, foloasele mo- 
rale, culturale sînt cu drept cuvînt nemărginite. Cu cît 
s-a ridicat cultura lucrătorilor prin sindicate o arată 
Trades-Unions engleze și Gewerkschaften germane. În 
sindicatele germane se face de multe ori darea de seamă 
a cărţilor pe care le citesc lucrătorii, și numai acolo vezi 
la ce grad de cultură au ajuns ei. Alăturea de cărţi 
serioase de literatură clasică, vezi cărţi de istorie, de 
științe exacte şi de multe ori cărți abstracte de filozofie. 
Sindicatele germane dau foarte des la lumină monografii 
sociologice şi lucrări de statistică care ar putea fi invi- 
diate de profesori universitari. Cine ar putea să pre- 
țmiască acest imens folos cultural produs în primul rînd 
de asocierea lucrătorilor între ei? Pe urmă vine ma- 
rele folos moral. În loc să petreacă la cîrciumă, la berărie, 
lucrătorul, în ceasul lui de odihnă, merge la sindicatul 
lui, se ocupă de interesele materiale şi morale ale breslei 
lui, prin aceasta se lărgeşte nu numai orizontul lui in- 
telectual, dar se lărgeşte în inima lui și simțămîntul so- 
lidarităţii omenești, care cuprinde pe tovarășii lui de 
breaslă de la început, pe întreg poporul muncitor în urmă, 
cînd lucrătorul devine mai conștient. Dacă un tată bun, 
numai prin faptul înnobilatorului simţămînt de iubire de 
tată, devine cetăţean mai bun, ce să mai zicem de acela 
al cărui simțămiînt de solidaritate cuprinde breasla în- 
treagă, poporul întreg ! 

Un alt folos foarte însemnat al sindicalismului e ri- 
dicarea demnităţii de caracter, a puterii de rezistenţă și 
a curajului lucrătorului în lupta lui pentru viaţă. În so- 
cietatea capitalistă, omul în general, lucrătorul în special 
e supus unor forţe şi legi sociale dezorganizate cum e: 
libera concurenţă, legea ofertei şi a cererii ş.a.m.d., niște 
legi economice și forţe sociale oarbe, care îi distrug pu- 
terile de rezistenţă, care îl robesc, îl fac slab şi laş față 
cu niște puteri pe care nici nu le pricepe și ale căror ur- 
mări numai le simte aşa de greu şi amar. Prin cultură, 
lucrătorul de o parte începe să priceapă aceste legi, iar 
prin sindicate, prin asociere cu tovarășii lui de muncă 

el se simte mai tare, mai hotărît, mai sigur în înfrunta- 
rea tuturor urmărilor acestor forţe sociale oarbe. 


ka 


Am arătat aici unele din principalele foloase culturale 
şi morale ale asocierii, ale sindicării lucrătorilor, care sînt, 
dealtfel, foarte cunoscute şi comune tuturor ţărilor ci- 
vilizate sau semicivilizate. Dar sînt alte foloase şi sînt alte 
probleme care se impun lucrătorilor organizați ai unei 
tări, în concordanță cu condiţiile ei speciale de viață. La 
noi, una din problemele speciale care se impun sindica- 
telor noastre e lupta împotriva ilegalității şi împotriva 
samavolniciei nemaiauzite a stăpinirii şi a claselor do- 
minante faţă cu muncitorimea. Am arătat, în altă parte, 
marea. importanţă a problemei ilegalismului pentru în- 
treaga noastră viață socială 115, iar într-un studiu la care 
lucrez acuma 116 voi arăta cauzele lui adînci economico- 
sociale. Dar muncitorul n-are nevoie să citească analiza 
regimului de ilegalitate, el îl simte pe spinare, în toată 
viaţa lui. Lipsa de garanţii legale e la noi unul din relele 
cele mai mari ale vieţii muncitorești. Şi această ilegali- 
tate față de omul mic şi nevoiaș ia uneori proporţii cu 
adevărat barbare, înfiorătoare. 

De cîte ori nu citim în gazete că vecinii poliţiilor din 
cutare şi cutare oraș au reclamat că nu mai pot să doarmă 
din cauza vaietelor și a strigătelor de durere ce se ridică 
din beciurile poliţiilor noastre. Și cititorul îmbuibat -al 
gazetei mai că e gata să compătimească pe bieţii vecini, 
care sînt deranjaţi în somnul lor, iar gazetarul, de obi- 
cei, face o morală prefectului ca să-şi mai astimpere 
copoii. Și numâi cînd grozăveniile trec orice margine, 
cînd torturatorii în furia lor bestială omoară victima, 
atunci opinia publică se mai alarmează, gazetele mai 
protestează, se fac chip[urile] niște anchete şi, după obi- 
ceiul ţării, torturatorul se alege cu cîteva săptămîni de 
arest și cu o avansare în urmă, ca o compensare pentru 
dezagrementele suferite. Și nimenea nu şe gîndeşte să 
pătrundă, cu imaginaţia numai, în aceste vizuini de gro- 
zăvie, unde sînt torturați bătrîni, neveste, fete, nevirst- 
nici aproape. copii. Și acestea se petrec în orașe, chiar 
în. capitală, dar ce grozăvenii se petrec acolo, în întune- 
cimea satelor ! Totdeauna m-au tulburat și revoltat adînc 
aceste vestigii mizerabile ale feudalismului inchizițional. 

Dar într-o zi am avut. și eu satisfacția să citesc prin 
gările noastre nişte afișe mici, cu mai multe maxime 
morale, ca următoarea: „Cruzimea înjoseşte pe om“ 
ș.a.m.d. 

Mă gîndeam : „Se înţelege, e o copilărie şi o naivitate 
a crede că poţi să corijezi moravurile barbare învechite 
prin maxime morale afişate prin gări. Dar, în sfîrşit, e 
un început, opinia publică începe să se alarmeze“. În- 
colo ce era ? Erau maxime afișate de S.P.A. — Societatea 
pentru protecția animalelor. Într-o ţară unde bătaia şi 
maltratarea sînt o instituţie de stat, unde vecinii nu pot 
dormi din cauza vaietelor de durere ale torturaţilor, 
unde în beciurile poliţiei se torturează ca în evul mediu, 
se formează o societate pentru protecţia animalelor ! Se 
poate o mai sîngeroasă ironie a întregii noastre deșertă- 
ciuni sociale ! Se va zice: „Bine, e adevărat că în be- 
ciurile poliţiilor noastre se torturează încă, sînt vestigiile 
barbariei trecute, totuşi aceste cazuri de tortură sînt 
rare“. Se înțelege, cazurile de torturare pînă la moarte 
sînt rare, atît ar mai trebui să fie şi dese (celelalte fără 
sfîrşituri așa de tragice sînt mult mai dese), dar e vorba 
că fiecare muncitor trăiește sub ameninţarea, sub veșnica 
ameninţare că fără nici o vină, prin o denunţare falsă, 
prin vreo năpastă el și ai lui pot să ajungă în beciurile 
poliției, la discreţia absolută a torturatorilor. Ce influ- 
enţă degradatoare, distrugătoare trebuie să aibă acest fapt 
asupra caracterelor, asupra întregii vieţi muncitorești ! 
Ceea ce se impune în primul rînd sindicatelor noastre or- 
ganizate este lupta împotriva regimului nostru de ilegali- 
tate în general, un regim care depreciază întreaga viaţă 
a muncitorului, și o luptă aprigă împotriva acestor mi- 
zerabile vestigii barbare din beciurile polițienești. Prin 
aceasta, ei nu se vor juca a sentimentalism ca societatea 
S.P.A. Ei vor face, de asemenea, o societate de protecţie 
şi apărare, dar aceasta va fi o societate de apărare şi de 
' protecție a onoarei, a demnităţii omenești, a vieţii lor și 
a părinţilor lor, a copiilor lor și prin aceasta ei se vor 
erija, totodată, în adevărații apărători ai legii împotriva 
dastructorilor ei. : 


C. Dobrogeanu-Gherea 


ROMÂNIA MUNCITOARE (BUCUREȘTI), ANUL V, SERIA A II-A, 
NR. 14 DIN 18 APRILIE (1 MAI) 1 ` 

ESTE RACOVSKI ANARHIST ?"" 


Este cunoscută vorba unui filozof că pin luptele po- 
litice, cînd patimele sînt aprinse, adevărurile cele ra 
evidente se prefac în nonvalori, și în luptele ea 
2 X 2 nu fac patru, ci o lumînare de spermanţet A r el, 
din cauza pasiunilor luptelor politice, sînt întunecate şi 
nimicite adevărurile în chestia Racovski. 

Racovski anarhist ! De unde ? Cum ? Ce? RI 

Nu-i vorbă, şi anarhist să fi fost, tot nu putea a: fie 
expulzat din ţară de îndată ce este cetăţean. Se n ap 
sînt tot felul de anarhiști : şi Ferrer, Kropotkin, ii 
sînt anarhiști. Deci nu e vorba că Racovski n-ar putea 
fi anarhist, dar vorba e că n-a fost și nu e. Și sper Să 
la noi în ţară, nimeni poate mai mult decit subsemna a 
nu e autorizat să se pronunțe în toată cunoştinţa de 
cauză în asemenea chestiuni. 

i întîi în teorie : | 

AA scris şi m-am ocupat toată viața de chestia pi 
hismului, faţă de social-democratism în special ; şi unele 
din lucrările mele, cum e aceea despre teoreticianul anar- 
hist Stirner 115, au fost privite și în străinătate ca lucrări 
însemnate. Îmi pare rău că de data asta sînt nevoit să 
mă laud singur. 

i ractică. i 

i a d Voinţei naţionale 1*9 a recunoscut de dea 
ori că mișcarea socialistă de „acum douăzeci şi a e 
ani fusese începută pe baze şi cu caracter anarhis — şi 
eu am fost acela care am întors-o pe calea social-demo- 

cratismului marxist ; pe de altă parte, foştii mei prieteni 
de idei — care se găsesc acuma nu numai în partidul 
liberal, dar și în cel conservator și în cel junimist — vor 
putea mărturisi cîte silințe mi-am dat, în de-a lungul 
unui sfert de veac, pentru a ţine mișcarea asta în mar- 
ginile social-democratice și a nu o lăsa să alunece pe 
panta anarhismului. Şi doară lucrul acesta nu e tocmai 
uşor la noi, unde există atîta anarhie în cugetare şi în 
fapte. 

Şi cunosc pe Racovski aşa cum nu-l cunoaște nimeni : 
îl cunosc de copil, îl cunosc așa cum îmi cunosce propriii 
mei copii. Ei bine, afirm cu absolută siguranţă că Ra- 
covski n-a fost niciodată și nu este anarhist. Mai mult 
decit atîta : în toată viaţa lui politică şi oriunde a luat 
parte la viaţa politică, a combătut anarhismul cu ultima 
energie şi ultima vehemenţă. 

Se va zice, poate, că sînt influenţat de propriile mele 
sentimente şi de simpatia caldă ce [o] am pentru Ra- 
covski. Dar atunci cum se face că tot de această părere 
este şi toată social-democraţia din străinătate ? Şi cum 
poate să fie anarhist un om care face parte din Biroul 
Socialist Internaţional ? Știu doară şi profanii că un anar- 
hist ar putea tot aşa de puţin să facă parte din Biroul 
Socialist Internaţional pe cît de puţin ar putea face parte 
un preot catolic militant. , | 

Dealtfel au simţit şi potrivnicii lui Racovski că e prea 
din cale afară absurdă afirmarea că el e anarhist față de 
o lume întreagă care știe contrariul. Şi atunci au insi- 
nuat că în adevăr Racovski a fost şi este social-democrat 
în străinătate, dar că în ţară el lucrează ca anarhist. 

Dar ce ar fi putut determina pe un om de corectitu- 
dinea și sinceritatea lui Racovski să facă o schimbare de 
front şi, după o vreme îndelungată de social-democratism 
în străinătate, să-și compromită întreaga viaţă, făcută 
din lupte și sacrificii, prin pornirea unei acţiuni anarhiste 
tocmai la noi, adică într-o ţară care mai puţin decît ori- 
care alta se pretează la anarhism ? Este serios aceasta ? 

Să lăsăm însă considerațiile logice. Faptele sînt în- 
totdeauna mai convingătoare. Ei bine, pe cînd nu ni se 
citează nici un fapt care ar dovedi anarhismul lui Ra- 
covski, eu voi cita două fapte care arată absurditatea 
acestor aserțiuni. 

Întîiul fapt. 

Se ştie că anarhiştii socotesc ca o trădare a ideilor 
lor participarea la luptele politico-parlamentare. Or, la 
ultimele alegeri parţiale, ridicîndu-se chestia dacă socia- 
liştii trebuie să ia parte la luptă, pe cînd toţi eram pen- 
tru abţinere de teama că după o atit de lungă întreru- 
pere, partizanii socialişti nefiind destul de numeroși, re- 
zultatul ar putea fi ridicol, Racovski, prin scrisori şi o 
serie de articole, a cheltuit întreaga sa energie pentru 
a determina pe lucrători să ia parte la alegeri cu riscul 
chiar de a obţine un număr ridicol de voturi, numai și 
numai ca muncitorimea să se afirme ca partid deosebit, 
social-democrat şi legal. 

Al doilea fapt şi mai caracteristic. 

În România muncitoare, la un moment dat, unii din 
tinerii socialişti au publicat traduceri de articole fran- 
ceze revoluţionare, în care se vorbea de acţiunea directă, 
sabotaj şi altele, bineînţeles, nu cu aplicaţie la ţara 
noastră, ci ca o ilustrare a unor anumite curente din 
Franţa. 

Si atunci Racovski, temîndu-se tocmai că muncitorii 
ar putea să nu sesizeze nuanţa şi să fie înclinați a aplica 
la noi nişte idei care nici în Franţa n-au rost, a interve- 
nit el cu toată energia de care e capabil şi nu s-a lăsat 
pînă cînd traducerile” herveiste 12 n-au dispărut din ga- 
zetă. Astfel, Racovski, pretinsul anarhist, veghează și de 
departe ca mișcarea lucrătorilor să nu alunece pe o pantă 
anarhistă, ci să rămîie o mișcare social-democrată. Și 
astea nu sînt vorbe : colecţia României muncitoare e de 
faţă. 

Prin urmare ce fel de anarhist o mai fi şi ăsta? 

„Socot că de astă dată chiar şi potrivnicii cei mai în- 
verşunaţi ai lui Racovski, care sînt de bună-credinţă, se 
vor convinge că au greşit. 

„+ Şisacum să vedem ce este şi cu anarhismul mişcării 
sindicaliste române. 


C. Dobrogeanu-Gherea 


ADEVĂRUL (BUCUREȘTI), ANUL XXI, NR. 7246 DIN 7 NOIEMBRIE 1909 


- MIŞCAREA 
SINDICALISTĂ ÎN ROMÂNIA 
Este ea arnarhistă sau nu ? bi 


Se asurzeşte lumea, de doi ani de zile, cu anarhismul 
sindicalismului român. Dar în ce constă anarhismul 
acesta ? Cel mult în asemănarea de nume dintre sindi- 
calismul român şi sindicalismul revoluționar francez. Dar 
asemănări de nume se găsesc multe. N-avem noi şi un 
sindicat al marilor proprietari ? ` 

Altă dovadă a anarhismului sindicaliştilor s-a căutat 
în violența lor de limbaj şi în însuşi diapazonul luptei, 
prea ridicat. Fie. Dar este asta ceva specifie sindicalişti- 
lor ? Violenţa de limbaj nu este oare caracteristica gene- 
rală a tuturor luptelor şi discuțiilor de la noi? Iată un 
adversar hotărît şi convins al socialismului — dar un om 
cult, inteligent şi de bună-credinţă — d-l C. Rădulescu- 
Motru, care într-un articol recent își punea chiar ca pro- 
blemă de rezolvat de ce la noi tonul presei socialiste este 
mai puţin violent decît al ziarelor de partid ? Şi atunci ? 

Să admitem însă că limbajul sindicaliștilor e prea vio- 
lent şi diapazonul prea ridicat, dar nu-şi are lucrul acesta 
explicaţia firească în condiţiile anormale în care a fost 
pus sindicalismul la noi ? 


Să recapitulăm faptele : 

Exista în țară un partid social-democrat, avînd un 
strălucit şi foarte numeros — poate chiar prea numeros — 
stat-major de membri ai păturii culte. La un moment 

dat, întregul stat-major intelectual trece la un partid ad- 
vers. 122 Muncitorii rămîn dezorientaţi, cu atit mai mult 
cu cît prea numerosul stat-major intelectual le atrofiase 
spiritul de iniţiativă şi conducere. Se înţelege că dezo- 
rientarea aceasta nu putea să dureze veșnic. Făcîndu-se 
o întrunire de protestare 125 împotriva barbariilor ruseşti, 
participanţii, în număr de cîteva mii, au o plăcută sur- 
prindere cînd constată că sînt tot ei, tot aceiași care alcă- 
tuiau, pînă nu de mult, armata socialistă. Va să zică, ar- 
mata exista, mișcarea putea şi trebuia să reînceapă chiar 
din acest moment. Lipsea numai un conducător. Ei bine, 
s-a găsit şi acesta în persoana lui Racovski 12%, om tînăr, 
cult, energic, plin de viaţă, absolut devotat, îndeplinind 
toate condiţiile pentru o asemenea misiune. 

Mișcarea reîncepu şi — lucru foarte natural după o 
asemenea epocă de comprimare — porni în mod mai zgo- 
motos. 

Ce se întîmplă însă ? Guvernanţii noștri, în loc să păs- 
treze faţă de această mișcare atitudinea ce se păstrase 
mai tot timpul și faţă de cea trecută — ceea ce ar fi avut 
de rezultat o mişcare pașnică precum fusese și înainte, 
numai de astă dată cu un caracter pur muncitoresc şi 
pur social-democrat —, guvernanţii noştri din primul mo- 
ment încep s-o trateze ca pe o mișcare anarhist-teroristă. 
Sute de lucrători expulzați, drepturile de întrunire, de 
organizare, de cuvînt, cu care se învăţaseră lucrătorii, 
sau stingherite, sau — uneori — direct suprimate ; lucră- 
torii trimiși „la urma lor“ ca vagabonzi, de îndată ce 
trec dintr-un oraş într-altul pentru propagarea ideilor — 
şi întreaga mișcare decapitată prin exilarea conducăto- 
rului, adică a omului care, avînd răspunderea morală a 
mișcării, prezenta o garanţie tocmai că aceasta va rămîne 
eminamente social-democrată. 

Or, nu există mijloc mai sigur de a preface o mișcare 
socială pașnică într-una anarhico-teroristă decît acela de 
a o trata ca atare. 

N-au lipsit însă nici provocările directe la anarhism. 
Membrii secţiei noastre a treia se înscriau în organizaţiile 
muncitorilor, deveneau deci „tovarăşi“ şi în această ca- 
litate ţineau discursuri, spunind că trebuie fapte, nu 
vorbe şi făcînd apel direct la bombe. Astfel, sub cuvînt 
că manevrează pentru descoperirea unor anarhiști ne- 
existenţi, poliția căuta să creeze anarhiști existenţi. 

În astfel de condiţii nu sînt de mirare nici limbajul 
violent, nici diapazonul ridicat. De mirare, cu adevărat 
de mirare, e că mișcarea aceasta n-a devenit în adevăr 
anarhistă și lucrătorii, dimpotrivă, cu orice ocazie şi cu 
toată energia repudiază anarhismul. 

Explicaţia acestui fenomen, pe cît de îmbucurător pe 
atît de neînțeles la prima vedere, e următoarea: mai 
întîi, educaţia social-democrată, teoretică şi practică ce 
timp de douăzeci de ani s-a dat lucrătorilor şi care le-a 
intrat adînc şi în cap și în suflet ; pe urmă e faptul că în 
ţările constituţionale orice mișcare modernă de lucrători 
caută, prin însăşi logica lucrurilor, să devie o mişcare 
social-democrată, şi, în sfîrşit — ceea ce nu-i mai puţin 
important — este influența lui Racovski el însuși, care, 
deşi exilat, nu era omul să se ia după resentimente per- 
sonale, ci a urmat să influenţeze mișcarea, imprimîndu-i 
caracterul social-democrat, căci el pricepea foarte bine că 
primejdia pentru o mişcare de lucrători la noi în țară nu 
poate să vie de la lege, ci de la ilegalitate. 


* 


Iar concluzia : reintrarea în legalitate. În țara noastră, 
unde starea legală este civilizată-occidentală, iar fondul 
vieții e în bună parte încă semifeudal şi oriental, intrarea 
în legalitate este încă un remediu pentru multe rele. In- 
trarea în legalitate față de mişcarea social-democrată a 
lucrătorilor şi tratarea ei ca o mişcare legală şi social- 
democrată, aşa cum este ea în realitate şi cum şi trebuie 
să fie ; şi intrarea în legalitate faţă de Racovski, dindu-i-se 
posibilitatea largă şi prin nimic împiedicată ca să-şi do- 
vedească dreptatea cauzei sale față cu ţara și justiţia ei. 


C. Dobrogeanu-Gherea 


ADEVĂRUL (BUCUREȘTI), ANUL XXI, NR. 7247 DIN 8 NOIEMBRIE 1909 


ADNOTĂRI 


1 — Textul de față se reproduce după broşura Concepţia mate- 
rialistă a istoriei. Conferinţă ţinută la „Cercul studiilor sociale“ 
din Bucureşti (22 martie 1892). Ediţia I a apărut în Stabilimentul 
grafic I. V. Socec, București, 1892; o a doua ediţie a apărut 
în acelaşi an. Studiul a fost tradus în limba franceză şi publi- 
cat în revista L'Ere nouvelle (Paris), anul II, nr. 1, ianuarie 1894, 
p. 1—24; în ziarul IEtudiant socialiste (Bruxelles), anul III, 
nr. 6, 7, 8; anul IV, nr. 8, 9, 10, 15, 16; anul V, nr. 2 din 1 şi 
15 martie, 15 aprilie 1893 ; 25. martie—10 aprilie, 10—25 aprilie, 
25 aprilie—10 mai, 1—15 noiembrie, 15 noiembrie—l decem- 
brie 1894, 15 decembrie 1894—1 ianuarie 1895. Ediţia a III-a 
a apărut la Cercul de editură socialistă, Bucureşti, str. Sf. Io- 
nică nr. 5, 1919, 40 p. O a patra ediţie s-a tipărit în colecţia 
„Biblioteca socialistă“, Cercul de editură socialistă, Bucureşti, 
1920; 22 p. Broşura a mai fost tradusă în limba bulgară în 1894, 
iar o nouă ediţie în 1927; în limba sîrbă, la Belgrad, a 
apărut în 1912; după unele informaţii, lucrarea a apărut şi 
în limba rusă. A fost reeditată, de asemenea, în: C. Dobrogeanu- 
Gherea, Studii critice (ediţie adnotată şi comentată de Horia 
Bratu), vol. I, București, E.S.P.L.A., 1956, p. 1—22. Integral a 
apărut în C. Dobrogeanu-Gherea, Scrieri social-politice (sub 
îngrijirea lui D. Hurezeanu), Editura politică, Bucureşti, 1968, 
p. 267—291. Rezumate ale conferinței au apărut în ziarele 
Democraţia socială, anul I, nr. 13 şi 14 din 29 martie şi 5 aprilie 
1892 ; în Munca, anul III, nr. 6 din 29 martie 1892; în Soţial- 
democrat (Sofia), nr. 2/1892, p. 264—267. — 9 

2 — Este vorba de lucrarea Societatea primitivă a lui Lewis 
H. Morgan, apărută în 1877 la Londra, sub titlul Ancient Society, 
or Researches in the lines of human progress from savagery 
through barbarism to civilization. — 12 


3 — În volumul de Opere ale lui Karl Marx şi Friedrich Engels, 
citatul folosit de C. Dobrogeanu-Gherea este astfel: „Potrivit 
concepției materialiste, momentul hotăritor în istorie este, în 
ultimă instanţă, producţia şi reproducţia vieţii nemijlocite. Dar 
această producţie este şi ea de două feluri: pe de o parte, 
preducerea mijloacelor de subzistență — alimente, îmbrăcăminte, 
locuință — şi a uneltelor necesare în acest scop; pe de altă 
parte, producerea omului însuși, perpetuarea speciei. Rînduielile 
sociale în condiţiile cărora trăiesc oamenii dintr-o anumită epocă 
istorică şi dintr-o țară sînt determinate de ambele feluri de 
producţie : de treapta de dezvoltare pe care se află, pe de o 
parte, munca, iar pe de altă parte familia. Cu cît munca este 
mai puţin dezvoltată, cu cît cantitatea produselor ei şi deci şi 
avuţia societăţii este mai limitată, cu atît predomină în orînduirea 
socială legăturile de gintă“ (K. Marx, F. Engels, Opere, vol. 21, 
Bucureşti, Editura politică, 1965, p. 27—28). — 14 


4 — În volumul de Opere ale lui Marx şi Engels, citatul este: 
„Desființarea matriarhatului a însemnat înfrîngerea pe plan is- 
toric universal a sexului feminin“ (K. Marx, F. Engels, Opere, 
vol. 21, Bucureşti, Editura politică, 1965, p. 60). — 18 


5 — Congresul socialist internațional de la Paris s-a desfă- 
şurat în zilele de 14—20 iulie 1889; au luat parte delegaţi ai 
mişcării muncitoreşti şi socialiste din 19 ţări, printre care 
Germania, Anglia, Suedia, Belgia, Bulgaria, Italia, Rusia, Româ- 
nia ş.a. Delegaţia română, formată din: G. Mani, D. Voinov, 
E. Racoviţă, I. Procopiu, M. Săulescu, a luat parte activă la 
dezbaterile congresului în spiritul principiilor marxiste, respingînd 
încercările de infiltrare a altor curente de idei, nemarxiste, în- 
deosebi a anarhismului. Congresul a hotărît, între altele, ca ziua 
de 1 Mai să constituie sărbătoarea muncii pe care partidele so- 
cialiste din toate ţările s-o aniverseze în fiecare an, ca Zi in- 
ternaţională de luptă şi înfrățire a tuturor muncitorilor. — 38 


6 — Articolul Internaţionalismul a mai fost publicat în: Presa 
muncitorească și socialistă din România, vol. I (1865—1900); par- 
tea a H-a (1890—1900), Bucureşti, Editura politică, 1964, p. 88—89 > 

Documente din istoria mișcării muncitorești din România. 
1879—1892, București, Editura politică, 1973, p. 765—766. — 41 


7 — Articolul Socialismul şi republica a fost publicat în Presa 
muncitorească şi socialistă din România, vol. I (1865—1900), par- 
tea a II-a (1890—1900), Bucureşti, Editura politică, 1964, p. 90- -92 ; 
în Documente din istoria mişcării muncitorești din România. 
1879—1892, Bucureşti, Editura politică, 1973, p. 771—775. — 48 


8 — Se are în vedere marea guvernare liberală de sub preşedinţia 
lui Ion C. Brătianu, care s-a aflat la cîrma statului, cu mici în- 
treruperi, între 24 iulie 1876 şi 29 aprilie 1886. — 53 


9 — Se referă la guvernul conservator de sub preşedinţia lui Las- 
căr Catargiu aflat la cîrma statului între 27 noiembrie 1891 şi 
9 decembrie 1894. — 53 


10 — În document se face referire la insurecția muncitorilor din 
Paris (23—26 iunie 1848), prima mare bătălie de clasă în condi- 
țiile societăţii capitaliste. Lupta proletarilor parizieni a fost crunt 
reprimată de generalul Cavaignac. — 55 


11 — Comuna din Paris, proclamată la 18 martie 1871, constituie 
prima guvernare proletară din lume, care a organizat în chip 
nou viața economică, socială şi politică în capitala Franței. For- 
tele reacționare interne refugiate ia Versailles, cu sprijinul in- 
tervenţiei străine, organizează atacuri succesive asupra Comunei ; 
ultimul punct întărit al comunarzilor, fortul Vincennes, cade la 
29 mai 1871. În timpul luptei pentru apărarea Comunei şi în 
zilele următoare înăbuşirii acesteia, masacrele reacţiunii (au 
fost ucişi peste 20000) au zguduit întreaga lume, stîrnind un 
puternic val de protest. Clasicii marxism-leninismului s-au re- 
ferit în lucrările lor la însemnătatea istorică a Comunei, la în- 
văţămintele ei pentru lupta revoluţionară a proletariatului. Miş- 
carea muncitorească şi socialistă din România a cinstit an de 
an Comuna din Paris prin întruniri şi demonstraţii, prin nume- 
roase articole apărute în coloanele presei socialiste (a se vedea 
Comuna din Paris și mişcarea muncitorească şi democratică din 
România, Bucureşti, Editura politică, 1972). — 55 


12 — Se are în vedere faptul că Ludovic Napoleon Bonaparte, 
nepotul lui Napoleon I, ales președinte al Republicii franceze 
(10 decembrie 1848), a acționat în direcţia întăririi puterii per- 
sonale şi, prin lovitura de stat de la 2 decembrie 1852, se 
proclamă împărat al francezilor sub numele de Napoleon 
al III-lea. — 55 

13 — Se referă la „mişcarea boulangistă“ din 1886—1889, care 
a urmărit instaurarea unei dictaturi militare în Franţa sub 
conducerea generalului George Boulanger. — 55 


14 — Studiul D-l Maiorescu a fost republicat şi în ziarul Munca, 
anul HI, nr. 18, 19, 20, 21, 22 şi 23 din 21 şi 28 iunie, 5, 12, 19 
şi 26 iulie 1892 şi în: C. Dobrogeanu-Gherea, Studii critice (sub 
îngrijirea lui Horia Bratu), vol. II, Bucureşti, E.S.P.L.A., 1956, 
p. 359—383 ; fragmente în Presa muncitorească şi socialistă din 
România, vol. I (1865—1900), partea a II-a (1890—1900), Bucu- 
reşti, Editura politică, 1964, p. 260—263. — 62 


15 — În iunie 1892, T. Maiorescu a ținut la Ploieşti conferința 
Condițiile progresului omenirii. C. Dobrogeanu-Gherea a răspuns 
mentorului junimist prin articolele D-l Maiorescu, apărute în 
Democrația socială şi Munca. La scurtă vreme apare broşura 
C. D. Gherea sau socialiștii și progresul, semnată S.L.M., Stabili- 
mentul de arte grafice „Progresul“, Ploieşti, 1892, 24 p., ca răspuns 
la articolele sale din presa socialistă. -— 62 


16 — C. Dobrogeanu-Gherea se referă la studiul Un răspuns d-lui 
prim-ministru I. C. Brătianu la discursurile sale de la Craiova și 
sala Ateneului în privința proprietății (vezi Opere complete, vol. 1, 
Bucureşti, Editura politică, 1976, p. 13—39). — 87 


17 — Congresul socialist internațional de la Bruxelles a avut 
loc în zilele de 16—23 august 1891. S-au discutat: problema 
luptei împotriva anarhismului şi a războiului, sărbătorirea zi- 
lei de 1 Mai ca Zi a solidarității internaționale a muncitorilor, 
organizarea profesională a muncitorilor, rolul sindicatelor în 
luptele economice ale proletariatului. Delegația română, formată 
din C. Mile, G. Diamandi, D. Țăranu şi I. Radovici, a prezen- 
tat un raport asupra activității mişcării muncitoreşti şi socialiste 
din România, în care se relevă rolul acesteia în societatea româ- 
nească, legăturile sale internaţionaliste, aplicarea creatoare a 
marxismului la condiţiile concrete din fiecare țară. Totodată, 
delegaţia română a propus înscrierea pe ordinea de zi a viito- 
rului congres a punctului referitor la preocuparea socialiștilor 
față de problema agrară şi situația țărănimii muncitoare. — 91 


18 — Se referă la Programul Partidului Naţional Liberal adop- 
tat la Congresul de la Iaşi din 8 noiembrie 1892. Congresul a 
confirmat alegerea, în iunie acelaşi an, a lui Dimitrie A. Sturdza 
ca președinte al partidului. — 95 

19 — Reforma agrară legiferată la 14 august 1864 a constituit 
unul dintre cele mai importante acte legislative înfăptuite în 
timpul domniei lui Alexandru Ioan Cuza. Potrivit prevederilor 
legii, ţăranii au fost eliberaţi de servituţile feudale și împro- 
prietăriţi cu pămînt din proprietăţile statului şi ale moșierilor 
în proporţie directă cu numărul vitelor de muncă pe care le 
posedau. În acest fel, un număr de aproape 468000 de familii 
ţărăneşti au primit 1766000 ha de pămînt, despăgubirea ur- 
mind a fi plătită în timp de 15 ani. Reforma a deschis calea 
dezvoltării într-un ritm mai intens a capitalismului în agri- 
cultura României, deşi nu a înlăturat bazele puterii economice 
a moşierimii, care a mai continuat să deţină şi după reformă 
aproximativ 75%, din totalul suprafeţei de pămînt. Din această 
cauză, o mare parte a ţărănimii a fost nevoită să arendeze lo- 
turi de la marii proprietari, fapt pentru care s-au menţinut forme 
semifeudale de producţie, ca dijma, învoielile agricole, ruşfe- 
turile etc. — 109 


20 — Este vorba de Regulamentul organic, introdus în Țara 
Românească (iulie 1831) şi în Moldova (ianuarie 1832), cali- 
ficat de K. Marx drept „o expresie pozitivă a goanei după su- 
pramuncă legalizată prin fiecare paragraf“ (K. Marx, F. Engels, 
Opere, vol. 23, Bucureşti, Editura politică, 1966, p. 250). Regu- 
lamentul menținea, în esenţă, organizarea de stat feudală (pe 
care încerca să o modernizeze), constituind o aspră legislație 
agrară. El a favorizat însă dezvoltarea capitalismului şi, prin 
dispoziţiile aproape identice pentru Moldova şi “Țara Româ- 
nească, a înlesnit într-o oarecare măsură unificarea instituțiilor 
în Principatele Române cu scopul de a ușura transformarea lor 
într-o gubernie ţaristă. — 110 


21 — Se referă la „aşezămintele agrare“ din aprilie 1851, care 
reglementează relaţiile agrare din Moldova şi Țara Românească 
pînă în 1864. Deși n-au satisfăcut decît interesele boierimii con- 
servatoare, aceste legiuiri reprezintă un moment însemnat în 
procesul transformării proprietăţii feudale în proprietate bur- 
gheză. Clăcașul începe a fi considerat ca un „chiriaş“ pe: pă- 
mîntul boierului, ca un om liber, şi nu ca un aservit. În 
felul acesta se deschidea în bună măsură drumul boierilor 
pentru acapararea întregului pămînt al clăcaşilor. — 110 


22 — Autorul se referă la acţiunea guvernului liberal de sub 
preşedinţia lui Ion C. Brătianu, care a adus în discuţia Adu- 
nării Deputaţilor proiectul de lege privind constituirea Do- 

meniilor Coroanei Regale, formate din 12 nioşii, în suprafață de 
118286 ha, din care 67198 ha de pădure. Prin legea adoptată 
la 1 octombrie 1884, regele putea exploata aceste terenuri di- 
rect sau în arendă, fiind scutit de orice taxe de orice natură. 
Constituirea Domeniilor Coroanei a dus la accentuarea curen- 
tului antimonarhic în rîndul maselor de la sate şi oraşe, oștile 
lui Carol încă de la venirea sa, în 1866, pe tronul României. Din. 


interese politicianiste, conservatorii aflaţi în opoziție au com- 


bătut legea, ca mai tîrziu, ajungînd la guvern, s-o aprobe în 
totul. — 119 - 


23 — Conferinţa lui C. Dobrogeanu-Gherea despre Programul 
practic, ţinută 1a. Clubul. muncitorilor din Bucureşti în ziua de 
19 decembrie 1892, a fost publicată rezumativ în ziarul Munca, 
anul III, nr. 45 din 27 decembrie 1892 şi republicată de Lucră- 
torul (Galaţi), anul I, nr. 11 din 10 ianuarie 1893. — 126 


24 — Se are în vedere dezbaterea proiectului de program al Par- 
tidului Social-Democrat al Muncitorilor din România, redactat 
de o comisie formată din Ioan Nădejde, V. G. Morţun, Al. Io- 
nescu, Al. Gh. Radovici, C. Mille, Al. Georgescu, A. Bacalbaşa, 
şi publicat în ziarul Munca, anul II, nr. 43 din 13 decembrie 1892 
şi în Democraţia socială, anul I, nr. 50 din 13 decembrie 1892. — 126 


25 — Vezi adnotarea nr, 11. — 128 


26 — Este vorba de aniversarea ziarului Munca, apărut la 25 fe- 
bruarie 1890 ca organ social-democrat al Clubului muncitorilor 
din Bucureşti şi care a avut un rol deosebit de important în: 
pregătirea politică, ideologică şi organizatorică a Congresului 
de constituire a Partidului Social-Democrat al Muncitorilor din 
România, în 1893. Devenit organ al partidului, ziarul Munca 
continuă să apară pînă la 23 octombrie 1894, cînd este înlocuit 
cu Lumea nouă. — 129 


27 — Partizan al unor reforme în favoarea ţăranilor şi a de- 
mocratizării ţării, C. A. Rosetti, în calitate de ministru de in- 
terne în guvernul I. C. Brătianu, aduce în 1881 în dezbaterea 
corpurilor legiuitoare un nou proiect de modificare a legii în- 
voielilor agricole. Pentru a argumenta necesitatea stringentă a. 
ameliorării soartei ţărănimii, Rosetti a întreprins o largă an- 
chetă în legătură cu efectele legislației în vigoare asupra con- 
dițiilor de viaţă ale țăranilor. Deşi Rosetti a fost silit să 
demisioneze în 1882 datorită opoziţiei întîmpinate cu prilejul adu- 
cerii în discuţie a proiectului de lege, acesta a fost în cele din 

urmă adoptat la 14 mai 1882, după ce a suferit unele modi- 


licări în sens negativ din partea opoziției. — 135 


28 — Se referă la noua le i 
ge a tocmelilor agricole adoptată d 
4 . a . S 
A deputaților în ședința din 11 mai 1893, care prevedea 
ele măsuri menite a contribui la îmbunătățirea soartei 
nomice a ţăranilor. — 138 ză 


29 — : A sI 

tera E sf le Chestiunea agrară la Congresul Internaţional de 

e A publicat în : C. Dobrogeanu-Gherea, Scrieri social-po- 
sub îngrijirea lui D. Hurezean : i i 

litică, 1968, p. 191—194, — 145 dl E lati aa 


5 Taa E socialist internațional de la Zürich 
ir ii atli aoi e de 6—13 august 1893, luînd parte 440 de 
BAR de state din Europa, America şi Australia. Din 
ia a participat o delegație formată din C. Dobrogeanu- 
Gherea, C. Mille, I. Digrim, I. Radovici şi Gr. Panaitescu Con- 
gresul a dezbătut o serie de probleme referitoare la întărirea 
marxistă a partidelor muncitoreşti, combaterea anarhismului, a 
țiunea politică şi economică, relațiile dintre partid şi sindi. A 
Raportul delegației române a determinat adoptärėā. unei ea 
luții în problema agrară vizînd activitatea partidelor socialiste 
pentru organizarea muncitorilor agricoli alături de rîndurile pr 
letariatului. Cu acest prilej, C. Dobrogeanu-Gherea are o u 


întrevedere cu F. E 3 cuie CAN 
a e ngels, după ce, inițial, îl întîlnise la 


31 — Vezi adnotarea nr. 11. — 152 


-32 — Articolul anunțat de C. Dobrogeanu-Gherea despre Diziden- 
tele din partidul socialist n-a mai apărut. Aspecte ale temei și 
indeosebi ale luptei pentru menținerea şi întărirea a A 
mișcării muncitoreşti din România sînt tratate într-o serie de 
alte materiale aflate în cuprinsul volumului de față. — 156 


33 -— Articolul Anarhiştii şi socialiştii a fost reprodus de zia- 


rul Lumea nouă, anul I seri i 
ee gate 3 l IV, seria a I-a, nr. 1 din 22 noiembrie 


3 T T Însemnătatea zilei de 1 Mai a fost republicat în 
ziaru umea nouă $ A 
1609 DA „ anul V, seria a Il-a, nr. 22 din 19 aprilie 


35 — Vezi adnotarea nr. 5. — 164 

36 — Conferința lui C. Dobrogeanu-Gherea, cu tema Teoria sa- 
lariilor a avut loc în ziua de 21 mai 1894 la Clubul muncito- 


rilor din Bucureşti. — 168 


37 — Textul conferinței lui C. Dobrogeanu-Gherea despre Ziarul 
nostru zilnic a fost reeditat în Presa muncitorească și so- 
cialistă din România, vol. | (1865—1900), partea a Ii-a (1890—1900), 
Bucureşti, Editura politică, 1964, p. 108—111. — 176 


38 — Congresul de constituire a P.S.D.M.R. din 31 martie—3 apri- 
lie 1893, ale cărui lucrări au fost prezidate şi de C. Dobrogeanu- 
Gherea, a hotărît editarea unui organ zilnic al partidului, ho- 
tărîre confirmată de Congresul partidului, din 20—22 aprilie 1894. 
În virtutea acestui fapt, la 2 noiembrie 1894, a apărut la Bucu- 
reşti pînă la 1 octombrie 1900 cotidianul Lumea nouă. — 176 


39 — În urma modificării Constituţiei a fost adoptată, la 29 iu- 
nie 1844, noua lege electorală, care împarte corpul electoral, 
după criterii cenzitare, în trei colegii pentru Adunarea deputa- 
ților şi în două colegii pentru Senat. — 179 


40 — Articolul Legalismul socialiștilor a fost republicat şi în 
Presa muncitorească și socialistă din România, vol. 1 (1865—1900), 
partea a II-a (1890—1900), București, Editura politică, 1964, 
p. 444—445 ; fragmente în 80 de ani de la crearea partidului politic 
al clasei muncitoare din România. Documente, Bucureşti, Editura 


politică, 1974, p. 107. — 183 


41 — Se are în vedere Manifestul lansat de gruparea din Iaşi 
a Partidei socialiste din 19 aprilie 1887, prin care se expune 
poziţia tactică principială a socialiștilor români față de parti- 
dele politice ale claselor dominante. Prin acest manifest, socia- 
liştii chemau masele să se abțină de la orice manifestări ostile 
regelui Carol sosit la Iaşi, organizate de „Opoziția unită“, în 
vederea răsturnării guvernului liberal. Poziţia tactică a socia- 
liştilor ieşeni, deşi inițial n-a avut rezultatul scontat, s-a bucu: 
rat de aprecieri pozitive din partea celorlalte organizaţii socia- 
liste din ţară şi chiar din străinătate. Organizațiile socialiste din 
Iași şi Bucureşti, printr-un comunicat comun dat publicităţii, sta- 
bileau tactica unitară de acţiune față de partidele politice în 
funcţie de politica acestora: conservatoare, liberală sau ra- 
dicală. — 183 


42 — Unele din articolele apărute în serialul Proprietatea şi le- 
gea minelor, şi anume: Evoluţia proprietăţii, Dispariţia fatală 

a proprietăţii, Priceperea falsă a socialismului, Ce e socialismul ?, 
Urmările organizaţiei ` socialiste, au fost reunite în broșură sub 
titlul: C. Dobrogeanu-Gherea, Pagini socialiste, apărută în co- 
iecția „Cartea muncitorului“, nr. 3, Bucureşti, Tipografia „Pro- 
gresul“ [1918], 32 p. În nota însoţitoare, la p. 3, se spune: 
„Paginile ce urmează au fost publicate acum un sfert de veac 
de Lumea nouă şi pe cît știm nu au fost adunate în broșură 
pînă acum. Le dezgropăm, adîne convinşi că în sfertul de veac 
ce a trecut peste ele vremea nu a schimbat nimic din valoarea 
lor culturală şi educativă-socialistă, iar dacă ar fi să dez- 
voltăm noi ideile ce ele cuprind nu am putea-o face mai bine 
decît marele nostru dascăl a făcut-o“. Studiul în întregime a 
mai fost publicat în Documente din istoria mișcării muncitoreşti 
din România. 1893-1900, Bucureşti, Editura politică, 1969, 
p. 276—298. Fragmente (Ce e socialismul?) au apărut în Presa 
muncitorească și socialistă din România, vol. I (1865—1900), par- 
tea a II-a (1890—1900), Bucureşti, Editura politică, ` 1964, 
p. 451—456 ; 80 de ani de la crearea partidului politic al clasei 
muncitoare din România. Documente, Bucureşti, Editura politică, 
1974, p. 179—289. — 186 


43 — Legea minelor a fost adoptată de Adunarea deputaţilor la 
21 aprilie 1895 şi a fost modificată la 19 aprilie 1900. Ea cu- 
prindea în titlul XVIII, articolele 107—138, unele dispoziţii re- 
lative la Casa de ajutor şi la Casa de pensii, organizate pentru 
a veni în ajutorul muncitorilor care lucrau în mine, cariere şi 
stabilimentele şi fabricile dependente de industria mineritului ; 
modul de funcţionare defectuos al acestor organisme a redus 
însă mult eficacitatea legii. — 186 


44 — Studiul Legea minelor și socialiștii a apărut într.o serie de 
nouă articole în Lumea nouă, anul I, nr. 65, 66, 67, 70, 84, 85, 
68, 89, 90 şi 91 din 13, 14, 15, 18, 20 ianuarie, 2, 4,7, 8, 9 şi 
10 februarie 1895. În acelaşi an, cu excepţia articolului Legea 
minelor şi proprietatea, studiul a fost editat sub formă de bro- 
şură: Legea minelor şi socialiștii, sub semnătura De la Olt, 
Biblioteca ziarului Lumea nouă, nr. 1, Bucureşti, Tipografia nouă, 
1895, 67 p., însoţit de următoarea notă: „Față cu însemnătatea 
proiectului de lege a minelor, atît din punctul de vedere al bo- 
Băţiei generale a ţării cît şi din punctul de vedere al soartei 
ce se creează viitorilor lucrători minieri din România, redacţia 
Lumii noi a crezut de cuviință să dea la lumină broşura de 
față care cuprinde o serie de articole publicate în acest ziar. 
Cu această broşură se inaugurează totodată Biblioteca ziarului 

«Lumea nouă“, Prima parte a studiului a fost republicată st 
în Presa muncitorească şi socialistă din România, vele T 
(1865—1900), partea a II-a (1890—1900), Bucureşti, Editu a politică, 
1964, p. 456—458 ; fragmente în 80 de ani de la crearea partidului 
politic al clasei muncitoare din România. Documente, București, 
Editura politică, 1974, p. 518—520. — 211 


45 — În activitatea pentru dobiîndirea votului universal, so- 
cialistii români au folosit o gamă multiplă de manifestări po- 
litice atît în rîndul maselor muncitoare, cît şi de la tribuna 
Parlamentului, căutînd să atragă în această acțiune unele 
grupări şi reprezentanți ai burgheziei care aveau o orientare de- 
mocratică, În acest scop, din iniţiativa P.S.D.M.R. s-a creat în 
1895 „Lisa votului universal“, la câre au aderat şi persoane cu 
vederi burghezo-democratice de la redacţiile ziarelor Adevărul, 


Românul ş.a. — 251 


46 — Articolul Supraproducția intelectualilor a fost reprodus în = 
I. Gherea (C. Dobrogeanu), Studii critice (sub îngrijirea lui Barbi 
Lăzăreanu), vol. IV, Bucureşti, Editura „Alcalay“, 1925, p. 89—95 i 
C. Dobrogeanu-Gherea, Studii critice (ediție adnotată şi comen-- 
tată de Horia Bratu), .vol. I, Bucureşti, E.S.P.L.A., 1956, 
p. 352—356. — 260 3 


47 — Se are în vedere proiectul de lege asupra învățămîntului se-- 
cundar şi superior propus de guvernul conservator de sub pr&- 
sedinția lui Lascăr Catargiu şi votat de Adunarea deputaților abia: 
în şedinţa din 24 martie '1898 şi modificat ulterior în mai multe: 


rînduri. — 260 


48 — Articolul Friedrich Engels a fost reprodus în: I. Gherea 
(C. Dobrogeanu), Studii critice (sub îngrijirea lui Barbu Lăză- 
reanu), vol. V, Bucureşti, Editura „Alcalay“, 1927, P 293—297 ; 
C. Dobrogeanu-Gherea, Scrieri social-politice (sub îngrijirea lui 
D. Hurezeanu), Bucureşti, Editura politică, 1968, p d 
Documente din istoria mişcării muncitoreşti din România. 
1893—1900, Bucureşti, Editura politică, 1969, p. 361—363 i 
Friedrich Engels în publicistica română, București, f.e., 1970, 
p. 202—204; 80 de ani de la crearea partidului politic al claz 
sei muncitoare din România. Documente, Bucureşti, Editura poli- 
tică, 1974, p. 722—725 ; în Amintiri literare despre vechea mişcare 
socialistă. 1870—1900 (sub îngrijirea lui T. Avramescu), Bucureşti, 
Editura „Minerva“, 1975, p. 545—548 ; Fragmente au apărut în: 
Lumea nouă, anul III, nr. 926 din 14 august 1897. — 267 


533 


49 — Este vorba de poezia Moartea lui Fulger, de G. Coş- 
buc. — 268 


50 — Conferinţa lui C. Dobrogeanu-Gherea cu tema Ce este so- 
cialismul ? a avut loc la Clubul muncitorilor din Ploieşti în ziua 
de 3 martie 1896. Fiind anunţată de ziarul Lumea nouă încă 
din 14 februarie 1896, la conferință au participat numeroşi mun- 
citori socialişti atît din localitate cît şi din București şi Cim- 
pina. — 277 


51 — Iată cum prezenta în continuare reporterul ziarului Lumea 
nouă rezumatul conferinţei lui Gherea : 

„Aci Dobrogeanu-Gherea a făcut o magistrală expunere de 
ce înseamnă crizele de supraproducţie în industrie şi agricultură, 
cum aceste crize îşi întind influenţa lor pînă în părţile cele 
mai îndepărtate, producînd schimbări în trai, în viața morală, 
culturală, artistică etc., ete. A trecut apoi la a doua mare ca- 
racteristică a epocii capitalisto-burgheze : producerea în colectiv, 
şi dezvoltînd-o şi pe aceasta, în marginile ce-i erau permise, a 
trecut la o a treia mare caracteristică a societății de azi: ne- 
siguranța zilei de mîine. Cît de măreaţă şi nobilă a fost gin- 
direa exprimată după dezvăluirea tuturor suferințelor ce rezultă 
pentru omenire din alcătuirea socială aşa cum a ajuns azi: 

— Mă mir cum de oamenii din zilele noastre sînt nu aşa 
de răi, dar aşa de buni! | 

După incomparabila analiză a relaţiilor economico-sociale 
din epoca burghezo-capitalistă, conferenţiarul a atacat, în fine, 
punctul culminant al conferinţei: ce este societatea socialistă, 
şi aci, stăpîn pe elementele căpătate în cursul dezvoltărilor de 
pînă acum, Dobrogeanu-Gherea s-a arătat un virtuos al dialec- 
ticii, şi, dacă e să admitem sentința lui Marmontel că dialectica 
e nervul elocvenţei, atunci Dobrogeanu-Gherea a fost într-ade- 
văr elocvent. Imposibilitatea ivirii crizelor de supraproducţie 
datorită dezvoltării statisticilor, aranjarea deci a producţiei uni- 
versale, apoi producerea pentru consumare şi nu pentru schimb: 
iată în liniamente generale primele binefaceri mari ale socie- 
tăţii socialiste. 

Desigur că cele spuse pînă aci nu pot avea cea mai mică 
pretenție de a fi rezumatul admirabilei conferinţe a lui Do- 
brogeanu-Gherea : sînt numai reminiscenţe cît se poate de fu- 
gitive, scrise la o masă de redacție, avînd ceasornicul înaintea 
ochilor. Ceea ce sînt convins e că din marele număr de ascul- 

tători care umpleau sala nu s-ar fi găsit unul căruia după fi- 
cirea conferinţei, punindu-i-se întrebarea : . 

— Crezi tu în viitorul socialismului, să fi putut răspunde : 

— Nu !* Sulivan 

„Memento. Dobrogeanu-Gherea a promis pentru luna aceasta 
o conferinţă la Clubul muncitorilor din Capitală. Subiectul So- 
cialismul ca ştiinţă şi ca artă. Conferinţa fiind pregătită pentru 
aceia ce au deja oarecare cunoştinţe în această materie, prietenii 
și tinerimea cultă sînt, în special, avizaţi să asiste“ (Lumea nouă, 
Bucureşti, anul II, nr. 457 din 7 martie 1896). 

Conferinţa anunţată cu titlul de mai sus nu ştim să fi 
avut loc. — 278 


52 — Articolul Însemnătatea istorică a lui 1 Mai a fost tradus 
în limba bulgară şi publicat în Rabotnicesko Delo (Sofia), anul II, 
nr. 2, aprilie 1904, p. 193—196 ; în România muncitoare, anul I, 
seria a II-a, nr. 7 din 18 aprilie (i mai) 1905; în Socialismul, 
anul XIV, nr. 94 din 1 mai 1920; în Viaţa sindicală, anul II, 
nr. 42 din 1 mai 1922; în C. Dobrogeanu-Gherea, Scrieri social- 
politice (sub îngrijirea lui D. Hurezeanu), Bucureşti, Editura po- 
litică, 1968, p. 197—200. — 279 


53 — Reforma lui Martin Luther, întemeietorul protestantismului 
german, în esenţă, a constat în negarea rolului bisericii catolice 
şi al clerului ca mijlocitori între om şi divinitate, în afirmarea 
mântuirii prin credinţă şi în proclamarea autorităţii exclusive a 
textelor biblice. — 279 s 


54 — Autorul are în vedere sub numele de starea a treia bur- 
ghezia şi masele populare care au luptat împotriva rînduielilor 
feudale în revoluția franceză de la 1789. — 279 


55 — Vezi adnotarea nr. 5. — 280 


56 — Prefaţa lui C. Dobrogeanu-Gherea la cartea Mediul social 
ca factor patologic, a dr. Șt. Stîncă, a mai apărut în studiul 
Un medic socialist. Ştefan Stîncă, de I. Felea, „Biblioteca socia- 
listă“, nr. 99, Editura P.S.D., Bucureşti, 1947, p. 5—12. Fragmente 
în Amintiri literare despre vechea mişcare socialistă. 1870—1900 
(sub îngrijirea lui T. Avramescu), București, Editura „Minerva“, 
1975, p. 668—669. — 292 


57 — Lucrarea dr. Ștefan Stîncă Mediul social ca factor pato- 
logic a fost susținută ca teză de doctorat în medicină în 1891 și 
a apărut într-o nouă ediție, la Iaşi, în 1897, în Tipografia 
„H. Goldner*, 107 p. + XIV. — 292 

58 — Adunarea deputaților, în şedinţa sa din ziua de 9 mai 1877, 
a votat în unanimitate proclamarea independenței de stat depline 
a României. Acest act istoric a fost pecetluit prin jertfa de sînge 
a armatei române în războiul neatîrnării din 1877—1878, 
purtat pe cîmpul de bătaie în vestitele lupte de la Plevna, Grivița, 
Smîrdan, Vidin, Rahova. Rolul determinant în asigurarea victoriei 
l-au avut masele populare, ca şi unele personalități marcante, 
progresiste ale vremii. — 302 


59 — Articolul Legende s-a reeditat în : I. Gherea (C. Dobrogeanu), 
Studii critice (sub îngrijirea lui Barbu Lăzăreanu), vol. IV, Bucu- 
rești, Editura „Alcalay“, 1925, p. 153—158; în C. Dobrogeanu- 
Gherea, Studii critice (ediție adnotată şi comentată de Horia 
Bratu), vol. II, Bucureşti, E.S.P.L.A., 1956, p. 384—387. -— 302 


60 — În ediția de față s-a folosit textul din broşura Studiu cri- 
tic asupra socialismului în România, de Un vechi socialist, Bucu- 
reşti, Editura tipografiei „Speranța“, 1900, 34 p. Inițial studiul 
a apărut în ziarul Adevărul, anul XIII, nr. 3940, 3941, 3942, 
3943, 3944 din 16, 17, 18, 19 şi 20 aprilie 1900, sub titlul So- 
cialismul român. Este el o plantă exotică ?, însoțit de următoarea 
notă a lui Ion Teodorescu, prim redactor: „Îndată după intrarea 
unei părți din socialişti la liberali, Adevărul a făcut o anchetă 
asupra motivelor ce au determinat această mişcare politică, 
pentru care publicul nu prea fusese pregătit, cît şi asupra noii 
situații create socialismului în România. Eu personal m-am adre- 
sat la unul din vechii luptători.. După o lungă întîrziere, da- 
torită unei mature cugetări, amicul meu — care deocamdată 
ține mult să rămînă un simplu anonim — mi-a răspuns cu o 
voluminoasă şi extrem de interesantă scrisoare. O dau astfel 
precum am primit-o, fără cea mai mică modificare. Ea va urma 
în 4—5 foiletoane succesive. Iat-o“. Ziarul socialist Lumea nouă, 
sub titlul Socialismul român. Este el o plantă exotică ?, republică 
imediat studiul în nr. 53, 54, 55, 56 şi 57 din 23 şi 30 iulie, 6, 
13 şi 20 august 1900, însoțit de cîteva rînduri, și anume: „Ziarul 
Adevărul a publicat în cîteva foiletoane o importantă scriere cu 
titlul acesta, datorită Unui vechi socialist, actualmente în străină- 
tate, care confirmă vederile noastre în privința mişcării socia- 
liste din România. O împărtăşim şi cititorilor noştri, recoman- 
dînd-o atenţiunii lor“. Sub titlul Studiu critic asupra socialismu- 
lui în România, de C. Dobrogeanu-Gherea, a mai fost publicat 
în revista Facla, anul I, nr. 23, 24, 25, 26 şi 27 din 14, 21 şi 
28 august, 4 şi 27 septembrie 1910, p. 357—359, 373—376, 389—392, 
407—410 şi însoţit, la rîndul său, de următoarea notă a 

redacţiei : „Acum zece ani, în 1900, după trecerea cîtorva socia- 
lişti la liberali, a apărut, sub titlul. de mai sus, o broşură, isca- 
lită «Un vechi socialist». Broşura a apărut sub forma unor 
scrisori adresate unui prieten. Autorul ei era d-l C. Dobrogeanu- 
Gherea. Retipărim acum cea mai mare parte dintr-însa, fiindcă, 
deşi au trecut zece ani de atunci, ea are totuşi un caracter de 
actualitate, care face impresiunea că a fost scrisă în vederea pro- 
blemelor şi a discuţiilor de idei care agită azi ţara noastră. Pentru 
cei mai mulţi dintre cititorii noștri, broşura d-lui Dobrogeanu- 
Gherea este ca şi inedită, fiindcă sau n-au luat pe vremuri cu- 
noştință de cuprinsul ei, sau o vor îi uitat. Angajăm pe cititorii 
noştri în mod cu deosebire stăruitor ca să urmărească cu atenţie 
expunerea autorului. Ei vor găsi condensat pe scurt întreaga teorie 
a socialismului aplicat ţării noastre şi nevoilor noastre, o cer- 
cetare critică a acţiunii publice a fostului partid socialist — după 
părerea noastră mişcarea de azi are mult de învăţat din critica 
aceasta — şi o întîmpinare la argumentele pe care le-au în- 
trebuințat pe vremuri foștii socialişti pentru a fugi din partid. 
Argumentele d-lui Gherea nu şi-au pierdut nici azi valoarea. 
Ele pot servi admirabil ca o bază de discuţie în contra «tine- 
rimii generoase» şi a tuturor acelora : poporanişti şi reacţionari, 
care vorbesc de snsialism ca de o plantă exotică. Credem că 
aducem un folos real atît mişcării socialiste, cît şi tuturor ace- 
lora care vor să cunoască de aproape complexul ideilor care 
se leagă de existența partidului socialist în România şi de tre- 
cerea generoşilor la liberali, dînd la lumină acest studiu, care, 
după cum am spus, va fi pentru cei mai mulți absolut ine- 
dit“. O nouă ediție a broşurii, sub titlul: C. Dobrogeanu-Gherea, 
Socialismul în România. Este socialismul la noi o plantă exotică ?, 
a apărut în colecția „Biblioteca proletariatului“, nr. 4, [1918/, 
20 p. Integral, s-a tipărit în Documente din istoria mişcării mun- 
citorești din România. 1893—1900, București, Editura politică, 
1969, p. 807—830; fragmente în 80 de ani de la crearea parti- 
dului politic al clasei muncitoare din România. Documente, Bucu- 
reşti, Editura politică, 1974, p. 587—591. — 315 


61 — Studiul, însoţit de o scrisoare adresată de C. Dobrogeanu- 
Gherea lui C. Rădulescu-Motru, a fost republicat în revista 
Viitorul social, anul I, nr. 9, aprilie 1908, p. 169—194; un im- 
portant fragment, sub titlul Statul, referitor la concepţia marxistă 
asupra statului, a fost reprodus în Socialismul, anul IX, nr. 36 
din 14/27 februarie 1919. — 343 

62 — Termen legat de numele i i 
; ; lui François Claudius Koenig- 
stein, zis Ravachol (1859—1892), anarhist francez, autor a ea 


meroase atentate ; arestat, a fost ghilotinat. — 343 
63 — Articolul a apărut î i ă ă 
stage e părut însoţit de următoarea notă a redacţiei 


NE ata f altădată ai socialismului : S. Sanielevici în 
E a napională şi vechiul şi încercatul socialist 
. ja ejde în Noua revistă română, au susținut amindoi că 
cialismul în ţara românească n-are raţiunea de a fi. au 
a cu viaţă economică înaintată, al țărilor cu mare in- 
ustrie, el n-are nici un teren într-o țară ca a noastră, lipsită 
de această industrie, şi deci socialismul trebuie să o i 
socialiştii câţi au rămas să se prefacă în burghezi cinstiţi ati 
e Au muncitoare s-a adresat vechiului socialist C. Do- 

g i ȘI erea cerîndu-i opinia în această privinţă. D-l Gherea 
ne trimite un răspuns căruia îi dăm loc în numărul de f: ta 
si pentru care comitetul nostru de redactie îi aduce l ai 
călduroase mulţumiri“. gi 
a a publicat sub titlul: Socialismul îşi are rațiunea ?, în 

y rul muncii pe anul 1908, Biblioteca „România munci- 
toare“, nr. 10, Cercul de editură socialistă, Bucureşti, 1907 
p. 25—28. Cu acest prilej au fost omise următoarele două Daz 
saje : „Şi, cu toate acestea, cam aşa argumentează excelentul 
şi vechiul meu amic I. Nădejde. Ceea ce face ca chiar oameni 
de valoarea unui I. Nădejde să cadă într-o greşeală aşa de 
mate e confuzia pe care ei o fac între socialism în general și 
tactica: socialistă în special“; „Ei bine, S. Sanielevici, ca i 
excelentul şi vechiul meu prieten I. Nădejde fac ÎS e netă 
din urmă greșeală şi confuzie“. 

A fost reprodus integral în „Adevărul“ (Budapesta), anul XI 
nr 25 din 20 iunie 1913 şi reeditat în Documente din istoria miş: 
cării muncitoreşti din România. 1900—1909, Bucureşti Editura 
politică, 1975, p. 71—73. — 371 să 


or Interviurşi informare reproduse în Documente din istoria 
mişcării muncitoreşti din România., 1900—1909, Bucureşti, Editura 
politică, 1975, p. 183. — 375 i 


65 — Articolul a fost publicat şi în Social-democrația (Iaşi) 
anul I, nr. 6 din 14 iulie 1918; reeditat în Documente din istoria 
mişcării muncitoreşti din România. 1900—1909, Bucuresti, Editura 
politică, 1975, p. 233—235. — 376 : a . 

66 — Articolul, dintr-o evidentă eroare tipografică, a apărut sub 
titlul; Din elita socialistă. A fost republicat în Presa munci- 
torească și socialistă din România, vol. II (1900—1921), partea I 
(1900—1907), Bucureşti, Editura politică, 1966, p. 247—248. — 379 


67 — Adepții „economismului“ — curent oportunist în social- 
democrația rusă, promovat la sfîrşitul secolului al XIX-lea şi 
începutul secolului al XX-lea — erau grupați în jurul revistelor 


Raboceaia Mîsl (Gîndirea muncitorească) şi Rabocee Delo (Cauza 
muncitorească); ei limitau sarcinile proletariatului la lupta eco- 
nomică şi negau rolul conducător al partidului clasei munci- 
toare, ploconindu-se în faţa caracterului spontan al mişcării 
muncitoreşti ; ca o urmare firească, subapreciau importanța teo- 


riei revoluţionare. — 384 


68 — Socialiştii-revoluţionari, partid mic-burghez din Rusia, a 
luat fiinţă la sfîrşitul anului 1901—ânceputui lui 1902 prin con- 
topirea mai multor cercuri şi grupuri narodnice ; concepţiile 
lor reprezentau un amestec eclectic de idei narodnice şi re- 


vizioniste. — 386 


69 — Locul interpreţilor în aceste evenimente este schimbat. So- 
cialistul-revoluţionar E. S. Sazonov l-a ucis la 15 iulie 1904 pe 
V. K. Pleve, om de stat reacționar, din 1902 ministru al afa- 
cerilor interne al Rusiei țariste. Studentul S. V. Balmaşev, so- 
cialist-revoluționar, l-a împuşcat la 2 aprilie 1902 pe ministrul 
afacerilor interne D. G. Sipeaghin, fapt pentru care, la 3 mai 1902, 
a fost spînzurat. Serghei Aleksandrovici Romanov (1897—1905), 
mare duce, guvernator general al Moscovei şi comandant al 
trupelor din regiunea militară Moscova, a fost ucis de socia- 
listul-revoluţionar I. P. Kaleaev. — 386 


70 — La Congresul al II-lea al P.M.S.D.R. (17/30 iulie—10/23 au- 
gust 1903) s-a produs sciziunea între adepţii curentului leninist 
aflaţi în majoritate (bolşevici) şi cei ai lui L. Martov, în mino- 
ritate (menşevici). G. V. Plehanov nu era atunci liderul men- 
şevicilor. După congres, el s-a situat pe o poziție împăciuitoristă 
față de oportuniști, alăturîndu-se mai tîrziu menşevicilor. — 386 


71 — Bundul (Uniunea generală a muncitorilor evrei din Li- 
tuania, Polonia şi Rusia) a fost creat în 1897. — 386 


72 — Sub termenul de Partid poporanist trebuie înţelese di- 
versele grupuri de orientare narodnică care mai ființau în 


Rusia. — 386 

73 — Este vorba de răscoala din 14 decembrie 1825 a unei 3 


părți din garnizoana Petersburg sub conducerea unor revolu= 
ționari din rîndul nobilimii; a fost înăbușită în mod crunt de 
ţarism. — 390 


74 — În 1904—1905 au avut loc mai multe congrese ale zemst- 
velor, care au întreţinut iluzia unei liberalizări a regimului 
existent în Rusia acelor ani. — 393 srp 


75 — Conferinţa de la Algesiras (Spania) s-a ţinut la începutul 
anului 1906 cu participarea marilor puteri Franţa, Anglia, Ger- 
mania, Italia, Rusia pentru a rezolva criza marocană. S-a defi- 
nit cu această ocazie noul raport de forţe existent între. marile 
puteri. Franţa a primit un ajutor hotărîtor din partea Angliei, 
demonstrîndu-se astfel Germaniei soliditatea antantei franco- 
engleze. Rusia ţaristă, slăbită de războiul cu Japonia şi avînd 
nevoie de ajutorul finanţei franceze, i-a acordat acesteia spri- 
jinul său diplomatic. Ca urmare, conferința a recunoscut formal 
egalitatea intereselor economice ale marilor puteri în Maroc, dar 
asigurarea „ordinii interne“ în ţară şi controlul asupra poliţiei ma- 
rocane se transmiteau Franţei. A fost un succes important al 
imperialismului francez, care i-a înlesnit ulterior cucerirea 
Marocului. — 400 


76 — În România muncitoare, anul IV, seria a II-a, nr. 7 din 
13—20 aprilie 1908 (sub titlul Întâi Mai, serbarea înfrățirei) și 
anul VI, seria a II-a, nr. 13 din 18 aprilie 1910 (sub titlul Ser- 
barea muncii), sînt reproduse fragmente din acest articol. Tex- 
tul integral a fost republicat în Socialismul, anul IX, nr. 75 din 
1 mai 1919. — 405 i 


77 — Este vorba de Congresul socialist internațional de la 
Bruxelles. — 405 


78 — Conferinţa a fost anunţată, ca parte integrantă a ciclu- 
lui de expuneri organizat de Cercul „România muncitoare“ din 
Bucureşti — cu participarea unor cunoscuţi oameni de cul- 
tură, ca D. Voinov, dr. I Cantacuzino —, în ziarul România 
muncitoare, anul II, seria a Il-a, nr. 9 din 30 aprilie 1906. În 
nr, 15 din 11—18 iunie 1906, acelaşi organ de presă semnala la 
rubrica Știri : „Anunţăm că importanta conferință a tov. C. Do- 
brogeanu-Gherea va apare în curînd în broșură; din această 
cauză nu vom mai face darea ei de seamă în ziar“. După o 
primă ediţie, în 1906, studiul a fost republicat în „Biblioteca 
socialistă“ a Editurii P.S.D., ediţia a II-a, Bucureşti, 1944; edi- 

ţia a Il-a (cu o introducere biografică de C. Titel-Petrescu), 
Bucureşti, 1945 ; ediția a IV-a, București, 1946. — 408 


79 — Este vorba de articolul Din etica socialistă, publicat în 
România muncitoare, anul I, seria a Il-a, nr. 14 din 5 iunie 1905 
(vezi volumul de faţă, p. 379—381). — 408 


80 = Se referă la lucrarea lui Werner Sombart, Sozialismus und 
soziale Bewegung (1897, trad. în franceză în 1901). — 409 


81 — Este vorba de manifestația de stradă a studenţimii bucu- 
reştene, care a avut loc, din îndemnul lui N. Iorga, la 13 mar- 
tie 1906, în semn de condamnare a cosmopolitismului claselor 
dominante. — 415 


82 — Într-o ultimă traducere, citatul sună astfel: „Abia bur- 
ghezia a arătat ce este în stare să realizeze activitatea ome- 
nească. Ea a realizat opere minunate, dar de cu totul altă na- 
tură decît piramidele egiptene, apeductele romane, catedralele 
gotice ; ea a întreprins cu totul alte expediţii decît migrațiunea. 
popoarelor şi cruciadele. Burghezia nu poate să existe fără a 
revoluţiona neîncetat uneltele de producţie, deci relaţiile de pro- 
ducție şi prin urmare toate relaţiile sociale“ (K. Marx, F. Engels, 
Manifestul Partidului Comunist, în Opere, vol. 4, Bucureşti, Edi- 
tura politică, 1963, p. 469). — 427 


83 — „Spre marea mihnire a reacţionarilor, ea i-a smuls in- 
dustriei de sub picioare terenul naţional. Străvechile industrii 
naţionale au fost distruse şi continuă să fie distruse pe zi ce 
trece, Ele sînt înlăturate de industrii noi, a căror introducere 
devine o chestiune vitală pentru toate naţiunile civilizate...“ 
(K. Marx, F. Engels, Manifestul Partidului Comunist, în op. cit., 


p. 469). — 428 


84 — „Burghezia, prin rapida perfecţionare a tuturor uneltelor 
de producţie, prin comunicațiile infinit înlesnite, antrenează în 
civilizaţie toate naţiunile, pînă şi pe cele mai barbare“ (K. Marx, 
F. Engels, Manifestul Partidului Comunist, în op. cit., 
p. 470). — 428 să 


85 — „Burghezia a creat, în cursul dominaţiei ei de clasă, care 
datează de abia o sută de ani, mult mai multe şi mai uriaşe 
forțe de producţie decît toate generaţiile trecute laolaltă. Sub- 
jugarea forțelor naturii, maşinismul, aplicarea chimiei în in- 
dustrie şi agricultură, navigația cu aburi, căile ferate, telegraful 
electric, desțelenirea unor întregi continente, fluvii făcute navi- 

gabile, populaţii întregi ieşite ca din pămînt — care dintre se- 
colele trecute ar fi putut să bănuiască că în sînul muncii so- 
ciale dormitau astfel de forţe de producție!“ (K. Marx, 
F. Engels, Manifestul Partidului Comunist, în op. cit, 
p. 470—471). — 428 


86 — Pînă aici a fost textul propriu-zis al conferinţei. Gherea 
a mai adăugat, drept postfață, cînd a publicat conferința în 
broşură, ceea ce urmează. — 438 


87 — Aceste amintiri dezvăluie o pagină dramatică din viața 
lui Gherea. Recunoscut de agenții ohranei ţariste veniţi cu ar- 
mata rusă în timpul războiului de la 1877—1878, el a fost răpit 
în mod brutal (deşi beneficia de un paşaport american, sub nu- 
mele de Robert Jinks) la Galaţi, în toamna anului 1878, şi dus 
în Rusia. După ce a cunoscut ororile închisorilor ţariste, a fost 
implicat în procesul grupului revoluţionar narodnic, cunoscut ca 
„Procesul celor 193“, şi deportat fără termen în localitatea 
Mezen, de lîngă Marea Albă. Va reuşi să evadeze şi după nume- 
roase peripeții, trecînd şi prin Londra şi Paris, în toamna lui 
1879 se va reîntoarce în România. Amintirile au fost reunite 
într-o broşură, tipărită în Biblioteca „Lumen“, Bucureşti, 1910; 
republicată sub titlul Amintiri din trecutul îndepărtat, în colecţia 
„Scriitori români“, publicație săptămiînală, Bucureşti, Editura 
„Alcalay“, 1916; un larg fragment este publicat în Lupta zilnică, 
anul XI, nr. 107 din 10 mai 1915. Reeditată, sub titlul Din tre- 
cutul depărtat, în I. Gherea (C. Dobrogeanu), Studii critice, 
vol. IV (sub îngrijirea lui Barbu Lăzăreanu), Bucureşti, Editura 
„Alcalay“, 1925, p. 63—83. Sub titlul Amintiri din trecutul în- 
depărtat s-a tipărit din nou, în volumele : C. Dobrogeanu-Gherea, 
Studii critice (ediţie adnotată şi comentată de Horia Bratu), 
vol. II, București, ES.P.L.A., 1956, p. 388—4C0 ; C. Dobrogeanu- 
Gherea, Studii critice (ediție îngrijită și prefațată de Horia 
Bratu), Bucureşti, „Biblioteca şcolarului“, Editura tineretului, 
1957, p. 309—325 (fragment) ; C. Dobrogeanu-Gherea, Studii critice 
(antologie, prefață şi tabel cronologic de Z. Ornea), București, 
Editura „Minerva“, 1976, p. 371—386 (fragment). — 439 


88 — Romancierul francez Pierre Alexis Ponson du Terrail 
(1829—1871) s-a remarcat mai ales prin romane-foileton ce i-au 
adus o mare popularitate, cunoscut fiind şi astăzi ciclul Ro- 
“ cambole. — 442 


89 — Acest răspuns a lui Gherea a fost republicat, cu unele 
omisiuni, în Presa muncitorească şi socialistă din România, 

vol. II (1900—1921), partea a II-a (1907—1916), Bucureşti, Editura 
politică, 1968, p. 81—86. — 454 


90 — Recenzia a apărut de fapt în revista Viața românească, 
anul I, nr. 7, septembrie 1906, p. 137—139. — 454 


91 — Articolul lui Şărcăleanu (pseudonimul lui C. Stere) la care 
Gherea face referiri în studiul de față a apărut în Viaţa româ- 
nească (anul I, nr. 1, martie 1906, p. 50—77), sub titlul Cînta- 
rea pătimirii noastre. — 462 


92 — C. Stere vine la Iaşi din Basarabia în 1892, aureoiat de 
trecutul său revoluţionar, ce a cunoscut şi experiența amară a 
exilului siberian, dar, în acelaşi timp, înarmat cu concepţii de 
esență narodnică, pe care le vom regăsi în programul ideologic 
al poporanismului român. — 464 


93 — Este vorba de greva corpului universitar din Bucureşti și 
Iaşi de la începutul anului 1907 împotriva legii de funcţionare 
a învăţămîntului superior propusă de ministrul instrucţiunii pu- 
blice, C. Dissescu ; se vizau crearea unor noi catedre universitare 
şi restrîngerea altora. Ca urmare a opoziției manifestate de se- 
natele celor două universități, Parlamentul a respins proiectul 
de lege. ~- 466 


94 — Duma de Stat a fost o adunare legislativă reprezentativă 
a Rusiei ţariste între 1906 şi 1917, creată în scopul abaterii ma- 
selor de la calea de luptă revoluționară. — 468 


95 — Studiul, însoţit de o scrisoare adresată lui Jon Sion, re- 
prezenta, în concepția autorului, partea introductivă a răspunsu- 
lui pe care Gherea se pregătea să-l dea poporanismului. Au fost 
publicate fragmente în Socialismul, anul XIV, nr. 98 din 9 mai 
1920. Calendarul muncii pe 1925, Bucureşti, 1925, p. 58—60 ; 
reeditat în: I. Gherea (C. Dobrogeanu), Studii critice, vol. IV 
(sub îngrijirea lui Barbu Lăzăreanu), Bucureşti, Editura „Alcalay“, 
1925, p. 166—174 ; însoţit de o introducere biografică a lui Ilie 
Moscovici, în „Biblioteca socialistă“, Editura PS.D., 1945; în 
C. Dobrogeanu-Gherea, Studii critice, vol. 1 (ediţie adnotată și 
comentată de Horia Bratu), Bucureşti, Editura de stat pentru 
literatură şi artă, 1956, p. 411—416 ; în Presa muncitorească și 
socialistă din România, vol. II (1900—1921), partea a II-a (1907— 
1916), București, Editura politică, 1968, p. 67—70 ; C. Dobrogeanu- 
Gherea, Scrieri social-politice (sub îngrijirea lui D. Hurezeanu), 
București, Editura politică, 1968, p. 200—206. — 470 

96 — Este vorba de Henry Draper (1837—1882), astronom ame- 
rican. — 473 E 


97 — Studiul a fost editat imediat după apariţie, ca broșură, sub 
titlul Cuvinte uitate, în Biblioteca „Viitorul social“, nr. 7, Edi- 
tura revistei Viitorul social, Iași [f.a.]. Un fragment, sub titlul 
Regimul legal și regimul de ilegalitate a fost reprodus în „Ade- 
vărul“, an. XX, nr. 6751 din 17 iunie 1908, şi altul, sub titlul 
Rolul şi atitudinea socialistului, a fost publicat în Viitorul social, 
anul I, seria a IV-a, nr. 1, octombrie 1946, p. 10—13. Reeditat: 
în C. Dobrogeanu-Gherea, Studii critice (ediţie adnotată şi co- 
mentată de Horia Bratu), vol. I, Bucureşti, E.S.P.L.A., 1956; în 
Presa muncitorească şi socialistă din România, vol. TI (1900—1921), 
partea a Il-a (1907—1916), Bucureşti, Editura politică, 1966, 
p. 86—101; C. Dobrogeanu-Gherea, Scrieri social-politice (sub în- 
grijirea lui D. Hurezeanu), Bucureşti, Editura politică, 1968, 
p. 206—233; fragmente au fost reproduse în 80 de ani de la 
crearea partidului politic al clasei muncitoare din România. Do- 
cumente, Bucureşti, Editura politică, 1974, p. 121—122 ; 
526—527. — 476 i 


98 — Se referă la Judecata posterităţii și judecata contempora- 
nilor (vezi volumul de faţă, p. 470—475). — 476 


99 — Studiul lui: C. Stere, Social-democratism sau poporanism, 
a apărut în Viaţa românească, anul II, nr. 8, 9, 10 şi 11, august, 
septembrie, octombrie și noiembrie 1907, p. 170 — 193, 313—341 ; 
anul III, nr. 1 şi 4, ianuarie și aprilie 1908, p. 49—75 şi 59— 
80. — 476 


100 — Gherea îşi va relua pe larg demonstraţia în Neoio- 
băgia. — 476 


101 — Vezi adnotarea nr. 91. — 476 


102 — Supranumele lui Jupîn Dumitrache, cunoscut personaj din 
comedia lui I. L. Caragiale, O noapte furtunoasă. — 478 i 


103 — Este vorba de Gh. Lazăr (1779—1883), cărturar iluminist, 
fondator al învățămîntului în limba naţională în Țara Româ- 
nească, cunoscut şi prin manualele sale şcolare, larg răs- 
pindite. — 480 a 


104 — Se referă la cünoscuta lucrare a lui G. D: Creangă, Pro- 
prietatea rurală în România, Bucureşti, 1907. — 484 i 

105 — Anton Carp, ministru al guvernului liberal din martie 1907, 
a condus Ministerul Agriculturii, Industriei, Comerţului şi Do- 
meniilor pînă la 1 aprilie 1908, cînd s-a creat un nou minister, al 
Industriei și Comerţului, al cărui interimar a fost pînă la 2 iunie 
1908; a rămas titular la Ministerul Agriculturii şi Dome- 
niilor. — 486 


106 — Mai cunoscută este forma: „Mon verre n'est pas grand, 
mais je bois dans mon verre“, proverb, care în româneşte este 
similar cu: „Decît în țară străină cu pită şi slănină, mai bine 
în satul tău cu mălaiul cît de rău“. — 494 


107 — Demos, denumire dată în Grecia antică păturilor oame- 
nilor liberi cu depline puteri politice dintr-un oraş. — 502 


108 — în cadrul campaniei pentru vot universal declanşată de 
Uniunea Socialistă din România, a avut loc în ziua de 12 oc- 
tombrie 1908, la Ploieşti, o mare întrunire, cu care prilej i-a fost 
solicitat lui C. Dobrogeanu-Gherea interviul menţionat. — 505 


109 — Autorul are în vedere evenimentele care au avut loc în 
cursul anului 1908 în Peninsula Balcanică: revoluţia „Junilor 
turci“, proclamarea independeţei și regatului bulgar, anexarea 
Bosniei și Herțegovinei de Austro-Ungaria, — 505 


110 — Se referă la curentul larg şi intens de opinie care se ma- 
hifestă tot mai mult la începutul secolului al XX-lea împotriva 
alianţei României cu Puterile Centrale, de reorientare a politicii 
noastre externe în sensul unei politici independente. — 506 


111 — Vezi adnotarea nr. 80. — 511 


112 — Gherea menţionează războiul ruso-japonez (1904—1905), din 
care ţarismul a ieşit înfrînt, grăbind astfel izbucnirea revoluției 
burghezo-democratice din 1905—1907 în Rusia. — 511 


113 — Interviul a fost acordat de Gherea reporterului ziarului 
Dimineața la 31 martie 1909. A fost reprodus în România mun- 
citoare (anul V, seria a II-a, nr. 10 din 5 aprilie 1909. Supliment), 
sub titlul Tovarăşul Gherea decorat, însoțit de nota: »Ziarele 
zilnice au anunțat că eminentul nostru tovarăş şi cunoscutul cri- 
tie literar a fost decorat de Ministerul Instrucțiunei cu medalia 
«Bene-Merenti» cl. I. Un reporter al «Dimineţei», avînd ocazia 
să-l întîlnească zilele trecute, l-a întrebat dacă are cunoștință, la 
care tov. Gherea a răspuns“. — 513 

114 — Articolul a fost reprodus în Revista ideei, nr 3 (LXXXIII), 
1909, p. 36—37, cu următoarea notă a lui P. Muşoiu: „Într-un nu- 
măr recent din «România muncitoare» apare un articol de Do- 
brogeanu-Gherea. Acest articol mi se pare nu numai vrednic 
de semnalat, ci de adus, fără întirziere, cît mai mult la cunoş- 
tinţa obştească. Drept aceea el şi vede lumina în coloanele 
noastre“. — 514 


115 — Se referă la studiul Post-scriptum sau cuvinte uitate, pu- 
blicat în Viitorul social, anul I, nr. 10, mai 1908 (vezi volumul de 
faţă, p. 476—504). — 516 


116 — Este epoca în care Gherea lucra intens la Neoiobăgia. — 516 


117 — Articolul a fost reprodus în România muncitoare, anul V, 
seria a II-a, nr. 76 din 8 noiembrie 1909. — 518 


118 — Vezi studiul Anarhia cugetării, în C. Dobrogeanu-Gherea, 
Opere complete, vol. 2, Bucureşti, Editura politică, 1976, 
p. 451--471, — 518 


119 — Se referă la loan Nădejde. — 518 


120 — Termen provenit de la numele lui Gustav Hervé 
(1871—1944), adept al unor măsuri tactice de esență anarhistă în 
acțiunile proletariatului, propagate prin ziarul La guerre sociale, 
pe care l-a fondat în 1908. — 520 


121 — Articol reprodus în România muncitoare, anul VI, seria 
a Il-a, nr. 77 din 12 noiembrie 1909. — 521 


192 — Se referă la momentul trecerii unor foşti conducători ai 
PS.D.MR., în februarie 1900, în cadrul Partidului Naţional 
Liberal, — 522 


123 — Este vorba de manifestația de la 24 ianuarie 1905 din Bucu- 
reşti, în sala Băile Eforiei, ca semn de solidaritate cu revoluția 
din Rusia. Adunarea s-a înscris ca o dovadă a creşterii în am- 
ploare a mişcării revoluţionare a proletariatului român şi, în 
acelaşi timp, ca o expresie elocventă a sentimentelor internaționa- 
liste ale clasei noastre muncitoare. — 322 


124 — Cristian Racovski a fost unul dintre fruntașii mişcării 


muncitoreşti din România în perioada de la începutul veacului 
al XX-lea. — 522 

